
CUM A AFLAT CRONICARUL JEHAN FROISSARD' 
DESPRE INTAMPLAREA PE CARE O VOM POVESTI 


Călătorul care străbate astăzi acea parte din Bigorre?, ce se 
întinde între izvoarele râurilor Gers şi Adour, regiune care s-a 
numit mai apoi departamentul Pirineilor de Sus, dacă vrea să 
meargă de la Tournai la Tarbes, are de ales între două drumuri: 
unul construit de curând şi care taie câmpia, îl va conduce în 
două ore în fosta capitală a conților de Bigorre; celălalt, care 
ţine muntele şi este un vechi drum roman, îi va oferi un itinerar 
de nouă leghe. Dar în acelaşi timp, acest adaos de drum şi de 
osteneală va fi din belşug răsplătit de încântătorul ţinut pe care- 
l va străbate şi de priveliştea acelor măreţe prim planuri al 
căror nume este Bagneres Montgaillard Lourdes, precum şi de 
zarea aceea ca un zid de sineală făurită de întregul lanţ al 
Pirineilor, din mijlocul cărora se înalţă, alb de zăpadă, zveltul 
Pic-du-Midi. Este drumul artiştilor, al poeţilor şi amatorilor de 
antichităţi. Asupra lui îl vom ruga pe cititor să-şi îndrepte 
privirile împreună cu noi. 

În primele zile ale lunii martie 1388, pe la începutul domniei 
regelui Carol al VI-lea, atunci când toate castelele feudale, 
astăzi năruite, îşi înălţau vârful turnurilor dincolo de coroana 
celor mai înalţi stejari şi a pinilor celor mai semeţi, - când acei 
bărbaţi cu armuri de fier şi cu inimi de bronz, care se numeau 
Olivier de Clisson, Bertrand Duguesclin, Captal de Buch, abia 
coborâseră în mormintele lor homerice, după ce începuseră 


11-Jean Froissart (1333—1410), cronicar şi poet francez, Lucrarea sa 
Cronica Franţei, Angliei, Scoției şi Spaniei dă amănunte curioase 
despre ţinuturile pe care le-a stră- bătut. (N.T.) 

*2-Bigorre - vechi ţinut în sud-vestul Franţei, care avea capitala 
Tarbes. (N.T.) 

marea lliadă al cărei deznodământ se datorează unei păstoriţe:, 
doi bărbaţi călăreau pe drumul îngust şi desfundat, pe atunci 
singura cale de legătură între oraşele mai însemnate din sud. 

Erau urmaţi de doi valeţi, de asemenea călări. 

Cei doi stăpâni păreau să aibă aproape aceeaşi vârstă, adică 
între 55 şi 58 de ani. Dar aici se oprea comparaţia; căci marea 
deosebire dintre veşmintele lor arăta că aveau îndeletniciri 
diferite. 

Unul din ei care, desigur din obişnuinţă, mergea la o jumătate 
de lungime de cal înaintea celuilalt, era îmbrăcat cu o tunică de 
catifea fără mâneci, pe vremuri stacojie, dar care îşi pierduse 
atât luciul cât şi culoarea din pricina soarelui şi a ploilor 
îndurate din ziua când stăpânul ei o îm- brăcase. Prin croiala 
veşmântului ieşeau două braţe vânjoase, acoperite cu două 
mâneci din piele de bivol, ce făceau parte dintr-o jiletcă, 
odinioară galbenă, dar care, la fel ca tunica, nu se mai afla în 
starea ei iniţială, însă nu din pricina contactului cu elementele 
naturii, ci din cauza frecării cu platoşa, căreia, de bună seamă, îi 
era sortit să-i slujească drept căptuşeală. O cască, dintr-acelea 
numite „bassinet”, spânzura de oblâncul şeii călăreţului, fără 
îndoială că din pricina căldurii, îngăduind astfel să i se vadă 
acestuia capul descoperit, pleşuv spre creştet, dar umbrit la 
tâmple şi la ceafă de şuviţe lungi de păr cărunt, care se 
armonizau cu mustăţile, ceva mai negre decât părul, aşa cum se 
întâmplă aproape totdeauna cu bărbaţii care au îndurat oboseli 
mari, şi o barbă de aceeaşi culoare cu mustăţile, tăiată pătrat, 
se revărsa peste un grumăjer de fier, singura parte din armura 
defensivă pe care o mai păstrase călăreţul. Cât despre armele 
ofensive, ele se compuneau dintr-o spadă lungă susţinută de o 
curea lată de piele, şi dintr-o secure mică, terminată printr-o 
lamă triunghiulară, în aşa fel ca să poţi lovi cu această secure 
tot atât de bine cu tăişul ca şi cu vârful. Arma era agăţată de 
oblâncul şeii în dreapta şi făcea pereche cu casca spânzurată de 
oblânc în stânga. 

Al doilea stăpân, adică cel care mergea puţin mai în urma 
primului, n-avea dimpotrivă nimic războinic, nici în înfăţişare, 
nici în ţinută. Era îmbrăcat într-un anteriu lung, negru, de 
cureaua căruia, în loc de spadă s-au pumnal, atârna o călimară 


33-Joana d'Arc.(N.T.) 

din piele, aşa cum purtau şcolarii şi studenţii; avea ochi vioi şi 
inteligenţi, sprâncene dese, nasul puţin coroiat, buze cărnoase, 
părul rar şi scurt, barba şi mustăţile rase, iar pe cap purta o 
glugă, aşa cum obişnuiau magistraţii, preoţii şi, în general, 
persoanele serioase. Din buzunare îi ieşeau nişte suluri de 
pergament acoperite cu acea scriere fină şi măruntă, obişnuită 
la cei care scriu mult. Chiar şi calul părea că împărtăşeşte 
apucăturile paşnice ale călăreţului, iar mersul lui în buiestru şi 
capul plecat spre pământ contrastau cu pasul distins, nările 
fumegânde şi nechezatul capricios al calului de luptă care, aşa 
cum am spus, mândru de superioritatea lui, părea că nu vrea să 
meargă în rând cu el. 

Cei doi valeţi veneau în urmă şi păstrau între ei acelaşi 
caracter opus ce-i deosebea pe stăpâni. Unul era înfăşurat într-o 
pelerină verde, cam în felul arcaşilor englezi, purtându-şi arcul 
în bandulieră; avea tolba agăţată în partea dreaptă, iar în stânga 
îi atârna, lipit de coapsă, un fel de pumnal cu lama lată care 
tinea loc atât de cuţit cât şi de aşa-zisă „limbă de bou”, o armă 
mult mai primejdioasă. 

Înapoia lui zăngănea, la fiecare pas mai zvâcnit al calului, 
armura de care stăpânul său se descotorosise deocamdată 
văzând că drumurile nu sunt primejdioase. 

Celălalt era, ca şi stăpânul lui, îmbrăcat în negru şi părea că 
face parte din tagma călugărilor, atât prin tăietura părului cât şi 
prin tonsura ce i se zărea în vârful capului atunci când îşi ridica 
tichia de postav negru cu urechiuşe. Această părere mai putea fi 
întărită şi de vederea cărţii de rugăciuni pe care o ţinea sub braţ 
şi ale cărei colţuri şi închizătoare de argint, de o lucrătură 
destul de frumoasă, rămăseseră încă strălucitoare, deşi cartea 
se cam uzase. 

Tuspatru călătoreau deci, stăpânii visând,valeţii flecărind; 
când ajunseră la o răspântie unde drumul o apuca în trei 
direcţii, cavalerul îşi opri calul făcând semn şi celorlalţi să 
oprească. 

— Ascultă, abate Jehan, spuse el, uită-te bine la locurile astea 
şi spune-mi ce părere ai. 

Cel căruia îi fusese adresat îndemnul aruncă o privire în jur 
şi cum ţinutul era cu desăvârşire pustiu, iar prin aşezarea 
locurilor părea potrivit pentru o ambuscadă, răspunse: 

— Pe legea mea! senior Espaing, ciudate locuri şi, o spun 
deschis, că în ceea ce mă priveşte nu m-aş opri aici nici cât mi- 
ar trebui să rostesc trei Pater şi trei Ave, dacă nu m-aş afla în 
tovărăşia unui cavaler atât de renumit. 

— Îţi mulţumesc pentru măgulire, abate Jehan, spuse 
cavalerul, şi recunosc în ea curtenia dumitale obişnuită, acum 
adu-ţi aminte ce mi-ai spus acum trei zile, când am ieşit din 
oraşul Pamiers, în legătură cu vestita încăierare dintre Mongat 
de Saint-Bazile şi Ernauton-Bissette, la trecătoarea Larre. 

— O! da, mi-aduc aminte, răspunse canonicul, ţi-am spus că 
atunci când vom ajunge la trecătoarea Larre să mă anunti şi pe 
mine, căci ţineam neapărat să văd un loc renumit prin moartea 
atâtor viteji. 

— Ei bine, iat-o! 

— Credeam că trecătoarea Larre se află în Bigorre. 

— Întocmai, şi noi tot acolo ne aflăm şi asta de când am trecut 
prin vad râuleţul Leze. Am lăsat la stânga, acum vreun sfert de 
ceas, drumul ce duce la Lourdes şi la castelul Montgaillard; colo 
e sătuleţul Civitat, dincoace pădurea seniorului de Barbezan şi, 
în sfârşit, mai încolo, printre copaci, se zăreşte castelul 
Marcheras. 

— Oh! senior Espaing, spuse abatele, îmi cunoşti curiozitatea 
pentru faptele de vitejie cărora le-a mers faima şi cât de mult 
mă grăbesc să le notez pe măsură ce le văd sau mi se povesteşte 
despre ele, ca nu cumva memoria să-mi joace vreo festă; aşadar, 
te rog să-mi spui în amănunt ce s-a petrecut pe aceste 
meleaguri. 

— E lucru uşor, spuse cavalerul. Pe la 1358 sau 1359, deci 
cam cu treizeci de ani în urmă, toate garnizoanele din ţinut erau 
franceze, în afară de cea de la Lourdes. Or, aceasta făcea dese 
ieşiri spre a aproviziona oraşul, jefuind tot ce întâlnea în cale şi 
aducârid prada înapoia zidurilor, astfel încât atunci când o ştiau 
plecată după jaf, toate celelalte garnizoane trimiteau câteva 
detaşamente s-o întâmpine şi s-o fugărească; iar atunci când se 
întâlneau unii cu alţii, se încăierau atât de straş- nic încât ai fi 
crezut că e o bătălie adevărată dacă te luai după faptele de 
vitejie ce se săvârşeau. 

Într-una din zile, Mongat de Saint-Bazile, căruia i se zicea 
astfel pentru că avea obiceiul să se deghizeze în călugăr spre a 

întinde curse, ieşi din Lourdes împreună cu seniorul Carnillac şi 
cu vreo sută douăzeci de lăncieri; cetatea ducea lipsă de hrană, 
aşa încât puseseră la cale o mare expediţie. Călăriră, aşadar, 
până când ajunseră la o păşune aflată la o leghe de oraşul 
Toulouse, unde găsiră o cireada de vite pe care puseră mâna, 
după care se înapoiară pe drumul cel mai scurt; dar în loc să 
urmeze prudenţi acel drum, se împrăştiară ba la dreapta ba la 
stânga spre a mai lua încă o turmă de porci şi una de oi, astfel 
încât zvonul despre expediţie avu vreme să se răspândească. 

Cel dintâi care află vestea fu un căpitan din Tarbes pe nume 
Ernauton de Sainte-Colombe. Îşi lăsă îndată castelul în paza 
nepotului său - unii ziceau că ar fi fost fiul lui nelegitim - un 
flăcăiaş de vreo cincisprezece sau şaisprezece ani, care nu luase 
parte până atunci la nicio luptă sau încă- ierare. Alergă să 
anunţe pe seniorul de Berrac, pe seniorul de Barbezan şi pe toţi 
scutierii din Bigorre pe care-i putu găsi, astfel încât în aceeaşi 
seară, el se găsea în fruntea unei trupe aproape asemănătoare 
cu cea pe care o comanda Mongat de Saint-Bazile; de bună 
seamă că lui i se dădu comanda acestei trupe. 

Trimise numaidecât spioni prin împrejurimi ca să afle drumul 
pe care socotea să-l parcurgă garnizoana din Lourdes şi când 
află că se îndreptau spre trecătoarea Larre, hotărî să-i aştepte 
acolo. Drept urmare, întrucât cunoştea la perfecţie ţinutul şi 
cum caii lui nu erau obosiţi, în vreme ce, dimpotrivă, cei ai 
duşmanilor mărşăluiseră de patru zile, se grăbi să vină să-şi ia 
postul în primire; în acest timp, jefuitorii făcură popas la vreo 
trei leghe depărtare de locul unde erau aşteptaţi. 

După cum ai spus-o singur, terenul e prielnic pentru o 
ambuscadă. Oamenii din Lourdes şi chiar Mongat nu bănuiră 
deci nimic, şi, cum turmele mergeau înainte, ele şi trecuseră 
dincolo de locul unde ne aflăm, când, dinspre cele două drumuri 
pe care le vezi, unul la dreapta şi altul la stânga noastră, trupa 
lui Ernauton de Sainte-Colombe sosi în galop scoțând strigăte 
de luptă; dar găsi cu cine să stea de vorbă; Mongat nu era omul 
care s-o ia la fugă, aşa că porunci trupei să se oprească şi 
aşteptă ciocnirea. 

Aceasta fu grozavă şi vrednică de cei dintâi războinici ai 
ținutului; dar mai cu seamă, ceea ce-i înfuria mai mult pe cei din 
Lourdes, era că se despărţiseră de turmele pentru care 

înduraseră atâtea oboseli şi înfrun- taseră atâtea primejdii şi pe 
care le auzeau depărtându-se mugind, gro-hăind şi behăind, 
mânate de valeţii adversarilor care, datorită zidului format de 
stăpânii lor, nu avuseseră de-a face decât cu văcarii; aceştia 
însă nici n-aveau de gând să lupte, căci puţin le păsa dacă vitele 
se aflau în stăpâ- nirea unuia sau altuia, de vreme ce nu mai 
erau în stăpânirea lor. 

Aşadar cei din Lourdes aveau un îndoit interes să-şi înfrângă 
duşmanii, - mai întâi pentru propria lor siguranţă, apoi pentru a- 
şi recăpăta vitele pentru hrană, de care ştiau că au atâta nevoie 
camarazii lor rămaşi în cetate. 

Prima ciocnire avu loc cu lovituri de lance; dar în curând o 
parte din lănci se sfărâmară şi cei care le mai aveau încă întregi, 
găsind că într-un spaţiu atât de restrâns lancea era o armă 
nepotrivită, le aruncară şi apucară unii securile, alţii spadele, 
unii măciucile, ceilalţi orice armă le căzu la îndemână, şi 
adevărata încăierare începu atât de înflăcărat, atât de crudă, 
atât de îndârjită, încât nimeni nu voia să dea niciun pas înapoi, 
iar cei ce dădeau mai încercau să se târască încă vreo câţiva 
paşi înainte de a muri, ca să nu se spună că au pierdut teren; se 
bătură astfel trei ore în şir, după care, ca şi când s-ar fi înţeles 
între ei, cei ce erau prea obosiţi se retraseră, să se aşeze 
înapoia tovarăşilor lor, fie în pădure, fie pe pajişte, fie pe 
marginea şanţului, îşi scoaseră căştile, îşi şterseră sângele sau 
sudoarea, răsuflară o clipă şi se înapoiară la luptă mai îndâriţi 
ca oricând; astfel încât nu cred să fi existat vreodată, de când cu 
vestita luptă a celor Treizeci“, o bătălie, cu un atac şi o apărare 
atât de îndârjite. 

În timpul celor trei ore de încăierare, întâmplarea făcuse ca 
cei doi şefi, adică Mongat de Saint-Bazile şi Ernauton de Sainte- 
Colombe, să lupte, unul la dreapta, celălalt la stânga. Dar 
amândoi loveau atât de tare şi vârtos încât se făcu un gol în jur 
şi cei doi se aflară în sfârşit faţă în faţă. Cum fiecare din ei 
dorea acest lucru şi cum de la începutul încăierării nu 
încetaseră să se caute, scoaseră un strigăt de bucurie zărindu- 
se. Şi, ca şi când ceilalţi ar fi înţeles că oricare altă luptă n-ar 


“4-A avut loc la 27 martie 1351, între 30 de cavaleri francezi, partizani 
ai lui Carol de Blois, şi 30 de cavaleri englezi, partizani ai lui Jean de 
Montfort. Aceştia din urmă au fost înfrânți. (N.T.) 

mai fi avut nicio strălucire faţă de a lor, se dădură toţi la o 
parte, lăsară locul liber, iar acţiunea generală încetă spre a face 
loc luptei individuale. 

— Ah! spuse abatele, întrerupându-l pe cavaler cu un oftat, de 
ce n-am fost şi eu acolo să văd o asemenea înfruntare, căci ne-ar 
fi reamintit de vremile frumoase ale cavaleriei, care din păcate 
au apus pentru totdeauna. 

— Adevărul este, urmă cavalerul, că ai fi avut prilejul să vezi 
un spectacol rar şi frumos. Căci ambii luptători erau războinici 
încercaţi, puternici la trup şi pricepuţi în meserie, călărind cai 
buni şi mândri ce păreau tot atât de înverşunaţi să se sfâşie ca 
şi stăpânii lor; totuşi calul lui Mongat de Saint-Bazile căzu cel 
dintâi, izbit de o lovitură de secure îndreptată de Ernauton spre 
stăpânul lui, lovitură care îl întinse la pământ mort pe loc. Dar 
oricât de iute ar fi fost căzătura, Mongat era prea experimentat 
ca să nu aibă vreme să-şi desprindă picioarele din scări, încât se 
pomeni culcat, nu sub cal, ci lângă el şi întinzând braţul tăie 
genunchiul calului lui Ernauton; nechezând de durere, acesta se 
poticni şi căzu pe amândoi genunchii; Ernauton îşi pierdu 
avantajul şi fu silit să sară la pământ. Dar abia sări, că Mongat 
se ridică în picioare şi lupta începu din nou, Ernauton izbind cu 
securea şi Mongat cu ghioaga. 

— Şi chiar în locul acesta se petrecea frumoasa faptă 
vitejească despre care vorbeşti? întrebă abatele, cu ochii 
strălucind de înflăcărare, ca şi când ar fi văzut lupta ce i se 
descria- 

— Chiar în locul acesta, cucernice Jehan. Martori oculari mi- 
au povestit de zeci de ori ce-ţi povestesc eu acum. Ernauton era 
în locul unde eşti dumneata şi Mongat în locul unde sunt eu, iar 
Mongat îl înghesui atât de tare pe Ernauton încât acesta, tot 
apărându-se, fu silit să dea înapoi, ajungând de la piatra asta 
care se află lângă picioarele calului dumitale, până la şanţul de 
colo unde fără îndoială că ar fi căzut pe spate. Tocmai atunci un 
tânăr care sosise cu sufletul la gură în toiul luptei şi care privea 
de cealaltă parte a şanţului, văzându-l pe bunul cavaler împins 
astfel şi în- ţelegând că era la capătul puterilor, nu făcu decât 
un salt din locul unde se afla până la Ernauton şi, luându-i din 
mână securea care era gata să-i scape, îi spuse: „Ah! unchiule, 
dă-mi puţin securea asta şi îngăduie-mi să mă slujesc de ea”. 

Ernauton atâta aştepta şi el, aşa că dădu drumul securii şi se 
întinse pe marginea şanţului unde valeţii alergară să-i dea 
ajutor şi îi desfăcură ca- taramele, căci era gata să leşine. 

— Dar tânărul, întrebă abatele, tânărul? 

— Ei bine, tânărul dovedi cu acest prilej că, aşa bastard cum i 
se spunea, avea în vine sânge vajnic, de rasă şi că unchiul său 
nu făcuse bine lăsându-l într-un castel vechi în loc să-l ia cu el; 
căci abia apucă securea în mână că, fără să-i pese că n-avea pe 
el decât o simplă tunică de postav, iar pe cap o bonetă de 
catifea, în vreme ce duşmanul lui era acoperit cu fier din cap 
până-n picioare, îi dădu o lovitură atât de puternică cu tăişul 
armei în creştetul căştii încât aceasta fu străpunsă, iar Mongat 
ameţit se clătină şi era să cadă. Dar fiind un războinic prea 
vânjos nu se lăsă doborât astfel de prima lovitură. Se ridică 
deci, apucă ghioaga şi dădu tânărului o lovitură atât de 
năprasnică încât i-ar fi zdrobit capul dacă l-ar fi atins. Dar 
tânărul, pe care nicio armă defensivă nu-l îngreuia, se feri 
făcând un salt în lături şi, repezindu-se întocmai ca un pui de 
tigru asupra adversarului, îl cuprinse cu amândouă braţele pe 
Mongat care era istovit după îndelunga-i luptă şi îndoindu-l aşa 
cum îndoaie vântul un copac, sfârşi prin a-l dobori sub el 
strigându-i: „Predă-te, Mongat de Saint-Bazile, de bunăvoie sau 
silit, altfel eşti un om mort”. 

— Şi s-a predat? întrebă abatele pe care povestirea îl interesa 
atât de mult încât tresălta de plăcere. 

— Nu, urmă Espaing, nu s-a predat ci a răspuns cu trufie: „Să 
mă predau unui copil! mi-ar fi ruşine... loveşte dacă poţi”. „Ei 
bine! nu mi te preda mie, ci unchiului meu Ernauton de Sainte- 
Colombe, care este un cavaler viteaz, iar nu unui copil ca mine”. 
„Nici unchiului tău nici ţie, spuse Mongat cu glas înăbuşit, căci 
dacă n-ai fi sosit tu, unchiul tău ar fi fost unde sunt eu acum, aşa 
că loveşte. Cât despre mine n-am să mă predau pentru nimic în 
lume”. „Dacă-i vorba pe-aşa, spuse tânărul, şi întrucât nu vrei să 
te predai, aşteaptă şi ai să vezik”. „Da, să vedem, spuse Mongat 
făcând o sforţare aşa cum făcea uriaşul Encelade” când vrea să 
se descotorosească de muntele Etna, s-o vedem şi pe-asta”. 


55-Cel mai vestit dintre Titanii care s-au răsculat împotriva lui Jupiter. 
Acesta l-a ucis cu fulgerele şi l-a îngropat sub muntele Etna. 
(Mitologie). 

Dar degeaba se opinti din toate puterile, degeaba îşi încolăci 
braţele şi picioarele, întocmai ca două inele de fier în jurul 
tânărului, că tot nu reuşi să-l dea la o parte. Acesta rămase 
învingător, ţinându-l sub el cu o mână, în vreme ce cu alta 
trăgea de la brâu un cuţit lung şi subţire a cărui lamă alunecă 
sub grumăjer. În aceeaşi clipă se auzi un horcăit înăbuşit. 
Mongat se frământă, se încorda, încercă să se ridice, dar fără a 
putea să-l înde- părteze pe tânărul agăţat de el care îi înfigea tot 
mai adânc cuțitul în bere- gată; deodată o spumă de sânge ţâşni 
prin viziera căştii lui Mongat şi împroşcă faţa adversarului. 

După sforţările acelea supraomeneşti se puteau ghici 
zvârcolirile agoniei. Dar după cum nu-i dăduse drumul mai 
înainte, tânărul nu-i dădu drumul nici acum; părea legat de 
mişcările lui. Aşa cum face şarpele cu corpul victimei pe care o 
înăbuşe, se ridică, se prăbuşi, se încordă, întocmai ca Mongat şi 
odată cu el, tremură la toate tremurăturile lui şi rămase culcat 
şi întins până când ultima tresărire se potoli şi până când 
horcăitul se preschimbă într-un suspin. 

Abia atunci se ridică, ştergându-şi faţa cu mâneca de la tunică 
şi cu mâna cealaltă scuturând cuţitaşul care părea o jucărie de 
copil şi care totuşi provocase cu atâta cruzime moartea unui om. 

— Doamne sfinte! strigă abatele, uitând că entuziasmul lui îl 
împinsese să hulească aproape, să-mi spui neapărat numele 
acelui tânăr, senior Espaing de Lyon, căci vreau să-l notez pe 
papirusul meu şi să încerc să-l întipăresc în cartea istoriei. 

— Se numea Bastardul Agenor de Mauleon, răspunse 
cavalerul, şi poţi să-l notezi cu litere mari în papirusul dumitale, 
aşa după cum spui, cu- cernice Jehan; căci este numele unui 
luptător temut, care merită cu pri- sosinţă această cinstire. 

— Dar, spuse abatele, fără îndoială că n-a rămas numai la 
atâta; sunt sigur că în viaţa lui a mai făcut şi alte isprăvi 
războinice vrednice de aceea prin care a început. 

— O! negreşit, căci la vreo trei sau patru ani după cele 
întâmplate, a plecat în Spania, unde a rămas vreme de patru sau 
cinci ani, luptând îm- potriva maurilor şi sarazinilor, de unde s-a 
înapoiat cu mâna dreaptă tăiată de la încheietură. 

— Vai! făcu abatele cu o exclamaţie care arăta cât de mult îl 
tulbura nefericirea învingătorului lui Mongat de Saint-Bazile; 
iată o nenorocire cât se poate de mare, căci desigur că un atât 

de viteaz cavaler s-a văzut nevoit să nu se mai slujească de 
arme! 

— Ba nu, răspunse Espaing de Lyon, aici n-ai nimerit-o, 
cucernice Jehan; căci în locul mâinii pe care a pierdut-o, a pus 
să i se facă o mână de fier cu care ţine lancea tot aşa de bine ca 
şi cu o mână adevărată; fără a mai pune la socoteală că poate, 
atunci când crede de cuviinţă, să prindă de ea o măciucă cu 
care loveşte, după cât se pare, în aşa fel încât cei loviți nu se 
mai ridică niciodată. 

— Şi, întrebă abatele, se poate şti cu ce prilej şi-a pierdut 
mâna? 

— Vai! răspunse Espaing, iată un lucru pe care nu ţi-l pot 
spune, oricâtă dorinţă aş avea să-ţi fac pe plac, căci nu-l cunosc 
personal pe viteazul cavaler despre care e vorba şi chiar m-a 
încredinţat cineva că şi cei care-l cunosc sunt tot atât de 
neştiutori ca şi mine; niciodată n-a vrut să povestească cuiva 
această parte din viaţa lui. 

— Atunci, spuse abatele, n-am să vorbesc în niciun fel de 
bastardul dumitale, senior Espaing; căci nu vreau ca aceia care- 
mi vor citi istoria pe care o scriu să pună aceeaşi întrebare ca şi 
mine fără să primească răspuns. 

— N-am ce-ţi face, spuse Espaing, am să întreb, am să mă 
informez; dar deocamdată e mai bine să-ţi iei gândul de la aşa 
ceva, cucernice Jehan, căci nu văd cum ai să afli vreodată ceea 
ce doreşti să ştii, decât doar de la el, dacă ai să-l întâlneşti 
cândva. 

— Aşadar mai trăieşte? 

— Desigur, şi se războieşte mai mult ca oricând. 

— Cu mâna lui de fier? 

— Cu mâna lui de fier. 

— Ah! spuse abatele Jehan, aş fi în stare să mă lipsesc de 
abație numai să-l întâlnesc pe omul acela şi să-l rog să-mi 
povestească viaţa lui; dar până una alta termină povestea 
dumitale, senior Espaing, şi spune-mi ce s-a întâmplat cu cele 
două tabere după ce a murit Mongat. 

— Moartea lui Mongat a pus capăt luptei. Cavalerii nu voiau 
decât turmele furate şi le dobândiseră. De altfel, Mongat 
nemaifiind în viaţă, ei ştiau că vestita garnizoană de la Lourdes, 
atât de temută, îşi pierduse jumătate din putere, căci de multe 

ori un singur om face tăria unei gar- nizoane sau a unei armate. 
Căzură la învoială deci ca fiecare să-şi ia răniții şi prizonierii şi 
să-şi îngroape morţii. 

Îl luară aşadar pe Ernauton de Sainte-Colombe, care abia se 
mai ţinea pe picioare, îngropară morţii unde ne aflăm noi, chiar 
pe locul pe care caii noştri îl calcă în picioare. Şi pentru ca un 
luptător atât de viteaz să nu fie confundat cu nişte morţi 
obişnuiţi, săpară o groapă dincolo de stânca pe care o vezi, la 
patru paşi de noi şi îi aşezară o cruce de piatră, săpând pe ea 
numele lui, pentru ca pelerinii, trecătorii şi vitejii cavaleri care 
se vor pri- lejui pe-aici, să poată rosti o rugăciune pentru odihna 
sufletului său. 

— Atunci hai să mergem şi noi la cruce, senior Espaing, 
răspunse abatele, căci în ceea ce mă priveşte am să rostesc cu 
dragă inimă un Tatăl nostru, un Ave Maria şi un De profundis. 

Luând-o înaintea cavalerului, abatele făcu semn scutierilor să 
vină, aruncă frâul calului în mâinile valetului său şi descăleca cu 
o nerăbdare ce arăta că, atunci când era vorba de asemenea 
îndeletniciri, bunul cronicar părea că are pe jumătate vârsta pe 
care o arăta. 

Seniorul Espaing de Lyon făcu la fel şi amândoi se îndreptară 
pe jos spre locul indicat. Dar când să cotească după stâncă, se 
opriră deodată. 

Un cavaler, a cărui prezenţă nu o bănuiseră, era 
îngenuncheat în faţa crucii, înfăşurat într-o manta largă sub ale 
cărei cute se ghicea o întreagă armură. Numai capul îl avea 
descoperit, casca fiind aşezată pe pământ, în vreme ce la zece 
paşi mai în urmă, ascuns şi el de stâncă, stătea un scutier 
înarmat ca de luptă, călare pe un cal de bătălie şi ţinând de frâu 
calul stăpânului, echipat şi acesta cu întregul harnaşament de 
luptă. 

Cavalerul era un bărbat în toată puterea vârstei, adică între 
46 şi 49 de ani, cu faţa măslinie ca a unui maur, cu părul des şi 
cu barba stufoasă. Părul şi barba erau negre ca pana corbului. 

Cei doi călători se opriră o clipă să-l privească pe omul acela 
care, ne- mişcat ca o statuie, îndeplinea la mormântul lui 
Mongat  cucernica  înda- torire pe care veniseră s-o 
îndeplinească şi ei. 

Cât priveşte cavalerul necunoscut, atâta timp cât tinu 

rugăciunea, nu păru să dea niciun fel de atenţie noilor sosiți; 
apoi, după ce-şi termină rugăciunea, făcu cu mâna stângă 
semnul crucii, spre marea uimire a celor de faţă, îi salută 
curtenitor printr-o înclinare a capului, îşi aşeză din nou casca pe 
fruntea-i smeadă şi, înfăşurându-se în manta, încălecă şi coti la 
rându-i pe după colţul stâncii, urmat de scutierul său, mai 
uscăţiv, mai ţeapăn şi mai negru chiar decât el, şi se îndepărtă. 

Cu toate că pe vremea aceea se întâlneau nenumărate 
asemenea figuri, aceasta avea totuşi un ceva atât de aparte 
încât cei doi călători îl băgară de seamă, însă fiecare păstră 
impresia în sinea lui; căci timpul le cam da ghes, mai având de 
făcut încă trei leghe, iar abatele făgăduise să rostească un Tatăl 
nostru, un Ave Maria şi un De profundis et Fidelium. 

Sfârşind rugăciunea, abatele Jehan se uită în juru-i. Cavalerul, 
care fără îndoială era tot atât de nedumerit ca şi el, îl lăsase 
singur; făcu deci la rându-i semnul crucii, însă cu mâna dreaptă 
şi plecă să-şi ajungă tovarăşul. 

— Hei! se adresă el celor doi valeţi, n-aţi văzut un cavaler 
înarmat ca de luptă împreună cu scutierul său, cavalerul părând 
să aibă 46 de ani iar scutierul 55 sau 60? 

— M-am interesat şi eu, răspunse clătinând din cap Espaing 
de Lyon, care era preocupat de aceleaşi gânduri ca şi însoţitorul 
său. Se pare că ur- mează acelaşi drum ca şi noi şi poate va 
poposi tot la Tarbes. 

— Să ne-ndemnăm caii la trap ca să-l ajungem, dacă eşti bun, 
senior Espaing, spuse cronicarul, căci poate, dacă-l vom ajunge, 
are să intre în vorbă cu noi, aşa cum se obişnuieşte între 
călătorii ce urmează acelaşi drum. Şi mi se pare că am avea 
multe lucruri de aflat în tovărăşia unui om care a văzut un soare 
atât de arzător încât să-i înnegrească într-atât faţa. 

— Facă-se voia dumitale, spuse cavalerul; căci, nu mă sfiesc s- 
o spun, şi pe mine mă roade o curiozitate tot atât de mare ca şi 
a dumitale; cu toate că sunt de prin partea locului, nu-mi aduc 
aminte să-l fi văzut vreodată prin ţinut. 

În urma acestei hotărâri, cei doi călători, iuţind pasul cailor, 
continuară să păstreze aceeaşi distanţă, calul cavalerului 
mergând cu ceva mai înaintea celui al abatelui. 

Dar în zadar îşi grăbiră caii. Drumul, care devenise mai lat şi 
mai frumos de când o luase de-a lungul râului Leze, uşurase de 

asemenea iuţirea mer- sului necunoscutului împreună cu 
scutierul său, iar curioşii sosiră la porţile oraşului Tarbes fără 
să-l fi ajuns din urmă. 

Dar odată acolo, un alt gând păru să-l îngrijoreze pe abate. 

— Senior, spuse el cavalerului, ştii că prima nevoie într-o 
călătorie este un culcuş bun şi o masă bună. Unde vom găzdui, 
rogu-te, în oraşul acesta Tarbes, în care nu cunosc pe nimeni şi 
în care pătrund pentru prima dată, fiind chemat, după cum bine 
ştii, de către monseniorul Gaston Phoebusf. 

— Nu fi îngrijat, cucernice, spuse cavalerul zâmbind; cu voia 
dumitale, o să găzduim la „Steaua”; este cel mai bun han din 
oraş. Fără a mai pune la socoteală că hangiul mi-e prieten. 

— Bun, spuse cronicarul, totdeauna am băgat de seamă că 
într-o călătorie trebuie să ai drept prieteni două soiuri de 
oameni: tâlharii din oraş şi tâlharii din pădure, hangiii şi hoţii. 
Să mergem dar la prietenul dumitale hangiul de la „Steaua” şi 
să-i spui să aibă grijă de mine când o fi să mai trec pe-aici. 

Se îndreptară amândoi spre hanul amintit, care se afla în 
piaţa mare a oraşului şi se bucura, aşa cum spusese Espaing de 
Lyon, de o mare faimă până la zece leghe depărtare. 

Hangiul se găsea în pragul uşii, unde, nemaiţinând seama de 
obiceiurile-i aristocratice, jumulea singur un fazan de toată 
frumuseţea căruia îi lăsase, cu acel scrupul gastronomic prețuit 
numai de gurmanzii care vor să se bucure nu numai de gust şi 
de miros, ci şi de văz, căruia îi lăsase, zic, nesmulse penele de 
pe cap şi de la coadă; cu toate astea, înainte de a se fi cufundat 
în această importantă îndeletnicire, îl zări pe cavalerul Espaing 
de Lyon chiar din clipa în care se ivise în piaţă şi, aşezându-şi 
fazanul sub braţul stâng, în vreme ce-şi scotea tichia cu mâna 
dreaptă, făcu câţiva paşi în întâmpinarea lui. 

— Ah! dumneavoastră sunteţi, senior Espaing, spuse el, 
arătând cea mai vie bucurie, fiţi binevenit, dumneavoastră şi 
respectabilul vostru tovarăş; de multă vreme nu v-am văzut şi 
bănuiam eu că n-o să treacă prea mult până să veniţi iarăşi în 
oraşul nostru. Hei! Brin-d'Avoine, vino să iei caii acestor domni. 
Şi tu, Marion, pregăteşte camerele cele mai bune. Domnilor, 


s6-Gaston III de Foix, zis Gaston Phoebus (1331—1391), a fost un 
ocrotitor zelos al literaturii şi artelor. A scris vestitul Tratat de 
vânătoare. (N.T.) 

des- călecaţi, rogu-vă, şi cinstiţi cu prezenţa dumneavoastră 
sărăcăciosul meu han. 

— Ei bine, spuse cavalerul către tovarăşul lui, nu îţi spuneam 
eu, cucer- nice Jehan, că jupân Barnabe este un om de toată 
isprava şi că la el poţi găsi, cât ai bate din palme, tot ce-ţi 
doreşte inima? 

— Da, răspunse abatele, n-am nimic de zis până acum decât 
un singur cuvânt şi anume că am auzit vorbindu-se numai 
lucruri bune despre grajd şi camere, dar despre cină nu s-a 
pomenit nimic. 

— O! cât despre cină, Senioria Voastră să n-aibă nicio grijă, 
spuse hangiul. Seniorul Espaing are să vă spună că nu mi se 
aduce decât o singură învinuire şi anume că servesc călătorilor 
mese prea îmbelşugate. 

— Haide, haide, jupâne gascon, îi luă vorba cavalerul Espaing 
care, ca şi tovarăşul său, descălecase şi aruncase frâul calului în 
mâinile valeţilor, ara- tă-ne pe unde s-o luăm, dă-ne numai 
jumătate din ceea ce ne făgăduieşti şi vom fi mulţumiţi. 

— Jumătate! izbucni jupân Barnabe, jumătate! Dar mi s-ar 
duce pe copcă faima dacă aş face una ca asta. Îndoit, senior 
Espaing, îndoit! 

Cavalerul aruncă o privire mulţumită spre canonic şi amândoi, 
luând-o pe urma hangiului, intrară în bucătărie. 

Într-adevăr, totul în această binecuvântată bucătărie dădea 
senzaţia acelei fericiri depline care, pentru adevărații gurmanzi, 
este rezultatul unei mese bine orânduite şi bine servite. 
Frigarea se răsucea, oalele fierbeau, grătarele sfârâiau şi în 
mijlocul acestui întreg tărăboi, ca un fel de chemare armonioasă 
la masă, orologiul bătea ora şase. 

Cavalerul îşi frecă mâinile, iar cronicarul îşi linse buzele. 
Cronicarii sunt în general foarte pofticioşi şi asta e rău, atunci 
când pe lângă cronicari mai sunt şi feţe bisericeşti. 

În acelaşi moment şi parcă ar fi pornit din acelaşi punct, adică 
de la frigare, privirile noilor sosiți se rotiră de jur împrejur, ca 
să se încredinţeze că plăcerile făgăduite erau aievea şi nu aveau 
să le scape, ca acele mese plăsmuite pe care nişte vrăjitori 
răutăcioşi le făgăduiau vechilor cavaleri rătăcitori. Tocmai 
atunci intră în bucătărie un fel de rândaş şi şopti han- giului 
ceva la ureche. 

— Ei drace! făcu acesta scărpinându-se după ureche, şi zici că 
nu mai e loc pentru caii acestor domni. 

— Nici cel mai mic locşor, stăpâne, cavalerul care a sosit 
adineaori a luat ultimele două locuri, nu din grajd, care era 
ticsit, ci din şopron. 

— O! o! făcu Espaing, o să ne fie greu să ne despărţim de cai, 
dar dacă zici că nu mai aveţi niciun loc aici, o să ne-nvoim, ca să 
nu pierdem bu- nătatea de camere despre care ne-ai vorbit, ca 
ei să fie duşi, împreună cu servitorii noştri, la vreo altă casă din 
oraş. 

— Dacă e aşa, spuse jupân Barnabe, am tocmai ce vă trebuie, 
iar caii dumneavoastră nu vor avea decât de câştigat, căci o să 
fie adăpostiţi în nişte grajduri cum nici contele de Foix nu are 
mai bune. 

— Ne învoim pentru grajdurile alea grozave, spuse cavalerul 
Espaing, însă mâine dimineaţă să fie la poarta dumitale la ora 
şase, gata înşeuaţi, căci cucernicul Jehan şi cu mine plecăm în 
oraşul Pau, unde suntem aşteptaţi de monseniorul Gaston 
Phoebus. 

— Fiţi pe pace, răspunse meşterul Barnabe, şi bizui-ţi-vă pe 
cuvântul meu. 

În clipa aceea camerista intră la rându-i şi îi şopti câteva 
cuvinte han- giului, a cărui figură căpătă îndată un aer de 
nemulţumire. 

— Ei bine! ce s-a întâmplat? întrebă cavalerul Espaing. 

— Nu-i cu putinţă, răspunse hangiul, aplecându-şi din nou 
urechea ca să mai audă odată cele spuse de cameristă. 

— Ce spune? întrebă cavalerul. 

— Spune ceva de necrezut. 

— Anume ce? 

— Că nu mai sunt camere. 

— Bun, spuse abatele Jehan, iată-ne osândiţi să ne culcăm la 
un loc cu caii noştri. 

— O! domnilor, domnilor, izbucni Barnabe, nu ştiu cum să vă 
cer iertare! însă cavalerul care a sosit cu puţin timp înaintea 
dumneavoastră a luat pentru el şi scutierul lui ultimele două 
camere. 

— Nu face nimic! spuse abatele Jehan care părea destul de 
obişnuit cu astfel de pocinoguri, o noapte proastă trece repede, 

numai să ne bucurăm de o mâncare bună. 

— Uitaţi-vă, spuse hangiul, tocmai vine bucătarul pe care am 
trimis să-l cheme. 

Bucătarul îl trase deoparte pe hangiu şi începu să vorbească 
în şoaptă cu el. 

— O! făcu hangiul pălind uşor, nu se poate! 

Bucătarul făcu din cap şi din amândouă mâinile un gest care 
voia să spună: Şi totuşi aşa este. 

Abatele, care părea să înţeleagă la perfecţie limbajul 
semnelor, mai cu seamă când acest limbaj era în legătură cu 
bucătăria, păli de-a binelea. 

— Vai de mine! zise el, ce mai e şi-asta? 

— Domnilor, urmă hangiul, cu siguranţă că Mariton se înşală. 

— Şi în ce privinţă se-nşeală? 

— În privinţa celor spuse adineaori, şi anume, că nu are ce să 
vă dea să mâncaţi, deoarece cavalerul care a sosit înaintea 
dumneavoastră a luat tot ce mai rămăsese de-ale gurii. 

— Ascultă, jupân Barnabe, spuse cavalerul Espaing de Lyon 
încruntând din sprâncene, află că nu ne arde de glumă. 

— Vai! seniore, spuse hangiul, vă rog să credeţi că nu 
glumesc câtuşi de puţin şi că sunt cum nu se poate mai mâhnit 
de ceea ce vi se întâmplă. 

— Pentru cele ce ne-ai spus în privinţa grajdurilor şi 
camerelor, mai treacă-meargă, urmă cavalerul, dar cât despre 
cină, asta e altceva, şi ţi-o spun deschis că nu mă dau bătut. Văd 
aici înşirate o mulţime de cratiţe şi tingiri... 

— Seniore, sunt pregătite pentru castelanul de Marcheras, 
care se află aici împreună eu castelana. 

— Şi găina aia îndopată care se învârteşte în frigare? 

— E pregătită pentru un grăsan de canonic din Carcassonne, 
care se duce la consiliu şi care nu mănâncă de dulce decât o zi 
pe săptămână. 

— Şi grătarul de colo plin de cotlete, care îţi gâdilă nările cu 
mirosul lor? 

— Fac parte, împreună cu fazanul pe care-l jumulesc, din cina 
cavalerului care a sosit cu câteva clipe înaintea dumneavoastră. 

— La naiba! strigă seniorul Espaing, văd că a acaparat totul 
afurisitul ăla de cavaler; jupân Barnabe, fă-mi plăcerea şi du-te 
de-i spune că un cavaler flămând îi propune să rupă o lance 

împreună, nu pentru ochii frumoşi ai iubitei sale, ci pentru 
mirosul plăcut al mâncărurilor sale; să mai adaugi că abatele 
Jehan Froissard Cronicarul o să ne fie arbitru şi o să noteze 
toate isprăvile noastre. 

— Nu e nevoie de aşa ceva, seniore, se auzi un glas înapoia 
jupânului Barnabe, căci vin din partea stăpânului meu să vă 
poftesc, pe dumneata domnule Espaing de Lyon şi pe dumneata 
domnule Jehan Froissard, să ci- naţi cu el. 

Cavalerul Espaing se întoarse la auzul acestui glas şi dădu cu 
ochii de scutierul cavalerului necunoscut. 

— O! o! făcu el, iată o invitaţie ce-mi pare cât se poate de 
curtenitoare. Ce zici, cucernice Jehan? 

— Zic au numai că este cât se poate de curtenitoare, dar mai 
zic că vine tocmai la timp. 

— Şi cum se numeşte stăpânul dumitale, prietene, ca să ştim 
cui îi rămânem îndatoraţi pentru o asemenea politeţe, întrebă 
Espaing de Lyon. 

— Vă va spune chiar el, dacă veţi binevoi să mă urmaţi, 
răspunse scutierul. 

Cei doi călători se uitară unul la altul şi, jumătate îmboldiţi de 
foame, jumătate de curiozitate, rostiră într-un glas: 

— Să mergem, arată-ne drumul şi te vom urma. 

Amândoi urcară scara în urma scutierului, care le deschise 
uşa unei camere în mijlocul căreia cavalerul necunoscut, fără 
armură şi îmbrăcat cu un halat de catifea neagră, cu mâneci 
lungi şi largi, stătea în picioare cu mâinile la spate. 

Zărindu-i, făcu câţiva paşi în întâmpinarea lor, salutându-i cu 
multă curtenie. 

— Fiţi bineveniţi, domnilor, spuse el întinzându-le mâna 
stângă, şi vă rog să primiţi mulţumirile mele pentru că mi-aţi 
acceptat invitaţia. 

Cavalerul avea o înfăţişare atât de cinstită şi de deschisă, 
mâna pe care le-o întindea părea atât de sincer oferită, încât 
amândoi o întinseră pe a lor, cu toate că era un obicei prea bine 
cunoscut între cavaleri să-şi întindă mâna dreaptă şi era socotit 
ca o insultă dacă se proceda altfel. 

Cu toate astea, cei doi călători, deşi răspunseră cum se cuvine 
acestei ciudate politeţi, nu se putură stăpâni să nu-şi trădeze 
uimirea ce li se zugrăvea pe faţă; cavalerul păru însă că nu bagă 

de seamă. 

— Dimpotrivă, noi vă datorăm mulţumiri, spuse Froissard, 
căci ne aflam la mare ananghie din care ne-a scăpat 
binevoitoarea dumitale invitaţie; te rog să primeşti toate 
mulţumirile noastre. 

— Mai mult decât atât, urmă cavalerul, întrucât eu am două 
camere iar dumneavoastră nu aveţi niciuna, am să v-o dau pe 
cea destinată scutierului meu. 

— Într-adevăr, spuse Espaing de Lyon, asta întrece orice 
bunăvoință; dar scutierul dumitale unde o să se culce? 

— În camera mea, ce naiba! 

— Nu, spuse Froissard, ar însemna să abuzăm... 

— Ei aş! zise cavalerul necunoscut. Suntem obişnuiţi cu aşa 
ceva; de mai bine de douăzeci şi cinci de ani ne-am culcat sub 
acelaşi cort şi vreme de douăzeci şi cinci de ani ni s-a întâmplat 
asta atât de des încât nu am mai socotit de câte ori. Dar luaţi 
loc, domnilor. 

Şi cavalerul le arătă celor doi călători scaunele rânduite în 
jurul unei mese pe care se aflau câte va pahare şi o cupă mare 
cu picior, şi le dădu pildă aşezându-se primul. 

La rândul lor, cei doi călători luară loc pe scaune. 

— Aşadar ne-am înţeles, spuse cavalerul necunoscut, umplând 
trei pa- hare cu hypocras” şi folosindu-se tot de mâna stângă, 
aşa cum făcuse până atunci.. 

— Pe legea mea, da, răspunse Espaing de Lyon, şi am socoti 
că vă a- ducem o insultă, cavalere, refuzând o ofertă atât de 
mărinimoasă. Nu eşti de părerea mea, cucernice Jehan? 

— Cu atât mai mult, răspunse canonicul de la Chimay, cu cât 
deranjul pe care ţi-l vom pricinui are să fie de scurtă durată. 

— Cum aşa? întrebă cavalerul necunoscut. 

— Mâine plecăm la Pau. 

— Bine, spuse cavalerul, poţi şti când ajungi, dar nu ştii când 
pleci. 

— Suntem aşteptaţi la curtea contelui Gaston Phoebus. 

— Şi nimic nu vi s-ar părea destul de interesant ca să vă facă 
să pierdeţi opt zile din drum? întrebă cavalerul. 

— Nimic. Numai o poveste prea curioasă şi prea interesantă, 

spuse Es- paing de Lyon. 

— Şi chiar şi aşa, adăugă cronicarul, nu ştiu dacă aş putea să- 
mi calc cuvântul faţă de monseniorul conte de Foix. 

— Cucernice Jehan Froissard, continuă cavalerul necunoscut, 
ai spus mai deunăzi la trecătoarea Larre, că ţi-ai da bucuros 
abația de la Chimay aceluia care ti-ar povesti păţaniile 
Bastardului de Mauleon. 

— Da, aşa e, am spus-o! Dar cum de-ai aflat dumneata? 

— Uiţi că rosteam o rugăciune pe mormântul lui Mongat şi că 
de unde eram am putut auzi tot ce spuneai? 

— Iată ce-nseamnă să vorbeşti în gura mare, domnule abate, 
spuse râ- zând Espaing de Lyon, vorbele astea o să te coste 
abația. 

— Pe sfânta liturghie, zise Froissard, mi se pare, domnule 
cavaler, că am nimerit drept la ţintă şi că dumneata cunoşti 
povestea cu pricina. 

— Nu te înşeli, răspunse cavalerul, nimeni nu o cunoaşte şi nu 
o poate povesti mai bine ca mine. 

— Din momentul în care l-a ucis pe Mongat din Lourdes şi 
până când i-a fost retezată mâna de la încheietură? întrebă 
Espaing. 

— Da. 

— Şi ce are să mă coste? i se adrescă Froissard, care, deşi 
murea de curi- ozitate să asculte povestirea, începea să-i pară 
rău că îşi pusese-n joc abația. 

— Are să te coste opt zile, domnule abate, răspunse cavalerul 
necu- noscut, şi încă nu se ştie dacă, în timpul celor opt zile, vei 
avea vreme să aşterni pe pergament tot ce am să-ţi spun. 

— Eu credeam, spuse Froissard, că Bastardul de Mauleon a 
jurat să nu-şi dezvăluie niciodată povestea. 

— Până când ar fi găsit un cronicar vrednic s-o scrie. Şi acum, 
domnule Jehan, nu mai are motiv s-o ascundă. 

— In cazul acesta, spuse Froissard, pentru ce nu o scrii chiar 
dumneata? 

— Pentru că există o mare piedică în realizarea acestei 
sugestii, răspunse zâmbind cavalerul. 

— Care ar putea fi? întrebă Espaing de Lyon. 

— Aceasta, răspunse cavalerul, ridicând cu mâna stângă 
mâneca de la mâna dreaptă şi punând pe masă un braţ schilodit, 

terminat cu un fel de cleşte de fier. 

— Isuse! exclamă Froissard tremurând de bucurie, nu cumva 
dumneata eşti... 

— Bastardul de Mauleon în persoană, căruia unii îi mai zic şi 
Agenor cel cu Mâna de Fier. 

— Şi ai să-mi povesteşti păţaniile dumitale? întrebă Froissard 
cu emoția speranţei. 

— De cum vom termina de ospătat, răspunse cavalerul. 

— Bun, zise Froissard frecându-şi mâinile, bine ziceai, 
domnule Espaing de Lyon, monseniorul Gaston Phoebus mai 
poate să aştepte. 

Chiar în aceeaşi seară, Bastardul de Mauleon ţinându-şi 
făgăduiala începu să-i istorisească cronicarului Jehan Froissard 
povestirea ce urmează şi pe care am găsit-o într-un manuscris 
nepublicat, fără să ne dăm, aşa după cum ne este obiceiul, altă 
osteneală decât aceea de a pune la persoana a treia o povestire 
ce era scrisă la persoana întâi. 

CUM A ÎNTÂLNIT BASTARDUL DE MAULEON ÎNTRE 
PINCHEL ŞI COIMBRA UN MAUR PE CARE L-A 
ÎNTREBAT ÎNCOTRO DUCE DRUMUL ŞI CARE A 
TRECUT FĂRĂ SĂ RĂSPUNDĂ 


Într-o frumoasă dimineaţă a lunii iunie 1361, cel care nu s-ar 
fi temut să pornească la drum pe o căldură de 40 de grade, ar fi 
putut vedea înaintând pe şoseaua de la Pinchel la Coimbra în 
Portugalia un bărbat a cărui în- făţişare contemporanii noştri 
ne-ar fi recunoscători s-o descriem. 

Nu era un om, ci mai degrabă o întreagă armură, compusă 
dintr-o cască, o platoşă, armătură pentru braţ, zale pentru 
acoperirea coapselor, lancea în mână şi un scut mic la gât, iar în 
vârful acestei armuri flutura un panaş roşu pe deasupra căruia 
se vedea fierul de lance. 

Armura era aşezată drept, pe un cal căruia nu i se zăreau 
decât picioarele negre şi ochii focoşi; căci, întocmai ca şi 
stăpânul, dispărea sub harna- şamentul de luptă, peste care 
cădea un cioltar alb cu chenar din postav roşu. Din când în 
când, nobilul animal mişca din cap şi necheza mai mult de 
mânie decât de durere; aceasta se întâmpla ori de câte ori un 
tăun reuşea să se strecoare pe sub cutele valtrapului greoi şi îl 
făcea să-i simtă înţe- pătura lacomă. 

Cât priveşte călăreţul, ţeapăn şi neclintit în scări ca şi când ar 
fi fost țintuit în şa, părea că-şi face un punct de mândrie din a 
înfrunta dogoarea nemiloasă ce se revărsa din cerul de aramă, 
încingând aerul şi pârjolind iarba. Fără să-i poată învinui nimeni 
de slăbiciune, mulţi şi-ar fi îngăduit să ridice viziera zăbrelită 
care schimba interiorul căştii în etuvă, însă după înfăţişarea 
nepăsătoare şi semeaţă nemişcare a călăreţului se vedea că voia 
să dea dovadă, chiar în mijlocul pustiului, de vigoarea şi 
rezistenta în faţa suferințelor ce le îndură un militar. 

Am spus pustiu şi, într-adevăr, ţinutul prin care înainta 
călăreţul merita cu prisosinţă acest nume. Era un fel de vale 
tocmai potrivit de adâncă spre a concentra, pe drumul urmat de 
călăreț, razele cele mai arzătoare ale soa- relui. De mai bine de 
două ceasuri, căldura ce se revărsa era atât de pu- ternică încât 
valea îşi pierduse pe cei mai zeloşi locuitori: ciobanii şi tur- 
mele, care apăreau din nou seara şi dimineaţa pe amfcele pante 
spre a căuta câteva fire de iarbă galbenă şi sfărâmicioasă, însă 
acum se adăpostiseră după mărăcini şi tufişuri şi dormeau la 
umbră. Cât vedeai cu ochii, nu se zărea niciun alt călător atât de 
îndrăzneţ sau mai degrabă atât de nesimţitor la căldură ca să-şi 
poarte paşii pe un asemenea teren ce părea format din cenuşa 
rocilor calcinate de soare. Singurul animal viu care dovedea că 
o fiinţă însufleţită putea trăi într-un asemenea cuptor era 
greierele, sau mai degrabă miile de greieri care, ascunşi printre 
pietre ca într-o fortăreață, agăţaţi de firele de iarbă sau 
lăfăindu-se pe vreo ramură de măslin albită de praf, formau 
acea fanfară ţipătoare şi monotonă; era cântecul lor triumfal 
care anunţa cucerirea pustiului unde domneau ca singuri 
suverani. 

Am greşit când am spus că nu se zărea niciun alt călător 
decât cel pe care am încercat să-l descriem, căci la vreo sută de 
paşi mai în urmă mergea o a doua făptură nu mai puţin 
curioasă, deşi de un tip cu totul deosebit: era un bărbat cam de 
treizeci de ani, uscăţiv, puţin adus de spate, bronzat, mai mult 
chircit decât călare pe un cal tot atât de slab ca şi el; dormea în 
şaua de care se ţinea agăţat cu amândouă mâinile, fără să ia 
niciuna din măsurile de prevedere ce-l ţineau treaz pe tovarăşul 
său, nici măcar aceea de a recu- noaşte drumul, această grijă 
lăsând-o desigur în seama altuia mai priceput şi mai interesat 
decât el să nu se rătăcească. 

Intre timp cavalerul, plictisit în cele din urmă să tot ţină 
lancea în sus şi să stea ţeapăn în şa, se opri să-şi ridice viziera şi 
să lase loc de trecere aburului fierbinte care începea să urce din 
învelitoarea de fier până pe cap; dar mai înainte de a aduce la 
îndeplinire această mişcare, îşi aruncă privirile în jur ca un om 
căruia nici nu i-ar trece prin gând că i-ar scădea preţul curajului 
dacă ar fi însoţit de un dram de prevedere. 

Dar rotindu-şi astfel capul dădu cu ochii de nepăsătorul lui 

tovarăş şi privindu-l mai bine băgă de seamă că doarme. 

— Musaron! strigă cavalerul înveşmântat în fier, după ce mai 
înainte îşi ridicase viziera. Musaron, trezeşte-te, somnorosule, 
sau pe sângele scump al sfântului Iacob, cum zic spaniolii, n-ai 
să ajungi la Coimbra cu cufărul meu, fie că-l pierzi pe drum, fie 
că ţi-l fură hoţii. Musaron! O să mai dormi mult, leneşule! 

Dar scutierul, căci aceasta era meseria celui pe care-l mustra 
cavalerul, scutierul, zic, dormea prea adânc ca să-l poată trezi 
numai zgomotul vocii. Cavalerul îşi dădu seama deci că trebuia 
să folosească un alt mijloc mai violent; aceasta cu atât mai mult 
cu cât calul somnorosului, văzând că cel din faţă se oprise, 
socotise nimerit să se oprească şi el, astfel încât, trecând de la 
mers la nemişcare, Musaron avea un şi mai bun prilej să se 
bucure de un somn mai adânc; cavalerul trase atunci de la brâu 
un mic corn de fildeş încrustat cu argint şi, ducându-l la gură, 
scoase cu un şuierat puternic două sau trei sunete care făcură 
calul său să se cabreze, iar pe cel al scutierului să necheze. 

De astă dată Musaron se trezi tresărind. 

— Hei! strigă el trăgând de la şold un fel de spadă scurtă cu 
un singur tăiş. Hei! ce vreţi, tâlharilor, hei! Ce căutaţi aici, 
ţiganilor, strănepoţi ai diavolului; pieriţi din faţa mea că de nu 
vă despic în două. 

Şi viteazul scutier începu să-şi învârtească spada în dreapta 
şi-n stânga, până ce băgând de seamă că nu străpungea decât 
aerul, se opri, privindu-şi stăpânul cu un aer uimit. 

— Ei! dar ce s-a întâmplat, senior Agenor, întrebă el holbând 
nişte ochi miraţi, unde sunt oare oamenii ce ne atacă, s-au 
risipit ca. Fumul sau i-am zdrobit înainte de a mă trezi de-a 
binelea? 

— S-a întâmplat, somnorosule, că visezi şi visând laşi să-mi 
atârne scutul de capătul curelei, ceea ce e ruşinos pentru 
armele unui cavaler cinstit. Haide! Haide! trezeşte-te ca lumea 
sau de nu îmi rup lancea pe umerii tăi. 

Musaron clătină din cap cu un aer destul de obraznic. 

— Pe legea mea, senior Agenor, spuse el, bine aţi face căci cel 
puţin ar fi o lance ruptă în călătoria noastră în loc să mă 
împotrivesc unui asemenea plan, vă rog chiar din inimă să-l 
duceţi la îndeplinire. 

— Ce vrei să spui, caraghiosule? se răţoi cavalerul. 

— Vreau să spun, reluă scutierul, apropiindu-se tot mai mult 
cu ne- păsarea-i zeflemistă, că de şaisprezece zile de când 
călărim prin Spania, ţara asta atât de plină de aventuri după 
cum spuneaţi la plecare, n-am întâlnit încă vreun duşman în 
afară de soare şi de muşte şi nu ne-am ales cu altceva decât cu 
băşici şi praf. La naiba! senior Agenor, vă spun că mi-e foame, 
mi-e sete şi mi-e punga goală; cu alte cuvinte mă aflu în prada 
celor trei mari nenorociri din lume, şi nu văd venind acele mult 
trâmbiţate prilejuri de a-i jefui pe maurii necredincioşi despre 
care îmi vorbeaţi cu atâta patos, care trebuiau să ne 
îmbogăţească trupeşte şi să ne mântuie sufletul şi despre care 
îmi făcusem dinainte nişte visuri atât de plăcute, colo în 
frumosul nostru ţinut din Bigorre, când încă nu eram scutierul 
dumneavoastră, dar mai cu seamă după ce am ajuns scutier. 

— Nu cumva îndrăzneşti să te plângi atunci când eu nu mă 
plâng? 

— Aş fi destul de îndreptăţit, senior Agenor, şi dealtminteri 
numai îndrăzneala îmi lipseşte. Văd că ultimii noştri bani s-au 
dus în punga ar- murierilor din Pinchel care v-au ascuţit securea 
şi spada şi v-au lustruit armura; după câte văd nu ne mai 
lipseşte decât o întâlnire cu bandiții. 

— Fricosule! 

— Stati un pic să ne-nţelegem, seniore. Nu zic că mă tem de o 
asemenea întâlnire. 

— Atunci ce zici? 

— Zic că o doresc. 

— Pentru ce? 

— Pentru că i-am prăda pe hoţi, spuse Musaron, subliniindu-şi 
vorbele cu zâmbetu-i şmecheresc ce-i caracteriza înfăţişarea. 

Cavalerul îşi ridică lancea cu intenţia vădită de a o lăsa să 
cadă pe umerii scutierului, ajuns destul de aproape ca să poată 
primi din plin acest fel de corecție, însă acesta, cu o mişcare 
simplă dar plină de dibăcie, pe care se vede că o mai folosise şi 
altădată, se feri de lovitură, în vreme ce apucă lancea cu mâna. 

— Luaţi seama, senior Agenor, zise el, să nu glumim cu aşa 
ceva căci am oasele tari şi cam puţină carne pe ele. O 
nenorocire vine când nici nu te aştepţi, şi o lovitură greşită v-ar 
rupe lancea; am fi siliţi atunci să-i punem noi singuri o altă 
prăjină sau să ne înfăţişăm dinaintea lui don Frederic cu o 

armură desperecheată, ceea ce ar fi uimitor pentru onoarea 
cavalerimii be- arneze. 

— Mai ţine-ţi gura, flecar blestemat, ai face mai bine, dacă ţii 
neapărat să vorbeşti, să te urci pe colnicul de colo şi să-mi spui 
ce vezi din vârful lui. 

— Ah! exclamă Musaron, de s-ar nimeri să fie cel pe care l-a 
urcat Mântuitorul nostru; aş vrea să găsesc pe cineva acolo, 
chiar de-ar fi diavolul în persoană, căci mi-ar oferi toate regatele 
pământului dacă i-aş săruta gheara. 

— Ai primi, renegatule? 

— Cu recunoştinţă, cavalere. 

— Musaron, urmă cu seriozitate cavalerul, glumeşte cu tot ce 
pofteşti, dar nu cu lucrurile sfinte. 

Musaron făcu o plecăciune. 

— Monseniorul ţine cu tot dinadinsul să afle ce se vede din 
vârful col- nicului? 

— Mai mult ca oricând, du-te odată. 

Musaron făcu un scurt ocol, atât cât îi trebuia ca să nu mai 
poată fi atins de lancea stăpânului, apoi urcă costişa. 

— Vai! strigă el când ajunse în vârf. Vai! Doamne Isuse! Ce 
văd! 

Şi-şi făcu semnul crucii. 

— Ei bine! Ce vezi? întrebă cavalerul. 

— Raiul sau cam aşa ceva, spuse Musaron cuprins de o 
adâncă admiraţie. 

— Descrie-mi raiul tău, răspunse cavalerul care se temea 
mereu să nu se lase păcălit de vreo şotie de-a scutierului. 

— Ah! monseniore, după cum doriţi! Văd portocali cu fructe 
de aur, un râu mare cu valuri argintii şi mai departe marea 
strălucitoare ca o oglindă de oţel. 

— Dacă vezi marea, spuse cavalerul, negrăbindu-se încă să 
ajungă să con- temple şi el tabloul de teamă că, ajuns în vârf, 
întreg acel orizont măreț să nu se prefacă în aburi, întocmai ca 
mirajele despre care vorbeau pelerinii din Orient - dacă vezi 
marea, Musaron, trebuie cu atât mai mult să vezi Coimbra, care 
se află neapărat între noi şi mare, şi dacă vezi Coimbra 
înseamnă că ne aflăm la capătul călătoriei, pentru că la Coimbra 
mi-a dat întâlnire prietenul meu, marele maestru Frederic. 

— O! da, strigă Musaron, văd un oraş mare şi frumos, văd o 

clopotniţă înaltă. 

— Bine, bine, spuse cavalerul, începând să creadă spusele 
scutierului şi  făgăduindu-şi să pedepsească aspru această 
glumă prea mult prelungită, da- că totuşi ar fi fost vreo glumă. 
Bine, e oraşul Coimbra şi clopotniţa cate- dralei. 

— Dar ce zic eu un oraş! Ce zic o clopotniţă! Văd două oraşe, 
văd două clopotniţe. 

— Două oraşe, două clopotniţe, se miră cavalerul ajungând la 
rându-i în vârful colnicului, adineaori nu aveam destul şi acum 
avem prea mult. 

— Prea mult, ăsta-i adevărul, zise Musaron; vedeţi, senior 
Agenor, unul la dreapta, altul la stânga. Uitaţi-vă acum la 
drumul care se desparte în do- uă, dincolo de păduricea aceea 
de lămâi: care din cele două oraşe este Co- imbra, pe care din 
cele două drumuri trebuie să apucăm? 

— Într-adevăr, murmură cavalerul, iată o nouă încurcătură la 
care nu mă gândisem. 

— Cu atât mai mare, spuse Musaron, cu cât dacă ne-am înşela 
şi dacă din greşeală am apuca-o pe drumul falsei Coimbre, ne-ar 
fi cu neputinţă să găsim în fundul pungii cu ce să ne plătim un 
culcuş. 

Cavalerul aruncă în juru-i o a doua privire, dar de astă dată în 
speranţa de a găsi vreun trecător de la care să poată cere 
lămuriri. 

— Afurisit ţinut, zise el, sau mai degrabă afurisit pustiu. Căci 
atunci când zici ţinut, îţi închipui un loc în care se află şi alte 
fiinţe decât şopârle şi gre- ieri. O! unde e oare Franţa! urmă 
cavalerul cu unul din acele oftaturi care scapă uneori şi celor 
mai puţin melancolici când se gândesc la patrie. Fran- ţa, unde 
găseşti totdeauna un glas încurajator ca să-ţi arate drumul. 

— Şi o brânză de oaie ca să-ţi răcorească gâtul; iată ce 
înseamnă să-ţi pă- răseşti ţara. Vai! seniore, aveaţi dreptate să 
spuneţi: Franţa! Franţa! 

— Taci, necioplitule, îi strigă cavalerul, care admitea să 
gândească ce spunea Musaron cu glas tare, dar care nu 
admitea ca Musaron să spună cu glas tare ce gândea el. Taci! 

Musaron nici nu se sinchisi, iar cititorul s-a lămurit îndeajuns 
asupra firii vrednicului scutier, pentru a şti că, în privinţa 
aceasta, nu-i stătea în obicei să asculte orbeşte de stăpânul lui; 

continuă deci, ca şi când şi-ar fi răspuns propriului gând: 

— Şi de altfel, cum am putea fi ajutaţi sau cel puţin salutati, 
când suntem singuri în Portugalia asta blestemată! O! Marile 
companii€, iată ceva frumos, ceva plăcut, ceva impunător şi mai 
cu seamă ceva care-ţi procură un trai lesnicios; o! senior 
Agenor, de ce nu facem şi noi parte dintr-o Mare companie de 
călăreţi pe drumul Languedocului sau Guyenne-ei. 

— Judeci ca un ţăran, ştii asta? jupân Musaron. 

— De altfel aşa şi sunt, seniore, sau cel puţin eram înainte de 
a intra în slujba Senioriei Voastre. 

— Te lauzi cu asta, ticălosule! 

— Nu-i vorbiţi de rău, senior Agenor, căci ţăranii au găsit 
mijlocul să mă- nânce luptând, şi în privinţa asta au dus-o mai 
bine decât noi; e adevărat că noi nu luptăm, dar nici nu 
mâncăm. 

— Toată tânguiala asta nu ne ajută la nimic, căci tot nu putem 
afla care din cele două oraşe este Coimbra, murmură cavalerul. 

— Nu, zise Musaron, dar iată pe cineva care poate ne va 
spune. 

Şi îi arătă stăpânului un nor de praf stârnit de o mică trupă ce 
venea la vreo jumătate de leghe în urma lor, pe acelaşi drum, şi 
în mijlocul căreia soarele, din când în când, făcea să 
strălucească un fel de paiete de aur. 

— Ah! făcu cavalerul, pe ăştia îi căutăm. 

— Sau ei ne caută pe noi. 

— Ei bine! mai adineaori parcă ţi-era dor de hoţi. 

— Dar nu ceream prea mulţi, spuse Musaron. Văd însă că 
cerul ne co- pleşeşte; ceream trei sau patru tâlhari şi văd că ne 
trimite o trupă întreagă; ceream un oraş şi văd că ne trimite 
două. Ascultaţi, seniore, urmă Musaron apropiindu-se de 
stăpânu-său, să ne aşezăm la sfat şi să ne spunem fiecare 
părerea, două păreri fac mai mult decât una, după cum bine 
ştiţi; începeţi cu a dumneavoastră. 

— Părerea mea, răspunse cavalerul, e să pătrundem în 
păduricea de lămâi pe care o străbate drumul, unde vom găsi 
umbră şi siguranţă; o să aşteptăm acolo pregătindu-ne totodată 
de atac sau de apărare. 


38-Bande de soldaţi mercenari care pustiau Franţa în vremea 
respectivă. (N.T.) 

— O! asta e o părere cât se poate de înţeleaptă, exclamă 
scutierul cu tonul lui jumătate zeflemitor, jumătate convins, aşa 
că mi-o însuşesc cu dragă inimă - umbră şi siguranţă. Este tot 
ce-mi doream în clipa de faţă; umbra face cât jumătate de apă, 
siguranţa face cât trei sferturi de curaj. Să pătrundem cât mai 
repede în păduricea de lămâi. 

Dar cei doi călători îşi făcuseră toate aceste socoteli fără să se 
gândească şi la cai. Bietele animale erau atât de istovite, încât 
cu toate loviturile de pinteni primite nu se putură mişca decât la 
pas. Din fericire această în- cetineală nu avea alt neajuns decât 
că-i ţinea prea mult în arşiţa soarelui. Mica trupă împotriva 
căreia luau ei atâtea măsuri de prevedere se afla încă prea 
departe ca să-i poată zări; odată ajunşi în pădure, căutară să 
recâştige timpul pierdut; într-o clipită, Musaron sări jos de pe 
calul care era atât de obosit încât se culcă aproape în acelaşi 
timp cu el; cavalerul după ce des- călecă aruncă frâul calului în 
mâinile scutierului şi se aşeză la umbra unui palmier care se 
înălța ca un rege al acelei pădurici înmiresmate. 

Musaron legă calul de un copac şi porni prin pădure să caute 
ceva de-ale gurii. După câteva clipe se înapoie cu vreo zece 
ghinde dulci şi cu două sau trei lămâi, servindu-l mai întâi pe 
cavaler care-i mulţumi clătinând din cap. 

— Ah! da, spuse Musaron, ştiu bine că astea nu întremează 
puterile unor oameni care au făcut patru sute de leghe în 
şaisprezece zile, dar ce vreţi,  monseniore, trebuie să avem 
puţină răbdare. Ne ducem la ilustrul don Frederic, mare 
maestru al ordinului Sfântului Iacob”, frate sau aproape frate al 
seniorului don Pedro, regele Castiliei, şi dacă are să-şi ţină 
măcar jumă- tate din făgăduielile pe care le înşiră în scrisoare, 
la viitoarea noastră călă- călătorie o să avem cai odihniţi, catâri 
cu zurgălăi care atrag trecătorii, paji cu veşminte care încântă 
ochii, şi vom vedea alergând în jurul nostru fetele de la hanuri, 
catârgiii şi cerşetorii; unii o să ne dea vin, alţii fructe; cei mai 
puţin zgârciţi ne vor pofti în casele lor, chiar dacă o fac numai 
pentru cin- stea de a ne găzdui, şi atunci n-o să ne mai lipsească 
nimic, tocmai pentru că n-o să mai avem nevoie de nimic; 
deocamdată însă trebuie să ronţăim ghindă şi să sugem lămâi. 


”9-Ordin militar înfiinţat în Portugalia la 1275, care a devenit în 1862 
ordinul „Meritul ştiinţific, literar şi artistic”. (N.T.) 

— Bine, bine, domnule Musaron, zise cavalerul zâmbind, 
peste două zile vei avea tot ce-ţi doreşte inima, iar mâncarea de 
acum este ultimul tău post. 

— Să v-audă Dumnezeu! monseniore, spuse Musaron ridicând 
spre cer o privire plină de îndoială, scoţându-şi în acelaşi timp 
de pe cap pălărioara împodobită cu o pană lungă de vultur din 
Pirinei; am să mă silesc să fiu la înălţimea norocului, şi pentru 
asta n-am decât să uit suferinţele noastre tre- cute. 

— Lasă că nu-i nimic, spuse cavalerul, suferinţele trecute fac 
fericirea vii- toare. 

— Amin! răspunse Musaron. 

Cu toată această încheiere cu totul religioasă, poate că 
Musaron ar fi con- tinuat să vorbească şi despre altceva, când 
deodată clinchetul unor zurgălăi, trapul unei duzine de cai sau 
catâri şi un fel de zăngănit de fier începu să răsune în 
depărtare. 

— Alarmă! alarmă! spuse cavalerul, iată trupa cu pricina. 
Drace, au mers destul de repede şi se pare că au cai mai puţin 
obosiţi decât ai noştri. 

Musaron ascunse într-o tufă de iarbă restul ghindelor şi 
ultima lămâie şi alergă spre scara şeii stăpânului care, cât ai 
clipi, urcă în şa ţinând lancea în mână. 

Atunci, de lângă copacii unde făcuseră această scurtă oprire, 
văzură apă- rând în vârful colinei o trupă de călători călare pe 
nişte catâri viguroşi; erau îmbrăcaţi în veşminte bogate, unii 
după moda spaniolă, alţii după moda maură. In urma acestei 
trupe mergea un bărbat care părea să fie şeful şi ca- re, 
înfăşurat într-o manta lungă dintr-o țesătură fină de lână albă cu 
ciucuri de mătase, nu lăsa să i se vadă decât doi ochi 
strălucitori. 

Erau cu toţii, în afară de şef, doisprezece bărbaţi voinici şi 
bine înarmaţi, şi şase catâri de povară, conduşi de patru slugi; 
cei doisprezece bărbaţi mer- geau în frunte, după cum am spus 
venea apoi şeful şi înapoia şefului, for- mând ariergarda, cei 
şase catâri cu cele patru slugi, în mijlocul cărora îna- inta o 
litieră din lemn pictat şi aurit, închisă ermetic cu nişte perdele 
de mă- tase; aerul pătrundea înăuntru prin nişte găuri făcute în 
ornamentele unei mici frize sculptate ce se întindea de jur 
împrejur. Doi catâri, pe care nu i-am pus până acum la 


ALEXANDRE DUMAS 


socoteală, purtau această litieră şi mergeau la pas. 

Clinchetul de clopoței şi de zurgălăi venea de la trupa ce se 
aprooia. 

— Ah! de astă dată, spuse Musaron oarecum mirat, iată nişte 
mauri ade- văraţi, şi cred că am vorbit prea devreme, seniore, ia 
uitaţi-vă ce negri sunt. Doamne Isuse! ai zice că fac parte din 
garda personală a diavolului! Şi ce veşminte bogate mai au 
necredincioşii! Ce păcat, senior Agenor, că sunt atât de 
numeroşi, iar noi suntem atât de puţini! Cred că ar fi fost pe 
placul cerului ca toate bogăţiile astea să treacă în mâinile a doi 
buni creştini ca noi. Zic bogății, şi cred că nu greşesc, căci 
bogăţiile acelui necredincios se află cu siguranţă în cutia de 
lemn zugrăvită şi aurită, din urma lui spre care îşi întoarce 
mereu capul. 

— Tacă-ţi gura! spuse cavalerul; nu vezi că se sfătuiesc, că doi 
paji înarmaţi au pornit înainte şi parcă vor să atace! Haide! 
haide! fii gata să-mi dai o mână de ajutor, dacă va fi nevoie, şi 
dă-mi scutul, pentru că dacă se va ivi prilejul, să afle şi ei ce- 
nseamnă să aibă de-a face cu un cavaler francez. 

— Seniore, răspunse Musaron, care părea mai puţin hotărât 
decât stă- pânul lui să ia o atitudine duşmănoasă, cred că 
greşiţi; seniorii mauri nu se pot gândi să atace doi oameni 
paşnici; vedeţi, unul din paji s-a dus să-şi întrebe stăpânul, şi 
figura ascunsă n-a dat nicio poruncă, ci doar a făcut semn să 
meargă înainte... Ei! vedeţi, seniore, iată că-şi continuă drumul, 
fără şă-şi pregătească săgețile, fără să-şi încordeze arcurile; îşi 
tin numai mâna pe spadă, iar eu cred mai degrabă că sunt nişte 
prieteni pe care ni-i trimite cerul. 

— Maurii prieteni! Şi cu sfânta religie cum rămâne, pagân 
blestemat? 

Musaron văzu că nu prea o nimerise şi lăsă pocăit capul în 
jos. 

— lertaţi-mă, seniore, spuse el, m-am înşelat când am spus 
prieteni. Ştiu bine că un creştin nu poate fi prietenul unui maur, 
astfel că am vrut să zic sfătuitori; e îngăduit să primeşti sfaturi 
de la toată lumea, când sfaturile sunt bune. Mă duc să-i întreb 
pe cinstiţii seniori şi o să-i rog să ne arate drumul. 

— Bine, poţi să te duci, şi eu vreau acelaşi lucru, spuse 
cavalerul, mai cu seamă că-i văd trecând cam îngâmfaţi prin 

faţa mea, iar stăpânul, după cât se pare, n-a răspuns la salutul 
curtenitor ce i l-am făcut cu fierul lăncii; du-te aşadar la el şi 
întreabă-l politicos, din partea mea, care din cele două ora- şe 
este Coimbra; să mai adaugi că vii din partea seniorului Agenor 
de Ma- uleon, iar în schimbul numelui meu, îl vei întreba şi tu de 
nume pe cava- lerul maur. Du-te. 

Musaron, care voia să se înfăţişeze înaintea şefului trupei cât 
mai arătos, încercă să-şi ridice calul de jos; dar trecuse atâta 
timp de când animalul nu mai găsise umbră şi iarbă, şi i se 
părea atât de lesnicios şi mai cu seamă atât de plăcut să pască 
stând culcat, încât scutierul nu reuşi să-l facă să se ridice în 
picioare, nici măcar pentru o clipă; văzând că n-are încotro o luă 
la fugă să ajungă trupa care, continuând între timp să înainteze, 
era cât pe ce să dispară pe panta şerpuită ce cotea după nişte 
măslini. 

În vreme ce Musaron alerga să-şi îndeplinească misiunea, 
Agenor de Ma- uleon, proptit în şa, ţeapăn în scări, nemişcat ca 
o statuie ecvestră, nu-l pierdea din ochi pe maur, nici pe 
însoțitorii săi; în curând îl văzu pe cava- lerul acela oprindu-se la 
glasul scutierului; escorta se opri şi ea; toţi cei care o 
compuneau părea că trăiesc împărtăşindu-se din viaţa şefului, 
ca şi când ar fi fost înştiinţaţi mai dinainte, de o şoaptă 
lăuntrică, despre dorinţele sale. Şi nu aveau nevoie nici măcar 
de un semn ca să asculte de voinţa lui. 

Era o vreme aşa de frumoasă, domnea o linişte atât de adâncă 
în întreaga natură care se odihnea adormită sub căldura 
soarelui, briza mării adia atât de uşor, încât aducea fără nicio 
piedică la urechile cavalerului cuvintele lui Musaron, care se 
achita de misiunea lui nu numai ca un ambasador cre- dincios, ci 
şi iscusit. 

— O salut pe Senioria Voastră, spuse el, o salut mai întâi din 
partea stă- pânului meu, onorabilul şi viteazul senior Agenor de 
Mauleon care aşteaptă colo, călare, răspunsul Senioriei Voastre; 
o salut apoi din partea nevredni- cului său scutier, care se 
felicită sincer de norocul care îi îngăduie să ridice glasul până la 
Senioria Voastră. 

Maurul clătină din cap schiţând un salut grav şi rezervat, şi 
aşteptă în tă- cere sfârşitul cuvântării. 

— Binevoiască Senioria Voastră să ne lămurească, urmă 

Musaron, care din cele două clopotniţe ce se văd acolo este a 
Coimbrei! Să mai binevoiască Senioria Voastră, dacă ştie, să ne 
arate care din palatele celor două oraşe ale căror terenuri 
domină marea este palatul ilustrului mare maestru al ordinu- lui 
Sfântul Iacob, prietenul şi gazda care îl aşteaptă cu nerăbdare 
pe vitea- zul cavaler ce are cinstea să vă ceară prin mine aceste 
două lămuriri. 

Musaron, ca să dea mai multă importanţă stăpânului său şi lui 
însuşi, fă- cuse să răsune mai tare cuvintele referitoare la don 
Frederic. Într-adevăr, ca pentru a-i onora iscusinţa, maurul 
ascultă cu multă atenţie a doua parte a discursului, şi la 
această a doua parte ochii îi scânteiară de acea flacără in- 
teligentă specifică celor din neamul său, şi care părea furată 
dintr-o rază de soare. 

Dar nu răspunse nici la a doua parte după cum nu răspunsese 
nici la cea dintâi, şi după o clipă de gândire, salutând din cap 
cum făcuse şi mai îna- inte, le spuse oamenilor săi un singur 
cuvânt arab cu o voce poruncitoare şi guturală, după care 
avangarda porni la drum, cavalerul maur îşi îndemnă catârul, 
iar ariergarda, în mijlocul căreia mergea litiera închisă, îl urmă 
şi ea. 

Musaron rămase o clipă țintuit locului, încremenit şi umilit. 
Cât despre cavaler, acesta nu ştia precis dacă vorba arabă, pe 
care n-o înţelesese nici el mai mult decât Musaron, era un 
răspuns dat scutierului sau era adresată de maur suitei sale. 

— Ah! făcu deodată Musaron, care nu voia să recunoască faţă 
de sine în- suşi că i se adusese o asemenea insultă, nu înţelege 
franţuzeşte; iată motivul tăcerii lui. Cum naiba nu mi-a dat în 
gând să-i vorbesc în castiliană. 

Dar cum maurul era prea departe pentru ca Musaron, pe jos 
cum era, să poată alerga după el, şi cum dealtminteri scutierul 
prevăzător prefera poate o îndoială alinătoare decât o 
înjositoare siguranţă, se înapoie la stăpânu-său. 

CUM, FĂRĂ AJUTORUL MAURULUI, A GĂSIT 
CAVALERUL AGENOR DE MAULEON COIMBRA ŞI 
PALATUL LUI DON FREDERIC, MARE MAESTRU AL 
ORDINULUI SFÂNTULUI IACOB 


Agenor, furios de cele ce auzise şi de cele ce-i repetase 
scutierul, se gândi o clipă să obţină cu forţa ceea ce maurul 
refuzase în faţa curteniei sale. Dar când îşi îmboldi calul, 
făcându-l să simtă pintenii spre a alerga după ne- obrăzatul 
sarazin, bietul animal se arătă atât de puţin înclinat să răspundă 
dorinţei stăpânului, încât cavalerul fu nevoit să se oprească pe 
panta se- mănată cu pietricele ce forma drumul care de altfel 
abia se desluşea. Ariergarda maurului observa mişcările celor 
doi francezi şi din când în când se întorcea spre a nu fi 

surprinsă. 

— Senior Agenor - strigă Musaron, alarmat de această 
demonstraţie căreia, oboseala calului îi înlătura totuşi orice 
şansă de primejdie - senior Agenor. Nu v-am spus că maurul nu 
pricepe boabă franţuzeşte, şi nu v-am mărturisit că, supărat ca 
şi dumneavoastră de tăcerea lui, m-am gândit, din păcate cam 
târziu, să-l întreb în spaniolă? Aşadar, nu lui trebuie să-i purtaţi 
pică, ci mie, că nu mi-a venit în cap gândul ăsta fericit puţin mai 
devreme. Dealtminteri - adăugă el, văzând că stăpânu-său 
fusese silit să se oprească - dealtminteri suntem singuri, şi 
uitaţi-vă cât de istovit vă e calul. 

Mauleon clătină din cap. 

— Toate-s bune şi la locul lor - spuse el - dar maurul nu s-a 
purtat cum se cuvine; poate că n-o fi înţeles franţuzeşte, însă în 
toate ţările din lume limbajul gestului e acelaşi. Or, rostind 
cuvântul Coimbra, ai arătat pe rând cele două oraşe, aşa că nu 
încape îndoială că a ghicit că-l întrebai care e drumul cel bun. 
Acum nu-l mai pot ajunge pe maurul acesta neobrăzat. Dar, pe 
sângele lui Cristos, care strigă răzbunare împotriva 
necredincioşilor, să nu-mi iasă vreodată în cale. 

— Ba dimpotrivă, monseniore - spuse Musaron, la care 
prevederea nu înlătura nici curajul, nici răzbunarea. Ba 
dimpotrivă, să-l întâlniți, dar în alte împrejurări. De pildă, să-l 
întâlniți numai pe el, împreună cu slugile care-i păzesc litiera. 
Dumneavoastră o să vă ocupati de stăpân, iar eu de slugi; apoi o 
să vedem ce păstrează în cutia aia de lemn aurit. 

— Vreun idol, negreşit - răspunse cavalerul. 

— Sau mai degrabă comoara lui - zise Musaron - vreun cufăr 
mare, plin cu diamante, perle, rubine de să-ţi îngropi mâinile în 
ele pân la coate. Căci necredincioşii ăştia blestemaţi cunosc 
vrăjile cu ajutorul cărora găsesc comorile ascunse. O, dacă am fi 
fost măcar şase, chiar patru, ţi-am fi arătat noi ţie, domnule 
maur! O! Franţa! Franţa! urmă Musaron. Unde eşti? Viteji 
luptători, unde sunteţi voi? Vrednici aventurieri, tovarăşi ai mei, 
de ce nu sunteţi aici? 

— Dar ia stai - spuse deodată cavalerul, care rămăsese pe 
gânduri în timp ce scutierul vorbea - mă gândesc... 

— La ce? întrebă Musaron. 

— La scrisoarea lui don Frederic. 

— Şi ce-i cu ea? 

— În scrisoare poate că ne dă câteva lămuriri pe care le-am 
uitat, în le- gătură cu drumul spre Coimbra. 

— Ah! Dumnezeule! Iată ce-nseamnă să vorbeşti ce trebuie şi 
să gândeşti sănătos. Scrisoarea, senior Agenor, scoateţi 
scrisoarea, chiar dacă nu ne-ar sluji decât să ne mai 
îmbărbăteze datorită făgăduielilor frumoase ce vi se fac în ea. 

Cavalerul desprinse de la oblâncul şeii un mic sul din piele 
parfumată din care scoase un pergament. Era scrisoarea primită 
de la don Frederic, pe care Agenor o păstra ca pe un bilet de 
liberă trecere şi ca pe un talisman. lată ce cuprindea: 

„Nobil şi mărinimos cavaler Agenor de Mauleon, ţi-aduci 
aminte de acea frumoasă lovitură de lance pe care ai schimbat-o 
la Narbonne cu don Fre- deric, mare maestru al ordinului 
Sfântul Iacob, atunci când castilianii veni- seră s-o caute în 
Franţa pe dona Bianca de Bourbon?” 

— Vrea să spună doamna Blanche de Bourbon, întrerupse 
scutierul, clă- tinând din cap de sus în jos ca un om care are 
pretenţia că înţelege spaniola şi că nu vrea să scape vreun prilej 
de a arăta ce ştie. 

Cavalerul se uită pieziş la Musaron cu acea expresie cu care 
obişnuia să primească lăudăroşeniile de orice fel pe care şi le 
îngăduia scutierul; apoi îşi aruncă din nou privirile pe scrisoare: 

„Ţi-am păstrat o amintire frumoasă, căci ai fost nobil şi 
curtenitor faţă de mine”. 

— Adevărul e, întrerupse pentru a doua oară Musaron, că 
Senioria Voastră putea foarte bine să-i împlânte pumnalul în 
gât, aşa cum i-a făcut lui Mongat din Lourdes în lupta de la 
trecătoarea Larre, unde v-aţi făcut începutul. Căci în acel vestit 
turnir unde l-aţi azvârlit din şa şi unde, furios de a fi doborât, a 
cerut să continue lupta cu arme ascuţite în locul armelor tocite 
de care vă slujiseţi până atunci, dumneavoastră îl ţineaţi sub ge- 
nunchi. Şi în loc să abuzaţi de izbândă, i-aţi spus cu mărinimie, 
de parcă aud şi acum acele frumoase cuvinte: 

„Ridică-te, mare maestru al ordinului Sfântului Iacob, spre a fi 
cinstea cavalerimei castiliane”. 

Şi Musaron însoţi aceste din urmă cuvinte cu un gest plin de 
măreție, prin care parodia, fără să bănuiască, gestul pe care 
trebuie să-l fi făcut stăpânul lui în acel moment solemn. 


ALEXANDRE DUMAS 


— Dacă a fost doborât a fost din vina calului care n-a putut 
susţine lovitura. Caii aceştia jumătate arabi, jumătate castiliani, 
aleargă mai bine decât ai noştri, însă nu prea sunt rezistenți în 
luptă. Şi dacă a căzut sub mine, e de vină pintenul care s-a 
agăţat de rădăcina unui copac în clipa în care îl izbeam în cap 
cu o lovitură de secure; să ştii însă că e un cavaler cutezător şi 
îndemânatic. Dar n-are importanţă, urmă Agenor cu un sen- 
timent de mândrie pe care întreaga modestie de care dăduse 
dovadă nu-i îngăduia să şi-l înfrâneze cu totul, ziua în care a 
avut loc întrecerea de la Narbonne n-am s-o uit toată viaţa. 

— Fără a mai pune la socoteală că aţi primit premiul din mâna 
doamnei Blanche de Bourbon, care devenise chiar foarte palidă 
şi tremura toată, blânda prinţesă, văzând că turnirul la care 
credea că asistă se transformase într-o adevărată luptă. Da, 
seniore, continuă Musaron tresăltând de bucurie la gândul 
onorurilor ce-i aştepta la Coimbra pe stăpânul lui, şi chiar pe el, 
aveţi dreptate să spuneţi că a fost o zi de neuitat, căci de-acolo 
vi s-a tras norocul. 

— Aşa nădăjduiesc cel puţin, răspunse cu modestie Agenor; 
dar să citim mai departe. 

Şi îşi reluă lectura. 

„Astăzi îţi reamintesc eu făgăduiala ce mi-ai făcut-o de a nu- 
mi dărui de- cât mie frăţia de arme. Amândoi suntem creştini, 
vino lângă mine în Portugalia, la Coimbra, pe care am cucerit-o 
de curând de la necredincioşi. Am să-ţi ofer prilejul să faci 
împotriva duşmanilor sfintei noastre religii frumoase fapte de 
vitejie. Ai să trăieşti în palatul meu la fel ca şi mine, iar la curtea 
mea ca un frate. Vino aşadar, frate, căci am nevoie de un om 
care să mă iubească, mai ales că sunt înconjurat de duşmani 
iscusiţi şi primejdioşi. Coimbra este un oraş pe care trebuie să-l 
cunoşti după nume, situat, după cum ţi-am mai spus, în 
Portugalia, la două leghe de mare, pe fluviul Mon- dego. Nu vei 
avea de străbătut decât ţinuturi prietene. Mai întâi Aragonul, 
aflat la început în stăpânirea lui don Sancho cel Mare care l-a 
lăsat lui Ramiro, un fiu nelegitim ca şi tine şi care a fost un mare 
rege aşa cum şi tu eşti un viteaz cavaler; apoi Noua Castilie, pe 
care regele Alfons al VI-lea a început s-o recucerească de la 
mauri, şi pe care urmaşii lui au recucerit-o în întregime după el. 
Apoi Leon, teatrul unor mari isprăvi vitejeşti ale ves- titului 

Pelage, neîntrecutul cavaler a cărui viaţă ţi-am povestit-o. Vei 
stră- bate după aceea Acqueda şi te vei afla în Portugalia, unde 
te aştept. Să nu te apropii prea mult de munţii pe care îi vei 
vedea la stânga ta dacă n-ai o suită prea numeroasă şi să nu te 
încrezi nici în evreii, nici în maurii ce-i vei întâlni pe drum. 

Adio! adu-ţi aminte că eu m-am numit o zi întregă Agenor în 
cinstea ta, după cum tu te-ai numit o zi întreagă Frederigo ca să 
mă onorezi. 

În ziua aceea ţi-am purtat culorile tale, iar tu le-ai purtat pe 
ale mele. Aşa am mers amândoi, tu purtând eşarfa mea, eu 
purtând-o pe a ta, unul lângă altul, până la Urgel, escortând pe 
mult iubita noastră regină, dona Bianca de Bourbon. Vino, don 
Agenor; am nevoie de un frate şi de un prieten; vino”. 

— Nu văd nimic în scrisoarea asta care să ne poată călăuzi, 
spuse Musa- ron. 

— Ba da; dimpotrivă e prea mult, zise Agenor. N-ai auzit - şi 
asta aşa e - că o zi întreagă am purtat eşarfa lui? 

— Şi ce-i cu asta? 

— Culorile acelea erau galben şi roşu. Caută bine, Musaron; 
tu care ai o vedere atât de pătrunzătoare, caută bine dacă în 
cele două oraşe nu se află vreo clădire pe care să fluture un 
stindard galben ca aurul, roşu ca sângele; clădirea aceea are să 
fie palatul prietenului meu don Frederic şi împrejurul acelui 
palat oraşul Coimbra. 

Musaron îşi duse mâna la frunte spre a-şi apăra ochii 
împotriva razelor soarelui, ce te împiedicau să deosebeşti 
lucrurile unele de altele şi, după ce-şi plimbă privirile de la 
stânga la dreapta şi de la dreapta la stânga şi le aţinti asupra 
oraşului aşezat în dreapta fluviului, într-una din cotiturile pe 
care le făcea cursul acestuia. 

— Senior Agenor, spuse Musaron, în cazul ăsta iată Coimbra 
colo la dreapta la poalele colinei, înapoia zidului de platani şi 
aloe, căci pe clădirea principală flutură stindardul de care aţi 
vorbit; numai că pe el se mai vede şi o cruce roşie. 

— Crucea Sfântului Iacob! strigă cavalerul; chiar aşa e. Dar 
nu cumva faci vreo greşeală, Musaron? 

— Senioria Voastră se poate convinge. 

— Soarele e atât de puternic încât nu prea deosebesc bine; 
călăuzeşte-mi puţin privirea. 

— Pe-acolo, senior, pe-acolo... urmăriţi drumul... acolo, între 
cele două braţe ale fluviului. Drumul se ramifică în două, nu-i 
aşa? 

— Da. 

— Urmăriţi-l pe cel din dreapta care merge pe lângă fluviu; 
vedeţi trupa maurului cum intră pe una din porţi... Priviţi, 
priviţi... 

Chiar în acel moment, soarele, care până atunci fusese o 
piedică pentru cei doi călători, veni în ajutorul lui Musaron 
făcând să ţâşnească o rază de foc din armurile maurilor, 
încrustate toate cu aur. 

— Bine! bine!... văd, zise el. Apoi, după o clipă de gândire: 

— Şi zi aşa! maurul se ducea la Coimbra şi n-a înţeles 
cuvântul Coimbra; foarte bine! Don Frederic va trebui, ca o 
primă dovadă de curtenie, să-mi ofere prilejul de a pedepsi 
această obrăznicie. 

Dar cum se face, urmă cavalerul vorbind de unul singur, că 
don Frederic, un prinţ atât de evlavios, al cărui titlu îl aşază în 
rândul primilor apărători ai religiei, îi îngăduie pe mauri în 
oraşul său cucerit de curând, în oraşul din care i-a alungat? 

— Ce vreţi, seniore? răspunse Musaron fără a fi întrebat. Don 
Frederic nu este fratele nelegitim al seniorului don Pedro, 
regele Castiliei? 

— Şi ce legătură are una cu alta? 

— Are, cum să n-aibă? Nu se poate să nu fi auzit, căci zvonul a 
ajuns până în Franţa, că dragostea pentru mauri e ceva înnăscut 
în familia asta. Regele nu se mai poate lipsi de ei, după cât se 
spune. Are mauri sfetnici, mauri medici, mauri în garda 
personală, ba chiar şi ibovnice maure... 

— Ţine-ţi gura, jupâne Musaron, spuse cavalerul, şi nu te mai 
vâri în treburile regelui don Pedro, care e un mare prinţ şi 
fratele ilustrului meu prieten. 

— Frate! frate! mormăi Musaron, am mai auzit eu vorbindu-se 
că asta ar fi una din acele frăţietăţi maure, care sfârşesc într-o 
zi sau alta prin frânghie sau iatagan. Mai bine aş avea ca frate 
pe Guillonet, care păzeşte caprele în valea Andorrei, cântând: 


Colo sus pe munte, 
Un cioban nefericit... 
decât pe regele don Pedro de Castilia. Asta e părerea mea. 

— Asta-i părerea ta, zise cavalerul, însă a mea este să nu mai 
scoţi o vorbă despre aşa ceva. Când vii să ceri găzduire unor 
oameni, cel puţin să nu-i vorbeşti de rău. 

— Noi nu venim la regele don Pedro de Castilia, spuse 
încăpăţânatul Musaron, de vreme ce venim la don Frederic, 
senior de Coimbra în Portu- galia. 

— La unul sau la altul, spuse cavalerul, pune-ţi lacăt la gură, 
te sfătuiesc eu. 

Musaron îşi ridică bereta albă cu un ciucure roşu şi făcu o 
plecăciune însoțită de  zâmbetu-i zeflemitor pe care-l 
ascunseseră pletele-i lungi, negre ca abanosul, ce-i cădeau pe 
obrajii slabi şi oacheşi. 

— Când Senioria Voastră va voi să plece, spuse el după o clipă 
de tăcere, prea umilul său servitor îl va urma. g 

— Mai bine întreabă-ţi calul, spuse Mauleon. În tot cazul, 
dacă nu va voi să plece, o să-l lăsăm unde se află; şi când o să 
vină seara şi o să audă lupii urlând are să găsească el singur 
oraşul. 

Şi într-adevăr, ca şi când animalul ar fi auzit ameninţarea ce-i 
era adresată, se ridică mai repede decât s-ar fi putut crede şi 
veni la stăpânu-său cu greabănul încă lac de sudoare. 

— Să plecăm deci, spuse Agenor. 

Şi porni la drum, ridicându-şi pentru a doua oară viziera 
căştii, pe care o coborâse la trecerea maurului. 

Dacă şeful arab ar fi fost acolo, privirea lui pătrunzătoare ar fi 
putut ve- dea atunci, prin deschizătura căştii, un chip frumos şi 
nobil înfierbântat, prăfuit, dar vădind tărie de caracter, o privire 
îndrăzneață, buze fine şi vicle- ne, dinţi albi ca fildeşul, o bărbie 
pe care nu crescuse încă barba, dar dăltuită cu acea vigoare ce 
anunţă cea mai încăpăţânată voinţă. 

Într-un cuvânt deci, Agenor de Mauleon era un cavaler tânăr 
şi frumos, lucru care ar fi putut să-l constate singur, privindu-se 
pe suprafaţa lucie a scutului său pe care tocmai îl luase din 
mâinile lui Musaron. 

Acest scurt popas întremase oarecum puterile celor doi cai. 
Îşi con- tinuară astfel mai repede drumul de care acum erau 
siguri, văzând cum flutură deasupra palatului stindardul cu 
culorile marelui maestru al ordi- nului Sfântul Iacob. 

Pe măsură ce înaintau, îi vedeau pe locuitori ieşind în stradă 

cu toată căldura înăbuşitoare. Trâmbiţele se auzeau răsunând, 
iar clopotele îşi îm- prăştiau notele lor vioaie şi vibrante. 

— Dacă l-aş fi trimis pe Musaron înainte, îşi zise Agenor, aş fi 
putut crede că tot acest tărăboi şi această ceremonie se fac în 
cinstea mea. Dar oricât de măgulitoare ar fi o asemenea primire 
pentru amorul meu propriu, toată această zarvă trebuie totuşi 
atribuită unei alte pricini. 

Cât despre Musaron, care vedea numai semne vădite de 
veselie la toţi pe care-i întâlnea, ridică şi el capul cu voioşie, 
gândindu-se că e mai bine să fie primit de oameni veseli decât 
de oameni trişti. 

Cei doi călători nu se înşelaseră. O mare tulburare frământa 
oraşul, şi dacă feţele locuitorilor nu purtau chiar masca 
zâmbitoare de bucurie pe care păreau că le-o poruncesc 
dangătul clopotelor şi sunetul trâmbiţelor, fizionomia lor era cel 
puţin a unor oameni în mijlocul cărora sosise o ştire importantă 
şi neaşteptată. 

În privinţa drumului de urmat nu mai era nevoie să întrebe pe 
nimeni, căci n-aveau decât să se ia după mulţimea ce se 
îndrepta grăbită spre piaţa principală a oraşului. 

În momentul în care îşi croiau drum prin mulţime ca să 
răzbească şi ei în piaţă, iar Musaron lovea în dreapta şi-n stânga 
cu mânerul cravaşei ca să-i facă loc nobilului senior ce-l urma, 
văzură deodată înălţindu-se în faţa lor, umbrit de palmieri înalţi 
şi de sicomori stufoşi şi aplecaţi în direcţia pe care le-o imprima 
vântul mării, în zilele de furtună, măreţul alcazar!” maur con- 
struit pentru regele Mahomed şi care servea drept locuinţă 
tânărului cuce- ritor don Frederic. 

Oricât de grăbiţi ar fi fost să ajungă, Agenor şi scutierul se 
opriră câteva clipe să admire întinsul şi neobişnuitul monument 
brodat peste tot cu acea dantelă fină de piatră şi încrustat cu 
mozaicuri de marmură, ce semănau cu nişte plăci late de topaz, 
de safir şi de lapislazuli, montate de vreun arhitect din Bagdad 
pentru un palat de zâne sau de hurii!!. Occidentul, sau chiar 
acea parte din Occident care se numeşte, privită din Spania, 
Sudul Franţei, nu cunoştea încă decât catedralele sale în stil 
romanic de la Sainte-Trophime, sau podurile şi arcadele antice, 

dar nu avea nicio idee despre ogivele şi treflele de granit pe 
care Orientul avea să le deseneze, o sută de ani mai târziu, pe 
frontispiciul catedralelor sau în vârful turnurilor. Alcazarul din 
Coimbra constituia deci o măreaţă privelişte chiar pentru 
strămoşii noştri nepricepuţi şi inculţi, care dispreţuiau pe 
vremea aceea civilizaţia arabă şi italiană ce avea să-i 
îmbogăţească mai târziu. 

În vreme ce stăteau astfel nemişcaţi în contemplare, văzură 
ieşind pe cele două porţi laterale o trupă de gărzi şi una de paji 
care duceau de frâu câţiva catâri şi cai. 

Cele două trupe, descriind fiecare un sfert de cerc, veniră să 
se întâlnească, împingând poporul dinaintea lor; pregătiră apoi, 
în faţa porţii din mijloc la care ajungeai pe o scară cu zece 
trepte, un mare loc gol în formă de arc, a cărui coardă o forma 
faţada palatului. Amestecul de lux orbitor al Africii cu eleganța 
mai severă a costumului apusean dădea acestui spectacol o 
atracţie nebănuită care îi impresionă pe Agenor şi pe scutier, 
care văzură pe de-o parte revărsându-se aurul şi purpura pe 
valtrapurile cailor arabi şi pe veşmintele călăreţilor mauri, pe de 
altă parte mătasea şi broderiile, şi mai cu seamă acea mândrie 
francă întipărită, ca să zicem aşa, chiar şi în mersul animalelor 
de povară. 

Cât despre popor, văzând cum se desfăşura întreg acel 
spectacol, striga: Viva! aşa cum face la vederea oricărui 
spectacol. 

Deodată stindardul marelui maestru al ordinului Sfântul Iacob 
apăru sub bolta înaltă în formă de trifoi ce constituia poarta din 
mijloc a alcazarului; stindardul acela, însoţit de şase soldaţi din 
gardă şi purtat de un ostaş vânjos, fu aşezat în centrul spaţiului 
gol. 

Agenor înţelese că don Frederic avea să facă vreo procesiune 
pe străzi sau vreo călătorie de la un oraş la altul, şi fu ispitit, cu 
toată sărăcia pungii lui, să se ducă să caute vreun han unde să-l 
poată aştepta până la înapoiere; căci nu putea să tulbure prin 
prezenţa lui nepotrivită pregătirile acelei călătorii. 

Dar, în aceeaşi clipă, pe una din bolțile laterale, văzu ieşind 
avangarda şefului maur, apoi acea faimoasă litieră de lemn aurit 
tot închisă, tot legă- nată pe spinarea a doi catâri albi, şi care îi 
stârnea ispite atât de puternice şi atât de religioase lui 

Musaron. 

În sfârşit, un sunet mai prelung de trâmbiţe anunţă că marele 
maestru urma să apară, şi douăzeci şi patru de muzicanti, 
aşezaţi câte opt pe un rând, înaintară de sub boltă până la 
trepte, pe care le coborâră continuând să cânte. 

În urma lor apăru ţopăind un câine; era unul din acei câini 
vânjoşi dar zvelţi din Sierra, cu capul ţuguiat ca al ursului, cu 
ochii scânteietori ca ai râsului, cu picioarele nervoase ca ale 
cerbului. Întreg corpul îi era acoperit cu un păr mătăsos, neted 
şi lung, care făcea să strălucească la soare reflexele-i argintii; la 
gât avea o zgardă lată de aur pe care erau încrustate rubine şi 
de care era agăţat un clopoțel din acelaşi metal. Bucuria lui se 
trăda prin salturi care aveau o ţintă vizibilă şi una ascunsă. 
Ţinta vizibilă era un cal alb ca zăpada, acoperit cu o mare teltie 
de purpură şi de brocart, care îi primea gudurăturile nechezând, 
ca pentru a-i răspunde. [inta ascunsă era fără îndoială vreun 
nobil senior, reţinut sub bolta în care câinele se afunda 
nerăbdător, spre a apărea din nou, sărind şi bucurându-se. 

În cele din urmă, cel pentru care necheza calul, cel pentru 
care sărea câi- nele, cel pentru care poporul striga - Viva! apăru 
la rândul său, şi din mii de piepturi răsunară urale: 

— Trăiască don Frederic! 

Într-adevăr, se apropia don Frederic, vorbind cu şeful arab ce 
mergea în dreapta sa, în vreme ce un paj tânăr cu o figură 
fermecătoare, cu toate că sprâncenele-i negre şi o uşoară 
încordare a buzelor rumene dădeau trăsă- turilor lui o expresie 
de îndrăzneală, mergea în stânga ţinând larg deschisă o pungă 
plină cu monede de aur. Ajungând pe prima treaptă, don 
Frederic scoase din pungă mai mulţi pumni de galbeni pe care, 
cu mâna lui albă şi delicată ca de femeie, îi aruncă precum o 
ploaie strălucitoare peste capetele mulţimii îngrămădite, care îşi 
înmulţi uralele în faţa acestor dărnicii neo- bişnuite la înaintaşii 
noului lor stăpân. 

Acest nou stăpân era de o statură care chiar pe cal părea 
maiestuoasă. Amestecul sângelui galic cu cel spaniol îl 
înzestrase cu un păr lung negru, nişte ochi albaştri şi un ten alb; 
şi din acei ochi albaştri răzbăteau nişte priviri atât de blânde şi 
atât de binevoitoare încât mulţi, ca să nu-l piardă o clipă din 
vedere, nu se gândiră nici măcar să culeagă ţechinii, iar aerul 

răsună de binecuvântări de jur împrejurul palatului. 

Deodată, în mijlocul acelei bucurii fără margini, fie din 
întâmplare, fie din regretul de a se despărţi pentru cât va timp 
de un stăpân aşa de bun, trâmbiţele care se opriseră o clipă din 
cântat începură să răsune din nou; dar în locul sunetelor vesele 
şi plăcute de mai înainte, la urechea poporului ajunse o arie 
tristă şi melancolică, în vreme ce clopotele, această nouă 
invenţie care slujea drept mijlocitoare între om şi Dumnezeu, 
făcură să se audă un sunet înăbuşit, jalnic şi prelung de parcă ar 
fi anunţat o primejdie. 

În acelaşi timp, câinele, înălțându-se în faţa stăpânului, îşi 
puse labele din faţă pe pieptul lui şi scoase un urlet atât de 
jalnic, atât de prelung şi atât de tânguitor încât se înfiorară 
chiar şi cei mai curajoşi. 

Multimea rămase mută; şi, din mijlocul acelei tăceri, se auzi 
un glas: 

— Nu plecaţi, mare maestru; rămâneţi cu noi, don Frederic. 

Dar nimeni nu putu afla cine dăduse acest sfat. 

La strigătul acesta, Agenor îl văzu pe maur tresărind, iar faţa 
i se făcu pământie, culoare care ţine loc de paloare acestor fii ai 
soarelui, în vreme ce privirea-i îngrijită căuta să citească până 
în străfundul inimii lui don Fre- deric ce răspuns avea să dea 
acestei încremeniri generale şi acestui strigăt răzleţ. 

Insă don Frederic mângâie cu mâna câinele care urla. Făcu 
un semn prie- tenesc pajului şi salută cu un zâmbet trist 
mulţimea care-l privea cu ochi rugători şi cu mâinile 
împreunate. 

— Bunii mei prieteni, spuse el, regele, fratele meu, mă 
cheamă la Sevilla, unde mă aşteaptă serbări şi turniruri în semn 
de bucurie pentru împăcarea noastră. În loc să mă împiedicaţi 
să-l întâlnesc pe regele şi fratele meu, mai bine aţi binecuvânta 
înţelegerea dintre doi fraţi ce se iubesc. 

Dar, în loc să primească cu bucurie aceste cuvinte, poporul le 
primi într-o tăcere posomorâtă. Pajul îi şopti ceva stăpânului, iar 
câinele continuă să urle. 

In tot acest timp maurul nu pierdea din ochi nici poporul, nici 
pajul, nici câinele şi nici chiar pe don Frederic. 

Fruntea marelui maestru se încreţi o clipă. Maurul crezu că 
şovăie. 

— Seniore, spuse el, ştiţi că orice om îşi are soarta scrisă 
dinainte: unii în cartea de aur, alţii în cartea de aramă. A 
voastră e scrisă în cartea de aur; urmaţi-vă deci cu îndrăzneală 
soarta. 

Don Frederic ridică privirile, pe care le ţinuse plecate un 
moment, ca pentru a căuta prin toată mulţimea aceea o figură 
prietenească, o privire încurajatoare. 

Chiar în acelaşi timp, Agenor se ridică şi el în scări, spre a nu 
pierde nici cel mai mic amănunt din scena ce se desfăşura în 
faţa lui. Ca şi când ar fi ghicit ce căuta marele maestru, îşi 
ridică cu o mână viziera căştii şi cu alta îşi mişcă lancea. 

Marele maestru scoase un strigăt de bucurie, ochii îi 
străluciră şi un zâmbet voios, ce-i înflori pe buzele trandafirii ca 
ale unei fete tinere, se răspândi pe întreaga-i faţă. 

— Don Agenor! strigă el întinzând mâna spre cavaler. Ca şi 
când pajul ar fi avut darul să-i citească în suflet, nu avu nevoie 
să audă mai mult şi se repezi de lângă don Frederic, alergând 
spre cavaler şi strigând: 

— Veniţi don Agenor, veniţi! 

Multimea se dădu la o parte, căci ea iubea tot ce iubea don 
Frederic, şi în aceeaşi clipă toate privirile se aţintiră asupra 
cavalerului, pe care marele maestru îl primea cu aceeaşi 
bucurie cu care tânărul Tobias îl primise pe îngerul Rafael. 

Agenor descălecă, aruncă frâul în braţele lui Musaron, îi dădu 
lancea, îşi agăţă scutul de oblâncul şeii şi străbătu mulţimea 
condus de paj. 

Maurul păli din nou. Îl recunoscuse la rându-i pe cavalerul 
francez în- tâlnit pe drumul spre Coimbra, al cărui scutier nu 
primise niciun răspuns din partea lui. 

Între timp Frederic întinsese braţele spre Agenor şi acesta 
primi îmbră- ţişarea cu căldura unei inimi de douăzeci de ani. 

Era o fericire să-i vezi pe cei doi tineri frumoşi pe al căror 
chip se citeau toate sentimentele nobile care atât de rar 
întregesc imaginea frumuseţii pe pământ. 

— Mă urmezi? îl întrebă don Frederic pe Agenor. 

— Pretutindeni, răspunse cavalerul. 

— Prieteni, urmă marele maestru cu glasu-i răsunător şi 
impresionant care plăcea atât de mult mulţimii, acum pot pleca 
şi nu mai aveţi de ce vă teme, căci don Agenor de Mauleon, 


CAVALERUL DE MAULEON 


fratele meu, prietenul meu, floarea cavalerimii franceze, vine cu 
mine. 

Şi la un semn al marelui maestru, tobele bătură un marş vioi, 
trâmbiţele sloboziră o arie veselă, scutierul îi aduse lui don 
Frederic frumosul cal alb ca zăpada, şi tot poporul strigă într-un 
singur glas: 

— Trăiască don Frederic, mare maestru al ordinului Sfântul 
Iacob! Tră- iască don Agenor, cavalerul francez! 

În acel moment câinele lui don Frederic veni să-i privească în 
faţă pe cavaler şi pe maur. Maurului îi arătă dinţii albi cu un 
mârâit viclean şi ameninţător, cavalerului îi dădu dovezi de 
prietenie gudurându-se pe lângă el. 

Cu un zâmbet trist, pajul mângâie gâtul câinelui. 

— Seniore, îi spuse Agenor tânărului prinţ, când m-aţi rugat 
să vă urmez şi când v-am răspuns că da, nu mi-am întrebat 
decât zelul, aşa cum am făcut venind de la Tarbes aici. De la 
Tarbes am venit în şaisprezece zile, ceea ce a fost grozav de 
obositor; din această pricină caii mei sunt morţi de oboseală şi 
n-aş putea s-o însoțesc pe Senioria Voastră prea departe. 

— Ei, dar nu ţi-am spus că palatul meu este şi al tău? Armele 
şi caii mei sunt ai tăi, cu tot ce se află la Coimbra. Du-te şi-ţi 
alege din grajdurile mele cai pentru tine, catâri pentru scutierul 
tău, sau mai bine, nu, nu, nu mă părăsi nicio clipă; Fernand, 
îngrijeşte-te tu de toate astea. Porunceşte să se pună şaua pe 
Antrim, calul meu de luptă, şi când treci întreabă-l pe scutierul 
lui don Agenor dacă preferă un cal sau un catâr. Cât despre caii 
tăi obosiţi, la care ştiu că ţii, pentru că orice bun cavaler ţine la 
ai săi, au să ne urmeze împreună cu ariergarda şi o a fie bine 
îngrijiţi. 

Pajul nu făcu decât un salt şi dispăru. 

Între timp, maurul care credea că aveau să plece curând 
descălecase spre a se duce să facă înconjurul litierei şi a da 
câteva porunci celor ce o păzeau. Dar văzând că plecarea 
întârzia, şi că cei doi prieteni rămaşi singuri se pregăteau să 
schimbe câteva cuvinte între patru ochi, se întoarse repede 
lângă ei şi veni să-şi ia locul lângă marele maestru. 

— Senior Mothril, spuse acesta, cavalerul pe care-l vezi este 
unul din prietenii mei. Îmi e mai mult decât prieten, este fratele 
meu de arme; îl iau cu mine la Sevilla, căci vreau să-i ofer 

seniorului meu regele Castiliei serviciile lui, fiind un căpitan 
destoinic, iar dacă regele se învoieşte să mi-l lase mie, am să-l 
binecuvântez. Căci este un spadasin neîntrecut şi are o inimă 
mai vitează chiar decât spada sa. 

Maurul răspunse într-o spaniolă perfectă, deşi cu un accent 
gutural, pe care Agenor îl mai remarcase atunci când, pe 
drumul spre Coimbra, rostise acel singur cuvânt arab, după care 
pornise din nou la drum: 

— Îi mulţumesc Senioriei Voastre că mi-a făcut cunoscute 
numele şi calitatea seniorului cavaler, dar întâmplarea a făcut 
să-l mai întâlnesc pe nobilul francez. Din păcate, un străin, un 
călător, atunci când e ca mine din-tr-un neam vrăjmaş, e nevoit 
adesea să nu se încreadă în întâmplare, astfel că nu l-am 
întâmpinat prea curtenitor pe seniorul Agenor, atunci când l-am 
întâlnit pe munte. 

— Ah! ah! exclamă Frederic curios, Senioriile Voastre s-au 
mai întâlnit. 

— Da, seniore, răspunse Agenor în franţuzeşte, mărturisesc 
că refuzul seniorului maur de a răspunde la o simplă întrebare, 
pe care i-o pusesem prin scutierul meu de a-mi arăta drumul, m- 
a jignit oarecum. Noi suntem mai politicoşi de partea cealaltă a 
Pirineilor cu străinii ce vin la noi. 

— Domnule, răspunse Mothril în spaniolă, în privinţa asta 
faceţi o mică greşeală. Maurii se află încă în Spania, e adevărat, 
dar nu mai sunt la ei acasă, astfel că de partea ceastălaltă a 
Pirineilor, în afară de Grenada, maurii nu mai sunt nici ei decât 
oaspeţii spaniolilor. 

— Ia te uită, şopti Musaron, care se apropiase pe nesimţite de 
trepte, aşa- dar acum înţelege franţuzeşte? 

— Să se risipească norul acesta dintre voi. Seniorul Mothril, 
prietenul şi ministrul seniorului meu regele Castiliei, va binevoi, 
nădăjduiesc, să fie îngăduitor faţă de cavalerul de Mauleon, 
prietenul şi fratele fratelui regelui. 

Maurul se înclină fără să răspundă şi, cum Musaron, mereu 
curios să afle ce se ascundea în litieră, se apropiase de ea mai 
mult decât ar fi dorit Mo- thril să se apropie, acesta cobori 
treptele; şi sub motiv că se duce să facă unuia din slujitori o 
recomandare de care uitase, se aşeză între litieră şi scu- tier. 

Frederic se folosi de acest moment spre a se apleca la 

urechea lui Agenor. 

— Vezi, maurul acesta este cel care îl guvernează pe fratele 
meu şi prin urmare şi pe mine. 

— Vai! reluă Agenor, de ce rostiţi o vorbă atât de amară? Un 
prinţ din neamul vostru, un cavaler de valoarea voastră - 
amintiţi-vă mereu de aceas- ta - nu trebuie să aibă alt stăpân 
decât pe Dumnezeu. 

— Şi cu toate astea mă duc la Sevilla, răspunse oftând marele 
maestru. 

— Şi pentru ce vă duceţi? 

— Mă roagă regele don Pedro, şi rugăminţile regelui don 
Pedro sunt porunci. 

Maurul părea sâcâit atât de îngrijorarea de a părăsi litiera cât 
şi de teama de a-l lăsa pe don Frederic să spună prea multe 
cavalerului francez. Teama învinse şi maurul se înapoie lângă 
cei doi prieteni. 

— Seniore, îi spuse el lui don Frederic, îi aduc Senioriei 
Voastre o ştire care o să-i strice oarecum planurile. A trebuit să 
mai cer lămuriri de la secretarul meu, cu toate că eram aproape 
sigur. Regele don Pedro are drept comandant al gărzilor un 
căpitan din Tariffa, un bărbat viteaz în care şi-a pus toată 
încrederea, deşi s-a născut sau mai degrabă strămoşii lui s-au 
născut de partea cealaltă a strâmtorii. Mă tem deci ca nu cumva 
seniorul francez să-şi dea o osteneală zadarnică venind la curtea 
regelui, don Pedro. Asta mă face să-l sfătuiesc să rămână la 
Coimbra, cu atât mai mult cu cât donei Padilla nu-i plac 
francezii, după cum prea bine se ştie. 

— Într-adevăr, întrebă don Frederic, chiar aşa stau lucrurile, 
senior Mothril? Atunci cu atât mai bine, am să-mi păstrez 
prietenul lângă mine. 

— Eu nu am venit în Spania, ci în Portugalia. Nu am venit să-l 
slujesc pe regele don Pedro, ci pe marele maestru don Frederic, 
spuse Agenor cu mândrie. Slujba pe care-o căutam am căpătat-o 
şi nu mai vreau alta. Iată stăpânul meu. 

Şi îşi salută curtenitor prietenul. 

Maurul zâmbi. Dinţii albi îi străluciră, contrastând cu barba 
neagră. 

— O! ce dinţi frumoşi, spuse Musaron. Ce bine trebuie să 
muşte. 

În momentul acela pajul îl aduse pe Antrim, calul de luptă al 
marelui maestru, şi pe Coronella, catârca lui Musaron. Schimbul 
se făcu numai- decât. Agenor de Mauleon încălecă pe calul 
odihnit, Musaron se urcă pe catârcă; dădură în primire caii 
obosiţi valeţilor din suită şi, la invitaţia maurului, don Frederic 
cobori treptele şi voi la rându-i să încalece. 

Dar pentru a doua oară frumosul câine cu păr lung şi mătăsos 
păru că se împotriveşte acestui plan. Se aşeză între stăpân şi 
cal, împingându-şi înapoi stăpânul şi urlând. 

Insă don Frederic îl alungă cu piciorul şi cu toate 
demonstrațiile cre- dinciosului său câine, sări în şa şi dădu 
semnalul de plecare. Atunci, ca şi când ar fi înţeles acest semnal 
care îi pricinuia o mare deznădejde, câinele sări la gâtul calului 
şi îl muşcă cu cruzime. 

Calul se ridică în două picioare nechezând de durere şi făcu 
un salt în lături care l-ar fi azvârlit din şa pe oricare alt călăreț 
mai puţin încercat. 

— Ce-i cu tine, Allan? strigă el, dând câinelui numele sub care 
îi era cu- noscută rasa. Animal răutăcios, ai turbat oare? 

Şi îi dădu cu cravaşa ce-o ţinea în mână o lovitură atât de 
puternică încât animalul se rostogoli la vreo zece paşi mai 
încolo. 

— Acest câine trebuie ucis, spuse Mothril. 

Fernand îi aruncă maurului o privire plină de ură. 

Allan veni să se aşeze pe treptele alcazarului, înălţă capul şi 
scoase pentru a doua oară un urlet jalnic. 

Atunci tot poporul, care privise în tăcere această scenă, ridică 
glasul, iar strigătul care mai răsunase odată dintr-o singură 
gură se prefăcu într-un strigăt general. 

— Nu plecaţi, mare maestru Frederic, rămâneţi cu noi! Ce 
nevoie aveţi de un frate când aveţi un popor? Ce vă făgăduieşte 
oare Sevilla mai mult decât vă oferă Coimbra? 

— Monseniore, spuse Mothril, trebuie oare să mă înapoiez la 
rege, stăpânul meu, şi să-i spun că pajul vostru, câinele vostru şi 
poporul vostru nu vă dau voie să veniţi? 

— Nu, senior Mothril, spuse don Frederic, plecăm; la drum, 
prieteni. 

Şi, salutând poporul cu mâna, trecu în fruntea alaiului, 
pătrunzând prin mulţimea tăcută care se dădea la o parte ca să-i 

facă loc. 

Se închiseră grilajele aurite ale alcazarului, care scârţâiră 
închizându-se întocmai ca uşile ruginite ale unui mormânt gol. 

Câinele rămase pe trepte atâta timp cât putu să-şi vadă 
stăpânul, atâta timp cât mai putu nădăjdui că acesta avea să-şi 
schimbe hotărârea şi să se înapoieze; dar când pierdu orice 
nădejde, când don Frederic dispăru după colţul străzii care 
ducea la poarta dinspre Sevilla, se repezi în urma sa şi din 
câteva salturi îl ajunse, ca şi când, neputându-l împiedica să 
meargă la primejdie, voia cel puţin să împartă această soartă cu 
el. 

Zece minute mai târziu convoiul ieşea din Coimbra, apucând 
pe drumul pe care veniseră în timpul dimineţii maurul Mothril şi 
Agenor de Mauleon. 

IV 


CUM A OBSERVAT MUSARON CĂ MAURUL VORBEA 
LITIEREI, IAR LITIERA Il RASPUNDEA 


Trupa marelui maestru se compunea în total din treizeci şi opt 
de oameni, număr care-i cuprindea şi pe cavalerul francez 
împreună cu scutierul său, fără a pune la socoteală pe maur şi 
cei doisprezece guarzi ai săi, paji sau slujitori; catâri de povară 
purtau bagaje bogate şi numeroase; căci don Frederic fusese 
înştiinţat cu opt zile înainte de sosirea lui Mothril că era 
aşteptat de fratele său la Sevilla. Poruncise atunci să plece 
deîndată, nădăjduind că maurul are să fie prea obosit ca să-i 
urmeze şi are să vină mai târziu. Dar oboseala era ceva 
necunoscut acestor fii ai deşertului şi cailor lor, ce păreau că se 
trag din iepele lăsate grele de vânt despre care vorbeşte 
Virgiliu. 

Mai făcură încă zece leghe în aceeaşi zi, apoi la sosirea nopţii 
aşezară corturile pe versantul de est al munţilor, la extremitatea 
cărora se zăreşte Pombal-ul. 

În timpul acestei prime etape, maurul îi supraveghease foarte 
înde- aproape pe cei doi prieteni. La început, sub motiv că îşi 
cere scuze cava- lerului francez şi după aceea că vrea să-şi 
răscumpere lipsa de politeţe arătată mai înainte printr-o purtare 

mai atentă, nu-l părăsise pe Agenor decât atât cât era necesar 
spre a se duce să schimbe câteva cuvinte cu paznicii litierei. Dar 
oricât de scurte ar fi fost aceste absenţe la care părea să-l 
silească un sentiment mai puternic decât toate celelalte, Agenor 
avu totuşi timp să-i spună marelui maestru: 

— Senior don Frederic, binevoiţi să-mi spuneţi şi mie, de unde 
vine această stăruinţă a seniorului Mothril de a ne urmări şi a 
sta mereu de vorbă cu noi. Cred că vă iubeşte tare mult, 
monseniore, căci în ceea ce mă priveşte socotesc că felul în care 
i-am primit scuzele nu l-a făcut să ţină prea mult la mine. 

— Nu ştiu dacă Mothril mă iubeşte sau nu, spuse don 
Frederic, dar ştiu că o urăşte de moarte pe dona Padilla, 
favorita regelui. 

Agenor îl privi pe marele maestru ca şi când ar fi auzit dar n-a 
înţeles. Însă maurul care stătea la pândă sosi atât de repede 
încât don Frederic nu avu vreme decât să-i spună cavalerului: 

— Vorbeşte de altceva. 

Agenor se grăbi să-i dea ascultare şi, cum de mai multă vreme 
îl frământa această întrebare: 

— Apropo, senior don Frederic, zise el, v-aş ruga să-mi 
spuneţi cum se simte în Spania onorata noastră doamnă Blanche 
de Bourbon, regina Cas- tiliei. Mulţi sunt îngrijoraţi în Franţa de 
soarta acestei bune prințese, pe care atâtea urări de bine au 
întovărăşit-o la plecarea din Narbonne, de unde aţi venit să o 
luaţi din partea regelui, soţul ei. 

Agenor nu terminase bine de vorbit că se simţi izbit cu putere 
în ge- nunchiul stâng de genunchiul drept al pajului; acesta, ca 
şi când ar fi fost purtat de cal fără voia lui, trecu între don 
Frederic şi prietenul său şi, ce- rându-i iertare cavalerului de 
cele întâmplate, îl fulgeră cu o privire care l-ar fi făcut şi pe cel 
mai indiscret să-şi înghită vorbele. 

Cu toate astea don Frederic intele. Se că trebuia să răspundă, 
căci, în situaţia în care se afla, tăcerea ar fi putut fi răstălmăcită 
şi mai rău decât cuvintele. 

— Dar - se băgă în vorbă Mothril care părea să aibă în 
continuarea con- vorbirii un interes asemănător cu cel pe care-l 
avea Frederic ca să-i pună ca- păt - seniorul Agenor nu a primit 
oare nicio veste din partea donei Bianca de când aceasta se află 
în Spania? 

— Senior maur, răspunse cavalerul cu totul nedumerit, de doi 
sau trei ani mă aflu în război împreună cu Marile companii 
împotriva englezilor, duş- manii stăpânului meu regele Ioan, 
prizonier la Londra, şi ai regentului nos- tru, prinţul Carol, 
căruia i se va zice într-o zi Carol înțeleptul, atât de mult dă 
dovadă de pricepere şi de înalte virtuţi. 

— În orice parte aţi fi fost, răspunse Motril, mi se pare totuşi 
că în- tâmplarea de la Toledo a făcut prea multă vâlvă ca să nu fi 
auzit despre ea. 

Don Frederic păli uşor, iar pajul îşi duse degetul la buze spre 
a-i face semn lui Agenor să tacă. 

Acesta înţelese destul de bine şi se mulţumi să murmure în 
sinea lui: „Spanie! Spanie! ţară a misterelor!” 

Dar Mothril nu se mulţumi numai cu atât. 

— Pentru că nu prea sunteţi informat despre cumnata 
regentului dum- neavoastră, senior cavaler, zise el, am să vă 
spun eu ce s-a întâmplat cu ea. 

— La ce bun, senior Mothril, spuse don Frederic; întrebarea 
pe care a pus-o prietenul meu don Agenor este una din acele 
întrebări obişnuite care cer un răspuns prin da sau nu, fără prea 
multe amănunte ce n-ar prezenta niciun interes pentru un 
ascultător străin de Spania. 

— Dar - spuse Mothril - dacă seniorul Agenor este străin de 
Spania, cel puţin nu e străin de Franţa, iar signora dona Bianca 
e franţuzoaică. De altfel povestirea n-o să fie lungă şi e bine ca 
mergând la curtea regelui Castiliei, seniorul Agenor să ştie ce se 
cuvine a fi spus acolo şi ce nu. 

Don Frederic scoase un oftat şi îşi trase lunga-i manta albă pe 
ochi ca pentru a se feri de ultimele raze ale soarelui ce apunea. 

— Aţi însoţit-o pe dona Bianca de la Narbonne la Urgel, urmă 
Mothril. E adevărat sau am aflat eu greşit, senior Agenor? 

— E adevărat, răspunse cavalerul, acum bănuitor în urma 
semnului făcut de paj şi mai cu seamă văzând figura posomorâtă 
a lui don Frederic, totuşi nu putea să ascundă adevărul. 

— Ei bine! dona Bianca şi-a continuat drumul spre Madrid, 
străbătând Aragonul şi o parte din Noua Castilie sub paza 
seniorului don Frederic, care a condus-o la Alcazar, unde a fost 
celebrată căsătoria cu o măreție demnă de iluştrii soţi; dar chiar 
de-a doua zi - nu se ştie nici acum pentru ce - urmă Mothril 

aruncând asupra lui Frederic una din acele priviri tăioase şi 
scânteietoare ce-i erau obişnuite, chiar de-a doua zi regele se 
înapoie la Madrid, lăsându-şi tânăra soţie mai mult prizonieră 
decât regină la castelul Alcala. 

Mothril se întrerupse o clipă spre a vedea dacă unul sau altul 
din cei doi prieteni aveau să spună ceva în favoarea donei 
Bianca; însă amândoi tăceau. Maurul urmă deci: 

— Începând din acel moment, cei doi soţi rămaseră despărțiți. 
Ceva mai mult, un sinod de episcopi pronunţă divorţul; cred că 
sunteţi de acord, ca- valere, că trebuie să fi existat motive destul 
de grave de plângere împotriva femeii străine, urmă maurul cu 
zâmbetu-i batjocoritor, pentru ca o adunare atât de respectabilă 
şi atât de sfântă cum este sinodul să rupă o legătură la care 
contribuiseră atât religia cât şi politica. 

— Sau mai degrabă, reluă Frederic nemaiputând ascunde 
multă vreme simţămintele ce-l frământau, sau mai degrabă 
sinodul era întru totul de- votat regelui don Pedro. 

— O! făcu Mothril cu acea naivitate care făcea gluma mai 
tăioasă şi mai amară. Cum putem presupune că patruzeci şi doi 
de sfinţi părinţi, a căror menire e să îndrume conştiinţa altora, 
să fie lipsiţi de a lor. E cu neputinţă, sau atunci ce să gândim 
despre o religie reprezentată prin astfel de slujitori. 

Cei doi prieteni rămaseră tăcuţi. 

— Cam pe vremea aceea, regele se îmbolnăvi şi mulţi credeau 
că are să moară. Atunci ambițiile ascunse începură să iasă la 
iveală; seniorul don Henric de Transtamare... 

— Senior Mothril, spuse Frederic prinzând acest prilej ca să-i 
răspundă maurului, nu uita că don Henric de Transtamare este 
fratele meu geamăn şi că nu am să mai îngădui să se vorbească 
de rău în faţa mea nici despre el şi nici despre fratele meu don 
Pedro, regele Castiliei. 

— E drept, răspunse Moithril. lertaţi-mă, ilustre mare 
maestru. Uitasem că sunteţi fraţi, văzându-l pe don Henric atât 
de răzvrătit şi pe Senioria Voastră atât de iubitor faţă de regele 
don Pedro. N-am să vorbesc decât despre doamna Blanche. 

— Maur afurisit! murmură don Frederic. 

Agenor îi aruncă marelui maestru o privire care voia să 
spună: „Vreţi să vă descotorosiţi de omul ăsta, monseniore? Se 
va face la iuţeală”. 

Mothril se prefăcu că nu aude cuvintele şi nu vede privirea. 

— Spuneam deci că ambițiile începură să iasă la iveală, că 
devotamentele slăbiră şi că în momentul în care don Pedro era 
cât pe-aci să treacă în veş- nicie, porţile castelului Alcala se 
deschiseră şi într-o noapte dona Bianca ieşi de acolo escortată 
de un cavaler necunoscut care o conduse până la Toledo unde 
rămase ascunsă. Dar Providența făcu în aşa fel ca regele nostru 
mult iubit, care era ocrotit de rugăciunile tuturor supuşilor şi 
probabil şi de cele ale familiei sale, să-şi recapete puterile şi 
sănătatea. Atunci află el de fuga donei Bianca, de ajutorul 
cavalerului necunoscut şi de locul unde se re- trăsese fugara, 
unii zic că pentru a o conduce din nou în Franţa, şi eu sunt de 
părerea acestora, alţii că pentru a o închide într-o temniţă mai 
strâmtă decât cea dintâi. Dar, în tot cazul, orice ar fi avut de 
gând regele, soţul ei, dona Bianca, înştiinţată la timp de 
poruncile ce fuseseră date, se adăposti în catedrala din Toledo, 
într-o duminică, în timpul serviciului religios, şi acolo declară 
credincioşilor că cerea drept de azil şi se punea sub ocrotirea 
Dum- nezeului creştinilor. Se pare că dona Bianca e frumoasă, 
urmă maurul aruncându-şi privirile pe rând asupra cavalerului 
şi asupra marelui maestru ca spre a le cere părerea - prea 
frumoasă chiar. Cât despre mine, n-am vă- zut-o niciodată. 
Frumuseţea sa, taina legată de suferinţele ei, apoi, cine ştie? 
poate unele influenţe pregătite de mai multă vreme îi făcură pe 
toţi să se înduioşeze. Episcopul, care era unul din cei ce 
declaraseră căsătoria des- făcută, fu izgonit din biserica pe care 
mulţimea o transformă în fortăreață şi unde se pregătea s-o 
apere pe dona Bianca împotriva gărzilor regelui care se 
apropiau. 

— Cum, spuse cu uimire Agenor, gărzile socoteau s-o 
răpească pe dona Bianca dintr-o biserică! Nişte creştini se 
învoiau să încalce dreptul de azil! 

— Din păcate, da! răspunse Mothril. Regele don Pedro se 
adresase mai întâi arcaşilor săi mauri, însă aceştia îl rugară să 
ţină seama că nelegiuirea ar fi şi mai mare dacă ar folosi nişte 
necredincioşi la o asemenea profanare, iar don Pedro îi înţelese. 
Se adresă aşadar creştinilor care se învoiră. Ce vreţi, senior 
cavaler, toate religiile sunt pline de asemenea contradicții, şi 
cele ca- re au mai puţine sunt cele mai bune. 

— Nu cumva vrei să spui, necredincios ce eşti, strigă marele 
maestru, că religia Profetului valorează mai mult decât religia 
lui Cristos? 

— Nu, ilustre mare maestru, nu vreau să spun nimic din toate 
astea, şi să-l ferească cerul pe un sărman fir de ţărână cum sunt 
eu, de a avea vreo părere oarecare într-o asemenea problemă! 
Nu. În clipa de faţă nu sunt decât un simplu povestitor şi înşirui 
întâmplările doamnei Blanche de Bourbon, cum spun francezii, 
sau ale donei Bianca de Bourbon, cum spun spaniolii. 

— Nu-l poţi prinde cu vorba! murmură don Frederic. 

— După cum spuneam, urmă Mothril, gărzile făptuiră acea 
grozavă ne- legiuire de a pătrunde în biserică şi se pregăteau să 
pună mâna pe dona Bianca, când deodată un cavaler îmbrăcat 
numai în fier, cu viziera lăsată, desigur acelaşi cavaler 
necunoscut care o ajutase pe prizonieră să fuga se repezi călare 
în biserică. 

— Călare! exclamă Agenor. 

— Da, fără îndoială, răspunse Mothril; este o profanare, însă 
poate că era un cavaler căruia numele său, rangul sau vreun 
ordin militar îi dădea acest drept. Există mai multe privilegii de 
felul acesta în Spania. Marele maestru al ordinului Sfântul 
Iacob, de pildă, are dreptul să intre cu cască şi cu pin- teni în 
toate bisericile creştinătăţii. Nu-i aşa, senior don Frederic? 

— Da, răspunse don Frederic cu glas înăbuşit, e adevărat 

— Ei bine! urmă maurul, cavalerul intră în biserică, respinse 
gărzile, che- mă întregul oraş la arme şi, la îndemnul lui, oraşul 
se răsculă, îi alungă pe soldaţii regelui don Pedro şi închise 
porţile. 

— Dar de atunci, regele fratele meu s-a răzbunat îndeajuns, 
spuse don Frederic, şi cele douăzeci şi două de capete ce le-a 
făcut să cadă în piaţa publică din Toledo i-au adus pe bună 
dreptate porecla de Judecătorul. 

— Da, însă printre cele douăzeci şi două de capete nu se afla 
şi acela al cavalerului răzvrătit, căci nimeni n-a ştiut vreodată 
cine a fost acel cavaler. 

— Şi ce a făcut regele cu dona Bianca? întrebă Agenor. 

— Dona Bianca a fost trimisă la castelul din Xeres, unde este 
prizonieră, deşi ar fi meritat o pedeapsă mai mare decât 
întemnițarea. 

— Senior maur, spuse don Frederic, nu ni se cade nouă să 
hotărâm ce pedeapsă sau ce răsplată au meritat cei pe care 
Dumnezeu i-a ales ca să-i aşeze în fruntea popoarelor. Numai 
Dumnezeu e mai mare decât ei; numai Dumnezeu îi poate 
pedepsi sau răsplăti. 

— Seniorul nostru vorbeşte cu dreptate, răspunse Mothril 
încrucişându-şi mâinile pe piept şi plecându-şi capul până pe 
gâtul calului, iar umilul său sclav a greşit vorbind astfel. 

Tocmai atunci ajungeau la locul stabilit pentru popasul de 
seară, astfel că se opriră spre a întinde corturile. 

Pe când maurul se îndepărta ca să fie de faţă la coborârea 
litierei, don Frederic se apropie de cavaler. 

— Nu-mi mai vorbi! spuse el în grabă, nu mai pomeni nimic în 
legătură cu regele, cu dona Bianca sau chiar cu mine, în faţa 
acestui maur afurisit, pe care îmi vine la fiecare clipă să asmut 
câinele ca să-l sugrume, nu-mi mai vorbi până la masa de seară, 
căci atunci o să fim singuri şi vom putea sta de vorbă pe 
îndelete. lar Mothril maurul, vrând nevrând, o să ne lase 
singuri, căci el nu mănâncă la un loc cu creştinii - şi de altfel 
are de supravegheat litiera. 

— Nu cumva litiera închide în ea o comoară? 

— Da, răspunse Frederic zâmbind, nu te înşeli, e o comoară 
înăuntru. 

În momentul acela apăru Fernand; Agenor făcuse atâtea gafe 
în timpul zilei încât se temea să nu mai facă alta. Dar 
curiozitatea îi era cu atât mai vie, cu cât şi-o înfrâna mai mult. 

Fernand venise să primească porunci din partea stăpânului, 
căci cortul lui don Frederic fusese instalat în mijlocul taberei. 

— Spune să ne servească masa, bunul meu Fernand, îi zise 
prinţul. Cavalerului desigur că-i este foame şi sete. 

— Dar am să revin, zise Fernand. Ştiţi că am făgăduit să nu vă 
părăsesc şi ştiţi cui am făgăduit. 

O roşeaţă fugară urcă în obrajii marelui maestru. 

— Rămâi atunci cu noi, copile, spuse el, căci nu am taine faţă 
de tine. 

Masa fu servită în cortul marelui maestru. Mothril, într- 
adevăr, nu luă parte. 

— Acum că suntem singuri, zise Agenor, căci este ca şi când 
am fi singuri, de vreme ce aţi spus că nu aveţi taine faţă de 

acest tânăr, lămuriţi-mă şi pe mine, iubite senior, cum s-au 
petrecut lucrurile, ca să nu mai fac vreo gafă ca aceea pe care 
am făcut-o adineaori 

Don Frederic se uită îngrijorat în juru-i. 

— Un perete de pânză este un meterez destul de slab ca să 
păstreze o taină. Se poate vedea pe dedesubt, se poate auzi prin 
el. 

— Atunci, spuse Mauleon, să vorbim de altceva; cu toată 
curiozitatea mea cât se poate de firească, am să aştept. Şi de 
altfel, chiar dacă Satana şi-ar da osteneala să ne împiedice, de- 
aici până la Sevilla o să găsim noi un prilej pentru a schimba 
câteva cuvinte fără teama de a fi auziţi. 

— Dacă nu erai atât de obosit, spuse don Frederic, te-aş şi 
poftit să ieşi cu mine din cort şi să mergem pe jos, având fiecare 
spada la şold, înfăşuraţi în mantale şi însoţiţi de Fernand. Ne-am 
fi dus să stăm de vorbă pe câmp, într-un loc destul de descoperit 
spre a fi siguri că la cincizeci de paşi de noi, maurul, chiar de s- 
ar schimba în şarpe - întruchiparea lui de la-nceput - nu ar 
putea să ne audă. 

— Seniore, răspunse Agenor cu acel zâmbet pe care-l dau 
puterea fizică şi nesecata încredere a tinereţii, eu nu sunt 
niciodată obosit. Adesea, după ce alergam o zi întreagă la vânat 
de capre negre pe piscurile cele mai înalte ale munţilor noştri, 
când mă înapoiam seara, nobilul meu tutore Ernauton de Sainte- 
Colombe îmi zicea: Agenor, pe munte au fost recunoscuţi paşii 
unui urs, eu i-am dibuit urma. Vrei să vii cu mine să-l pândim? 
Eu doar lăsam jos vânatul pe care-l adusesem şi oricât de târziu 
ar fi fost, plecam iarăşi într-o nouă goană. 

— Atunci să mergem, spuse Frederic. 

Işi scoaseră căştile şi platoşele şi se înfăşurară în mantale, nu 
atât din pricina nopţilor friguroase din munţi, cât mai ales ca să 
rămână ne- cunoscuţi; după ce ieşiră din corturi apucară pe 
drumul cel mai drept care-i ducea afară din tabără. 

Câinele voi să-i urmeze, însă don Frederic îi făcu un semn şi 
inteligentul animal se culcă la intrarea cortului; era atât de 
cunoscut de toţi, încât i-ar fi dat de gol pe cei doi prieteni. 

De la primii paşi fură opriţi de o santinelă. 

— Cine e soldatul acesta? îl întrebă don Frederic pe Fernand, 
făcând un pas înapoi. 

— Este Ramon arcaşul, monseniore, răspunse pajul; am vrut 
să fie păzit cum se cuvine patul Senioriei Voastre, şi am aşezat 
eu însumi o linie de santinele; ştiţi că am făgăduit să veghez 
asupra voastră. 

— Atunci spune-i cine suntem, porunci marele maestru, nu e 
niciun ne- ajuns dacă-i destăinuim numele. 

Fernand se apropie de santinelă şi îi şopti ceva la ureche. 
Soldatul îşi ridică arcul, se dădu respectuos la o parte şi îi lăsă 
să treacă. 

Dar abia făcuseră cincizeci de paşi că o formă albă şi 
nemişcată se ivi în întuneric. Marele maestru, neştiind ce putea 
să fie, merse drept într-acolo. Era o a doua santinelă înfăşurată 
într-o pelerină, care îşi cobori lancea spu- nând în spaniolă, dar 
cu accentul gutural al arabilor: 

— Nu e voie să treceţi. 

— Dar ăsta cine mai e? îl întrebă don Frederic pe Fernand. 

— Nu-l cunosc, răspunse acesta. 

— Nu l-ai pus tu aici? 

— Nu, căci este un maur. 

— Lasă-ne să trecem, spuse don Frederic în arabă. Maurul 
clătină din cap şi continuă să ţină îndreptat spre pieptul marelui 
maestru vârful lat şi as- cuţit al halebardei. 

— Ce-nseamnă asta? sunt oare prizonier, eu, marele maestru, 
eu, prinţul? Hei! să vină gărzile mele! 

La rândul lui, Fernand scoase din buzunar un fluier mic de 
aur şi suflă în el. 

Dar, înaintea gărzilor, chiar înaintea santinelei spaniole care 
se afla la cincizeci de paşi mai în urmă, apăru, alergând şi 
săltând, câinele lui don Frederic; acesta, recunoscând glasul 
stăpânului şi înțelegând că cerea ajutor, se repezi cu un salt de 
tigru asupra maurului şi prin cutele pelerinei îşi în- fipse colții 
atât de puternic în gâtul lui, încât soldatul căzu scoțând un ti- 
păt. 

La acest țipăt disperat, maurii şi spaniolii ieşiră din corturi. 
Spaniolii ţineau o făclie într-o mână şi spada în alta, maurii 
înaintau pe tăcute şi fără lumină, strecurându-se prin întuneric 
ca nişte animale de pradă. 

— Vino aici, Allan! strigă marele maestru. Auzindu-i glasul, 
câinele dădu drumul prăzii încet şi cam cu părere de rău, şi se 

înapoie de-a-ndărătelea şi cu ochii aţintiţi asupra maurului care 
se ridica într-un genunchi; se aşeză apoi la picioarele 
stăpânului, gata să se repeadă din nou la un semn al aces- tuia. 
Tocmai atunci sosi şi Mothril. 

Marele maestru se întoarse spre el şi îi spuse pe un ton 
impunător: 

— Ascultă, Mothril, cine a instalat santinele în tabăra mea? 
Omul ăsta e al dumitale. Cine l-a pus aici? 

— În tabăra voastră, seniore? răspunse Mothril cu cea mai 
mare sme- renie. O! niciodată n-aş fi avut o asemenea 
îndrăzneală; am poruncit doar acestui credincios slujitor pe 
care-l vedeţi - şi îl arătă pe maurul ce sta într-un genunchi, 
ţinându-şi cu amândouă mâinile gâtul însângerat - să facă de 
pază temându-mă de vreo surpriză în timpul nopţii, şi poate că 
mi-a înţeles greşit poruncile, sau nu o fi recunoscut-o pe 
Senioria Voastră; dar în orice caz, dacă l-a jignit pe fratele 
regelui meu, şi dacă socotiți că jignirea e vred- nică de moarte, 
va muri. 

— Nu, spuse don Frederic. Ar fi vinovat dacă ar fi fost mânat 
de vreun gând rău, însă de vreme ce îmi răspunzi că avea 
gânduri bune, senior Mo- thril, eu sunt acela care-i datorez o 
despăgubire pentru iuţeala cu care a intervenit câinele meu. 
Fernand, dă-i punga ta acestui om. 

Fernand se apropie în silă de rănit şi îi aruncă punga pe care 
acesta o prinse. 

— Acum, senior Mothril - spuse don Frederic ca unul ce nu 
vrea să mai admită nicio abatere de la voinţa sa - îţi mulţumesc 
pentru grija dumitale, dar nu mai e nevoie să-ţi dai osteneala, 
gărzile mele şi spada îmi sunt de ajuns ca să mă apere; folosete- 
ti aşadar spada pentru apărarea dumitale şi a litierei. Şi acum, 
pentru că ştii că nu mai am nevoie de dumneata nici de omenii 
dumitale, întoarce-te la cort, senior Mothril, şi dormi liniştit. 

Maurul făcu o plecăciune, iar don Frederic porni mai departe. 

Mothril îl lăsă să se depărteze, şi când văzu cele trei siluete - 
a prinţului, a cavalerului şi a pajului - pierzându-se în întuneric, 
se apropie de santi- nelă: 

— Eşti rănit? îl întrebă în şoaptă. 

— Da, spuse santinela cu un aer posomorât. 

— Grav? 

— Dinţii animalului blestemat mi-au pătruns în gât în toată 
lungimea lor. 

— Suferi? 

— Mult. 

— Atât de mult încât să nu te poţi răzbuna? 

— Cine se răzbună nu mai suferă. Porunciţi. 

— Am să-ţi poruncesc când va veni vremea. Vino. 

Şi amândoi se înapoiară în tabără. 

În vreme ce Moithril şi soldatul rănit se îndreptau spre corturi, 
don Frederic, însoţit de Agenor şi de Fernand, se afunda în 
câmpia întunecată al cărei orizont îl forma sierra d'Estrella; din 
când în când trimitea, fie înainte, fie înapoia lui, câinele al cărui 
miros nu dădea niciodată greş; în cazul că ar fi fost urmăriţi, 
acesta şi-ar fi înştiinţat cu siguranţă stăpânul de prezenţa 
vreunui spion. 

De îndată ce se crezu destul de departe pentru ca sunetul 
vocii să nu ajungă până în tabără, don Frederic se opri, 
punându-şi mâna pe umărul cavalerului. 

— Ascultă, Agenor, îi spuse el cu un accent pornit din adâncul 
inimii, să nu-mi mai vorbeşti niciodată despre persoana al cărei 
nume l-ai rostit; căci dacă ai să-mi vorbeşti de ea în faţa 
străinilor, mă vei face să roşesc şi să-mi tremure mâna; dacă ai 
să-mi vorbeşti între patru ochi, îmi vei sfâşia inima; asta e tot 
ce-ţi pot spune. Nefericita dona Bianca n-a ştiut să cucerească 
dra- gostea regalului ei soţ; în locul franţuzoaicei atât de 
neprihănită şi atât de blândă, a preferat-o pe Maria Padilla, 
trufaşa şi focoasa spaniolă. O întreagă poveste jalnică, plină de 
bănuieli, de lupte şi de sânge, este cuprinsă în pu- ţinele cuvinte 
ce ţi le-am spus. Într-o bună zi, dacă va fi nevoie, am să-ţi spun 
mai mult; dar până atunci, abţine-te, Agenor, şi nu-mi mai vorbi 
de ea; mă frământă şi aşa destul de mult această situaţie, ca să- 
mi mai amintească cineva despre ea. 

Zicând acestea, Frederic se înfăşură în manta ca şi când ar fi 
voit să as- cundă o durere nespus de mare. 

Agenor rămase pe gânduri lângă marele maestru; adunându- 
şi amintirile, încerca să pătrundă cât de cât taina prietenului 
său spre a vedea cu ce îi poate fi de folos; totodată înţelegea că 
poate tocmai pentru a-l ajuta îl che- mase don Frederic la el. 

Marele maestru înţelese ce se petrecea în sufletul lui Agenor. 

— Iată ce voiam să-ţi spun, prietene, adăugă el. Ai să trăieşti 
de azi îna- inte în preajma mea şi desigur, cum nu voi avea de ce 
să mă feresc de tine, fără să-ţi vorbesc de ea, fără să-mi vorbeşti 
nici tu, vei reuşi cu siguranţă să măsori prăpastia ce mă 
înspăimântă chiar pe mine; dar deocamdată mer- gem la Sevilla, 
unde mă aşteaptă serbările unui turnir; regele, fratele meu, vrea 
să mă onoreze, zice el, şi într-adevăr, după cum ai văzut, mi l-a 
trimis pe don Mothril, sfetnicul şi prietenul său. 

Fernand înălţă din umeri în semn de ură şi de dispreţ 
totodată. 

— Mă supun deci, urmă Frederic, răspunzându-şi propriului 
gând. Însă de cum am părăsit Coimbra am început să am 
bănuieli; ele sunt întărite de supravegherea cu care sunt 
înconjurat. Am să stau deci la pândă. Nu am numai doi ochi, ci 
şi pe cei ai credinciosului meu servitor Fernand; şi dacă 
Fernand mă va părăsi pentru a îndeplini vreo sarcină de care e 
neapărată nevoie, ai să-mi rămâi tu, căci vă iubesc pe amândoi 
la fel de mult. 

Şi don Frederic întinse fiecăruia din cei doi tineri câte o mână 
pe care Agenor o duse respectuos la inimă, şi pe care Fernand o 
acoperi de sărutări. 

— Seniore, spuse Mauleon, sunt fericit că iubesc şi sunt iubit 
astfel, dar sosesc prea târziu spre a-mi lua partea dintr-o 
prietenie atât de puternică. 

— Vei fi fratele meu, zise don Frederic, vei intra în inima mea 
ca şi eu într-a ta; şi acum să nu mai vorbim de serbări şi de 
frumoasele lovituri de lance care ne aşteaptă la Sevilla. Să ne 
înapoiem în tabără. 

În spatele primului cort pe lângă care trecu, don Frederic îl 
găsi pe Mo- thril care părea că stă de veghe; se opri şi-l privi pe 
maur fără a putea să-şi ascundă neplăcerea ce i-o pricinuia 
vederea lui. 

— Seniore, îi spuse el lui Frederic, văzând că nimeni nu 
dormea în ta- bără, mi-a venit o idee: întrucât zilele sunt atât de 
fierbinţi, Alteța Voastră n-ar fi de părere să pornească la drum? 
Luna s-a înălţat, noaptea e plăcută şi răcoroasă; vom mai scurta 
din nerăbdarea cu care vă aşteaptă regele fratele vostru. 

— Dar dumneata, zise Frederic, dar litiera dumitale? 

— O! Seniore, răspunse maurul, eu şi toţi ai mei suntem la 

ordinele Senioriei Voastre. 

— Atunci să mergem, mă învoiesc, dă ordin de plecare. 

În vreme ce se înşeuau caii şi catârii, în vreme ce se 
strângeau corturile, Mothril se apropie de santinela rănită. 

— Dacă vom face zece leghe în noaptea asta, întrebă el, vom fi 
străbătut primul lanţ de munţi? 

— Da, răspunse soldatul. 

— Şi dacă vom pleca mâine pe la orele şapte seara, la ce oră 
vom ajunge la vadul Zezerei? 

— La ora unsprezece. 

La ora arătată de soldat, ajunseră la noul popas. Felul acesta 
de a călători, aşa după cum prevăzuse maurul, fusese plăcut 
pentru toţi, iar el avusese cel mai mult de câştigat, putând să 
ascundă mai uşor litiera de privirile curi- oase ale lui Musaron. 

Căci o singură preocupare îl frământa pe vrednicul scutier, 
aceea de a afla ce fel de comoară era tăinuită în cutia aurită pe 
care Mothril o păzea cu atâ- ta străşnicie. 

Aşadar, ca un adevărat fiu al Franţei ce era, nu ţinu deloc 
seama de ce- rinţele noului climat în care se găsea, şi în toiul 
celei mai mari zăpuşeli a zilei începu să dea târcoale pe lângă 
corturi. 

Soarele îşi arunca razele perpendicular; prin tabără nu se 
vedea ţipenie de om. Frederic se retrăsese în cort spre a 
rămâne singur cu gândurile lui. Fernand şi Agenor stăteau de 
vorbă sub cortul lor, când deodată îl văzură pe Musaron 
apărând la intrare. Scutierul avea acea figură zâmbitoare a 
omului care aproape a ajuns la ţinta de mult căutată. 

— Senior Agenor, spuse el, o mare descoperire! 

— Care? întrebă cavalerul, obişnuit cu şotiile scutierului său. 

— Aceea că don Mothril vorbeşte litierei, iar litiera îi 
răspunde. 

— Şi ce-şi spun? întrebă cavalerul. 

— Am auzit convorbirea, însă n-am putut s-o înţeleg, deoarece 
maurul şi litiera vorbeau în limba arabă. 

Cavalerul înălţă din umeri. 

— Ce zici de-asta, Fernand? l-auzi, dacă ar fi să-l credem pe 
Musaron, comoara lui Mothril vorbeşte. 

— Nu e nimic de mirare, răspunse pajul, deoarece comoara 
lui don Mo- thril e o femeie. 

— Ah! făcu Musaron cam descumpănit. 

— Tânără? întrebă în grabă Musaron. 

— Tot ce se poate. 

— Frumoasă? 

— Îmi cereţi prea mult, senior cavaler, şi cred că asta e o 
întrebare la care puţine persoane, chiar din suita lui don 
Mothril, ar putea răspunde. 

— Ei bine! eu o să aflu, spuse Agenor. 

— Cum aşa? 

— Întrucât Musaron a reuşit să ajungă până la cort, o să 
ajung şi eu. Noi cei care vânăm prin munţi suntem obişnuiţi să 
ne strecurăm din stâncă-n stâncă şi să surprindem capra 
neagră. Seniorul Mothril n-o fi el mai price- put şi mai bănuitor 
decât o capră neagră. 

— Fie! spuse Fernand, mânat de un avânt plin de tinereţe 
nebunatic; însă cu o condiţie, să merg şi eu cu dumneavoastră. 

— Vino, şi între timp Musaron va sta de pază. 

Agenor nu se înşelase şi nu era nevoie de atâtea măsuri de 
prevedere. Era ora unsprezece dimineaţa. Soarele african îşi 
arunca cele mai fierbinţi raze, tabăra părea părăsită; santinelele 
spaniole şi maure căutaseră un pic de umbră fie sub o stâncă, 
fie sub un copac singuratic, în aşa fel încât, dacă n-ar fi fost 
corturile care să dea peisajului aparenţa de a fi locuit pentru 
moment, te-ai fi crezut în pustiu. 

Cortul lui don Mothril era cel mai depărtat. Pentru a-l izola şi 
mai mult sau pentru a-i aduce puţină răcoare, fusese aşezat 
lângă un pâlc de copaci. Litiera fusese băgată în cort, iar la 
intrarea cortului atârna o draperie de stofă turcească ce 
împiedica privirea să pătrundă înăuntru. Musaron le arătă cu 
mâna cortul care adăpostea comoara. Numaidecât, după ce-l 
lăsară pe Musaron în locul unde se afla şi de unde putea să vadă 
tot ce se petrecea la cortul aşezat cu faţa spre tabără, cei doi 
tineri făcură un ocol şi ajunseră la marginea pădurii; odată 
ajunşi acolo, oprindu-şi răsuflarea, mergând pe vârful 
picioarelor, îndepărtând cu grijă crengile al căror foşnet le-ar fi 
trădat prezenţa, înaintară şi fără a fi auziţi de don Mothril 
ajunseră până la pânza circulară în mijlocul căreia se aflau 
maurul şi litiera lui. 

De văzut nu se vedea nimic, dar în schimb se putea auzi. 

— O! făcu Agenor, n-o să aflăm mare lucru din spusele lor, 
căci vorbesc în arabă. 

Fernand îşi duse degetul la buze. 

— Înţeleg araba, lăsaţi-mă să ascult. 

Pajul trase cu urechea, iar cavalerul rămase nemijşcat şi 
tăcut. 

— Ciudat, spuse Fernand după ce ascultase câteva clipe, 
vorbesc de dum- neavoastră. 

— De mine! zise Agenor, nu se poate. 

— Ba da. Nu mă înşel. 

— Şi ce spun? 

— Până acum a vorbit numai don Mothril. Tocmai a întrebat: 
„E vorba de cavalerul cu panaş roşu?” 

Chiar în aceeaşi clipă un glas melodios şi impresionant, care 
te pătrundea drept la inimă, răspunse: 

— Da, de cavalerul cu panaş roşu; e tânăr şi frumos. 

— Fără îndoială că e tânăr, răspunse Mothril, căci are abia 
douăzeci de ani, dar frumos, asta o tăgăduiesc. 

— Îşi poartă cu mândrie armele şi pare viteaz. 

— Viteaz? Un vântură-lume! Un vultur din Pirinei care vrea să 
se înfrupte şi el din leşul Spaniei noastre! 

— Ce spune? întrebă Agenor. 

Pajul îi repetă râzând cuvintele lui Mothril. 

Fruntea cavalerului se înroşi toată; duse mâna la mânerul 
spadei şi o tra- se pe jumătate din teacă. Fernand îl opri. 

— Seniore, urmă pajul, aşa păţesc cei care ascultă pe la uşi; 
dar cred că o să-mi vină rândul şi mie; să ascultăm. 

Glasul duios reluă, tot în arabă: 

— E primul cavaler francez pe care-l văd; iartă-mi mica mea 
curiozitate. După cât se spune, cavalerii francezi sunt renumiţi 
prin curtenia lor. Acesta e în serviciul regelui don Pedro? 

— Aissa, spuse Mothril cu un accent de mânie stăpânită, nu- 
mi mai vorbi despre acest tânăr. 

— Dumneata mi-ai vorbit de el când l-am întâlnit în munţi. 
După ce mi-ai făgăduit că facem un popas sub copacii unde el 
ne-o luase înainte, m-ai îndemnat, aşa istovită cum eram să 
îndur o oboseală în plus ca să ajungem la Coimbra înainte ca 
seniorul francez să-i poată vorbi lui Frederic. 

Fernand îşi sprijini mâna de braţul cavalerului; i se păru că 

acum se lămurea taina maurului. 

— Ce tot spune acolo? întrebă cavaleraL. 

Fernand îi repetă cuvânt cu cuvânt vorbele lui Mothril. 

Intre timp acelaşi glas continua cu un accent ce mergea până 
la inima ca- valerului, cu toate că nu-i înţelegea spusele: 

— Dacă nu e viteaz, de ce pari că te temi atât de mult de el? 

— Mă feresc de toată lumea, dar nu mă tem de nimeni, 
răspunse Mothril. Şi apoi, socotese că n-are rost să te mai ocupi 
de un om pe care în curând n-ai să-l mai vezi. 

Mothril rostise aceste din urmă cuvinte cu un accent care nu 
mai lăsa nicio îndoială asupra înţelesului lor; Agenor îşi dădu 
seama, după mişcarea pe care o făcui pajul, că acesta aflase un 
lucru important. 

— Fiţi cu ochii-n patru, senior de Mauleon, spuse el. Fie dintr- 
o pricină politică, fie din ură amestecată cu gelozie, aveţi în 
Mothril un duşman. 

Agenor zâmbi dispreţuitor. 

Amândoi ascultară din nou, dar nu mai auziră nimic. Câteva 
clipe mai târziu, îl zăriră pe Mothril cum se depărta printre 
copaci, îndreptându-se spre cortul lui don Frederic. 

— Mi se pare, spuse Agenor, că acum ar fi momentul să o 
vedem şi să-i vorbim acestei frumoase Aissa, care nutreşte atâta 
simpatie pentru cavalerii francezi. 

— Să o vedem, da, zise Fernand; să-i vorbim, nu. Căci să nu 
credeţi că Mothril a plecat fără să lase paznici la intrare 

Şi cu vârful pumnalului făcu prin cusătura cortului o 
deschizătură strâmtă, prin care, oricât de strâmtă ar fi fost, 
privirea tot putea pătrunde. 

Aissa era culcată pe un divan din stofă purpurie brodată cu 
aur; era cufundată într-una din acele visări tăcute şi zâmbitoare 
specifice femeilor din Orient, a căror întreagă viaţă aparţine 
senzaţiilor fizice. Într-o mână ţinea acel instrument muzical care 
se numeşte guzlă. Cealaltă mână şi-o strecurase prin păru-i 
negru presărat cu perle, care făcea să iasă mai bine la iveală 
degetele lungi şi subţiri cu unghiile roşite cu carmin. O privire 
galeşă şi rourată ţâşnea de sub pleoapele ei cu gene mătăsoase, 
părând să caute fiinţa pe care o vedea cu ochii minţii, spre a se 
fixa asupră-i. 

— Ce frumoasă e! şopti Agenor. 

— Seniore - spuse Fernand - gândiţi-vă că e o maură şi prin 
urmare o duşmancă a sfintei noastre religii. 

— Nu-i nimic, am s-o creştinez. 

În momentul acela îl auziră pe Musaron tuşind. Era semnalul 
convenit în cazul când s-ar fi apropiat cineva de pădure; cu 
aceeaşi grijă de a nu fi vă- zuţi, cei doi tineri o luară înapoi pe 
drumul pe care veniseră. Ajungând la marginea pădurii, zăriră o 
mică trupă compusă din vreo doisprezece călăreţi arabi şi 
castiliani, venind dinspre Sevilla. Aceştia merseră drept la 
Mothril care, zărindu-i, se oprise la câţiva paşi de cortul marelui 
maestru. Călăreţii veneau din partea regelui don Pedro şi 
aduceau o nouă depeşă fratelui său. Această depeşă era însoţită 
de o scrisoare pentru Mothril. După ce îşi citi scrisoarea, 
Mothril intră în cortul lui don Frederic, rugându-i pe noii sosiți 
să mai aştepte o clipă, în cazul când marele maestru ar fi dorit 
să ceară vreo lămurire. 

— lar ai venit! spuse don Frederic văzându-l pe Mothril 
apărând în cortul său. 

— Seniore, ceea ce-mi dă îndrăzneala de a pătrunde până la 
Alteța Voas- tră este un mesaj din partea onoratului nostru rege, 
mesaj ce vă este adresat şi pe care n-am vrut să întârzii în a vi-l 
înmâna. 

Şi întinse scrisoarea lui don Frederic, care o luă cu oarecare 
şovăială. Dar, de la primele rânduri pe care le citi, fruntea i se 
însenină. 

În scrisoare se spunea: 

„Prea iubitul meu frate, grăbeşte-te, căci curtea mea e de- 
acum plină de cavaleri de toate naţiile. Sevilla nu mai poate de 
bucurie în aşteptarea vi- teazului mare maestru al ordinului 
Sfântului Iacob. Cei pe care-i vei aduce cu tine vor fi bineveniţi; 
dar nu-ţi îngreuna mersul cu un cortegiu prea nu- meros. Fala 
mea va fi să te văd, fericirea mea să te văd repede”. 

În momentul acela, Fernand şi Agenor, cărora această nouă 
trupă ce se îndrepta spre cortul lui don Frederic le pricinuia 
oarecare nelinişte, intrară şi ei în cort. 

— la te uită, spuse don Frederic întinzând lui Agenor 
scrisoarea regelui; citeşte şi vezi ce spune despre primirea ce ne 
aşteaptă. 

— Alteța Voastră nu adresează câteva cuvinte de bun venit 

celor ce i-au adus scrisoarea? întrebă Mothril. 

Don Frederic făcu un semn din cap şi ieşi. Apoi, după ce le 
mulţumi pentru graba de care dăduseră dovadă, căci aflase că 
veniseră de la Sevilla în cinci zile, Mothril se adresă şefului: 

— Îţi opresc soldaţii ca să-i aducem mai multă cinstire marelui 
maestru. lar tu înapoiază-te cu iuţeala rândunicii şi spune-i 
regelui don Pedro că prinţul se află în drum spre Sevilla. 

Apoi îi şopti: 

— Spune-i regelui că nu mă voi întoarce fără dovada pe care i- 
am făgă- duit-o. 

Călărețul arab se înclină şi, fără să scoată un cuvânt, fără să 
se mai odih- nească nici el nici calul, plecă din nou ca o săgeată. 

Această recomandare făcută în şoaptă nu-i scăpă lui Fernand 
şi, cu toate ca nu ştia despre ce este vorba pentru că nu auzise 
cuvintele lui Mothril, socoti de datoria lui să-i spună stăpânului 
că această plecare a şefului abia sosit dădea cu atât mai mult de 
bănuit cu cât acest şef era maur, iar nu castilian. 

— Ascultă, îi spuse Frederic când rămaseră singuri. 
Primejdia, dacă e vreuna, nu mă poate ameninţa nici pe mine, 
nici pe tine, nici pe Agenor; noi suntem oameni încercaţi care nu 
ne temem de primejdie. Însă la castelul Medina Sidonia se află o 
fiinţă slabă şi fără apărare, o femeie care a suferit destul până 
acum pentru mine şi din pricina mea. Trebuie să te duci tu 
acolo, trebuie să mă părăseşti; trebuie, printr-un mijloc 
oarecare, a cărui alegere o las la iscusinţa ta, să ajungi până la 
ea şi s-o înştiinţezi să se fe- rească. Tot ce n-aş putea să-i spun 
într-o scrisoare, îi vei spune tu prin viu grai. 

— Voi pleca atunci când doriţi; ştiţi că vă stau cu totul la 
dispoziţie. 

Frederic se aşeză la o masă şi scrise pe un pergament câteva 
rânduri, după care îşi puse pecetea; abia terminase când 
Mothril intră din nou în cortul său. 

— După cum vezi, spuse don Frederic, şi eu îi scriu din partea 
mea regelui don Pedro. Mi s-a părut că dacă i-aş fi trimis un 
răspuns verbal prin omul dumitale, ar fi însemnat să-i primesc 
scrisoarea cu destulă răceală. Mâine dimineaţă Fernand va 
pleca. 

Drept răspuns, maurul făcu o plecăciune; de faţă cu el marele 
maestru vâri pergamentul într-un săculeţ brodat cu perle fine şi 

i-l dădu pajului. 

— Ştii ce ai de făcut? îl întrebă el. 

— Da, monseniore, ştiu. 

— Dar, spuse Mothril, întrucât Alteța Voastră îl preţuieşte 
atât de mult pe cavalerul francez, de ce nu-l trimite în locul 
pajului său de care are mai multă nevoie. l-aş da o escortă de 
patru oameni de-ai mei şi, predându-i regelui scrisoarea - o 
scrisoare de la fratele său - ar merita dintr-odată fa- vorurile pe 
care socoteaţi să le cereţi pentru el. 

Şiretlicul maurului îl puse o clipă în încurcătură pe don 
Frederic, însă Fernand îi veni în ajutor. 

— Cred că regelui Castiliei trebuie să i se trimită un spaniol. 
De altfel, pe mine m-a ales prima dată Alteța Voastră şi, în afara 
unui ordin categoric din partea sa, doresc să păstrez cinstea 
acestei misiuni. 

— Bine, răspunse don Frederic, nu vom schimba nimic din ce 
am hotă- rât. 

— Monseniorul este stăpânul, zise Mothril, iar noi toţi de aici 
nu avem altă datorie decât să-i îndeplinim poruncile, şi eu 
tocmai veneam să le pri- mesc. 

— În ce privinţă? 

— În privinţa plecării. N-am rămas înţeleşi că vom călători 
noaptea ca şi ieri? Alteța Voastră s-a simţit rău călătorind 
noaptea? 

— Ba nu, dimpotrivă. 

— Ei bine! nu mai avem decât o oră sau două de lumină, urmă 
Mothril, ar fi deci timpul să plecăm. 

— Dă ordinele cuvenite. Eu voi fi gata. 

Mothril ieşi. 

— Ascultă, îi spuse don Frederic lui Fernand: avem de trecut 
râul care coboară din Sierra Estrella şi se varsă în Tajo. În 
momentul trecerii are să fie, aşa cum se întâmplă întotdeauna, o 
oarecare învălmăşeală; ai să profiţi de ea când vei ajunge pe 
celălalt mal, ca să te îndepărtezi numaidecât; căci cred că nici 
tu nu te sinchiseşti mai mult decât mine de escorta pe care ţi-a 
propus-o maurul. Numai să fii foarte prevăzător în timpul 
călătoriei, şi mai cu seamă după ce vei fi sosit, căci ştii că ea 
este păzită cu străşnicie. 

— Da, monseniore, ştiu. 

Mothril nu pierdu nicio clipă spre a da ordinele cuvenite. 
Caravana porni la drum în ordinea obişnuită, adică o avangardă 
de călăreţi mauri cerceta drumul; venea apoi don Frederic 
supravegheat de Mothril, iar la urmă liti- era şi ariergarda. 

Către orele zece, străbătuseră lanţul de munţi şi coborau la 
vale. O oră mai târziu, printre copacii ce creşteau pe povârnişul 
muntelui, se zări o fâşie albăstruie ce semăna cu o panglică 
lungă şi şerpuită din care, în diferite locuri, luna făcea să 
ţâşnească mii de scântei. 

— lată Zezera, spuse Mothril; cu îngăduinţa Alteţei Voastre, 
voi pune să se cerceteze Vadul. 

Era un prilej pentru don Frederic să rămână câteva clipe 
singur cu Age- nor şi cu Fernand. Astfel că se grăbi să-i dea 
drumul maurului, printr-un semn de încuviinţare făcut din cap. 

După cum se ştie, Mothril nu mergea fără litieră; de aceea 
făcu un ocol spre ariergardă şi apăru apoi însoţind comoara 
care îl preocupase atât de mult pe Musaron înainte de a afla ce 
fel de comoară era. 

— E rândul meu acum să cer o îngăduinţă Alteţei Voastre. Noi 
francezii avem obiceiul să trecem râurile chiar prin locul unde 
ne găsim; aş vrea să ajung de partea cealaltă a râului în acelaşi 
timp cu maurul. 

Era încă un mijloc pentru don Frederic de a-i putea da lui 
Fernand ul- timele instrucţiuni fără să-l audă nimeni. 

— Fă cum crezi, îi spuse el cavalerului, dar fereşte-te de vreo 
primejdie, ştii că am nevoie de tine. 

— Monseniorul ne va regăsi pe malul celălalt. 

Şi făcând în sens opus acelaşi drum pe care-l făcuseră maurul 
şi litiera, cavalerul dispăru printre cotiturile muntelui însoţit de 
Musaron. 

V 


TRECEREA RÂULUI 


Maurul, care plecase primul, ajunse tot primul la ţărmul 
râului. 

Fără îndoială că, fie la venire, fie în timpul unei alte călătorii, 
el cercetase vadul pe care venea să-l recunoască acum căci fără 
nicio şovăială cobori până la țărm, pierzându-se până la 
jumătatea corpului printre leandrii care, în partea de miazăzi a 
Spaniei şi Portugaliei, însoțesc aproape totdeauna fluviile. La un 
semn al lui, conductorii litierei apucară catârii de căpăstru şi, 
după ce Mothril le arătă drumul pe care trebuiau să-l urmeze şi 
care era uşor de recunoscut după o pădurice de portocali ce se 
afla în acea direcţie, intrară în apă şi începură să traverseze 
râul, operaţiune pe care o aduseră la îndeplinire fără ca apa să 
treacă mai sus de burta catârilor. Cu toată sigu- ranţa pe care 
părea să o aibă Mothril că vadul nu prezintă nicio primejdie, 
urmări tot timpul cu privirile mersul litierei până când ajunse cu 
bine pe celălalt mal. 

Abia atunci se uită în jurul lui şi, aplecându-se până la 
înălţimea leandrilor întrebă: 

— Eşti acolo? 

— Da, răspunse un glas. 

— Ai să-l recunoşti pe paj, nu-i aşa? 

— Este cel care a asmuţit câinele. 

— Scrisoarea se află într-un săculeţ pe care-l poartă atârnat la 

şold într-o mică tolbă. Mie îmi trebuie tolba asta. 

— O veţi avea, răspunse maurul. 

— Atunci pot să-l chem? Eşti gata? 

— Am să fiu când va veni timpul. 

Mothril urcă din nou pe țărm şi se îndreptă spre don Frederic 
şi Fernand. 

În timpul acesta Agenor şi Musaron ajunseseră la rându-le pe 
malul râului, şi aşa cum spusese, fără să-i pese de adâncimea 
apei, cavalerul îşi împinse cu curaj calul în mijlocul curentului. 

Râul era puţin adânc pe lângă maluri. Cavalerul şi scutierul se 
afundară deci încet şi treptat. Dincolo de jumătatea drumului, 
calul pierdu pământul de sub picioare; dar susţinut de frâu şi de 
îndemnurile cavalerului, el înotă din răsputeri şi dădu iar de 
pământ la vreo douăzeci de paşi mai departe. Musaron îşi urma 
stăpânul întocmai ca o umbră; şi, după ce îşi conduse calul 
aproape la fel, ajunse şi el teafăr şi nevătămat de cealaltă parte 
a cu- rentului. După cum îi era obiceiul, voi să se laude cu 
această ispravă, dar stăpânu-său, ducând un deget la buze, îi 
făcu semn să tacă. Amândoi ajunseră deci pe malul celălalt fără 
să se audă altceva decât uşorul clipocit al apei şi fără ca vreo 
mişcare să-i fi destăinuit lui Mothril trecerea cavalerului. 

Ajuns acolo, Agenor se opri, descăleca şi aruncă frâul calului 
în mâinile lui Musaron, apoi făcând un ocol, ajunse la cealaltă 
margine a pădurii de portocali, în faţa căreia vedea friza aurită 
a litierei luminată de o rază de lu- nă; de altfel, chiar dacă n-ar fi 
ştiut unde se afla, tot ar fi găsit-o cu uşurinţă. Acordurile 
tremurătoare ale guzlei răsunau în noapte, fiind o dovadă că 
Aissa, ca să-şi mai treacă timpul până la sosirea păzitorului ei, 
se apucase să cânte din acel instrument. La început, nu erau, 
decât nişte acorduri răzlețe aruncate în vânt şi în noapte de 
către degetele distrate ale muzicantei. Dar acestor acorduri le 
urmară cuvinte care, deşi traduse din arabă, erau cântate în cea 
mai curată castiliană. Frumoasa Aissa cunoştea aşadar spaniola. 
Ca- valerul ar fi putut deci să-i vorbească; el continuă să se 
apropie, călăuzit de astă dată şi de muzică şi de voce. 

Aissa trăsese perdelele litierei din partea opusă râului, şi fără 
îndoială spre a se supune poruncilor stăpânului, cei doi 
conductori se retrăseseră la vreo douăzeci de paşi mai departe. 
Tânăra era culcată în litiera luminată de cea mai strălucitoare 

rază a lunii, al cărei mers îl urmărea pe cerul fără nori. Ţinuta 
ei, ca a tuturor fetelor din Orient, era plină de graţie firească şi 
de senzualitate. 

Părea să aspire prin toţi porii acele parfumuri ale nopţii pe 
care o adiere caldă dinspre sud le împingea dinspre Ceuta spre 
Portugalia. Cât priveşte cântecul, acesta era o compoziţie 
orientală. 

După ce termină cântecul, ale cărui ultime acorduri mai 
vibrau armonios în aer, cavalerul, nemaiputându-şi stăpâni 
nerăbdarea, apăru în spaţiul liber luminat de razele lunii, aflat 
între pădurice şi litieră. Văzând un bărbat ivin- du-se pe 
neaşteptate, o femeie din Occident ar fi scos un țipăt şi ar fi che- 
mat în ajutor. Frumoasa maură nu făcu niciuna, nici alta; se 
sprijini doar în mâna stânga şi cu dreapta scoase de la brâu un 
mic pumnal; dar aproape numaidecât, recunoscându-l pe 
cavaler, vâri pumnalul în teacă, îşi lăsă ca- pul pe una din 
mâinile îndoite alene şi, ducând-o pe cealaltă pe buze, îi făcu 
semn să se apropie fără zgomot. Agenor se supuse. Draperiile 
lungi ale liti- erei, precum şi valtrapurile care acopereau catârii 
formau un fel de perete care îl ferea de privirile celor doi 
paznici ocupati de altfel să se uite spre celălalt mal la pregătirile 
de trecere ale lui Fernand şi don Frederic; se apro- pie deci cu 
îndrăzneală de mâna pe care tânăra o scosese din litieră; i-o luă 
şi apăsându-şi buzele pe ea spuse: 

— Aissa mă iubeşte şi eu o iubesc pe Aisa. 

— Cei din ţara ta sunt oare vrăjitori, de pot citi astfel în inima 
femeilor tainele pe care nu le-au încredinţat decât nopţii şi 
singurătăţii? 

— Nu, răspunse cavalerul; dar ei ştiu că dragostea cheamă 
dragoste. Oare voi fi avut nefericirea să mă înşel? 

— Ştii bine că nu, răspunse tânăra. De când Mothril mă 
târăşte după el şi mă păzeşte de parcă i-aş fi soţie iar nu fiică, 
mi-au trecut prii faţa ochilor cei mai frumoşi cavaleri mauri şi 
castilieni, fără să-mi ridic privirile de la perlele ce-mi 
împodobesc brăţara şi fără ca gândurile să mi se desprindă de la 
ru- găciunea în care eram cufundată. Dar cu tine nu s-a 
întâmplat la fel; de cum te-am întâlnit în munţi, aş fi voit să 
cobor din litieră şi să te urmez. Poate te miri că-ţi vorbesc astfel, 
dar eu n-am trăit la oraş. Sunt o floare a singu- rătăţii, şi aşa 

cum floarea îşi dăruieşte parfumul celui care o culege şi apoi 
moare, tot astfel şi eu îţi voi dărui dragostea mea dacă o vei 
primi şi voi mu- ri dacă nu o vei primi. 

După cum Agenor era primul bărbat asupra căruia îşi oprise 
privirile frumoasa maură, la fel şi ea era prima femeie care, prin 
armonia glasului, a gestului şi a privirii, îi trezise în inimă fiori 
atât de plăcuţi. Se pregătea aşadar să răspundă acestei ciudate 
mărturii prin care, în loc să se apere, i-o lua parcă înaintea 
dorințelor lui, când deodată răsună un țipăt dureros, cumplit, 
sfâşietor, care îi făcură să tresară pe Agenor şi pe tânăra maură. 
In acelaşi timp se auzi vocea marelui maestru, care striga de pe 
malul celălalt: 

— Ajutor! Agenor! Ajutor! Fernand se îneacă! 

Tânăra, printr-o mişcare iute, ieşi pe jumătate din litieră, 
atinse uşor cu buzele fruntea tânărului şi îi spuse doar atât: 

— Am să te mai văd, nu-i aşa? 

— Ţi-o jur pe sufletul meu, răspunse Agenor. 

— Du-te acum în ajutorul pajului, spuse ea, îndepărtându-l cu 
o mână şi cu alta închizând perdelele. 

Din două salturi şi datorită unui mic ocol, cavalerul ajunse pe 
malul râu- râului. Într-o clipă îşi desprinse spada şi pintenii. 
Cum din fericire era fără armură, se avântă spre punctul unde 
vâltoarea apei arăta dispariţia pajului. 

lată ce se petrecuse: 

Aşa cum am arătat mai sus, după ce se îngrijise de trecerea 
litierei şi după ce-i dăduse lămuririle cuvenite maurului ascuns 
printre leandri, Mothril se înapoiase la marele maestru şi la 
Fernand care aşteptau la vreo sută de paşi de țărm împreună cu 
restul suitei. 

— Seniore, spuse maurul, vadul a fost găsit, şi după cum 
poate vedea Al- teţa Sa, litiera a ajuns pe malul celălalt fără 
accident. Totuşi pentru mai multă siguranţă, voi face chiar eu 
pe călăuza mai întâi pentru paj, apoi pentru Alteța Voastră, iar 
oamenii mei vor trece după aceea. 

Această propunere se potrivea atât de bine cu dorinţele 
marelui maestru încât nici nu-i trecu prin minte să se 
împotrivească. Într-adevăr, nimic nu putea uşura mai bine 
ducerea la îndeplinire a planului stabilit de Fernand şi don 
Frederic. 

— Bine, îi spuse el lui Mothril. Fernand are să treacă primul şi 
cum tre- buie să ajungă înaintea noastră la Sevilla, îşi va 
continua drumul, în vreme ce noi vom trece râul. 

Mothril făcu o plecăciune ca semn că nu vedea nicio piedică 
la această dorinţă a marelui maestru. 

— Ai ceva de comunicat regelui don Pedro, fratele meu, cu 
prilejul ple- cării lui Fernand? întrebă don Frederic. 

— Nu, monseniore, răspunse maurul; curierul meu a plecat şi 
va ajunge înaintea trimisului vostru. 

— Bine atunci, zise don Frederic, porneşte înainte. 

Deşi distanţa până la râu era mică, don Frederic găsi timpul 
să-i rea- mintească lui Fernand sfaturile date. Il iubea mult pe 
acest paj pe care îl luase pe lângă el de mic copil, iar tânărul îi 
era adânc devotat. Astfel că don Frederic nu şovăise să-i 
dezvăluie în ciuda tinereţii sale cele mai intime tai- ne. 

Mothril aştepta pe malul râului. Totul era liniştit. Peisajul 
luminat de lună, cu umbra munţilor din apropiere, cu reflexele 
argintii ale râului, părea să facă parte din acele împărăţii ale 
zânelor ce apar numai în vis. Omul cel mai bănuitor, văzând 
această tăcere şi limpezime a nopţii, chiar dacă l-ar fi înştiinţat 
cineva, n-ar fi voit să creadă că-l paşte vreo primejdie. 

De aceea Fernand, curajos din fire şi cam zvăpăiat, aşa cum 
sunt toţi la vârsta lui, nu încercă nici cea mai mică teamă şi îşi 
împinse calul în râu îna- poia catârcii maurului. 

Mothril mergea înainte. Vreme de câteva minute, calul şi 
catârca simţiră fundul apei; dar încet-încet maurul o luă spre 
dreapta. 

— Te depărtezi de drum, Mothril! strigă don Frederic de pe 
mal. Bagă de seamă, Fernand, bagă de seamă! 

— Nu vă temeţi de nimic, monseniore, răspunse Mothril, 
deoarece eu merg înainte. Dacă ar fi vreo primejdie, aş fi cel 
dintâi care s-o recunosc. 

Răspunsul era vrednic de crezare. Astfel, cu toate că maurul 
se îndepărta din ce în ce mai mult de linia dreaptă, pe Fernand 
nu-l încercă nicio bănu- ială. De altfel, poate că acesta era 
mijlocul folosit de călăuza lui spre a tăia curentul cu mai puţină 
greutate. 

Catârca maurului pierdu pământul de sub picioare şi calul lui 
Fernand începu să înoate; dar pajului puţin îi păsa, căci el însuşi 

înota destul de bine ca să poată traversa râul, în cazul când ar fi 
fost silit să recurgă la propriile sale forţe. 

Marele maestru continua să observe trecerea cu o îngrijorare 
crescândă. 

— Ai schimbat direcţia, Mothril! strigă el; ai schimbat 
direcţia. 'Ţine-o la stânga, Fernand. 

Dar Fernand, care îşi simţea calul înotând cu putere şi care 
de altfel era mereu precedat de maur, nu simţi niciun fel de 
teamă în această traversare, în care nu vedea decât un joc, şi 
întorcându-se în şa, răspunse: 

— Nu vă temeti, monseniore, sunt pe drumul cel bun, pentru 
că seniorul Mothril merge înaintea mea. 

Dar făcând această mişcare, îi apăru o nălucă ciudată; în dâra 
pe care o lăsa după el calul, i se păru că zăreşte capul unui om 
care se scufundase în- dată ce întorsese el capul, însă nu atât de 
repede totuşi ca să nu fie văzut. 

— Senior Mothril - îi spuse el maurului - mi se pare într- 
adevăr că am greşit drumul. Litiera dumitale nu a trecut pe aici 
şi, dacă nu mă înşel, o văd colo scăldată de razele lunii lângă 
păduricea de portocali, cu mult la stânga noastră. 

— Nu este decât o mică spaţiune mai adâncă, răspunse 
maurul, şi într-o clipă o să prindem iar pământul sub picioare. 

— Te depărtezi, te depărtezi, îi strigă încă odată don Frederic, 
care acum însă era atât de departe încât glasul lui abia ajungea 
până la copil. 

— Într-adevăr, spuse Fernand care începea să fie cuprins de 
oarecare îngrijorare, văzând sforţările zadarnice pe care le 
făcea calul târât parcă de o putere necunoscută spre curent, în 
vreme ce Moithril, stăpân pe catârca lui rămânea la stânga, 
destul de departe de el. 

— Senior Mothril, strigă pajul, e o trădare la mijloc. 

Abia  rostise aceste cuvinte, când calul necheză pe 
neaşteptate, şi aple- cându-se într-o parte, bătu apa cu putere, 
însă fără a înota ca mai înainte cu piciorul drept. Aproape 
numaidecât necheză şi mai dureros şi încetă să înoate şi cu 
piciorul stâng. Atunci, nemaisusţinându-se decât pe cele două 
picioare din faţă, animalul îşi afundă pe nesimţite crupa în apă. 

Fernand văzu că sosise clipa să se arunce în râu, dar în zadar 
voia să-şi scoată picioarele din scări, căci se simţea parcă legat 


ALEXANDRE DUMAS 


de cal. 

— Ajutor! ajutor! strigă Fernand. 

Acest strigăt dureros îl auzise Agenor, strigăt ce-l trezise din 
admiraţia în care îl împinsese înfăţişarea şi glasul frumoasei 
maure. 

Într-adevăr, calul continua să se scufunde; numai nările mai 
rămăseseră la suprafaţa apei şi suflau cu multă greutate, în 
vreme ce picioarele din faţă făceau să ţâşnească apa de jur 
împrejurul lui. 

Fernand voi să strige pentru a doua oară ajutor, dar smuls de 
acea putere ascunsă căreia mai încercase zadarnic să i se 
împotrivească, urmă calul în adânc; doar mâna ridicată spre cer 
ca pentru a cere răzbunare sau ajutor se mai mişcă o clipă 
deasupra bulboanei, dar, ca şi restul corpului, dispăru în 
curând. Nu se mai văzu decât un vârtej, care din fundul râului 
urca la su- prafaţă, unde veniră să se spargă numeroase băşici 
înroşite de sânge. 

Doi prieteni se repeziseră în ajutorul lui Fernand, de o parte 
Agenor, du- pă cum am mai spus, de alta câinele obişnuit să 
asculte de glasul pajului aproape cu acelaşi devotament ca şi de 
al stăpânului. 

Amândoi căutară în zadar, cu toate că de două sau de trei ori 
Agenor văzu câinele scufundându-se în aceeaşi direcţie; a treia 
oară chiar, animalul reapăru gâfâind şi ţinând în gură un petic 
de stofă. Şi, ca şi cum smulgând acest petic, el ar fi făcut tot ce-i 
stătea în puteri, înotă spre mal, culcându-se la picioarele 
stăpânului, şi scoase unul din acele urlete jalnice şi deznă- 
dăjduite care fac, atunci când se aud în toiul nopţii, să îngheţe şi 
inimile cele mai tari. Peticul de stofă era tot ce mai rămânea din 
nefericitul Fer- nand. 

Noaptea trecu în cercetări zadarnice. Don Frederic, care la 
rându-i tre- cuse râul fără niciun accident, rămase toată noaptea 
pe mal. Nu se putea hotărî să părăsească acest mormânt 
mişcător din care nădăjduia la fiece clipă să-l vadă ieşind pe 
prietenul lui. 

Câinele urla la picioarele sale. 

Agenor, visător şi posomorât, ţinea în mână peticul de stofă, 
adus de câine, şi părea să aştepte cu nerăbdare ivirea zorilor. 

Mothril care, la rându-i, stătuse mult timp aplecat printre 

leandri ca şi când l-ar fi căutat pe tânăr, se înapoiase cu faţa 
răvăşită, repetând Allah! Allah! şi căuta să-l mângâie pe marele 
maestru cu acele fraze banale care sunt o durere în plus pentru 
cel ce suferă. 

Zorile se iviră; primele raze îl luminară pe Agenor care stătea 
la picioarele lui don Frederic. Se vedea bine că aştepta această 
clipă cu nerăbdare, căci abia pătrunseseră primele raze prin 
deschizătura cortului, că se şi apropie de deschizătură şi privi 
cu adâncă atenţie peticul de stofă smuls din tunica nefericitului 
paj. 

Această cercetare îi întări de bună seamă bănuielile, căci îi 
spuse, clă- tinând dureros din cap, marelui maestru: 

— Seniore, iată o întâmplare foarte regretabilă şi mai ales 
foarte ciudată. 

— Da, răspunse Frederic, foarte regretabilă şi foarte ciudată! 
De ce mi-a trimis providenţa o asemenea durere? 

— Monseniore, spuse Agenor, cred că nu trebuie să învinuim 
providenţa de toate astea. Priviţi această ultimă rămăşiţă de la 
prietenul pe care-l plân- geţi. 

— Ochii mi s-or împăienjeni privind-o, spuse don Frederic, şi 
mi s-ar umple de lacrimi. 

— Dar nu vedeţi nimic, seniore? 

— Ce vrei să zici? 

— Vreau să zic că tunica nefericitului Fernand era albă ca 
veşmântul unui înger. Vreau să zic că apa râului e limpede şi 
curată cum e cristalul, şi cu toate astea, uitaţi-vă, monseniore, 
culoarea acestui petic e roşcata. A fost sânge pe această stofă. 

— Sânge! 

— Da, monseniore. 

— Allan s-o fi rănit căutând să-l prindă pe cel pe care-l iubea; 
căci, după cum vezi, şi el are pe cap aceeaşi roşeaţă de sânge. 

— La început am gândit şi eu la fel, monseniorer dar în zadar 
m-am uitat că n-am văzut nicio rană. Sângele nu vine de la 
câine. 

— Dar nu cumva Fernand s-o fi lovit chiar el de vreo stâncă? 

— Monseniore, m-am scufundat în locul unde a dispărut şi de 
jur îm- prejur apa are o adâncime de mai bine de douăzeci de 

picioare!?. Dar iată ceva care ne-ar putea lămuri. Uitaţi-vă la 
sfâşietura făcută în stofă. 

— Sunt dinţii câinelui. 

— Nu, monseniore! căci iată locul destul de vizibil unde a 
muşcat câi- nele. Asta e o ruptură făcută de un instrument tăios, 
de lama unui pumnal. 

— O! Ce idee îngrozitoare! strigă don Frederic ridicându-se 
palid la faţă, cu părul zbârlit, cu privirile furioase şi pline de 
spaimă. Ai dreptate! Ai drep- tate! Fernand era un înotător 
neîntrecut; calul lui, crescut în hergheliile mele, a traversat de 
sute de ori cursuri de apă cu mult mai repezi decât acesta. La 
mijloc e o crimă, Agenor. O crimă! 

— N-aş avea nicio îndoială, seniore, dacă aş vedea vreun 
motiv. 

— Ah! e adevărat. N-ai de unde să ştii că ajungând pe acest 
mal, Fernand avea să mă părăsească, nu spre a se duce la 
regele don Pedro, aşa cum îi spusesem maurului, care desigur 
că n-a crezut, ci spre a îndeplini o în- sărcinare pe care i-o 
dădusem. Sărmanul meu prieten! Confidentul meu atât de 
credincios şi atât de sigur, a cărui inimă nu se deschidea decât 
pentru mine. Vai! pentru mine şi prin mine a murit. 

— Chiar aşa fiind, monseniore, este de datoria noastră a 
tuturor să mu- rim pentru Alteța Voastră. 

— Vai! cine poate şti ce urmări groaznice va avea această 
moarte, mur- mură don Frederic răspunzând propriului gând. 

— De ce nu sunt prietenul vostru aşa cum a fost Fernand, 
spuse cu tris- teţe cavalerul, aş moşteni încrederea pe care i-aţi 
arătat-o lui, şi v-aş servi cum v-a servit el. 

— Ai dreptate, Agenor, spuse prinţul întinzându-i mâna şi 
privindu-l cu aceeaşi nespusă blândeţe de care toţi se mirau 
văzând-o strălucind în privirea unui asemenea om. Făcusem 
doua părţi din inima mea, una pentru tine, alta pentru Fernand. 
Întrucât Fernand a murit, tu eşti de azi înainte singurul meu 
prieten, şi am să ţi-o dovedesc spunându-ţi ce însărcinare 
primise Fernand de la mine. Trebuia să ducă o scrisoare 
compatrioatei tale, regina dona Bianca. 

— Ah! iată motivul, zise Agenor, şi unde se afla scrisoarea? 

— Scrisoarea se afla în tolba pe care o purta atârnată de şold. 
Dacă Fer- nand a fost într-adevăr ucis - şi acum cred că a fost, 
dacă ucigaşii i-au târât cadavrul, care de altfel n-a mai apărut, 
pe vreun mal pustiu şi mai depărtat al râului, taina mea e 
descoperită, iar noi suntem pierduţi. 

— Dar dacă e aşa, monseniore, spuse Agenor, nu vă mai 
duceţi la Sevilla. Fugiţi! Sunteţi încă destul de aproape de 
Portugalia spre a ajunge fără nicio piedică în bunul vostru oraş 
Coimbra şi spre a vă pune în siguranţă înapoia zidurilor ei. 

— A nu merge la Sevilla, înseamnă să o părăsesc pe ea; a fugi, 
înseamnă să trezesc bănuieli care nu există, dacă moartea lui 
Fernand nu e decât un accident obişnuit. De altfel don Pedro o 
ţine închisă pe dona Bianca şi prin ea mă ţine şi pe mine. Voi 
merge la Sevilla. 

— Dar atunci cu ce vă pot fi de folos, întrebă cavalerul. Nu-l 
pot înlocui pe Fernand? Nu-mi puteţi da mie o scrisoare la fel ca 
aceea pe care i-aţi dat-o lui, un semn de recunoaştere? Eu nu 
sunt un copil de şaisprezece ani; nu port o tunică din postav 
subţire căptuşită cu mătase, eu am o platoşă bună care a tocit 
pumnale mai primejdioase decât toate hangerele şi iataganele 
maurilor.Daţi-mi scrisoarea căci eu voi putea ajunge, şi dacă 
altuia îi trebuie opt zile până acolo, vă făgăduiesc că va primi 
scrisoarea în patru zile. 

— Mulţumesc, viteazul meu francez. Dar dacă regele va fi 
informat, în- seamnă că primejdia va fi îndoită. Mijlocul pe care-l 
întrebuinţasem nu e bun, pentru că Dumnezeu n-a îngăduit să 
reuşească. Acum vom face cum ne vor sfătui împrejurările. Ne 
vom continua drumul ca şi când nu s-ar fi întâmplat nimic. Cu 
două zile înainte de a ajunge la Sevilla, în momentul când se va 
fi uitat toată întâmplarea, te vei despărţi de mine, vei face un 
ocol şi, în vreme ce eu voi intra în Sevilla pe o poartă, tu vei 
intra pe alta. Apoi seara te vei strecura în alcazarul regelui, 
unde vei rămâne ascuns în prima curte, aceea pe care o 
umbresc nişte platani înalţi şi în mijlocul căreia se află un bazin 
de marmură împodobit cu capete de lei; ai să vezi nişte ferestre 
cu perdele de purpură - este locuinţa ce mi se dă de obicei când 
mă duc să-mi vizitez fratele. La miezul nopţii vino sub ferestre - 
am să ştiu atunci, după primirea ce mi-o va face regele don 
Pedro, dacă avem a ne teme de ceva sau dacă mai putem 

nădăjdui. Am să-ţi vorbesc, şi dacă nu voi putea să-ţi vorbesc, 
am să-ţi arunc un bilet care-ţi va spune ce trebuie să faci. Jură- 
mi doar să îndeplineşti îndată fie ce-ţi voi spune, fie ce-ţi voi 
scrie. 

— Vă jur pe sufletul meu, monseniore, spuse Agenor, că 
voinţa voastră va fi îndeplinită punct cu punct. 

— Bine! zise don Frederic - iată-mă puţin mai liniştit. Bietul 
Fernand! 

— Monseniore, spuse Mothril care apăru la intrarea cortului, 
Alteța Voastră va binevoi să-şi aducă aminte că n-am făcut astă- 
noapte decât ju- mătate din drumul ce trebuia să-l facem? Dacă 
ar vrea să pornească ple- carea, am ajunge în trei sau patru ore 
la umbra unei păduri pe care o cunosc pentru ca m-am oprit 
acolo la venire, şi vom sta până va trece căldura zilei. 

— Să plecăm, răspunse don Frederic - nimic nu mă mai reţine 
aici, acum când am pierdut orice speranţă de a-l revedea pe 
Fernand. 

Şi caravana porni la drum, dar nu fără ca marele maestru şi 
cavalerul să întoarcă deseori privirile spre râu, repetând de tot 
atâtea ori, cu o ex- clamaţie dureroasă ieşită din piept: „Bietul 
Fernand! Bietul Fernand!” 

Astfel continuă călătoria lui don Frederic spre Sevilla. 


VI 


CUM A AJUNS MOTHRIL LA REGELE DON PEDRO 
DE CASTILIA INAINTEA MARELUI MAESTRU 


Există oraşe care, prin aşezarea pe care le-a hărăzit-o natura, 
prin co- morile de frumuseţe cu care au fost îmbogăţite de 
oameni, par să fie nu numai de fapt, dar chiar şi de drept, 
reginele ținuturilor ce le înconjură; aşa este Sevilla, acea regină 
a frumoasei Andaluzii, ea însăşi una din regiunile regeşti ale 
Spaniei. Astfel că maurii, care o cuceriseră cu bucurie, care o 
păstraseră cu dragoste, o părăsiră cu durere, lăsându-i coroana 
Orientului cu care îi împodobiseră fruntea vreme de trei secole. 

Unul din palatele cu care înzestraseră, în timpul şederii lor, 
această sultană favorită, era cel pe care-l locuia don Pedro şi în 
care îi vom transpune pe cititorii noştri. 

Pe o terasă de marmură, unde portocalii şi lămâii mirositori, 
împreună cu rodii şi mirţi, formează o boltă atât de deasă încât 
razele soarelui nu o pot străbate, sclave maure aşteaptă ca 
razele arzătoare ale zilei să-şi stingă do- goarea în mare. Atunci 
vântul serii începe să adie; sclavele stropesc lespezile cu apă de 
trandafir şi cu smirnă, şi briza care trece duce cu ea prin aer 
par- fumurile naturale şi cele artificiale amestecate la un loc 
precum podoaba şi frumuseţea. Sub acoperişul pe care-l 
formează grădinile suspendate ale acestui al doilea Babilon, 
sclave maure aduc atunci paturi de mătase şi per- ne moi, căci 
odată cu noaptea, Spania va reveni la viaţă, odată cu răcoarea 
serii străzile, locurile de plimbare şi terasele se vor popula din 
nou. 

Curând draperia ce desparte terasa de un apartament spațios 
se dă la o parte şi apare un bărbat de braţul căruia se sprijină o 
femeie frumoasă de vreo douăzeci şi patru sau douăzeci şi cinci 
de ani, cu părul negru şi neted, cu ochii negri şi catifelaţi, cu 
pielea mată, de culoare brun-închisă, ce vă- deşte frăgezimea 
femeilor din sud; bărbatul, dimpotrivă, are douăzeci şi opt de 
ani, e blond, de statură înaltă, şi poartă în ochi şi pe chipul pe 
care nu i l-a putut bronza soarele Spaniei, toate trăsăturile 
transmise prin naştere ale raselor din nordul Europei. 

Femeia este dona Maria Padilla; bărbatul este regele don 
Pedro. 

Amândoi înaintează tăcuţi pe sub bolta de verdeață, dar se 
poate vedea uşor că tăcerea lor nu se datorează nepăsării, ci 
dimpotrivă prea multor gânduri. 

De altfel, frumoasa spaniolă nu se uită nici la maurii ce îi 
aşteaptă po- runcile, nici la bogăţiile ce o înconjoară. Deşi 
născută într-un mediu scă- pătat, ba chiar aproape în sărăcie, s- 
a obişnuit cu tot ce are mai strălucitor fastul regal de când se 
joacă cu sceptrul regelui Castiliei, aşa cum se joacă un copil mic 
cu o tobiţă. 

— Pedro, spuse ea în sfârşit, rupând cea dintâi tăcerea pe 
care fiecare din ei şovăia să o rupă, greşeşti când pretinzi că 
sunt prietena şi iubita dumitale onorată. Sunt sclavă şi umilită, 

atâta tot, monseniore. 

Pedro zâmbi şi înălţă uşor din umeri. 

— Da, fără îndoială, urmă Maria, sclavă şi umilită. Am spus-o 
şi o repet. 

— Cum aşa? Lămureşte-mă, îi zise regele. 

— O! e foarte uşor, monseniore. Se spune că marele maestru 
al ordinului Sfântul Iacob soseşte la Sevilla, pentru un turnir pe 
care îl pregăteşti. Apar- tamentul său, mărit în dauna 
apartamentului meu, e împodobit cu tapi- ţeriile cele mai de 
preţ şi cu mobilele cele mai frumoase ce s-au putut tran- sporta 
din diferite camere ale palatului. 

— Este fratele meu, spuse dan Pedro, şi apoi adăuga cu un 
accent a cărui exprimare numai el o înţelegea: fratele meu mult 
iubit. 

— Fratele dumitale, reluă ea! Credeam că este fratele lui 
Henric de Tran- stamare. 

— Da, doamnă. Dar amândoi sunt fiii regelui don Alfons, tatăl 
meu. 

— Şi îl tratezi ca pe un rege; înţeleg, are aproape dreptul la 
această cin- ste, întrucât e iubit de o regină. 

— Nu te înţeleg, spuse don Pedro, pălind fără să vrea, dar 
niciun alt semn în afară de această paloare involuntară nu arăta 
că lovitura nimerise la ini- mă. 

— Ah! don Pedro, don Pedro! spuse Maria Padilla, eşti prea 
orb sau prea filozof. 

Regele nu răspunse; se întoarse doar, cu oarecare 
prefăcătorie, spre ră- sărit. 

— Ei bine! la ce te uiţi? urmă nerăbdătoarea spaniolă. Nu 
cumva vrei să vezi dacă soseşte fratele mult iubit? 

— Nu, doamnă, răspunse don Pedro. Vreau să văd dacă de pe 
terasa re- gală unde ne aflăm se pot zări turnurile de la Medina- 
Sidonia. 

— Da, urmă Maria Padilla, ştiu bine că ai să-mi răspunzi ceea 
ce îmi răs- punzi mereu, anume că necredincioasa regină e 
prizonieră. Dar cum se face că dumneata, căruia ţi se zice 
Judecătorul, pedepseşti pe unul fără să-l pe- depseşti şi pe 
celălalt? Cum se face că regina e prizonieră, iar complicele ei 
este copleşit cu onoruri? 

— Dar ce ţi-a făcut fratele meu don Frederic, doamnă? întrebă 

don Pe- dro. 

— Dacă m-ai fi iubit, nu m-ai fi întrebat ce mi-a făcut, ci m-ai fi 
răzbunat până acum. Ce mi-a făcut? M-a urmărit, nu cu ura lui, 
asta n-ar fi nimic, ura onorează, ci cu disprețul lui. Şi ar trebui 
să pedepseşti pe oricine o dispre- țuieşte pe femeia pe care n-o 
iubeşti, e adevărat, dar pe care ai primit-o în patul dumitale şi 
care e singura care ţi-a dăruit copii. 

Regele nu răspunse; în sufletul lui de nepătruns era cu 
neputinţă să citeşti sub stratul de bronz ce-l învăluia. 

— O! ce frumos e să te împodobeşti cu virtuţi pe care nu le ai, 
urmă cu dispreţ Maria Padilla; ce uşor le este femeilor viclene 
să-şi acopere patimile ruşinoase sub o privire sfioasă, să-şi pună 
la adăpost scandalul folosindu-se de prejudecata care spune că 
fiicele Galiei sunt reci şi indiferente în com- paraţie cu femeile 
spaniole. 

Don Pedro continuă să rămână tăcut. 

— Pedro, Pedro, urmă iarăşi favorita iritată văzândcă 
sarcasmul aluneca fără să-l atingă pe suveran, Pedro, cred că ai 
face bine să asculţi glasul po- porului. Auzi-l cum strigă: „Ah! 
Maria Padilla, curtezana regală, ruşinea re- gatului; uitaţi-vă la 
ea, vinovata şi criminala, a îndrăznit să-şi iubească prin- ţul, nu 
pentru rangul lui, căci era căsătorit, ci pentru el însuşi! Când 
cele- lalte soţii au conspirat împotriva onoarei sale, i-a oferit 
onoarea ei, bizu- indu-se pe ocrotirea şi recunoştinţa lui - căci 
creştinul Pedro are soţii ca un sultan maur; când soțiile lui, 
chiar necredincioase, rămâneau sterpe, ea i-a dăruit doi fii, şi pe 
deasupra îl mai şi iubeşte, ce ruşine! Să o blestemăm pe Maria 
Padilla cum a fost blestemată Cava; asemenea femei duc 
totdeauna la pierzanie atât popoarele cât şi pe regi! Acesta e 
glasul Spaniei. Ascultă-l, deci, Pedro! Insă dacă aş fi regină, s-ar 
spune: „Sărmană Maria Padilla, erai destul de fericită când erai 
fecioară şi te jucai pe ţărmul Guadalopei cu tovarăşele tale 
fecioare! Sărmană Maria Padilla. Erai destul de fericită când 
regele a venit să-ţi răpească fericirea prefăcându-se că te 
iubeşte! Familia ta era atât de vestită încât cei mai de vază 
seniori ai Castiliei râvneau să te aibă ca soţie; dar tu ai făcut 
greşeala să preferi un rege. Sărmană fetiţă fără ex- perienţă 
care încă nu ştiai că regii nu sunt oameni; el te înşală totuşi pe 
tine care nu l-ai înşelat niciodată, nici chiar în gând, nici chiar în 

vis! Îşi dă ini- ma altor iubite, uitând de statornicia, 
devotamentul, rodnicia pântecului tău”. Dacă aş fi regină, s-ar 
spune toate astea şi m-ar face să trec drept o sfântă, da, drept o 
sfântă. Nu acesta este titlul ce i se dă unei femei pe care o 
cunosc şi care şi-a înşelat soţul cu fratele lui? 

Don Pedro, a cărui frunte se acoperise pe nesimţite de nori, 
îşi trecu mâna pe frunte, iar fruntea îi apăru liniştită şi aproape 
zâmbitoare. 

— La urma urmelor, ce vrei, doamnă, zise el, să fii regină? Ştii 
bine că nu se poate, pentru că sunt căsătorit, şi încă de două ori. 
Cere-mi ceva cu pu- tinţă şi îţi voi da. 

— Credeam că pot cere ceea ce a cerut şi a obţinut Juana de 
Castro. 

— Juana de Castro nu a cerut nimic, doamnă. Necesitatea, 
această neîn- duplecată regină a regilor, a cerut pentru ea. Avea 
o familie puternică şi, în momentul în care îmi făceam un 
duşman în afară, repudiind-o pe Blanche, trebuia să-mi fac rost 
de aliaţi în interior. Acum, vrei să-l dau pe fratele meu Frederic, 
pe mâna temnicerilor, în momentul când mă ameninţă războiul, 
când celălalt frate al meu, Henric de Transtamare răscoală 
împotriva mea Aragonul, îmi ia Toledo, îmi escaladează Toro, pe 
care sunt silit să le recu- ceresc de la rudele mele cu mai multă 
greutate decât mi-ar fi trebuit să recuceresc Granada de la 
mauri. Uiţi că pentru o clipă, eu care îi ţin pri- zonieri pe alţii, 
am fost eu însumi prizonier, fiind silit să mă prefac, să plec 
capul, să le zâmbesc celor pe care voiam să-i muşc; să mă târăsc 
ca un copil în faţa voinţei ambiţioase a mamei mele; că mi-au 
trebuit şase luni de pre- făcătorie ca să găsesc într-o zi uşa 
propriului meu palat deschisă vreme de un minut; că a trebuit 
să fug la Segovia, să smulg bucată cu bucată din mâinile celor 
ce şi-o însuşiseră, moştenirea lăsată de tatăl meu; am pus să-l 
înjunghie pe Garcilaso la Burgos, să-l otrăvească pe 
Albuquerque la Toro, să cadă douăzeci şi două de capete la 
Toledo, schimbându-mi porecla de Ju- decătorul în Crudul, fără 
a şti care din aceste două porecle îmi va fi păstrată de 
posteritate. Şi pentru o crimă presupusă am surghiunit-o pe ea 
la Me- dina-Sidonia aproape singură, aproape săracă, 
dispreţuită de toţi, pentru că ţi-a plăcut să o vezi astfel. 

— Ah! nu pentru că mi-a plăcut mie s-o văd astfel, izbucni 

Maria Padilla, cu ochii plini de flăcări; ci pentru că ai fost 
dezonorat de ea. 

— Nu, doamnă, zise don Pedro, nu am fost dezonorat, pentru 
că eu nu sunt dintre aceia care fac să se întemeieze onoarea sau 
dezonoarea unui rege pe un lucru atât de şubred cum e virtutea 
unei femei. Tot ceea ce, pen- tru ceilalţi oameni, este un motiv 
de bucurie sau de durere, pentru noi regii nu este decât un 
mijloc politic de a ajunge la o ţintă cu totul opusă. Nu, eu n-am 
fost dezonorat de regina Blanche; însă am fost silit să mă 
căsătoresc cu ea fără voia mea şi m-am folosit de prilejul pe 
care ea şi fratele meu au avut imprundenţa să mi-l procure. M- 
am prefăcut că am fost cuprins de bănuieli grozave împotriva 
lor. Am umilit-o, am înjosit-o, pe ea, fiica celei mai mari case din 
lumea creştină. Aşadar, dacă mă iubeşti după cum spui, ar 
trebui să te rogi lui Dumnezeu să nu mi se întâmple vreo 
nenorocire, căci regentul, sau mai degrabă regele Franţei este 
cumnatul ei. Este un mare prinţ, doamnă, care are armate 
puternice, comandate de cel mai mare gene- ral al timpului, 
Bertrand Duguesclin. 

— Ah! rege, ţi-e frică, spuse Maria Padilla, preferând mânia 
regelui decât acea rece nepăsare ce făcea din don Pedro, stăpân 
pe sine, prinţul cel mai primejdios de pe pământ. 

— Da, mi-e frică de dumneata, doamnă, zise regele. Căci până 
aci, numai dumneata ai avut puterea să mă sileşti să fac 
singurele greşeli pe care le-am făcut. 

— Mi se pare că un rege care îşi caută sfetnicii şi agenţii 
printre mauri şi evrei, ar trebui să arunce vina pe alţii decât pe 
femeia pe care o iubeşte. 

— Ah! iată-te şi pe dumneata căzută în greşeala celorlalţi, 
spuse don Pedro înălţând din umeri; sfetnicii mei mauri! agenţii 
mei evrei! Ce să fac? doamnă, iau şi eu inteligenţă de la cei ce 
sunt inteligenţi şi îmi fac rost de venituri de acolo unde sunt 
bani. La ce ne putem aştepta de la creştinii noştri, pe jumătate 
barbari? La puternice lovituri de lance zadarnice, la mari lupte 
care fac să sângereze naţiunile. Vezi bine că maurii şi evreii 
sunt adevărații miniştri şi adevărații agenţi ai unui rege care 
vrea să fie liber şi neatârnat faţă de regii care-i sunt vecini. lată 
ce încerc eu, iată ce mă străduiesc să fac de şase ani încoace; 
iată ce a stârnit împotriva mea atâtea duşmănii; iată ce a dat 

naştere la atâtea calomnii. Cei care voiau să-mi fie miniştri, cei 
care voiau să-mi devină agenţi au ajuns duşmanii mei în- 
verşunaţi; şi e lesne de înţeles: nu făcusem nimic pentru ei, nu 
voiam nimic de la ei, îi îndepărtam de mine. Dar pe dumneata, 
Maria, dimpotrivă: te-am luat de unde te aflai, te-am apropiat de 
tronul meu atât cât am putut; ţi-am dat din inima mea părticica 
de care poate dispune un rege; în sfârşit te-am iubit, eu care 
sunt învinuit că nu am iubit nimic. 

— Ah! dacă m-ai fi iubit, răspunse Maria cu acea stăruinţă a 
femeilor care nu răspund niciodată argumentelor cu care li se 
resping învinuirile nebu- neşti, ci numai propriilor gânduri, dacă 
m-ai fi iubit, n-aş mai fi fost pradă lacrimilor şi ruşinii pentru că 
am fost devotată regelui meu; dacă m-ai fi iubit, aş fi fost 
răzbunată. 

— Ei, Dumnezeule! spuse don Pedro. Aşteaptă, ai să fii 
răzbunată, dacă va fi cazul să fii. Crezi că eu îl am lă inimă pe 
don Frederic? Crezi că n-aş fi fericit să termin odată cu toată 
liota asta de bastarzi?... Ei bine! dacă don Frederic te-a jignit 
cu-adevărat, lucru de care mă îndoiesc... 

— Nu înseamnă că m-a jignit, urmă Maria Padilla palidă de 
mânie, nu înseamnă că m-a jignit sfătuindu-te să mă izgoneşti şi 
s-o aduci din nou ca soţie pe regina Blanche? 

— Şi eşti sigură că el mi-a dat acest sfat, Maria? 

— O! da, sunt sigură, spuse spaniola făcând un gest de 
ameninţare, sunt sigură aşa cum sunt sigură că trăiesc. 

— Aşadar, dragă Maria, urmă Pedro cu un calm atât de 
exasperant pentru cei ce se lasă stăpâniţi de mânie, dacă don 
Frederic m-a sfătuit să te izgonesc şi s-o iau înapoi ca soţie pe 
regina Blanche, nu ai dreptate să-l învinuieşti că este iubitul 
aceleiaşi regine Blanche, căci trebuie să recunoşti, geloasă ce 
eşti, că în cazul acesta s-ar simţi fericiţi să se poată bucura de o 
libertate atât de mare ca aceea ce i se lasă unei femei 
dispreţuite. 

— Eşti un orator prea mare pentru mine, sire, răspunse Maria 
ridicându-se şi neputând să-şi mai înfrâneze mult timp furia. O 
salut pe Maiestatea Voastră şi voi încerca să mă răzbun singură. 

Don Pedro o urmări cu privirea fără să spună niciun cuvânt, o 
văzu de- părtându-se fără să facă niciun gest de a o chema 
înapoi; şi totuşi această femeie era singura care l-ar fi putut face 

să simtă uneori un alt sentiment decât cel al satisfacerii poftelor 
trupeşti. Dar tocmai din această pricină se temea de iubita lui ca 
de un duşman. Îşi înfrână deci simţământul de milă care părea 
să-i înduioşeze inima, şi se întinse pe pernele pe care le părăsise 
Maria Padilla; ţinea ochii ţintă spre drumul Portugaliei, căci din 
balconul unde se odihnea regele, se puteau vedea dincolo de 
câmpie, printre păduri şi munţi, toate drumurile ce duceau spre 
diferitele colţuri ale regatului. 

— Cumplită situaţie mai au şi regii! murmură don Pedro. O 
iubesc pe această femeie şi nu trebuie să las să vadă nici ea, nici 
alţii, nici nimeni că o iubesc; căci dacă ea şi-ar da seama de 
acest lucru, ar abuza; nimeni nu tre- buie să creadă că ar avea 
atâta influenţă asupra regelui ca să-i poată smulge pedepsirea 
unor insulte sau orice alt avantaj. Nu trebuie să poată spune 
nimeni: Regina l-a jignit pe rege; regele ştie şi nu s-a răzbunat! 
O! urmă don Pedro după o clipă de tăcere în timpul căreia i se 
putea citi pe faţă tot ce se petrecea în sufletul lui, nu dorinţa de 
a mă răzbuna îmi lipseşte, mulţumesc lui Dumnezeu! dar dacă 
m-aş purta prea apru, regatul meu s-ar pierde poate prin 
această necugetată hotărâre. Cât despre don Frederic, el nu 
depinde decât de mine, iar pe regele Franţei nu-l priveşte câtuşi 
de puţin viaţa sau moartea lui. Numai că, va veni oare? Sau 
dacă va veni, nu va fi avut timpul s-o înştiinţeze pe complicea 
lui? 

Pe când rostea aceste cuvinte, regele zări pe drumul dinspre 
Sierra Ara- cena un nor de praf. Norul se îngroşa. În curând, 
după ce se mai împrăştie, zări veşmintele albe ale călăreţilor 
mauri; apoi, după statura-i înaltă, după litiera aurită pe lângă 
care mergea, regele îl recunoscu pe Mothril. 

Trupa înainta în mare grabă. 

— Singur! murmură regele. 

Apoi încercă să îmbrăţişeze cu privirea întreaga coloană, de la 
primul până la ultimul om. 

— Singur! Ce s-o fi întâmplat oare cu marele maestru? Nu 
cumva a re- fuzat să vină la Sevilla şi va trebui să mergem după 
el la Coimbra? 

Între timp trupa înainta mereu. 

După o clipă, dispăru sub porţile oraşului. Regele o urmări cu 
privirea şi din când în când o vedea apărând din nou pe străzile 

întortocheate ale ora- şului; în sfârşit, o văzu intrând în palat; 
aplecându-se peste balustradă o zări cum trece prin curţi. Cu 
siguranţă că peste câteva clipe va fi lămurit. 

Maurul avea intrare liberă la rege. El apăru numaidecât pe 
terasă şi îl găsi pe don Pedro în picioare, cu ochii aţintiţi spre 
locul pe unde ştia că are să sosească. Era posomorât la faţă şi 
nu căuta să-şi ascundă în niciun fel îngrijorarea. 

Maurul îşi încrucişă mâinile pe piept şi aproape atinse 
pământul cu fruntea. Dar don Pedro nu răspunse la acest salut 
decât printr-un gest de nerăbdare. 

— Marele maestru? întrebă el. 

— Sire, răspunse Moithril, a trebuit să-mi grăbesc întoarcerea 
aici. Marile interese pe care am să le comunic vor face ca Alteța 
Voastră, aşa nădăj- duiesc, să asculte glasul credinciosului 
vostru slujitor. 

Don Pedro, oricât de obişnuit ar fi fost să citească în sufletul 
oamenilor, era prea absorbit de patimile ce-l frământau în 
momentul acela ca să-şi poată da seama de întreaga viclenie 
cuprinsă în cuvintele maurului, pe care de altfel acesta le rostea 
cât mai tărăgănat într-adins. 

— Marele maestru? repetă regele izbind din picior. 

— Seniore, răspunse Mothril, are să vină. 

— Pentru ce l-ai părăsit? Pentru ce, dacă nu e vinovat, nu vine 
de bună voie, iar dacă este, pentru ce nu vine forţat? 

— Seniore, marele maestru nu este nevinovat şi totuşi va veni, 
fiţi liniştit; poate că ar vrea să fugă, însă e supravegheat de 
oamenii mei, care mai de- grabă îl aduc cu ei decât îl 
escortează. Dacă le-am luat-o înainte, am făcut-o spre a-i vorbi 
regelui nu despre lucrurile făcute, ci despre cele ce mai rămân 
de făcut. 

— Aşadar vine, eşti sigur? repetă don Pedro. 

— Mâine seară va fi la porţile Sevillei. După cum vedeţi, am 
venit în mare grabă. 

— Nimeni n-a aflat de călătoria lui? 

— Nimeni. 

— înţelegi importanţa întrebării mele şi greutatea răspunsului 
tău? 

— Da, sire. 

— Ei bine! Ce s-a mai ivit nou? întrebă don Pedro, cu o 

strângere de ini- mă groaznică ce nu i se putu citi pe faţă, căci 
faţa lui avusese vreme să-şi recapete nepăsarea. 

— Regele ştie cât de mult ţin eu la onoarea sa, spuse maurul. 

— Da, însă şi tu ştii la fel, Mothril, zise don Pedro încruntând 
din sprân- cene, că ponegririle asupra acestui subiect sunt de 
înţeles când vin de la Maria Padilla la mine. Adică de la o femeie 
geloasă la un amant prea răb- dător poate; dar de la tine la don 
Pedro, adică de la ministru la rege, orice bârfă asupra purtării 
fără cusur a reginei Blanche îţi este interzisă, după cum ştii, iar 
dacă ai uitat-o, ţi-o repet. 

— Senior don Pedro, spuse maurul, un rege puternic, fericit, 
iubit şi iu- bitor cum sunteţi, nu găseşte loc în inima lui pentru 
invidie sau gelozie; înţeleg toate astea: fericirea vă e mare, sire; 
dar nu trebuie ca fericirea să vă orbească. 

— De astă dată ai aflat ceva! izbucni don Pedro, aţinţindu-şi 
privirile adânci asupra maurului. 

— Seniore, răspunse cu răceală acesta, Senioria Voastră 
desigur că s-a gândit de multe ori la capcanele de care e 
înconjurat. S-a întrebat în înţe- lepciunea sa ce soartă va avea 
monarhia Castiliei, întrucât regele nu are moştenitori. 

— N-am moştenitori? repetă don Pedro. 

— Cel puţin moştenitori legitimi, urmă maurul; astfel încât, 
dacă vi s-ar întâmpla vreo nenorocire, regatul ar aparţine celui 
mai îndrăzneţ sau mai norocos din toţi bastarzii, fie lui Henric, 
fie lui don Frederic, fie lui Tello. 

— De ce-mi spui toate astea, Mothril? întrebă don Pedro. Nu 
cumva ai vrea să mă sfătuieşti să fac o a treia căsătorie? Primele 
două n-au avut re- zultate prea fericite pentru ca să-ţi urmez 
sfatul. Îţi atrag atenţia, Mothril. 

Aceste cuvinte, smulse din străfundul sufletului regelui de o 
supărare pu- ternică, făcură să-i scânteieze ochii maurului. 

Era destăinuirea tuturor chinurilor îndurate de don Pedro în 
sufletul lui atât de zbuciumat; Mothril afla astfel jumătate din 
ceea ce voia să ştie; un singur cuvânt avea să-l facă să afle 
restul. 

— Seniore, spuse el, de ce această a treia soţie n-ar fi o 
femeie al cărei ca- racter să fi fost încercat şi a cărei fecunditate 
să fie sigură? Căsătoriţi-vă cu dona Maria Padilla, de pildă, 
pentru că o iubiţi atât de mult încât nu vă pu- teti despărţi de 

ea, şi se trage dintr-o familie destul de nobilă ca să ajungă 
regină. În felul acesta, fiii voştri vor fi legitimi şi nimeni nu va 
mai avea dreptul să le dispute tronul Castiliei. 

Mothril îşi adunase toate puterile inteligenţei spre a-şi da 
seama de urmările unui atac care pentru el era hotărâtor. 
Deodată, cu o desfătare ne- cunoscută restului oamenilor, dar 
cunoscută numai de acei mari ambiţioşi care se joacă cu soarta 
regatelor, văzu un nor întunecat de supărare trecând pe fruntea 
suveranului său. 

— Am mai rupt până acum fără rezultat o căsătorie care mă 
lega de re- gele Franţei, spuse don Pedro, nu o pot rupe acum şi 
pe cea care mă leagă de casa de Castro... 

„Foarte bine! îşi zise Mothril; Dacă regele nu e cuprins de o 
dragoste sta- tornică, înseamnă că nu ne putem teme de vreo 
influenţă; rămâne aşadar un loc liber, dacă nu pe tron, cel puţin 
în patul regelui Castiliei”. 

— Ascultă, spuse don Pedro, să terminăm. Ziceai că ai să-mi 
comunici ceva important. 

— O! ceea ce aveam să vă spun era pur şi simplu o veste care 
vă dezleagă de orice obligaţie faţă de Franţa. 

— Ce veste, haide... vorbeşte repede! 

— Seniore, spuse Mothril, îngăduiţi-mi să cobor spre a da 
câteva porunci paznicilor acelei litiere care se află jos. Sunt 
îngrijorat, pentru că am lăsat singură o persoană care-mi este 
foarte scumpă. 

Don Pedro îl privi cu mirare. 

— Du-te, spuse el, dar înapoiază-te repede. 

Maurul cobori şi aduse litiera până în prima curte. 

Don Pedro, de la înălţimea terasei, urmărea cu privirea 
pierdută mişcările ministrului. Mothril reapăru după câteva 
clipe. 

— Seniore, spuse el, Alteța Voastră îmi va dărui şi de astă 
dată, ca de obi- cei, un apartament în alcazar? 

— Da, desigur. 

— Daţi-mi voie atunci să mă îngrijesc de instalarea persoanei 
ce se află în litieră. 

— O femeie? întrebă don Pedro 

— Da, seniore. 

— O sclavă pe care o iubeşti? 

— E fiica mea, sire. 

— Nu ştiam să fi avut o fiică, Mothril. 

Mothril nu răspunse; teama şi curiozitatea pătrunseseră 
deopotrivă în sufletul regelui. Asta voia şi maurul 

— Acum, zise don Pedro, readus la realitate de importanţa 
lucrurilor pe care voia să le afle, spune-mi ce ştii despre regina 
Blanche. 


VII 


ALEXANDRE DUMAS 
MAURUL Îl POVESTEŞTE REGELUI DON PEDRO 
CELE PETRECUTE 


Maurul se apropie de rege şi, dând trăsăturilor feţii expresia 
unei com- pătimiri adânci, adică a unui sentiment care avea să-l 
rănească cu atât mai mult pe don Pedro cu cât venea din partea 
unui inferior, îi spuse: 

— Sire, socotesc că este nevoie, înainte de a-mi începe 
povestirea, ca Al- teţa Voastră să-şi reamintească punct cu 
punct poruncile ce mi le-a dat. 

— Haide, începe, spuse don Pedro, eu nu uit niciodată nimic 
din ceea ce am spus. 

— Regele mi-a poruncit să mă duc la Coimbra, m-am dus; să-i 
spun ma- relui maestru că Alteţa Sa îl aşteaptă, i-am spus; să-i 
grăbesc plecarea şi nu mi-am îngăduit decât o oră de odihnă, 
astfel că în ziua sosirii noastre am pornit din nou la drum. 

— Bine, bine, spuse don Pedro, ştiu că eşti un slujitor 
credincios, Mothril. 

— Alteța Voastră a adăugat: Vei avea grijă ca în timpul 
călătoriei marele maestru să nu înştiinţeze pe nimeni despre 
plecarea sa. Însă chiar a doua zi după plecarea noastră, marele 
maestru... Dar nu ştiu dacă, împotriva po- runcilor date de 
Alteța Voastră, trebuie să-i spun ce s-a petrecut. 

— Spune... a doua zi după plecarea voastră... 

— Marele maestru a scris o scrisoare... 

— Cui? 

— Tocmai persoanei căreia Alteța Voastră se temea să nu-i 
scrie. 

— Reginei Blanche! strigă don Pedro pălind. 

— Reginei Blanche, sire. 

— Maurule! spuse don Pedro, gândeşte-te la gravitatea unei 
asemenea învinuiri. 

— Nu mă gândesc decât să-mi slujesc regele. 

— Se poate să te fi înşelat. 

Mothril clătină din cap. 

— Nu m-am înşelat, zise el. 

— Bagă de seamă ce spui! Îmi trebuie scrisoarea! izbucni 
regele ame- ninţător. 

— O am! răspunse cu răceală maurul. 

Don Pedro care înaintase un pas se înfioră şi făcu un pas 
înapoi. 

— Cum! făcu el, o ai? 

— Da. 

— Scrisoarea lui don Frederic? 

— Da. 

— Către Blanche de Bourbon? 

— Da. 

— Unde e? 

— O voi da monseniorului când nu va mai fi atât de mânios 
cum este în clipa de faţă. 

— Eu, mânios! spuse don Pedro cu un râs nervos, n-am fost 
niciodată mai liniştit. 

— Nu, monseniore, nu sunteţi liniştit, căci ochii vă sunt 
injectaţi, buzele vi se învineţesc, iar mâna vă tremură şi pipăie 
un pumnal. De ce să vă ascundeţi, monseniore? E foarte firesc, 
iar răzbunarea e îndreptăţită într-un asemenea caz. lată de ce, 
bănuind că răzbunarea monsoniorului va fi groaznică, încerc s-o 
mai potolesc înainte de-a izbucni. 

— Dă-mi scrisoarea, Mothril, strigă regele. 

— Totuşi, monseniore... 

— Dă-mi scrisoarea, fără întârziere. Dă-mi-o chiar acum. O 
vreau! 

Maurul scoase încet de sub pelerina-i roşie tolba nefericitului 
Fernand. 

— Prima mea datorie, spuse el, este să mă supun stăpânului 
orice s-ar întâmpla. 

Regele desfăcu tolba, scoase din ea săculeţul brodat cu perle, 
îl deschise şi trase repede scrisoarea. Se vedea bine că pecetea 
fusese ruptă; trăsăturile lui don Pedro se încreţiră din nou; 
totuşi, fără să facă vreo observaţie, citi: 


„Doamnă şi regina mea, regele mă cheamă la Sevilla. V-am 
făgăduit să vă înştiinţez de toate întâmplările vieţii mele; 
aceasta de acum îmi pare ho- tărâtoare. 

Orice s-ar întâmpla, ilustră doamnă şi soră iubită, m-aş teme 
mai puţin de răzbunarea donei Padilla care, fără îndoială, că a 
stăruit să fiu chemat, dacă aş şti persoana voastră atât de 

scumpă la adăpostul uneltirilor sale. Nu ştiu ce mă aşteaptă; 
poate închisoarea, poate moartea. Ca prizonier, n-aş mai putea 
să vă apăr, iar dacă va trebui să mor mă folosesc de clipa în 
care braţul meu e încă liber spre a vă spune că acest braţ ar fi al 
vostru dacă n-ar fi pus în lanţuri, că inima mea este a voastră 
până la moarte. 

Fernand vă aduce această înştiinţare, acest rămas bun poate. 
La revedere, blânda mea regină şi prietenă, poate în lumea asta 
- cu siguranţă în ceruri”. 


Don Frederic 


— Dar Fernand cine e? Unde se află acum? strigă don Pedro 
atât de palid încât te înspăimântai văzându-l. 

— Seniore, răspunse Mothril pe un ton cât se poate de firesc, 
Fernand era pajul marelui maestru. A plecat împreună cu noi; în 
seara celei de-a doua zile de la plecarea noastră, a primit 
această  misivă. In aceeaşi noapte, traversând Zezera, 
întâmplarea a făcut să se înece, iar eu am găsit această 
scrisoare asupra leşului. 

Don Pedro nu avu nevoie de lămuriri ca să-l înţeleagă pe 
Mothril. 

— Zici că tu ai găsit leşul? 

— Da. 

— Inaintea tuturor? 

— Da. 

— Aşadar nimeni nu ştie ce cuprinde această scrisoare? 

— Seniore, spuse Mothril, iertaţi-mi îndrăzneala; interesele 
regelui meu au cântărit mai greu decât discreţia pe care trebuia 
s-o păstrez; am deschis tolba şi am citit scrisoarea. 

— Numai tu singur! Atunci e ca şi când n-ar fi citit-o nimeni 

— Desigur, seniore, de când scrisoarea se află în mâinile 
mele. 

— Dar mai înainte? 

— Ah! seniore, mai înainte nu răspund de nimic, cu atât mai 
mult cu cât pajul nu se afla singur lângă stăpânul său; mai era 
un blestemat... un ghia- aur... un câine... un creştin... lertaţi-mă, 
sire, 

— Şi cine era creştinul? 

— Un cavaler din Franţa căruia îi zice fratele său. 

— Credeam că le dă alt nume prietenilor săi, spuse don Pedro 
zâmbind. 

— Aflaţi că nu are taine faţă de acel creştin şi n-ar fi de mirare 
să fi fost de faţă la destăinuirea făcută pajului, şi în acest caz 
crima ar fi publică. 

— Marele maestru soseşte? întrebă don Pedro. 

— Mă urmează, seniore. 

Don Pedro se plimbă câtva timp cu sprâncenele încruntate, cu 
braţele încrucişate, cu capul în piept; era uşor de văzut că în 
inima lui se ducea o luptă cumplită. 

— Aşadar trebuie să încep cu el, spuse în sfârşit cu un glas 
mohorât, de altfel e singurul mijloc de a mă dezvinovăţi faţă de 
regele Franţei. Când regele Carol al V-lea va vedea că nu mi-am 
cruțat fratele, nu va mai avea nicio îndoială asupra crimei şi mă 
va ierta că n-am cruţat-o nici pe cumnata lui. 

— Dar nu vă e teamă, seniore, spuse Mothril, ca nu cumva 
lumea să se înşele asupra motivului răzbunării şi să creadă că 
aţi lovit în marele maestru nu pe amantul reginei Blanche, ci pe 
fratele lui Henric de Transtamare, con- curentul vostru la tron? 

— Am să aduc scrisoarea la cunoştinţa tuturor, spuse regele, 
iar sângele o să acopere ruşinea; poţi să pleci, m-ai slujit cu 
credinţă. 

— Acum ce porunceşte regele? 

— Să se pregătească apartamentul marelui maestru. 

Mothril ieşi; don Pedro rămase singur şi gândurile i se 
întunecară din nou; văzu batjocura agăţându-se de numele său, 
bărbatul gelos şi trufaş apăru din nou sub trăsăturile regelui 
nepăsător; i se păru că şi aude bârfe -lile despre iubirile 
Blanchei şi ale marelui maestru circulând prin popor cu toate 
înfloriturile ce se leagă de greşelile regilor. Apoi, aţintindu-şi 
ochii asupra apartamentelor donei Padilla, i se păru că o vede 
stând în picioare înapoia perdelei de la fereastră şi că surprinde 
pe chipul ei zâmbetul şi mân- dria satisfăcută. 

— Nu ea mă împinge să fac ceea ce am de gând, spuse el, şi 
cu toate astea se va spune că ea m-a convins şi chiar şi ea va 
crede acest lucru. 

Plictisit, întoarse capul şi roti în juru-i nişte priviri pierdute. 

În momentul acela, pe o terasă aflată sub terasa regală, două 

sclave ma- ure duceau nişte căţui din care se împrăştiau aburi 
albăstrii şi parfumaţi. Uşoara adiere ce venea dinspre munţi 
făcea să urce până la rege acest par- fum îmbătător. 

Inapoia sclavelor venea o femeie voalată, cu statura înaltă şi 
mlădioasă, cu mijlocul tras ca prin inel, cu capul plecat. Era 
acoperită pe faţă cu acel văl arab care nu lasă decât o mică 
deschizătură pe unde să poată ţâşni raza ochilor. Mothril o urma 
cu un fel de respect, şi când ajunseră la uşa camerei unde 
trebuia să intre străina, maurul făcu o plecăciune până la 
pământ. 

Parfumurile, privirea aceea voluptoasă, respectul maurului, 
erau într-un contrast atât de puternic cu patimile ce-i frământau 
inima, încât don Pedro se simţi pentru o clipă răcorit şi refăcut, 
ca şi când tinereţea şi plăcerea i-ar fi fost inspirate de această 
apariţie. 

Astfel că aşteptă cu nerăbdare seara. 

Şi odată cu venirea serii, cobori din apartament, şi bizuindu- 
se pe în- tunericul nopţii, veni prin grădinile unde numai el avea 
dreptul să intre, până în faţa chioşcului locuit de Mothril; acolo, 
dând la o parte cu băgare de seamă ghirlandele stufoase de 
iederă şi ramurile unui leandru uriaş care ascundea mai bine 
decât o tapiserie interiorul apartamentului de privirile 
curioşilor, putu s-o vadă pe Aissa lungită pe o pernă mare de 
mătase în- treţesută cu fire de argint, îmbrăcată într-o rochie 
lungă şi străvezie care abia îi ascundea formele, cu picioarele 
goale şi împodobite cu inele şi bră- ţări după moda Orientală, cu 
fruntea calmă şi cu ochii pierduţi într-o visare nedesluşită, 
zâmbind şi descoperind sub culoarea de un roşu aprins a bu- 
zelor dinţii fini, albi şi egali ca nişte perle. 

Mothril mizase pe curiozitatea regelui; de la căderea nopţii, 
asculta şi privea, auzea fâşâitul crengilor ridicate; desluşi, în 
răcoarea liniştită a nopţii, respiraţia fierbinte a regelui, dar nu 
dădu niciun semn că ar avea cunoştinţă de prezenţa suveranului 
prin apropiere. Numai atunci când fetei nepă- sătoare îi alunecă 
printre degete şiragul de mărgean cu care se juca, el se repezi 
să-l ia de jos şi să i-l dea, aproape îngenunchind în faţa ei. 

Aissa zâmbi. 

— Ce-i cu atâtea onoruri de vreo câteva zile încoace? Un 
părinte nu dato- rează decât dragoste copilului, iar copilul este 

cel care datorează respect părintelui. 

— Mothril face ceea ce trebuie să facă, răspunse maurul. 

— Tată, de ce mă copleşeşti cu mai multe atenţii decât ţi se 
cuvin dumi- tale? 

— Pentru că tu ai dreptul la mai multe atenţii decât mine, 
răspunse el; va veni o zi când totul ţi se va lămuri; şi în ziua 
aceea poate că tu nu vei mai catadicsi să-mi zici tată, dona 
Aissa. 

Aceste cuvinte misterioase produseră o impresie ciudată atât 
asupra tinerei fete cât şi asupra regelui; dar oricât stărui Aissa, 
Mothril nu voi să spună mai mult şi se retrase. 

În urma lui intrară slujitoarele Aissei, care începură să facă 
vânt cu nişte evantaie din pene de struţ în jurul sofalei stăpânei 
lor, în vreme ce o muzică plăcută, care se auzea fără să se vadă 
nici instrumentul şi nici cântăreţul, făcea să se reverse în aer o 
adiere melodioasă. Aissa închise ochii mari, plini de vâlvătăi 
ascunse. 

„La ce poate gândi zise regele, văzând cum pe faţa ei trece un 
fel de um- bră a unui vis. 

Visa la frumosul cavaler francez. 

Femeile se apropiară să închidă jaluzelele. 

„Ciudat, murmură regele, silit să părăsească această 
contemplare primej- dioasă, parcă a rostit un nume”. 

Regele nu se înşelase, copila rostise numele lui Agenor. 

Dar, deşi jaluzelele erau închise, don Pedro nu se îndura să 
intre în apar- tamentele lui. 

Inima monarhului era frământată la ora aceea de cele mai 
opuse sen- timente. 

Aceste sentimente duceau între ele o luptă care alunga orice 
speranţă de odihnă şi de somn; căutând răcoarea în aerul nopţii, 
calmul în tăcerea ei, rătăci prin grădini, îndreptându-se de 
nenumărate ori spre aceeaşi ţintă, chioşcul în care dormea 
liniştită frumoasa maură; câteodată regele trecea şi prin faţa 
ferestrelor întunecate ale donei Padilla şi îşi ridica privirile spre 
ele, apoi crezând că trufaşa sepaniolă dormea, îşi continua 
drumul, care, printr-un ocol mai mult sau mai puţin lung, îl 
aducea din nou la chioşc. 

Regele se înşela, Maria Padilla nu dormea; nu se vedea nicio 
lumină, e adevărat, însă, plină de flăcări ca şi a lui don Pedro, 

inima îi ardea şi îi sălta în piept; nemişcată înapoia ferestrei, 
îmbrăcată într-un capot de culoare închisă, se uita la rege fără 
să piardă din ochi nicio mişcare şi - am putea spune - fără a lăsa 
să-i scape niciunul din gânduri. 

În afară de ochii Mariei Padilla, mai erau alţi doi ochi care 
pătrundeau în inima regelui don Pedro, ai maurului, care sta la 
pândă spre a-şi da seama de rezultatul intrigii sale. Când regele 
se apropie de ferestrele Aissei, el tresaltă de bucurie. Când don 
Pedro îşi ridică privirea spre apartamentul Mariei Padilla şi 
stătu la îndoială dacă să urce sau nu, buzele maurului 
murmurară nişte ameninţări pe care mâna, care căuta instinctiv 
pumnalul, era gata să le aducă la îndeplinire. Sub înrâurirea 
acestor două priviri atât de pătrunzătoare şi atât de veninoase 
îşi petrecu don Pedro întreaga noapte, crezându-se singur şi 
uitat; în cele din urmă, zdrobit de oboseală, cu o oră înainte de a 
se face ziuă, se întinse pe o bancă şi adormi prins de acel somn 
zbuciumat şi neliniştit care nu este decât o suferinţă adăugată 
altor su- ferinţe. 

„Incă nu eşti aşa cum te vreau eu, zise Mothril văzându-l pe 
rege cum cade zdrobit de oboseală, trebuie să te descotorosesc 
de dona Padilla pe care n-o iubeşti, după cum pretinzi, dar de 
care totuşi nu te poţi despărţi.” 

Şi lăsă jos perdeaua pe care o ridicase spre a privi în grădină. 

— Haide, îşi zise Maria Padilla, trebuie făcută o ultimă 
încercare, însă grabnică, hotărâtoane, mai înainte ca acea 
femeie, - căci cu siguranţă că la o femeie se uita el printre 
jaluzele - să fi apucat să-i câştige inima. 

Dădu anumite porunci slujitorilor, ei, care încă din zori 
începură să facă un mare tărăboi prin palat 

După ce regele se trezi şi urcă ia el, auzi prin curţi tropăit de 
catâri şi de cai, iar prin coridoare paşii grăbiţi ai femeilor şi ai 
pajilor. 

Se pregătea să se intereseze de pricina acestei forfote, când 
se deschise uşa şi în prag apăru Maria Padilla. 

— Ce aşteaptă caii şi ce vor servitorii aceştia care umblă 
încoace şi-ncolo, doamnă? întrebă don Pedro. 

— Plecarea mea o aşteaptă, sire, pe care am pregătit-o cât am 
putut mai repede, ca să o cruţ pe Alteța Voastră de prezenţa 
unei femei care nu mai poate face nimic pentru fericirea sa. De 

altfel, astăzi este ziua când soseşte duşmanul meu şi, cum aveţi 
de gând, într-o revărsare de dragoste frăţească, să mă 
sacrificați în favoarea lui, îi cedez locul, căci vreau să-mi 
îngrijesc copiii care, întrucât tatăl lor îi uită, au nevoie cu atât 
mai mult de mamă. 

Maria Padilla trecea drepte cea mai frumoasă femeie din 
Spania; atât de mult îl subjugase pe don Pedro, încât cronicarii 
timpului, convinşi că fru- museţea, oricât de desăvârşită ar fi, nu 
poate ajunge la o asemenea putere, au preferat să atribuie 
vrăjitoriei această înrâurire, în loc să-i caute pricina în 
farmecele fireşti ale vrăjitoarei. 

Aşa cum se înfăţişa, frumoasă prin cei douăzeci şi cinci de ani 
ai săi, bo- gată prin titlul de mamă, cu părul despletit căzându-i 
peste o rochie simplă de lână care, după moda veacului al 
paisprezecelea, îi contura braţele, ume- rii şi sânii, rezuma 
pentru don Pedro nu tot ceea ce visase, dar tot ce simţise drept 
dragoste adevărată şi gânduri plăcute; era zâna casei, floarea 
sufle- tului, sipetul amintirilor fericite. Regele o privi cu tristeţe. 

— M-am mirat că nu m-ai părăsit până acum, Maria. E 
adevărat că ai ales bine momentul, când fratele meu Henric se 
răzvrăteşte, când fratele meu Frederic mă trădează, când regele 
Franţei îmi va declara cu siguranţă răz- boi. Nu e mai puţin 
adevărat că femeilor nu le plac nenorocirile. 

— Eşti nenorocit? strigă dona Padilla făcând trei paşi înainte 
şi întinzând amândouă mâinile spre don Pedro, în acest caz 
rămân Asta mi-e de ajuns. Altădată aş fi întrebat: Pedro, dacă 
rămân, ai să fii fericit? 

Cât despre rege, acesta îşi aplecase corpul înainte, astfel 
încât una din frumoasele mâini ale Mariei căzu într-ale sale. Se 
afla într-unul din acele momente când inima rănită simte nevoia 
să se aline prin puţină dragoste. Duse această mână la buze. 

— Nu ai dreptate, Maria, spuse el, te iubesc; numai că, pentru 
a da peste o iubire la fel ca a dumitale, ar fi trebuit să iubeşti un 
alt bărbat decât un rege. 

— Aşadar nu vrei să plec? întrebă Maria Padilla cu acel 
zâmbet plin de farmec care îl făcea pe don Pedro să uite de 
restul lumii. 

— Nu, răspunse regele, dacă totuşi te vei învoi să împarţi cu 
mine soarta-mi viitoare, aşa cum ai împărţit-o pe cea trecută. 

Atunci, chiar de pe locul unde se afla, prin fereastra deschisă, 
cu unul din acele gesturi de regină care ar fi făcut să se creadă 
că Maria se născuse la picioarele unui tron, frumoasa statuie 
făcu un semn droaiei de servitori pre- gătiţi de plecare, să se 
întoarcă la treburile lor. 

În momentul acela intră Mothril. Convorbirea prea mult 
prelungită a lui don Pedro cu iubita lui îl îngrijora. 

— Ce s-a întâmplat? întrebă don Pedro cu nerăbdare. 

— Sire, răspunse maurul, fratele vostru don Frederic soseşte; 
escorta sa se zăreşte pe drumul dinspre Portugalia. 

La această veste, din ochii regelui ţâşni o asemenea expresie 
de ură, încât Maria Padilla văzu bine că nu are a se teme de 
nimic din această parte, şi după ce întinse fruntea spre don 
Pedro, care depuse un sărut cu buzele-i palide, intră zâmbind în 
apartamentul ei. 


VIII 


CUM A INTRAT MARELE MAESTRU ÎN ALCAZARUL 
DIN SEVILLA, UNDE IL AŞTEPTA REGELE DON 
PEDRO 

Într-adevăr, aşa cum spusese Mothril, marele maestru se 
apropia de Se- villa; ajunse la porţile oraşului spre amiază, când 
căldura era în toi. 

Călăreţii care formau escorta, mauri şi creştini, erau plini de 
praf, iar coapsele catârilor şi cailor erau scăldate de sudoare. 
Marele maestru aruncă o privire spre zidurile oraşului pe care 
le credea înţesate de soldaţi şi de popor, aşa cum se obişnuieşte 
în zilele de sărbătoare, însă nu văzu decât santinelele ce făceau 
paza zilnică. 

— Să-l înştiinţăm pe rege? întrebă unul din ofiţerii lui don 
Frederic, pregătindu-se să pornească înainte dacă prinţul ar fi 
poruncit acest lucru. 

— Nu-ţi face griji, spuse don Frederic cu un zâmbet trist, 
maurul a ajuns mai devreme astfel că fratele meu e înştiinţat. 
Dealtminteri, adăugă el cu un accent dureros, nu ştii că la 
Sevilla vor avea loc turniruri şi serbări cu prilejul sosirii mele? 

Spaniolii se uitau cu mirare în jurul lor căci nu se vedea 
niciun semn că s-ar fi pregătit turniruri şi serbări. Dimpotrivă, 
totul era trist şi posomorât. li întrebară pe mauri, dar maurii nu 
răspunseră. 

Intrară în oraş; uşile şi ferestrele caselor erau închise, cum e 
obiceiul în Spania în timpul marilor călduri; pe străzi nu se 
vedea nici lume adunată, nici pregătiri şi nu se auzea alt zgomot 
decât scârţâitul porţilor ce se des- chideau spre a lăsa să treacă 
vreun curios întârziat, care voia să afle, înainte de a-şi face 
somnul de după amiază, ce era cu trupa de călăreţi ce intrau în 
oraş, la o oră la care în Spania, chiar maurii, acei fii ai soarelui, 
căutau um- bra pădurilor sau răcoarea râului. 

Călăreţii creştini mergeau în frunte; maurii, de două ori mai 
numeroşi, căci pe drum mai veniseră şi alte grupuri să le 
îngroaşe rândurile, formau ariergarda. 

Don Frederic privea cu atenţie toate acestea; oraşul, pe care 
se aştepta să-l vadă plin de viaţă şi de veselie, dar pe care, 
dimpotrivă, îl găsea posomorât şi tăcut ca un mormânt, îi 
strecurase în suflet bănuieli cumplite. 

Un ofiţer se apropie de el şi îi şopti: 

— Seniore, aţi băgat de seamă că în urma noastră s-a închis 

poarta prin care am intrat? 

Marele maestru nu răspunse; continuară să înainteze şi în 
curând se zări alcazarul. Mothril aştepta la intrare împreună cu 
câţiva ofiţeri de-ai lui don Pedro. Toţi aveau figuri binevoitoare. 

Trupa aşteptată cu atâta nerăbdare intră îndată în curţile 
alcazarului, ale cărui porţi, ca şi cele ale oraşului, se închiseră 
în urma ei. 

Mothril îl urmase pe prinţ arătându-i cel mai adânc respect. 

În momentul în care acesta descălecă, se apropie de el şi îi 
spuse: 

— După cum ştiţi, monseniore, nu se obişnuieşte sa se intre în 
palat cu arme. Vreţi să trimit pe cineva să vă ducă spada în 
apartament? 

Mânia lui don Frederic, stăpânită atâta timp, părea că nu 
aşteptase decât acest prilej ca să izbucnească. 

— Sclavule, zise el, slugărnicia te-a îndobitocit atât de mult 
încât să nu-ţi mai poţi recunoaşte prinții şi să-ţi respecţi 
stăpânii? De când oare marele maestru al ordinului Sfântul 
Iacob de Calatrava, care are dreptul să intre cu cască şi cu 
pinteni în biserici şi să vorbească înarmat cu Dumnezeu, nu mai 
are dreptul să intre în palat înarmat şi să-i vorbească fratelui 
său având spa- da la el? 

Mothril ascultă cu respect şi înclină smerit capul. 

— Monseniorul are dreptate, răspunse el, şi prea umilul său 
servitor a ui- tat, nu că este prinţ, dar că este mare maestru al 
ordinului de Calatrava. Toate aceste privilegii sunt obiceiuri 
creştineşti, şi nu e de mirare ca un biet necredincios ca mine să 
nu le cunoască sau să le uite. 

Chiar atunci un alt ofiţer se apropie de don Frederic. 

— Este adevărat, seniore, că aţi poruncit să vă părăsim? 

— Cine a spus asta? întrebă marele maestru. 

— Unul din guarzii de la poartă. 

— Şi ce i-ai răspuns? 

— Că noi nu primim porunci decât de la seniorul nostru don 
Frederic. 

Prinţul şovăi o clipă; se vedea tânăr, se simţea puternic, se 
ştia viteaz; în sfârşit, era destul de bine înconjurat spre a 
susţine o apărare îndelungată. 

— Seniore, urmă ofiţerul, văzând că stăpânul rămăsese pe 

gânduri, spu- neţi un cuvânt, faceţi un semn, şi vă vom scoate 
din această capcană în care aţi căzut; suntem treizeci la număr 
care purtăm lance, pumnal şi spadă. 

Don Frederic se uită la Mothril; surprinse un zâmbet pe 
buzele lui şi îi urmări direcţia privirii. Terasele ce înconjurau 
curtea erau înţesate de arcaşi şi arbaletieri, ţinând arcurile şi 
arbaletele în mână. 

— I-aş măcelări în zadar pe vitejii mei, îşi zise don Frederic. 
Dar pentru că numai pe mine singur au pică, voi intra singur în 
palat. 

Apoi se întoarse liniştit şi semeţ spre însoțitorii săi: 

— Retrageţi-vă, prieteni, spuse el; mă aflu în palatul fratelui şi 
regelui meu; trădarea nu-şi face cuib în asemenea locuinţe; şi 
dacă se va întâmpla să mă înşel, amintiţi-vă că am fost înştiinţat 
de trădare dar că n-am vrut să cred. 

Soldaţii lui don Frederic se înclinară şi ieşiră unul câte unul. 
Don Fre- deric rămase singur cu maurii şi cu gărzile regelui don 
Pedro. 

— Şi acum, spuse el întorcându-se spre Mothril, vreau să-l 
văd pe fratele meu. 

— Seniore, dorinţa voastră va fi îndeplinită, răspunse maurul, 
căci regele vă aşteaptă cu nerăbdare. 

Apoi se dădu la o parte pentru ca prinţul să poată urca scara 
alcazarului. 

— Unde se află fratele meu? 

— În apartamentul de pe terasă. 

Era un apartament vecin cu cel pe care-l locuia de obicei don 
Frederic. Trecând prin faţa uşii apartamentului său, marele 
maestru se opri o clipă. 

— N-aş putea intra la mine, spuse el, să mă odihnesc câteva 
clipe înainte de a mă înfăţişa fratelui meu? 

— Monseniore, răspunse Mothril, după ce Alteța Voastră îl va 
fi văzut pe rege, se va putea odihni cât va crede de cuviinţă. 

Tocmai atunci, maurii ce-l urmau pe prinţ se dădură la o 
parte. Frederic se întoarse. 

— Câinele... şoptiră maurii. 

Într-adevăr, credinciosul Allan, în loc să urmeze calul la grajd, 
îşi urmase stăpânul, ca şi când ar fi ghicit primejdia ce-l 
ameninţa. 

— Câinele este al meu, spuse don Frederic. 

Maurii se îndreptară, mai mult de teamă decât din respect, iar 
câinele, bucuros, sări cu labele din faţă pe pieptul stăpânului. 

— Da, spuse el, te înţeleg, ai dreptate. Fernand a murit, 
Agenor e de- parte, iar tu eşti singurul prieten ce-mi mai 
rămâne. 

— Monseniore, spuse Mothril cu zâmbetul lui ironic, 
privilegiile marelui maestru al ordinului Sfântul Iacob prevăd şi 
faptul de a intra în apar- tamentele regelui urmat de câinele 
său? 

Un val de ură trecu pe fruntea lui don Frederic. Maurul se 
afla lângă el; don Frederic ţinea mâna pe pumnal; o hotărâre 
grabnică, o mişcare rapidă şi s-ar fi răzbunat pe acest sclav 
batjocoritor şi obraznic. 

„Nu, îşi zise el în sinea lui, maiestatea regelui sălăşluieşte în 
toţi cei ce-l înconjură; să nu atentăm la maiestatea regelui”. 

Deschise nepăsător uşa apartamentului său şi îi făcu semn 
câinelui să intre. 

Câinele se supuse. 

— Aşteaptă-mă, Allan, îi zise el. 

Câinele se culcă pe o blană de leu. Marele maestru închise 
uşa. În mo- mentul acela se auzi o voce care strigă: 

— Fratele meu! Unde e fratele meu? 

Don Frederic recunoscu vocea regelui şi înaintă în direcţia de 
unde ve- nea. 

Don Pedro, care ieşise din baie, palid încă în urma nopţii 
nedormite, fier- bând de mânie, aţinti o privire plină de asprime 
asupra tânărului ce se pros- terna în faţa lui, 

— Iată-mă, regele şi fratele meu, spuse el. M-ai chemat şi 
iată-mă. Am venit în mare grabă ca să te văd şi să-ţi urez toate 
fericirile. 

— Cum e cu putinţă, mare maestru, să spui aşa ceva. Mă mir 
foarte mult că vorbele dumitale se potrivesc atât de puţin cu 
faptele. Îmi urezi toate fericirile şi conspiri cu duşmanii mei? 

— Seniore, nu te înţeleg, spuse don Frederic ridicându-se, 
căci de vreme ce era învinuit, nu voia să stea o clipă mai mult 
prosternat. Oare mie mi se adresează aceste cuvinte? 

— Da, chiar dumitale, don Frederic, mare maestru al 
ordinului Sfântul Iacob. 

— Sire, aşadar mă faci trădător? 

— Da, căci eşti un trădător, răspunse don Pedro. 

Tânărul se îngălbeni, dar se stăpâni. 

— De ce vorbeşti astfel, regele meu? zise el cu un accent de 
nespusă bunătate. Nu te-am jignit niciodată, cu voia mea cel 
puţin; dimpotrivă, în mai multe lupte şi mai cu seamă în războiul 
împotriva maurilor, astăzi prietenii dumitale, am mânuit o spadă 
care era destul de grea pentru braţul meu încă atât de tânăr. 

— Da, maurii sunt prietenii mei! strigă don Pedro, am fost 
nevoit să-mi caut prieteni printre mauri, de vreme ce în familia 
mea nu am găsit decât duşmani. 

Don Frederic se arăta mai mândru şi mai cutezător pe măsură 
ce mus- trările regelui deveneau mai nedrepte şi mai 
insultătoare. 

— Dacă vorbeşti de fratele meu Henric, spuse el, nu am ce 
răspunde pentru că nu mă priveşte. Dacă fratele meu Henric s-a 
răzvrătit împotriva dumitale, n-a făcut bine, căci dumneata eşti 
seniorul nostru legitim şi prin vârstă şi prin naştere; dar fratele 
meu Henric vrea să fie regele Castiliei şi se zice că ambiția te 
face să uiţi totul. Eu nu sunt ambițios şi nu pretind nimic. Sunt 
mare maestru al ordinului Sfântul Iacob. Dacă ştii pe cineva mai 
vred- nic decât mine, sunt gata să-i predau cu dragă inimă 
această demnitate. 

Don Pedro nu răspunse. 

— Am cucerit Coimbra de la mauri şi m-am retras în ea ca pe 
propri- etatea mea. Nimeni nu are vreun drept asupra oraşului 
meu. Vrei Coimbra, frate? Să ştii că e un port bun. 

Don Pedro nu răspunse nici de astă dată. 

— Am o mică armată, reluă don Frederic. Dar am strâns-o cu 
voia dumi- tale. Vrei soldaţii mei ca să-ţi răpui duşmanii? 

Don Pedro continua să rămână tăcut. 

— Nu am altă avere decât cea a mamei mele, dona Eleonora 
de Guzman, şi comorile pe care le-am cucerit de la mauri. Vrei 
banii mei, frate? 

— Nici titlurile tale, nici oraşul, nici soldaţii, nici comoara ta 
nu le vreau, spuse don Pedro, nemaiputându-se stăpâni în faţa 
calmului cu care-i vorbea fratele său, vreau capul tău. 

— Viaţa mea îţi aparţine ca şi restul, regele meu. Nu o voi 
apăra mai mult decât aş fi apărat restul. Dar de ce să-mi iei 

capul când inima e nevinovată? 

— Nevinovată! urmă don Pedro. Cunoşti o franţuzoaică 
numită Blanche de Bourbon? 

— Cunosc o franţuzoaică numită Blanche de Bourbon şi o 
respect ca pe regina şi sora mea. 

— Ei bine! lată ce voiam să-ţi spun, reluă don Pedro; o 
consideri regina şi sora ta pe duşmanca fratelui şi a regelui tău. 

— Sire, spuse marele maestru, dacă numeşti duşman pe cel 
care te-a jignit şi care păstrează în inimă amintirea acelei 
jigniri, persoana despre care vorbeşti poate că este duşmanca 
dumitale. Dar îţi jur pe inima mea, tot aşa de uşor ai putea 
spune că-ţi este duşmancă şi gazela pe care ai rănit-o cu o 
săgeată şi care fuge rănită. 

— Numesc duşmancă pe oricine îmi răscoală oraşele, şi 
această femeie a răsculat Toledo. Numesc duşmancă pe oricine 
îmi înarmează fraţii împo- triva mea, şi această femeie l-a 
înarmat împotriva mea pe fratele meu, nu pe Henric ambițiosul, 
cum îi ziceai adineaori, ci pe fratele don Frederic, făţar- nicul şi 
incestuosul. 

— Frate, ţi-o jur... 

— Nu jura, căci ai jura strâmb. 

— Frate... 

— Cunogşti asta? zise don Pedro, scoțând scrisoarea marelui 
maestru din tolba lui Fernand. 

Văzând scrisoarea care îl încredința că Fernand fusese 
asasinat, văzând dovada iubirii lui căzută în mâinile regelui, don 
Frederic simţi că îl lasă pu- terile. Îndoi genunchiul în faţa lui 
don Pedro şi rămase o clipă cu capul plecat sub greutatea 
nenorocirilor pe care le prevedea. Un murmur de ui- mire 
străbătu grupul curtenilor aflaţi la cealaltă margine a galeriei; 
Frederic, îngenuncheat în faţa fratelui său, îl ruga pe rege; or, 
dacă îl ruga, însemna că era vinovat, căci nu se gândeau că l-ar 
putea ruga pentru altcineva. 

— Seniore, spuse don Frederic, Dumnezeu mi-e martor că 
sunt nevi- novat de cele ce-mi reproşezi. 

— Atunci să i-o spui lui Dumnezeu, urmă regele, căci dinspre 
partea mea, eu nu te cred. 

— Moartea mea ar spăla o pată, spuse marele maestru. Ce ar 
însemna oare dacă aş fi nevinovat de crimă? 

— Nevinovat de crimă! strigă regele. Dar atunci cum numeşti 
asta? 

Şi, târât de mânie, pălmui faţa fratelui său cu scrisoarea pe 
care o adre- sase Blanchei de Bourbon. 

— Bine, spuse Frederic dându-se un pas înapoi; ucide-mă dar 
nu mă in- sulta! De multă vreme ştiu că bărbaţii ajung laşi 
trăind tot timpul printre curtezane şi sclavi!... Rege, eşti un laş, 
căci ai insultat un prizonier! 

— Săriţi! strigă don Pedro! Să vină gărzile mele! luaţi-l de- 
aici şi omo- râţi-l. 

— Un moment, întrerupse don Frederic, întinzând mâna cu 
măreție spre fratele său, oricât de înfuriat ai fi, ai să te opreşti 
în faţa celor ce am să-ţi spun. Ai bănuit o femeie neprihănită, l- 
ai insultat pe regele Franţei bă-nuind-o pe ea. Dar n-are rost să-l 
insulţi şi pe Dumnezeu. Vreau să mă rog lui Dumnezeu înainte 
de a mă ucide; am nevoie de o oră ca să mă des- tăinuiesc 
stăpânului meu suprem. Eu nu sunt maur. 

Don Pedro turba de furie. Cu toate astea se stăpâni, căci se 
uitau toţi la el. 

— Bine, vei avea o oră, îi zise el. Du-te! 

Toţi cei care erau de faţă la această scenă îngheţară de 
spaimă. Ochii re- gelui scoteau scântei; dar şi din ochii lui don 
Frederic ţâşneau fulgere. 

— Să fii gata peste o oră! îi strigă don Pedro în momentul 
când ieşea din cameră. 

— Fii pe pace, tot voi muri prea devreme pentru tine, fiindcă 
sunt nevi- novat, răspunse tânărul. 

Rămase o oră închis în camera lui, faţă în faţă cu Dumnezeu, 
fără ca nimeni să se apropie. După scurgerea acestui răgaz, 
văzând că nu-şi fac apa- riţia călăii, ieşi în galerie şi strigă: 

— Mă faci să aştept, don Pedro. A trecut ora. 

Călăii intrară. 

— De ce fel de moarte trebuie să pier? întrebă prinţul. 

Unul din călăi trase spada. 

Frederic încercă spada trecându-şi degetele peste tăiş. 

— Ia-o pe a mea, spuse el trăgându-şi spada din teacă, taie 
mai bine. 

Soldatul luă spada. 

— Când veţi fi gata, mare maestru, zise el. 

Frederic făcu semn soldaţilor să aştepte o clipă; apoi, 
apropiindu-se de o masă, scrise câteva rânduri pe un 
pergament, îl împături şi îl apucă între dinţi. 

— Ce-i cu pergamentul ăsta? întrebă soldatul. 

— E un talisman care mă face invulnerabil, spuse don 
Frederic. Acum lo- veşte dacă eşti în stare. 

Şi tânărul prinţ, dezvelindu-şi gâtul şi ridicându-şi pletele 
lungi spre creş- tetul capului, îngenunche cu mâinile împreunate 
şi cu zâmbetul pe buze. 

— Crezi în puterea acestui talisman? întrebă în şoaptă un 
soldat pe cel care avea să lovească. 

— O să vedem noi, răspunse acesta. 

— Loveşte! spuse Frederic. 

Spada scânteie în mâinile călăului; un fulger ţâşni din lamă şi 
capul ma- relui maestru, desprins dintr-o singură lovitură, se 
rostogoli pe podea. 

În clipa aceea, un urlet îngrozitor străbătu bolțile palatului. 

Regele, care asculta la uşă, fugi înspăimântat. Călăii se 
repeziră afară din cameră. Nu mai rămase pe locul execuţiei 
decât sânge, un cap desprins de corp şi un câine care, spărgând 
uşa, veni să se culce lângă aceste triste ră- măşiţe. 


IX 


CUM A GĂSIT BASTARDUL DE MAULEON BILETUL 
PE CARE VENISE SA-L CAUTE 


Cele dintâi umbre ale nopţii cădeau întunecate şi triste peste 
palatul mohorât. Don Pedro, abătut şi tulburat, se mutase în 
apartamentele de jos, neîndrăznind să mai rămână în 
apartamentul vecin cu camera unde zăcea cadavrul fratelui său. 
Lângă el, Maria Padilla plângea. 

— Pentru ce plângi, doamnă? întrebă deodată regele cu 

asprime. Nu ai oare ceea ce ai dorit atât de mult? Mi-ai cerut 
moartea duşmanului dumi- tale. Acum poţi fi mulţumită, 
duşmanul dumitale nu mai există. 

— Sire, spuse Maria, într-un moment de mândrie femeiască, 
într-un avânt de mânie nesăbuită, poate că i-am dorit moartea, 
Dumnezeu să mă ierte dacă această dorinţă mi-a intrat vreodată 
în inimă! Dar pot răspunde că niciodată nu am cerut-o. 

— Ah! Iată cum sunt femeile! izbucni don Pedro, înflăcărate în 
dorinţe, sfioase în hotărâri, mereu vor câte ceva, dar nu 
îndrăznesc niciodată, apoi, când un altul este destul de nebun ca 
să le îndeplinească gândurile, tăgă- duiesc că ar fi avut vreodată 
asemenea gânduri. 

— Sire, în numele cerului! spuse Maria, să nu-mi spuneţi 
niciodată că pentru mine l-aţi sacrificat pe marele maestru; ar fi 
un chin pentru tot res- tul vieţii mele; ar fi remuşcarea mea pe 
lumea cealaltă... Nu, spuneţi-mi adevărul; spuneţi-mi că l-aţi 
sacrificat pentru onoarea voastră. Nu vreau, înţelegeţi-mă bine, 
nu vreau să plecaţi de lângă mine fără să-mi spuneţi că nu eu v- 
am împins la acest omor!... 

— Am să spun tot ce vrei, Maria, răspunse cu răceală regele 
ridicându-se şi mergând în întâmpinarea lui Mothril, care 
intrase tocmai atunci cu drep- turile unui ministru şi cu 
siguranţa unui favorit. 

Maria îşi întoarse privirile ca să nu-l mai vadă pe omul acela 
pentru care ura ei crescuse şi mai mult de când cu moartea 
marelui maestru, deşi aceas- tă moarte îi slujea oarecum 
interesele; se duse lângă pervazul unei ferestre şi acolo, în 
vreme ce regele vorbea cu maurul, zări un cavaler îmbrăcat în 
armură; acesta, folosindu-se de învălmăşeala ce domnea în 
castel în urma execuţiei lui don Frederic, intrase în curte fără ca 
gărzile şi santinelele să-l întrebe unde merge. 

Cavalerul era Agenor, care venea la chemarea marelui 
maestru; căutând să descopere perdelele de purpură despre 
care acesta îi spusese că ar fi la apartamentul său, dispăru după 
colţul zidului. 

Maria Padilla îl urmări involuntar cu privirile pe cavaler, fără 
să ştie cine era, până când îl pierdu din vedere. Apoi revenind 
din afară înăuntru, îşi îndreptă privirea asupra regelui şi asupra 
lui Mothril. 

Regele vorbea cu însufleţire. După gesturile-i energice se 
înţelegea că dădea nişte ordine îngrozitoare. Prin mintea donei 
Maria parcă trecu un fulger. Cu presimţirea specifică femeilor, 
ghici despre ce era vorba. 

Inaintă spre don Pedro în clipa când acesta îi făcea semn lui 
Mothril să se retragă. 

— Seniore, spuse ea, nu veţi da două ordine asemănătoare în 
aceeaşi zi. 

— Aşadar ai auzit? întrebă regele îngălbenind. 

— Nu, însă am ghicit. O! Sire, sire, urmă Maria căzând în 
genunchi în faţa regelui, adeseori m-am plâns împotriva ei, 
adeseori v-am aţâţat mânia, dar n-o ucideţi, sire, n-o ucideţi, 
căci după ce o veţi fi ucis îmi veţi spune tot ce mi-aţi spus şi 
despre don Frederic, că aţi ucis-o pentru că eu v-am cerut 
moartea ei. 

— Maria, spuse regele cu un aer posomorât, ridică-te, 
încetează cu ru- găminţile, e în zadar, totul era hotărât dinainte. 
Nu trebuia să începem, dar acum trebuie să terminăm: moartea 
unuia atrage moartea celuilalt. Dacă l-aş fi ucis numai pe don 
Frederic, atunci s-ar fi putut spune că l-am sacrificat pentru o 
răzbunare personală, iar nu pentru a ispăşi o crimă. 

Dona Maria îl privi înspăimântată pe rege; semăna cu un 
drumeţ care se opreşte îngrozit în faţa unei prăpăstii. 

— O! Totul are să cadă asupra mea, zise ea, asupra mea şi 
asupra copiilor mei; o să spună toţi că eu v-am împins la acest 
îndoit omor şi cu toate astea vezi bine, Dumnezeule! adăugă ea 
târându-se la picioarele regelui, îl rog, îl implor să nu-mi facă un 
spectru din această femeie. 

— Nu, căci dacă ar spune cineva acest lucru, atunci aş da în 
vileag totul, atât ruşinea mea cât şi crima lor. Nu, căci aş arăta 
scrisoarea lui don Fre- deric către cumnata lui. 

— Însă nu veţi găsi niciodată un spaniol care să ridice mâna 
asupra re- ginei lui. 

— De aceea am şi ales un maur, răspunse cu nepăsare don 
Pedro. La ce ar mai fi buni maurii dacă nu le-am da să facă ceea 
ce ar putea refuza spa- niolii? 

— Vai! Voiam să plec azi-dimineaţă, izbucni dona Padilla. De 
ce am ră- mas! Dar nu e târziu nici diseară. Lăsaţi-mă să 
părăsesc palatul. Casa mea vă este deschisă la orice oră din zi şi 

din noapte. Veţi veni să mă vedeţi în casa mea. 

— Fă cum vrei, doamnă, spuse don Pedro căruia, printr-o 
ciudată trezire a amintirilor, îi apăru dinainte chipul frumoasei 
maure din chioşc, cu som- nul ei voluptos, înconjurată de 
femeile cu evantaie mari ce-i vegheau som- nul. Fă cum vrei. M- 
am plictisit tot auzindu-te zicând mereu că pleci, fără să te văd 
plecând odată. 

— Dumnezeule! spuse Maria Padilla, mi-eşti martor că plec de 
aici pentru că, necerând moartea lui don Frederic, cer în zadar 
viaţa reginei Blanche. 

Dar mai înainte ca regele să se fi putut opune acestei plecări, 
ea deschise repede uşa şi se pregăti să iasă. Dar tocmai atunci 
se auzi o mare zarvă prin palat. Oamenii fugeau, pradă unei 
spaime de neînchipuit; se auzeau ţipete a căror pricină nu se 
cunoştea; se părea că toată lumea îşi ieşise din minţi. 

— Ascultaţi! spuse Maria, ascultați! 

— Ce se petrece oare? întrebă don Pedro apropiindu-se de 
spaniolă, şi ce înseamnă toate astea? Răspunde, Mothril, urmă 
el adresându-se maurului care, aflându-se de cealaltă parte a 
vestibulului, palid şi cu ochii aţintiţi asupra unui obiect pe care 
nu putea sa-l vadă don Pedro, rămăsese ne- mişcat, cu o mână 
pe pumnal, iar cu cealaltă ştergându-şi sudoarea ce-i curgea pe 
frunte. 

— Îngrozitor! îngrozitor! repetau toţi. 

Don Pedro, pierzându-şi răbdarea, făcu un pas înainte şi într- 
adevăr un spectacol înspăimântător îi izbi privirile. La capătul 
de sus al scării văzu apărând câinele lui don Frederic, cu părul 
zbârlit ca o coamă de leu, plin de sânge şi îngrozitor la vedere; 
ţinea în gură capul stăpânului său pe care îl târa încet pe 
marmură de părul lui cel lung. Din faţa câinelui fugeau, sco- 
ţând tipetele pe care le auzise don Pedro, toţi servitorii şi 
întreaga gardă a palatului. Oricât de viteaz, oricât de cutezător, 
oricât de nesimţitor ar fi fost, don Pedro încercă să fugă; însă 
picioarele lui, ca şi ale maurului, păreau ţintuite de podea. 
Câinele cobora mereu, lăsând o largă dâră roşie în urma lui. 
Ajungând între don Pedro şi Mothril, ca şi când ar fi recunoscut 
în ei pe cei doi ucigaşi, depuse capul pe pardoseală şi scoase un 
urlet atât de jalnic încât favorita căzu leşinată, iar regele se 
înfioră, ca şi când îngerul morţii l-ar fi atins cu aripa. Apoi 

Mai auzise cineva urletul câinelui şi tresărise auzindu-l; era 
cavalerul îmbrăcat în armură pe care îl văzuse dona Maria 
intrând în alcazar. Acesta, ca un bun creştin ce era, şi cel puţin 
tot atât de superstiţios ca un maur, se închină la auzul urletului, 
rugându-l pe Dumnezeu să îndepărteze de la el orice întâlnire 
primejdioasă. 

Aproape numaidecât o droaie de servitori, alergând îngroziţi, 
izbindu-se unii de alţii, răsturnându-se, trecură pe lângă el, 
provocându-i o mare ui- mire care semăna a spaimă. Vrednicul 
cavaler se rezemă de un platan şi, cu mâna pe pumnal, văzu 
defilând acel alai grăbit de umbre palide. În cele din urmă zări 
câinele şi acesta îl zări şi el. 

Câinele veni de-a dreptul spre cavaler, călăuzit de acel 
instinct pătrun- zător care îl făcu să recunoască în acesta un 
prieten al stăpânului. 

Agenor fu cuprins de groază. Capul însângerat, câinele ce 
semăna cu un lup care-şi duce prada, întreaga liotă de servitori 
ce fugeau galbeni la faţă şi scoțând ţipete gâtuite, toate astea 
parcă făceau parte dintr-un vis îngrozitor aşa cum au bolnavii 
scuturaţi de friguri. 

Câinele continuă să se apropie cu o bucurie dureroasă şi veni 
să depună la picioarele sale capul mânjit de ţărână; apoi 
înălţându-şi capul spre bolți scoase cel mai jalnic şi mai 
înfiorător urlet de moarte. Inmărmurit pentru o clipă de spaimă, 
crezu că o să leşine; în cele din urmă, ghicind o parte din cele 
întâmplate, se aplecă, îndepărtă părul cu mâinile şi recunoscu, 
deşi cufundaţi în umbrele morţii, ochii liniştiţi şi blânzi ai 
prietenului său. Gura îi era tot atât de senină ca şi atunci când 
trăia, şi s-ar fi zis că zâmbetul ce-i era obişnuit mai apărea şi 
acum pe buzele lui vinete. Agenor căzu în ge- nunchi şi lacrimi 
mari i se rostogoliră din ochi pe obraji. Voia să ia capul spre a-l 
îngropa, când băgă de seamă că dinţii nefericitului prinţ ţineau 
strâns o bucăţică de pergament; îndepărtă dinţii cu pumnalul, 
desfăcu per- gamentul şi citi pe nerăsuflate cele ce urmează: 


„Prietene, presimţirile noastre funeste nu ne-au înşelat; 
fratele meu mă omoară. Înştiinţeaz-o pe regina Blanche: şi ea 
este la fel de ameninţată. Imi cunoşti taina; păstrează-mi 

amintirea”. 


— Da, seniore, spuse cavalerul; da, voi îndeplini cu sfinţenie 
ultimele-ţi dorinţi!... Dar cum să ies de-aici?... Nici nu mai ştiu 
pe unde am intrat... Simt că-mi pierd minţile, iar mâna îmi 
tremură în aşa hal încât pumnalul, pe care nu sunt în stare să-l 
mai vâr în teacă, are să-mi scape. 

Într-adevăr, cavalerul se ridică palid, tremurând, aproape cu 
minţile ră- tăcite, mergând înaintea lui fără să vadă, izbindu-se 
de coloanele de mar- mură, întinzând mâinile înainte ca un om 
beat care se teme să nu-şi zdro- bească fruntea. În sfârşit, 
ajunse într-o grădină mare, numai cu portocali, rodii şi leandri; 
şuvoaie de apă asemenea unor cascade de argint ţâşneau în 
nişte havuzuri de porfir. Alergă la unul din acestea, bău cu 
lăcomie, îşi răcori fruntea muind-o în apa rece ca gheaţa şi 
încercă să se orienteze; o lumină slabă printre copaci îi atrase 
privirea şi îl călăuzi. Alergă într-acolo; o formă albă sprijinită de 
marginea unui balcon îl recunoscu, scoase un suspin şi îi şopti 
numele. Agenor se uită în sus şi văzu o femeie care îi în- 
întindea braţele. 

— Aissa, Aissa, strigă el la rându-i, şi din grădină trecu lângă 
frumoasa maură. Tânăra îi întinse braţele cu o adâncă expresie 
de dragoste, apoi, dându-se înapoi cu o mare îngrijorare spuse: 

— Vai! Dumnezeule! eşti rănit, francezule? 

Într-adevăr, Agenor avea mâinile pline de sânge, dar în loc să- 
i răspundă, în loc să-i dea vreo explicaţie prea lungă, cu o mână 
îi atinse braţul şi cu cealaltă îi arătă câinele care se luase după 
el. La această înspăimântătoare apariţie, tânăra scoase şi ea un 
țipăt; Mothril, care tocmai se înapoia, auzi ţipătul. I se desluşea 
glasul care cerea făclii; se auzeau paşii lui şi ai sluji- torilor care 
se apropiau. 

— Fugi, strigă fata, fugi; te-ar ucide şi atunci aş muri şi eu, 
căci te iubesc. 

— Aissa, spuse cavalerul, şi eu te iubesc. Să-mi fii 
credincioasă şi ai să mă revezi. 

Apoi, strânse fata la piept, îi apăsă buzele cu un sărut, cobori 
viziera căş- tii, îşi trase spada, sări pe fereastra joasă şi o luă la 
fugă rupând crengile po- milor şi strivind florile; ieşi repede din 
grădină, străbătu curtea, se repezi afară pe poartă, şi foarte 

mirat că nimeni nu încercase să-l oprească, îl zări de departe pe 
Musaron stând neclintit în şa şi ţinând de frâu frumosul cal 
negru pe care i-l dăduse don Frederic. 

Un horcăit puternic se auzi în urma cavalerului; se întoarse şi 
abia acum înţelese pentru ce gărzile nu se grăbiseră să-i aţină 
calea. Câinele, care nu voise să-l părăsească pe singurul prieten 
ce-i mai rămânea, se luase după el. In acest timp, Mothril, 
cuprins de teamă la auzul ţipetelor, se grăbea să ajungă la 
Aissa. O găsi palidă, în picioare lângă fereastră; încercă s-o în- 
trebe, dar la primele întrebări tânăra nu răspunse decât printr-o 
tăcere posomorâtă. În cele din urmă maurul bănui ce se 
întâmplase. 

— A intrat cineva aici?... Aissa, răspunde. 

— Da, răspunse fata, capul fratelui regelui. 

Mothril se uită la fată cu mai multă atenţie. Pe rochia-i albă se 
vedea urma unei mâini însângerte. 

— Francezul a fost pe la tine! strigă Mothril ca scos din minţi. 

Dar de astă dată Aissa îl privi cu semeţie şi nu răspunse. 

X 


CUM A INTRAT CAVALERUL DE MAULEON ÎN 
CASTELUL MEDINA-SIDONIA 


A doua zi după întâmplările groaznice pe care le-am povestit, 
când pri- mele raze ale soarelui luminau creştetul Sierrei de 
Aracena, Mothril, înfă- şurat într-un burnuz alb, se despărţea de 
regele don Pedro pe treptele de jos ale alcazarului. 

— Răspund de servitorul meu, spuse maurul, este omul care 
vă trebuie, sire, un braţ sigur şi iute-n mişcări; de altfel am să 
fiu cu ochii pe el. Între timp, puneţi să-l caute pe francez, 
complicele marelui maestru, şi dacă daţi de el, fiţi fără milă. 

— Bine, spuse don Pedro, du-te şi înapoiază-te repede. 

— Seniore, răspunse maurul, ca să fac drumul mai repede, nu- 
mi voi mai lua fiica în litieră, ci călare. 

— De ce nu o laşi la Sevilla, răspunse regele. Nu are casa ei, 
femeile şi guvernantele ei? 

— Seniore, nu pot s-o părăsesc. Pretutindeni unde voi merge, 
trebuie să mă urmeze. Este comoara mea şi veghez asupra ei. 

— Ah! ah! maurule, îţi aminteşti povestea contelui Julien şi a 
frumoasei Florinda!%? 


'513-Contele Julien, personaj legendar, guvernator al Andaluziei. 
Împins de un sen- timent de răzbunare, se spune că ar fi înlesnit 
intrarea maurilor în Spania, în anul 711. (N.T.) 

— Trebuie să mi-o amintesc, răspunse Mothril, pentru că 
datorită ei au intrat maurii în Spania, iar eu datorez cinstea de a 
fi ministrul Alteţei Voas- tre. 

— Dar nu mi-ai spus că ai o fată atât de frumoasă. 

— E adevărat; fiica mea e foarte frumoasă. 

— Atât de frumoasă încât o adori în genunchi, nu-i aşa? 

Mothril se prefăcu foarte tulburat de aceste cuvinte. 

— Eu! Cine a putut spune aşa ceva Alteţei Voastre? 

— Nu mi-a spus nimeni, am văzut singur, răspunse regele. Nu 
este fiica ta. 

— Vai! seniore, urmă Mothril. Nu cumva credeţi că mi-ar fi 
soţie sau iubită? 

— Dar atunci cine este? 

— Regele va afla într-o zi. Dar deocamdată mă duc să 
îndeplinesc po- runcile Alteţei Sale. 

Şi, despărţindu-se de don Pedro, plecă. 

Într-adevăr, tânăra, înfăşurată într-o manta albă care nu lăsa 
să i se vadă decât ochii mari, negri şi sprâncenele arcuite, făcea 
parte din suita mau- rului; dar acesta din urmă minţea spunând 
că avea să-l însoţească tot dru- mul. La două leghe de Sevilla, se 
întoarse din drum şi o lăsă pe fată în siguranţă, în palatul unei 
maure bogate în care avea încredere. 

lar el, îndemnându-şi calul să meargă mai repede, scurtă 
drumul printr-o goană neîntreruptă. 

În curând străbătu Guadalete, chiar prin locul unde dispăruse 
Rodrigue după vestita bătălie care a ţinut şapte zile şi, între 
Tariffa şi Cadix, văzu castelul Medina-Sidonia, înălţându-şi 
turnurile pline de tristeţea ce apasă asupra închisorilor. 

Acolo trăia de multă vreme o femeie tânără, blondă şi palidă, 
în tovărăşia unei singure femei. Paznicii roiau în jurul ei ca în 
jurul celui mai primejdios prizonier, iar priviri nemiloase o 
urmăreau fără încetare, fie că străbătea agale grădinile mistuite 
de arşiţa soarelui, cu braţele atârnându-i în jos şi cu capul 
plecat; fie că, stând culcată în faţa ferestrei zăbrelite, cerceta în- 
tinderile cu o privire melancolică, suspinând după libertate şi 
urmărind valurile nesfârşite şi mereu renăscânde ale uriaşului 
ocean. 

Această femeie era Blanche de Bourbon, soţia lui don Pedro, 
care o alun- gase chiar din noaptea nunţii. Se măcina încetul cu 

încetul în lacrimi şi în mâhnirea de a fi sacrificat unei ambiţii 
deşarte viitorul atât de luminos pe care îl văzuse strălucind într- 
o zi în ochii albaştri ai lui don Frederic. 

Când sărmana femeie vedea trecând pe câmp fetele care 
culeseseră strugurii de Xeres sau de Marbella, când îi auzea 
cântând pe iubiții lor care le ieşeau în întâmpinare, atunci inima 
i se îngreuna şi lacrimile îi scăldau ochii. Atunci şi ea, gândindu- 
se că s-ar fi putut naşte departe de tron şi li- beră, ca acele 
tinere culegătoare de struguri cu chipul oacheş, invoca o ima- 
gine scumpă şi şoptea un nume pe care-l rostise destul de des. 

Medina-Sidonia părea un loc blestemat, de când Blanche de 
Bourbon se afla prizonieră acolo. Gărzile alungau orice călător, 
temându-se să nu fie vreun complice sau cel puţin un prieten. 
Regina nu avea în fiecare zi decât un singur moment de 
libertate, sau mai degrabă de singurătate: ora la care, făcându- 
şi siesta sub soarele arzător, santinelele, ruşinându-se şi ele de 
ată- tea măsuri de siguranţă pentru paza unei femei, se 
sprijineau în lănci şi dormeau fie la umbra vreunui platan verde, 
fie la umbra unui zid. 

Atunci regina cobora pe o terasă ce dădea spre şanţul plin cu 
apă, şi dacă vedea din depărtare vreun călător, întindea braţele 
rugătoare, sperând să-şi facă din el un prieten care să ducă 
regelui Carol veşti despre ea. 

Dar nimeni nu răspunsese încă la această chemare a 
prizonierei. 

Într-una din zile totuşi, văzu venind pe drumul dinspre Arcos, 
doi călă- reţi, dintre care unul, cu tot soarele care, asemenea 
unui glob de foc îi cădea pe cască, părea că se simte destul de 
bine în armura lui. Îşi purta cu atâta semeţie lancea, încât de la 
prima vedere recunoşteai în el un cavaler viteaz. De cum îl zări, 
privirile Blanchei se aţintiră asupra lui şi nu-l mai părăsiră. 
Înainta în galopul întins al unui viguros cal negru şi, cu toate că 
se vedea destul de bine că vine de la Sevilla, cu toate că părea 
să se îndrepte spre Medina-Sidonia, iar toţi solii pe care îi 
primise până atunci de la Sevilla fuseseră soli ai durerilor, 
regina Blanche simţi mai degrabă bucurie decât teamă la 
vederea cavalerului. 

Zărind-o, şi el la rându-i se opri. 

O slabă presimţire de speranţă făcu atunci să bată inima 

prizonierei; se apropie de meterez, făcu semnul crucii şi, ca de 
obicei, împreună mâinile. 

Îndată necunoscutul, îndemnându-şi calul, veni în galop de-a 
dreptul spre terasă. 

Cu un gest speriat regina îi arătă santinela care dormea 
rezemată de un sicomor. 

Cavalerul descălecă, îi făcu semn scutierului să se apropie şi 
îi şopti câ- teva cuvinte. Scutierul conduse amândoi caii 
îndărătul unei stânci care îi ascundea vederii, apoi se înapoie la 
stăpânu-său; amândoi se îndreptară spre un tufiş mare de mirţi 
şi de fistici de unde se putea auzi vocea de pe te- rasă. 

Vrednicul cavaler care, întocmai ca şi Carol cel Mare, nu 
putuse în viaţa lui să scrie cu pana alte semne decât literele ce 
aveau forma de pumnal sau de spadă, porunci scutierului să 
scrie în grabă, cu un condei pe care acesta din urmă, fiind 
ştiutor de carte, îl purta totdeauna la el, câteva cuvinte pe o 
bucată de piatră teşită. 

Apoi făcu semn reginei să se dea puţin înapoi, ca să poată 
arunca piatra pe terasă. Cu braţu-i vânjos, azvârli piatra care 
despică aerul şi căzu pe les- pede la câţiva paşi de regină. 
Zgomotul căderii îl trezi pe soldatul cufundat într-un somn 
adânc, dar nevăzând în jurul lui decât pe regină, nemişcată şi 
tristă, cum se obişnuise s-o vadă în fiecare zi, în acelaşi loc, 
închise ochii şi adormi din nou. 

Regina se duse să ia piatra de jos şi citi: 


„Sunteţi nefericita regină Blanche, sora regelui meu?” 


Răspunsul fu plin de durere şi de măreție. Îşi încrucişă 
braţele pe piept şi făcu, de sus în jos, un semn cu capul, însoţit 
de două lacrimi mari ce-i că- zură la picioare. 

Cavalerul se înclină respectuos şi, adresându-se scutierului, 
care făcuse rost de o altă piatră pentru o a doua scrisoare, îi 
zise: 

— Scrie ce-ţi spun eu. 


„Doamnă, puteţi veni pe terasă diseară la ora opt? am să vă 
dau o scri- soare din partea lui don Frederic”. 

Scutierul se supuse. 

A doua misivă ajunse într-un mod tot atât de fericit ca şi 
prima. Blanche făcu o mişcare de bucurie, apoi după, o 
îndelungă gândire, răspunse: „Nu!” 

Atunci azvârli a treia piatră. 


„Există vreun mijloc de a pătrunde la dumneavoastră? întrebă 
el, silit să înlocuiască prin gesturi vocea, care ar fi putut trezi 
santinela, sau scrisul pe care braţul său nu ar fi avut puterea să- 
l arunce dincolo de şanţ. Regina arătă cavalerului un sicomor, 
pe care căţărându-se putea urca pe zid; apoi arătă o uşă care 
ducea de la zidul acela la turnul locuit de ea. 

Cavalerul se înclină; înţelesese. 

Tocmai atunci soldatul se trezi şi îşi reluă paza. 

Cavalerul rămase câtva timp ascuns, apoi, folosindu-se de un 
moment în care atenţia santinelei era îndreptată în altă parte, 
se strecură împreună cu scutierul îndărătul stâncii unde 
aşteptau caii. 

— Seniore, spuse scutierul, ne-am vârât într-o treabă foarte 
încurcată. De ce nu i-aţi trimis adineaori reginei biletul marelui 
maestru? În ceea ce mă priveşte, eu aşa aş fi făcut. 

— Pentru că o întâmplare putea să-l desprindă pe drum - şi 
regina nu m-ar fi crezut dacă biletul ar fi fost pierdut. Pe diseară 
deci şi să căutăm un mijloc de a ajunge la terasă fără să fim 
văzuţi de santinelă. 

Sosi seara. Agenor nu găsise încă niciun mijloc de a pătrunde 
în for- tăreaţă. Poate să fi fost ora şapte şi jumătate. 

Agenor ţinea să intre, dacă ar fi fost cu putinţă, fără violenţă 
şi mai de- grabă prin viclenie decât prin forţă. Dar, ca de obicei, 
Musaron era de cu totul altă părere decât stăpânul său. 

— În orice fel aţi întoarce-o, seniore, tot vom fi siliţi să ne 
batem şi să ucidem. Scrupulele voastre mi se par deci 
neîntemeiate. Uciderea tot uci- dere este. Omorul e un păcat şi 
la ora şapte şi jumătate şi la opt seara. Aşa- dar, din toate 
mijloacele pe care le propuneţi, tot al meu mi se pare mai bun. 

— Şi care e? 

— O să vedeţi. Întâmplarea face ca santinela să fie un ticălos 
de maur, un necredincios respingător la vedere, care roteşte 
nişte ochi albi ca şi când ar fi de pe acum pe jumătate scufundat 

în flăcările în care trebuie să fie scu- fundat în întregime într-o 
bună zi. Vă rog deci, seniore, să rostiţi un In manus!' şi să-l 
botezați în gând pe acest necredincios. 

— Şi la ce rezultat vom ajunge? întrebă Agenor. 

— La singurul de care trebuie să ţinem seama în această 
împrejurare. Ucidem corpul, dar salvăm sufletul. 

Cavalerul nu prea înţelegea mijlocul pe care se bizuia 
Musaron. Cu toate astea, deoarece avea o mare încredere în 
puterea de născocire a scutierului, pe care în mai multe rânduri 
avusese prilejul s-o preţuiască, se învoi cu propunerea acestuia 
şi începu să se roage. În vremea asta, Musaron, cu aceeaşi 
seninătate de care s-ar fi folosit când ar fi fost vorba să câştige o 
cupă de argint la o serbare câmpenească, îşi încordă arcul, 
aşeză o săgeată şi îl ochi pe maur; aproape numaidecât se auzi 
un şuierat ascuţit. Agenor, care nu-şi lua privirile de la 
santinelă, văzu cum i se clatină turbanul şi cum întinde braţele. 
Soldatul încovoindu-se, deschise gura ca pentru a striga, însă 
niciun sunet nu-i ieşi din gâtlej; înăbuşit de sânge şi susţinut de 
zidul de care se rezemase, rămase aproape drept şi absolut 
nemişcat. 

Agenor se întoarse atunci spre Musaron care, cu zâmbetul pe 
buze, îşi aşeza la loc arcul din care zburase săgeata înfiptă în 
inima maurului. 

— Vedeţi, seniore, spuse Musaron, din cele făcute de mine am 
putut trage două foloase: primul, că am trimis fără voia lui un 
necredincios în paradis; al doilea că l-am împiedicat să dea 
alarma. Acum, să mergem, nimic nu ne mai împiedică, terasa e 
pustie şi drumul ne este deschis. 

Alergară spre şanţ, pe care îl trecură înot. Apa aluneca pe 
armura ca- valerului ca pe solzii unui peşte. Cât despre 
Musaron, totdeauna grijuliu şi plin de respect faţă de persoana 
lui, se dezbrăcase făcând din haine un pachet pe care-l purta pe 
cap. Ajunşi la sicomor se îmbrăcă în vreme ce stăpânul său lăsa 
apa să se scurgă din armură, apoi se căţărară pe crengi, iar 
Musaron ajunse cel dintâi în vârf la aceeaşi înălţime cu 
meterezul. 


1414-Prescurtare de la rugăciunea „In manus tuas, Domine, commendo 
spiritum me- um”- „În mâinile tale, Doamne, îmi încredinţez sufletul”. 
(N.T.) 

— Ei bine! Ce vezi? întrebă Mauleon. 

— Nimic, răspunse scutierul, în afară de o uşă pe care n-o 
păzeşte nimeni şi pe care senioria voastră o va face să sară în 
lături cu două lovituri de se- cure. 

Mauleon ajunsese la aceeaşi înălţime cu scutierul şi prin 
urmare putu să-şi dea seama singur de adevărul celor auzite. 
Drumul era liber, iar uşa cu pricina, închisă seara, era singura 
care împiedica trecerea din apartamentul prizonierei pe terase. 

Aşa cum spusese Musaron, vârând muchia securii între 
pietrele zidului, Agenor făcu să sară broasca, apoi cele două 
zăvoare. 

Uşa se deschise. Dinaintea uşii se afla o scară turnantă care 
slujea de co- municaţie cu apartamentele reginei, a căror intrare 
principală se găsea în curtea interioară. La primul etaj găsiră o 
altă uşă la care cavalerul bătu de trei ori fără să i se răspundă. 

Agenor bănui că regina se temea de vreo surpriză. 

— Nu vă temeţi, doamnă, noi suntem. 

— V-am auzit bine, spuse regina de dincolo de uşă, dar nu 
cumva mă trădaţi? 

— Vă trădez atât de puţin, doamnă, răspunse Agenor, încât 
deschid această uşă pentru a vă înlesni fuga. Am ucis santinela. 
Vom traversa şanţul, treabă doar de câteva clipe, iar într-un 
sfert de oră veţi fi liberă şi pe drumul mare. 

— Dar aveţi cheia de la uşă? întrebă regina. M-au încuiat aici. 

Drept răspuns, Agenor execută aceeaşi manevră care îi 
reuşise şi la uşa de jos. După o clipă, uşa reginei fu forţată ca şi 
cea dintâi. 

— Mulţumescu-ţi ţie, Doamne! strigă regina zărindu-şi 
eliberatorii. Dar, adăugă ea cu un glas tremurând şi aproape 
nedesluşit, dar don Frederic? 

— Vai! doamnă, spuse Agenor - punând un genunchi pe 
pământ şi  întizând pergamentul, don Frederic... poftiţi 
scrisoarea lui. 

La lumina unei lămpi, Blanche citi biletul. 

— Dar înseamnă că e pierdut! strigă ea. Biletul este un ultim 
rămas bun al unui condamnat la moarte! 

Agenor nu răspunse. 

— Pentru Dumnezeu! strigă regina, în numele prieteniei 
dumitale pentru marele maestru, spune-mi dacă e mort sau 

trăieşte. 

— Şi într-un caz şi în altul, după cum vedeţi, don Frederic vă 
îndeamnă să fugiţi. 

— Dar dacă el nu mai este, urmă regina, pentru ce să fug? 
Dacă a murit, eu pentru ce să trăiesc? 

— Pentru a-i îndeplini ultima dorinţă, doamnă, şi pentru a 
cere răz- bunare în numele vostru şi al său, fratelui vostru, 
regele Franţei. 

În momentul acela, uşa dintre apartamente se deschise şi 
doica reginei, care o urmase încă din Franţa, intră palidă şi 
îngrozită. 

— Vai! doamnă, zise ea, castelul se umple de oameni înarmaţi 
care sosesc din Sevilla, iar un trimis al regelui cere să vă 
vorbească. 

— Veniti, doamnă, spuse Agenor, nu mai e timp de pierdut. 

— Dimpotrivă, zise regina, dacă nu m-ar găsi acum, ar alerga 
după noi şi ne-ar ajunge cu siguranţă. E mai bine să-l primesc 
pe trimisul acela şi apoi, după ce se va linişti văzându-mă şi 
după ce voi fi stat de vorbă cu el, vom fugi. 

— Dar, doamnă, urmă cavalerul, dacă trimisul acela a primit 
cumva porunci groaznice, dacă ar avea gânduri rele? 

— Voi afla de la el dacă don Frederic e mort sau viu. 

— Ei bine, doamnă, zise cavalerul, dacă acesta e singurul 
motiv pentru care îl primiţi, am să vă spun adevărul: e mort! 

— Dacă e mort, spuse regina Blanche, ce-mi pasă pentru ce a 
venit omul acela! Gândeşte-te la siguranţa dumitale, cavaler de 
Mauleon, atâta tot. Du-te şi spune trimisului că te urmez, 
adăugă Blanche adresându-se doicii. 

Apoi, întrucât cavalerul tot mai încerca s-o reţină, ea îi 
impuse ascultare printr-un gest de regină, şi ieşi din cameră. 

— Seniore, spuse Musaron, dacă vreţi să mă credeţi, s-o 
lăsăm pe regină să facă ce va crede de cuviinţă, iar noi să ne 
gândim la plecare. Ceva îmi spune că vom pieri aici în chip 
jalnic. Să amânăm pe mâine fuga reginei, şi mai întâi... 

— Ţine-ţi gura! zise cavalerul. Ori regina va fi liberă în 
noaptea asta, ori eu voi muri. 

— Atunci, seniore, urmă prevăzătorul Musaron, să punem cel 
puţin uşile la locul lor, ca să nu se bage de seamă dacă vine 
cineva pe terasă. O să gă- sească şi cadavrul maurului... 

— Împinge-l în apă. 

— E o idee, însă bună cel mult pentru o oră; are să vină iarăşi 
la su- prafaţă, încăpăţânatul. 

— O oră înseamnă câteodată viaţa, zise cavalerul; du-te. 

— Aş vrea să mă şi duc şi aş vrea să şi rămân lângă 
dumneavoastră; dacă nu mă duc, îl vor găsi pe maur; dacă mă 
duc, mi-e teamă să nu vi se în- tâmple vreo nenorocire cât timp 
vă voi lăsa singur. 

— Şi ce vrei să mi se întâmple când am pumnal şi spadă? 

— Mai ştii! răspunse Musaron. 

— Du-te odată, pierzi vremea degeaba. 

Musaron făcu trei paşi spre uşă, apoi oprindu-se deodată: 

— Ah! seniore, spuse el, auziţi vocea asta? 

Într-adevăr, sunetul unor cuvinte rostite destul de tare ajunse 
până la ei; cavalerul triase cu urechea. 

— Parcă ar fi vocea lui Mothril! zise cavalerul. E cu neputinţă 
totuşi. 

— Nimic nu e cu neputinţă cu maurii, iadul şi magia, urmă 
Musaron în- dreptându-se spre uşă cu o repeziciune care 
dovedea dorinţa lui de a se găsi cât mai repede sub cerul liber. 

— Dacă e Mothril, un motiv mai mult ca să intrăm la regină, 
spuse Age- nor; căci dacă e Mothril, regina e pierdută! Şi făcu o 
mişcare spre a-şi aduce la îndeplinire mărinimoasa inspiraţie. 

— Seniore, zise Musaron apucându-l de tunică, ştiţi că nu sunt 
un laş. Numai că sunt prevăzător. Nu fac o taină din asta, 
dimpotrivă mă mân- dresc. Ei bine! mai aşteptaţi câteva minute, 
bunul meu senior, după care vă voi urma şi în iad, dacă vreţi. 

— Să aşteptăm, răspunse cavalerul, poate că ai dreptate. 

Între timp vocea se auzea din ce în ce mai încet; în schimb, 
regina care vorbise până atunci cu glas scăzut, ridica tonul din 
ce în ce mai mult. După acest dialog ciudat urmă o scurtă 
tăcere, apoi un țipăt îngrozitor. 

Agenor nu putu să mai rabde şi se repezi în coridor. 

CUM A PRIMIT CAVALERUL DE MAULEON DE LA 
REGINA SARCINA DE A PREDA UN INEL REGINEI 
FRANŢEI, SORA SA 


lată ce se petrecuse, sau mai degrabă ce se petrecea în 
camera reginei. 

Blanche de Bourbon abia străbătuse coridorul şi urcase, în 
urma doicii, câteva trepte ce duceau în camera ei, când pe scara 
cea mare a turnului se auziră răsunând paşii greoi ai unei trupe 
de soldaţi. 

Insă trupa se opri la etajele de jos; numai doi oameni urcară, 
dintre care unul se opri pe coridor, pe când celălalt îşi urmă 
drumul spre camera re- ginei. 

Cineva bătu la uşă. 

— Cine e acolo? întrebă doica tremurând toată. 

— Un ostaş care vine din partea regelui don Pedro cu un 
mesaj pentru dona Bianca, răspunse o voce. 

— Deschide, zise regina. 

Doica deschise uşa şi se trase înapoi din faţa unui bărbat de 
statură înaltă care, îmbrăcat într-un costum de soldat, adică o 
tunică de zale ce-i acoperea tot corpul, mai era înfăşurat într-un 
burnuz alb, a cărui glugă îi acoperea capul şi ale cărui cute îi 
ascundeau mâinile. 

— Lasă-ne singuri, bună doică, spuse el cu un accent gutural 
după care se recunoştea uşor un maur, lasă-ne singuri. Am să-i 
comunic stăpânei du- mitale lucruri foarte importante. 

Cea dintâi pornire a doicii fu să rămână, cu toată porunca 
ostaşului; dar stăpâna ei, pe care o întrebă din priviri, îi făcu 
semn să plece, şi ea se supuse. Insă trecând prin coridor, 
regretă foarte mult că plecase, căci îl văzu stând ţeapăn şi tăcut 
lângă perete pe al doilea oştean, care se pregătea de bună 
seamă să îndeplinească poruncile celui care intrase la regină. 

De îndată ce doica trecu de omul acela, văzându-se despărțită 
de stăpâna ei de către cei doi vizitatori ciudaţi întocmai ca de o 

barieră cu neputinţă de trecut, înţelese că regina era pierdută. 

Cât despre aceasta din urmă, calmă şi plină de măreție ca de 
obicei, îna- intă spre aşa-zisul ostaş, trimisul regelui; acesta lăsă 
capul în jos ca şi când s-ar fi temut să nu fie recunoscut. 

— Acum suntem singuri, spuse ea, să stăm de vorbă. 

— Doamnă, începu necunoscutul, regele ştie că aţi purtat 
corespondenţă cu duşmanii săi, ceea ce, după cum ştiţi, este o 
crimă de înaltă trădare. 

— Şi numai de azi a aflat regele acest lucru? întrebă regina cu 
acelaşi calm şi aceeaşi măreție. Mi se pare că a trecut destul de 
multă vreme de când sunt pedepsită pentru această crimă, pe 
care pretinde că n-o cunoaşte decât de azi. 

Ostaşul înălţă capul şi răspunse: 

— Doamnă, de astă dată regele nu vorbeşte de duşmanii 
tronului, ci de duşmanii onoarei sale. Regina Castiliei nu trebuie 
să fie bănuită; şi totuşi a dat naştere la scandal. 

— Îndeplineşte-ţi însărcinarea, zise regina, şi pleacă după ce 
ţi-o vei fi în- deplinit. 

Ostaşul rămase o clipă tăcut ca şi când ar fi şovăit să 
vorbească mai de- parte; în cele din urmă întrebă: 

— Cunoaşteţi povestea lui don Guttiere? 

— Nu, răspunse regina. 

— Totuşi nu e mult de când s-a întâmplat şi a făcut destulă 
vâlvă. 

— Tocmai întâmplările mai recente nu le cunosc, răspunse 
prizoniera, iar vâlva, oricât de mare ar fi fost, străbate cu greu 
zidurile acestui castel. 

— Atunci am să v-o spun eu. 

Regina, silită să asculte, rămase în picioare, calmă şi demnă. 

— Don Guttiere, urmă trimisul, luase în căsătorie o femeie 
tânără, fru- moasă şi în vârstă de numai şaisprezece ani, tocmai 
vârsta pe care o avea Alteța Voastră când s-a căsătorit cu regele 
don Pedro. 

Regina rămase nepăsătoare la această aluzie, oricât de 
directă era. 

— Această femeie, urmă soldatul, înainte de a fi signora 
Guttiere, se nu- mea dona Mencia, şi sub acest nume, care era 
numele ei de fată, îl iubise pe un tânăr senior care nu era altul 
decât fratele regelui, contele Henric de Transtamare. 

Regina tresări. 

— Într-o noapte, înapoindu-se acasă, don Guttiere o văzu 
tremurând toa- tă şi foarte tulburată; începu s-o întrebe; ea 
pretinse că văzuse un bărbat ascuns în camera ei. Don Guttiere 
luă o făclie şi căută; dar nu găsi nimic decât un pumnal de mare 
preţ, şi îşi dădu seama că nu putea aparţine unui simplu 
gentilom. 

Pe mâner era înscris numele meşterului; se duse la el şi-l 
întrebă cui vânduse pumnalul. 

— Infantelui don Henric, fratele regelui don Pedro, răspunse 
meşterul. 

Don Guttiere aflase tot ce voia să afle. Nu se putea răzbuna 
pe prinţul Henric, căci era un vechi castilian plin de respect şi 
de venerație pentru stă- pânii săi, şi nu ar fi îndrăznit să-şi 
păteze mâinile cu sânge regal, oricât de mare ar fi fost insulta. 

Însă dona Mencia era fiica unui simplu gentilom, aşadar pe ea 
putea să se răzbune, şi se răzbună. 

— În ce fel? întrebă regina, atrasă de interesul ce i-l trezea 
povestirea acelei întâmplări, care avea o atât de mare 
asemănare cu a sa. 

— O! într-un fel foarte simplu, spuse trimisul. Se duse să-l 
aştepte la poarta lui pe un sărman chirurg numit Ludovico şi pe 
când acesta se înapoia acasă, îi puse pumnalul la gât, îl legă la 
ochi şi îl duse la locuinţa sa. 

Ajuns acolo, îi scoase legătura de la ochi. O femeie era legată 
de un pat, având două lumânări aprinse, una la cap, alta la 
picioare, ca şi când ar fi fost moartă. Braţul stâng, mai cu 
seamă, era legat atât de strâns încât ar fi în- cercat degeaba să 
şi-l scoată din legături. Chirurgul rămase înmărmurit, căci nu 
înţelegea nimic din toate astea. 

— Deschide vinele acestei femei, spuse don Guttiere, şi lasă 
sângele să se scurgă până când va muri. 

Chirurgul voi să se împotrivească, dar simţi pumnalul lui don 
Guttiere cum îi străpunge haina, fiind gata să-i străpungă şi 
pieptul; se supuse. În aceeaşi noapte, un om palid şi plin de 
sânge se arunca la picioarele lui don Pedro. 

— Sire, îi spunea el, astă-noapte am fost târât într-o casă, cu 
ochii legaţi şi cu pumnalul la gât, şi am fost silit să deschid 
vinele unei femei şi sa las să se scurgă tot sângele până a murit. 

— Şi cine te-a forţat? întrebă regele. Care e numele 
ucigaşului? 

— Nu-l cunosc, răspunse Ludovico. Dar fără să mă vadă 
cineva, mi-am muiat mâna în ligheanul cu sânge şi la ieşire, m- 
am făcut că mă clatin şi m-am rezemat de poartă cu mâna. 
Cercetaţi, sire, şi casa pe poarta căreia veţi vedea o mână 
însângerată va fi aceea a vinovatului. 

Regele don Pedro îl luă cu el pe primarul Sevillei şi străbătură 
împreună oraşul până când găsiră îngrozitoarea firmă; bătu 
atunci la poartă şi veni să deschidă chiar don Guttiere, căci 
uitându-se pe fereastră îl recunoscu pe ilustrul vizitator. 

— Don Guttiere, zise regele, unde este dona Mencia? 

— Aveţi s-o vedeţi, sire, răspunse spaniolul. 

Şi conducându-l pe rege în camera unde lumânările ardeau 
mereu şi un- de mai ieşeau încă aburi din ligheanul plin de 
sânge cald: 

— Sire, zise el, iat-o pe aceea pe care o căutaţi. 

— Ce ţi-a făcut această femeie? întrebă regele. 

— M-a înşelat, sire. 

— Şi pentru ce te-ai răzbunat pe ea şi nu pe complicele ei? 

— Complicele ei este prinţul don Henric de Transtamare, 
fratele regelui don Pedro. 

— Ai vreo dovadă în această privinţă? 

— Iată pumnalul prinţului, care i-a căzut din greşeală în 
camera soţiei mele, şi pe care l-am găsit când am venit acasă. 

— Bine, zise regele, înmormânteaz-o pe dona Mencia şi pune 
să se curețe poarta casei dumitale pe care se vede o mână 
însângerată. 

— Nu, sire, răspunse don Guttiere; fiecare om care practică o 
meserie publică are obiceiul să pună deasupra porţii semnul 
meseriei sale; eu sunt medicul onoarei mele şi mâna însângerată 
este firma mea. 

— Fie, zise don Pedro, să rămână deci acolo şi să-i arate celei 
de-a doua soţii, dacă te vei căsători din nou, cât respect şi 
credinţă datorează soţului ei. 

— Şi nu s-a mai întâmplat nimic altceva? întrebă Blanche, 

— Ba da, doamnă; înapoindu-se la palat, regele don Pedro l-a 
exilat pe infantele don Henric. 

— Ei bine! ce legătură are această poveste cu mine, întrebă 

regina, şi prin ce îmi seamănă dona Mencia? 

— Prin aceea că, întocmai ca dumneavoastră, ea a trădat 
onoarea soţului, răspunse ostaşul, şi prin aceea că, întocmai ca 
don Guttiere, a cărui purtare a încuviinţat-o şi pe care l-a iertat, 
regele don Pedro s-a şi răzbunat pe com- plicele vostru. 

— Pe complicele meu! Ce vrei să spui, ostaşule? murmură 
Blanche, căreia aceste cuvinte îi aduceau aminte de biletul lui 
don Frederic şi de spaimele ei trecute. 

— Vreau să spun că marele maestru a murit, răspunse cu 
răceală ostaşul, pentru crima de trădare a onoarei regelui său, 
şi că, fiind vinovată de ace- eaşi crimă ca şi el, trebuie să vă 
pregătiţi de moarte. 

Blanche rămase îngheţată, nu la vestea că avea să moară, ci 
la aceea că iubitul ei era mort. 

— Mort! spuse ea. Aşadar e adevărat, a murit! 

Cea mai iscusită accentuare a vocii omeneşti abia ar fi putut 
să redea câtă deznădejde şi groază puse tânăra femeie în aceste 
cuvinte. 

— Da, doamnă, reluă ostaşul maur, şi am adus cu mine 
treizeci de soldaţi spre a escorta corpul reginei de la Medina- 
Sidonia la Sevilla, pentru a i se acorda toate onorurile datorate 
rangului ei, deşi este vinovată. 

— Ostaşule, zise regina, ţi-am mai spus odată că regele don 
Pedro este judecătorul meu, iar tu doar călăul. 

— Bine, doamnă, urmă ostaşul, şi scoase din buzunar un şnur 
de mătase lung şi mlădios, la capătul căruia făcu un lat. 

Această cruzime rece o revoltă pe regină. 

— O! strigă ea, cum a putut regele don Pedro să găsească în 
tot regatul un spaniol care să primească această ticăloasă 
însărcinare? 

— Nu sunt spaniol, sunt maur! spuse ostaşul ridicând capul şi 
dând la o parte gluga albă care îi ascundea faţa, 

— Mothril! strigă ea, urgia Spaniei... 

— Un bărbat de sânge nobil, doamnă, care nu va dezonora 
capul reginei atingându-l, reluă maurul râzând. 

Făcu un pas spre regină, cu şnurul fatal în mână. Instinctul de 
conservare o făcu pe tânăra femeie să dea înapoi din faţa 
ucigaşului cu un pas egal cu cel pe care-l făcuse acesta pentru a 
se apropia de ea. 

— Vai! N-ai să mă ucizi astfel fără să-mi fac rugăciunea şi să 
mă îm- părtăşesc! strigă Blanche. 

— Doamnă, niciun păcat nu apasă asupra voastră, deoarece 
aţi spus că sunteţi nevinovată. 

— Ticălosule! Îndrăzneşti s-o insulţi pe regina ta înainte de a 
o sugru- ma... Oh! laşule! de ce n-am lângă mine pe vreunul din 
vitejii mei francezi să mă apere! 

— Da, spuse Mothril râzând, dar din păcate vitejii voştri 
francezi sunt de cealaltă parte a Pirineilor; în afară de cazul 
când Dumnezeul vostru ar face vreo minune... 

— Dumnezeul meu e mare! strigă Blanche. Ajutor! Cavalere! 
ajutor. 

Şi se repezi spre uşă; dar mai înainte de a fi atins pragul, 
Mothril azvârli şnurul care i se opri pe umeri. Apoi trase de laţ 
şi în momentul acela regina, simțind zgarda rece care îi 
strângea gâtul, scoase un țipăt sfâşietor. Tot a- tunci Mauleon, 
uitând sfaturile scutierului, se repezi spre locul de unde ve- nea 
țipătul. 

— Ajutor! strigă tânăra femeie cu glas sugrumat, zbătându-se 
pe podea. 

— Cheamă, cheamă, zise maurul strângând laţul de care 
nefericita prizo- nieră se agăța cu amândouă mâinile; cheamă şi 
vom vedea cine o să-ţi vină în ajutor, Dumnezeul tău sau iubitul. 

Deodată nişte pinteni răsunară pe coridor şi în pragul uşii 
apăru cava- lerul în faţa maurului încremenit. 

Regina scoase un geamăt în care se amesteca bucuria şi 
suferinţa. Agenor îşi ridică spada, însă Mothril, cu braţu-i 
vânjos, o forţă pe regină să se ridice, făcându-şi pavăză din 
corpul ei. 

Gemetele nenorocitei se schimbaseră într-un horcăit înăbuşit, 
braţele i se răsuciseră de violenţa durerii, iar buzele i se 
învineţiră. 

— Kebir! strigă Mothril în arabă, Kebir! Ajutor! 

Şi în acelaşi timp se apăra atât cu corpul reginei cât şi cu unul 
din acele temute iatagane, a cărui lamă înconvoiată, atunci când 
apucă un cap îl taie şi îl face să zboare, aşa cum fa- ce secera cu 
un spic de grâu. 

— Ah! Necredinciosule, strigă Agenor, vrei să ucizi o fiică a 
Franţei? 

Şi peste capul reginei, încercă să-l lovească pe Mothril cu 
spada. 

Dar în acelaşi timp, se simţi cuprins de mijloc şi îndoit spre 
spate de Ke- bir, ale cărui braţe îl strângeau ca într-o chingă de 
fier. 

Se întoarse spre acest nou adversar, dar pierdu un timp 
preţios. Regina căzuse din nou în genunchi; nu mai ţipa, nu mai 
gemea, nu mai horcăia. Părea moartă. 

Kebir căuta din ochi vreun loc în armura cavalerului unde să- 
şi poată îm- plânta pumnalul pe care-l ţinea între dinţi. 

Acestei scene îi trebuise mai puţin timp să ajungă în punctul 
unde ne aflăm, decât îi trebuie fulgerului să sclipească şi să 
dispară. Tocmai atât cât îi trebui lui Musaron ca să-şi urmeze 
stăpânul şi să ajungă la rându-i în ca- mera reginei. 

Ajunse. 

Ţipătul pe care-l scoase văzând ce se petrecea îi dădu de 
veste lui Agenor că îi sosise un ajutor. 

— Mai întâi regina! spuse cavalerul, care se afla tot în 
strânsoarea lui Kebir. 

Urmă o clipă de tăcere, după care Mauleon auzi un şuierat 
trecându-i pe la ureche, apoi simţi cum braţele maurului se 
desprindeau. 

Săgeata azvârlită de arcul lui Musaron îi străpunsese gâtul. 

— Repede la uşă! strigă Agenor, închide orice comunicaţie; eu 
am să mă ocup de bandit! 

Liberându-se de cadavrul lui Kebir care rămăsese agăţat de el 
într-o ul- timă strânsoare şi care căzu cu greutate pe podea, se 
repezi la Mothril; şi înainte ca acesta să fi avut vreme să se 
ridice şi să se apere, îi dădu o lovitură atât de puternică încât 
spada lui grea despică zaua dublă de fier ce-i ocrotea capul şi îi 
crestă ţeasta. Ochii maurului se împăienjeniră, un sânge negru 
şi gros îi năclăi barba şi căzu peste regină, ca şi când ar fi voit 
să-şi înăbuşe şi mai mult victima cu ultimele-i zvârcoliri. 

Agenor îl dădu la o parte pe maur cu o lovitură de picior, şi 
aplecându-se deasupra reginei îi desfăcu repede laţul care 
aproape îi intrase în carne. Un oftat prelung fu singurul semn că 
regina mai trăia; dar întreg corpul părea a-i fi paralizat. 

— A noastră e izbânda! strigă Musaron. Seniore, luaţi-o pe 
tânăra doam- nă de cap, eu am s-o iau de picioare, şi-o vom duce 

aşa. 

Ca şi când ar fi auzit cuvintele scutierului, ca şi când ar fi voit 
să vină în ajutorul eliberatorilor săi, regina se ridică printr-o 
mişcare convulsivă şi viaţa urcă din nou pe buzele ei. 

— În zadar, în zadar, spuse ea. Lăsaţi-mă. Sunt mai mult de 
jumătate în mormânt. Daţi-mi doar o cruce; să mor sărutând 
simbolul mântuirii noas- tre. 

Agenor îi dădu să sărute mânerul spadei care avea formă de 
cruce. 

— Vai! vai! zise regina. Abia coborâtă din cer şi iată-mă 
urcând din nou, că mă înapoiez printre celelalte fecioare, 
însoţitoarele mele. Dumnezeu mă va ierta căci am iubit şi am 
suferit mult. 

— Veniţi, veniţi, spuse cavalerul; mai e încă timp, vă vom 
salva. 

Regina apucă mâna lui Agenor. 

— Nu, nu! totul s-a sfârşit pentru mine. Ai făcut tot ce puteai 
face, cava- lere. Fugi, părăseşte Spania, înapoiază-te în Franţa, 
du-te la sora mea şi povesteşte-i tot ce-ai văzut, iar ea să ne 
răzbune. Eu am să-i spun lui don Frederic cât de-nobil şi 
credincios prieten ai fost. 

Şi scoțând din deget un inel, îl dădu cavalerului, spunându-i: 

— Vei preda acest inel surorii mele, este cel pe care mi l-a dat 
la plecare, în numele soţului ei regele Carol. 

Ridicându-se pentru a doua oară spre crucea spadei lui 
Agenor, îşi dădu sufletul chiar în clipa când atingea cu buzele 
fierul simbolic. 

— Seniore, strigă Musaron trăgând cu urechea spre coridor, 
vin, aleargă, sunt numeroşi. 

— Nu trebuie să găsească trupul reginei mele laolaltă cu al 
ucigaşilor, spuse Agenor. Ajută-mă, Musaron. 

Luă cadavrul reginei, îl aşeză într-o poziţie maiestuoasă pe 
scaunul de lemn sculptat şi îi puse piciorul pe capul însângerat 
al lui Mothril, aşa cum pictorii şi sculptorii au aşezat piciorul 
Fecioarei pe capul zdrobit al şarpelui. 

— Şi acum, să plecăm, zise Agenor, dacă nu suntem cumva 
încercuiți. 

Câteva minute mai târziu, cei doi francezi se aflau din nou 
afară, şi, îndreptându-se spre sicomor, vedeau cadavrul 

santinelei care, în aceeaşi poziţie în care îl lăsaseră, părea să 
mai vegheze şi acum cu ochii lui mari lipsiţi de priviri, pe care 
moartea uitase să-i închidă. 

Se şi aflau dincolo de şanţ, când forfota torţelor şi strigăte din 
ce în ce mai puternice le dădură de veste că taina din turn 
fusese descoperită. 


XII 

CUM A PLECAT CAVALERUL DE MAULEON SPRE 
FRANŢA ŞI CE I S-A INTAMPLAT PE DRUM 


Pentru a se înapoia în Franţa, Agenor o luă aproape pe acelaşi 
drum pe care o luase pentru a veni în Spania. Singur, prin 
urmare neinspirând nicio teamă; sărac, prin urmare neinspirând 
nicio invidie, nădăjduia să se achite într-un mod fericit de 
însărcinarea ce i-o dăduse regina muribundă; totuşi, trebuia să 
se ferească pe drum de o mulţime de întâlniri neplăcute. 

Mai întâi de leproşi care, după cum se spunea, otrăveau 
fântânile cu un amestec de păr uns cu capete de năpârci şi cu 
labe de broaşte râioase. 

Apoi de regele Navarrei, duşmanul regelui Franţei, şi prin 
urmare al francezilor. 

Apoi de ţărani!” care, după ce răsculaseră multă vreme 
poporul împotriva nobilimii, ajunseseră în cele din urmă să 
ridice biciul şi furca împotriva armurii. 

Apoi de englezi, instalaţi mişeleşte la toate colţurile mai bune 
al acelui frumos regat al Franţei, la Bayonne, la Bordeaux, în 
Dauphine, în Nor- mandia, în Picardia, ba la nevoie chiar în 
mahalalele Parisului; în sfârşit de Marile companii, adunături 
eterogene ce cuprindeau în ele tot ce poate fi mai rău, asmuţind 
împotriva călătorilor, împotriva proprietății, împotriva 
locuitorului paşnic, împotriva frumuseţii, împotriva puterii, 
împotriva bo- găţiei, o şleahtă veşnic flămândă. 

În afară de aceste neajunsuri din care nu am redat decât o 
mică parte, Agenor călătorea cum nu se poate mai liniştit. 

Pentru călătorul de pe vremea aceea era o obligaţie să 
studieze, să ur- meze şi să imite obiceiurile vrăbiilor de câmp. 
Ele nu fac un salt, un zbor, o mişcare fără a-şi întoarce capul cu 
repeziciune spre cele patru puncte car- dinale, spre a vedea 
dacă nu se zăreşte fie o puşcă, fie un lat, fie o praştie, fie un 
câine, fie un copil, fie un şoarece, fie un uliu. 

Musaron era vrabia îngrijorată şi prădalnică; fusese 
însărcinat de Agenor să aibă grijă de pungă şi n-ar fi vrut ca din 

aproape goală cum era să ajungă să bată vântul într-însa. 

Străbătură fără necazuri  Roussilon-ul,  Languedoc-ul, 
Dauphine-ul, Lyo- nnais-ul şi ajunseră până la Châlon-sur-Saone. 
Dar încrederea în norocul de până atunci îi pierdu: convinşi că 
nu avea să li se mai întâmple nimic fiind atât de aproape de 
ţintă, se încumetară să călătorească într-o noapte, iar în 
dimineaţa următoare, de cum se iviră zorile, căzură într-o 
ambuscadă atât de numeroasă şi atât de bine întinsă, încât nu 
era chip să i te împotriveşti; prevăzătorul Musaron puse mâna 
pe braţul stăpânului său în momentul în care acesta, fără să 
chibzuiască, se pregătea să-şi tragă spada din teacă, ast- fel că 
fură prinşi fără a se recurge la violenţă. Lucrul de care se 
temuseră cel mai mult sau mai degrabă cavalerul se temuse, li 
se întâmplase: Musaron şi cu el se aflau în puterea căpitanului 
unei companii, pe nume Hugues de Caverley, adică a unui om 
care era în acelaşi timp englez prin naştere, evreu prin fire, 
arab prin apucături, ţăran prin gusturi, navarez prin viclenie şi 
aproape lepros peste toate astea, căci se războise prin ţări atât 
de calde, zicea el, încât se obişnuise cu căldura până într-atât 
încât nu mai putea părăsi armura şi mănuşile de fier. 

Cât despre bârfitorii lui - şi căpitanul, ca toţi oamenii cu 
merite deo- sebite, avea destui - aceştia spuneau că dacă nu-şi 
scotea armura şi mănu- şile, o făcea ca să nu transmită 
numeroşilor săi prieteni boala neplăcută pe care avusese 
nenorocirea s-o aducă din Italia. 

Musaron şi cavalerul fură conduşi numaidecât în faţa şefului. 
Era un bărbat voinic care voia să vadă totul cu ochii lui; căci, pe 
vremurile acelea de restrişte, s-ar fi putut - după cum pretindea 
el - ca oamenii lui să lase să treacă vreun prinţ deghizat în 
cerşetor şi astfel ar fi pierdut un nou prilej de a face avere. 

În câteva clipe se lămurise ce treburi îl aduseseră pe Mauleon 
prin partea locului, treburi ce se puteau mărturisi, bineînţeles; 
cât despre însărcinarea dată de regina Blanche nici nu se aduse 
vorba. Se discută despre răscumpărare, atâta tot. 

— Te rog să mă ierţi, zise Caverley, stăteam acolo pe drum ca 
păianjenul pe grindă. Aşteptam pe cineva sau ceva, ai venit 
dumneata şi te-am prins; dar fără niciun gând rău împotriva 
dumitale. Vai! De când regele Carol al V-lea e regent, adică de 
la sfârşitul războiului, nu mai putem să ne câştigăm traiul. 


CAVALERUL DE MAULEON 


Dumneata eşti un cavaler încântător şi te-aş lăsa bucuros să 
pleci da- că am trăi în vremuri obişnuite; dar pe vreme de 
foamete, vezi dumneata, aduni şi firimiturile. 

— Ilată-le pe ale mele, spuse Mauleon arătându-i căpitanului 
punga goa- lă. Acum îţi jur pe Dumnezeu şi pe partea mea de 
paradis, că nu posed nici moşii, nici bani, nici altceva. Aşadar, la 
ce ţi-aş fi de folos? Lasă-mă să plec. 

— Mai întâi, tânărul meu prieten, răspunse căpitanul Caverley 
privind statura vânjoasă şi înfăţişarea războinică a cavalerului, 
mai întâi cred că ţi-ar sta de minune în primele rânduri ale 
companiei noastre, apoi ai calul dumitale, scutierul dumitale; 
dar nu toate astea constituie o captură pre- ţioasă pentru mine. 

— Şi mă rog, ce împrejurare nefericită îmi dă oare atât de 
mare preţ în ochii dumitale? 

— Eşti cavaler, nu-i aşa? 

— Da, am fost făcut cavaler la Narbonne de mâna unuia din 
cei dintâi prinți ai creştinătăţii. 

— Aşadar dumneata eşti pentru mine un ostatic preţios, 
deoarece măr- turiseşti că eşti cavaler. 

— Un ostatic? 

— Negreşit; dacă regele Carol al V-lea îl prinde pe unul din 
oamenii mei, pe unul din locotenenţii mei şi vrea să-l spânzure, 
atunci îl ameninţ şi eu că te spânzur pe dumneata, şi asta o să-l 
oprească. Dacă nu ţine seama de ame- ninţarea mea şi totuşi 
pune să-l spânzure, te spânzur şi eu pe dumneata şi o să fie o 
mare tristeţe pentru el să-şi vadă un gentilom spânzurat. Dar, 
iartă-mă, adăuga Caverley, văd la mâna dumitale o bijuterie pe 
care n-am băgat-o de seamă, ceva de parc-ar fi un inel. Ei, 
drăcie! Arată-mi-l şi mie, cavalere. Sunt amator de obiecte 
frumos lucrate, mai ales când scumpetea mate- rialului se 
adaugă la valoarea execuţiei. 

Din acest moment, Mauleon îşi dădu seama cu cine avea de-a 
face. Căpi- tanul Caverley era un conducător de bandă; se 
făcuse şef de bandiți, văzând că nu mai are nimic de făcut dacă 
şi-ar fi continuat în mod cinstit meseria de ostaş, după cum 
singur mărturisea. 

— Căpitane, zise Agenor retrăgându-şi mâna, respecţi ceva pe 
lumea as- ta? 

— Tot ce-mi produce teamă, răspunse condotierul. E drept că 

nu mă tem de nimic. 

— Îmi pare rău, spuse cu răceală Agenor, căci altminteri acest 
inel care valorează... 

— Trei sute de livre, întrerupse Caverley, aruncându-şi doar o 
privire asupra bijuteriei, dacă socotim numai greutatea aurului 
fără a ţine seama şi de lucrătură. 

— Ei bine! Acest inel, căpitane, care după spusele dumitale 
valorează doar trei sute de livre, dacă te-ai fi temut de ceva, ti- 
ar fi adus o mie. 

— Cum aşa? Spune, tânărul meu prieten, omul învaţă la orice 
vârstă, iar mie îmi place să învăţ. 

— Cel puţin ai cuvânt de onoare, căpitane? 

— Cred că aveam odată; dar tot dându-l în dreapta şi-n 
stânga, nu-l mai am. 

— Dar cel puţin, ai încredere în cuvântul altora care, 
nedându-l nicio- dată, îl mai au încă? 

— N-am încredere decât în cuvântul unui singur om, iar omul 
acela nu eşti dumneata, cavalere. 

— Cine e? 

— Seniorul Bertrand Duguesclin. Dar seniorul Duguesclin ar 
răspunde pentru dumneata? 

— Nu-l cunosc, spuse Agenor, cel puţin nu personal. Dar 
oricât de străin mi-ar fi, dacă mă laşi să mă duc unde am nevoie, 
dacă mă laşi să predau inelul cui trebuie, îţi făgăduiesc, chiar în 
numele seniorului Duguesclin, nu o mie de livre, ci o mie de 
scuzi de aur. 

— Prefer cele trei sute de livre peşin, cât valorează inelul, 
spuse Caverley râzând şi întinzând mâna spre Agenor. 

Cavalerul se dădu cu vioiciune înapoi şi îndreptându-se către 
o fereastră ce dădea spre râu: 

— Inelul acesta, spuse el scoţându-l din deget şi întinzând 
braţul dea- supra râului, este inelul reginei Blanche de Castilia, 
şi îl duc regelui Franţei. Dacă-mi vei da cuvântul tău că mă laşi 
să plec, şi să ştii că eu am încredere în el - îţi făgăduiesc o mie 
de scuzi de aur. Dacă mă refuzi, arunc inelul în râu şi pierzi atât 
inelul cât şi răscumpărarea. 

— Da, însă te opresc pe tine şi pun să te spânzure. 

— Asta e o despăgubire prea neînsemnată pentru un socotitor 
atât de di- baci ca tine; şi dovada că nu socoteşti moartea mea la 

preţul de o mie de scuzi, este că nu zici nu. 

— Nu zic nu, urmă Caverley, pentru că... 

— Pentru că ţi-e teamă, căpitane. Spune nu, şi inelul e 
pierdut, şi o să pui să mă spânzure după aceea, dacă vrei. Ei 
bine! Spui nu, spui da? 

— Pe legea mea! izbucni Caverley, cuprins de admiraţie, aşa 
băiat mai zic şi eu. Până şi scutierul a rămas țintuit locului. Să 
mă ia dracul! Pe splina sfântului nostru părinte papa! Îmi placi, 
cavalere. 

— Foarte bine, iar eu îţi sunt recunoscător cum se cuvine. Dar 
răspunde. 

— Ce vrei să răspund? 

— Da sau nu, nu cer altceva. 

— Ei bine! Da, 

— Să fie într-un ceas bun spuse cavalerul punând inelul la loc 
în deget. 

— Dar cu o condiţie, totuşi, urmă căpitanul. 

— Care? 

Caverley se pregătea să răspundă, când o mare zarvă îi atrase 
atenţia; tă- răboiul se petrecea la marginea satului, sau mai 
degrabă a taberei aşezate pe malul râului şi înconjurată de 
păduri. Mai mulţi soldaţi îşi băgară capetele speriate pe uşă, 
strigând: 

— Căpitarie, căpitane! 

— Bine, bine, răspunse condotierul, obişnuit cu acest soi de 
alarme, vin îndată; apoi întorcându-se spre cavaler: Tu, rămâi 
aici, te vor păzi doi- sprezece oameni. Sper că-ţi fac destulă 
onoare, ce zici? 

— Fie, zise cavalerul, dar să nu se apropie de mine; căci la 
primul pas ce-l vor face, arunc inelul în Saone. 

— Să nu vă apropiaţi, dar nici să nu-l părăsiţi, spuse Caverley 
bandiţilor. 

Şi, salutându-l pe cavaler, fără să fi ridicat o clipă viziera 
căştii, se în- dreptă cu paşi ce trădau nepăsarea obişnuinţei spre 
locul unde era gălăgia mai mare. 

Tot timpul cât lipsi, Mauleon şi scutierul rămaseră în picioare 
lângă fe- reastră, paznicii se aflau în cealaltă parte a camerei şi 
stăteau nemişcaţi în faţa uşii. 

Tărăboiul continuă deşi se potoli treptat, în cele din urmă 

încetă cu totul, şi, la o jumătate de oră, Hugues de Caverley 
apăru din nou, aducând cu el un nou prizonier pe care-l făcuse 
compania, împânzită prin întreg ţinutul ca un laţ de prins 
ciocârlii. 

Prizonierul părea să fie un nobil de ţară, de o statură 
frumoasă şi bine făcută; ca armură avea o cască ruginită şi o 
platoşă care părea să fi fost adu- nată de vreunul din strămoşii 
lui de pe câmpul de luptă de la Roncevaux!®. Când îl vedeai 
înzorzonat astfel, prima dată îţi venea să râzi; dar ceva mândru 
în ţinuta lui, ceva îndrăzneţ în înfăţişarea pe care încerca totuşi 
să şi-o prefacă smerită, inspira zeflemiştilor dacă nu respect cel 
puţin preca- uţie. 

— L-aţi scotocit bine? întrebă Caverley. 

— Da, căpitane, răspunse un locotenent german căruia 
Caverley îi datora fericita alegere a poziţiei pe care o ocupă; 
această alegere îi fusese sugerată acestuia nu de calităţile 
strategice, ci de bunătatea vinurilor care, încă de pe vremea 
aceea, se recoltau pe malurile Saonei. 

— Când zic el, urmă căpitanul, vreau să zic el şi oamenii lui. 

— Fiţi pe pace, operaţiunea a fost făcută aşa cum se cuvine, 
răspunse lo- cotenentul german. 

— Şi ce aţi găsit asupra lor? 

— O marcă de aur şi două mărci de argint. 

— Bravo! zise Caverley, ziua pare să fie destul de bună. 

Apoi întorcându-se spre noul prizonier: 

— Acum, spuse el, să stăm puţin de vorbă, paladinul!” meu; cu 
toate că semeni foarte mult cu un nepot al împăratului Carol cel 
Mare, nu mi-ar pă- rea rău să aflu chiar din gura dumitale cine 
eşti; să vedem, spune-ne sincer, fără reţinere, fără rezerve. 

— Sunt, aşa cum poţi vedea după accentul meu, răspunse 
necunoscutul, un biet gentilom din Aragon care am venit să 
vizitez Franţa. 

— Ai dreptate, spuse Caverley, Franţa e o ţară frumoasă. 

— Da, adăugă şi locotenentul, numai că momentul pe care l-ai 
ales nu prea e prielnic. 

Mauleon nu se putu opri să nu zâmbească, deoarece simţise 

pe pielea lui câtă dreptate avea locotenentul. 

Gentilomul străin rămase însă nepăsător. 

— Ascultă, urmă Caverley, nu ne-ai spus până acum decât 
ţara ta, adică jumătate din ce vrem să ştim; acum să ne spui şi 
numele tău. 

— Chiar de ţi l-aş spune, tot nu l-ai cunoaşte, răspunse 
cavalerul. De alt- fel nu am niciun nume căci sunt bastard. 

— Afară numai dacă nu eşti evreu, turc sau maur, trebuie să 
ai cel puţin un nume de botez. 

— Mă numesc Hernic, răspunse cavalerul. 

— Bine faci. Acum, ridică-ţi puţin casca să-ţi vedem şi noi 
mutrişoara de boiernaş aragonez. 

Necunoscutul şovăi şi se uită de jur împrejurul lui ca spre a se 
asigura că nu e nimeni care să-l cunoască. 

Caverley, plictisit de atâta aşteptare, făcu un semn. Unul din 
aventurieri se apropie atunci de prizonier, şi lovind cu mânerul 
spadei în bumbul de la cască, ridică viziera de fier ce ascundea 
faţa necunoscutului. 

Mauleon scoase un țipăt. Faţa aceea era portretul leit al 
nefericitului ma- re maestru don Frederic, de a cărui moarte nu 
putea totuşi să se îndoiască, deoarece îi ţinuse capul în mâini. 

Musaron îngălbeni de groază şi se închină. 

— Aha! Vă cunoaşteţi, spuse Caverley uitându-se pe rând la 
Mauleon şi la cavalerul cu casca ruginită. 

Auzind acestea, necunoscutul se uită la Mauleon cu oarecare 
îngrijorare. Dar de la prima privire dându-şi seama că îl vedea 
pe cavaler pentru prima oară, faţa i se însenină. 

— Ei, ce zici? întrebă Caverley. 

— Eu, spuse ultimul venit, nu-l cunosc pe acest gentilom, aşa 
că te înşeli. 

— Dar tu? 

— Eu la fel. 

— Atunci pentru ce ai scos un țipăt adineaori? întrebă 
căpitanul destul de neîncrezător, cu toată tăgada celor doi 
prizonieri. 

— Pentru că am crezut că vrea să-i taie capul atunci când i-a 
ridicat vi- ziera. 

Caverley începu să râdă. 

— Aşa renume rău avem? întrebă el. Dar fii sincer, cavalere, îl 

cunoşti sau nu pe acest spaniol? 

— Pe cuvântul meu de cavaler, răspunse Agenor, îl văd azi 
pentru prima oară. 

Şi în timp ce făcea acest jurământ, care era curatul adevăr, 
Mauleon nu-şi mai revenea din uimire văzând ciudata 
asemănare. 

Caverley îşi plimba ochii de la unul la altul. Cavalerul 
necunoscut îşi re- luase înfăţişarea de nepăsare şi părea o 
statuie de marmură. 

— Ascultă, spuse Caverley, nerăbdător să dezlege taina. Tu ai 
sosit pri- mul, cavaler de... Am uitat să te întreb de nume, dar 
nu cumva şi tu eşti bastard? 

— Da, spuse cavalerul, sunt. 

— Bine, murmură aventurierul. Atunci nici tu n-ai nume? 

— Ba da, am unul. Mă numesc Agenor, şi întrucât m-am 
născut la Mau- leon, mi se zice de obicei Bastardul de Mauleon. 

Caverley aruncă repede o privire spre necunoscut ca să vadă 
dacă numele rostit de cavaler îi făcea vreo impresie. 

Dar niciun muşchi nu i se mişcă pe faţă. 

— Aşadar, Bastard de Mauleon, zise Caverley, tu ai sosit 
primul, să ter- minăm cu treburile tale mai întâi, după aceea 
vom trece la ale seniorului Henric. După cum spuneam: inelul 
pentru două mii de scuzi. 

— Pentru o mie, îndreptă Agenor. 

— Crezi? 

— Sunt sigur. 

— Poate să fie şi aşa. Inelul deci pentru o mie de scuzi. Dar 
îmi garantezi că e chiar inelul Blanchei de Bourbon? 

— Da, zise cavalerul. 

Necunoscutul făcu la rându-i o mişcare de uimire care nu-i 
scăpă lui Mauleon. 

— Regina Castiliei? urmă Caverley. 

— Regina Castiliei, răspunse Agenor. 

Necunoscutul deveni mai atent. 

— Cumnata regelui Carol al V-lea? întrebă din nou căpitanul. 

— Cumnata regelui Carol al V-lea. 

Necunoscutul era numai urechi. 

— Aceeaşi care se află închisă în castelul Medina-Sidonia din 
porunca re- gelui don Pedro, soţul ei? 

— Aceeaşi care a fost spânzurată de curând din porunca 
soţului ei don Pedro la castelul Medina-Sidonia, răspunse 
necunoscutul cu o voce calmă, dar neşovăielnică. 

Mauleon îl privi cu uimire. 

— Ah! ah! făcu Caverley, iată că se încurcă iţele. 

— Cum aţi aflat această veste? întrebă Mauleon, credeam că 
sunt primul care o aduc în Franţa. 

— Nu v-am spus că sunt spaniol şi că vin din Aragon? Tocmai 
în mo- mentul plecării mele am auzit de această nenorocire, 
care făcea mare vâlvă în Spania. 

— Dar dacă regina Blanche de Bourbon a murit, cum de se 
află inelul la tine? 

— Pentru că mi l-a încredinţat înainte de a muri ca să mă duc 
să-l dau surorii ei regina Franţei şi să-i spun în acelaşi timp cine 
a pus s-o omoare şi cum a murit. 

— Aşadar ai fost de faţă la ultimele ei clipe? întrebă cu 
vioiciune cavalerul. 

— Da, răspunse Agenor, şi chiar eu l-am ucis pe asasinul ei. 

— Un maur? întrebă necunoscutul. 

— Mothril, răspunse cavalerul. 

— Chiar aşa e, însă nu l-ai ucis. 

— Cum aşa? 

— L-ai rănit doar. 

— Drace! zise Musaron, dacă aş fi ştiut una ca asta, eu care 
mai aveam încă unsprezece săgeți în tolbă! 

— Lăsaţi discuţia, spuse Caverley, toate astea sunt poate 
foarte impor- tante pentru voi, însă pe mine nu mă privesc 
câtuşi de puţin, având în vedere că eu nu sunt nici spaniol, nici 
francez. 

— Ai dreptate, zise Mauleon. Aşadar ne-am înţeles, opreşti tot 
ce aveam asupra mea şi îmi redai libertatea, atât mie cât şi 
scutierului meu. 

— N-a fost vorba de scutier, spuse Caverley. 

— Pentru că se înţelegea de la sine. Imi laşi inelul şi în 
schimbul inelului îţi dau o mie de livre. 

— De minune, urmă căpitanul, dar mai era încă o mică 
condiţie. 

— O condiţie? 

— Pe care mă pregăteam să ţi-o spun în clipa când am fost 

întrerupţi. 

— Aşa e, zise Agenor, mi-aduc aminte. Şi care e condiţia? 

— Ca în afară de cele o mie de livre la care preţuiesc biletul 
de liberă trecere, îmi vei mai datora serviciul în compania mea 
pe tot timpul primei expediţii la care va crede de cuviinţă regele 
Carol al V-lea să ne întrebu- inţeze, sau pe care voi socoti eu să 
o fac pentru propriul meu interes. 

Mauleon făcu o mişcare de uimire. 

— Aşa că alege: ori îmi primeşti condiţiile ori nu le primeşti. 
Ai să sem- nezi că faci parte din compania mea şi în schimbul 
acestui angajament, eşti liber... deocamdată, bineînţeles. 

— Şi dacă nu mai vin? întrebă Mauleon. 

— O! Ai să vii, i-o întoarse Caverley, pentru că pretinzi că ai 
cuvânt. 

— Ei bine! Fie, primesc, dar cu o rezervă, una singură. 

— Care? 

— Aceea că, sub niciun motiv, nu vei putea să mă faci să ridic 
armele îm- potriva regelui Franţei. 

— E drept. La asta nu mă gândisem, spuse Caverley, eu care 
nu am ca rege decât pe cel al Angliei, şi nici măcar pe el... O să 
scriem aşadar un an- gajament şi tu o să-l semnezi. 

— Nu ştiu să scriu, zise cavalerul, care împărtăşea fără nicio 
stinghereală neştiinţa de carte răspândită în general printre 
nobilii acelor vremuri. Dar are să scrie scutierul meu. 

— Şi ai să-ţi pui crucea pe el? întrebă Caverley. 

— Am s-o pun. 

Luă un pergament, o pană şi le întinse lui Musaron, care 
scrise după dic- tarea sa: 


„Eu, Agenor, cavaler de Mauleon, mă angajez ca de îndată ce- 
mi voi fi îndeplinit însărcinarea pe lângă regele Carol al V-le, să 
mă înapoiez la căpitanul Hugues de Caverley oriunde s-ar găsi şi 
să-l slujesc, eu şi scutierul meu, pe tot timpul celei dintâi 
campanii, cu condiţia ca această primă cam- panie să nu fie 
îndreptată împotriva regelui Franţei, nici împotriva mon- 
seniorului conte de Foix, seniorul meu suzeran”, 


— Şi cele o mie de livre? strecură încet Caverley. 
— E drept, zise Agenor, le uitasem. 

— Da, însă eu am o memorie bună. 
Agenor continuă, dictându-i lui Musaron: 


„Şi pe deasupra voi preda numitului Hugues Caverley suma 
de o mie de livre pe care recunosc că i-o datorez, în schimbul 
libertăţii provizorii pe care mi-a redat-o”. 


Scutierul adăugă ziua, luna şi anul, după care cavalerul apucă 
pana, a- proape tot aşa cum ar fi apucat un pumnal şi trase cu 
curaj un semn în for- mă de cruce. 

Caverley luă pergamentul, îl citi cu cea mai mare atenţie, 
presără nişte nisip pe scrisul încă umed, îndoi cu grijă 
pergamentul şi îl vâri după cureaua de care-i atârna spada. 

— Aşa, acum totul e-n ordine. Poţi să pleci, eşti liber. 

— Ascultă, spuse necunoscutul. Cum nu am vreme de pierdut 
şi cum şi eu sunt chemat la Paris pentru o treabă importantă, îţi 
propun să mă răs- cumpăr în aceleaşi condiţii ca şi acest 
cavaler. Te învoieşti? Răspunde, dar răspunde repede. 

Caverley începu să râdă. 

— Pe tine nu te cunosc, zise el. 

— Îl cunoşti oare mai mult pe seniorul Agenor de Mauleon, 
care nu se află în mâinile tale, după cât mi se pare, decât deo 
oră? 

— O! spuse Caverley, nouă fizionomiştilor nu ne trebuie nici 
măcar o oră ca să cântărim oamenii, şi totuşi în timpul orei pe 
care a petrecut-o în preajma mea, cavalerul a făcut ceva după 
care am putut să-l cunosc. 

Cavalerul aragonez zâmbi ciudat. 

— Aşadar mă refuzi? întrebă el. 

— Negreşit. 

— Are să-ţi pară rău. 

— Ei aşi! 

— Ascultă! mi-ai luat tot ce aveam, aşa că deocamdată nu mai 
am nimic să-ţi ofer. Păstrează-mi oamenii ca ostatici, păstrează- 
mi echipajele şi lasă-mă să plec numai cu calul. 

— Ei, drace! Mare hatâr îmi faci; echipajele şi oamenii tăi 
sunt ale mele, pentru că se află la mine. 

— Atunci, lasă-mă cel puţin să-i spun două vorbe acestui tânăr 
senior, pentru că e liber să plece. 

— Două vorbe în privinţa răscumpărării? 

— Negreşit. La cât o preţuieşti? 

— La suma care s-a găsit la tine şi la oamenii tăi, adică la o 
marcă de aur şi la două mărci de argint. 

— Fie, spuse cavalerul. 

— Ei bine, atunci spune-i ce crezi de cuviinţă. 

— Ascultă-mă cavalere, zise gentilomul aragonez. 

Şi amândoi se retraseră deoparte spre a putea vorbi 
nestingheriţi. 


XIII 


CUM S-A RĂSCUMPĂRAT CAVALERUL ARAGONEZ 
IN SCHIMBUL A ZECE MII DE SCUZI DE AUR 


Căpitanul Caverley urmărea din ochi cu foarte multă atenţie 
convorbirea dintre cei doi străini; dar spaniolul îl trăsese pe 
Agenor destul de departe de aventurier pentru ca niciuna din 
vorbele rostite de ei să nu poată ajunge până la el. 

— Domnule cavaler, începu necunoscutul, iată-ne la o distanţă 

de la care nu putem fi auziţi dar nu şi feriţi de priviri; astfel că 
fii bun şi lasă-ţi în jos viziera căştii, ca chipul să nu te dea în 
vileag faţă de toţi cei ce te înconjură. 

— Iar dumneata, seniore, zise Agenor, înainte de aţi cobori 
viziera, lasă-mă să te mai privesc câteva clipe. Crede-mă că simt 
când te privesc o bucu- rie dureroasă pe care n-o poţi înţelege. 

Necunoscutul zâmbi cu tristeţe. 

— Domnule cavaler, urmă el, priveşte-mă cât pofteşti, căci eu 
nu-mi voi cobori viziera. Cu toate că sunt abia cu cinci sau şase 
ani mai în vârstă decât dumneata, am suferit destul ca să fiu 
sigur de faţa mea: este un slujitor supus care nu spune niciodată 
decât ceea ce vreau eu să spună, şi dacă ea îţi reaminteşte 
trăsăturile unei persoane iubite, cu atât mai bine, asta va fi o 
încurajare pentru mine ca să-ţi cer un serviciu. 

— Vorbeşte, zise Agenor. 

— Văd că banditul care ne-a făcut prizonieri are o părere 
foarte bună despre dumneata. Se pare că nu se întâmplă acelaşi 
lucru cu mine; în vreme ce pe mine se încăpăţânează să mă 
reţină, dumitale îţi îngăduie să-ţi con- tinui drumul. 

— Da, seniore, răspunse Agenor surprins că vede, de când 
vorbeau nes- tingheriţi, că spaniolul, deşi mai păstra un uşor 
accent, vorbea franţuzeşte foarte bine. 

— Ţin să-ţi spun, urmă aragonezul, că oricare ar fi nevoia 
dumitale de a-ţi continua drumul, a mea nu este mai puţin mare: 
trebuie cu orice preţ să scap din mâinile acestui om. 

— Seniore, spuse Agenor, dacă îmi juri că eşti cavaler, dacă 
îmi dai cu- vântul dumitale, pot la rându-mi să-mi angajez 
onoarea faţă de căpitanul Caverley spre a-l convinge să te lase 
să pleci odată cu mine. 

— Tocmai acesta este serviciul pe care voiam să te rog să mi-l 
faci. Eşti pe atât de inteligent pe cât eşti de curtenitor, cavalere. 

Agenor se înclină. 

— Aşadar eşti nobil? întrebă el. 

— Da, senior Agenor, şi pot adăuga chiar că puţini gentilomi 
se pot lăuda că sunt mai nobili decât mine. 

— Atunci, zise cavalerul, ai un alt nume decât cel pe care ţi l- 
ai dat? 

— Da, desigur, răspunse cavalerul; dar tocmai aici te rog să 
dai dovadă de discreţie; trebuie să te mulţumeşti cu cuvântul 

meu fără a-mi cunoaşte numele, căci nu pot să ţi-l spun. 

— Chiar unui om căruia îi angajezi onoarea, chiar unui om 
căruia îi ceri să răspundă pentru dumneata? întrebă Agenor cu 
surprindere. 

— Domnule cavaler, reluă necunoscutul, îmi dau seama că 
această pru- denţă e nevrednică de dumneata şi de mine. Dar 
mă silesc interese grave ca- re nu sunt numai ale mele. Obține- 
mi eliberarea la orice preţ vrei, şi oricare ar fi acel preţ, pe 
cuvântul meu de gentilom, îl voi plăti. Apoi, dacă-mi dai voie să 
mai adaug un cuvânt, îţi pot spune că n-are să-ţi pară rău de a 
mă fi obligat cu acest prilej. 

— Destul; destul, seniore, spuse Mauleon, cere-mi un serviciu, 
dar nu mi-l cumpăra dinainte. 

— Mai târziu, senior Agenor, zise necunoscutul, îmi vei preţui 
since- ritatea care mă sileşte să-ţi vorbesc astfel; aş fi putut să 
te mint şi să-ţi spun un nume fals; nu mă cunoşti, astfel că 
vrând-nevrând ar fi trebuit să te mul- ţumeşti cu spusele mele. 

— Acelaşi lucru îl gândeam şi eu, urmă Mauleon. Aşadar, vei 
fi liber oda- tă cu mine, senior, în cazul când căpitanul Hugues 
de Caverley va binevoi să-mi păstreze aceeaşi simpatie. 

Agenor îl părăsi pe străin care rămase în acelaşi loc şi se 
înapoie la Ca- verley care aştepta nerăbdător rezultatul 
convorbirii. 

— Ce se-aude? întrebă căpitanul. Eşti mai norocos decât 
mine, prietene, şi ai aflat cine e acest spaniol? 

— Un negustor bogat din Toledo care vine în Franţa cu 
treburi de co- mert. Pretinde că reținerea lui aici i-ar pricinui o 
mare pagubă. Cere ga- ranţia, mea, o primeşti? 

— Eşti gata s-o dai? 

— Da. Împărtăşind pentru o clipă situaţia lui, era firesc să-i 
ţin partea. Haide căpitane, să fim mărinimoşi în afaceri. 

Caverley se gândi o clipă. 

— Un negustor bogat, urmă el. Care are nevoie de libertate ca 
să-şi continuie negoţul... 

— Domnule, şopti Musaron la urechea stăpânului său, cred că 
aţi rostit o vorbă cam necugetată. 

— Ştiu eu ce fac, răspunse Agenor. 

Musaron se înclină, ca un om care are încredere în prudenţa 
stăpânului. 

— Un negustor bogat! repetă Caverley. Drace! atunci, 
înţelegi, are să fie mai scump decât pentru un gentilom; aşa că 
preţul de o marcă de aur şi două mărci de argint nu mai poate 
să ţină. 

— De aceea ţi-am spus şi eu în mod sincer cine era, căpitane; 
căci nu vreau să te împiedic să scoţi de la prizonierul dumitale 
răscumpărarea co- respunzătoare cu poziţia lui. 

— Hotărât, cavalere, ţi-am mai spus-o, eşti un băiat de treabă. 
Şi cât oferă el? Trebuie să-ţi fi suflat vreo vorbă despre asta cât 
aţi tot şuşotit deoparte. 

— Mi-a spus să merg cu dumneata până la cinci sute de scuzi 
de argint sau de aur. De aur. Cu cinci sute de scuzi de argint ai 
fi înşelat. 

Caverley nu răspunse, socotea mereu. 

— Cinci sute de scuzi de aur, spuse el, ar ajunge pentru un 
simplu ne- gustor. Dar ai zis că e un negustor bogat, adu-ți 
aminte. 

— Mi-aduc aminte, răspunse cavalerul, şi văd că am făcut rău 
că ţi-am spus-o, senior căpitan. Dar, cum trebuie să-ţi înduri 
pedeapsa greşelilor, ei bine, să ridicăm despăgubirea la o mie 
de scuzi, şi dacă va trebui să plătesc cinci sute pentru limbuţia 
mea, am să-i plătesc. 

— Nu poate să fie de ajuns pentru un negustor bogat, 
răspunse Caverley. O mie de scuzi de aur! E cel mult 
răscumpărarea unui cavaler. 

Agenor întrebă din ochi pe cel ale cărui interese era 
însărcinat să le ape- re, spre a şti dacă putea să se angajeze mai 
departe. Aragonezul făcu din cap un semn afirmativ. 

— Atunci, spuse cavalerul, să dublăm suma şi cu asta, basta. 

— Două mii de scuzi de aur, urmă condotierul începând să se 
mire sin- gur de preţul ridicat pe care necunoscutul îl dădea 
pentru persoana lui. Două mii de scuzi de aur, dar e oare cel 
mai bogat negustor din Toledo? Pe legea mea, mi se pare că am 
dat o mare lovitură şi vreau să trag cât mai multe foloase. Ei 
bine! să mai dubleze puţin şi vom vedea. 

Agenor se uită din nou la clientul său care îi făcu un semn 
asemenea cu primul. 

— Atunci, zise cavalerul, pentru că eşti aşa de pretenţios, vom 
merge până la patru mii de scuzi de aur. 

— Patru mii de scuzi de aur! exclamă Caverley uimit şi 
încântat totodată. Atunci, înseamnă că e un evreu, iar eu sunt 
prea bun creştin ca să-i dau drumul unui evreu fără de cel 
puţin... 

— Cel puţin cât? repetă Agenor. 

— Cel puţin... căpitanul se opri singur în faţa cifrei ce-i venea 
pe buze, atât de enormă i se părea această cifră, cel puţin zece 
mii de scuzi de aur. Ah! iată că mi-a scăpat cuvântul, dar n-am 
ce-i face. 

Necunoscutul făcu un semn aproape neobservat de 
încuviinţare. 

— Bate palma, spuse Agenor întinzând mâna spre Caverley, 
suma ne convine şi ne învoim. 

— O clipă, o clipă, strigă Caverley, pentru zece mii de scuzi 
nu pot să primesc garanţia cavalerului, pe rânza papei! Mi-ar 
trebui un prinţ pentru o asemenea garanţie şi încă nici atât, căci 
cunosc mulţi din ei în care n-aş avea încredere. 

— Pungaşule! strigă Mauleon mergând drept spre Caverley şi 
ducând mâna la spadă, mi se pare că te îndoieşti de mine. 

— Ei! nu, copile, răspunse Caverley, te înşeli. Nu de tine mă 
îndoiesc, ci de el. li închipui cumva că odată scăpat din 
ghearele mele are să plătească zece mii de scuzi de aur? Nu. La 
prima răspântie are s-o ia la stânga şi n-ai să-l mai vezi 
niciodată. N-a fost atât de darnic în vorbe, sau mai degrabă în 
gesturi, căci am văzut gesturile ce ţi le făcea, decât pentru că 
avea de gând să nu plătească. 

Cu toată nepăsarea de care dăduse dovadă până atunci 
străinul, Agenor văzu cum se roşeşte de mânie; dar aproape 
numaidecât se stăpâni şi, făcând cavalerului un semn cu mâna: 

— Vino, senior Agenor, zise el, mai am să-ţi mai spun ceva. 

— Nu te duce, urmă Caverley. Vrea să te ademenească cu 
niscai vorbe frumoase şi să-ţi lase pe cap cele zece mii de scuzi 
de aur. 

Dar cavalerul simţea instinctiv că aragonezul era mai mult 
decât arăta; se apropie deci de el cu încredere deplină şi chiar 
cu oarecare respect. 

— Iţi mulţumesc, eşti un gentilom cinstit! zise spaniolul cu 
glas încet. Ai făcut bine că te-ai angajat pentru mine şi pe 
cuvântul meu, nu ai de ce să te temi. Aş putea să-i plătesc lui 

Caverley chiar acum dacă aş vrea, căci am la şaua calului meu 
mai mult de trei sute de mii de scuzi în aur şi în diamante; dar 
ticălosul mi-ar primi răscumpărarea şi după ce o va fi primit nu 
mi-ar reda libertatea. lată aşadar ce vei avea de făcut; vei 
schimba calul cu al meu, vei pleca şi mă vei lăsa aici, apoi, în 
primul oraş, vei descoase şaua, vei lua din ea un sac de piele, iar 
din sac vei lua câte diamante îţi vor trebui ca să faci zece mii de 
scuzi de aur; apoi, cu o escortă numeroasă, vei veni să mă iei. 

— Seniore, spuse Agenor uimit, dar cine eşti, pentru 
Dumnezeu! ca să dispui de atâta bănet? 

— Cred că ţi-am arătat destulă încredere dându-ţi pe mână tot 
ce posed, ca să mai fie nevoie să-ţi spun cine sunt. 

— Seniore! seniore! urmă Mauleon, într-adevăr, acum încep 
să tremur şi nu ştii câte scrupule îmi dau ghes. Asemănarea 
aceasta ciudată, bogăţia, taina ce te înconjoară... Seniore, am de 
apărat nişte interese în Franţa... interese sfinte... şi poate aceste 
interese sunt opuse celor ale dumitale... 

— Răspunde-mi, zise necunoscutul cu tonul unui om obişnuit 
să po- runcească: Te duci la Paris, nu-i aşa? 

— Da. 

— Te duci să-i predai regelui Carol al V-lea inelul reginei 
Castiliei? 

— Da. 

— Te duci să-i ceri răzbunare în numele său? 

— Da. 

— Împotriva regeluj don Pedro? 

— Împotriva regelui don Pedro. 

— Atunci nu fi îngrijorat, reluă spaniolul, interesele noastre 
sunt ace- leaşi, căci regele don Pedro a ucis-o pe... regina mea; 
astfel că şi eu am jurat s-o răzbun pe dona Blanche. 

— E oare adevărat ce spui? întrebă Agenor. 

— Domnule cavaler, zise necunoscutul pe un ton hortărât şi 
măreț, uită-te bine la mine... Pretinzi că semăn cu cineva pe 
care-l cunoşti. Cine era acel cineva? Spune! 

— O! nefericitul meu prieten! izbucni cavalerul O! nobilul 
mare maestru! Seniore, semeni ca două picături de apă cu 
Alteța Sa don Frederic. 

— Da, nu-i aşa? spuse zâmbind necunoscutul, o asemănare 
ciudată... o asemănare de frate. 

— Cu neputinţă! zise Agenor privindu-l pe aragonez aproape 
cu teamă. 

— Du-te în orăşelul apropiat, domnule cavaler, vinde unui 
evreu dia- mantele şi spune-i şefului trupei spaniole că don 
Henric deTranstamare e prizonierul căpitanului Caverley... 
Linişteşte-te, te văd prin armură cum tremuri. Gândeşte-te că 
suntem priviţi. 

Agenor tremura într-adevăr de surpriză. Îl salută pe prinţ cu 
mai mult respect decât ar fi trebuit poate şi se îndreptă spre 
Caverley care, scutindu-l de jumătate din drum, îi venea în 
întâmpinare. 

— Ei bine! zise căpitanul punându-i mâna pe umăr, se pricepe 
la vorbe frumoase, vorbe aurite, iar tu te laşi tras pe sfoară, 
bietul de tine! 

— Căpitane, spuse Agenor, vorbele acestui negustor sunt 
aurite într-adevăr, căci mi-a destăinuit un mijloc de a-ţi plăti 
răscumpărarea înainte de venirea serii. 

— Cei zece mii de scuzi de aur? 

— Cei zece mii de scuzi de aur. 

— Nimic mai uşor, spuse necunoscutul apropiindu-se: 
cavalerul îşi va continua drumul până într-un loc pe care-l 
cunoaşte şi unde am nişte bani depuşi; are să-ţi aducă banii, 
zece pungi de o mie de scuzi de aur fiecare. Ai să vezi aurul, ai 
să-l pipăi, ca să fii convins de-a binelea, iar când vei fi cu totul 
convins, când aurul va fi în cuferele tale, mă vei lăsa să plec. 
Cer oare prea mult? Îţi convine aşa? 

— Dacă îmi convine. Pe legea mea! Da, numai să te ţii de 
vorbă, spuse Caverley care credea că visează. 

Apoi, întorcându-se către locotenentul lui: 

— lată unul care se preţuieşte destul de scump. Să vedem 
cum îşi va plăti preţul; 

Agenor se uită la prinţ. 

— Domnule de Mauleon, zise acesta, în amintirea marelui 
serviciu pe care mi-l faci şi ca semn al recunoştinţei ce ţi-o 
păstrez, după obiceiul fră- ţesc al cavalerilor, să schimbăm calul 
şi spada; poate că vei pierde făcând acest schimb, dar te voi 
despăgubi mai târziu. 

Agenor îi mulţumi. Caverley, care auzise, începu, să râdă. 

— Iar te fură, îi spuse în şoaptă tânărului. I-am văzut calul, nu 

face cât al tău. Cu siguranţă că nu e nici cavaler, nici negustor, 
nici evreu, e maur. 

Prinţul se aşeză liniştit în faţa unei mese făcându-i semn lui 
Musaron să redacteze un al doilea angajament asemănător cu 
primul; şi după ce fu redactat, Agenor, care era girantul 
prinţului, îşi puse crucea cum făcuse şi la al său; apoi, după ce 
căpitanul Caverley îl cercetă cu grija lui obişnuită, cavalerul 
plecă spre Châlon, care se zărea de cealaltă parte a Saonei. 
Totul se petrecu aşa după cum spusese prinţul. Agenor găsi în 
şa săculeţul de pie- le şi în săculeţ diamantele. Vându din ele în 
valoare de douăsprezece mii de scuzi, căci prinţul, jefuit în 
întregime de Caverley, avea nevoie să-şi umple punga la loc; 
apoi, pe când se întorcea spre tabără îl găsi pe căpitanul spa- 
niol despre care-i vorbise don Henric de Transtamare, îl 
recunoscu, îi po- vesti păţania prinţului şi plecă însoţit de el şi 
de oamenii lui până la o pădurice aflată la o depărtare de 
aproape un sfert de leghe de locul unde se găsea tabăra. Acolo 
spaniolii se opriră şi Agenor îşi continuă drumul. 

Lucrurile se petrecură într-un mod mai cinstit chiar decât 
nădăjduia cavalerul. Caverley îşi socoti de mai multe ori scuzii 
de aur oftând adânc de fiecare dată, căci abia atunci îi venise 
ideea că unui om care plătea cu atâta punctualitate şi 
repeziciune, n-avea decât să-i ceară de două ori suma pe care o 
ceruse şi cu siguranţă că i-ar fi plătit-o. 

Totuşi trebuia să se hotărască odată, şi întrucât cavalerul îşi 
tinuse cu stricteţe cuvântul, să şi-l onoreze şi el pe al său. 

Caverley îi lăsă deci să plece pe cei doi tineri, dar nu fără a-i 
reaminti lui Agenor că nu se achitase faţă de el şi că îi mai 
datora o mie de scuzi şi serviciul pe timpul unei întregi 
campanii. 

— Nădăjduiesc că nu te vei mai înapoia niciodată la aceşti 
bandiți, spuse prinţul de îndată ce se văzură liberi. 

— Vai! răspunse Agenor, va trebui totuşi. 

— Voi plăti eu ce va fi nevoie ca să te răscumpăr. 

— Dar nu-mi vei răscumpăra cuvântul, prinţul meu, zise 
Agenor, iar eu mi-am dat cuvântul. 

— La naiba! spuse prinţul, eu nu mi l-am dat pe-al meu, voi 
pune să-l spânzure pe Caverley, cum te văd şi cum mă vezi. În 
felul acesta nu voi avea regretul că scuzii mei de aur o să-i 

folosească. 

În momentul acela ajunseră lângă păduricea unde stătea la 
pândă că- pitanul spaniol cu cei douăzeci de lăncieri, iar Henric, 
bucuros că a scăpat doar cu atât, se întâini din nou cu prietenii 
săi. 

Aşa se termină aventura în care intraseră împreună prinţul şi 
cavalerul, şi din care prinţul scăpase datorită cuvântului dat de 
cavaler. 

Cât despre Agenor, care plecase fără bani şi fără prieteni, se 
trezea că are aproape o comoară la dispoziţie şi drept ocrotitor 
un prinţ. 

Asupra acestei situaţii Musaron făcu mii de disertaţii, care 
mai de care mai meşteşugite; însă aceste disertaţii, deşi cu miez 
filozofic, sunt prea cu- noscute încă din vechime ca să le mai 
pomenim aici. 

Totuşi îşi termină  disertaţiile printr-o întrebare prea 
importantă pentru a o trece sub tăcere. 

— Seniore, nu înţeleg pentru ce, având douăzeci de lăncieri la 
dispoziţie, aţi mers singur, însoţit numai de un scutier şi de doi 
sau trei servitori. 

— Dragul meu, spuse prinţul râzând, pentru că regele don 
Pedro, fratele meu, a împânzit toate drumurile ce duc din 
Spania în Franţa cu spioni şi asasini. O suită numeroasă ar fi 
făcut să fiu recunoscut, iar eu doream să călătoresc incognito. 
Întunericul îmi prieşte mai bine decât lumina zilei. De altfel, 
vreau să se poată spune: „Henric a plecat din Spania cu trei 
servitori şi s-a înapoiat cu o armată întreagă. Don Pedro, 
dimpotrivă, îşi avea toată ar- mata în Spania şi a plecat din ea 
singur”. 

— Când te gândeşti că sunt fraţi!... murmură Agenor, fraţi! 

— Fratele meu mi-a ucis fratele, urmă Henric de 
Transtamare, iar eu îmi voi răzbuna fratele. 

— Seniore, zise Musaron folosindu-se de un moment în care 
prinţul stătea de vorbă cu locotenentul iată un pretext pe care 
seniorul Henric de Transtamare nu l-ar da nici pentru alţi zece 
mii de scuzi de aur. 

— Cum seamănă cu viteazul mare maestru. Ai băgat de 
seamă, Musaron? 

— Seniore, zise scutierul, don Frederic era blond şi acesta e 

roşcat; ochii marelui maestru erau negri şi acesta îi are cenușii; 
unul avea nasul de acvilă, celălalt cioc de vultur; primul era 
zvelt, al doilea e uscăţiv; don Frederic avea foc în obraji, 
monseniorul Henric de Transtamare are sânge; nu cu don 
Frederic seamănă, ci cu don Pedro. Doi vulturi, senior Agenor, 
doi vulturi. 

— E adevărat, gândi Mauleon; şi se bat pe corpul porumbiţei. 


XIV 


CUM I-A DAT CAVALERUL DE MAULEON REGELUI 
CAROL AL V-LEA INELUL CUMNATEI SALE, REGINA 
BLANCHE DE CASTILIA 


În grădina unui frumos palat ce se înălța în strada Saint-Paul, 
dar care totuşi mai avea câteva părţi neterminate, se plimba un 
bărbat de vreo două- zeci şi cinci sau douăzeci şi şase de ani, 
îmbrăcat într-un halat lung, de culoare închisă, cu revere de 

catifea neagră, cu mijlocul strâns de un şnur ai cărui ciucuri 
atârnau până-n pământ. Impotriva obiceiurilor vremii, acest 
bărbat nu avea nici spadă, nici pumnal, nici vreun semn 
distinctiv de no- bleţe. Singura podoabă pe care o purta era un 
fel de coroniţă din flori de crin ce încercuia una din acele bonete 
de catifea neagră care au precedat moda capişonului. 

După trăsături se vedea că este de cea mai curată rasă 
francă: avea părul blond, tăiat pătrat ca semn de înaltă nobleţe, 
ochii albaştri şi barba castanie; faţa lui, deşi arăta vârsta pe 
care am spus-o, nu purta urma niciunei patimi, iar firea lui 
serioasă şi chibzuită vădea un om cu gânduri grave, cu 
îndelungi cugetări. Din când în când se oprea, îşi rezema bărbia 
în piept şi lăsa să-i atârne o mână pe care i-o lingeau nişte ogari 
vânjoşi ce mergeau alături, în acelaşi pas cu el, oprindu-se când 
se oprea el şi continuându-şi drumul când stăpânul pornea din 
nou. 

La oarecare depărtare de acest bărbat, un paj tânăr, cu chip 
nepăsător, sprijinit de un copac şi ţinând pe pumnul închis un 
şoim cu capul acoperit cu o mică glugă, întărâta pasărea de 
pradă pe care o puteai recunoaşte ca făcând parte din slujitorii 
favoriţi după zurgălăii de aur ce-i purta. 

În colţurile mai îndepărtate ale grădinii, se auzea ciripitul 
voios al păsărelelor care îşi luau în primire florile şi copacii din 
noul domiciliu regal, căci bărbatul cu faţa gânditoare nu era 
altul decât regentul Carol al V-lea care conducea regatul 
Franţei. În vreme ce tatăl său loan!'*, sclav al cu- vântului dat, 
rămânea prizonier în Anglia. El poruncise să se clădească acest 
nou palat spre a înlocui castelul Luvru şi palatul din Insula 
Cetăţii, în care studiosul monarh, singurul dintre regii Franţei 
pe care posteritatea ar fi trebuit să-l numească înțeleptul, nu 
găsea destulă singurătate şi linişte. 

Pe alei se vedeau trecând încoace şi-ncolo numeroşii servitori 
ai acestei case somptuoase, şi mai presus şi ţipetele 
nerăbdătoare ale  şoimului, de ci- ripitul îndepărtat al 
păsărelelor şi de gălăgia ce o făceau cuvintele schimbate între 
servitorii ce se tot foiau prin curte, se auzea din când în când, ca 
un tunet, mugetul unor lei mari pe care regele Ioan poruncise 

să-i aducă din Africa, şi care erau ţinuţi în nişte gropi adânci. 

Regele Carol al V-lea se plimba pe una din aleile grădinii, 
făcând calea-ntoarsă atunci când ajungea la un anumit punct, 
pentru a nu pierde din vedere uşa palatului ce ducea - pe o 
scară cu şase trepte exterioare - la te- rasa spre care se 
îndrepta aleea. 

Din când în când se oprea, aţintindu-şi privirile spre uşa de 
unde părea că aşteaptă să apară cineva şi, cu toate că persoana 
aceea părea aşteptată cu multă nerăbdare, faţa lui nu trăda 
nicio tulburare, iar după fiecare nouă aşteptare îşi relua 
plimbarea cu acelaşi pas şi cu aceeaşi seninătate me- lancolică. 

În cele din urmă, la capătul peronului apăru un bărbat 
îmbrăcat în negru, ţinând în mână o tăbliță de abanos şi câteva 
bucăţi de pergament. Îmbrăţişă cu privirea grădina în care avea 
să coboare şi, zărindu-l pe, rege, se îndreptă spre el. 

— Ah! dumneata eşti, doctore, zise regele făcând câţiva paşi 
în întâm- pinarea lui, te aşteptam. Vii de la Luvru? 

— Da, sire. 

— S-a înapoiat cumva vreun sol din cei trimişi în misiune? 

— Niciunul; în schimb, doi cavaleri care par să vină dintr-o 
călătorie lungă, au sosit acum câteva clipe şi stăruie să aibă 
cinstea de a fi prezentaţi Alteţei Voastre, căreia - spuneau ei - 
au să-i comunice lucruri de cea mai mare importanţă. 

— Şi dumneata ce-ai făcut? 

— I-am adus cu mine şi aşteaptă bunul plac al regelui într-una 
din sălile palatului. 

— Şi nicio veste de la Sanctitatea Sa papa Urban al V-lea? 

— Nu, sire. 

— Şi nici de la Duguesclin pe care i l-am trimis, cu un mesaj? 

— Nu încă; dar nu vom întârzia să primim deoarece acum 
zece zile o anunţa pe Alteța Voastră că a doua zi urma să 
părăsească Avignon-ul. 

Regele rămase o clipă pe gânduri aproape îngrijorat; apoi, ca 
şi când ar fi luat o hotărâre spuse: 

— Haide, doctore, să vedem scrisorile. 

Şi regeler cuprins de fiori, ca şi când fiecare nouă scrisoare 
avea să-i adu- că la cunoştinţă o nouă nenorocire, se aşeză sub 
un umbrar unde, printre frunzele de caprifoi, pătrundeau razele 
călduţe ale unui soare de august. 

Cel căruia i se adresase cu numele de doctor, deschise o 
mapă pe care o purta sub braţ şi scoase din ea mai multe 
scrisori. Doctorul desfăcu una la întâmplare. 

— Citeşte, spuse regele. 

— O misivă din Normandia, răspunse doctorul: englezii au ars 
un oraş şi două sate. 

— Cu toată înţelegerea de pace, murmură regele, cu tot 
tratatul de la Bretigny, care ne costă atât de scump! 

— Ce veţi face, sire? 

— Voi trimite bani, zise regele. 

— O misivă din Forez. 

— Citeşte. 

— Marile companii s-au abătut pe malurile Saone-i. Trei oraşe 
au fost jefuite, recoltele de pe câmp tăiate, viile smulse, vitele 
răpite. Au vândut o sută de femei. 

Regele îşi ascunse faţa în mâini. 

— Dar Jacques de Bourbon nu se află prin partea locului? 
întrebă el. Mi-a făgăduit să mă descotorosească de toţi bandiții 
aceia! 

— Aşteptaţi, spuse doctorul deschizând o a treia depeşă. Iată 
o scrisoare în care este vorba de el. A întâlnit Marile companii la 
Brignais, a avut loc o bătălie, dar... 

Doctorul se opri, şovăind. 

— Dar!... reluă regele smulgându-i scrisoarea din mâini. Să 
vedem, ce s-a întâmplat? 

— Citiţi singur, sire. 

— Înfrânt şi ucis! murmură regele, un prinţ din casa Franţei 
ucis şi mă- celărit de nişte bandiți. Şi sfântul nostru părinte nu- 
mi răspunde nimic. Distanţa de la Avignon până aici nu e aşa de 
mare totuşi. 

— Ce porunciţi, sire? întrebă doctorul. 

— Nimic. Ce vrei să poruncesc în lipsa lui Duguesclin? Şi în 
afară de toa- te astea n-a venit şi un sol din partea fratelui meu 
regele Ungariei? 

— Nu, sire, răspunse cu sfială doctorul, care vedea 
înmulţindu-se încetul cu încetul acel noian de nenorociri ce 
cădeau pe capul bietului rege. 

— Şi Bretania? 

— Mereu în plin război: contele de Montfort a avut câteva 

izbânzi. 

Carol al V-lea ridică spre cer o privire mai mult visătoare 
decât disperată. 

— Dumnezeule mare! murmură el. Ai lăsat tu oare Franţa în 
părăsire? Tatăl meu era un rege bun, însă prea războinic. Eu am 
primit cu evlavie încercările pe care mi le-ai trimis, Doamne! Am 
căutat totdeauna să cruţ sângele făpturilor tale, socotindu-i pe 
cei peste care m-ai aşezat drept oa- meni despre care trebuie să- 
ţi dau socoteală, iar nu ca pe nişte sclavi al căror sânge poate să 
curgă după toanele mele. Şi cu toate astea nimeni nu mi-a 
prețuit omenia, nici chiar tu, Doamne.! Vreau să pun stavilă 
acestei barbarii care împinge lumea înapoi spre haos. Intenţia e 
bună, sunt sigur, cu toate astea nimeni nu mă ajută, nimeni nu 
mă înţelege. 

Şi regele lăsă din nou să-i cadă pe mână capul plin de 
gânduri. 

În momentul acela se auzi o mare larmă de trâmbiţe şi de 
urale ce stră- băteau străzile, al cărei zvon ajunse până la 
urechile distrate ale regelui. Pajul încetă să-şi mai întărâte 
şoimul şi-l întrebă din ochi pe doctor. 

— Du-te şi vezi ce este, spuse doctorul. Sire, adăugă el 
întorcându-se spre rege, auziţi fanfarele acelea? 

— Eu îi vorbesc cerului de pace şi de filozofie, zise regele, iar 
el îmi răs- punde cu război şi violenţe. 

— Sire, spuse pajul alergând, este seniorul Bertrand 
Duguesclin care se înapoiază de la Avignon şi intră în oraş. 

— Să fie binevenit, murmură regele vorbindu-şi singur. Cu 
toate că vine cu un alai mai mare decât l-aş fi voit. 

El se ridică repede, pornind să-i iasă în întâmpinare; dar mai 
înainte de a fi ajuns la capătul aleii, o mare mulţime de oameni 
apăru sub boltă şi pă- trunse prin poarta grădinii: era poporul, 
gărzile şi cavalerii, săltând de bu- curie şi înconjurându-l pe un 
bărbat de statură mijlocie, cu capul mare, cu umerii laţi şi cu 
picioarele arcuite de pe urma obiceiului de a merge prea mult 
călare. 

Acel bărbat era seniorul Bertrand Duguesclin care, cu chipul 
lui simplu, dar blând şi cu privirea-i inteligentă, zâmbea şi 
mulțumea poporului, găr- zilor şi cavalerilor care îl copleşeau cu 
osanale. 

În momentul acela regele apăru la capătul aleii; toţi se 
înclinară, iar Ber- trand Duguesclin cobori cu repeziciune 
treptele spre a veni să-l salute respectuos pe rege. 

— Se prosternează toţi în faţa mea, murmură Carol, dar îi 
zâmbesc lui Duguesclin. Pe mine mă respectă, dar pe el îl 
iubesc. Asta pentru că el în- truchipează acea glorie falsă care 
înflăcărează atât de mult sufletele simple, iar eu le înfăţişez 
pacea, adică, după vederile lor strâmte, ruşinea şi supu- nerea. 
Oamenii aceştia fac partea din secolul lor, numai eu nu fac parte 
dintr-al meu, şi mai degrabă i-aş culca pe toţi în mormânt decât 
să le impun o schimbare care nu se potriveşte nici cu gusturile 
şi nici cu obiceiurile lor. Totuşi de-mi va da Dumnezeu putere, 
am să stărui. 

Apoi aţintindu-şi privirea calmă şi binevoitoare asupra 
cavalerului care pusese un genunchi pe pământ în faţa lui spuse 
cu voce puternică: 

— Fii binevenit. 

Duguesclin îşi apăsă buzele pe augusta mână întinsă. 

— Bunul meu rege, spuse cavalerul ridicându-se, iată-mă. Am 
îndemnat caii serios la drum după cum vedeţi, şi aduc veşti. 

— Bune? întrebă regele. 

— Da, sire, foarte bune. Am înrolat trei mii de lăncieri. 

Poporul scoase strigăte de mulţumire auzind de această 
întărire care so- sea condusă de un general atât de viteaz. 

— lată un lucru bun, răspunse Carol nevoind să împiedice 
întreaga bucurie pe care cuvintele lui Duguesclin o iscase în 
mijlocul acelei mulţimi pline de admiraţie. 

Apoi cu glas scăzut murmură: 

— Vai! Nu trebuiau înrolați trei mii de lăncieri, ci mai degrabă 
eliberaţi şase mii. Vom avea totdeauna destui soldaţi, numai să 
ştim să-i între- buinţăm. 

Şi, luându-l de braţ pe bunul cavaler, foarte uimit de această 
cinste, urcă treptele, străbătu întreaga mulţime de popor, de 
curteni, de gărzi, de cava- leri şi de femei, care, văzând buna 
înţelegere ce domnea între rege şi gene- ralul în care toţi îşi 
puseseră speranţele, înălţau urale de se cutremurau bolțile. 

Carol al V-lea salută pe toată lumea cu mâna, zâmbind şi-l 
conduse pe cavalerul breton într-o mare galerie destinată mai 
târziu pentru audienţe, şi care se învecina cu apartamentul său. 

Strigătele mulţimii îi urmăriră tot timpul şi se mai auzeau şi 
după ce regele închisese uşa în urma lui. 

— Sire, spuse Bertrand plin de voioşie, eu ajutorul cerului şi 
cu dragostea acestor viteji, vă veţi recăpăta întreaga moştenire, 
şi sunt sigur că în doi ani de război bine făcut... 

— Dar pentru a face război, Bertrand, e nevoie de bani, de 
mulţi bani, iar noi nu mai avem. 

— Nu vă îngrijoraţi, sire, zise Bertrand, cu o mică taxă asupra 
celor de pe ogoare... 

— Nu mai există ogoare, prietene. Englezul a pustiit totul, iar 
bunii noş- tri aliaţi, Marile companii, au terminat de mistuit ce 
mai rămăsese de la englez. 

— Sire, veţi pune un impozit de un franc pe fiecare membru al 
clerului, şi veţi lua o zeciuială din averile lor. A trecut destulă 
vreme de când oamenii bisericii îşi iau această dijmă din 
bunurile noastre. 

— Tocmai pentru acest lucru te-am trimis la sfântul nostru 
părinte papa Urban al V-lea, spuse regele. Ne îngăduie el oare 
să luăm această dijmă? 

— Ba dimpotrivă, răspunse Bertrand, căci se plânge de 
sărăcia clerului şi cere bani. 

— Vezi bine, prietene, zise regele cu un zâmbet trist, că nu e 
nimic de fă- cut în această privinţă. 

— Da, sire. Însă vă acordă o mare favoare. 

— Orice favoare care costă scump, Bertrand, nu mai este o 
favoare pen- tru un rege a cărui vistierie este goală. 

— Sire, v-o acordă gratis. 

— Atunci, spune repede, Bertrand, despre ce favoare e vorba. 

— Sire, urgia Franţei în momentul de faţă o formează Marile 
companii, nu-i aşa? 

— Da, desigur. Papa a găsit vreun mijloc să ne scape de ele? 

— Nu, sire, asta depăşeşte puterea sa. Dar le-a excomunicat. 

— Ah! iată că ne-a dat gata, strigă regele deznădăjduit, în 
vreme ce Ber- trand, care anunţase această veste cu un aer 
triumfător, nu ştia ce să mai creadă. Din hoţi o să ajungă 
asasini, din lupi o să ajungă tigri. Poate că printre ei mai existau 
unii care se temeau de Dumnezeu şi aceia îi mai înfrânau pe 
ceilalţi. Acum nu se vor mai teme de nimic şi nu vor mai cruța 
nimic. Suntem pierduţi, sărmanul meu Bertrand! 

Vrednicul cavaler cunoştea înţelepciunea adâncă şi mintea 
ascuţită a regelui. Avea acea calitate prețioasă la un om mai 
simplu şi anume respectul pentru un raţionament superior, 
astfel că începu să cugete, iar bunul lui simţ înnăscut îi dovedi 
că regele avea dreptate. 

— E adevărat, zise el, o să aibă de ce râde când vor afla că 
sfântul nostru părinte papa i-a tratat ca pe nişte creştini, iar ei o 
să ne trateze pe noi ca pe nişte mahomedani şi evrei. 

— Vezi bine, dragul meu Bertrand, în ce situaţie neplăcută ne 
aflăm. 

— Într-adevăr, nu mă gândeam la asta şi credeam că vă aduc 
o veste bună. Vreţi să mă înapoiez la papa şi să-i spun să nu se 
grăbească? 

— Mulţumesc, Bertrand, zise regele. 

— Iertaţi-mă, sire. Mărturisesc că sunt un prost ambasador. 
Meseria mea e să încalec şi să atac atunci când îmi spuneţi: 
încalecă, Guesclin, şi atacă. Însă în toate chestiunile ce se 
dispută cu lovituri de pană în loc de lovituri de spadă, 
mărturisesc, sire, că sunt un politician nepriceput. 

— Şi totuşi, urmă regele, dacă ai vrea să mă ajuţi, dragul meu 
Bertrand, nimic nu ar fi încă pierdut. 

— Cum? Dacă aş vrea să vă ajut, sire! izbucni Duguesclin; dar 
nici nu încape îndoială că vreau! Iar braţul, spada şi trupul meu 
le pun la dispoziţia voastră. 

— Vezi că s-ar putea să nu mă înţelegi, spuse regele cu un 
oftat. 

— Asta se prea poate, sire, căci am capul puţin cam tare, ceea 
ce de altfel e un mare noroc pentru mine, căci am primit atâtea 
lovituri, încât dacă na- tura nu l-ar fi călit, ar fi astăzi într-o stare 
de plâns. 

— Am greşit spunânduc-ţi că n-ai putea să mă înţelegi, dragul 
meu Ber- trand. Ar fi trebuit să spun că nu ai vrea. 

— Că nu aş vrea? urmă Bertrand uimit. Şi cum aş putea să-nu 
vreau un lucru pe care regele meu îl vrea? 

— Hei! dragul meu Bertrand, pentru că în general noi nu voim 
decât lucrurile care sunt în firea noastră, în obiceiurile noastre 
sau în înclinațiile noastre, iar lucrul pe care am să ţi-l cer îţi va 
părea la prima vedere ciudat şi chiar neobişnuit. 

— Spuneţi totuşi, sire. 

— Bertrand, tu cunoşti istoria noastră, nu-i aşa? 

— Nu prea mult, sire. Ceva mai multişor pe cea a Bretaniei, 
pentru că de-acolo sunt. 

— Dar în sfârşit, ai auzit vorbindu-se de toate marile 
înfrângeri care în mai multe rânduri au adus regatul Franţei la 
doi paşi de pierzanie. 

— Cât despre asta, da, sire. Maiestatea Voastră vrea fără 
îndoială să vorbească de Courtray, de pildă, unde a fost ucis 
contele de Artois; despre bătălia de la Crecy, de unde regele 
Filip de Valois abia a scăpat cu fuga; şi în sfârşit de bătălia de la 
Poitiers, unde regele Ioan a fost făcut prizonier. 

— Ei bine, Bertrand? întrebă regele,ai cugetat vreodată la 
cauzele care au făcut să se piardă aceste bătălii? 

— Nu, sire, cuget cât mai puţin cu putinţă, cugetarea mă 
oboseşte. _ 

— Da, te înţeleg. Însă eu am cugetat la această cauză şi am 
găsit-o. 

— Adevărat! 

— Da, şi am să ţi-o spun. 

— Ascult, sire. 

— Ai băgat de seamă că îndată ce francezii se află în toiul 
luptei, în loc să se fortifice îndărătul suliţelor, cum fac flamanzii, 
sau îndărătul fortificațiilor din ţăruşi, cum fac englezii, în loc să 
pornească înainte când momentul li se pare prielnic, atacă toţi 
claie peste grămadă după cum îi taie capul fără să se 
sinchisească de teren, fiecare neavând decât un singur gând, 
acela de a ajunge primul şi de a da cele mai multe lovituri? De 
aici, lipsa de unitate, căci nimeni nu ascultă decât de voinţa lui, 
nu urmează decât o lege, aceea a toanelor lui; nu ascultă decât 
de un glas, acela care strigă înainte; asta face ca flamanzii şi 
englezii, care sunt popoare serioase şi disciplinate, care as- 
cultă de glasul unui singur şef, să lovească la timp şi aproape 
totdeauna ne înfrâng. 

— E adevărat, zise Duguesclin, chiar aşa se petrec lucrurile. 
Dar ce mijloc să întrebuinţăm spre a-i împiedica pe francezi să 
se mai avânte când văd duşmanul în faţa lor? 

— Tocmai aici ar trebui să ajungem, bunul meu Duguesclin, 
spuse Carol. 

— Ar mai fi cu putinţă dacă regele ar merge în fruntea 

noastră. Poate că atunci glasul său ar fi ascultat. 

— Aici te înşeli, dragul meu Bertrand. Toată lumea ştie că eu 
sunt o fire paşnică, cu totul deosebită în aceasta privinţă de 
tatăl meu loan şi de fratele meu Filip. Dacă n-aş merge spre 
duşman, s-ar crede că mi-e frică; deoarece pretutindeni unde se 
află duşmanul, regii Franţei au obiceiul să-i iasă în întâmpinare; 
aşadar numai un curaj recunoscut, numai un renume făcut, 
numai o reputaţie fără pată ar putea făptui o asemenea minune. 
Şi acesta este Bertrand Duguesclin, dacă ar vrea. 

— Eu, sire! zise cavalerul privindu-l pe rege cu ochii lui mari 
plini de uimire. 

— Da, tu, numai tu singur, căci toţi ştiu, slavă Domnului, că îţi 
place pri- mejdia şi dacă te-ai depărta de ea, nimeni n-ar putea 
bănui că o faci din teamă. 

— Sire, ceea ce spuneţi e bun pentru mine; dar pe toţi 
gentilomii, pe toţi cavalerii ăştia cine-i va face să se supună? 

— Tu, Bertrand. 

— Eu, sire! zise cavalerul clătinând din cap. Sunt un personaj 
prea mic ca să dau ordine la toată nobilimea voastră, din care 
jumătate e mai nobilă decât mine. 

— Bertrand, dacă ai vrea să mă ajuţi, dacă ai vrea să mă 
slujeşti, dacă ai vrea să mă înţelegi, cu un singur cuvânt te-aş 
face mai mare decât toţi oamenii aceia. 

— Maiestatea Voastră, sire? 

— Da, eu, reluă Carol al V-lea. 

— Şi ce anume aţi face oare? 

— Te-aş face conetabil. 

Bertrand începu să râdă. 

— Alteța Voastră îşi bate joc de mine, zise el. 

— Nu, Bertrand, urmă regele. Dimpotrivă, îţi vorbesc foarte 
serios. 

— Dar, sire, spada cu lama încrustată cu flori de crin are 
obiceiul să nu strălucească decât în mâini aproape regale. 

— Şi tocmai în asta stă nenorocirea popoarelor, zise Carol, 
căci prinții care primesc această spadă o primesc ca un apanaj 
al rangului lor, iar nu ca o răsplată a serviciilor aduse. Primind 
această spadă prin naşterea lor, ca să zic aşa, iar nu din mâinile 
regelui, uită îndatoririle pe care le impune această spadă; în 
vreme ce tu, Duguesclin, de fiecare dată când vei trage din 

teacă această spadă, te vei gândi la regele tău care ţi-a daţ-o şi 
la recomandările ce ţi le-a făcut dânducţi-o. 

— Adevărul e, sire, urmă Duguesclin, că dacă mi s-ar face 
vreodată o asemenea cinste... Dar nu, e cu neputinţă. 

— Cum, cu neputinţă? 

— Da, da! Căci ar aduce prea multe necazuri Alteţei Voastre, 
iar pe mine nu ar voi să m-asculte nimeni nefiind un atât de 
mare senior. 

— Dacă tu ai asculta de mine, zise Carol dând feţei sale 
expresia unei voințe hotărâte, eu mă însărcinez să te fac 
ascultat de ceilalţi. 

Duguesclin dădu din cap în semn de îndoială. 

— Ascultă, Duguesclin, nu crezi oare că suntem bătuţi pentru 
că suntem prea viteji? 

— Pe legea mea! răspunse Duguesclin, mărturisesc că nu mă 
gândisem niciodată la aşa ceva. Dar gândindu-mă mai bine, cred 
că sunt de părerea Alteţei Voastre. 

— Atunci e bine, bunul meu Bertrand, totul o să meargă 
strună. Nu trebuie să încercăm să-i batem pe englezi, trebuie să 
încercăm să-i izgonim, şi pentru asta nu e nevoie de nicio 
bătălie, Duguesclin, de nicio bătălie. Încăierări, ciocniri, 
hărţuieli, atâta tot. Trebuie să ne distrugem duşmanii cu 
bucăţica, unul câte unul, la colţul pădurilor, la trecerea râurilor, 
în satele în care poposesc. Are să dureze mai mult, văd bine, dar 
va fi mai sigur. 

— Ei! Dumnezeule! Da, ştiu bine că aşa este, însă niciodată 
nobilimea voastră nu va voi să facă un asemenea război. 

— Pe sfântă Treime! Va trebui totuşi să-l facă, atunci când vor 
exista doi oameni care vor voi acelaşi lucru şi când cei doi vor fi 
regele Carol al V-lea şi conetabilul Duguesclin. 

— Pentru asta conetabilul Duguesclin va trebui să aibă 
aceeaşi putere ca regele Carol al V-lea. _ 

— Vei avea aceeaşi putere, Bertrand. Iţi voi ceda dreptul meu 
de viaţă şi de moarte. 

— Asupra oamenilor de rând, mai zic, dar asupra nobililor? 

— Şi asupra nobililor. 

— Gândiţi-vă, sire, că sunt şi prinți în armata. 

— Asupra prinților ca şi asupra nobililor, asupra tuturor. 
Ascultă, Du- guesclin: am trei fraţi, ducii de Anjou, de 

Bourgogne şi de Berry. Ei bine, fac din ei, nu locotenenţii tăi, ci 
soldaţii tăi. Ei vor da pildă de supunere ce- lorlalţi gentilomi, iar 
dacă unul din ei cade în greşeală, îl vei pune în ge- nunchi pe 
locul unde a săvârşit greşeala, vei chema călăul şi vei porunci 
să-i zboare capul ca unui trădător. 

Duguesclin îl privi cu uimire pe regele Carol. Niciodată nu-l 
auzise pe acest prinţ, atât de bun şi atât de blând, vorbind cu o 
asemenea hotărâre. 

Regele întări cu privirea ceea ce-i spusese prin viu grai. 

— Atunci, sire, urmă Duguesclin, dacă veţi pune asemenea 
mijloace la dispoziţia mea, o voi asculta pe Alteţa Voastră, voi 
încerca. 

— Da, bunul meu Duguesclin, zise regele punând amândouă 
mâinile pe umerii cavalerului, da, vei încerca şi vei reuşi chiar. 
Iar eu, între timp, mă voi ocupa de finanţe, voi face să intre bani 
în lăzile vistieriei, voi termina de construit castelul meu de la 
Bastilia, voi înălța zidurile Parisului, sau mai degrabă voi trasa o 
nouă incintă. Voi întemeia o bibliotecă, pentru că nu e de ajuns 
să hrăneşti corpul oamenilor, trebuie să le hrăneşti şi mintea. 
Suntem nişte barbari, Duguesclin, şi nu ne ocupăm decât să 
scoatem rugina de pe platoşele noastre, fără a ne gândi să 
facem să dispară rugina de pe minte. Maurii, pe care-i 
dispreţuim, sunt maeştrii noştri. Ei au poeţi, is- torici, 
legislatori, noi n-avem nimic din toate astea. 

— E adevărat, sire, zise Duguesclin. Însă mi se pare că ne 
putem lipsi. 

— Da, aşa cum se lipseşte Anglia de soare pentru că nu poate 
face altfel. Dar asta nu înseamnă că soarele valorează cât aerul 
curat. Dar să-mi dea bunul Dumnezeu viaţă mai lungă, iar ţie, 
Duguesclin, curaj mult, şi noi doi vom da Franţei tot ce-i 
lipseşte, iar pentru a-i da tot ce-i lipseşte, trebuie mai întâi să-i 
dăm pacea. 

— Şi mai cu seamă, spuse Duguesclin, să găsim mijlocul de a 
o scăpa de Marile companii, mijloc pe care numai o minune ni-l 
poate oferi. 

— N-avea grijă, minunea aceea Dumnezeu o va face. Suntem 
amândoi prea buni creştini şi avem intenţii prea bune ca să nu 
ne vină în ajutor. 

În momentul acela, doctorul îndrăzni să deschidă uşa. 

— Sire, zise el, Alteța Voastră i-a uitat pe cei doi cavaleri. 

— Ah! aşa e, răspunse regele. Dar asta pentru că, vezi şi 
dumneata, doc- tore, eram pe cale, Duguesclin şi cu mine, să 
facem din Franţa prima ţară din lume. Acum spune-le să intre. 

Cei doi cavaleri fură introduşi numaidecât. Regele le ieşi în 
întâmpinare. Numai unul din ei avea viziera ridicată. Regele nu-l 
cunoştea. Dar cu toate acestea, zâmbetul cu care îl primi nu fu 
mai puţin binevoitor. 

— Ai cerut să-mi vorbeşti, cavalere, şi mi s-a mai spus că era 
vorba de ceva important. 

— E adevărat, sire, răspunse tânărul. 

— Fii binevenit, atunci, zise Carol. 

— Nu vă grăbiţi să-mi uraţi bun sosit, sire, căci vă aduc o 
veste tristă. 

Un zâmbet melancolic apăru pe buzele lui Carol. 

— O veste tristă! zise el. De multă vreme nu mai primesc 
decât asemenea veşti. Dar noi nu suntem dintr-aceia care 
confundă solul cu vestea. Aşadar vorbeşte, cavalere. 

— Vai! Sire. 

— Din ce ţară vii? 

— Din Spania. 

— Cam de mult nu mai aşteptăm nimic bun din partea aceea. 
Deci nu ne vei surprinde deloc, orice lucru ai putea să ne spui. 

— Sire, regele Castiliei a pus s-o omoare pe sora reginei 
noastre. 

Carol făcu o mişcare de spaimă. Cavalerul urmă: 

— A ucis-o prin asasinat după ce o dezonorase prin calomnie. 

— Ucisă! Ucisă! Sora mea! spuse regele îngălbenind. E cu 
neputinţă. 

Cavalerul, care îngenunchease, se ridică deodată. 

— Sire, zise el cu un glas tremurător, e rău din partea unui 
rege să-l in- sulte astfel pe un bun gentilom care a suferit atât 
de mult ca să-şi servească prinţul. Pentru că nu voiţi să mă 
credeţi, poftiţi inelul reginei. Poate îl veţi crede mai mult decât 
pe mine. 

Caro al V-lea luă inelul, îl privi îndelung, şi încetul cu încetul 
pieptul i se umflă, iar ochii i se umplură de lacrimi. 

— Vai! vai! spuse el. E chiar inelul ei, îl recunosc, căci eu i l- 
am dat. Ce zici, Bertrand, ai auzit? Incă o lovitură, adăugă el 

întorcându-se spre Du- guesclin. 

— Sire, răspunse bunul cavaler, îi datoraţi o scuză acestui 
brav tânăr pen- tru vorba violentă pe care i-aţi spus-o. 

— Da, zise Carol, da. Însă mă va ierta, căci sunt copleşit de 
durere, şi n-am voit să cred la început, şi nici acum nu pot să 
cred. 

În clipa aceea se apropie al doilea cavaler şi, ridicându-şi 
viziera căştii: 

— Dar pe mine, sire, mă veţi crede dacă vă spun acelaşi lucru 
ca şi el? Mă veţi crede, pe mine, care alături de Alteţa Voastră 
am învăţat regulile cava- lerimei, pe mine care sunt un fiu al 
curţii Franţei, pe mine pe care m-aţi iubit atât de mult! 

— Fiule, fiul meu Henric! strigă Carol, Henric de 
Transtamare! Vai! În mijlocul tuturor necazurilor mele, tu vii să 
mă revezi, îţi mulţumesc! 

— Am venit, sire, răspunse prinţul, să plâng împreună cu 
Alteța Voastră moartea crudă a reginei Castiliei. Am venit să mă 
pun în siguranţă sub pa- văza voastră, căci dacă don Pedro a 
ucis-o pe sora voastră dona Blanche, l-a ucis de asemenea şi pe 
fratele meu don Frederic. 

Bertrand Duguesclin se roşi de mânie, şi o scânteie care nu 
prevestea nimic bun îi străluci în ochi. 

— Iată un prinţ rău, izbucni el, şi dacă aş fi regele Franţei... 

— Ei bine! Ce-ai face? zise Carol întorcându-se cu viociciune 
spre el. 

— Sire, spuse Henric stând tot în genunchi, ocrotiţi-mă, sire, 
salvaţi-mă. 

— Voi încerca. Dar cum se face că tu, spaniol care vii din 
Spania, tu atât de adânc interesat în această treabă, cum se face 
că tu te ascundeai, pe când cavalerul venea spre mine, şi tăceai 
în vreme ce el vorbea! 

— Pentru că, sire, răspunse Henric, acest cavaler pe care vi-l 
recomand ca pe unul din cei mai nobili şi mai cinstiţi pe care-i 
cunosc, pentru că, zic, acest cavaler mi-a făcut un însemnat 
serviciu, şi era foarte simplu să-i acord cinstea pe care o merită 
lăsându-l să vă vorbească primul. M-a răscumpărat din mâinile 
unui şef de bandă din cele care-şi zic Marile companii; mi-a fost 
tovarăş credincios şi, în afară de aceasta, nimeni pe lume nu 
putea vorbi regelui Franţei mai bine decât acest cavaler, căci el 

a văzut-o murind pe regina Castiliei, căci el a avut în mâna 
capul însângerat al nefericitului meu frate. 

La aceste cuvinte, pe care Henric le întretăie de lacrimi şi de 
suspine, Carol al V-lea păru sfâşiat de durere, iar Bertrand 
Duguesclin izbi puternic cu piciorul în podea. 

Henric, printre degetele mănuşii cu care îşi acoperea ochii, 
privea cu atenţie efectul produs de vorbele sale. Acest efect îi 
depăşea speranţele. 

— lată o povestire pe care o va afla şi poporul meu, spuse 
regele înfier- bântat de mânie. Şi să mă pedepsească Dumnezeu 
dacă nu voi dezlănţui la rându-mi acel demon al războiului, pe 
care l-am înfrânat multă vreme, ţiându-l încătuşat în vizuina lui. 
Da, voi muri, da, voi cădea peste cadavrul ultimului meu 
slujitor! Franţa se va pierde în întregime, dar sora mea va fi 
răzbunată! 

Însă pe măsură ce Carol al V-lea se însufleţea, Bertrand 
devenea la rându-i gânditor. 

— Un rege ca don Pedro e o ruşine pentru tronul Castiliei! 
spuse Henric. 

— Mareşale, se adresă Carol al V-lea lui Bertrand, află că 
acum are să ne folosească cele trei mii de lăncii ale dumitale. 

— Eu le-am înrolat pentru Franţa, spuse Duguesclin, iar nu 
pentru tre- cerea munţilor. Am mai avea încă un război pe cap. 
Cele ce mi-a spus adi- neaori Alteța Voastră m-au făcut să 
chibzuiesc; în vreme ce noi ne vom război în Spania, sire, 
englezul va intra în Franţa şi se va uni cu Marile companii. 

— Atunci vom muri cu toţii, zise regele. Fără îndoială că 
Dumnezeu vrea astfel, şi acolo trebuie să se oprească destinele 
regatului! Însă lumea va afla pentru ce regele Carol a lăsat să-i 
piară tot ce stăpânea. Popoarele vor pieri, dar cel puţin vor muri 
pentru o cauză mult mai dreaptă şi mult mai im- portantă decât 
este stăpânirea unui petic de pământ sau o ceartă de 
ambasador. 

— Ah! zise Bertrand, dacă aţi avea bani, sire... 

— Am, răspunse regele cu glas scăzut, ca şi când s-ar fi temut 
să nu-l au- dă cineva din afara apartamentului. Dar cu bani nu 
vom reda viaţa surorii mele, nici a lui don Frederic. 

— Aveţi dreptate, sire, zise Duguesclin. Însă îi vom răzbuna! 
Şi aceasta fără a sărăci Franţa. 

— Explică-te, spuse Carol. 

— Fără îndoială, urmă Bertrand. Cu bani, vom înrola pe 
căpitanii câtorva companii. Sunt nişte diavoli cărora puţin le 
pasă pentru cine se bat, numai să se bată pentru bani. 

— Iar eu, zise cu sfială Mauleon, dacă Alteța Voastră mi-ar 
îngădui, aş vrea să adaug câteva cuvinte... 

— Ascultaţi-l, sire, interveni Henric, cu toată tinereţea sa, 
este tot atât de înţelept pe cât este de viteaz şi cinstit. 

— Spune, încuviinţă Carol. 

— După câte am înţeles, sire, aceste companii vă cam dau de 
lucru. 

— Pustiesc regatul, cavalere, îmi ruinează supuşii. 

— Ei bine! zise Mauleon, poate că, aşa după cum a spus 
seniorul Du- guesclin, există un mijloc de a scăpa de ele... 

— O! vorbeşte, vorbeşte! spuse regele. 

— Sire, toate bandele acelea se grupează în momentul de faţă 
pe râul Saone. Corbi înfometați, care nu mai găsesc nicio pradă 
într-o ţară ruinată de război, se vor întoarce spre cea dintâi 
momeală ce li se va înfăţişa. Se- niorul Duguesclin, această 
floare a cavalerimii, care este cunoscut şi res- pectat de cel din 
urmă dintre ei, să se ducă la ei, să pornească în fruntea lor şi să- 
i conducă în Castilia, unde sunt atâtea de jefuit şi de ars, şi îi 
veţi ve- dea, la cuvântul acestui mare căpitan, cum îşi ridică 
steagurile şi pleacă, până la cel din urmă, în această nouă 
cruciadă. 

— Dar dacă mă duc la ei, zise Bertrand, nu se iveşte primejdia 
să mă oprească şi să mă facă să-mi plătesc răscumpărarea? Eu 
nu sunt decât un cavaler sărac din Bretania. 

— Da, spuse Carol, însă ai prieteni regi. 

— Iar eu, urmă Mauleon, mă voi oferi respectuos s-o introduc 
pe Senioria Voastră la cel mai de temut dintre ci, la căpitanul 
Hugues de Caverley. 

— Dar cine eşti oare dumneata? întrebă Bertrand. 

— Nimic, seniore, sau cel puţin nu prea mare lucru. Dar am 
căzut în mâinile acelor bandiți şi i-am învăţat să-mi respecte 
cuvântul, căci mi-au dat drumul pe cuvânt, şi, după ce o voi 
părăsi pe Alteța Voastră, va trebui să le duc o mie de livre pe 
care le datorez şi pe care prinţul Henric mi le-a dă- dăruit cu 
multă mărinimie, şi să mă angajez vreme de un an în compania 

lor. 

— Dumneata, printre bandiții aceia? întrebă Duguesclin. 

— Seniore, spuse Mauleon, mi-am dat cuvântul şi numai cu 
această condiţie m-au lăsat să ies din mâinile lor. De altfel, când 
îi veţi comanda dumneavoastră, nu vor mai fi bandiți, vor fi 
soldaţi. 

— Şi dumneata crezi că vor pleca? întrebă regele însufleţit de 
speranţă. Crezi că vor părăsi Franţa? Crezi că se vor învoi să 
părăsească regatul? 

— Sire, răspunse Mauleon, sunt sigur de cele ce spun, şi sunt 
acolo douăzeci şi cinci de mii de soldaţi pentru Alteța Voastră. 

— Iar eu am să-i duc atât de departe, spuse Duguesclin, încât 
niciunul nu se va mai înapoia în Franţa, o jur în faţa voastră, 
bunul meu rege; vor război, ei bine! pe toţi sfinţii! o să le dăm 
război. 

— Tocmai aceasta voiam să spun, reluă Mauleon, iar seniorul 
Bertrand mi-a completat gândul. 

— Dar cine eşti dumneata? întrebă regele, privindu-l pe tânăr 
cu uimire. 

— Sire, sunt un simplu cavaler din Bigorre, în serviciul uneia 
din aceste companii, după cum am mai spus Alteţei Voastre. 

— De cât timp? întrebă regele. 

— De patru zile, sire. 

— Şi cum ai intrat acolo? 

— Povesteşte întâmplarea, cavalere, spuse Henric. N-ai decât 
de câştigat din această povestire. 

Şi Mauleon povesti regelui Carol al V-lea şi lui Bertrand 
Duguesclin păţania angajării sale în compania lui Caverley, în 
aşa fel încât stârni ad- miraţia regelui care se pricepea la 
înţelepciune, şi a mareşalului care se pricepea în treburile 
cavalereşti. 

XV 


CUM S-A ÎNAPOIAT CAVALERUL DE MAULEON LA 
CAPITANUL HUGUES DE CAVERLEY ŞI CE A URMAT 
DE AICI 


Carol al V-lea era un prinţ prea înţelept, care cugetase 
deseori la treburile regatului, spre a nu vedea dintr-odată ce 
foloase putea să tragă din această situaţie, dacă evenimentele 
aveau să decurgă aşa cum se pregătea de Mau- leon să le dea 
curs. Englezii, lipsiţi de ajutorul Marilor companii, acei bles- 
temati cu care cutreierau împreună câmpiile Franţei, aveau să 
se vadă siliţi neapărat să plătească alte trupe spre a înlocui pe 
cele ce se plăteau singure, şi duceau spre folosul lor un război 
rentabil ce ruina regatul. Avea deci să urmeze de-aici un 
armistițiu pentru Franţa, armistițiu în timpul căruia noile 
instituţii ar mai fi dat un pic de odihnă francezilor, şi ar fi 
îngăduit regelui să aducă la îndeplinire marile lucrări pe care le 

începuse pentru înfru- museţarea Parisului şi îmbunătăţirea 
finanţelor. 

Cât despre războiul din Spania, Duguesclin nu vedea un prea 
mare ne- ajuns. Cavaleria franceză era superioară în forţă şi în 
tactică tuturor cava- leriilor din lume. Aşadar castilianii aveau 
să fie bătuţi; Bertrand socotea să facă o afacere bună cu acele 
companii, ştiind bine că izbânda, cu cât va fi plătită mai scump, 
cu atât va aduce mai multe foloase Franţei, şi, cu cât va presăra 
mai multe cadavre pe câmpul de luptă spaniol, cu atât mai 
puţini jefuitori va readuce în regat. 

Politica acelor vremuri era cu totul egoistă, sau cel puţin cu 
totul personală; nimeni nu avusese până atunci ideea de a emite 
acele principii de drept internaţional, care au simplificat mai 
târziu problemele de război între regi. Oricare prinţ putea să 
recruteze o armată pentru interesele lui, cu propriile sale 
mijloace, prin convingere, prin forţă sau prin bani, şi în vir- 
tutea armelor sale căpăta un drept pe care oamenii lui erau gata 
să-l susţină. 

„Don Pedro şi-a ucis fratele şi a asasinat-o pe sora mea, îşi 
zicea Carol, dar va susţine că a avut dreptate să facă acest 
lucru, dacă eu nu voi face în aşa fel încât să-i dovedesc că a 
greşit”. 

Don Henric de Transtamare îşi zicea: 

„Eu sunt cel mai vârstnic, pentru că m-am născut în 1333, iar 
fratele meu don Pedro s-a născut în 1336. Tatăl meu, Alfons, se 
logodise cu Leonora de Guzman, mama mea; aceea cu care nu s- 
a căsătorit, era deci în realitate soţia sa legitimă. Singură 
întâmplarea a făcut din mine un bastard, aşa după cum 
socoteşte lumea. Dar, ca şi când acest motiv puternic n-ar fi de 
ajuns, iată că cerul îmi trimite spre răzbunare insulte personale 
şi crime politice. Don Pedro a voit s-o dezonoreze pe soţia mea, 
el este asasinul fratelui meu Frederic; în sfârşit, a ucis-o pe sora 
regelui Franţei. Sunt îndreptăţit deci atunci când vreau să-l 
detronez pe don Pedro, mai cu seamă că, dacă aş izbuti, după 
toate probabilitățile, aş urca pe tron în locul lui.” 

Don Pedro îşi zicea: 

„Rege de fapt şi fiu legitim, m-am căsătorit, în virtutea unui 
tratat care îmi oferea alianţa Franţei, cu o tânăra prinţesă de 
sânge regal, care se nu- mea Blanche de Bourbon; în loc să mă 

iubească pe mine, cum era de datoria ei, s-a îndrăgostit de don 
Frederic, fratele meu; şi cum n-ar fi fost de ajuns pentru mine că 
am fost silit la o căsătorie politică, soţia mea a trecut de partea 
fraţilor mei Tello şi Henric, care se răzvrătiseră împotriva mea; 
asta e crimă de înaltă trădare; mai mult decât atât, ea mi-a pătat 
numele cu al treilea frate al meu, don Frederic, ceea ce este o 
crimă capitală; am pus să-i omoare pe don Frederic şi pe ea, 
căci era dreptul meu.” 

Numai că, atunci când îşi arunca privirile în jur spre a vedea 
dacă acest drept avea un sprijin puternic, nu-i vedea decât pe 
castilienii săi, pe mauri şi pe evrei, în vreme ce don Henric de 
Transtamare avea de partea lui Ara- gonul, Franţa şi pe papa. 
Partida nu era egală, ceea ce făcea ca don Pedro, unul din 
prinții cei mai deştepţi ai vremii sale, să-şi zică uneori în sinea 
lui că, deşi începuse prin a avea dreptate, ar putea foarte bine 
să sfârşească prin a nu mai avea. 

Pregătirile se făcură repede la curtea Franţei. Regele Carol 
nu pierdu de- cât timpul trebuincios pentru a încredința spada 
de conetabil în mâinile lui Bertrand Duguesclin şi spre a adresa 
nobilimii şi prinților o cuvântare în care, după ce le anunţase 
cinstea pe care i-o făcea gentilomului breton, îi îndemna să 
asculte de noul conetabil ca de el însuşi. Apoi, întrucât era vor- 
ba, înainte de toate, să obţină pentru campania plănuită 
concursul Marilor companii mai înainte de a se răspândi zvonul 
despre acest lucru, de teama ca don Pedro să nu cumpere cu 
bani, nu ajutorul căpitanilor în Spania, ci şederea lor în Franţa, 
şedere care l-ar fi împiedicat în mod firesc pe regele Carol al V- 
lea să-şi trimită armatele în altă parte, regele le dădu drumul 
conetabilului şi cavalerului de Mauleon care avea să-l introducă 
pe cel din- tâi pe lângă Caverley. 

Prinţul Henric de Transtamare, asigurat de sprijinul regelui 
Carol, îi urmă pe cei doi ca simplu cavaler. 

Călătoria se făcu fără multă zarvă. Ambasadorii nu erau 
escortaţi decât de scutierii lor, de câţiva slujitori şi de vreo 
doisprezece ostaşi. 

În curând zăriră râul Saone şi numeroasele corturi ale 
companiilor care, părăsind extremităţile Franţei, pustiite de ele, 
se apropiaseră încetul cu în- cetul de centru, aşa cum fac 
vânătorii spre a împinge vânatul înaintea lor; şi întocmai ca o 

altă hoardă de barbari în aşteptarea unui nou Aetius, îşi reu- 
niseră flamurile în acele câmpii roditoare. 

Agenor porni înainte, lăsându-l pe conetabil în siguranţă în 
cetatea La Rochepot, care încă mai aparţinea regelui Carol; şi, 
fără să şovăie o clipă, după ce luase această măsură de 
prevedere, plecă să se arunce în plasele mereu întinse ale 
companiilor. 

Nu după mult timp de mers dădu peste trupa unui căpitan 
aproape tot atât de cunoscut ca şi Hugues de Caverley, şi căruia 
i se zicea Cavalerul Ver- de. Acesta din urmă se afla în ziua 
aceea la pândă. Îl conduseră pe Agenor în faţa lui, însă cum 
Agenor nu era dispus să plătească două răscumpărări, spuse că 
aparţine căpitanului Hugues de Caverley, la cortul căruia fu 
condus de însuşi Cavalerul Verde. 

Temutul şef de aventurieri scoase un strigăt de mulţumire 
când îl văzu apărând pe fostul lui prizonier sau mai degrabă pe 
viitorul camarad. 

Inaintea oricărei explicaţii, Agenor îi făcu lui Musaron semn 
să înainteze, care scoase dintr-un sac de piele bine căptuşit, 
datorită dărniciei prinţului Henric şi a regelui Carol al V-lea, o 
mie de livre pe care le înşiră pe masă. 

— Ah! Iată un lucru frumos din partea ta, camarade, spuse 
căpitanul Hu- gues de Caverley după ce ultima grămadă de bani 
fu rânduită lângă celelalte nouă. i-o mărturisesc că nu mă 
aşteptam să te revăd atât de curând. Te-ai şi obişnuit cu ideea 
care te înfricoşase atât de mult la început, de a trăi prin- tre 
noi? 

— Da, căpitane, căci un adevărat soldat trăieşte pretutindeni, 
şi trăieşte pretutindeni cum vrea. Şi apoi, ca să fiu sincer, m-am 
gândit că o veste bună nu soseşte niciodată prea devreme, iar 
eu Îți aduc o veste nemaipomenită la care, sunt sigur, eşti 
departe să te aştepţi. 

— Ei aş! zise Caverley, care auzind acest început se temea ca 
nu cumva Mauleon să nu-i întindă vreo cursă pentru a-l dezlega 
de cuvântul dat, ei aş! O veste nemaipomenită, zici? 

— Senior căpitan, urmă Mauleon, mai zilele trecute vorbeam 
despre dumneata cu regele Franţei, la care, după cum ştii, am 
fost trimis de sora lui, şi îi povesteam despre binevoitoarea 
curtenie de care ai dat dovadă faţă de mine. 

— Ha! Ha! făcu Caverley măgulit. Aşadar regele Franţei mă 
cunoaşte? 

— Desigur, căpitane; căci i-ai pustiit îndeajuns regatul ca să-şi 
amin- tească de dumneata: tipetele călugărilor arşi, tânguielile 
femeilor siluite, văicărelile târgoveţilor reţinuţi până la plata 
răscumpărării, toate astea au făcut ca numele dumitale să 
răsune triumfal la urechile sale. 

Caverley fu cuprins de un fior de mândrie şi de plăcere sub 
armura-i neagră. Bucuria acestei statui de fier avea ceva 
sinistru. 

— Aşadar, regele mă cunoaşte; aşadar Carol al V-lea ştie 
numele căpitanului Hugues de Caverley. 

— Îl ştie şi nu-l va uita, te asigur. 

— Şi ce ţi-a spus el în legătură cu mine? 

— Regele mi-a spus: Cavalere, du-te de-l întâlneşte pe bunul 
căpitan Hugues, sau mai degrabă, adăugă... 

Căpitanul părea agăţat cu privirea de buzele lui Mauleon. 

— Sau mai degrabă, urmă cavalerul, am să-i trimit pe unul 
dintre cei mai de vază slujitori ai mei, 

— Unul dintre cei mai de vază slujitori ai săi? 

— Da. 

— Un gentilom, sper. 

— Cred şi eu. 

— Cunoscut? 

— O! Foarte cunoscut. 

— Multă cinste îmi face regele Franţei, zise Caverley cu tonul 
lui ze- flemist. Dar ce vrea oare de la mine acest bun rege Carol 
al cincilea? 

— Vrea să te îmbogăţească. 

— Tinere! Tinere! izbucni aventurierul cu o răceală bruscă, nu 
mă lua în râs, căci un asemenea joc i-a costat scump pe cei ce 
au voit să-l joace. Se poate ca regele Franţei să dorească a avea 
ceva de la mine... capul meu, de pildă; sunt convins că asta nu 
l-ar întrista. Dar cu oricâtă dibăcie ar proceda, cavalere, am 
părerea de rău să-ţi spun că nu-l va avea încă prin mijlocirea 
dumitale. 

— lată ce înseamnă să faci totdeauna rău, răspunse cu 
seriozitate Mauleon, a cărui figură nobilă îi impuse aproape 
respect banditului; bănu- ieşti pe fiecare, învinuieşti toată lumea 

şi-l calomniezi până şi pe rege care a meritat titlul de cel mai 
cinstit om din regatul său. Încep să cred, căpitane, adăugă el 
clătinând din cap, că regele a greşit încercând să negocieze cu 
dumneata. Asta e o cinste pe care prinții şi-o acordă unul faţă de 
altul, iar dumneata vorbeşti în momentul de faţă ca o căpetenie 
de bandiți iar nu ca un prinţ. 

— Hei! Hei! făcu Caverley oarecum tulburat de această 
îndrăzneală, să fii bănuitor, dragă prietene, e un lucru înţelept. 
Dar acum, la drept vorbind, ia spune-mi, cum ar putea să mă 
iubească regele, după tipetele călugărilor arşi, după tânguielile 
femeilor siluite şi după văicărelile târgoveţilor opriţi pentru 
plata răscumpărării, despre care mi-ai vorbit cu atâta patimă 
mai adineaori. 

— Foarte bine, răspunse Mauleon, acum văd ce-mi rămâne de 
făcut. 

— Ce-ţi rămâne de făcut, să vedem! întrebă căpitanul Hugues 
de Ca- verley. 

— Îmi rămâne să-i comunic ambasadorului regelui că 
misiunea lui e îndeplinită, având în vedere că o căpetenie de 
aventurieri nu are încredere în cuvântul regelui Carol al V-lea. 

Şi Mauleon se îndreptă spre ieşirea cortului pentru a-şi aduce 
la în- deplinire ameninţarea. 

— Ho! ho! strigă Caverley. N-am rostit o vorbă din ceea ce 
gândeşti dumneata şi n-am gândit o vorbă din ceea ce spui. De 
altfel o să se găsească oricând timp să-i facem vânt acelui 
cavaler. Acum însă, trimite după el să vină, dragă prietene, îl 
vom primi cum se cuvine. 

Mauleon clătină din cap. 

— Regele Franţei nu are încredere în dumneata, domnule, 
spuse cu răceală Mauleon; nu-l va lăsa pe unul din cei mai de 
vază slujitori ai săi să vină în tabăra dumitale, dacă nu-i vei 
garanta o siguranţă deplină. 

— Pe rânza papei! urlă Caverley. Mă insulţi, cumetre. 

— Ba nu, scumpul meu căpitan, urmă Mauleon, căci 
dumneata ai dat pildă de neîncredere. 

— Ei drăcie! Nu e un lucru cunoscut că trimisul unui rege 
este inviolabil pentru toată lumea şi chiar pentru noi cestălalţi 
care violăm o mulţime de lucruri! Nu cumva el e un soi aparte? 

— Poate că da, zise Mauleon. 

— Atunci vreau să-l văd din curiozitate. 

— În cazul acesta semnează-i un permis de liberă trecere în 
toată forma. 

— E lucru uşor. 

— Da, însă nu eşti singur aici, căpitane, şi am venit special la 
dumneata pentru că eşti primul dintre toţi, iar eu am avut 
prilejul să fiu în legătură cu dumneata, iar nu cu ceilalţi. 

— Atunci mesajul nu e numai pentru mine? întrebă Caverley. 

— Nu, este pentru toate căpeteniile companiilor. 

— Aşadar bunul rege Carol nu vrea să mă îmbogăţească 
numai pe mine, zige Caverley în zeflemea. 

— Regele Carol este destul de puternic ca să îmbogăţească pe 
toţi jefu- itorii regatului, răspunse la rându-i Mauleon cu un râs 
care lăsa cu mult în urmă ironia şi râsul căpitanului Caverley. 

Se pare că aşa trebuia vorbit cu şeful aventurierilor, căci 
această vorbă de duh îi alungă cu totul proasta dispoziţie. 

— Să vină secretarul meu, zise el, şi să-mi întocmească un 
permis de liberă trecere în toată forma. 

Un bărbat înalt, uscăţiv şi îmbrăcat în negru, înainta 
tremurând spre el; era învățătorul dintr-un sat vecin, pe care 
căpitanul Hugues de Caverley îl ridicase la demnitatea de 
secretar provizoriu al său. 

Acesta întocmi, sub supravegherea lui Musaron, cel mai 
precis şi mai în formă permis de liberă trecere pe care l-a 
aşternut un învăţat vreodată pe hârtie. Atunci căpitanul, 
trimițând un paj să-i cheme pe cei mai de vază banditi, confrații 
săi, făcu chiar el începutul şi, fie că nu ştia să scrie, fie că, dintr- 
un motiv cunoscut numai de el nu voia să-şi scoată mănuşa de 
fier, îşi apăsă măciulia pumnalului sub cele scrise, făcându-i şi 
pe ceilalţi şefi să-şi pună sub monograma lui, unii crucea, alţii 
sigiliul, alţii, în sfârşit, parafa; şi în vreme ce îndeplineau 
această operaţie, şefii râdeau între ei, crezându-se mai presus 
decât toţi prinții de pe pământ, ei care dădeau permise de liberă 
trecere ambasadorilor regelui Franţei. 

După ce pergamentul fu acoperit cu toate sigiliile şi cu toate 
parafele, Caverley se întoarse spre Mauleon. 

— Şi numele solului? întrebă el. 

— Ai să-l afli când va veni, spuse Agenor, şi încă şi atunci 
dacă va catadicsi să ţi-l spună. 

— O fi vreun baron, zise râzând Cavalerul Verde, căruia îi vom 
fi ars cas- telul şi-i vom fi răpit soţia, şi care vine să vadă dacă 
nu există vreun mijloc să-şi răscumpere soţia neprihănită în 
schimbul calului sau ereţilor săi. 

— Pregătiţi-vă cele mai frumoase armuri, spuse cu mândrie de 
Mauleon; porunciţi pajilor voştri, dacă aveţi, să-şi pună cele mai 
bogate veşminte şi faceţi tăcere când va intra cel pe care-l 
anunţ, dacă vreţi să nu vă căiţi mai târziu de-a fi făcut o mare 
greşeală pentru nişte oameni atât de pricepuţi în meseria 
armelor. 

Şi de Mauleon ieşi din cort ca un om care cunoaşte dinainte 
greutatea loviturii pe care o va da. Un murmur de îndoială şi de 
uimire străbătu întregul grup. 

— E nebun, spuseră unii. 

— O! Nu-l cunoaşteţi, zise Caverley. Nu, nu! nu e nebun, şi 
trebuie să ne aşteptăm la ceva nou. 

Se scurse o jumătate de zi. Tabăra îşi recăpătase înfăţişarea 
obişnuită. Unii se scăldau în râu, alţii beau pe sub copaci, alţii 
se zbenguiau prin iarbă. Se vedeau înapoindu-se câteva bande 
de jefuitori anunţate prin strigăte de bucurie şi de suferinţă; în 
mijlocul lor se vedeau femei despletite, bărbaţi plini de răni 
legaţi de coada cailor. Vite ce se răzvrăteau împotriva unor stă- 
pâni necunoscuţi erau aduse mugind sub corturi, ucise şi 
îmbucătăţite pe loc pentru masa de seară, în vreme ce şefii 
veneau să vadă rezultatele ex- pediţiei şi îşi alegeau partea lor 
de pradă, nu fără grave certuri între soldaţii beţi sau flămânzi. 

Mai departe, făceau exerciţii noii recruți. Erau ţărani, smulşi 
din coliba lor şi înrolați cu forţa, care după trei sau patru ani 
aveau să uite totul spre a ajunge, ca şi noii lor camarazi, nişte 
jefuitori şi ucigaşi; o mulţime de valeţi, o droaie de ordonanţe, 
jucau sau pregăteau masa stăpânilor. Butoaie des- fundate, 
paturi dărăpănate, mobile distruse, saltele zdrenţuite erau îm- 
prăştiate pe pământ, în vreme ce câini mari cât un vițel, fără 
stăpâni, adunaţi în haite, dând târcoale printre toate acele 
grupuri pentru a se hrăni, îi jefuiau pe jefuitori şi pe unde 
treceau îi făceau să ţipe pe copiii rătăciţi. 

La porţile acestei tabere pe care am încercat s-o zugrăvim, 
dar despre care nu-ţi puteai face o idee decât văzând-o, se 
auziră deodată sunetele stridente a patru trâmbiţe, precedate 

de un stindard alb cu numeroase flori de crin, care se mai aflau 
încă în vremea aceea pe stema Franței. O mare mişcare se 
făcu numaidecât în tabăra companiilor. Tobele începură să bată, 
subofiţerii alergară să adune pe cei rămaşi în urmă şi să 
păzească prin- cipalele posturi. În curând apăru, defilând agale 
printre şirurile de curioşi, un cortegiu solemn. Mai întâi erau cei 
patru trâmbiţaşi ale căror instru- mente treziseră tabăra; venea 
apoi un crainic purtând spada de conetabil cu lama ei lată 
încrustată cu flori de crin şi cu mânerul de aur, pe care o ţinea 
ridicată în sus, fără teacă; în sfârşit, mergând cu câţiva paşi 
înaintea a doisprezece ostaşi, sau mai degrabă a douăsprezece 
statui de fier, se ivi un cavaler, cu viziera lăsată şi cu statura 
falnică. Vânjosul lui cal negru îşi muşca zăbala de aur, iar o 
lungă spadă de luptă, cu mânerul lustruit de prea multă 
întrebuințare, îi strălucea la şold. 

În apropierea cavalerului, dar puţin mai în urmă, mergea de 
Mauleon. El conduse întreaga trupă spre cortul principal al 
şefilor, unde se găsea adunat sfatul. Tăcerea uimirii şi a 
aşteptării plutea peste tabăra care, cu o clipă mai înainte, 
răsuna de ţipete asurzitoare. 

Cel care părea să fie căpetenia trupei descălecă, porunci să se 
înalțe stindardul regal în sunetul trâmbiţelor, şi intră în cort. 

Şefii, care stăteau jos, nu se ridicară la sosirea acestuia şi se 
uitară unii la alţii zâmbind. 

— Acesta e stindardul regelui Franţei, spuse cavalerul cu un 
glas blând şi pătrunzător, plecându-se în faţa lui. 

— Il recunoaştem destul de bine, spuse căpitanul Hugues de 
Caverley ridicându-se, spre a răspunde străinului, dar aşteptăm 
ca trimisul regelui Franţei să-şi spună numele pentru a ne pleca 
în faţa lui, aşa cum s-a înclinat el în faţa stemei stăpânului său. 

— Eu, răspunse cu modestie cavalerul ridicându-şi viziera 
căştii, sunt Bertrand Duguesclin, conetabilul Franţei, şi trimisul 
bunului rege Carol al V-lea pe lângă monseniorii şefi ai Marilor 
companii, cărora Dumnezeu să le dea bucurie şi belşug. 

Abia rostise aceste cuvinte că toate frunţile erau descoperite, 
toate spadele scoase din teacă şi învârtite deasupra capului în 
semn de bucurie; peste tot respectul sau mai degrabă 


1919-Câţiva ani mai târziu, Carol al V-lea reduse numărul florilor de 
crin la trei, în cinstea sfintei Treimi. (N.A.) 

entuziasmul izbucni în strigăte prelungi şi acea scânteie 
electrică, alergând repede ca o dâră de praf de puşcă, înflă- cără 
atât de mult tabăra, încât întreaga armată veni să izbească 
unele de altele suliţele şi spadele, strigând la intrarea cortului: 
— Ura! Ura! Trăiască bunul conetabil 
Acesta se înclină cu umilinţa-i obişnuită şi salută în mijlocul 
unui tunet de aplauze. 


XVI 


CUM I-AU FĂGĂDUIT ŞEFII MARILOR COMPANII 
SĂ-L URMEZE PÂNĂ LA CAPĂTUL PĂMÂNTULUI PE 
SENIORUL BERTRAND DUGUESCLIN, DACĂ ACELA 

AR FI FOST BUNUL LUI PLAC 


Primul moment de entuziasm făcu loc în curând unei atenţii 
atât de mari, încât cuvintele conetabilului, rostite calm, dar cu 
putere, răzbătură printre rândurile mulţimii şi ajunseră limpede 
şi desluşit până la marginile cele mai îndepărtate ale taberii, 
unde şi ultimii soldaţi le sorbiră cu lăcomie. 

— Seniori căpitani - spuse Bertrand cu o politeţe aproape 
smerită care câştigă inimile tuturor celor ce aveau de-a face cu 
el, - regele Franţei mă trimite la voi, ca împreună să aducem la 
îndeplinire poate singura acţiune care să fie vrednică de nişte 
ostaşi atât de viteji. 

Introducerea era măgulitoare, însă starea de spirit obişnuită a 
căpitanilor Marilor companii fiind bănuiala, entuziasmul 
auditorilor se mai domoli deoarece nu cunoşteau încă ţinta spre 

care tindea conetabilul; acesta văzu că trebuia să continue şi, 
profitând de primul sentiment pe care-l trezise, reluă: 

— Fiecare din voi s-a acoperit de glorie destulă ca să nu 
dorească mai multă; dar nici unui nu s-a ales cu destule bogății 
ca să poată spune: mă simt destul de bogat. De altfel, fiecare din 
voi trebuie să fi ajuns să dorească o strânsă legătură între 
onoarea armelor şi folosul ce trebuie să urmeze. Or, vrednici 
căpitani, închipuiţi-vă ce ar însemna o expediţie îndreptată de 
voi împotriva unui prinţ bogat şi puternic, ale cărui bogății 
căzând în mâinile voastre prin dreptul de război legitim, ar 
constitui nişte trofee pe cât de glorioase pe atât de avantajoase. 
Şi eu sunt un aventurier ca şi voi; şi eu sunt un ofiţer ridicat 
prin meritul meu ca şi voi. Or, seniori, nu sunteţi sătui, cum sunt 
şi eu, de asuprirea pe care am exercitat-o împreună asupra unor 
duşmani mai slabi decât noi? Nu vă e dor să auziţi - în locul 
gemetelor copiilor şi ţipetelor femeilor pe care le auzeam 
adineaori, când străbăteam tabăra - sunetele trâmbiţei care 
anunţă o bătălie adevărată, şi strigătele de război ale 
duşmanului cu care trebuie să te baţi ca să-l învingi? În sfârşit, 
voi, viteji cavaleri de toate naţiile, care aveţi de susţinut fiecare 
onoarea lui naţională, nu v-aţi simţi fericiţi ca, în afară de gloria 
şi bogăţia pe care vi le-am făgăduit, să vă uniţi şi pentru o cauză 
cu care omenirea să se mân- drească? 

Căci la urma urmelor, ce viaţă ducem noi, războinicii? Niciun 
prinţ ales de Dumnezeu nu ne încuviinţează jafurile şi furturile. 
Sângele pe care-l vărsăm este uneori un sânge care strigă 
răzbunare şi al cărui glas nu numai că urcă la cer, dar ne şi 
tulbură fără să vrem sufletul învârtoşat de grozăviile războiului. 
După o viaţă de toane şi ciudăţenii, ajungând soldaţi ai unui 
mare rege, ajungând apărători ai lui Dumnezeu, ajungând în 
sfârşit bogaţi şi puternici, nu am vedea împlinindu-se astfel 
adevăratul destin al oricărui om care se dedică grelei meserii a 
armelor? 

De astă dată, un îndelung murmur de aprobare străbătu 
rândurile că- pitanilor, căci avea o puternică înrâurire asupra 
lor glasul celui mai temut zdrobitor de lăncii, al celui mai 
priceput în lupta de hărţuială din vremea sa. Toţi îl văzuseră la 
lucru într-o zi de bătălie, mulţi din ei simţiseră tăişul spadei lui 
sau greutatea buzduganului, astfel că socotiră de datoria lor să- 

şi însuşească părerea unui asemenea ostaş. 

— Seniori, urmă Duguesclin, mulţumit de efectul produs de 
prima parte a cuvântării sale, iată deci planul a cărui aducere la 
îndeplinire mi-a în- credinţat-o bunul nostru rege Carol al V-lea. 
În Spania maurii „şi sarazinii au devenit mai obraznici şi mai 
cruzi ca oricând. În Castilia domneşte un prinţ mai obraznic şi 
mai crud decât sarazinii şi maurii; un om care şi-a ucis fra- tele; 
un cavaler înarmat, purtând lanţ şi pinteni de aur, care şi-a 
asasinat soţia, sora regelui nostru Carol; un cutezător în sfârşit 
care, prin această crimă, pare să fi sfidat strădania întregii 
cavalerimi din lume; căci, pentru ca o asemenea crimă să 
rămână nepedepsită, ar trebui să nu mai existe cavaleri pe 
lume. 

Această a doua parte a cuvântării păru să facă o impresie mai 
slabă asupra aventurierilor. A-şi ucide fratele, a asasina o 
femeie, li se păreau şi lor nişte fapte oarecum nelalocul lor, dar 
nu le socoteau a face parte din acele crime pentru răzbunarea 
cărora e nevoie să se pună în mişcare do- uăzeci şi cinci de mii 
de oameni cumsecade. Duguesclin băgă de seamă că 
înflăcărarea celor de faţă mai scăzuse, însă nu se descurajă şi 
urmă: 

— Socotiţi şi voi, seniori, dacă vreo cruciadă s-a arătat 
vreodată mai glo- rioasă şi mai plină de foloase. Cunoaşteţi 
Spania; unii dintre voi au stră- bătut-o; toţi au auzit vorbindu-se 
despre ea. Spania! ţara minelor de argint! Spania cu palatele 
pardosite cu comori arabe! Spania! în care maurii şi sarazinii au 
ascuns comorile jefuite de pe jumătate din acest pământ! 
Spania! unde femeile sunt atât de frumoase încât pentru o 
femeie regele Rodrigue şi-a pierdut regatul. Ei bine! acolo am să 
vă conduc, seniori, dacă veţi binevoi să mă urmaţi, căci într- 
acolo pornesc eu împreună cu câţiva buni prieteni, aleşi dintre 
cei mai buni luptători ai Franţei; într-acolo por- nesc spre a afla 
dacă nu cumva cavalerii lui don Pedro sunt tot atât de laşi ca şi 
stăpânul lor, şi spre a încerca dacă spadele lor au aceeaşi 
căleală ca se- curile noastre. Avem de făcut o călătorie 
frumoasă, seniori căpitani. Vreţi să luaţi parte la ea? 

Conetabilul îşi termină cuvântarea printr-unul din acele 
gesturi care înflăcărează aproape totdeauna adunările ce 
urmează a lua o hotărâre. Hugues de Caverley care, în timpul 

cuvântării, păruse foarte frământat ca şi când demonul bătăliilor 
ar fi dat pinteni calului de sub el, trecu pe la fiecare în parte 
cerându-i părerea, şi îndată fiecare se apropie de el şi se grăbi 
să i-o spună; după care el se îndreptă spre Bertrand Duguesclin 
care, sprijinit în lunga lui spadă, în vreme ce toţi soldaţii îl 
sorbeau din ochi, vorbea liniştit cu Agenor şi cu Henric de 
Transtamare, a cărui inimă bătea cu putere de la începutul 
acestei scene; căci pentru el, oricât de necunoscut era acelei 
mul- ţimi, rezultatul votului însemna tronul sau o viaţă 
consumată în umbră, adică viaţa sau moartea. Un om cu o 
asemenea constituţie are ambiţie în loc de inimă, şi orice rană 
pentru el este mortală. 

Dezbaterea dură doar câteva minute; apoi, Hugues de 
Caverley se apropie de conetabil în mijlocul unei linişti adânci: 

— Onorate senior Bertrand Duguesclin, zise el, nobile domn şi 
frate, şi camarad, care sunteţi astăzi oglinda întregii cavalerimi, 
aflaţi că pentru vitejia şi cinstea voastră, suntem gata să vă 
slujim. Veţi fi şeful nostru, iar nu asociatul nostru, căpitanul 
nostru iar nu egalul nostru. În orice împrejurare şi în orice 
bătălie bizuiţi-vă pe noi, iar noi vă vom urma până la capătul 
pământului. Fie mauri, sarazini sau spanioli, spuneţi doar o 
vorbă şi noi vom merge împotriva lor. Numai că, printre noi se 
află mulţi cavaleri din Anglia şi aceştia ţin la regele Eduard al 
III-lea şi la fiul său prinţul de Wales. În afară de aceşti doi 
seniori, ei se vor război cu oricare. Vă este pe plac ho- tărârea 
noastră, nobile domn? 

Conetabilul se înclină, arătându-le toate semnele unei 
recunoştinţe adânci, şi adăugă câteva cuvinte pentru a scoate 
la iveală cinstea pe care asemenea războinici voiau să i-o facă, 
şi cu aceasta Bertrand nu minţea. Un asemenea omagiu adus 
superiorității sale era firesc să-l măgulească pe un om din 
secolul al paisprezecelea care toată viaţa dusese o viaţă de 
soldat. 

Vestea acestei hotărâri stârni în tabără un entuziasm greu de 
descris. Era într-adevăr o viaţă obositoare, pentru aceşti 
aventurieri să tot ducă o luptă de hărţuială împotriva tuturor 
satelor reunite, să se războiască prin tufi- şuri şi văgăuni, să 
sufere de foame în mijlocul belşugului, să fie mâhniţi după o 
izbândă. Să trăiască într-o altă ţară, într-o ţară încă nejefuită de 

ei, pe un pământ aproape neatins, sub un cer blând, să schimbe 
vinurile şi femeile, să cucerească prăzi bogate de la spanioli, 
mauri şi sarazini, era un vis ce se îmbina de minune cu dorinţa 
de a avea drept căpetenie oglinda cavalerimii europene, cum îl 
numise căpitanul Hugues de Caverley pe conetabil. Astfel că 
Bertrand Duguesclin fu primit cu un entuziasm furtunos şi se 
îndreptă spre cortul ce-i fusese pregătit pe locul cel mai vizibil 
şi mai înalt al taberei, trecând pe sub un portic format din lăncii 
pe care le în- crucişau deasupra capului său aventurierii ce se 
plecau nu în faţa stin- dardului Franţei, ci în faţa celui ce îl 
ducea. 

— Seniore - îi spuse Bertrand lui Henric de Transtamare după 
ce intraseră în cort, în vreme ce Hugues de Caverley şi 
Cavalerul Verde îl felicitau pe Agenor pentru întoarcerea sa şi 
mai cu seamă pentru schim- bările prilejuite de această 
întoarcere, - seniore, trebuie să fiţi mulţumit: am dus la bun 
sfârşit treaba cea mai grea. Toată lumea e mulţumită. Oamenii 
aceştia, întocmai ca muştele însetate de sânge, se vor năpusti la 
pielea maurilor, sarazinilor şi spaniolilor, şi-i vor înţepa cât vor 
putea mai tare. Dar făcându-şi afacerile lor, le vor face şi pe-ale 
voastre; în vreme ce ei se vor îmbogăţi, vor lucra întru folosul 
dumneavoastră. Cât despre frigurile din Andaluzia, cât despre 
capcanele din munţi, cât despre trecerea râurilor al căror curs 
repede târăşte după el cai şi călăreţi, cât despre abuzurile de 
vin şi de dragoste, de beţie şi de voluptăţi, care sleiesc puterile, 
mă bizui pe toa- te astea ca să mă scap de jumătate din aceşti 
bandiți. În ceea ce priveşte cealaltă jumătate, nădăjduiesc că va 
pieri sub loviturile sarazinilor, maurilor şi spaniolilor care sunt 
nişte ciocane nimerite pentru asemenea nicovale. Vom fi deci 
învingători în orice chip. Vă voi instala pe tronul Castiliei şi mă 
voi întoarce în Franţa spre marea mulţumire a bunului rege 
Carol, împre- ună cu ostaşii mei pe care îi voi cruța sacrificându- 
i pe aceşti ticăloşi fără pereche. 

— Da, cavalere, răspunse Henric de Transtamare gânditor. 
Dar nu te temi de vreo hotarâre neprevăzută a regelui don 
Pedro? Este un comandant iscusit şi are o minte foarte ageră. 

— Eu nu văd atât de departe, seniore, răspunse Duguesclin. 
Cu cât vom întâmpina mai multe greutăţi, cu atât gloria noastră 
va fi mai mare şi vom lăsa mai mulţi Caverley şi Cavaleri Verzi 

pe bunul pământ al Castiliei. Un singur lucru mă îngrijorează: 
intrarea în Spania; căci e bine să te războieşti cu regele don 
Pedro, cu sarazinii şi cu maurii săi, dar nu trebuie să te răz- 
boieşti cu întreaga Spanie; n-ar fi de ajuns pentru asta nici cinci 
sute de companii; şi e mult mai greu să hrăneşti o armată în 
Spania decât în Franţa. 

— De aceea, răspunse Henric, o să plec eu înainte să-l 
înştiinţez pe regele Aragonului, care este unul din prietenii mei 
şi care, din dragoste pentru mine şi din ură faţă de regele don 
Pedro, are să vă dea liberă trecere prin satele sale împreună cu 
hrană şi ajutoare în oameni şi bani; astfel încât, dacă din 
întâmplare am fi înfrânți în Castilia, ar avea cine să ne apere 
retragerea. 

— Se vede, seniore, urmă conetabilul, că aţi fost hrănit şi 
crescut pe lângă bunul rege Carol, care insuflă înţelepciune 
tuturor celor din preajma sa. Sfatul vostru e plin de prudenţă. 
Duceţi-vă şi fiţi cu băgare de seamă să nu vă prindă, căci atunci 
războiul ar fi terminat înainte de a începe. Dacă nu mă înşel, noi 
ne batem pentru a întrona un rege şi a detrona un altul, iar nu 
pentru altceva. 

— Ah! generale - spuse Henric jignit oarecum de spiritul de 
pătrundere al aceluia pe care-l privea drept un soldat fără 
perspicacitate - oare după detronarea regelui don Pedro, nu ai fi 
fericit să-l înlocuieşti cu un prieten credincios al Franţei? 

— Seniore, credeţi-mă, răspunse Duguesclin, regele don 
Pedro ar fi şi el un prieten credincios al Franţei dacă Franţa ar 
voi să fie cât de puţin pri- etena regelui don Pedro. Dar acum nu 
este vorba de asta, deoarece pro- blema s-a rezolvat în favoarea 
voastră. Acel asasin necredincios, acel rege creştin care e o 
ruşine pentru creştinătate trebuie să fie pedepsit, şi dum- 
neavoastră sunteţi mai nimerit decât un altul pentru rolul de 
judecător în numele lui Dumnezeu. Acestea fiind zise, seniore, şi 
întrucât totul a fost convenit şi hotărât între noi, plecaţi cât mai 
repede, căci sunt nerăbdător să ajung în Spania împreună cu 
companiile, mai înainte de a avea timp don Pedro să-şi dezlege 
băierile pungii şi să ne joace vreun renghi în felul său, aşa cum 
spuneaţi adineaori. 

Henric nu răspunse nimic; se simţea umilit în fundul sufletului 
de această ocrotire pe care trebuia s-o rabde din partea unui 

simplu gentilom, de teamă să nu dea greş în încercarea de a 
ajunge rege. Dar coroana, pe care o vedea strălucind în visele 
sale ambiţioase de viitor, îi alină necazul pri- cinuit de această 
umilinţă trecătoare. 

Aşadar, în vreme ce Bertrand îi aducea la Paris pe principalii 
şefi de companii spre a-i prezenta regelui Carol al V-lea, şi în 
vreme ce bunul prinţ, tot copleşindu-i cu onoruri şi cu daruri, îi 
pregătea să meargă voioşi la moarte în slujba sa, Henric, urmat 
de Agenor, care era şi el urmat la rându-i de credinciosul 
Musaron, relua drumul Spaniei, ferindu-se să treacă prin 
aceleaşi locuri pe unde veniseră, de teama de a fi recunoscuţi de 
cei care le-ar fi putut pricinui vreo neplăcere, cu toate că erau 
înarmaţi cu permise de liberă trecere în toată forma eliberate de 
căpitanul Hugues de Caverley şi de seniorul Bertrand 
Duguesclin. 

O luară la dreapta, care era de altfel drumul cel mai scurt, 
spre a ajunge în Bearn, de acolo urmând să străbată Aragonul. 
Drept care merseră de-a lungul provinciei Auvergne, ţinură 
ţărmul Vezerei şi trecură râul Dordogne la Castillon. 

Henric, aproape sigur că nu va fi recunoscut sub 
îmbrăcămintea şi sub numele unui cavaler oarecare, voia să se 
convingă singur în ce dispoziţii se aflau englezii în privinţa sa şi 
să încerce, dacă ar fi fost cu putinţă, să-l atra- gă pe prinţul de 
Wales de partea lui; acest rezultat nu i se părea cu neputinţă, 
judecând după graba pe care o arătaseră căpitanii de a-l urma 
pe Bertrand Duguesclin, grabă care era un indiciu că prinţul 
Negru nu luase încă nicio hotărâre. Avându-l de partea sa pe fiul 
lui Eduard al III-lea, co- pilul care îşi câştigase pintenii la Crecy, 
tânărul care-l bătuse pe regele loan la Poitiers, însemna nu 
numai să sporească puterea morală a cauzei sale, ci şi să arunce 
încă cinci sau şase mii de lăncii în Castilia, căci acestea erau 
forţele de care putea să dispună prinţul de Wales fără să-şi 
slăbească gar- nizoanele din Guyenne. 

Prinţul îşi avea tabăra, sau mai degrabă curtea, la Bordeaux. 
Or, cum englezii se aflau, dacă nu în pace, cel puţin în armistițiu 
cu Franţa, cei doi cavaleri intrară în oraş fără greutate; e 
adevărat că era în seara unei zile de sărbătoare şi nu li se dădu 
nicio atenţie, căci fiecare îşi vedea de treburile lui. 

Agenor îi spusese la început prinţului Henric de Transtamare 

să se găzduiască împreună la tutorele său, seniorul Ernauton de 
Sainte-Colombe, care avea o casă în oraş; dar de teamă ca 
însoţitorul lui să nu-i trădeze cumva taina, îi refuzase 
propunerea; căzuseră chiar la învoială ca, spre mai multă 
siguranţă, Mauleon să treacă prin Bordeaux fără să-şi vadă 
tutorele, ceea ce Mauleon făgăduise, cu toate că era cam 
dureros pentru el să treacă atât de aproape de vrednicul lui 
ocrotitor care îi ţinuse loc de tată, fără să-i dea bună ziua. Dar 
după ce străbătură oraşul în lung şi-n lat, după ce bătură la uşa 
tuturor hanurilor, după ce îşi dădură seama de neputinţa de a fi 
găz- duiţi în vreun han, din pricina puhoiului de lume ce sosise 
în oraş, prinţul n-avu încotro şi reveni la oferta pe care i-o 
făcuse Agenor; se îndreptară deci spre locuinţa seniorului 
Ernauton situată într-una din suburbiile oraşului, după ce se 
juraseră ca numele prinţului să nu fie rostit, urmând să treacă 
drept un simplu cavaler, prieten şi frate de arme cu Agenor. 

De altfel întâmplarea îi sluji de minune pe cei doi călători. 
Seniorul Ernauton de Sainte-Colombe călătorea deocamdată în 
ţinutul Mauleon, unde avea un castel şi ceva pământ. Doi sau 
trei servitori, rămăseseră sin- guri la Bordeaux şi îl primiră pe 
tânăr ca şi când ar fi fost, nu pupilul, ci fiul bătrânului cavaler. 

Cel care făcu noilor sosiți onorurile casei era un servitor de 
încredere ca- re îl ştia pe Agenor de când se născuse. De altfel, 
de patru ani de când Mauleon nu mai venise la Bordeaux, casa 
se schimbase mult. Grădinile, care erau foarte întinse şi ofereau 
un refugiu unde nu pătrundeau nici razele soarelui, nici privirile 
curioşilor, erau despărțite acum de casă printr-un zid înalt, şi 
păreau să formeze o locuinţă aparte. 

Agenor îl întrebă pe bătrânul servitor în această privinţă şi 
află că gră- dinile unde îşi petrecuse, la umbra sicomorilor şi 
platanilor, tinereţea lui fără griji, fuseseră vândute de către 
tutorele său prinţului de Wales, care pusese să se clădească 
acolo o casă luxoasă unde îi găzduia pe toţi oaspeţii pe care nu 
putea sau nu voia să-i primească făţiş în palatul său. Or, soseau 
curteni din toate tările şi soli de la toţi regii la fiul lui Eduard al 
III-lea; căci nesuferind nicio înfrângere, era socotit de toată 
lumea drept un biruitor. 

Prinţul îi făcu semn lui Agenor să pună să i se repete această 
explicaţie în toate amănuntele; căci, după cum ne reamintim, el 

venise la Bordeaux cu gândul să-l vadă pe prinţul Negru şi cu 
speranţa de a-şi face din el un prieten; totuşi, deoarece se 
făcuse târziu, iar călătorii avuseseră o zi grea şi erau obosiţi, 
prinţul porunci servitorilor lui să-i pregătească odaia, în care 
intră îndată după cină. Agenor îl imită şi trecu şi el în odaia sa 
care, fiind situată la primul etaj al casei, dădea spre acele 
grădini frumoase, în care îşi făcuse o sărbătoare din a merge să 
culeagă, ca nişte flori ale trecutului, acele frumoase amintiri ale 
tinereţii sale. 

În loc să se culce cum făcea prinţul, el se aşeză deci lângă 
fereastră, şi cu întreaga poezie a celor douăzeci de ani ai săi, cu 
ochii aţintiţi asupra fal- nicilor copaci prin frunzişul cărora abia 
străbăteau câteva raze de lună, începu să meargă înapoi cu 
gândul pe acele tărâmuri ale vieţii, cu atât mai înflorite cu cât te 
apropii de copilărie. Cerul era senin, aerul plăcut şi li- niştit; 
râul strălucea în depărtare, ca solzii de argint ai unui şarpe 
uriaş; dar, printr-un joc al închipuirii, fie din cauza asemănării 
peisajului, fie a orei îna- intate la care se găsea, fie a 
parfumurilor acelor portocali din Guyenne care aminteau atât 
de bine pe cele din Portugalia şi Andaluzia, gândul lui cu aripi 
de flăcări porni să străbată munţii şi să se abată la poalele 
acelei Sierra d'Estrella, pe malul râuleţului ce se varsă în Tajo, 
dincolo de care, atras de sunetele guzlei, îi vorbise pentru prima 
oară de dragoste frumoasei maure. 

Deodată, în mijlocul acelor viziuni nocturne, o lumină ce 
venea dinspre palatul misterios străluci ca o stea printre 
frunzişul copacilor; apoi curând, minune nemaipomenită, pe 
care cavalerul o luă drept o rătăcire a sim- ţurilor, i se păru că 
aude sunetele unei guzle. Ascultă înfiorat acordurile care nu 
erau decât un preludiu; însă un glas limpede, melodios, un glas 
pe care nu-ţi e îngăduit să nu-l recunoşti când l-ai mai auzit 
odată, un glas cânta în castiliană o veghe romanţă spaniolă. 

Agenor nici nu aşteptă să se termine cântecul că şi sări în sus 
ca pentru a se repezi dincolo de graniţele visului şi îşi afundă 
printre platanii din grădină privirile-i lacome, murmurând cu o 
speranţă înfrigurată: 

— Aissa! Aissa! 

XVII 


CUM A REGĂSIT AGENOR PE ACEEA PE CARE O 
CAUTA, IAR PRINŢUL HENRIC PE ACELA PE CARE 
NU-L CAUTA 


De îndată ce Agenor fu sigur că glasul pe care-l auzise era al 
Aissei, cedând unui prim îndemn foarte firesc la un tânăr de 
douăzeci de ani, îşi luă spada, se înfăşură cu mantaua şi se 
pregăti să treacă în grădină. Dar în clipa în care punea piciorul 
să sară pe fereastră, simţi o mână ce îl prinse de umăr. Se 
întoarse, era scutierul. 

— Seniore, îi spuse acesta, totdeauna am băgat de seamă un 
lucru şi anume că unele nebunii pe această lume se fac ieşind pe 
uşă, însă restul, adică cea mai mare parte, se fac ieşind pe 
fereastră. 

Agenor făcu o mişcare spre a-şi continua drumul. Musaron îl 

opri cu o respectuoasă tărie. 

— Lasă-mă, spuse tânărul. 

— Seniore, zise Musaron, vă cer cinci minute. Peste cinci 
minute, veţi fi liber să faceţi orice nebunie veţi crede de 
cuviinţă. 

— Ştii unde mă duc? întrebă Mauleon. 

— Bănuiesc. 

— Ştii cine se află colo în grădină? 

— Maura. 

— Aissa în persoană, aşa cum ai spus. Acum mai socoteşti că 
mă poţi opri? 

— Depinde dacă veţi fi cu judecată sau nesăbuit. 

— Ce vrei să zici? 

— Că maura nu e singură. 

— Desigur că nu, e cu tatăl ei care n-o părăseşte niciodată. 

— Iar tatăl ei e totdeauna păzit de o duzină de mauri. 

— Şi ce-i cu asta? 

— Ei stau la pândă sub umbra copacilor. Vă veţi lovi de unul 
din ei şi îl veţi ucide. La ţipetele lui va alerga un altul şi-l veţi 
ucide şi pe acela. Dar un al treilea, un al patrulea, un al cincilea 
vor alerga şi ei, se va isca o luptă, o încăierare, se va auzi 
zăngănit de spade; veţi fi recunoscut, prins, ucis poate. 

— Fie! Dar o voi vedea. 

— Mare ispravă! O maură! 

— Vreau s-o revăd. 

— Nu vă împiedic s-o vedeţi, dar s-o vedeţi fără risc. 

— Ai tu vreun mijloc? 

— Eu n-am, dar poate ne va da prinţul vreunul. 

— Cum, prinţul? 

— Negreşit. Credeţi că el e mai puţin interesat decât 
dumneavoastră de prezenţa lui Mothril la Bordeaux şi că nu va 
avea o tot atât de mare dorinţă să afle ce caută aici tatăl, după 
cum doriţi şi dumneavoastră să aflaţi ce caută aici fiica? 

— Ai dreptate, zise Agenor. 

— Bine că v-aţi convins, spuse Musaron mulţumit. 

— Atunci dă-i de veste prinţului. Eu rămân aici ca să nu pierd 
din vedere luminiţa aceea. 

— Şi veţi avea răbdarea să ne aşteptaţi? 

— Am să mai ascult muzica, zise Agenor. 

Într-adevăr, glasul acela plăcut continuă să răsune în noapte, 
acompaniat de guzla ce vibra tulburătoare. Nu mai era grădina 
din Bordeaux cea pe care o avea în faţa ochilor, ci grădina din 
alcazar; nu mai era casa albă a prinţului de Wales, ci chioşcul 
maur cu perdea de verdeață. Fiecare sunet al guzlei pătrundea 
mai adânc în inima lui, care se umplea încetul cu încetul de 
încântare. Abia începuse să se creadă singur, când auzi 
deschizându-se uşa şi îl văzu intrând pe Musaron, urmat de 
prinţ, înfăşurat ca şi el în manta şi având ca şi el spada în mână. 

În câteva cuvinte, prinţul fu pus la curent cu situaţia, Agenor 
povestindu-i în amănunt întâlnirile sale de mai înainte cu 
frumoasa maură, precum şi gelozia furioasă a lui Mothril. 

— Aşadar, spuse prinţul, vei încerca să-i vorbeşti acestei 
femei; prin ea vom afla mai multe lucruri decât prin toţi spionii 
din lume. O femeie care e ţinută în sclavie îşi domină adesea 
tiranul. 

— Da, da, strigă Mauleon, care ardea de nerăbdare s-o 
întâlnească pe Aissa, şi iată-mă gata să ascult de poruncile 
Alteţei Voastre. 

— Eşti sigur că ai auzit-o? 

— Aşa cum vă aud, monseniore. Glasul ei venea din partea 
aceea; şi acum îmi mai răsună în ureche şi m-ar călăuzi chiar 
prin întunecimile iadului. 

— Fie! Dar greutatea este cum să pătrundem în casă fără ca 
noi să dăm de vreun bucluc. 

— Aţi spus „noi”, monseniore! 

— Fără îndoială, pentru că te însoțesc; bineînţeles că eu 
rămân de-o parte şi te las să stai de vorbă nestingherit cu iubita 
dumitale. 

— Atunci nu mai avem a ne teme de nimic, monseniore: Doi 
luptători ca dumneavoastră şi ca mine valorează cât zece 
creştini şi douăzeci de mauri. 

— Da, însă ei fac scandal, ucid, şi a doua zi, sunt siliţi să fugă, 
şi să sa- crifice succesul unor treburi importante pentru un 
capriciu de moment. Să procedăm cu înţelepciune, cavalere; 
poţi să-ţi revezi iubita, dar după ce-ţi vei lua toate măsurile de 
prevedere. Să bagi de seamă mai ales să nu-ţi pierzi pumnalul, 
fie prin grădini, fie prin apartamentele vreunui tată sau vreunui 
soţ gelos. Aşa am pierdut-o eu pe femeia pe care am iubit-o cel 

mai mult, pentru că mi-am lăsat pumnalul să cadă în camera lui 
don Guttiere. 

— Da, prudenţă! prudenţă! murmură Musaron. 

— Da; însă cu prea multă prudenţă, avem s-o pierdem poate, 
răspunse Agenor. 

— Fii liniştit, spuse Henric. Pe cuvântul meu de prinţ că asta 
va fi prima confiscare asupra maurilor, dacă voi urca vreodată 
pe tronul Castiliei. Deo- camdată, să ne cruţăm tronul. 

— Aştept poruncile  Alteţei Voastre, spuse Mauleon, 
înfrânându-şi cu greu nerăbdarea. 

— Bine, bine, zise Henric. Văd că eşti un soldat disciplinat şi 
totul o să meargă cât se poate de bine dacă ai să mă asculţi. Noi 
suntem căpitani şi trebuie să ştim cum se recunoaşte partea 
slabă a unei fortărețe. Să coborâm în grădină, să cercetăm 
zidurile şi când vom fi găsit un loc potrivit pentru escaladare, 
atunci vom escalada. 

— Ei! seniore, zise Musaron, nu escaladarea va fi grea, căci 
am văzut o scară în curte. Orice parte a zidului va fi deci 
potrivită pentru aşa ceva. Dar dincolo de zid, se află mauri cu 
iatagane şi păduri de sulițe. Stăpânul meu ştie că sunt curajos, 
dar când este vorba de viaţa unui prinţ atât de ilustru şi a unui 
cavaler atât de vestit... 

— Vorbeşte pentru prinţ, spuse Agenor. 

— Scutierul dumitale îmi place, zise Henric; este prevăzător şi 
va fi pentru noi o ariergardă din cele mai folositoare. 

Apoi ridicând glasul: 

— Perajo, se adresă el scutierului său care aştepta la uşă, eşti 
înarmat? 

— Da, monseniore, răspunse cel căruia i se adresase această 
întrebare. 

— Atunci, urmează-ne. 

Musaron văzu că nu mai putea obiecta nimic. Singurul lucru 
pe care-l obţinu fu să-i convingă să iasă pe uşă şi să coboare pe 
scară în loc să coboare pe fereastră. În rest, ca totdeauna, odată 
hotărârea luată, porni vitejeşte spre ţintă. Într-adevăr, în curte 
se afla o scară; o rezemă de zid. Prinţul voi să treacă primul; îl 
urmă Agenor, apoi Perajo; în sfârşit Musaron trecu ultimul şi 
trase scara de cealaltă parte a zidului. 

— Păzeşte scara, zise prinţul, căci felul în care mi-ai vorbit m- 

a făcut să am deplină încredere în tine. 

Musaron se aşeză pe ultimul fustei; Perajo fu postat la 
douăzeci de paşi mai departe, la pândă într-un smochin, iar 
Henric şi Agenor continuară să înainteze aţinându-se pe sub 
umbra copacilor care îi ferea cu uşurinţă de privirile celor ce 
puteau fi aşezaţi la lumină. 

În curând se aflară atât de aproape de casă încât, în lipsa 
sunetelor guzlei care încetaseră, se puteau auzi suspinele 
muzicantei. 

— Printe, zise Agenor, care nu-şi mai putea înfrâna multă 
vreme  nerăbdarea, aşteptaţi-mă sub umbrarul acesta de 
caprifoi; în cel mult zece minute, voi termina de vorbit cu maura 
şi voi afla ce caută tatăl ei la Bordeaux. Dacă voi fi atacat, nu vă 
puneţi viaţa în primejdie şi alergaţi la scară. Am să vă înştiinţez 
numai prin acest strigăt: „La zid!” 

— Dacă vei fi atacat, spuse Henric, adu-ţi aminte, cavalere, că 
poate ni- meni, în afară de regele don Pedro fratele meu şi de 
seniorul Duguesclin învățătorul meu, nu mânuieşte spada mai 
bine decât mine. Atunci, cavalere, îţi voi arăta că nu mă laud 
degeaba. 

Agenor îi mulţumi prinţului, care dispăru în umbră unde 
privirile ca- valerului îl căutară în zadar. Cât despre Agenor, 
acesta îşi continuă drumul spre clădire; însă între ea şi pădurice 
avea de străbătut un spaţiu gol luminat de lună. Agenor şovăi o 
clipă înainte de a se hotări să sfideze, ca să zicem aşa, lumina. 
Totuşi era să îndrăznească să treacă prin acel loc, când, pe o 
uşă lăturalnică ce se deschise scârţâind, ieşiră trei bărbaţi care 
vorbeau cu glas scăzut. Cel care avea să treacă prin dreptul lui 
Agenor, ce stătea ascuns, nemişcat şi mut sub umbra unui 
platan, era Mothril, foarte uşor de re- cunoscut după burnusul 
alb; cel din mijloc era un cavaler acoperit cu o armură neagră; 
iar cel care avea să treacă prin dreptul lui don Henric era un 
senior îmbrăcat într-un bogat costum castilian şi înfăşurat într-o 
pelerină de purpură. 

— Seniore, se adresă râzând acesta din urmă cavalerului 
negru, nu tre- buie să fiţi supărat pe Mothril că refuză să v-o 
arate pe fiica lui astă-seară. Pe mine, care de aproape şase 
săptămâni călătoresc zi şi noapte cu el, abia s-a învoit să mă 
lase s-o văd. 

Cavalerul negru răspunse; însă Agenor nu se sinchisi de 
răspunsul lui. Ceea ce dorea să ştie, ceea ce ştia acum, era că 
Aissa era singură. La auzul glasului părintesc, fata se ridicase şi, 
curioasă ca o creştină, se aplecase peste fereastră pentru a-i 
urmări cu privirea pe cei trei plimbăreţi misterioşi. 

Cavalerul se repezi dincolo de tufiş şi în două salturi ajunse 
sub fereastra aflată la o înălţime de vreo douăzeci de picioare. 

— Aissa, îi spuse el, mă recunoşti? 

Oricât ar fi fost de stăpână pe ea, tânăra se dădu înapoi 
scoțând fără să vrea un țipăt slab. Dar aproape numaidecât 
recunoscându-l pe acela care sălăşluia mereu în gândurile ei, 
întinse braţele spre el întrebându-l: 

— Tu eşti, Agenor? 

— Da, eu sunt, dragostea mea. Dar cum să ajung până la tine 
pe care te regăsesc ca prin minune? Nu ai vreo scară de 
mătase? 

— Nu, spuse Aissa, dar mâine voi avea. Tatăl meu va petrece 
noaptea la castelul prinţului. Vino mâine; însă astă-seară fii cu 
băgare de seamă, căci ei sunt prin împrejurimi. 

— Care ei? întrebă Agenor. 

— Tatăl meu, prinţul Negru şi regele. 

— Care rege? 

— Regele don Pedro. 

Agenor se gândi la Henric care avea să se pomenească poate 
faţă în faţă cu fratele său. 

— Pe mâine, spuse el, avântându-se printre copaci, unde 
dispăru numai- decât. 

Agenor nu se înşela decât pe jumătate. Cei trei bărbaţi se 
îndreptaseră spre locul unde stătea ascuns Henric. Prinţul îl 
recunoscu mai întâi pe Mo- thril. 

— Seniore, spunea el în momentul când ajungea la distanţa de 
unde i se putea auzi vocea, Alteța Voastră face rău că revine 
mereu la Aissa. Nobilul fiu al regelui Angliei, gloriosul prinţ de 
Wales, nu a venit pentru a vedea o sărmană fată africană, ci 
pentru a hotări împreună cu domnia voastră soarta unui mare 
regat. 

Henric, care se aplecase înainte pentru a auzi mai bine, se 
trase înapoi. 

— Prinţul de Wales! murmură el cu o nespusă surpriză 

uitându-se curios la armura aceea neagră, atât de cunoscută în 
Europa de când cu sânge- roasele bătălii de la Crecy şi Poitiers. 

— Mâine, zise prinţul, vă voi primi şi mâine, înainte de a ne 
despărţi, nădăjduiesc că totul va fi aranjat, după care hotărârea 
luată va putea fi adusă la cunoştinţa tuturor. Astăzi, trebuia să 
mă supun dorințelor oaspe- telui meu regal şi să nu trezesc 
curiozitatea curtenilor; în sfârşit trebuia, înainte de a hotări 
ceva, să cunosc în amănunt intenţiile Alteţei Sale regele don 
Pedro al Castiliei. 

La aceste cuvinte, prinţul Negru se înclină curtenitor spre 
cavalerul cu pelerina de purpură. 

Fruntea lui Henric se acoperi de sudoare; dar frământarea lui 
atinse culmea atunci când un glas bine cunoscut lui rosti aceste 
cuvinte: 

— Nu sunt regele Castiliei, monseniore, ci un om necăjit care 
e nevoit să caute ajutor departe de regatul său, căci duşmanii 
mei cei mai crunţi se află în familia mea: din trei fraţi pe care-i 
aveam, unul râvnea la onoarea mea, ceilalţi doi la viaţa mea. Pe 
cel care râvnea la onoarea mea, l-am ucis; mai rămân Henric şi 
Tello; Tello a rămas în Aragon să adune o armată împotriva 
mea; Henric se află în Franţa pe lângă regele Carol şi îl mângâie 
cu speranţa de a cuceri regatul meu, astfel încât Franţa, istovită 
de izbânzile voastre, să poată lua din Castilia forţe noi spre a vă 
înfrânge. M-am gândit deci că politica voastră, monseniore, este 
să apăraţi drepturile unui monarh legitim continuând la el în 
ţară, cu mijloace băneşti şi cu oamenii ce vi-i pune la dispoziţie, 
războiul pe care acea prefăcută ruptură a armistiţiului vă în- 
găduie să-l duceţi împotriva Franţei. Aştept răspunsul Alteţei 
Voastre spre a şti dacă mai trebuie să sper pentru cauza mea. 

— Negreşit că trebuie să speraţi, monseniore, căci, aşa cum 
spuneţi, cauza voastră e legitimă. Dar, fiind aproape vice-rege al 
Guyenne-i, n-am voit să port singur povara vice-regalităţii mele. 
Am cerut tatălui meu un consiliu format din oameni pricepuţi şi 
mi l-a trimis. Am să mă sfătuiesc cu ei, însă fiţi sigur că dacă 
părerea majorităţii este şi a mea, şi dacă se po- triveşte cu 
înclinarea ce o am de a vă fi pe plac, niciodată un aliat mai 
credincios şi, îndrăznesc s-o spun, mai energic, nu va fi luptat 
sub steagurile voastre. Până atunci să nu vă arătaţi. Reuşita 
atârnă mai cu seamă de păs- trarea secretului. 

— O! fiţi liniştit, nimeni de-aci nu ne cunoaşte. 

— Şi casa aceasta e sigură, zise prinţul, ba chiar prea sigură - 
adăugă el râzând - pentru a linişti temerile seniorului Mothril în 
privinţa fiicei sale. 

Maurul bâlbâi câteva cuvinte pe care Henric nu le auzi, căci 
cei trei în- cepeau să se depărteze de el; de altfel un singur 
gând, arzător, nebunesc, aproape de neînvins, îl frământa de 
când auzise răsunând acel glas bles- temat; acolo, la doi paşi de 
el, se afla duşmanul lui de moarte, năluca apă- rută între el şi 
ţinta pe care voia s-o atingă; acolo, la o lungime de spadă, se 
afla omul însetat de sângele său, şi de al cărui sânge era însetat 
şi el; o singură lovitură dată cu o mână pe care i-ar fi călăuzit-o 
ura ar fi terminat războiul, ar fi pus capăt îndoielii. Această idee 
făcea să-i tresalte inima prinţului şi îi împingea braţul spre 
duşmanul său. 

Dar Henric nu făcea parte dintre acei oameni care cedează 
primului îndemn, chiar dacă acest prim îndemn ar fi fost inspirat 
de o ură de moarte. j 

„Nu, nu, zise el, l-aş ucide, atâta tot. Insă nu e de ajuns 
pentru mine să-l ucid, ci să-i iau locul. Dacă l-aş ucide, prințul 
de Wales şi-ar răzbuna oaspetele asasinat, m-ar face să pier în 
chip ruşinos, sau ar pune să mă închidă pentru toată viaţa într-o 
închisoare... Da, urmă Henric după o clipă de tăcere, dar aş 
putea să mă şi salvez, iar Tello care se află acolo, reluă el 
zâmbind singur la gândul că îl putuse uita pe unul din fraţii săi, 
deşi acel frate îi era aliat, Tello pe care l-aş regăsi pe tron!...ar 
însemna s-o iau de la început!” 

Acest considerent îi opri braţul; spada lui trasă pe jumătate 
afară intră din nou în teacă. 

Cu siguranţă că spiritele întunericului trebuie să fi avut de ce 
râde de sora lor Ambiţia care, pentru prima oară, îndepărta de 
pumnal mâna ambi- ţiosului. 

Tocmai în momentul în care cei trei se găseau la o depărtare 
de unde vocea nu se mai auzea, Mothril rosti nişte cuvinte pe 
care nu le auzi prinţul. 

În aceeaşi clipă, Agenor ajunse lângă el; unul era lugubru, 
celălalt radios; unul uitase războiul, intrigile, prinții, lumea; 
celălalt strivea zalele mănu- şilor sale de fier, crezând că-şi 
striveşte duşmanii şi se agaţă de treptele tronului Castiliei. 

XVIII 


COPOIUL 


Taina călătoriei lui Mothril la Bordeaux era de-acum lămurită 
şi Aissa nu mai avea ce să-i dezvăluie în această privinţă 
cavalerului. Dar le mai ră- mâneau o mulţime de lucruri destul 
de importante de dezbătut: nume- roasele mărturisiri de 
dragoste care par totdeauna noi îndrăgostiţilor şi care, într- 
adevăr, erau cu atât mai noi pentru Agenor şi Aissa, cu cât până 
atunci nu avuseseră răgaz pentru aşa ceva. 

Pe de altă parte, prinţul Henric de Transtamare cunoştea 
planul fratelui său ca şi când i l-ar fi adus cineva la cunoştinţă, 
şi presimţea, dinainte răs- punsul prinţului de Wales, ca şi când 
ar fi fost de faţă la consfătuirea care avea să aibă loc a doua zi. 
Nu avea deci altceva de făcut decât să plece din Bordeaux 
înainte de a se fi consfințit alianţa dintre ei, fiind convins acum 
că don Pedro avea să obţină sprijinul englezilor; căci atunci, 
dacă ar fi fost recunoscut, ar fi fost făcut prizonier de război, iar 
don Pedro, pentru a pune dintr-odată capăt certurilor dintre ei, 
putea foarte bine să recurgă la mij- locul expeditiv pe care 
numai un calcul de om ambițios îl împiedicase pe Henric să-l 
pună în aplicare împotriva fratelui său. 

Când prinţul şi cavalerul îşi împărtăşiră gândurile, când unul 
adresându-se spiritului de prevedere al celuilalt căpătase un 
sfat înţelept asupra hotă- rârii ce avea de luat, adică după ce 
Agenor îl sfătuise pe Henric să plece în grabă spre Aragon 
pentru a putea primi cele dintâi companii pe care le tri- mitea 
conetabilul, prinţul se gândi la rându-i la treburile personale ale 
tânărului său însoțitor. 

— Şi cu iubirea dumitale cum rămâne? întrebă el. 

— Menseniore, răspunse Agenor, nu vă ascund că mă gândesc 
la ea cu o tristeţe amară. Ce bine mă simţeam când am întâlnit 
la zece paşi de mine fericirea la care visasem atâta timp, şi după 
care mă temeam să nu alerg toată viaţa fără să mai dau de ea, 
însă... 

— Ei bine! zise prinţul, ce s-a schimbat şi cine te împiedică, 
pe dumneata care nu ai un frate de înfruntat, nici tron de 
cucerit, cine te împiedică să cu- legi în treacăt această fericire? 

— Monseniore, nu mai plecaţi? întrebă Agenor. 

— Plec neapărat, răspunse Henric, căci oricât de duioasă ar fi 
prietenia pe care o simt că ia naştere pentru dumneata în inima 
mea, dragul meu Agenor, ea nu poate - şi dumneata vei înţelege 
primul acest lucru - să tragă în cumpănă pusă alături de 
interesele unui destin regal şi cu fericirea unui întreg popor. 
Dacă ar fi vorba de viaţa dumitale, reluă deodată prinţul, o! asta 
ar fi altceva, căci pentru viaţa dumitale mi-aş sacrifica destinul 
şi am- biţia. 

Şi ochii pătrunzători ai prinţului se afundară în privirea 
sinceră şi limpede a tânărului francez. 

— Însă, urmă Henric, nu mi-aş sacrifica coroana pentru 
patima dumitale destul de nebunească, dă-mi voie să ţi-o spun, 
prietene, pentru fiica tră- dătorului Mothril. 

— Îmi dau seama, monseniore, şi aş fi fost un nesăbuit dacă 
aş fi nutrit cel puţin speranţa; aşadar, sărmană Aissa, adio... 

Şi de la fereastră privi cu atâta tristeţe pavilionul pierdut 
printre sico- mori, încât prinţul începu să zâmbească. 

— Norocos îndrăgostit, murmură el în vreme ce fruntea i se 
posomora. Trăieşte pentru un gând duios care îi înfloreşte 
neîncetat în inimă şi care îi înmiresmează viaţa. Vai! şi eu am 
cunoscut acest chin fermecător care face să tresalte în 
străfundul sufletului toate simţămintele tinere şi mărinimoase. 

— Îmi ziceţi norocos, monseniore, zise Agenor, şi Aissa mă 
aştepta mâi- ne; mâine trebuia să o văd pe Aissa şi nu o voi 
vedea.  Monseniore, dacă toate speranţele unei inimi de 
douăzeci şi doi de ani, dezamăgite în mo- mentul când erau pe 
cale să se împlinească, alcătuiesc o nenorocire, atunci sunt cel 
mai nenorocit dintre oameni. 

— Ai dreptate, Agenor, spuse prinţul, nu te gândi decât la 
clipa de faţă. Tu nu râvneşti la comori, nu urmăreşti o coroană, 
ceri numai un cuvânt duios, pretinzi un prim sărut; bogăţia ta e 
o femeie, tronul tău e patul de flori pe care mâine trebuia să-l 
împartă cu tine. O! nu pierde seara aceasta, Agenor, poate că va 
fi cea mai frumoasă perlă pe care tinereţea o va depune într-una 
din amintirile tale. 

— Dar atunci, monseniore, veţi pleca fără mine? 

— Chiar în noaptea asta vreau să ies de pe teritoriul 
englezului. Înţelegi pentru ce trebuie ca ziua să mă găsească 
într-o ţară neutră. Am să rămân trei sau patru zile în Navara, la 
Pampelune. Vino repede după mine, Agenor, căci n-aş putea să 
te aştept mai mult. 

— O! prinţul meu, spuse Agenor, să vă las singur când vă 
ameninţă o primejdie? Cred că pentru toate comorile acestei 
iubiri care mă aşteaptă şi pe care mi-o făgăduiţi, nu m-aş învoi. 

— Să nu exagerăm, Agenor. Pierind astă-seară nu mă 
ameninţă nicio primejdie. Astfel că poţi cobori panta înflorită. 
Du-te, mă va însoţi Perajo şi tu ştii cât de bine mânuieşte el 
spada; numai să vii repede. 

— Dar, monseniore... 

— Mai vreau să-ţi spun ceva. Dacă o iubeşti pe maură aşa 
după cum spui... 

— Vai! monseniore, nu îndrăznesc să spun cum o iubesc, căci 
abia am văzut-o şi abia am schimbat două vorbe cu ea. 

— Două vorbe sunt de ajuns, dacă ştii să le alegi bine din 
frumoasa noastră limbă castiliană. ţi spuneam deci, că dacă o 
iubeşti pe maură, are să fie o îndoită izbândă pentru tine, pentru 
că o vei răpi pe fata lui Mothril şi vei salva un suflet din iad. 

Aceste cuvinte erau ale unui rege şi ale unui prieten. Agenor 
înţelese că Henric de Transtamare juca deja acest îndoit rol, iar 
el, pentru a fi cât mai aproape de al său, îngenunche în faţa 
prinţului. 

Se înţeleseră ca prinţul să se odihnească vreo câteva ore 
după care să plece spre graniţă. Cât despre Mauleon, liber de- 
acum înainte şi simțind că i s-a rupt deocamdată lanţul de aur, 
nu mai trăia pe pământ, plutea în nori. 

Somnul îndrăgostiţilor dacă nu este adânc, este cel puţin 
prelungit; căci e plin de vise care se înlănţuiesc unele cu altele 
şi care seamănă atât de mult cu fericirea, încât îndrăgostiţilor le 
vine nespus de greu să se trezească. 

Astfel, când Agenor deschise ochii, soarele se şi afla deasupra 
orizontului. Îl chemă îndată pe Musaron; află de la el că prinţul 
plecase călare la ora patru dimineaţa şi se îndepărtase de 
Bordeaux cu graba unui om care simte primejdia unei situaţii 
grele. 

— Bine! zise el, după ce ascultă povestirea scutierului, 
înflorită cu toate lămuririle pe care acesta crezu de cuviinţă să 
le adauge. Bine! Musaron. Cât despre noi, mai rămânem la 
Bordeaux astă-seară şi poate chiar mâine, dar în vremea asta 
am hotărât să nu ieşim nicăieri şi să ne ferim să ne vadă cineva. 
Vom fi mai odihniţi în momentul plecării care se poate ivi dintr-o 
clipă în alta. Iar tu, prietene, îngrijeşte bine caii ca să-l poată 
ajunge din urmă pe prinţ, chiar dacă li s-ar pretinde o povară 
dublă şi o viteză dublă. 

— O! o! făcu Musaron care, după cum ne reamintim, îşi 
îngăduia mai multe libertăţi faţă de tânărul cavaler, mai cu 
seamă când acesta se afla în toane bune. Aşadar acum nu mai 
facem politică, trecem la altceva. Dacă mi-aţi spune şi mie la ce 
anume trecem, s-ar putea să vă ajut, 

— Ai să vezi la noapte; deocamdată stai liniştit şi ascuns şi fă 
ce-ţi spun eu. 

Musaron, încântat de el însuşi datorită marei încrederi pe 
care o avea în propriile-i mijloace, ţesălă caii, mâncă şi el pe 
săturate şi aşteptă miezul nopţii fără să scoată nasul nici pe 
fereastră. 

Nu acelaşi lucru se întâmpla cu Agenor care, cu ochii lipiţi de 
jaluzelele lăsate, nu pierdea din vedere casa vecină. 

Dar, după cum am spus, Agenor se sculase târziu, şi cum 
Musaron îşi  imitase stăpânul, mai cu seamă că veghease 
noaptea mai mult decât Age- nor, nici unul nici altul nu observă 
în grădina ce făcuse parte din domeniul lui don Pedro un om 

care, de cum se luminase de ziuă, stând aplecat spre pământ, 
cerceta cu o îngrijorare vădită urmele paşilor întipăriţi pe pă- 
mântul reavăn al grădinii şi crengile strivite sau rupte ale 
plantațiilor din jurul locuinţei Aissei. 

Omul acela, înfăşurat într-o mantie largă, era maurul Mothril 
care, cu agerimea specifică neamului său, compara diferitele 
urme, le urmărea cum urmăreşte copoiul o dâră de la care nimic 
nu-l poate întoarce, nici chiar întreruperile de moment. 

„Da, îşi zicea maurul, cu priviri înflăcărate şi cu nările 
înfoiate, da, văd bine paşii mei pe alee. li recunosc după forma 
papucilor. Alături sunt paşii prinţului de Wales întipăriţi mai 
adânc. Avea cizme de fier, iar armura îi mărea şi mai mult 
greutatea. În sfârşit aceştia sunt ai regelui don Pedro. Sunt abia 
întipăriţi, căci are mersul uşor ca al unei gazele. Cele trei urme 
ale noastre se continuă mereu. Dar astea?... Astea?... Nu le 
cunosc”. 

Şi Mothril se ducea de la umbrarul de caprifoi la plantaţia 
unde Mauleon stătuse atât de mult ascuns. 

„Aici, murmura el, urmele sunt mai adânci şi bătătorite pe loc 
de ne- răbdare. De unde veneau? Unde se duceau? Spre casă... 
Da, iată-le că ajung până la marginea zidului. Acolo sunt săpate 
şi mai adânc. Cel care aştepta aci s-a înălţat pe vârful 
picioarelor, fără îndoială spre a încerca să ajungă la balcon. 
Venise la Aissa, fără doar şi poate. Acum se pune întrebarea 
dacă Aissa era înţeleasă cu el! Asta vom încerca să aflăm”. 

Şi maurul, aplecat asupra acestei urme, o examina cu o 
îngrijorare crescândă. 

După o clipă, reluă: 

„Pasul este al unui om încălţat după moda cavalerilor 
francezi. lată dâra lăsată de pinteni. Să vedem de unde vine”. 

Şi Mothril o luă din nou pe urma care îl readuse la umbrarul 
de caprifoi, unde îşi începu din nou cercetările. 

„A mai stat şi altul aici, murmură el. Zic altul, deoarece pasul 
nu e acelaşi. Cel de-aici venise pentru noi fără îndoială, pe când 
celălalt venise pentru Aissa. Am trecut pe lângă el aproape să-l 
atingem şi cu siguranţă că ne-a auzit... Ce spuneam când am 
trecut pe-aici?” 

Şi Mothril încercă să-şi amintească ce cuvinte ieşiseră din 
gura lui sau a celor doi însoțitori ai săi când trecuseră prin locul 

acela. 

Însă nu politica îl îngrijora cel mai mult pe Mothril, astfel că 
se întoarse repede la examinarea paşilor. 

Atunci descoperi dâra de paşi care ajungea până la zidul 
grădinii. Trei oameni coborâseră: unul se îndreptase spre 
smochin, în care se ascunsese, căci ramurile de jos ale copacului 
erau strivite. Acela trebuie să fi fost o sim- plă santinelă. 

Celălalt venise până la umbrarul de caprifoi, şi era fără 
îndoială un spion. 

In sfârşit al treilea, înaintase până la plantație, stătuse o clipă 
pe loc, apoi de la plantație se îndreptase către pavilionul Aissei: 
acesta era cu siguranţă un iubit. 

Mothril porni înapoi după urme şi ajunse la marginea zidului 
ce des- părţea casa lui Ernauton de Sainte-Colombe de 
pavilionul vândut prinţului de Wales. Acolo totul i se lămuri ca şi 
când ar fi citit într-o carte. 

Picioarele scării săpaseră două găuri, iar partea de sus a ei 
zgâriase coama zidului. 

„Totul porneşte de-aici, spuse maurul”. 

Se înălţă chiar el deasupra coamei şi îşi afundă privirea 
lacomă în grădina lui Ernauton; dar era prea devreme încă şi am 
spus că Agenor şi Musaron se culcaseră târziu. Mothril nu văzu 
deci nimic, doar observă de partea cealaltă a zidului o altă urmă 
de paşi care ducea spre casă. 

— Am să veghez, zise el. 

Ziua întreagă maurul întrebă pe vecini, dar servitorii lui 
Ernauton erau discreţi; de altfel, ei nu-l cunoşteau pe Henric de 
Transtamare şi îl vedeau pentru prima oară pe Agenor. Spuseră 
atât de puţine lucruri şi îl informară atât de puţin pe spionul 
maurului şi chiar pe Mothril, repetând: „Oaspetele nostru este 
finul seniorului Ernauton de Sainte-Colombe”, încât Mothril 
hotări să nu se bizuie decât pe el. 

Sosi şi noaptea. 

Regele don Pedro era aşteptat împreună cu credinciosul său 
ambasador la palatul prinţului de Wales. Mothril, la ora stabilită 
pentru vizită, era gata pregătit, şi însoţindu-l pe prinţ, intră în 
sala consiliului ca un om pe care grijile casei nu-l îndepărtează 
de la datorie. 

Cât despre Mauleon, după ce pândise ieşirea maurului, ştiind- 

o acum pe Aissa singură, îşi luă spada aşa cum făcuse în ajun, îi 
porunci scutierului să ţină caii gata înşeuaţi în curtea lui 
Ernauton, şi apucând scara pe care o rezemă de zid în acelaşi 
loc ca în ajun, cobori fără niciun incident în grădina prinţului de 
Wales. 

Era o noapte asemănătoare acelor frumoase nopţi din Orient, 
la fel cu noaptea dinainte, întocmai ca noaptea ce avea să 
urmeze, adică plină de parfumuri şi de taine. 

Nimic nu tulbura deci seninătatea inimii lui Agenor, poate 
doar depli- nătatea bucuriei; căci ceea ce se numeşte presimţire 
nu este uneori decât excesul de fericire, care te face să tremuri 
pentru fericirea şubredă pe care ai căpătat-o şi care poate fi 
zdrobită de atâtea izbituri. Cine nu are griji nu este pe de-a- 
ntregul fericit, şi chiar îndrăgostitul cel mai viteaz rareori s-a 
dus la întâlnirea dată de iubita lui fără să simtă un fior de 
teamă. 

Pe de altă parte Aissa, cuprinsă de o dragoste nestăpânită, 
întocmai ca frumoasele zâne din ţările calde, unde văzuse şi ea 
lumina zilei, se gândise toată ziua la noaptea trecută care-i 
părea un vis, şi la noaptea pe care o aştepta şi care i se părea 
cea mai gingaşă expresie a fericirii; îngenuncheată lângă 
fereastra deschisă, aspirând adierea serii şi parfumul florilor, 
absor- bind toate senzațiile plăcute care vădeau prezenţa 
iubitului, nu mai trăia decât prin gândul la acel bărbat pe care 
nu-l auzea încă, pe care nu-l vedea încă, dar pe care îl ghicea în 
umbra tainică şi în tăcerea înălţătoare a nopţii. 

Deodată auzi un fel de foşnet prin frunziş, şi se aplecă, roşind 
de plăcere, peste florile ce-i împodobeau balconul. 

Zgomotul se înteţi, un pas sfios care strivea plantele, un pas 
nesigur şi cam şovăielnic o înştiinţa că mult iubitul ei se 
apropia. 

Mauleon apăru în fâşia largă de lumină argintie pe care o 
răspândea luna între plantație şi casă. 

Numaidecât, uşoară ca o rândunică, frumoasa maură care nu 
aştepta decât sosirea lui, se agăţă de o frânghie de mătase 
fixată pe balconul de piatră, apoi lăsându-se să alunece pe nisip, 
căzu în braţele lui Agenor şi cuprinzându-i capul cu mâinile 
delicate îi spuse: 

— lată-mă, vezi că te aşteptam. 

Şi Mauleon, înnebunit de dragoste şi tremurând de o spaimă 
plăcută, îşi simţi buzele prinse sub un sărut fierbinte. 


XIX 


DRAGOSTEA 


Dar dacă nu putea să vorbească, Mauleon putea să se mişte. 
El o trase în grabă pe Aissa sub umbrarul de caprifoi care îl 
ascunsese în ajun pe Henric de Transtamare, şi acolo, aşezând-o 
pe frumoasa maură pe un covor de iarbă, căzu la genunchii ei. 

— Te aşteptam, repetă Aissa. 

— Oare m-am lăsat aşteptat? întrebă Agenor. 

— Da, răspunse fata, căci te aştept nu numai de ieri, ci din 
prima zi de când te-am văzut. 

— Mă iubeşti aşadar! strigă Agenor în culmea bucuriei. 

— Te iubesc, urmă tânăra. Dar tu, mă iubeşti? 

— O! da, da, te iubesc, răspunse el. 

— Eu, te iubesc pentru că eşti viteaz, zise Aissa. Dar tu pentru 
ce mă iubeşti? 

— Pentru că eşti frumoasă. 

— E adevărat. Tu nu-mi cunoşti decât faţa, în vreme ce eu am 
pus să mi se povestească tot ce-ai făcut tu. 

— Atunci, ştii că sunt duşmanul tatălui tău? 

— Da. 

— Ştii că nu numai că sunt duşmanul lui, dar că între noi s-a 
pornit o luptă pe viaţă şi pe moarte? 

— Ştiu şi asta. 

— Şi nu mă urăşti pentru că eu îl urăsc pe Mothril? 

— Te iubesc! 

— Într-adevăr, ai dreptate. Îl urăsc pe omul acesta pentru că 
l-a târât la moarte pe don Frederic, fratele meu de arme. Îl 
urăsc pe omul acesta pentru că a asasinat-o pe nefericita 
Blanche de Bourbon! În sfârşit îl urăsc pe omul acesta pentru că 
te păzeşte mai mult ca pe o metresă decât ca pe o fiică. Eşti 

chiar fiica lui, Aissa? 

— Ca să-ţi spun drept, nici eu nu ştiu. Mi se pare că într-o zi, 
fiind încă mică, m-am trezit după un somn lung şi că deschizând 
ochii, prima figură pe care am văzut-o era a acestui bărbat. El 
mi-a zis fiica lui şi eu i-am zis tată. Însă nu-l iubesc, mi-e teamă 
de el. 

— Se poartă cumva rău sau aspru cu tine? 

— Dimpotrivă: nicio regină nu e slujită mai grabnic decât 
mine. Fiecare dorinţă a mea e o poruncă. Nu am decât să fac un 
semn şi sunt ascultată. Toate gândurile lui par să se îndrepte 
spre mine. Nu ştiu ce planuri o fi urzit în privinţa mea, dar 
uneori mă înspăimânt de această afecţiune posomorâtă şi 
geloasă. 

— Aşadar nu-l iubeşti cum trebuie să-l iubească o fiică pe tatăl 
ei? 

— Mă tem că nu, Agenor. Ascultă, câteodată intră noaptea în 
odaia mea, parc-ar fi un spiriduş, şi mă trec fiori. Se apropie de 
patul pe care mă odih- nesc, şi pasul lui e atât de uşor încât nu 
le trezeşte nici chiar pe femeile mele adormite pe rogojini, prin 
mijlocul cărora trece ca şi când picioarele lui nu ar atinge 
pământul. Totuşi eu nu dorm, şi printre pleoapele pe care 
groaza le face să clipească, îi văd zâmbetul înfricoşător. Atunci 
se apropie şi se apleacă peste patul meu. Suflarea lui îmi arde 
faţa, iar sărutul, sărut ciu- dat, jumătate de părinte, jumătate de 
îndrăgostit, sărutul prin care crede că îmi ocroteşte somnul, 
lasă pe fruntea sau pe buzele mele o urmă dureroasă ca de fier 
înroşit. lată vedeniile care mă asaltează, vedenii pline de 
realitate. Iată temerile cu care adorm în fiecare noapte şi cu 
toate astea ceva îmi spune că n-am motive să tremur pentru că, 
ti-o repet, adormită sau trează, am asupra lui o înrâurire 
ciudată; l-am văzut adesea tremurând când în- cruntam din 
sprâncene, şi niciodată ochii lui atât de pătrunzători şi atât de 
mândri n-au putut suporta focul privirii mele. Dar de ce îmi 
vorbeşti de Mothril, viteazul meu cavaler. Doar nu ţi-o fi teamă 
de el, ţie care nu ţi-e teamă de nimic! 

— Nu, desigur, însă mă tem pentru tine. 

— Te temi pentru mine, înseamnă că mă iubeşti mult, spuse 
Aissa cu un zâmbet fermecător. 

— Aissa, nu am iubit niciodată femeile din ţara mea, unde 


CAVALERUL DE MAULEON 


totuşi femeile sunt frumoase, şi deseori m-am mirat de această 
nepăsare, însă acum ştiu pentru ce. Pentru ca întreaga comoară 
a inimii mele să-ţi aparţină. Mă în- trebi dacă te iubesc, Aissa. 
Ascultă şi judecă singură: dacă mi-ai spune să părăsesc totul 
pentru tine, să reneg totul pentru tine, în afară de onoare, ei 
bine! Aissa, ţi-aş oferi această jertfă. 

— Iar eu, spuse fata cu un zâmbet îngeresc, aş face şi mai 
mult, căci eu ţi-aş jertfi şi credinţa şi onoarea. 

Agenor nu cunoştea încă acea arzătoare poezie a pasiunii 
orientale, şi abia acum o înţelegea privind zâmbetul Aissei. 

— Ei bine, zise el înlănţuind-o cu amândouă braţele, nu vreau 
să-mi jertfeşti nici credinţa şi nici onoarea fără ca eu să-mi leg 
viaţa de a ta. În ţara mea, Aissa, femeile pe care le iubim ajung 
nişte prietene alături de care tră- im şi murim şi care, atunci 
când le-am jurat credinţă, sunt sigure că nu vor fi niciodată 
părăsite în fundul unui harem ca să le slujească pe noile favorite 
ale aceluia pe care l-au iubit. Fă-te creştină, Aissa, părăseşte-l 
pe Mothril şi vei fi soţia mea. 

— Tocmai voiam să-ţi cer acelaşi lucru, spuse fata. 

Agenor se ridică şi, ridicându-se, îşi luă iubita în braţele-i 
nervoase. Cu inima bătându-i lângă inima ei, cu obrazul 
mângâiat plăcut de părul ei mă- tăsos şi parfumat, cu bucuria în 
suflet, cu entuziasmul pe frunte, începu să alerge spre locul 
unde pusese scara rezemată de zid. 

Într-adevăr, dulcea povară îi părea un fulg tânărului care 
trecea cu iuţeala unei săgeți printre pâlcurile de copaci şi peste 
bordurile aleilor. 

Se şi zărea zidul care, fiind ascuns de câţiva copaci părea mai 
întunecat, când deodată Aissa, mai lunecoasă ca o şopârlă, se 
strecură din braţele lui Agenor, mângâindu-i în treacăt trupul cu 
trupul ei. 

Mauleon se opri; maura se chirci la picioarele lui; întinse 
mâinile în di- recţia zidului: 

— Priveşte, zise ea. 

Şi Mauleon, uitându-se în direcţia în care era îndreptat 
degetul, zări o formă albă ascunsă înapoia primilor fustei ai 
scării. 

— Ah! îşi zise Agenor, nu cumva o fi Musaron căruia i-a fost 
teamă pen- tru mine şi care stă de veghe? Nu, nu, adăugă el 

clătinând din cap, Musaron este prea prevăzător ca să rişte să 
primească din greşeală o lovitură de spadă. 

Umbra se ridică şi o scânteie albăstruie i se desprinse de la 
brâu. 

— Mothril! strigă Aissa. 

Trezit de acest cuvânt groaznic, Agenor luă spada în mână. 

Fără îndoială că maurul nu o zărise încă pe fată, sau mai 
degrabă nu o recunoscuse în grupul ciudat pe care-l forma 
creştinul cu maura în braţe; dar deîndată ce auzi ţipătul fetei, 
deîndată ce statura ei înaltă şi zveltă se desprinse din umbră, el 
scoase un țipăt fioros şi se repezi orbeşte spre Agenor. 

Dar iubirea fu mai puternică decât ura. Printr-o mişcare mai 
iute decât gândul, Aissa făcu să cadă viziera căştii pe chipul 
cavalerului, şi maurul se găsi în faţa unfei statui de fier 
înlănţuită de braţele fiicei sale. 

Mothril se opri. 

— Aissa! murmură el abătut şi lăsându-şi braţele în jos. 

— Da, Aissa! spuse ea cu o energie sălbatică ce spori 
dragostea lui Mauleon şi făcu să treacă un fior prin vinele 
maurului. Vrei să mă ucizi? Loveşte. Cât despre tânărul acesta, 
ştii bine, nu-i aşa, că nu-i este frică de tine. 

Şi cu un gest îl arătă pe Agenor. 

Mothril întinse mâna s-o prindă, însă ea făcu un pas înapoi 
lăsându-l în faţă pe Mauleon care stătea drept, nemişcat şi cu 
spada în mână. Şi din ochi îi scăpară o ură atât de puternică 
încât Mauleon îşi ridică spada. 

Însă atunci fu rândul lui să simtă braţul Aissei oprindu-l pe al 
său. 

— Nu, zise ea, nu-l lovi de faţă cu mine. Eşti puternic, eşti 
înarmat, eşti invulnerabil, treci prin faţa lui şi pleacă. 

— Aşa! spuse Mothril răsturnând scara cu o lovitură de picior, 
eşti puter- nic, eşti înarmat, eşti invulnerabil, o să vedem noi. 

În aceeaşi clipă, se auzi un şuierat ascuţit, şi o duzină de 
mauri apărură cu securi şi cu iatagane în mână. 

— Ah! câini necredincioşi, strigă Agenor, veniţi încoa şi vom 
vedea. 

— Moarte creştinului! strigă Mothril. 

— N-avea nicio teamă, zise Aissa. 

Şi înaintă cu pas calm şi hotărât între cavaler şi adversarii săi. 

— Mothril, urmă ea, vreau să-l văd ieşind de aici pe acest 
tânăr, mă în- ţelegi? Vreau să-l văd ieşind teafăr şi nevătămat, 
fără să i se clintească niciun fir de păr din cap, sau altfel va fi 
vai de tine! 

— Dar îl iubeşti oare pe ticălosul ăsta? strigă Mothril. 

— Îl iubesc, răspunse Aissa. 

— Atunci, un motiv mai mult ca să moară. Loviţi, zise Mothril 
ridicând el însuşi pumnalul. 

— Mothril, strigă fata încruntând din sprâncene şi făcând să-i 
scapere scântei din ochi. N-ai înţeles ce-ain spus şi trebuie să-ţi 
repet pentru a doua oară că vreau ca acest tânăr să iasă de-aici 
numaidecât? 

— Loviţi! repetă Mothril furios. 

Agenor făcu o mişcare spre a fi gata să se apere. 

— Aşteaptă, zise ea, şi ai să vezi tigrul cum se preface în miel. 

Zicând aceste cuvinte, scoase de la brâu un pumnal fin şi, 
descoperindu-şi frumosul sân auriu ca rodiile de Valencia, apăsă 
vârful ascuţit în carnea care cedă sub primejdioasa apăsare. 

Maurul scoase un țipăt de spaimă. 

— Ascultă, zise ea, pe Dumnezeul arabilor pe care îl reneg, pe 
Dumne- zeul creştinilor care va fi de azi înainte şi al meu, îţi jur 
că dacă i se întâmplă vreo nenorocire acestui tânăr, mă omor. 

— Aissa! strigă maurul. Fie-ţi milă, mă faci să înnebunesc. 

— Aruncă-ţi hangerul, atunci, urmă fata. 

Maurul se supuse. 

— Porunceşte sclavilor să se depărteze. 

Mothril făcu un semn şi sclavii se depărtară. 

Aissa aruncă o lungă privire în jurul ei, cum face o regină care 
vrea să se asigure dacă e ascultată. 

Apoi îndreptând asupra tânărului o privire umedă de gingăşie 
şi arză- toare de dorinţă: 

— Vino, Agenor, spuse ea aproape şoptit, vino să-mi iau rămas 
bun. 

— Nu mă urmezi? întrebă tânărul. 

— Nu, căci ar fi în stare să mă ucidă mai degrabă decât să mă 
piardă. Rămân pentru a ne salva pe amândoi. 

— Dar ai să mă iubeşti totdeauna? întrebă Mauleon. 

— Priveşte steaua aceea, răspunse Aissa arătând tânărului 
cea mai stră- lucitoare constelație ce licărea pe firmament. 

— O văd, zise Agenor. 

— Ei bine! Se va stinge pe cer înainte ca dragostea să se 
stingă din inima mea. Adio! 

Şi ridicând viziera căştii iubitului, depuse un lung sărut pe 
buzele lui, în vreme ce maurul îşi muşca mâinile de turbare. 

— Acum, pleacă, îi spuse Aissa cavalerului, dar fii pregătit la 
orice. 

Şi apropiindu-se de piciorul scării pe care Agenor o ridicase 
pe zid, ea zâmbi uitându-se la el şi întinzând mâna spre Mothril 
cum fac îmblânzitorii de tigri care cu un gest silesc să se culce 
jos fiara de care-ai fi crezut că e gata să-l sfâşie. 

— Adio! îi spuse pentru ultima oară Agenor, gândeşte-te la 
făgăduială. 

— La revedere, răspunse frumoasa maură. O voi ţine. 

Agenor trimise un ultim sărut iubitei şi sări de partea cealaltă 
a zidului. 

Un răcnet al maurului însoţi prada ce-i scăpa. 

— Acum, îi spuse Aissa lui Mothril, nu mă face să văd că mă 
supra- veghezi prea îndeaproape, nu mă lăsa să bănuiesc că mă 
tratezi ca pe o sclavă, căci, tu ştii, am mijlocul să mă eliberez. 
Haide! E târziu, tată, să intrăm în casă. 

Mothril o lăsă să se îndrepte spre pavilion, indiferentă şi 
visătoare. Îşi puse la loc pumnalul şi trecându-şi mâna peste 
frunte: 

— Copilă! murmură el. Peste câteva luni, peste câteva zile 
poate, n-ai să-l mai îmblânzeşti tu aşa pe Mothril. 

În momentul în care fata punea piciorul pe pragul uşii, 
Mothril auzi nişte paşi în urma lui. 

— Intră repede, Aissa, zise el. Iată-l pe rege. 

Fata intră şi închise uşa fără să se grăbească mai mult, ca şi 
când n-ar fi auzit nimic. Mothril o văzu dispărând; o clipă mai 
târziu, regele se afla lângă el. 

— Hei, prietene Moithril, află că am izbândit. Dar pentru ce ai 
părăsit aşa deodată consiliul înainte de a intra în dezbatere? 

— Pentru că m-am gândit că n-avea ce căuta un biet sclav 
maur în mij- locul unor prinți creştini atât de puternici. 

— Minţi, Mothril, zise don Pedro, erai îngrijorat de fiica ta şi 
te-ai îna- poiat să veghezi asupra ei. 

— Pe cinstea mea, seniore, spuse Mothril zâmbind de această 

preocupare a regelui don Pedro, mi se pare că vă gândiţi la ea 
mai mult decât mine. 

Şi intrară amândoi, nu fără ca don Pedro să arunce o privire 
curioasă spre fereastra pavilionului, îndărătul căreia se contura 
umbra unei femei. 


XX 


UNDE SE VA VEDEA CĂ SENIORUL DUGUESCLIN 
ERA TOT ATAT DE BUN MATEMATICIAN CA ȘI 
GENERAL 


În vreme ce prințul Henric de Transtamare şi însoţitorul său 
Agenor se îndreptau spre Bordeaux, unde îi aşteptau 
evenimentele pe care le-am po- vestit mai înainte, Duguesclin, 
înarmat cu depline puteri din partea regelui Carol al V-lea, îi 
adunase pe principalii şefi ai companiilor şi le explica planul său 
de campanie. 

Erau înzestrați cu mai multă tactică şi artă militară decât s-ar 
fi putut crede acei jefuitori, siliţi ca şi păsările de pradă, 
semenele lor, sau ca lupii fraţii lor, la practici zilnice de 
vigilenţă, de iscusinţă şi de hotărâre, care dau superioritate 
oamenilor simpli şi geniu oamenilor superiori. 

Ei înţeleseră deci cât se poate de bine dispoziţiunile generale 
pe care eroul breton le aduse la cunoştinţă şi care cuprindeau 
totalitatea opera- ţiunilor ce se pot totdeauna hotărî dinainte, 
din care reies apoi operaţiunile specifice pe care le cer 
împrejurările. Dar acestui întreg plan războinic, ei îi opuseră un 
singur argument care nu putea fi trecut cu vederea: banii. 

Trebuie să recunoaştem că toţi erau de aceeaşi părere, iar 
argumentul fu anunţat într-un singur glas. 

— E adevărat, răspunse Duguesclin, şi m-am gândit şi eu la 
asta. 

Şefii făcură un semn din cap care voia să spună că-i erau 
recunoscători pentru această prevedere. 

— Dar, adăugă Duguesclin, îi veţi avea după prima bătălie. 

— Numai că trebuie să avem cu ce trăi până atunci, reluă 
Cavalerul Ver- de, şi să le dăm şi soldaţilor noştri ceva. 

— Afară de cazul când vom continua să trăim pe spinarea 
ţăranului francez, zise Caverley. Însă ţipetele lor - diavolii ăştia 
de ţărani ţipă mereu! - ţipetele lor ar zgândări în mod neplăcut 
auzul ilustrului nostru conetabil. Dealtminteri, la ce bun să 
ajungi un căpitan cinstit, dacă jefuieşti ca şi când ai fi un 
aventurier? 

— Nespus de adevărat, zise Duguesclin. 

— Vreau să adaug, interveni Claude Jefuitorul, un alt ticălos 
cum nu se poate mai vrednic să urle cu asemenea lupi, şi care 
era socotit mai puţin sălbatic decât Caverley, însă de o sută de 
ori mai trădător şi mai prădalnic; vreau să adaug, că acum 
suntem aliaţii monseniorului rege al Franţei, deoa- rece vom 
răzbuna moartea cumnatei sale, şi că am fi nevrednici de 
această cinste, o cinste nepreţuită pentru nişte simpli 
aventurieri ca noi, dacă nu am înceta, deocamdată cel puţin, să 
aducem la sapă de lemn poporul rega- lului nostru aliat. 

— Bine şi adânc gândit, răspunse Duguesclin. Dar propuneti- 
mi un mij- loc de a avea bani. 

— Nu e treaba noastră să avem bani, spuse Hugues de 

Caverley, treaba noastră e să primim. 

— Nu am nimic de răspuns la asta, zise Duguesclin, şi niciun 
doctor nu ar fi mai bun logician ca dumneata, sir Hugues. Dar să 
vedem, ce cereţi? 

Şefii se uitară unul la altul şi părură să se înţeleagă din ochi, 
apoi fiecare îi lăsă fără îndoială lui Caverley grija interesului 
general, căci acesta urmă: 

— Vom fi înţelegători, senior conetabil, pe cuvântul meu de 
căpitan!... 

La această făgăduială şi la acest jurământ, Duguesclin simţi 
cum îl trece un fior. 

— Aştept, zise el, vorbeşte. 

— Ei bine! reluă Caverley, monseniorul Carol al V-lea să ne 
plătească numai un scud de aur pe cap de om până când 
ajungem în ţara duşmană. Nu e mult, desigur, însă ţinem seama 
de faptul că avem cinstea să fim aliaţii săi, şi vom fi modeşti din 
consideraţie pentru acest vrednic prinţ. Avem cam vreo 
cincizeci de mii de soldaţi. 

— Aproape, zise Duguesclin. 

— Cu câţiva mai mulţi, cu câţiva mai puţini. 

— Cu câţiva mai puţini, mi se pare. 

— N-are importanţă! zise Caverley. Ne angajăm să facem cu 
câţi avem ceea ce alţii ar face cu cincizeci de mii. Este întocmai 
ca şi când i-am avea. 

— Atunci, asta face cincizeci de mii de scuzi de aur, spuse 
Bertrand. 

— Da, pentru soldaţi, adăugă Caverley. 

— Ce vrei să spui? întrebă Duguesclin. 

— Mai rămân ofiţerii. 

— Aşa e, zise conetabilul, uitasem de ofiţeri. Ei bine, cât le 
veţi da ofi- ţerilor? 

— Mă gândesc, se grăbi să răspundă Cavalerul Verde, 
temându-se ca nu cumva Caverley să facă o preţuire mai mică, 
mă gândesc că vitejii aceştia, care sunt în cea mai mare parte 
oameni pricepuţi şi prevăzători, valorează pe puţin cinci scuzi 
de aur pe cap de om. Gândiţi-vă că aproape toţi au paji, scutieri 
şi rândaşi, în afară de trei cai. 

— La naiba! zise Bertrand, iată nişte ofiţeri mai bine slujiţi 
decât cei ai regelui, stăpânul meu. 

— Noi ţinem la aşa ceva, răspunse Caverley. 

— Şi ziceţi cinci scuzi de aur pe cap de om. 

— Este preţul cel mai mic ce se poate cere pentru ei, după 
părerea mea. Eu era să cer şase, însă deoarece Cavalerul Verde 
a făcut un preţ, nu-l voi dezminţi şi am să zic şi eu ca el. 

Bertrand se uită la ei şi crezu că se află din nou la tocmeală 
cu cămătarii la care stăpânul său îl trimitea uneori să 
mijlocească mici împrumuturi. 

„Ticăloşi blestemaţi, gândi el schiţând cel mai grațios zâmbet, 
cum v-aş mai spânzura pe toţi dacă aş fi cel mai tare!”. 

După care li se adresă cu voce tare: 

— Domnilor, am cugetat, după cum aţi văzut, la cererea 
dumneavoastră, fapt care m-a făcut să întârzii o clipă cu 
răspunsul, iar preţul de cinci scuzi de aur pentru fiecare ofiţer 
nu mi se pare prea umflat. 

— Ah! ah! făcu Cavalerul Verde, uimit de uşurinţa cu care 
Duguesclin se învoise. 

— Şi câţi ofiţeri aveţi? întrebă seniorul Bertrand. 

Caverley ridică nasul în vânt, apoi îşi privi prietenii şi cu toţi 
îşi vorbiră iarăşi din ochi. 

— Eu, am o mie, zise Caverley. 

Dublase cifra. 

— Eu opt sute, zise Cavalerul Verde. 

Dubla şi el ca şi colegul lui. 

— Eu, o mie, zise Claude Jefuitorul. 

Acesta întreise numărul. 

Ceilalţi imitară şi ei această mărinimoasă pildă, astfel că 
numărul ofi- ţerilor ajunse la patru mii. 

— Asta înseamnă un ofiţer la unsprezece soldaţi, zise 
Duguesclin cu ad- miraţie. Ei drace! ţi-e mai mare dragul să ai o 
aşa armată, care cred că are şi o disciplină de fier. 

— Da, răspunse cu modestie Caverley, adevărul este că e 
destul de bine condusă. 

— Asta face deci douăzeci de mii de scuzi, spuse Bertrand. 

— De aur, tinu să adauge Cavalerul Verde. 

— La naiba! urmă conetabilul, douăzeci de mii de scuzi de aur 
ziceam şi eu; care, adăugaţi celor cincizeci de mii acordaţi mai 
înainte, fac tocmai şaptezeci de mii. 

— Chiar atâta face socoteala, fără câţiva gologani, zise 

Cavalerul Verde, care admira uşurinţa cu care aduna 
conetabilul. 

— Insă... reluă Caverley. 

Bertrand nu-i lăsă vreme să-şi termine vorba. 

— Însă, zise el, înţeleg, îi uităm pe şefi. 

Caverley făcu nişte ochi mari. Nu numai că Bertrand ţinea 
seama de obiecțiile sale, dar i-o lua chiar înainte. 

— Aţi uitat singuri de voi, urmă el. Nobilă dezinteresare! Dar 
eu nu pu- team să vă uit, domnilor. Aşadar să numărăm. Sunteţi 
zece şefi, nu-i aşa? 

Aventurierii numărară după Duguesclin. Ar fi voit ei să 
găsească două- zeci, dar n-aveau cum. 

— Zece şefi, repetară ei. 

Caverley, Cavalerul Verde şi Claude Jefuitorul continuară să 
privească în tavan. 

— Ceea ce face, reluă conetabilul, câte trei mii de scuzi de 
aur pentru fiecare şef, treizeci de mii de scuzi de aur, nu-i aşa? 

La aceste cuvinte, înmărmuriţi, sufocaţi, tulburaţi de atâta 
dărnicie, şefii se ridicară şi, încântați atât de suma enormă la 
care erau preţuiţi cât şi de prețuirea adusă meritului lor, care îi 
făcea de trei mii de ori mai capabili decât soldaţii lor, îşi 
ridicară spadele uriaşe, îşi zvârliră căştile în aer şi mai mult 
urlară decât strigară: 

— Ura! ura! Bucurie şi fericire bunului conetabil. 

„Ah! bandiţilor! murmură acesta plecând ochii cu făţărnicie, 
ca şi când uralele aventurierilor i-ar fi mers la inimă, cu ajutorul 
Domnului şi al Sfintei Fecioare de pe Muntele Carmel, am să vă 
duc într-un loc de unde niciunul nu se va mai întoarce”. 

Apoi cu glas tare spuse: 

— Cu totul, o sută de mii de scuzi de aur, cu ajutorul cărora 
toate socote- lile noastre vor fi limpezite. 

— Ura! ura! repetară aventurierii în culmea entuziasmului. 

— Acum, domnilor, spuse Duguesclin, aveţi cuvântul meu de 
cavaler că suma vă va fi numărată înainte de a intra în 
campanie. Numai că, înţelegeţi, nu o veţi avea numaidecât; eu 
nu duc cu mine vistieria regală. 

— E drept, ziseră şefii prea veseli încă pentru a mai fi şi prea 
pretenţioşi. 

— Aşadar, ne-am înţeles, îi acordaţi un credit regelui Franţei 

pe cuvântul conetabilului său şi, urmă el, ridicând capul cu 
înfăţişarea lui măreaţă care îi făcea să tremure şi pe cei mai 
viteji, cuvântul acesta e destul de temeinic. Dar ca nişte soldaţi 
cinstiţi, noi vom pleca şi dacă, înainte de a intra în Spa- nia, 
banii nu au sosit, atunci, domnilor, veţi avea două garanţii: 
libertatea pe care v-o redau, şi un prizonier care valorează cu 
prisosinţă o sută de mii de scuzi de aur. 

— Cine? întrebă Caverley. 

— Ei drăcie, eu, răspunse Duguesclin, aşa sărac cum sunt. 
Căci, chiar dacă femeile din ţinutul meu ar trebui să toarcă zi şi 
noapte ca să-mi facă rost de o sută de mii de scuzi pentru 
răscumpărare, vă făgăduiesc că răs- cumpărarea va fi plătită. 

— S-a făcut, răspunseră într-un singur glas aventurierii, şi toţi 
atinseră mâna conetabilului în semn de învoială. 

— Când plecăm? întrebă Cavalerul Verde. 

— Numaidecât dacă vreţi, domnilor. 

— Numaidecât, repetă Hugues. La urma urmelor, domnilor, 
pentru că nu mai avem ce jupui pe-aici, prefer să plecăm cât mai 
repede în altă parte. 

Fiecare alergă îndată la postul său şi îşi înălţă steagul 
deasupra cortului. Tobele începură să bată, o mare mişcare se 
făcu prin tabără şi se văzură nă- vălind din nou spre corturile 
principale aceiaşi soldaţi care alergaseră la sosirea lui 
Duguesclin, apoi, asemenea valurilor refluxului, se înapoiară în 
larg. 

Două ore mai târziu corturile erau desfăcute şi animalele de 
povară se în- convoiau sub greutate, caii nechezau, iar lăncile se 
grupau sub razele soarelui care făceau să ţâşnească scântei din 
ele. 

Intre timp, se vedeau alergând pe cele două maluri ale râului 
ţăranii ţinuţi atâta vreme în sclavie şi care, puşi cam târziu în 
libertate, aduceau din nou la colibele lor pustii nevestele şi 
mobilele puţin cam dărăpănate. 

Către amiază, armata porni la drum, coborând de-a lungul 
râului şi for- mând două coloane, fiecare pe câte un mal. Ai fi 
crezut că este o migraţie de barbari care mergeau să aducă la 
îndeplinire una din sarcinile groaznice sortite de Dumnezeu, 
urmând paşii uneia din urgiile Domnului, care se numea Alaric, 
Genseric sau Attila. 

Şi cu toate astea, cel pe urma paşilor căruia mergeau ei era 
bunul cone- tabil Bertrand Duguesclin care, înapoia stindarului 
său, gânditor, cu capul plecat între umerii lui laţi, zicea călărind 
pe calu-i vânjos: 

„Lucrurile merg bine, numai să ţină tot aşa. Dar banii de 
unde-i voi lua, şi dacă nu-i am, cum va aduna regele o armată 
atât de puternică spre a opri înapoierea acestor tâlhari care vor 
cobori Pirineii mai înfometați ca ori- când.” 

Cufundat în aceste gânduri triste, bunul cavaler mergea mai 
departe, întorcându-se din când în când spre a vedea 
rostogolindu-se în jurul lui valurile pestriţe şi zgomotoase ale 
acelei mulţimi, iar creierul său ager lucra el singur mai mult 
decât cei cincizeci de mii de creieri ai aventurierilor. 

Şi Dumnezeu ştie totuşi ce visa fiecare, crezându-se deja 
singurul stăpân şi senior al Indiei, vise cu atât mai exagerate cu 
cât regiunea era încă aproape necunoscută. 

Deodată, în momentul când soarele se strecura pe sub ultima 
fâşie de nori arămii de la orizont, şefii, care mergeau înapoia 
bunului cavaler şi începură să se mire de tăcerea lui, îl văzură 
ridicând capul, scuturând din umeri ca un învingător şi îl auziră 
strigând către paji: 

— Hei Jacelard! Hei Berniquet! O cupă de vin şi aveţi grijă să 
fie din cel mai straşnic pe care-l aveţi prin căruţe. 

Apoi murmură în vizieră: 

„Pe Sfânta Ana din Auray! cred că pot face rost de cei o sută 
de mii de scuzi, şi asta fără să-i aduc nicio neplăcere bunului 
rege Carol.” 

Apoi, se întoarse către şefii aventurierilor, care erau şi ei 
destul de neli- niştiţi văzându-l încă de pe la amiază pe conetabil 
atât de îngrijorat. 

— La naiba! domnilor, zise el cu glasu-i răsunător, ce-ar fi să 
bem o în- ghiţitură? 

Era o chemare la care aventurierii nici nu se gândeau să 
lipsească; astfel că alergară îndată şi goli fiecare o cană de vin 
de Châlon în sănătatea regelui Franţei. 

XXI 


UNDE SE VA VEDEA UN PAPĂ PLĂTINDU-ŞI 
CHELTUIELILE DE EXCOMUNICARE 


Armata mărşăluia mereu. 

Dacă orice drum duce la Roma, cu atât mai mult drumul spre 
Avignon duce în Spania. 

Aventurierii urmau deci cu încredere drumul spre Avignon. 

Acolo îşi avea curtea papa Urban al V-lea care, la început 
călugăr bene- dictin, apoi abate la Saint-Germain din Auxerre şi 
stareţ la Saint-Victor din Marsilia, fusese ales papă cu condiţia 
să nu tulbure cu nimic fericirea pă-mântească a cardinalilor şi 
prinților bisericii, condiţie pe care se grăbise s-o respecte îndată 
după alegerea sa, în toată blânda ei asprime, datorită căreia 
socotea să capete dreptul de a muri cât mai târziu cu putinţă, ca 
un sfânt, lucru care i-a reuşit. 

Ne reamintim că urmaşul sfântului Petru, fiind mişcat de 
plângerile regelui Franţei împotriva Marilor companii, 
excomunicase aceste Mari companii, capodoperă de politică, a 
cărei latură neplăcută îi fusese arătată lui Duguesclin de către 
regele Carol al V-lea, atât de priceput în a prevedea viitorul. 
Intrevederea dintre prinţ şi conetabil lăsase în cugetul acestuia 
din urmă o vie dorinţă de a îndrepta lucrurile. 

Or, acea idee inspirată care îi venise lui Bertrand pe drumul 
cel mare de la Châlon la Lyon, cam pe la asfinţitul soarelui, 
despre a cărui frumuseţe n-am spus decât un singur cuvânt, 

fiind preocupaţi noi înşine de tăcerea posomorâtă a bunului 
conetabil, ideea aceea era să meargă cu cei cincizeci de mii de 
aventurieri ai săi, mai mulţi sau mai puţini, cum spusese 
Caverley, la papa Urban al V-lea să-i facă o vizită. 

Aceasta se potrivea cu atât mai bine cu cât, pe măsură ce 
aventurierii se apropiau de Statele acestui pontif - căruia, oricât 
de nevătămătoare ar fi fost excomunicarea, îi purtau totuşi o 
mare pică - simțeau cum se redeşteaptă în ei instincte 
războinice şi sălbatice. 

Într-adevăr, trecuse cam multă vreme de când se făcuseră 
oameni de treabă. 

Când ajunseră la vreo două leghe de oraş, Bertrand porunci o 
haltă, adună şefii şi le dădu ordin să-şi împrăştie trupa pe un 
front larg în aşa fel încât să împrejmuiască oraşul, formând un 
arc uriaş a cărui coardă să fie fluviul. 

Apoi, încălecând împreună cu o duzină de ostaşi şi cavaleri 
francezi ce formau suita, se înfăţişă la poarta dinspre Vaucluse, 
cerând să vorbească suveranului pontif. 

Urban, văzând această mulţime de tâlhari revărsându-se ca 
un potop, îşi adunase armata, compusă din două sau trei mii de 
oameni şi, cunoscând întreaga valoare a armei sale principale, 
se pregătea să dea o lovitură zdrobitoare cu cheile sfântului 
Petru în capul aventurierilor. 

Dar, trebuie s-o spunem, el tot mai nădăjduia că tâlharii, 
îngrijoraţi de excomunicarea lor, veneau să-i ceară iertare şi să-i 
propună răscumpărarea păcatelor printr-o nouă cruciadă, 
bizuindu-se pe numărul şi pe forţa lor spre a scoate şi mai mult 
în evidenţă umilinţa supunerii. 

Îl văzu pe conetabil alergând cu o grabă care îl surprinse 
mult. Chiar în acel moment el cina pe terasa umbrită în 
întregime de portocali şi leandri, în tovărăşia fratelui său, 
canonicul Angelo Grinvald, numit de el la episcopatul din 
Avignon, unul din principalele sedii ale creştinătăţii. 

— Dumneata, senior Bertrand Duguesclin! exclamă papa. 
Dumneata comanzi armata care ne soseşte pe neaşteptate, fără 
să ştim de unde vine şi pentru ce vine? 

— Vai! preasfinte părinte, vai! eu o comand, zise conetabilul 
îngenunchind. 

— Atunci pot să răsuflu uşurat, spuse papa. 

— Oh! oh! şi eu la fel, adăugă Angelo umflându-şi pieptul cu 
un adânc şi voios oftat. 

— Răsuflaţi, prea sfinte părinte? întrebă Bertrand. Şi scoase 
la rându-i un oftat trist şi apăsător ca şi când s-ar fi molipsit de 
la oftatul pontifical. 

— Şi pentru ce răsuflaţi? urmă el. 

— Răsuflu pentru că le cunosc intenţiile. 

— Nu cred, zise Bertrand. 

— Cu un şef ca dumneata, conetabile, cu un om care respectă 
biserica... 

— Da,  preasfinte părinte, da, respect biserica, spuse 
conetabilul. 

— Atunci, fiule, fii binevenit. Dar ce vrea de la mine armata 
aceea? 

— Înainte de toate, zise Bertrand, ocolind întrebarea şi 
întârziind explicaţia cât mai mult cu putinţă, înainte de toate, 
Sanctitatea Voastră va afla cu plăcere, nici nu mă îndoiesc, că 
este vorba de un război greu împotriva necredincioşilor. 

Urban al V-lea aruncă fratelui său o privire care voia să 
spună: 

„Vezi că nu m-am înşelat!” 

Apoi, mulţumit de această nouă dovadă de infailibilitate pe 
care şi-o dăduse singur, se întoarse spre conetabil. 

— Împotriva necredincioşilor, fiule? spuse el cu glas mieros. 

— Da, preasfinte. 

— Şi împotriva cărora anume, fiule? 

— Împotriva maurilor din Spania. 

— E o idee salvatoare, conetabile, şi vrednică de un erou 
creştin, căci presupun că dumneata ai avut-o. 

— Eu şi bunul rege Carol al V-lea, preasfinte părinte, 
răspunse Bertrand. 

— Veţi împărţi gloria, iar Dumnezeu va şti să dea partea 
cuvenită capului care a conceput-o şi braţului care a adus-o la 
îndeplinire. Aşadar ţinta voastră... 

— Ţinta noastră - şi să ne ajute Dumnezeu s-o atingem! — 
ţinta noastră este să-i nimicim, preasfinte, şi să închinăm cea 
mai mare parte din prăzile luate de la ei spre slava religiei 
catolice. 

— Fiule, îmbrăţişează-mă, zise Urban al V-lea, mişcat până în 

suflet şi pătruns de admiraţie pentru viteaza spadă care se 
punea astfel în slujba bisericii. 

Bertrand renunţă la o cinste aşa de mare şi se mulţumi să-i 
sărute mâna Sanctităţii Sale. 

— Însă, urmă conetabilul după o pauză de o clipă, preasfinte 
părinte, precum bine ştiţi, soldaţii pe care-i comand şi care 
merg într-un pelerinaj atât de eroic, soldaţii sunt aceiaşi pe care 
Sanctitatea Voastră a crezut că trebuie să-i excomunice cu 
puţină vreme în urmă. 

— Aveam dreptate pe vremea aceea, fiule, şi mi se pare că şi 
dumneata ai fost atunci de părerea mea. 

— Sanctitatea Voastră are totdeauna dreptate, zise Bertrand, 
făcându-se că nu bagă de seamă aluzia. Dar în sfârşit, sunt 
excomunicați, şi nu vă voi ascunde, preasfinte, că acest lucru 
are un efect nedorit asupra unor oameni care merg să lupte 
pentru religia creştină. 

— Fiule, spuse Urban golindu-şi alene paharul plin cu un 
Monte-Pulciano auriu care îi plăcea mai mult decât toate 
vinurile şi mai presus chiar decât cele ce cresc pe coastele 
frumosului fluviu ale cărui ape scaldă zidurile capitalei sale. 
Fiule, biserica, aşa cum o doresc eu, nu este, după cum bine ştii, 
nici aspră şi nici neînduplecată; orice păcat poate fi iertat, mai 
cu seamă când păcătosul se căieşte cu sinceritate, şi dacă 
dumneata, unul din stâlpii credinţei, pui chezăşie pentru 
întoarcerea lor la adevărata credinţă. 

— O! cu siguranţă că da, preasfinte. 

— Atunci voi revoca anatema şi voi consimţi să las să apese 
asupră-le numai o parte din greutatea mâniei mele. Plină de 
bunăvoință, după cum vezi, fiule, continuă papa zâmbind. 

Bertrand îşi muşcă buzele gândindu-se cum se afunda 
Sanctitatea Sa din ce în ce mai mult în greşeală. 

Urban continuă cu un glas plin de blândeţe ce nu era lipsit de 
acea hotărâre pe care o arată cel ce iartă, însă care, deşi iartă, 
cunoaşte gravitatea greşelii pe care vrea s-o uite. 

— Mă înţelegi, fiule, oamenii aceştia au adunat bogății 
nelegiuite şi, după cum spune Ecleziastul: Omne malum în pravo 
fenore. 

— Nu cunosc ebraica, preasfinte, răspunse cu umilinţă 
Bertrand. 

— Dar nu-ţi vorbeam decât în simpla limbă latină, fiule, 
răspunse zâmbind Urban al V-lea. Dar uitasem că războinicii nu 
sunt benedictini. Iată dar traducerea cuvintelor ce ţi le-am spus 
şi care, după cum vei vedea, se potrivesc de minune cazului de 
faţă: „Toată nenorocirea e cuprinsă într-o avere rău dobândită”. 

— Ce frumos sună! zise Duguesclin, zâmbindu-şi în barba 
deasă de renghiul care avea poate să-l joace acest proverb 
Sanctităţii Sale. 

— Aşadar, urmă Urban, am hotărât, şi asta din consideraţie 
pentru dumneata, fiule, numai pentru dumneata, ţi-o jur, ca 
aceşti necredincioşi, căci sunt nişte necredincioşi, te rog să mă 
crezi, cu toate că se căiesc, ca aceşti necredincioşi, zic, să 
plătească o zeciuială din bunurile lor şi, în schimbul acestei 
despăgubiri, li se va ridica excomunicarea. Acum, după cum 
vezi, cu toate că asta o fac de la mine, fără ca dumneata să fi 
stăruit cu ceva, atrage-le atenţia, fiule, ce mare favoare le fac. 

—E o mare favoare, într-adevăr, răspunse Bertrand 
îngenuncheat, şi mă îndoiesc că îi vor recunoaşte adevăratul 
merit. 

— Nu-i aşa? reluă Urban. Atunci, fiule, la ce sumă vom fixa 
zeciuială despăgubirii? 

Şi Urban se întoarse - ca pentru a-i cere părerea asupra 
acestei delicate şi grave chestiuni - spre fratele său, care învăţa 
încetul cu încetul meseria de viitor papă. 

— Preasfinte părinte, răspunse Angelo, răsturnându-se în jilt 
şi clătinând din cap, o să trebuiască mult aur pământesc pentru 
a alina durerea blestemului vostru duhovnicesc. 

— Negreşit,  negreşit, reluă Urban, însă noi suntem 
îngăduitori şi, trebuie s-o spun, totul ne îmbie spre îndurare. 
Cerul e aşa de frumos în acest ţinut al Avignon-ului, aerul e aşa 
de curat atunci când mistralul vrea să ne lase să uităm că 
sălăşluieşte în peşterile de pe muntele Ventoux, încât toate 
aceste  binefaceri ale Domnului propovăduiesc oamenilor 
îndurarea şi înfrăţirea. Da, adăugă papa, întinzând o cupă de 
aur spre un paj tânăr îmbrăcat în alb, care i-o umplu îndată, da, 
cu siguranţă că oamenii sunt fraţi. 

— Daţi-mi voie, preasfinte părinte, spuse atunci Bertrand, am 
uitat să spun Sanctităţii Voastre în ce calitate venisem aici. Am 
venit în calitate de ambasador din partea acelor viteji despre 

care este vorba. 

— Şi ca atare, ne ceri indulgenţa, nu-i aşa? 

— Mai întâi da, preasfinte, indulgenţa voastră este totdeauna 
un lucru minunat pentru noi, bieţi ostaşi, care putem fi ucişi 
dintr-o clipă în alta. 

— O! indulgenţa o aveţi, fiule. Voiam să vorbim despre 
îndurarea noastră sau despre iertarea noastră, dacă vă place 
mai mult aşa. 

— Ne bizuim şi pe ea, preasfinte. 

— Da. Însă ştii în ce condiţii o putem acorda. 

— Vai! reluă Duguesclin, condiţii inacceptabile, suverane 
pontif. Căci Sanctitatea Voastră uită ce va face armata în 
Spania. 

— Ce va face în Spania?... 

— Da, preasfinte, mi se pare că v-am anunţat că merge să 
lupte pentru biserica creştină. 

— Ce vrei să spui? 

— Vreau să spun că plecând în această misiune sfântă, are 
dreptul nu numai la iertarea şi indulgenţa Sanctităţii Voastre, ci 
chiar la ajutorul său. 

— Ajutorul meu! senior Bertrand, răspunse Urban, care 
începea să fie cuprins de oarecare îngrijorare. Ce înţelegi prin 
vorbele astea, fiule? 

— Înţeleg, preasfinte, că vistieria papală e darnică, e bogată, 
că răspândirea credinţei o slujeşte mult, şi că poate plăti pentru 
interesul său. 

— Ce tot spui acolo, senior Bertrand? întrerupse Urban, 
ridicându-se din jilt, cu o mânie pe care şi-o ascundea cu greu. 

— Văd că Sanctitatea Sa m-a înţeles destul de bine, răspunse 
conetabilul ridicându-se şi ştergându-şi genunchii. 

— Nu, strigă papa care, dimpotrivă, ţinea să nu înţeleagă. Nu, 
lămureşte-ne. 

— lată, preasfinte: faimoşii soldaţi, puţin cam necredincioşi, e 
adevărat, dar foarte pocăiţi, pe care îi vedeţi de-aici, numeroşi 
ca frunza pădurilor şi ca nisipul mării - comparaţia e scoasă din 
cărţile sfinte, mi se pare - faimoşii soldaţi pe care îi vedeţi de- 
aici, zic, sub ordinele seniorului Hugues de Caverley, ale 
Cavalerului Verde, ale lui Claude Jefuitorul, ale lui Begue de 
Vilaine, ale lui Olivier de Mauny şi ale altor valoroşi cavaleri, 


ALEXANDRE DUMAS 


aşteaptă din partea Sanctităţii Voastre o subvenție pentru a 
intra în campanie. Regele Franţei a făgăduit o sută de mii de 
scuzi de aur. Este un prinţ preacreştin, care merită cu siguranţă 
să fie trecut în rândul sfinţilor, nici mai mult nici mai puţin decât 
un papă. Or, Sanctitatea Voastră, care este cheia de boltă a 
creştinătăţii, va putea foarte bine să dea două sute de mii de 
scuzi, de pildă. 

Urban făcu un nou salt în jilţul lui. Dar această elasticitate a 
muşchilor sfântului părinte, elasticitate care nu putea veni decât 
de la o supraexcitare nervoasă, nu-l descumpăni pe Bertrand, 
care rămase în aceeaşi atitudine respectuoasă, dar hotărâtă. 

— Domnule, spuse Sanctitatea Sa, văd că te poţi strica dacă 
stai în preajma tâlharilor, şi unii oameni pe care nu-i voi numi şi 
care s-au bucurat până acum de favorurile sfântului Scaun, ar fi 
fost mai bine plătiţi, după meritul lor, aşa cum se pare, dacă ar 
fi fost trataţi cu asprimea cuvenită. 

Aceste cuvinte groaznice, de la care papa aştepta un mare 
efect, îl lasă pe conetabil nepăsător, spre marea uimire a lui 
Urban al V-lea. 

— Am şase mii de soldaţi, urmă sfântul părinte. 

Bertrand băgă de seamă în sinea lui că Urban al V-lea minţea 
exact cu jumătate, cum făcuseră Hugues de Caverley şi 
Cavalerul Verde, ceea ce-i păru, cu toată gravitatea situaţiei, 
puţin cam primejdios pentru un papă. 

— Am şase mii de soldaţi în Avignon şi treizeci de mii de 
locuitori în stare să poarte arme. 

De astă dată, Urban nu minţea decât cu o treime. 

— În stare să poarte arme, oraşul e fortificat şi apoi chiar 
dacă nu ar exista nici metereze, nici şanţuri, nici sulițe, am 
coroana sfântului Petru pe frunte şi voi opri singur, cu ajutorul 
lui Dumnezeu, nişte barbari mai puţin curajoşi decât erau 
soldaţii lui Attila pe care papa Leon i-a oprit în faţa Romei. 

— Ei!  preasfinte, mai  chibzuiţi. Armele spirituale şi 
pământeşti nu prea le reuşesc papilor împotriva regilor Franţei, 
care sunt fiii mai vârstnici ai bisericii. Martor e înaintaşul vostru 
Bonifaciu al VIII-lea care a primit - să mă ferească Dumnezeu să 
scuz o asemenea îndrăzneală! — care a primit, zic, o palmă de la 
Colona şi care a murit în închisoare după ce-şi rosese pumnii. 
Vedeţi bine la ce v-a slujit excomunicarea, pentru că cei pe care 

i-aţi excomunicat, în loc să fugă şi să se împrăştie, dimpotrivă s- 
au unit spre a veni să vă ceară iertare cu arma în mână. Cât 
despre armele pământeşti, sunt destul de puţini cei şase mii de 
soldaţi şi cei douăzeci de mii de târgoveţi neîndemânatici; cu 
totul douăzeci şi şase de mii de oameni - şi asta numai dacă 
socotim fiecare târgoveţ un om -, împotriva a cincizeci de mii de 
războinici încercaţi, care nu se tem nici de Dumnezeu, nici de 
diavol, şi care sunt mult mai obişnuiţi cu papii decât erau 
soldaţii lui Attila, care vedeau pentru prima oară un papă. 
Asupra acestui din urmă punct mai cu seamă, o rog pe 
Sanctitatea Voastră să cugete înainte de a se înfăţişa 
aventurierilor. 

— Ar îndrăzni! strigă Urban cu privirea scânteind de mânie. 

— Sfinte părinte, nu ştiu nici dacă ar îndrăzni, nici ce ar 
îndrăzni. Dar sunt nişte voinici foarte cutezători. 

— Unsul Domnului! nenorociţii!... nişte creştini!... 

— Dati-mi voie, preasfinte. Nu sunt creştini, sunt nişte 
excomunicați... Ce vreţi să cruţe oamenii aceştia?... A! dacă n-ar 
fi excomunicați, ar fi altceva: ar putea să se teamă de 
excomunicare, dar acum nu se mai tem de nimic. 

Cu cât argumentul era mai puternic, cu atât creştea mânia 
papei; el se ridică deodată şi se îndreptă spre Bertrand. 

— Dumneata care îmi dai sfatul acesta ciudat, te crezi oare în 
deplină siguranţă aici? 

— Eu, spuse Bertrand cu un calm care l-ar fi descumpănit 
chiar şi pe sfântul Petru însuşi, mă aflu în mai multă siguranţă 
aici chiar decât Sanctitatea Voastră; căci admițând - ceea ce 
nici nu mă gândesc - că mi s-ar întâmpla vreo nenorocire, pot 
răspunde dinainte că nu ar mai rămâne piatră peste piatră din 
bunul oraş Avignon, nici din măreţul palat pe care aţi pus să-l 
clădească, oricât de solid ar fi. O! Straşnic se mai pricep să 
dărâme ticăloşii aceştia, care fac praf o fortăreață într-un timp 
tot atât de scurt cât i-ar trebui unei armate regulate spre a 
nărui o cetate prost întărită. Apoi nu se vor mărgini aici: după 
ce vor fi trecut de la oraş la castel, vor trece de la castel la 
garnizoană şi de la garnizoană la târgoveţi, şi nu ar mai rămâne 
os întreg din cei treizeci de mii de oameni ai voştri, ceea ce ar 
însemna tot atâtea suflete pierdute din vina Sanctităţii Voastre. 
Astfel că, ştiind cât de prevăzătoare e Sanctitatea Voastră, mă 

aflu mai în siguranţă aici decât în tabăra mea. 

— Ei bine! izbucni papa furios şi rozând frâul pe care i-l punea 
conetabilul: Ei bine! nu-mi schimb părerea, voi aştepta. 

— Într-adevăr, preasfinte, zise Bertrand, vă jur pe cuvântul 
meu de gentilom că nu recunosc înţelepciunea Sanctităţii 
Voastre în acest refuz. Eram convins - dar după câte văd m-am 
înşelat - eram convins că Sancititatea Voastră va ieşi în 
întâmpinarea sacrificiului pe care-l porunceşte credinţa şi că, 
urmând pilda dată de bunul rege Carol al V-lea, sfântul Scaun 
apostolic va oferi cei două sute de mii de scuzi. Vă rog să mă 
credeţi, preasfinte părinte, adăugă conetabilul luând o înfăţişare 
foarte necăjită, că e foarte dureros pentru un bun creştin ca 
mine să-l vadă pe primul prinţ al Bisericii refuzând ajutorul său 
unei cucernice acţiuni ca aceea spre care am pornit noi. 
Niciodată vrednicii şefi ai acestor trupe nu vor voi să creadă aşa 
ceva. 

Şi salutându-l cu mai multă smerenie ca oricând pe Urban al 
V-lea, care rămăsese uluit de întâmplarea neaşteptată căreia 
trebuia să-i facă faţă, conetabilul ieşi de-a-ndărătelea de pe 
terasă, cobori scara şi, găsindu-şi la poarta palatului suita, care 
începuse să se cam îngrijoreze de soarta lui, porni din nou spre 
tabără. 

XXII 


CUM A VENIT MONSENIORUL EMISAR AL PAPEI ÎN 
TABARA AVENTURIERILOR ŞI CUM A FOST PRIMIT 


La înapoierea în tabără, Duguesclin îşi dădu seama, după ce 
văzuse starea de spirit în care se afla papa Urban, că avea să 
întâmpine mari greutăţi în îndeplinirea frumosului plan pe care 
îl concepuse şi care era sortit să atingă trei mari rezultate: să-i 
plătească pe aventurieri, să facă faţă cheltuielilor de război şi 
să-l ajute pe rege să termine palatul Saint-Paul. 

Biserica era încăpăţânată, Carol al V-lea era scrupulos. Nu 
trebuia să se certe cu stăpânul lui sub motiv că-l serveşte; nu 
trebuia, la începutul unei campanii, să dea frâu liber 
superstiţioşilor care, de la primele înfrângeri ce le-ar suferi, nu 
ar fi pierdut prilejul să pună aceste înfrângeri pe seama lipsei de 
credinţă a generalului şi a rugăciunilor răzbunătoare ale 
suveranului pontif. 

Dar Duguesclin era breton, adică mai încăpățânat el singur 
decât toţi papii prezenţi şi viitori. Ca să-şi îndreptăţească 
încăpăţânarea, punea în faţă nevoia, acea zeiţă neînduplecată 
pe care antichitatea a înfăţişat-o cu o bucată de fier în mână. 

Se hotări deci să-şi urmărească ţinta, chiar dacă mai târziu 
avea să se călăuzească după împrejurări şi să continue sau să se 
oprească după felul în care se vor desfăşura evenimentele. 

Drept urmare, îşi înarmă oamenii, pregăti căruțele, porunci ca 
bretonii lui - sosiți cu două zile mai înainte, sub conducerea lui 
Olivier de Mauny şi a lui Begue de Vilaine -, să se îndrepte spre 
Villeneuve, pentru ca din înaltul terasei pe care n-o părăsise 
nicio clipă, sfântul părinte să vadă marele cordon albăstrui 
desfăşurându-se ca un şarpe de azur, pe care soarele în asfinţit 

arunca pe diferitele părţi ale spiralelor lui o strălucire mai 
scânteietoare decât a aurului şi mai sinistră decât fulgerele 
blestemului papal. 

Urban al V-lea era aproape în aceeaşi măsură un bun general 
şi un excelent călugăr. Nu avea nevoie să-l cheme pe căpitanul 
său general pentru a înţelege că acel şarpe nu avea decât un 
pas de făcut spre a închide Avignonul în încolăcirea lui. 

— O! o! spuse el emisarului său, urmărind cu privirea 
îngrijorată această manevră, se fac din ce în ce mai obraznici 
după cât se pare. 

Şi, voind să vadă dacă Marile companii şi şefii acestor Mari 
companii erau atât de mânioşi după cum spusese Duguesclin, 
papa Urban al V-lea, fără alt plan decât acela de a se asigura de 
starea lor de spirit, îşi trimise emisarul la generalul comandant. 

Emisarul nu fusese de faţă la convorbirea ce avusese loc între 
el şi Duguesclin. Nu cunoştea deci că Duguesclin ceruse altceva 
decât o îmblânzire a excomunicării îndreptate asupra Marilor 
companii, iar această necunoaştere îi dădea convingerea că 
avea să scape doar cu câteva indulgenţe şi câteva binecuvântări. 

Plecă deci călare pe un catâr, însoţit de un paracliser gălbejit, 
ajutorul său. 

După cum am spus, emisarul nu era informat de nimic. Papa 
socotise de cuviinţă că a comunica temerile sale unui 
ambasador, însemna să ştirbească încrederea pe care acesta 
trebuia s-o aibă în puterea stăpânului. Astfel că emisarul fu 
văzut înaintând voios şi mândru între oraş şi tabără, bucurându- 
se dinainte de plecăciunile şi închinăciunile care aveau să-l 
întâmpine la intrare. 

Însă Duguesclin, ca un diplomat iscusit ce era, îi instalase la 
paza taberei pe englezi, oameni puţin zeloşi faţă de interesele 
papei, cu care, de mai bine de o sută de ani, se aflau în 
discordie; afară de aceasta el avusese grijă să stea de vorbă cu 
ei spre a-i înrâuri în sensul vederilor sale. 

— Fiţi cu ochii-n patru, camarazi, le spuse el la înapoierea în 
tabără. S-ar putea ca Sancititatea Sa să ne trimită câteva 
companii de ostaşi de-ai lui. Am avut o mică răfuială cu 
Sanctitatea Sa din pricina unor amabilităţi pe care, după 
părerea mea, ni le datora în schimbul faimoasei excomunicări pe 
care a aruncat-o asupra noastră. Zic asupra noastră, căci de 

vreme ce aţi devenit soldaţii mei, mă consider şi eu excomunicat 
şi făgăduit iadului, în aceeaşi măsură ca şi voi. Or, Sanctitatea 
Sa, e revoltător, pe cuvântul meu de conetabil! Sanctitatea Sa 
ne refuză aceste amabilităţi... 

Ascultând cuvântarea, englezii începură să mârâie ca nişte 
dulăi cărora stăpânul încearcă să le zgândărească mânia. 

— Bine! bine! ziseră ei, numai să se atingă papa de noi şi va 
vedea atunci că are de-a face cu nişte adevăraţi excomunicați! 

La acest răspuns, Duguesclin îi socoti îndeajuns de instruiti, şi 
trecu în tabăra francezilor. 

— Prieteni, spusese el, s-ar putea întâmpla să vedeţi venind 
vreun trimis al papei. Suveranul pontif - puteţi crede aşa ceva? 
— suveranul pontif, căruia i-am dat Avignon-ul şi comitatul, îmi 
refuză ajutorul pe care i-l ceream pentru bunul nostru rege 
Carol al V-lea, şi trebuie să vă mărturisesc - deşi s-ar putea să 
vă faceţi o părere proastă despre mine - că ne-am cam certat 
puţin. În această ceartă, pe care poate că n-am făcut bine s-o 
stârnesc - conştiinţa voastră o va judeca - în această ceartă, 
suveranul pontif a avut stângăcia să-mi spună că dacă armele 
spirituale nu vor fi de ajuns, se va folosi de armele pământeşti... 
După cum vedeţi, nici până acum nu mi-a trecut necazul. 

Francezii, faţă de care - încă din veacul al paisprezecelea, 
după cât se pare - soldaţii papei aveau un prost renume, se 
mulţumiră să răspundă prin hohote de râs la spusele lui 
Duguesclin. 

„Bun! zise conetabilul, aceştia îl vor huidui, şi huiduielile au 
produs totdeauna un zgomot neplăcut. La bretonii mei acum, cu 
ei o să cam am de furcă”. 

Într-adevăr, bretonii, şi mai cu seamă bretonii de pe vremea 
aceea, oameni evlavioşi până la habotnicie, se temeau să-l 
supere cumva pe suveranul pontif. 

Astfel că Duguesclin, pentru a-i influenţa de la început în 
favoarea sa, intră la ei cu o figură răvăşită. Soldaţii îl adorau nu 
numai ca pe compatriotul lor, dar şi ca părinte al lor, căci nu era 
niciunul dintre ei care să nu-l fi cunoscut pe conetabil personal 
prin unele servicii aduse, ba chiar mulţi fuseseră salvaţi de el, 
fie de la captivitate, fie de la moarte, fie de la sărăcie. 

La vederea acelei figuri care arăta, după cum am spus, o 
înmărmurire adâncă, fiii bătrânei Armorici se strânseră în jurul 

eroului lor. 

— Vai! copiii mei, începu Duguesclin, mă vedeţi deznădăjduit. 
Puteţi voi crede că papa nu numai că-şi menţine excomunicarea 
împotriva Marilor companii, dar o extinde şi asupra celor ce se 
alătură lor pentru a răzbuna moartea surorii bunului nostru 
rege Carol? Astfel încât noi, creştini vrednici şi cinstiţi, iată-ne 
ajunşi nişte păgâni, nişte câini, nişte lupi, pe care oricine poate 
să-i alunge. Suveranul pontif e nebun, pe sufletul meu! 

Bretonii scoaseră un murmur prelung. 

— Trebuie să vă mai spun, urmă Bertrand Duguesclin, că este 
pur şi simplu prost sfătuit. De către cine? Nu ştiu. Dar ceea ce 
ştiu este că ne ameninţă cu cavalerii săi italieni, iar în momentul 
de faţă cu ce credeţi că se ocupă? Nici nu bănuiţi. li îndoapă cu 
indulgente ca să lupte împotriva noastră. 

Bretonii răcniră. 

— Şi cu toate astea ce-i ceream sfântului nostru părinte? 
Dreptul de a primi împărtăşania catolică şi înmormântare 
creştinească. Cel puţin de-atâta să se bucure nişte oameni care 
merg să se bată cu păgânii. Acum, copii, iată unde am ajuns. Eu 
nici n-am mai vrut să stau de vorbă cu el. Nu ştiu care e părerea 
voastră, însă eu, deşi mă cred tot atât de bun creştin ca oricare, 
declar că dacă sfântul nostru părinte papa Urban al V-lea vrea 
să facă pe regele pământesc cu noi, atunci ne vom spune şi noi 
cuvântul. Nu putem totuşi să ne lăsăm bătuţi de aceşti 
papistaşi! 

Nici nu termină bine vorba că bretonii se agitară cu atâta 
furie încât Duguesclin fu silit să-i potolească. 

Tocmai în momentul acela emisarul papii, ieşind pe poarta 
dinspre Loulle şi luând-o pe podul Benezet, ajungea la primele 
îngrădituri ale taberei. Zâmbea fericit. 

Englezii alergară la îngrădituri spre a-l vedea, şi încrucişând 
braţele cu un calm plin de obrăznicie ziseră: 

— O! o! Ce vrea de la noi catârul ăsta? 

Paracliserul se îngălbeni de mânie auzind insulta, dar cu toate 
astea spuse pe tonul părintesc folosit de membrii bisericii: 

— Acesta este emisarul Sanctităţii Sale. 

— O! făcură englezii, unde sunt sacii cu bani? Oare catârul 
tău are puterea să-i ducă? Arată-ne şi nouă puţin. Să vedem. 

— Bani! bani! strigară ceilalţi într-un singur glas. 

Emisarul, uluit de această primire la care nu se aştepta nici 
pe departe, se uită la paracliser care se închina îngrozit. 

Işi continuară mersul printre rândurile de soldaţi care 
repetau fără oprire: 

— Bani! bani! 

Niciun şef nu se arăta. Preveniţi mai dinainte de Duguesclin, 
fiecare se retrăsese în cortul său. 

Cei doi ambasadori străbătură prima linie, care, cum am spus, 
era formată din englezi şi pătrunseră în tabăra francezilor. 
Aceştia, la vederea emisarului, se repeziră înaintea lui. 

Emisarul credea că făceau asta în cinstea lui şi începu să se 
îngâmfeze, când în locul închinăciunilor pline de smerenie pe 
care le aştepta, auzi izbucnind din toate părţile hohote de râs. 

— Ei! Bună ziua, domnule emisar! strigă un soldat care era la 
fel de zeflemist în secolul al paisprezecelea ca şi în zilele 
noastre. Nu cumva Sanctitatea Sa te trimite la noi ca o mostră a 
cavaleriei sale? 

— Oare cu falca acestui catâr al ambasadorului său, zise un 
altul, socoteşte sfântul părinte să ne treacă prin ascuţişul 
săbiei? 

Şi care mai de care, tot lovind crupa catârului cu joarda, se 
întreceau în râsete şi în batjocuri cu o înverşunare şi o gălăgie 
care îi făceau mai mult rău emisarului decât cererile de bani ale 
englezilor. Aceştia însă nu-l părăsiseră cu totul şi câţiva dintre 
ei îl urmăriseră strigând cât îi ţineau plămânii: 

— Money! Money! 

Ceea ce, în traducere, voia să spună: Bani! bani! 

Emisarul trecu cât putu mai repede de a doua linie. 

Apoi veni rândul bretonilor, însă aceştia glumeau şi mai puţin 
ca ceilalţi. Veniră în întâmpinarea emisarului, cu ochii scânteind 
şi cu pumnii strânşi, strigând cu glasurile lor puternice: 

— Cerem iertarea păcatelor! Cerem iertarea păcatelor! 

Şi toate astea în aşa măsură încât după un sfert de oră, 
înconjurat de diferite strigăte, îi era cu neputinţă emisarului să 
mai înţeleagă ceva în mijlocul acestui îngrozitor tărăboi, 
asemănător cu cel al valurilor furioase, al trăsnetului bubuind, 
al crivăţului şuierător şi al pocnetului pietrelor aruncate de 
valuri pe coastă. 

Paracliserul începu să-şi piardă încrederea în sine şi tremura 

vargă. Cât priveşte emisarul, trecuse un timp bunicel de când îi 
curgea sudoarea de pe frunte, iar dinţii îi clănţăneau. 

Aşadar, emisarul înglăbenind din ce în ce mai mult şi 
începând să găsească neîndestulătoare forţele catârului, pe 
crupa căruia se azvârliseră destui zeflemişti francezi când 
trecuse prin dreptul lor, întrebă cu un glas sfios: 

— Şefii, domnilor, unde sunt şefii? Care din dumneavoastră ar 
avea bunătatea să mă conducă la şefi? 

Abia atunci Duguesclin, auzind acel glas tânguitor, socoti 
nimerit să se arate. 

Îşi tăie drum prin mulţime cu umerii lui vânjoşi, care făceau 
să se legene oamenii în jurul lui, aşa cum pieptul bivolului face 
să se legene ierburile savanelor şi trestiile din mlaştinile 
Pontine. 

— Ah! ah! Dumneavoastră sunteţi, domnule emisar, un trimis 
al sfântului nostru părinte, slavă Domnului! Câtă cinste pentru 
nişte excomunicați. Înapoi! soldaţi, înapoi! Ah! domnule emisar, 
binevoiţi să intraţi în cortul meu. Domnilor, strigă el cu un glas 
foarte puţin supărat, să fie respectat domnul emisar, vă rog. 
Fără îndoială că ne aduce un răspuns bun din partea Sanctităţii 
Sale. Domnule emisar, vreţi să-mi daţi mâna spre a vă ajuta să 
coborâţi de pe catâr? Aşa, bine! Aţi ajuns jos? Foarte bine! acum 
veniţi. 

Într-adevăr, acesta nu se lăsă rugat de două ori şi, apucând 
mâna vânjoasă pe care i-o întindea cavalerul breton, sări jos şi 
străbătu mulţimea de soldaţi, formată din amestecul a trei 
naţiuni, care alergaseră să-l vadă, şi fu însoţit de strâmbături, 
mişcări din umeri, râsete şi comentarii care făcură să i se 
zbârlească paracliserului părul din cap, cu toate că nu avea 
darul cunoaşterii limbilor, însă necredincioşii se pricepeau să 
înlocuiască vorba prin gesturi deosebit de expresive. 

— Ce adunătură! murmura şoarecele de biserică, ce 
adunătură! 

Odată ajuns în cort, Bertrand Duguesclin îi făcu mai multe 
plecăciuni emisarului şi îi ceru iertare pentru soldaţii săi, în 
termeni care făcură să-i mai vină inima la loc bietului 
ambasador. 

Atunci emisarul văzându-se oarecum în afara primejdiei şi 
ocrotit chiar de persoana conetabilului, îşi recapătă întreaga 

demnitate şi începu o cuvântare al cărei sens era: papa avea 
uneori câte o indulgență pentru răzvrătiți, însă bani pentru 
nimeni. 

Celelalte persoane care, după sfatul lui Duguesclin, veniseră 
încetul cu încetul şi intraseră unii după alţii, auziră acest 
răspuns şi nu-i ascunseră emisarului că spusele lui îi mulţumeau 
într-o foarte mică măsură. 

— Atunci, domnule emisar, zise Duguesclin, încep să cred că 
nu vom putea face niciodată nişte oameni de treabă din soldaţii 
noştri. 

— Ei bine! spuse emisarul, ideea afuriseniei veşnice, la care 
cu un cuvânt a osândit atâtea suflete, a înduioşat-o pe 
Sanctitatea Sa; s-a gândit mai ales că printre aceste suflete pot 
să fie unele mai puţin vinovate decât altele, sau care se pocăiesc 
în mod sincer. Sanctitatea Sa va face deci în favoarea 
dumneavoastră o minune de îndurare şi de bunătate. 

— Ah! ah! făcură şefii, care? Să vedem şi noi un pic minunea. 

— Sanctitatea Sa, răspunse emisarul, va acorda această 
minune pe care o doriţi atât de mult. 

— Şi după aceea? zise Bertrand. 

— Ei! Dar asta nu-i tot ce doriţi? întrebă emisarul care n-o 
auzise pe Sanctitatea Sa vorbind despre altceva. 

— Ba nu, răspunse Bertrand, ba nu, mai lipseşte mult. Mai e 
problema banilor. 

— Papa nu mi-a vorbit nimic şi nu cunosc deloc această 
problemă. 

— Credeam că englezii v-au şoptit ceva despre asta, urmă 
conetabilul. I-am auzit strigând: Money! Money! ceea ce vrea să 
zică: bani! bani! 

— Sfântul părinte nu are bani. Lăzile sunt goale. 

Duguesclin se întoarse spre şefi ca pentru a-i întreba dacă 
răspunsul le era pe plac. 

Şefii ridicară din umeri în semn de compătimire. 

— Ce spun aceşti domni? întrebă emisarul îngrijat. 

— Spun că sfântul părinte nu are decât să facă aşa cum fac ei. 

— Când? 

— Când lăzile lor sunt goale. 

— Şi ce fac? 

— Le umplu. 

Şi Duguesclin se ridică. 

Emisarul înţelese că audiența se terminase. O uşoară roşeaţă 
urcă pe pomeţii arşi de soare ai conetabilului. 

Emisarul încălecă pe catâr şi se pregăti să plece spre 
Avignon, în tovărăşia paracliserului său din ce în ce mai 
înfricoşat. 

— Aşteptaţi, aşteptaţi, zise Duguesclin; aşteptaţi, monseniore. 
Nu plecaţi aşa de unul singur, aţi putea păţi cumva ceva pe 
drum, ferească Dumnezeu! Şi asta m-ar mâhni. 

Emisarul avu o tresărire, care dovedea că dacă Duguesclin nu 
crezuse în vorbele sale, el în schimb credea în ale lui 
Duguesclin. 

Într-adevăr conetabilul, mergând alături de catârul pe care 
paracliserul îl ducea de căpăstru, îl însoţi pe emisar până la 
ieşirea din tabără, fără să scoată nicio vorbă; însă pe tot 
parcursul se auzea un zvon atât de grăitor, zăngănit de arme şi 
ocări atât de amenințătoare, încât ieşirea din tabără, deşi 
ocrotită de conetabil, îi păru bietului emisar cu mult mai 
îngrozitoare decât sosirea. 

Astfel că, de îndată ce se văzu în afara taberei, emisarul dădu 
pinteni catârului ca şi când s-ar fi temut să nu fie prins şi adus 
înapoi. 


XXIII 


CUM S-A HOTĂRÂT ÎN SFÂRŞIT PAPA URBAN AL V- 
LEA SĂ FINANȚEZE CRUCIADA ŞI SĂ-I 
BINECUVÂNTEZE PE CRUCIAȚI 


Nefericitul fugar nici nu intrase bine în Avignon că 

Duguesclin, împingându-şi trupele înainte, termină de închis 
cercul acela groaznic care îl înspăimântase atât de mult pe 
Urban al V-lea, atunci când, de la înălţimea terasei, îl văzuse 
cum se forma. În această mişcare, Villeneuve-la-Begude şi 
Gervasy fură ocupate fără nicio rezistenţă, cu toate că la 
Villeneuve se afla o garnizoană de cinci sau şase sute de 
oameni. 

Conetabilul îl însărcinase pe Hugues de Caverley să opereze 
mişcarea şi să se instaleze în aceste localităţi. Cunoştea felul lor 
de a-şi pregăti bârlogul şi nu se îndoia de impresia pe care o va 
face asupra avignonezilor acest început de intrare în campanie. 

Într-adevăr, chiar din aceeaşi seară, avignonezii putură vedea 
din înaltul zidurilor aprinzându-se nişte focuri mari care uneori 
se aprindeau cam greu, dar care sfârşeau totuşi prin a pâlpâi 
de-ţi era mai mare dragul. Puțin câte puţin, orientându-se şi 
recunoscând punctele precise unde se înălţau flăcările, îşi 
dădură seama că ceea ce ardea erau casele lor şi măslinii le 
slujeau drept torţe. 

În acelaşi timp englezii schimbau vinurile lor de Châlon, de 
Thorins şi de Beaune, ale căror resturi le mai savurau încă, cu 
cele de Rivesalte, de Hermitage şi de Saint-Perray care li se 
părură mai tari şi mai dulci. 

La lumina tuturor acelor focuri ce împrejmuiau oraşul şi îi 
dezvăluiau pe englezi cum îşi fac pregătirile de noapte, papa îşi 
adună consiliul. 

Cardinalii erau împărţiţi în mai multe tabere, după obiceiul 
lor, ba chiar mai multe ca de obicei. Mulţi îşi dădeau cu părerea 
să fie sporită severitatea care să-i lovească nu numai pe 
aventurieri, dar chiar şi Franţa, cu o teroare salvatoare. 

Însă monseniorul emisar, în urechile căruia mai răsunau încă 
diferitele strigăte ale armatei excomunicate, nu ascunse 
Sanctităţii Sale şi consiliului impresia ce i-o produseseră. 

Pe de altă parte paracliserul, povestea în bucătăriile pipei 
primejdiile prin care trecuse în tovărăşia monseniorului emisar, 
din care nu scăpaseră amândoi decât prin atitudinea lor eroică 
ce impusese respect englezilor, francezilor şi bretonilor. 

În vreme ce ajutorul de bucătar aplauda curajul 
paracliserului, cardinalii ascultau povestirea emisarului. 

— Sunt gata să-mi dau viaţa spre a-l sluji pe sfântul nostru 


ALEXANDRE DUMAS 


părinte, zicea acesta, şi declar că mi-am şi sacrificat-o, întrucât 
nu a fost niciodată atât de mult expusă ca atunci când am fost 
trimis în tabără ca ambasador. Totodată vă asigur că în afară de 
un ordin categoric din partea Sanctităţii Sale, ceea ce ar 
însemna să mă trimită la martiriu, martiriu la care aş merge 
bucuros dacă aş gândi (însă nu gândesc) că religia ar putea 
trage vreun folos dintr-asta, nu m-aş mai întoarce la furioşii 
aceia fără să le duc tot ceea ce cer. 

— Vom vedea, vom vedea, spuse papa foarte mişcat şi mai cu 
seamă foarte îngrijorat. 

— Între timp, noi şi vedem şi încă foarte bine, spuse unul din 
cardinali. 

— Ce vedem? întrebă Urban. 

— Vedem cum ard câteva case de ţară, printre care o 
deosebesc destul de bine pe a mea. Ia uitaţi-vă, preasfinte 
părinte, chiar acum i se prăbuşeşte acoperişul. 

— La drept vorbind, spuse Urban, mi se pare că lucrurile se 
cam înrăutăţesc. 

— Dar eu ce să mai zic, preasfinte, eu care am în pivnițe 
recolta pe şase ani. Se zice că păgânii nici nu se mai ostenesc să 
dea cep butoiului, ci îl sparg ca să bea direct din el. 

— Eu, spuse un al treilea, de casa căruia dâra de flăcări se 
apropia pe nesimţite, eu sunt de părere să se trimită un 
ambasador la conetabil spre a-l ruga, în numele bisericii, să 
poruncească încetarea deîndată a prăpădului pe care soldaţii săi 
îl fac pe pământurile noastre. 

— Vrei să-ţi iei dumneata această însărcinare, fiule? întrebă 
papa. 

— Aş face-o cu mare plăcere, Sanctitatea Voastră, însă nu 
sunt deloc bun de orator. Afară de asta, conetabilul nu mă 
cunoaşte şi cred că ar fi mai bine să i se trimită o figură pe care 
a mai văzut-o. 

Papa se întoarse spre emisar. 

— Daţi-mi doar răgazul să-mi spun in manus, răspunse acesta. 

— Ai dreptate, zise papa. 

— Însă grăbeşte-te! strigă cardinalul a cărui casă avea să 
ardă. 

Emisarul se ridică, făcu semnul crucii şi spuse: 

— Sunt gata să merg la martiriu. 

— Te binecuvântez, zise papa. 

— Dar ce-i voi spune? 

— Să stingă focul şi eu îmi voi stinge mânia; să înceteze cu 
arderile şi eu voi înceta cu blestemele. 

Emisarul clătină din cap ca un om care se îndoieşte foarte 
mult de succesul misiunii sale, dar nu uită să trimită să-l cheme 
pe credinciosul său paracliser, care abia terminase povestirea 
Iliadei sale, iar acum trebuia, spre marea lui groază, să-şi 
înceapă Odiseea. 

Amândoi plecară în aceeaşi formaţie ca prima dată. Papa voi 
să-i dea o escortă de călugări, însă aceştia refuzară categoric, 
răspunzând că ei erau angajaţi în slujba Sanctităţii Sale pentru 
a împleti ciorapi în timp ce fac de gardă, dar nu pentru a merge 
să se compromită cu nişte excomunicați. 

Emisarul fu silit deci să plece fără ei; de altfel pentru el era 
mai bine; singur numai cu paracliserul, putea cel puţin să se 
bizuie pe propria-i slăbiciune. 

De astă dată emisarul, apropiindu-se de tabără îşi luă o 
înfăţişare voioasă; făcuse rost de o ramură mare de măslin din 
care îşi făcuse un simbol de pace, şi de cum îi zări din depărtare 
pe englezi, le strigă: 

— Veşti bune! veşti bune! 

Astfel încât englezii, care nu înțelegeau limba, dar înțelegeau 
gestul, nu-l primiră rău; francezii care înțelegeau foarte bine, 
aşteptau; iar bretonii, care înțelegeau şi ei cât de cât, se 
înclinară la trecerea lui. 

De astă dată, înapoierea în tabără a emisarului semăna cu un 
triumf, iar cu o nespus de mare bunăvoință incendiile puteau fi 
luate drept focuri de artificii. 

Dar când trebui să-l anunţe pe Duguesclin că se înapoia iară 
să aducă altceva decât ce făgăduise la prima lui călătorie, adică 
iertarea, bietul ambasador se achită cu lacrimi în ochi de 
misiunea lui. Cu atât mai mult cu cât după ce termină, 
Duguesclin îl privi cu un aer care voia să spună: 

— Şi ai îndrăznit să vii din nou ca să-mi faci o asemenea 
propunere? 

De aceea, fără a sta mult pe gânduri, emisarul izbucni: 

— Salvaţi-mi viaţa, domnule conetabil, salvaţi-mi viaţa; căci cu 
siguranţă, când soldaţii voştri vor afla că am venit cu mâinile 

goale, eu care le-am anunţat veşti bune, mă vor ucide. 

— Hm! făcu Duguesclin, n-aş putea spune că nu, monseniore. 

— Vai! vai! zise emisarul, i-am spus-o eu bine Sanctităţii Sale 
că mă trimite la martiriu, 

— Vă mărturisesc, spuse conetabilul, că aceştia nu sunt 
oameni, ci vârcolaci. Excomunicarea a avut asupra lor un efect 
care mă uimeşte chiar pe mine. Îi credeam mai hârşiţi, însă dacă 
de acum până mâine nu vor avea doi sau trei scuzi de aur să 
pună fiecare pe arsura pe care i-a făcut-o trăsnetul 
excomunicării, nu mai răspund de nimic. Mâine sunt în stare să 
ardă Avignon-ul, şi în Avignon, mi-e groază s-o spun, cardinalii, 
şi odată cu cardinalii, mă înfior când mă gândesc, pe însuşi 
papa. 

— Însă eu, zise emisarul, mă înţelegeţi, domnule conetabil, 
trebuie să le duc acest răspuns, pentru a lua o hotărâre care să 
preîntâmpine nişte nenorociri atât de mari, iar ca să cunoască 
acest răspuns şi să ia această hotărâre, trebuie să ajung teafăr 
şi nevătămat la ei. 

— Dacă aţi ajunge puţin mai zgâriat, spuse Duguesclin, 
efectul ar fi mult mai mare, după părerea mea. Însă - se grăbi el 
să adauge - noi nu vrem să o constrângem pe Sanctitatea Sa 
prin violenţă, vrem ca hotărârea pe care o ia să fie expresia 
voinţei sale, rezultatul liberului său arbitru; am să vă conduc eu 
însumi înapoi, aşa cum am mai făcut şi prima dată, şi spre mai 
mare siguranţă, vă voi da drumul pe o poartă ascunsă. 

— Ah! domnule conetabil, zise emisarul, e mai bine aşa, 
sunteţi un adevărat creştin. 

Duguesclin se ţinu de cuvânt. Emisarul părăsi tabăra teafăr şi 
nevătămat; însă înapoia lui jaful, întrerupt o clipă de anunţul 
veştilor bune pe care le aducea, reîncepea cu şi mai multă furie. 

Era foarte firesc: dezamăgirea sporise mânia. 

Băură vinurile, ridicară mobilele, prefăcură nutreţul în 
culcuş. 

Avignonezii, tot de pe înălţimea zidurilor, căci nici cei mai 
cutezători nu îndrăzneau să iasă din oraş, se vedeau jefuiţi şi 
ruinaţi de toată averea lor. 

Cardinalii se tânguiau. 

Papa trimise vorbă că le dă o sută de mii de scuzi. 

— Aduceţi-i încoace şi vom vedea după aceea, răspunse 

Duguesclin. 

Papa îşi adună consiliul şi, cu o adâncă durere ce se zugrăvea 
pe trăsăturile lui spuse: 

— Fiii mei, trebuie să facem acest sacrificiu căci nu avem altă 
cale. 

— Da, spuseră cardinalii într-un singur glas, şi aşa cum 
grăieşte proorocul Ezechiel, duşmanul a intrat pe pământurile 
noastre, ne-a trecut oraşele prin foc şi sabie, ne-a necinstit 
soțiile şi fiicele. 

— Să ne sacrificăm deci, zise Urban al V-lea. 

Şi vistiernicul se şi pregătea să primească porunca de a 
deschide vistieria. 

— Ei cer o sută de mii de scuzi, spuse papa. 

— Să le dăm, ziseră cardinalii. 

— Vai! aşa e, făcu Sanctitatea Sa. 

Şi ridicând ochii spre cer, oftă adânc. 

Apoi strigă: 

— Angelo! 

Vistiernicul făcu o plecăciune. 

— Angelo, urmă papa, dă porunci să se anunţe prin oraş că 
stabilesc o contribuţie de o sută de mii de scuzi. Nu vei spune la 
început dacă trebuie să fie de aur sau de argint, însă asta se va 
lămuri mai târziu; deci stabilesc o contribuţie de o suta de mii 
de scuzi pe care îi va plăti sărmanul popor. 

A stabili o contribuţie asupra cuiva nu sună poate prea 
franţuzeşte, însă părea să fie în spiritul bisericii romane, 
deoarece vistiernicul papal nu făcu nicio observaţie. 

— Dacă se plânge cineva, urmă papa, vei spune la ce ai fost 
martor, anume că nici rugăciunile mele nici ale cardinalilor mei 
nu au putut salva poporul meu multiubit de la această 
nenorocire atât de dureroasă pentru inima mea. 

Cardinalul şi vistiernicul îl priviră cu admiraţie pe papă: 

— Într-adevăr, zise papa, bieţii oameni sunt încă destul de 
fericiţi că-şi pot răscumpăra cu un preţ atât de mic casele şi 
bunurile. Însă ce-i drept, adăugă el cu lacrimi în ochi, nimic nu e 
mai trist pentru un prinţ decât să dea în felul acesta banii 
supuşilor săi... 

— Care ar fi fost destul de folositori Sanctităţii Voastre în cu 
totul alte împrejurări, adăugă vistiernicul făcând o plecăciune. 

— În sfârşit, facă-se voia Domnului! zise papa. 

Şi contribuţia fu strânsă cu multe murmure, când oamenii 
aflară că scuzii erau de argint, şi cu destulă rezistenţă când 
aflară că erau de aur. 

Atunci Sanctitatea Sa făcu apel la călugării din gardă, şi cum 
de data asta nu mai aveau de-a face cu nişte excomunicați, ci cu 
nişte buni creştini, îşi lăsară andrelele de împletit şi apucară 
suliţele într-un fel atât de războinic încât avignonezii se 
supuseră numaidecât. 

În zorii zilei, emisarul, de astă dată nu cu catârul, ci cu zece 
cai acoperiţi cu valtrapuri bogate, se îndrepta spre tabăra 
excomunicaţilor. 

La vederea lor, soldaţii scoaseră strigăte de bucurie, care 
făcură totuşi o impresie mai puţin favorabilă asupra emisarului 
decât impresia supărătoare produsă de ocările lor. 

Dar în loc să-l găsească pe Bertrand încântat, după cum se 
aştepta, de dovada neîndoioasă şi sunătoare a blândeţii sfântului 
Scaun, rămase surprins văzându-l îmbufnat şi tot sucind şi 
răsucind între degete un pergament desfăcut de curând. 

— O! spuse conetabilul clătinând din cap, văd că-mi aduceţi 
bani frumoşi, domnule emisar. 

— Nu-i aşa? făcu ambasadorul, care îşi închipuia că banii erau 
tot bani, şi prin urmare totdeauna buni. 

— Da, urmă Duguesclin, însă un scrupul mă opreşte. De unde 
vin aceşti bani? 

— De la Sanctitatea Sa, deoarece Sanctitatea Sa vi-i trimite. 

— Foarte bine! Dar cine i-a procurat? 

— Ei, Doamne! Sanctitatea Sa, presupun. 

— Iertaţi-mă, domnule emisar, zise Duguesclin, însă o faţă 
bisericească nu trebuie să mintă. 

— Totuşi, sunt martor... 

— Citiţi aceasta. 

Şi Duguesclin îi dădu emisarului pergamentul pe care-l 
răsucea între degete. 

Emisarul luă pergamentul şi citi: 


„Intră oare în intenţiile nobilului cavaler Duguesclin ca un 
oraş nevinovat şi deja adus în sapă de lemn de către prinţul său, 
ca nişte sărmani târgoveţi pe jumătate ruinaţi, şi nişte meseriaşi 

care mor de foame să se lipsească de ultima lor bucată de pâine 
pentru a plăti o toană războinică? Această întrebare e pusă, în 
numele omeniei, celui mai cinstit dintre cavalerii creştini, de 
către bunul oraş Avignon, care a dat din sudoarea şi sângele lui 
o sută de mii de scuzi de aur, în vreme ce Sanctitatea Sa 
păstrează în pivnițele castelului două milioane de scuzi, fără a 
mai pune la socoteală avuţiile de la Roma”. 


— Ce părere aveţi? întrebă Bertrand mâniat, după ce emisarul 
termină de citit. 

— Vai! zise emisarul, cred că Sanctitatea Sa a fost trădată. 

— Ceea ce mi se spune aici despre bogăţiile ascunse este oare 
adevărat? 

— Aşa se zice. 

— Atunci, monseniore emisar, spuse conetabilul, luaţi înapoi 
acest aur, căci nu pâinea săracului le trebuie unor oameni care 
merg să apere o cauză sfântă, ci prisosul bogatului. Aşadar, 
ascultați bine ce vă spune cavalerul Bertrand Duguesclin, 
conetabilul Franţei. Dacă cele două sute de mii de scuzi ai papei 
şi ai cardinalilor nu vor fi aici înainte de căderea serii, la noapte 
ard nu suburbiile, nu oraşul, ci palatul şi odată cu palatul pe 
cardinali, şi odată cu cardinali pe papa, astfel încât din papă, din 
cardinali şi din palat nu va mai rămâne nici urmă mâine 
dimineaţă. Plecaţi, monsenior emisar. 

Aceste nobile cuvinte fură primite cu un ropot de aplauze din 
partea soldaţilor, ofiţerilor şi şefilor, care nu-i lăsă emisarului 
nicio îndoială asupra unanimităţii părerilor, astfel încât 
ambasadorul, păstrând în mijlocul acelor zgomotoase aplauze 
aceeaşi tăcere, reluă drumul Avignonului împreună cu caii 
încărcaţi. 

— Copii, spuse conetabilul acelora dintre soldaţi care, fiind 
prea departe, nu auziseră nimic şi care se mirau de aplauzele 
camarazilor lor, acest sărman popor nu avea decât o sută de mii 
de scuzi să ne dea; e prea puţin, pentru că este tocmai atât cât 
am tăgăduit şefilor voştri. Papa are să ne dea două sute de mii. 

Într-adevăr, trei ore mai târziu, douăzeci de cai încovoiaţi sub 
greutate, treceau - pentru a nu mai ieşi - peste îngrăditura 
taberei lui Duguesclin, iar emisarul, după ce făcu trei grămezi 
din întreaga sumă, una de o sută de mii de scuzi de aur, şi 

celelalte două de cincizeci de mii fiecare, adăuga 
binecuvântarea papală la care aventurierii, băieţi buni 
dealtminteri atunci când li se satisfăceau dorinţele, răspunseră 
cu cele mai bune urări de fericire şi belşug. 

— Acum, spuse Duguesclin lui Hugues de Caverley, lui Claude 
Jefuitorul şi Cavalerului Verde, să ne încheiem socotelile. 

— Să le încheiem, ziseră aventurierii. 

— Vă datorez cincizeci de mii de scuzi de aur, un scud pentru 
fiecare soldat. Aşa ne-am înţeles? 

— Aşa. 

Bertrand arătă una din cele două grămezi mai mici. 

— Iată cincizeci de mii de scuzi de aur, zise el. Aventurierii 
numărară banii împreună cu Bertrand Duguesclin în virtutea 
proverbului care circula şi în secolul al paisprezecelea: „Banii 
merită osteneala să fie numărați de două ori”. 

— Bine! ziseră ei, asta e partea soldaţilor. Să trecem la cea a 
ofiţerilor. 

Bertrand scoase din a doua grămadă douăzeci de mii de scuzi. 

— Patru mii de ofiţeri, a câte cinci scuzi de ofiţer, fac 
douăzeci de mii de scuzi. Asta-i socoteala voastră? 

Şefii se apucară să stivuiască piesele. 

— Întocmai, ziseră ei după câteva clipe. 

— Bun! făcu Duguesclin. Mai rămân şefii. 

— Da, mai rămân şefii, făcu Caverley trecându-şi limba peste 
buze ca un om ademenit de ceva plăcut. 

— Acum, zise Bertrand, zece şefi a trei mii de scuzi fiecare, 
nu-i aşa? 

— E cifra cu care ne-am învoit. 

— Fac treizeci de mii de scuzi, spuse Bertrand arătând 
grămada de aur micşorată cu mai mult de o treime. 

— Socoteala e întocmai, n-avem nimic de zis. 

— Atunci înseamnă că nu mai există nicio stavilă să porniţi în 
campanie, spuse Bertrand. _ 

— Niciuna, şi suntem gata, zise Caverley. In afară totuşi de 
jurământul nostru de supunere faţă de prinţul de Wales. 

— Da, răspunse Bertrand, însă acest jurământ nu-i priveşte 
decât pe supuşii englezi. 

— Bineînţeles, reluă căpitanul. 

— Atunci totul e în regulă. 

— Toţi suntem mulţumiţi. Cu toate astea... 

— Cu toate astea, ce? întrebă Duguesclin. 

— Cealaltă sută de mii de scuzi? 

— Sunteţi nişte căpitani prea prevăzători ca să nu înţelegeţi 
că o armată care porneşte în campanie are nevoie de o vistierie. 

— Fără îndoială, zise Caverley. 

— Ei bine! Cincizeci de mii de scuzi sunt destinaţi să intre în 
vistieria generală. 

— Foarte bine! se adresă Caverley tovarăşilor săi, înţeleg. Şi 
celelalte cincizeci de mii în vistieria particulară. Drace! mare 
dibăcie mai e şi asta! 

— Vino încoace, domnule capelan, adăugă Bertrand 
chemându-şi secretarul, să compunem împreună o mică 
scrisoare de expediere pentru bunul nostru senior regele 
Franţei, căruia îi dăruiesc cei cincizeci de mii de scuzi ce ne 
rămân. 

— Ah! făcu Caverley, iată o ofertă cu adevărat frumoasă, eu n- 
aş face aşa ceva! nici chiar pentru monseniorul prinţ de Wales. 


XXIV 


CUM ERA SA CÂŞTIGE CĂPITANUL HUGUES DE 
CAVERLEY TREI SUTE DE MII DE SCUZI DE AUR 


Ne reamintim că, după scena din grădină, am lăsat-o pe Aissa 
intrând în casa tatălui ei, în vreme ce Agenor dispărea de partea 
cealaltă a zidului. 

Musaron înţelese că nimic nu-l mai reţinea pe stăpânul lui la 
Bordeaux; astfel că atunci când tânărul se trezi din visarea în 
care îl cufundaseră întâmplările de mai înainte, îşi găsi calul 
înşeuat şi scutierul gata de plecare. 

Agenor se aruncă în şa dintr-un singur salt, apoi, dând pinteni 
calului, părăsi oraşul în galop, urmat de Musaron, care 
zeflemisea mereu, după obiceiul lui. 

— Ei! monseniore, zicea el, o luăm din loc cam repede mi se 
pare. Unde dracu aţi pus comoara pe care v-aţi dus s-o căutaţi la 
păgâni? 

Agenor ridică din umeri şi nu răspunse. 

— Nu vă omorâţi calul, monseniore, vom mai avea nevoie de 
el când vom începe campania. Vă atrag atenţia că dacă-l mai 
goniţi astfel nu are s-o mai ducă mult, mai cu seamă dacă, luând 
pildă de la prinţul Henric de Transtamare, veţi fi cusut în 
căptuşeala şeii măcar vreo cincizeci de mărci de aur. 

— Într-adevăr, zise Agenor, cred că ai dreptate, cincizeci de 
mărci de aur şi cincizeci de mărci de fier e prea mult pentru un 
singur animal. 

Şi lăsă să cadă pe umărul scutierului obraznic lancea lui 
ghintuită cu oţel. 

Musaron îndoi umărul sub greutate şi, aşa cum prevăzuse 
Agenor, veselia îi scăzu în mod simţitor odată cu acest spor de 
povară. 

Străbătură astfel, luând-o pe urmele prinţului Henric - dar 
fără să-l poată ajunge - Guyenna şi Bearnul, apoi trecură Pirineii 
şi intrară în Spania prin Aragon. 

Abia în această provincie îl ajunseră pe prinţ, pe care îl găsiră 
după licăririle unui orăşel incendiat de căpitanul Hugues de 
Caverley. 

Aşa îşi semnalau companiile sosirea în Spania. Căpitanul 
Hugues, ca un iubitor de pitoresc ce era, alesese oraşul, din 
care socotea să-şi facă un far, pe o înălţime, pentru ca flăcările 
să lumineze la zece leghe împrejur ţinutul care îi era încă 
necunoscut şi despre care dorea să ia cunoştinţă. 

Henric nu se miră de această ciudăţenie a căpitanului englez; 
îi cunoştea de multă vreme pe toţi aceşti şefi ai companiilor şi 
era lămurit de felul lor de a proceda. Il rugă doar pe conetabilul 
Bertrand Duguesclin să intervină cu autoritatea sa pe lângă 
soldaţii ce-i avea în subordine, pentru ca aceştia să distrugă cât 
mai puţin cu putinţă. 

— Căci, zicea el pe bună dreptate, regatul acesta trebuind să- 
mi aparţină într-o zi, vreau să-l am mai degrabă în bună stare 

decât ruinat. 

— Ei bine! fie, monseniore, zise Caverley, însă cu o condiţie. 

— Care? întrebă Henric. 

— Alteța Voastră va plăti o taxă pentru fiecare casă neatinsă 
şi pentru fiecare femeie siluită. 

— Nu înţeleg, răspunse prinţul, stăpânindu-şi cu greu 
dezgustul ce-l simţea faţă de conlucrarea cu asemenea bandiți. 

— Nimic mai simplu totuşi, zise Caverley: oraşele cruţate şi 
populaţia dublată, astea merită plătite, mi se pare. 

— Ei bine! fie, spuse Henric încercând să zâmbească. Vom sta 
de vorbă despre asta mâine dimineaţă, însă deocamdată... 

— Deocamdată, monseniore, Aragonul poate dormi liniştit. 
Am destulă lumină pentru toată noaptea şi, mulţumesc lui 
Dumnezeu! Hugues de Caverley nu are un renume de risipitor. 

În urma acestei făgăduieli în care se putea încrede, oricât de 
ciudată ar fi fost, Henric se retrase cu Mauleon în cortul său, în 
vreme ce conetabilul intra în al lui. 

Atunci Hugues de Caverley, în loc să se culce, cum s-ar fi 
putut crede că avea s-o facă după o zi atât de obositoare, 
ascultă zgomotul paşilor ce se depărtau; apoi, după ce zgomotul 
se pierdu în depărtare, aşa după cum corpurile ce-l pricinuiau 
se pierdură în întuneric, se ridică încet şi îşi chemă secretarul. 

Secretarul ocupa un personaj foarte important în obiceiurile 
bravului căpitan, căci, fie că acesta din urmă nu ştia să scrie, 
ceea ce este probabil, fie că socotea că este nevrednic de el să 
ţină o pană în mână, ceea ce este posibil, priceputul scrib era 
însărcinat totdeauna să perfecteze toate învoielile ce aveau loc 
între şeful aventurierilor şi prizonierii pe care îi silea să se 
răscumpere. Or, puţine zile treceau fără ca secretarul 
căpitanului Hugues de Caverley să nu aibă de redactat vreo 
învoială de acest soi. 

Scribul se înfăţişă, cu o pană într-o mână, cu călimara în alta, 
cu un sul de pergament la subsuoară. 

— Vino aici, meştere Robert, zise căpitanul, şi redactează-mi o 
chitanţă cu un adaos de liberă trecere. 

— O chitanţă pentru ce sumă? întrebă secretarul. 

— Lasă suma în alb; dar nu cruța spaţiul, căci suma o să fie 
rotunjoară. 

— Pe numele cui? întrebă din nou scribul. 

— Lasă şi numele în alb ca şi suma. 

— Las şi pentru el spaţiu? 

— Da; căci numele va fi urmat de o grămadă de titluri. 

— Bun! bun! bun! zise meşterul Robert apucându-se de lucru 
cu o grabă care ar fi lăsat să se creadă că era plătit cu o cotă- 
parte din încasări. Dar unde se află prizonierul? 

— Suntem pe cale să-l prindem. 

Scribul cunoştea obiceiul patronului său, nu şovăi deci nicio 
clipă să pregătească ţidula; de vreme ce căpitanul spusese că 
era pe cale să prindă prizonierul, însemna că acesta era ca şi 
prins. 

Această părere nu prezenta un avantaj prea mare pentru 
căpitan, căci, abia terminase scribul de scris ţidula că se şi auzi 
din direcţia muntelui un zgomot care se apropia. Din ce în ce. 

Caverley nu părea să fi auzit acest zgomot, ci să-l fi ghicit, 
căci mai înainte ca el să fi ajuns la urechea atentă a santinelei, 
căpitanul ridică pânza de la intrarea cortului. 

— Cine e? strigă aproape numaidecât santinela. 

— Prieteni! răspunse glasul bine cunoscut al locotenentului 
lui Caverley. 

— Da, da, prieteni, zise aventurierul frecându-şi mâinile, lasă-i 
să treacă, şi ridică-ţi sulița când vor trece. Cei pe care îi aştept 
merită osteneala. 

În momentul acela, la ultimele pâlpâiri ale incendiului care 
era gata să se stingă, se văzu înaintând, înconjurată de vreo 
douăzeci şi cinci-treizeci de soldaţi, o mică trupă de prizonieri. 
Această trupă se compunea dintr-un cavaler care părea să fie în 
acelaşi timp în puterea şi în floarea vârstei, un maur care nu 
voia să plece de lângă perdelele unei încăpătoare litiere, şi doi 
scutieri. 

De îndată ce Caverley văzu că această trupă se compunea 
într-adevăr din diferiţii inşi pe care i-am arătat mai sus, porunci 
să iasă din cortul său toţi cei ce se găseau acolo, în afară de 
secretar. 

Cei pe care îi dădea afară ieşiră cu o părere de rău pe care 
nu-şi dădură cel puţin osteneala să o ascundă, calculând 
totodată valoarea prăzii ce căzuse în ghearele păsării de pradă 
pe care o recunoşteau drept şef. 

La ivirea celor patru personaje ce intrau în cort, Caverley făcu 

o adâncă plecăciune, apoi adresându-se cavalerului îi spuse: 

— Sire, îi spuse el, dacă din întâmplare oamenii mei au fost 
lipsiţi de curtenie faţă de Alteța Voastră, ierta-ţi-le: nu vă 
cunoşteau. 

— Sire! repetă prizonierul cu un accent căruia încerca să-i 
dea intonaţia surprinderii, dar în acelaşi timp cu o paloare care 
îi dădea la iveală îngrijorarea, oare mie mi te adresezi, 
căpitane? 

— Chiar vouă, sire don Pedro, rege preatemut al Castiliei şi al 
Murciei. 

Cavalerul, din palid cum era, se făcu vânăt. Un zâmbet 
deznădăjduit încercă să-i apară pe buze. 

— Drept să-ţi spun, căpitane, zise el, îmi pare rău pentru 
dumneata, însă faci o mare greşeală dacă mă iei drept cel pe 
care l-ai pomenit. 

— Pe legea mea! monseniore, vă iau drept cine sunteţi, şi într- 
adevăr cred că am făcut o captură straşnică. 

— Crede ce vrei, zise cavalerul făcând o mişcare spre a merge 
să se aşeze, văd că nu-mi va fi greu să te fac să-ţi schimbi 
părerea. 

— Ca să-mi schimb părerea, monseniore, nu ar fi trebuit să 
faceţi imprudenţa de a merge. 

Cavalerul strânse din pumni. 

— Şi pentru ce? întrebă el. 

— Pentru că oasele vă trosnesc la fiecare pas pe care îl faceţi, 
ceea ce este o muzică destul de plăcută pentru un biet şef de 
companie căruia Providența îi oferă chilipirul de a-i trimite un 
rege în plasa lui. 

— Oare numai regelui don Pedro îi trosnesc oasele când 
merge, şi un alt om nu poate fi atins de acelaşi beteşug? 

— E adevărat, zise Caverley, lucrul e cu putinţă, şi m-aţi pus 
în încurcătură. Însă am un mijloc sigur de a afla dacă greşesc, 
după cum spuneţi. 

— Care? întrebă încruntând din sprâncene cavalerul pe care 
acest interogatoriu îl plictisea în mod vădit. 

— Prinţul Henric de Transtamare nu se află decât la o sută de 
paşi de-aici. Am să trimit să-l cheme, şi vom vedea atunci dacă 
îşi recunoaşte fratele iubit. 

Cavalerul făcu fără să vrea un gest de mânie. 

— Aha! roşiţi, urmă Caverley. Ei bine, mărturisiţi şi dacă veţi 
mărturisi, v-o jur, pe cuvântul meu de căpitan! că totul se va 
petrece între noi doi, iar fratele vostru nici nu va şti că am avut 
cinstea să stau de vorbă câteva clipe cu Alteța Voastră. 

— Ascultă, fii mai lămurit, ce vrei? 

— Nu pot vrea nimic, mă înţelegeţi, monseniore, atâta timp 
cât nu pot fi sigur de identitatea persoanei pe care o am în 
mână. 

— Presupune deci că eu sunt într-adevăr regele şi vorbeşte. 

— La naiba! Ce uşor spuneţi, sire, vorbeşte! Credeţi oare că 
am atât de puţine lucruri de spus ca s-o pot face în două 
cuvinte! Nu, monseniore, înainte de orice e nevoie de o gardă 
demnă de Maiestatea Voastră. 

— O gardă! Socoteşti oare să mă ţii prizonier? 

— Aşa am de gând, cel puţin. 

— lar eu îţi spun că nu voi rămâne aici un ceas mai mult, 
chiar dacă ar trebui să mă coste jumătate din regat. 

— Ei! s-ar putea să vă coste, sire, şi n-ar fi prea mult, pentru 
că, în situaţia în care vă aflaţi,sunteţi aproape de a pierde totul. 

— Stabileşte un preţ atunci! strigă prizonierul. 

— Am să mă gândesc, sire, spuse cu răceală Caverley. 

Don Pedro păru să facă o puternică sforţare asupra lui însuşi, 
şi fără să răspundă un singur cuvânt, se rezemă de pânza 
cortului, întorcându-se cu spatele spre căpitan. 

Acesta păru să chibzuiască îndelung, apoi, după un moment 
de tăcere, zise: 

— Cred că-mi veţi da o jumătate de milion de scuzi de aur, nu- 
i aşa? 

— Eşti absurd, răspunse regele. Nu s-ar găsi atâţia bani în 
toată Spania. 

— Trei sute de mii, atunci? Nădăjduiesc că sunt destul de 
îngăduitor. 

— Nici jumătate, zise regele. 

— Atunci, monseniore, răspunse Caverley, am să-i scriu un 
cuvinţel fratelui vostru Henric de Transtamare. El se pricepe 
mai bine decât mine la o răscumpărare regală, aşa că va stabili 
preţul răscumpărării voastre. 

Don Pedro îşi încleştă pumnii şi se putu vedea cum îi apare 
sudoarea la rădăcina părului şi cum i se prelinge pe obraji. 

Caverley se întoarse spre secretarul lui: 

— Meştere Robert, zise el, du-te şi pofteşte-l din partea mea 
pe prinţul don Henric de Transtamare să vină până la mine în 
cort. 

Scribul se îndreptă spre pragul cortului şi pe când se 
pregătea să-l treacă, don Pedro se ridică: 

— Îţi voi da cei trei sute de mii de scuzi de aur, zise el. 

Caverley tresăltă de bucurie. 

— Însă, deoarece plecând de aici aş putea să cad în mâinile 
unui alt bandit de teapa dumitale care mi-ar cere o nouă 
răscumpărare, îmi vei da o chitanţă şi un bilet de liberă trecere. 

— lar dumneavoastră îmi veţi număra cei trei sute de mii de 
scuzi. 

— Ba nu; căci trebuie să înţelegi că nimeni nu poartă asupra 
lui o asemenea sumă. Însă cred că ai printre oamenii dumitale 
vreun evreu care se pricepe la diamante. 

— Mă pricep eu, sire, zise Caverley. 

— Bine. Vino încoace, Mothril, spuse regele făcându-i semn 
maurului să se apropie. Ai auzit!... 

— Da, sire, zise Mothril scoțând din pantalonii lui largi o 
pungă lunguiaţă prin împletiturile căreia străluceau acele 
scântei minunate pe care regele nestematelor le împrumută 
regelui aştrilor. 

— Pregăteşte chitanţa, zise don Pedro. 

— E pregătită gata, spuse căpitanul, nu mai este de trecut 
decât suma. 

— Şi biletul de liberă trecere? 

— Se află în josul chitanţei, gata semnat. Sunt prea mult 
servitorul Alteţei Voastre pentru a o face să aştepte. 

Un zâmbet nervos trecu pe buzele regelui. Apoi, apropiindu- 
se de masă citi: 

— „Subsemnatul Hugues de Caverley, şeful aventurierilor 
englezi...” 

Regele nu citi un cuvânt mai mult; o rază asemenea fulgerului 
îi trecu prin ochi. 

— Te numeşti Hugues de Caverley? întrebă el. 

— Da, răspunse şeful uimit de această expresie voioasă a 
cărei pricină căuta în zadar s-o ghicească. 

— Şi eşti şeful aventurierilor englezi? urmă don Pedro. 

— Fără îndoială. 

— Atunci aşteaptă o clipă. Mothril, vâră diamantele în pungă, 
iar punga bag-o în buzunar. 

— Pentru ce? 

— Pentru că eu trebuie să dau ordine aici, iar nu să primesc, 
strigă don Pedro scoțând din sân un pergament. 

— Ordine! zise Caverley cu semeţie. Aflaţi, sire, că nu există 
decât un om pe lume care are dreptul să dea ordine căpitanului 
Hugues de Caverley. 

— Şi omul acela, reluă don Pedro, iată-i semnătura în josul 
acestui pergament. În numele prinţului Negru, Hugues de 
Caverley, te somez să-mi dai ascultare. 

Caverley, clătinând neîncrezător din cap, aruncă prin viziera, 
căştii o privire peste pergamentul desfăşurat din mâna regelui, 
dar abia văzu semnătura că scoase un strigăt de furie, la care 
alergară ofiţerii ce rămăseseră, din respect, în afara cortului. 

Pergamentul pe care îl arăta prizonierul, şefului 
aventurierilor, era într-adevăr permisul de liberă trecere dat de 
prinţul Negru lui don Pedro, şi ordinul către toţi supuşii săi 
englezi de a-i da ascultare în totul, având în vedere că el însuşi 
luase de curând comanda armatei engleze. 

— Hotărât lucru, văd că voi scăpa mai ieftin decât credeai tu 
şi chiar eu. Însă, fii liniştit, am să te despăgubesc, eu, viteazule. 

— Aveţi dreptate, sire, zise el cu un zâmbet răutăcios care nu 
se putea vedea prin viziera lăsată. Nu numai că sunteţi liber, 
dar aştept chiar ordinele voastre. 

— Ei bine! spuse don Pedro, porunceşte atunci - aşa cum 
aveai de gând - meşterului Robert să se ducă să-l caute pe 
fratele meu, prinţul Henric de Transtamare şi să-l aducă aici. 

Scribul îl întrebă din ochi pe căpitan şi, la semnul de 
încuviinţare al lui Hugues de Caverley, ieşi. 

ÎN CARE SE AFLĂ URMAREA ŞI EXPLICAȚIA 
CAPITOLULUI DE MAI SUS 


lată cum se înlănţuiseră întâmplările care ne-au rămas 
necunoscute de la plecarea sau mai degrabă de la fuga lui 
Agenor, până la scena din grădina de la Bordeaux. 

Don Pedro obținuse de la prinţul de Wales ocrotirea de care 
avea nevoie spre a se înapoia în Spania; şi, sigur de un ajutor în 
oameni şi bani, pornise deîndată la drum, înarmat cu un permis 
de liberă trecere din partea prinţului care îi dădea putere şi 
siguranţă în mijlocul bandelor engleze. 

Mica trupă se îndreptase aşadar spre graniţă, unde, după cum 
am spus, viteazul Hugues de Caverley îşi întinsese o adevărată 
plasă. 

Şi, cu toată vigilenţa şefului şi dibăcia soldatului, datorită 
cunoaşterii localităţilor, regele don Pedro ar fi mers de-a lungul 
Aragonului şi ar fi ajuns în Noua Castilie fără niciun necaz dacă 
nu s-ar fi întâmplat evenimentul pe care-l vom povesti mai jos. 

Într-o seară, în vreme ce regele urmărea împreună cu 
Mothril, pe un mare pergament de Cordova înfăţişând o hartă a 

întregii Spanii, drumul pe care aveau să-l urmeze, perdelele 
litierei se dădură încetişor la o parte şi capul Aissei se strecură 
dintre ele. 

Dintr-o singură aruncătură de ochi, tânăra maură făcu semn 
unui sclav culcat lângă litieră să vină la ea. 

— Sclavule, îl întrebă ea, din ce ţară eşti? 

— M-am născut de cealaltă parte a mării, zise el, pe ţărmul 
care priveşte Grenada şi care n-o pizmuieşte. 

— Şi ai vrea să-ţi revezi ţara, nu-i aşa? 

— Da, zise sclavul cu un oftat adânc. 

— Dacă vrei, mâine vei fi liber. 

— E departe de-aici până la lacul Laoudiah, spuse el, şi 
fugarul ar muri de foame înainte de a ajunge acolo. 

— Nu, pentru că fugarul va duce cu el acest colier de perle 
din care numai una singură ar fi de ajuns să-l hrănească pe 
întregul drum. 

— Şi ce trebuie să fac pentru a câştiga totodată libertatea şi 
colierul de perle? întrebă sclavul înfiorându-se de bucurie. 

— Vezi tu zăgazul acela cenuşiu care taie orizontul? Este 
tabăra creştinilor. Cât timp ţi-ar trebui ca să ajungi acolo? 

— Înainte ca privighetoarea să-şi fi terminat cântecul, voi fi 
acolo, răspunse sclavul. 

— Bine, atunci ascultă ce am să-ţi spun, şi fiecare din vorbele 
mele să ţi se întipărească în locul cel mai adânc al minţii. 

Sclavul ascultă cu încântarea admiraţiei. 

— Ia acest bilet, urmă Aissa, du-te în tabără şi odată ajuns 
acolo, vei întreba de un nobil cavaler francez, de un şef numit 
contele de Mauleon. Vei cere să fii condus la el şi îi vei preda 
acest săculeţ în schimbul căruia, la rândul lui, îţi va da o sută de 
piese de aur. Du-te! 

Sclavul apucă săculeţul, îl ascunse sub veşmântu-i grosolan, 
alese momentul în care unul din catâri fugise în pădurea vecină 
şi, prefăcându-se că aleargă după el spre a-l aduce înapoi, 
dispăru în pădure cu iuţeala unei săgeți. 

Nimeni nu băgă de seamă dispariţia sclavului, în afară de 
Aissa, care îl urmărea din ochi şi care, cu inima zvâcnind, nu 
respiră decât atunci când acesta dispăru din faţa tuturor 
privirilor. 

Totul se petrecu aşa cum prevăzuse tânăra maură. Sclavului 

nu-i trebui multă vreme până să întâlnească pe marginea 
crângului una din acele păsări de pradă cu gheare de oţel, cu 
coiful în formă de cioc, cu penajul mlădios din zale de fier, 
cocoţat pe o stâncă ce domina mărăcinii din jur, unde se aşezase 
pentru a vedea cât mai de departe. 

Sclavul, ieşind înspăimântat din crâng, căzu sub aripa 
santinelei, care îndată îl luă la ochi cu arbaleta. 

Asta căuta şi fugarul. Făcu semn cu mâna că voia să 
vorbească; santinela se apropie fără a înceta să-l ţintească. 
Sclavul spuse atunci că se ducea în tabăra creştinilor şi ceru să 
fie condus la Mauleon. 

Numele a cărui importanţă o cam exagerase Aissa se bucura 
totuşi de oarecare faimă printre aventurierii companiilor de 
când cu acţiunea îndrăzneață a lui Agenor arestat de bandele lui 
Caverley, şi mai cu seamă de când se aflase că lui i se datora 
conlucrarea cu conetabilul. 

Soldatul scoase un strigăt de recunoaştere, îl luă pe fugar de 
mână şi îl conduse la o a doua santinelă instalată la vreo două 
sute de paşi mai departe. Aceasta, la rându-i, îl duse pe sclav 
până la ultimul cordon de santinele, îndărătul căruia seniorul 
Caverley, în centrul trupei sale întocmai ca păianjenul în centrul 
pânzei, stătea în cortul său. 

Înţelegând după un oarecare zbucium ce se simţea în jurul 
lui, după un oarecare freamăt de voci ajuns până la urechile 
sale, că se petrecea ceva nou, apăru în pragul cortului. 

Sclavul fu condus drept la el. 

Acesta îl numi pe cavalerul de Mauleon; era permisul de 
liberă trecere care până atunci îl scosese din încurcătură. 

— Cine te trimite? îl întrebă Caverley pe sclav, încercând să 
ocolească o explicaţie. 

— Sunteţi seniorul de Mauleon? întrebă sclavul. 

— Sunt unul din prietenii săi, răspunse Caverley, şi încă unul 
din cei mai apropiaţi. 

— Nu e acelaşi lucru, spuse sclavul, am poruncă să nu-i dau 
decât lui scrisoarea pe care o port. 

— Ascultă, zise Caverley, seniorul de Mauleon este un viteaz 
cavaler creştin ce are un mare număr de duşmani printre mauri 
şi arabi, care au jurat să-l ucidă. La rându-ne, am jurat şi noi să 
nu lăsăm pe nimeni să pătrundă până la el fără ca mai înainte să 

cunoaştem răvaşul pe care-l aduce trimisul. 

— Ei bine! zise sclavul, văzând că orice împotrivire era 
zadarnică, şi dealtminteri intenţiile căpitanului îi păreau bune, 
ei bine, sunt trimis de Aissa. 

— Cine e Aissa? întrebă Caverley. 

— Fiica seniorului Mothril. 

— Aha! făcu căpitanul, a sfetnicului regelui don Pedro? 

— Întocmai. 

— Vezi că lucrurile se încurcă din ce în ce mai mult şi fără 
îndoială că acest mesaj cuprinde vreo vrăjitorie. 

— Aissa nu e vrăjitoare, spuse sclavul clătinând din cap. 

— N-are a face, vreau să citesc răvaşul. 

Sclavul aruncă în juru-i o privire grăbită spre a vedea dacă 
era cu putinţă să fugă, însă în jurul lui se şi formase un cerc 
mare. Aşa că scoase din sân săculeţul Aissei şi i-l dădu 
căpitanului. 

— Citiţi, spuse el, veţi găsi aici ceva care mă priveşte şi pe 
mine. 

Conştiinţa câtuşi de puţin mlădioasă a lui Caverley nu avea 
nevoie de acest îndemn. Deschise săculeţul parfumat cu smirnă 
şi ambră şi scoase din el un pătrat de mătase albă, pe care, cu 
ajutorul unei cerneli vâscoase, mâna Aissei scrisese în spaniolă 
următoarele cuvinte: 


„Scumpul meu senior, îţi scriu după cum ţi-am făgăduit: 
regele don Pedro şi tatăl meu sunt gata, împreună cu mine, să 
treacă defileul pentru a intra în Aragon, tu poţi face dintr-o 
singură lovitură şi fericirea noastră veşnică şi gloria ta. Fă-i 
prizonieri, şi pe mine dimpreună cu ei, iar eu voi fi roaba ta 
supusă. Dacă vrei să le ceri răscumpărarea, sunt destul de 
bogaţi ca să-ţi mulţumească ambiția; dacă preferi gloria în locul 
banilor şi dacă le redai libertatea fără nicio pretenţie, sunt 
destul de mândri pentru a nu mai trâmbiţa mai departe 
mărinimia ta; dar dacă lor le dai drumul, pe mine să mă 
păstrezi, marele meu senior, iar eu am un sipeţel plin cu 
smaralde şi rubine care n-ar sta rău pe coroana unei regine. 

Ascultă deci şi ţine bine minte ce-ţi spun. În noaptea asta vom 
porni la drum. Instalează-ţi soldaţii în defileu în aşa fel încât să 
nu putem trece fără a fi văzuţi. Escorta noastră este slabă în 

momentul de faţă, însă de la o oră la alta poate deveni mai 
puternică, deoarece şase sute de ostaşi pe care regele îi aştepta 
la Bordeaux n-au putut să ne ajungă încă, atât de grăbită a fost 
înaintarea noastră. 

lată cum, marele meu senior, Aissa va fi în sfârşit a ta şi 
nimeni nu va putea să ţi-o ia înapoi, căci o vei fi cucerit prin 
puterea armelor tale victorioase. A 

Unul din sclavii noştri îţi aduce acest răvaş. li făgăduiesc că îi 
vei reda libertatea şi că îi vei dărui o sută de piese de aur; 
îndeplineşte-mi dorinţa. 


A ta Aissa”. 


„O! o! gândi Caverley, în vreme ce emoția făcea să-i curgă pe 
sub cască o sudoare fierbinte... Un rege!... dar ce i-am făcut eu 
oare de la o vreme norocului ca să-mi trimită asemenea 
chilipiruri!... Un rege!... Trebuie s-o văd şi pe-asta, ce dracu! 
Dar mai întâi să ne descotorosim de tâmpitul ăsta.” 

— Aşadar, zise el, seniorul de Mauleon îţi datorează 
libertatea! 

— Da, căpitane, şi o sută de piese de aur. 

Hugues de Caverley nu socoti de cuviinţă să răspundă la 
această ultimă parte a cererii. Îşi chemă doar scutierul: 

— Ascultă, zise el, ia-ţi calul, condu-l pe omul ăsta la două 
leghe bune de tabără şi lasă-l acolo. Dacă îţi cere bani şi ai de 
prisos, dă-i. Dar te previn, ar fi o adevărată mărinimie din 
partea ta. 

— Du-te, prietene, îi spuse sclavului, ţi-ai îndeplinit 
însărcinarea. Eu sunt cavalerul de Mauleon. 

Sclavul făcu o plecăciune. 

— Şi suta de piese de aur? întrebă el. 

— Iată-l pe vistiernicul meu care are sarcina să ţi le dea, zise 
Hugues de Caverley arătându-l pe scutier. 

Sclavul se ridică şi îl urmă cu multă voioşie pe cel care-i 
fusese arătat. 

Abia ajunsese la o sută de paşi de cort, când căpitanul trimise 
un detaşament în munte şi, fără a socoti că se compromite cu 
asemenea treburi mărunte, aşeză chiar el santinelele în defileu, 
în aşa fel încât nimeni nu-l putea străbate fără a fi văzut; şi, 
după ce le sfătui să se poarte bine cu prizonierii, aşteptă 

evenimentul. 

L-am văzut în timpul acestei aşteptări, iar evenimentul avu loc 
întocmai după dorinţa lui. Regele, nerăbdător să-şi continue 
drumul, n-a vrut să mai aştepte şi porni deîndată. 

Ajungând într-o viroagă se văzură încercuiți, spre marea 
bucurie a Aissei, care aştepta nerăbdătoare atacul şi care 
credea că acest atac era condus de Mauleon. De altfel, măsurile 
erau atât de bine luate de către Caverley, iar numărul englezilor 
era atât de mare, încât niciunul din oamenii lui don Pedro nu 
făcu vreo mişcare ca să se apere. 

Insă Aissa, care socotea să-l vadă pe Mauleon în fruntea 
acestei ambuscade, începu în curând să se îngrijoreze de lipsa 
lui; se gândi totuşi că proceda astfel din prevedere, şi 
dealtminteri văzând că acţiunea se desfăşoară după dorinţele ei, 
nu trebuia încă să deznădăjduiască. 

Acum nu ne vom mai mira că aventurierul îl recunoscuse atât 
de uşor pe don Pedro, pe care de altfel oricine îl putea 
recunoaşte. 

Cât despre Mothril şi Aissa, a căror poveste o ghicea destul 
de bine cu uimitoarea lui agerime a minţii, se temea oarecum de 
mânia ce avea să-l cuprindă pe Mauleon la descoperirea acestei 
taine; dar aproape numaidecât chibzui că era uşor să pună totul 
pe seama trădării sclavului; ba dimpotrivă, ar putea să-şi facă 
din acest abuz de încredere un drept la recunoştinţa lui 
Mauleon, căci, în vreme ce-i silea la răscumpărare pe rege şi pe 
Mothril, socotea s-o predea pe Aissa fără nicio plată tânărului, şi 
aceasta era o mărinimie de care se felicita ca de o descoperire. 

Am văzut cum permisul de liberă trecere al prinţului de 
Wales, arătat de don Pedro, schimbase întreaga faţă a lucrurilor 
şi dăduse peste cap planurile atât de îndrăzneţe şi atât de 
priceput urzite de Caverley. 

Don Pedro, după plecarea lui Robert, era ocupat să-i 
povestească şefului  aventurierilor evenimentele tratatului 
încheiat la Bordeaux, când deodată se auzi un zgomot asurzitor. 
Era un tropot de cai, un zornăit de armuri şi lanţuri de spade ce 
săltau la şoldul unor oameni înarmaţi. 

Apoi pânza de la intrarea cortului fu dată cu repeziciune la o 
parte şi se văzu apărând figura palidă a lui Henric de 
Transtamare, a cărui faţă era luminată de o rază de sinistră 

bucurie. 

Mauleon, înapoia prinţului, căuta la întâmplare pe cineva; zări 
litiera şi nu-şi mai desprinse privirile de la ea. 

La sosirea lui Henric, Don Pedro se dădu înapoi, tot atât de 
palid ca şi fratele său, căutând la şold spada care-i lipsea, şi nu 
păru liniştit decât atunci când, tot dându-se înapoi, întâlni unul 
din stâlpii cortului pe care era agăţată o panoplie cu tot soiul de 
arme, şi simţi sub degetele lui răceala fierului unui baltag. 

Toţi se priviră o clipă tăcuţi, schimbând nişte priviri ce se 
încrucişau amenințătoare ca fulgerele unei furtuni. 

Henric rupse cel dintâi tăcerea: 

— Cred, zise el cu un zâmbet întunecat, că războiul s-a 
terminat înainte de a fi început. 

— Ah! crezi asta! spuse don Pedro, ironic şi ameninţător. 

— O cred cu atâta convingere, răspunse Henric, încât îl voi 
întreba mai întâi pe acest nobil cavaler, Hugues de Caverley, ce 
preţ cere pentru o captură de importanţa aceleia pe care a 
făcut-o; căci de-ar fi cucerit douăzeci de oraşe şi ar fi câştigat o 
sută de bătălii, isprăvi care se plătesc scump, tot n-ar avea 
atâtea drepturi la recunoştinţa noastră ca prin această singură 
ispravă. 

— E măgulitor pentru mine, reluă don Pedro jucându-se cu 
mânerul baltagului, să fiu prețuit atât de mult. Aşadar, politeţe 
pentru politeţe. Dacă te-ai afla în situaţia în care gândeşti că mă 
aflu eu, cât ai preţui coroana dumitale, don Henric? 

— Mi se pare că-i mai arde de glumă! zise Henric cu o furie ce 
se topea sub revărsările de bucurie ca gheţurile de la pol sub 
primele zâmbete ale soarelui. 

— la să vedem cum o să sfârşească toate astea, murmură 
Caverley aşezându-se pentru a nu pierde niciun amănunt al 
scenei, şi începând să se bucure de spectacol mai degrabă ca un 
artist amator decât ca un speculant lacom. 

Henric se întoarse şi el; se vedea că se pregăteşte să-i 
răspundă lui don Pedro. 

— Ei bine! fie, zise el învăluindu-l pe don Pedro în cea mai 
duşmănoasă privire; prietene Caverley, pentru omul acesta 
altădată rege, care nu are azi pe frunte nici sclipirea aurită a 
coroanei sale, îţi voi da fie două sute de mii de scuzi de aur, fie 
două oraşe bune la alegerea ta. 

— Da, făcu Caverley mângâindu-şi cu mâna cureluşa de sub 
bărbia căştii, în vreme ce prin viziera mereu lăsată îl privea pe 
don Pedro... da, mi se pare că oferta e mulţumitoare, cu toate 
că... 

Don Pedro răspunse la întrebare printr-un gest şi o privire 
care însemna: „Căpitane, fratele meu Henric nu e prea darnic, 
eu voi mări suma.” 

— Cu toate că?... reluă Henric, repetând ultimul cuvânt al 
şefului aventurierilor. Ce vrei să spui, căpitane? 

Mauleon nu-şi putu înfrâna multă vreme curiozitatea şi 
dorinţa. 

— Căpitanul vrea să spună, fără îndoială, răspunse el, că 
împreună cu regele don Pedro, a făcut şi alţi prizonieri, şi că ar 
vrea să fie preţuiţi şi ei. 

— Pe legea mea! iată ce-nseamnă să citeşti în gândul unui om, 
strigă Caverley, şi dumneata eşti un cavaler viteaz, senior 
Agenor. Da, pe sufletul meu, am făcut şi alţi prizonieri, şi foarte 
iluştri chiar, însă... 

Şi o nouă şovăire veni să dovedească nehotărârea lui 
Caverley. 

— Ţi se vor plăti, căpitane, zise Mauleon, care fierbea de 
nerăbdare, unde sunt? Desigur că în litiera asta. 

Henric puse mâna pe braţul tânărului şi îl opri cu blândeţe. 

— Primeşti, căpitane Caverley? întrebă el. 

— Eu trebuie să-ţi răspund, domnule, zise don Pedro. 

— O! nu face pe stăpânul aici, don Pedro, căci nu mai eşti 
rege, făcu Henric cu dispreţ, şi aşteaptă să-ţi vorbesc eu ca să- 
mi răspunzi. 

Don Pedro zâmbi şi întorcându-se spre Caverley: 

— Poţi să-l lămureşti, căpitane, zise el, că nu primeşti. 

Caverley îşi trecu din nou mâna peste vizieră, ca şi când fierul 
acela ar fi fost fruntea lui, şi trăgându-l pe Agenor deoparte, îi 
spuse: 

— Viteazul meu prieten, nişte buni camarazi ca noi îşi 
datorează adevărul, nu-i aşa? 

Agenor îl privi cu uimire. 

— Ei bine! urmă căpitanul, dacă vrei să mă crezi, ieşi prin 
uşiţa cortului care se află la spatele dumitale, şi dacă ai un cal 
bun, goneşte-l până n-o mai putea. 

— Suntem trădaţi! strigă Mauleon luminat de o licărire 
neaşteptată. La arme, prinţe! la arme! 

Henric îl privi pe Mauleon cu uimire, şi numaidecât duse 
mâna la mânerul spadei. 

— În numele prinţului de Wales - strigă întinzând mâna cu un 
gest de comandă don Pedro care vedea cum comedia se apropia 
de sfârşit - te somez, căpitane Hugues de Caverley, să-l arestezi 
pe prinţul Henric de Transtamare. 

Nici nu se terminaseră aceste cuvinte că Henric şi avea spada 
în mână; însă Caverley îşi ridică o clipa viziera, duse un corn la 
gură şi, la sunetul lui, douăzeci de aventurieri se repeziră 
asupra prinţului care fu numaidecât dezarmat. 

— S-a făcut, îi spuse Caverley lui don Pedro. Acum, dacă vreţi 
să mă credeţi, sire, plecaţi, căci peste puţin timp are să plouă cu 
lovituri aici, vă garantez. 

— Cum aşa? întrebă regele. 

— Francezul care a ieşit pe uşiţă nu va lăsa să i se aresteze 
prinţul fără a tăia câteva braţe sau a despica câteva capete în 
cinstea lui. 

Don Pedro se aplecă spre deschizătură şi-l văzu pe Agenor 
care punea piciorul în scară, fără îndoială pentru a se duce să 
caute ajutor. 

Regele apucă o arbaletă, o întinse, aşeză o săgeată şi îl ţinti 
pe cavaler. 

— Bun, zise el. David l-a ucis pe Goliat cu o piatră, ar fi 
frumos să se vadă că Goliat nu-l ucide pe David cu o arbaletă. 

— O clipă, strigă Caverley, ce dracu! sire. Abia sosit aici şi 
vreţi să-mi daţi totul peste cap; şi domnul conetabil, ce va zice 
dacă voi lăsa să i se ucidă prietenul! 

Şi cu braţul ridică vârful arbaletei chiar în momentul în care 
don Pedro apăsa cu degetul pe resort. Săgeata zbură în aer. 

— Conetabilul! zise don Pedro bătând din picior; de teama lui 
trebuia să mă faci să-mi greşesc ţinta? Deschide-ţi capcana, 
vânătorule, şi prinde şi mistrețul cel mare. În felul acesta 
vânătoarea va fi terminată dintr-o singură lovitură, şi cu condiţia 
asta te iert. 

— Vă place să vorbiţi. Să-l prind pe conetabil! Bun! Vino puţin 
să-l prinzi pe conetabil! Ei, Doamne! repetă el ridicând din 
umeri, ce flecari mai sunt şi spaniolii ăştia! 

— Căpitane Caverley! 

— La naiba! vorbesc serios. Să-l prinzi pe conetabil!... Eu nu 
sunt curios, sire, însă, pe cuvântul meu de căpitan! tare aş vrea 
să vă văd cum aţi face această captură. 

— Deocamdată pe unul l-am şi prins, zise don Pedro arătându- 
l pe Agenor care era adus ca prizonier. 

În momentul în care trecea în galopul calului, unul din 
aventurieri îi tăiase genunchiul cu o seceră, şi calul căzuse 
trăgându-l pe călăreț sub el. 

Atâta timp cât îşi crezuse iubitul în afara acestei lupte şi 
scutit de primejdie, Aissa nu scosese un singur cuvânt şi nu 
făcuse nicio mişcare. S-ar fi zis că interesele ce se luptau în 
jurul ei, oricât de grave ar fi fost, nu o preocupau în niciun fel; 
însă la apropierea lui Mauleon dezarmat şi în mâinile 
duşmanilor săi, perdelele litierei se dădură la o parte şi apăru 
capul fetei mai palid decât vălul lung de lână fină şi albă cu care 
se înfăşoară femeile din Orient. 

Agenor scoase un țipăt. Aissa sări afară din litieră şi alergă la 
el. 

— O! o! făcu Mothril încruntând din sprâncene. 

— Ce înseamnă asta? întrebă regele. 

— Iată explicaţia de care mă temeam, murmură Caverley. 

Henric de Transtamare aruncă asupra lui Agenor o privire 
posomorâtă şi bănuitoare pe care acesta o înţelese de minune. 

— Poţi să-mi vorbeşti, îi spuse el Aissei; fă-o repede şi cu glas 
tare, doamnă, căci din clipa aceasta în care suntem prizonierii 
voştri, până la aceea a morţii noastre, probabil că nu vă fi vreme 
de pierdut, chiar pentru cei mai îndrăgostiţi. 

— Prizonierii noştri! strigă Aissa, vai! Nu asta voiam eu, 
marele meu senior; cu totul dimpotrivă. 

Caverley se zbătea foarte stingherit; omul acesta de fier 
aproape că tremura în faţa învinuirii pe care aveau să o aducă 
împotriva lui cei doi tineri pe care îi avea în mână. 

— Scrisoarea mea? îi spuse Aissa tânărului, oare n-ai primit 
scrisoarea mea? 

— Ce scrisoare? întrebă Agenor. 

— Destul! destul! zise Mothril, căruia această scenă începea 
să-i zdruncine toate planurile. Căpitane, regele porunceşte să-l 
conduci pe prinţul de Transtamare la locuinţa regelui don 

Pedro, iar pe acest tânăr la mine. 

— Caverley, eşti un laş, strigă Agenor încercând să se libereze 
de asprele mănuşi de oţel care îi strângeau încheieturile. 

— Ţi-am spus să fugi şi n-ai vrut, sau ai fugit prea târziu, ceea 
ce înseamnă acelaşi lucru, zise căpitanul. Pe legea mea! e 
greşeala ta. Şi apoi pentru ce te mai plângi, când ai să locuieşti 
la ea. 

— Să ne grăbim, domnilor, zise regele, şi chiar în noaptea 
asta să se întrunească un consiliu pentru a-l judeca pe acest 
bastard, şi pe acest răzvrătit care pretinde că este regele meu. 
Caverley, el îţi oferise două oraşe; eu sunt mai darnic decât el, 
îţi dau o provincie. Mothril, porunceşte să-mi vină oamenii; în 
mai puţin de o oră trebuie să fiu la adăpost într-un castel bun. 

Mothril făcu o plecăciune şi ieşi; dar nu făcuse nici zece paşi 
afară din cort că se înapoie în grabă, făcând cu mâna acel semn 
care, la toate popoarele şi în toate limbile, porunceşte tăcere. 

— Ce s-a întâmplat? întrebă Caverley cu o îngrijorare greu 
ascunsă. 

— Vorbeşte, bunule Mothril, zise don Pedro. 

— Ascultaţi, făcu maurul. 

Toate simţurile celor de faţă părură că le trec în urechi, şi 
vreme de câteva clipe cortul şefului englez prezentă înfăţişarea 
unei întruniri de statui. 

— Auziţi? urmă maurul aplecându-se din ce în ce mai mult 
spre pământ. 

Într-adevăr, începea să se audă ceva asemănător cu bubuitul 
unui tunet sau cu galopul ce se apropie mereu al unei trupe de 
călăreţi. 

— Notre-Dame, Guesclin! strigă deodată un glas puternic şi 
răsunător. 

— Ah! ah! Conetabilul, murmură Caverley, care recunoscu 
strigătul de luptă al neînfricatului breton. 

— Ah! ah! conetabilul, zise la rându-i don Pedro încruntând 
din sprâncene, căci, fără să-l fi auzit vreodată, cunoştea totuşi 
acest strigăt temut. 

Prizonierii, la rândul lor, schimbară o privire, şi un zâmbet de 
speranţă le apăru pe buze. 

Mothril se apropie de fiică-sa şi îi strânse şi mai mult mijlocul 
cu braţele. 

— Sire, zise Caverley cu un accent ironic care nu-l părăsea 
niciodată, chiar în clipa primejdiei, mi se pare că voiaţi să 
prindeţi mistrețul; iată-l că vine să vă cruţe osteneala. 

Don Pedro făcu un semn ostaşilor care se rânduiră în spatele 
lui. Caverley, hotărât să rămână neutru între fostul camarad şi 
noul său şef, se retrase la o parte. 

Un rând de gărzi întrei cordonul de fier care îi împresura pe 
prinţ şi pe Mauleon. 

— Ce faci, Caverley? întrebă don Pedro. 

— Vă cedez locul, ca fiind regele şi şeful meu, sire, zise 
căpitanul. 

— Bine, răspunse don Pedro; atunci, ascultați toţi comanda la 
mine! 

Caii se opriră; se auzi hârâitul oţelului şi zgomotul făcut de 
săritura unui om care descăleca, îngreuiat de armură. 

Aproape numaidecât Bertrand Duguesclin intră în cort. 


XXVI 


MISTREȚUL PRINS ÎN CAPCANĂ 


Înapoia conetabilului, venea, cu privirea vicleană şi cu 
zâmbetul pe buze, cinstitul Musaron, plin de praf din cap până 
în picioare. 

Părea că se află acolo pentru a da celor de faţă explicaţia 
sosirii atât de neaşteptate a conetabilului. 

De cum intră, Bertrand îşi ridică viziera şi cuprinse cu o 
singură privire pe toţi cei prezenţi. 

Zărindu-l pe don Pedro, se înclină uşor; descoperindu-l pe 
Henric de Transtamare, îl salută respectuos; îndreptându-se 
spre Caverley, îl luă de mână. 

— Bună ziua, căpitane, zise el cu mult calm, am făcut aşadar o 
captură bună. Ah! domnule de Mauleon, iartă-mă! nu te 
văzusem. 

Aceste cuvinte, care păreau să arate o necunoaştere atât de 
vădită a situaţiei, produseră o nespusă uimire celor mai mulţi 

aflaţi de faţă. 

Însă Bertrand, departe de a fi impresionat de această tăcere 
aproape solemnă, urmă: 

— De altfel nădăjduiesc, căpitane Caverley, că ai avut faţă de 
prizonier toată consideraţia datorată rangului său, şi mai cu 
seamă nenorocirii sale. 

Henric era să răspundă, însă don Pedro luă cuvântul: 

— Da, senior conetabil, fii liniştit, am avut pentru prizonier tot 
respectul pe care îl cerea dreptul ginţilor. 

— Aţi avut! făcu Bertrand cu o expresie de surprindere care 
ar fi făcut cinste celui mai iscusit comedian, aţi avut! Ce vorbe 
sunt astea, Alteță, dacă nu vă este cu supărare? 

— Chiar aşa, domnule conetabil, reluă don Pedro zâmbind, o 
repet, am avut. 

Bertrand îl privi pe Caverley care stătea nepăsător acoperit 
de viziera lui de oţel. 

— Nu înţeleg, zise el. 

— Dragul meu conetabil, spuse Henric ridicându-se cu 
greutate de pe scaun, căci fusese lovit şi legat strâns de către 
soldaţi, iar în timpul luptei, mai mulţi dintre oamenii aceia 
îmbrăcaţi în armuri îl înăbuşiseră pe jumătate în braţele lor de 
fier. Dragul meu conetabil, ucigaşul lui don Frederic are 
dreptate, el este stăpânul nostru, iar noi suntem cei pe care 
trădarea i-a făcut prizonieri. 

— Cum! făcu Bertrand întorcându-se cu o privire atât de 
încruntată încât mulţi din cei prezenţi îngălbeniră. 

— Trădare, zici, şi cine oare e trădătorul? 

— Senior conetabil, răspunse Caverley făcând un pas înainte, 
cuvântul trădare nu e potrivit, mi se pare, mai degrabă credinţă 
ar fi trebuit să i se zică. 

— Credinţă! reluă conetabilul a cărui uimire părea să crească. 

— Credinţă, fără îndoială, urmă Caverley, căci la urma 
urmelor noi suntem englezi, nu-i aşa? şi prin urmare supuşi ai 
prinţului de Wales. 

— Şi ce-i cu asta? zise Bertrand parcă lăţindu-se şi mai mult 
în umeri spre a răsufla mai în voie şi lăsând să cadă pe mânerul 
spadei o mână îmbrăcată în fier. Cine îţi spune, dragul meu 
Caverley, că nu eşti supusul prinţului de Wales? 

— Atunci seniore, şi cred că nu veţi avea nimic împotrivă, 


ALEXANDRE DUMAS 
deoarece cunoaşteţi legile disciplinei mai bine decât oricare 
altul, atunci a trebuit să ascult de ordinul prinţului meu. 

— Şi acest ordin, iată-l, zise don Pedro întinzând pergamentul 
spre Bertrand. 

— Nu ştiu să citesc, i-o reteză scurt conetabilul. 

Don Pedro îşi luă înapoi pergamentul, iar Caverley tremură 
cât era el de viteaz. 

— Ei bine! urmă Duguesclin, cred că înţeleg acum. Regele 
don Pedro a fost prins de către căpitanul Caverley. A arătat 
permisul de liberă trecere dat de prinţul de Wales şi chiar în 
aceeaşi clipă căpitanul i-a redat libertatea lui don Pedro. 

— Chiar aşa e, răspunse Caverley, care nădăjdui o clipă că în 
binecunoscuta lui lealitate Duguesclin avea să încuviinţeze totul. 

— E cât se poate de lămurit până acum, urmă conetabilul. 

Caverley răsuflă uşurat. 

— Insă, reluă Bertrand, mai e un lucru cam întunecat pentru 
mine. 

— Care? întrebă don Pedro cu semeţie. Numai grăbeşte-te, 
senior Bertrand, căci toate aceste întrebări devin plictisitoare. 

— Termin îndată,  reluă  conetabilul cu  nepăsarea-i 
caracteristică. Dar pentru ce este nevoie ca, pentru a-l elibera 
pe don Pedro, căpitanul Caverley să-l facă prizonier pe don 
Henric? 

La aceste cuvinte şi după atitudinea luată de Bertrand 
Duguesclin rostindu-le, Mothril socoti că sosise momentul să 
cheme o întărire de mauri şi de englezi în ajutorul lui don Pedro. 

Bertrand nici nu clipi şi păru chiar că nu băgase de seamă 
manevra. Numai că, de mai era cu putinţă, glasul îi deveni şi 
mai calm, şi mai rece ca înainte. 

— Aştept un răspuns, zise el. 

Don Pedro fu acela care i-l dădu. 

— Sunt uimit, spuse el, că ignoranţa este atât de mare la 
cavalerii francezi, încât să nu ştie că este un îndoit câştig să-ţi 
faci un prieten descotorosindu-te în acelaşi timp de un duşman. 

— Asta e şi părerea dumitale, căpitane Caverley? întrebă 
Bertrand aţintind asupra căpitanului o privire a cărei seninătate 
chiar, zălog al puterii, era în acelaşi timp un zălog al 
amenințării. 

— N-am încotro, seniore, zise căpitanul. Eu mă supun. 

— Ei bine! eu, făcu Bertrand, spre deosebire de dumneata, eu 
poruncesc. li poruncesc deci, înţelegi bine ce-ţi spun? îţi 
poruncesc deci, să pui în libertate pe Alteţa Sa prinţul Henric de 
Transtamare, pe care îl văd colo păzit de soldaţii dumitale, şi 
cum eu sunt mai omenos decât dumneata, nu voi pretinde să-l 
arestezi pe don Pedro, cu toate că am dreptul, eu ai cărui bani îi 
porţi în buzunar, eu care sunt stăpânul dumitale pentru că te 
plătesc. 

Caverley făcu o mişcare; don Pedro întinse braţul: 

— Nu răspunde nimic, căpitane, zise el, aici nu există decât 
un stăpân şi acest stăpân sunt eu. Vei asculta aşadar de mine, şi 
asta numaidecât, te rog. Bastard don Henric, Bertrand şi 
dumneata, conte de Mauleon, vă declar pe toţi trei prizonierii 
mei. 

La aceste groaznice cuvinte, se făcu o mare tăcere în cort. În 
mijlocul acestei tăceri, şase ostaşi, la un semn al lui don Pedro, 
se desprinseră din grup spre a se asigura de persoana lui 
Duguesclin după cum se asiguraseră de persoana lui don 
Henric; însă neînfricatul cavaler, cu o lovitură de pumn, acel 
pumn care îndoia armurile, îl dobori pe primul care se apropie 
şi, cu glasu-i puternic, scoțând strigătul Notre-Dame Guesclin, 
în aşa fel încât să-l facă să răsune până în adâncurile cele mai 
îndepărtate ale câmpiei, trase spada. 

Intr-o clipită, cortul prezentă spectacolul unei învălmăşeli 
îngrozitoare. Agenor, nu prea bine păzit, cu o singură sforţare îi 
dădu la o parte pe cei doi soldaţi ce vegheau asupra lui şi veni 
să i se alăture lui Bertrand, Henric rupse cu dinţii ultima 
frânghie care îi lega încheietura mâinilor. 

Mothril, don Pedro şi maurii formau un unghi ameninţător. 

Aissa scotea capul prin perdelele litierei strigând, fără s-o 
intereseze nimic altceva decât iubitul ei: 

— Curaj, marele meu senior! curaj! 

In sfârşit, Caverley se retrase luându-şi englezii cu el, ca să 
păstreze neutralitatea cât mai mult cu putinţă; numai că, pentru 
a fi gata la orice împrejurare, poruncise să anunţe punerea 
şeilor. 

Lupta începu. Săgeţi de arc şi de arbaletă, proiectile mici de 
plumb aruncate cu praştia, începură să şuiere prin aer şi să 
cadă ca ploaia asupra celor trei cavaleri, când deodată se auziră 

nişte urlete grozave şi o trupă de oameni înarmaţi intră călare în 
cort, tăind, devastând, zdrobind totul şi ridicând vârtejuri de 
praf care îi orbiră pe cei mai furioşi luptători. 

După strigătele lor „Guesclin! Guesclin!” nu era greu de 
recunoscut  bretonii  comandaţi de Begue de Vilaine, 
nedespărţitul prieten al lui Bertrand, care îl instalase la 
marginile taberei, cu porunca să nu atace decât atunci când va 
auzi strigătul „Notre-Dame, Guesclin.” 

Urmă o clipă de învălmăşeală ciudată în acest cort sfâşiat, 
deschis, răsturnat; o clipă în care prieteni şi duşmani se găsiră 
amestecați, contopiţi, orbiţi; apoi praful se risipi; după care, la 
primele raze ale soarelui ce răsărea dinapoia munţilor Castiliei 
bretonii se văzură stăpâni ai câmpului de luptă. Don Pedro, 
Mothril, Aissa, maurii dispăruseră ca nişte năluci. Câţiva, atinşi 
de ghioage şi de spade erau întinşi la pământ şi trăgeau să 
moara scăldaţi în sânge, spre a dovedi că nu avuseseră de-a face 
totuşi cu o armată de fantome. 

Agenor observă cel dintâi această dispariţie; sări pe primul 
cal întâlnit, şi fără să bage de seamă că acesta era rănit, se 
îndreptă spre măgura cea mai apropiată, de unde putea să 
observe întreaga câmpie. Ajuns acolo, văzu în depărtate cinci 
cai arabi ce se îndreptau spre pădure; prin atmosfera albăstruie 
a dimineţii, recunoscu rochia de lână şi vălul fâlfâind al Aissei. 
Fără să-i pese dacă-l urma cineva, într-o mişcare de speranţă 
nesăbuită, îşi îndemnă calul în urmărirea lor, dar după vreo zece 
paşi calul se prăbuşi pentru a nu se mai ridica. 

Tânărul se înapoie la litieră; aceasta era goală şi nu mai găsi 
înăuntru decât un buchet de trandafiri umezit de lacrimi. 

La capătul liniilor, întreaga cavalerie engleză aştepta în 
ordine semnalul lui Caverley pentru a acţiona. Căpitanul îşi 
instalase oamenii cu atâta dibăcie încât închideau pe bretoni 
într-un cerc. 

Bertrand văzu dintr-o aruncătură de ochi că scopul acestei 
manevre era să-i taie retragerea. 

Caverley înaintă. 

— Senior Bertrand, zise el, spre a vă dovedi că suntem nişte 
camarazi de treabă, vă vom deschide rândurile ca să ajungeţi la 
cartierul vostru. Asta vă va face să vedeţi că englezii sunt 
credincioşi cuvântului dat şi că-i respectă pe cavalerii regelui 

Franţei. 

În acest timp, Bertrand, tăcut şi calm ca şi când nimic 
neobişnuit nu s-ar fi petrecut, încălecase din nou şi luase lancea 
din mâinile scutierului său. 

Se uită în jurul lui şi văzu că Agenor făcuse la fel. 

Toţi bretonii se aflau în urma lui în ordine de bătaie şi gata să 
atace. 

— Domnule englez, zise el, eşti un ticălos, şi dacă n-aş fi în 
inferioritate numerică aş pune să te spânzure de castanul de 
colo. 

— Ah! ah! domnule conetabil, spuse Caverley, bagă de seamă! 
Ai să mă sileşti să te fac prizonier în numele prinţului de Wales. 

— Ei aş! făcu Duguesclin. 

Caverley înţelese câtă ameninţare se ascundea în intonaţia 
ironică a conetabilului, şi întorcându-se spre soldaţi: 

— Închideţi rândurile, le strigă el oamenilor săi, care se 
apropiară şi prezentară bretonilor un zid de fier. 

— Copii! se adresă Bertrand vitejilor săi, ora prânzului se 
apropie; corturile noastre sunt acolo! Să ne înapoiem la noi. 

Şi îşi biciui cu atâta putere calul încât Caverley abia avu timp 
să se dea la o parte pentru a lăsa să treacă uraganul de fier ce 
înainta spre el. 

Într-adevăr, înapoia lui Bertrand se avântaseră cu aceeaşi 
forţă bretonii conduşi de Agenor. Henric de Transtamare fusese 
aşezat aproape fără să vrea în mijlocul micului grup. 

Pe vremea aceea un om făcea cât douăzeci prin ştiinţa 
armelor şi forţa fizică. Bertrand îşi îndreptă lancea în aşa fel 
încât îl săltă în sus pe englezul ce se afla în faţa lui. După 
această primă străpungere a liniilor, se auzi un mare zornăit de 
lănci sfărâmate, tipetele răniților, lovituri înăbuşite date cu 
ghioage de fier, nechezatul cailor striviţi de izbitură. 

Când Caverley se întoarse, văzu o dâră largă de sânge; apoi, 
la cinci sute de paşi dincolo de acea dâră, bretonii galopau într- 
o ordine desăvârşită ca şi când ar fi străbătut un câmp de spice 
coapte. 

— Bun sfetnic mi-am fost, murmură el clătinând din cap, când 
mi-am spus să nu-mi pun pielea în joc împotriva acestor brute. 
Ducă-se la dracu laudele şi lăudăroşii! Pierd în această aventură 
pe puţin doisprezece cai şi patru oameni, fără a mai pune la 

socoteală - vai! nenorocitul de mine! - o răscumpărare 
regească. Acum gata, ridicăm tabăra, domnilor. Din acest ceas 
suntem castiliani. Să schimbăm steagul. 

Şi chiar în aceeaşi zi, aventurierul ridică tabăra şi porni în 
marş pentru a-l ajunge pe don Pedro. 

XXVII 


POLITICA 
SENIORULUI BERTRAND DUGUESCLIN 


Trecuseră mai multe ore de când bretonii şi prinţul de 
Transtamare se aflau în siguranţă împreună cu Mauleon şi de 
multă vreme Agenor pierduse, printre sinuozităţile munţilor ce 
mărgineau orizontul, acel punct alb care fugea prin câmpia ce 
strălucea acum în razele soarelui, şi care nu era altceva decât 
toată dragostea, toată bucuria, toate speranţele sale, care acum 
dispăruseră. 

Altminteri oferea un spectacol destul de variat atitudinea 
diferitelor personaje ale acestei povestiri, căci întâmplarea 
părea să simtă o plăcere în a le grupa pe toate în cadrul 
măreţului peisaj pe care îl privea cu atenţie Agenor. 

Pe una din brânele muntelui la care ajunsese după o goană pe 
care zborul vulturului nu ar fi putut-o depăşi, mica trupă fugară 
apăru din nou; se vedeau destul de lămurit trei lucruri: mantaua 
roşie a lui Mothril, vălul alb al Aissei şi punctul de oţel luminos 
pe care soarele îl făcea să strălucească întocmai ca o stea pe 
casca lui don Pedro. 

În intervalul ce se întindea între primul şi al doilea plan, 
întreaga trupă a lui Caverley în ordine de bătaie urma drumul 
muntelui. Primii călăreţi începeau să se piardă în pădurea de la 
poalele muntelui. 

În primul plan, Henric de Transtamare, rezemat de o tufă de 
grozame înalte, lăsându-şi calul să pască pe pajişte, îşi privea 
din când în când cu o uimire dureroasă încheieturile mâinilor 
roşii încă de apăsarea frânghiilor. Aceste urme ale scenei 
îngrozitoare ce se petrecuse în cortul lui Caverley, erau 
singurele care-i dovedeau că numai cu două ore mai înainte don 
Pedro se afla încă în puterea sa şi că pentru o clipă norocul îi 
zâmbise ca să-l azvârle aproape numaidecât din vârful unei 
victorii timpurii în cel mai mare adânc, poate, al întunecatei 
prăpăstii a nesiguranţei şi neputinței. 

Alături de Henric, câţiva bretoni, istoviţi de oboseală, se 

culcaseră pe iarbă. Aceşti viteji călăreţi, nu-şi dădeau osteneala 
să cugete după ce acţionaseră. Dar întrucât băgaseră de seamă 
că la zece paşi mai departe Bertrand cugeta şi pentru ei, îşi 
trăseseră mantalele pe faţă spre a se apăra de soare şi 
adormiseră. 

Begue de Vilaine şi Olivier de Mauny în schimb nu dormeau; îi 
priveau cu cea mai adâncă şi mai susţinută atenţie pe englezii a 
căror avangardă, după cum am spus, începea să se piardă în 
pădure, în timp ce ariergarda se ocupa cu desfacerea şi 
încărcarea corturilor pe spatele catârilor; în mijlocul acestora, 
se vedea lămurit Caverley, străbătând ca o fantomă înarmată 
rândurile soldaţilor, veghind la îndeplinirea poruncilor date de 
el. 

Astfel, toţi oamenii aceştia împrăştiaţi pe acele coclauri 
fugind, unii spre sud, alţii spre vest, unii spre est, alţii spre 
nord, ca nişte furnici speriate, erau totuşi legaţi unii de alţii prin 
acelaşi sentiment, şi se putea spune că în fiecare din acele inimi, 
în afară de inima Aissei, sentimentul care le domina pe toate 
celelalte era acela al răzbunării. 

Dar curând Mothril, don Pedro şi Aissa se pierdură din nou 
într-o văgăună a muntelui; nu după multă vreme ariergarda 
engleză porni şi ea la drum şi se afundă în pădure, astfel încât 
Mauleon, nemaivăzând-o pe Aissa, iar Begue de Vilaine şi 
Olivier de Mauny nemaivăzându-l pe Caverley, se apropiară de 
Bertrand, care se trezise din visare spre a veni lângă Henric, 
cufundat încă în gânduri. 

Bertrand le zâmbi; apoi, ridicându-se cu oarecare stângăcie, 
din cauza greoaiei armuri, de pe moviliţa pe care se aşezase, 
merse drept la prinţul Henric, rezemat încă de tufa de grozamă. 

Zgomotul paşilor săi, îngreuiaţi de armură, zguduiau 
pământul, şi cu toate astea Henric parcă nici nu auzea. 

Bertrand continuă să înainteze în aşa fel încât umbra lui, 
interpusă între soare şi prinţ, să-i răpească tristului senior acea 
blândă mângâiere a căldurii soarelui care, ca şi viaţa, e cu atât 
mai prețioasă când eşti ameninţat s-o pierzi. 

Henric înălţă capul pentru a căuta lumina soarelui, şi îl zări 
pe bravul conetabil sprijinit pe spada lui cea lungă, cu viziera pe 
jumătate ridicată şi cu privirea însufleţită de o compătimire 
încurajatoare. 

— Vai! conetabile, zise prinţul clătinând din cap, ce zi! 

— Asta nu-i nimic, monseniore, spuse Bertrand, am văzut 
altele şi mai rele. 

Prinţul nu răspunse decât învinuind cerul cu privirea. 

— Pe legea mea! urmă Bertrand, eu nu-mi amintesc decât de 
un lucru, anume, că puteam fi prizonieri şi în schimb suntem 
liberi. 

— Ah! conetabile, nu vezi oare că totul ne scapă? 

— Ce înţelegeţi prin totul? 

— Regele Castiliei! pe sfântul Iacob! strigă don Henric cu o 
mişcare de furie şi de ameninţare ce îi făcu să tresară pe 
cavalerii atraşi de vorba răsunătoare a prinţului şi care, 
auzindu-i spusele nu puteau uita că acel duşman atât de 
detestat era fratele său. 

Bertrand nu înaintase către prinţ numai în scopul de a 
micşora distanţa ce-i despărţea: avea ceva să-i spună; 
surprinsese într-adevăr pe toate feţele o expresie de plictiseală 
destul de asemănătoare cu un început de descurajare. 

Făcu semn prinţului să se aşeze. Acesta înţelese că Bertrand 
avea să înceapă o convorbire importantă; se aşeză deci, şi 
printre toate feţele acelea care, după cum am mai spus, 
exprimau descurajarea, faţa lui nu era mai puţin expresivă. 

Bertrand se înclină sprijinindu-şi amândouă mâinile pe 
mânerul spadei. 

— Iertaţi-mă, monseniore, zise el, dacă îndepărtez gândurile 
voastre de la drumurile pe care au apucat; însă aş dori să 
ajungem la înţelegere asupra unui punct. 

— Despre ce e vorba, dragul meu conetabil? întrebă Henric 
destul de îngrijat de această introducere, căci, pentru a aduce la 
îndeplinire actul uzurpării, el nu se simţea susţinut decât de 
lealitatea bretonilor, iar în materie de lealitate, unele firi nu 
sunt înclinate spre sentimente de încredere neclintită. 

— Aţi spus adineaori, monseniore, că regele Castiliei ne-a 
scăpat? 

— Negreşit c-am spus-o. 

— Ei bine, e o neînțelegere aici, monseniore, şi vă rog să-i 
scoateţi pe credincioşii voştri slujitori din îndoiala ce i-a cuprins 
auzind spusele voastre. Există oare un alt rege al Castiliei decât 
Alteța Voastră? 

Henric înălţă capul întocmai ca taurul care simte înţepătura 
picadorului. 

— Explică-te, dragă conetabile, zise el. 

— E foarte uşor. Dacă noi amândoi nu suntem încă lămuriţi 
asupra acestei probleme, înţelegeţi că bretonii mei şi castilianii 
voştri nu vor şti să se orienteze, iar popoarele din restul Spaniei, 
mai puţin informate decât castilianii voştri şi bretonii mei, nu 
vor fi lămuriţi niciodată dacă trebuie să strige „trăiască regele 
Henric” sau „trăiască regele don Pedro”. 

Henric asculta, însă fără să ştie încă unde tintea conetabilul. 
Totuşi, întrucât raţionamentul îi părea foarte logic, dădea din 
cap în semn de încuviinţare. 

— Ce vrei să spui? zise el în cele din urmă. 

— Vreau să spun, reluă Duguesclin, că dacă există doi regi, 
ceea ce dă naştere la încurcături, să începem prin a-l da la o 
parte pe unul. 

— Dar mi se pare că pentru asta ne şi războim, senior 
conetabil, spuse Henric. 

— Foarte bine; însă nu am câştigat încă niciuna din acele 
pătălii strălucite care răstoarnă dintr-odată un rege de pe tron, 
şi până va sosi ziua aceea care va hotări soarta Castiliei şi a 
voastră, nu ştiţi încă nici dumneavoastră dacă sunteţi sau nu 
sunteţi rege. 

— Ce-are a face! Dar vreau să fiu. 

— Atunci, fiţi. 

— Însă, dragul meu conetabil, nu reprezint pentru dumneata 
singurul şi adevăratul rege? 

— Asta nu-i de ajuns; trebuie să fiţi şi pentru ceilalţi. 

— Lucrul acesta mi se pare cu neputinţă, seniore, înainte de 
câştigarea unei bătălii, de uralele unei armate sau de cucerirea 
unui mare oraş. 

— Ei bine! tocmai la asta m-am gândit şi eu, monseniore. 

— Dumneata! 

— Negreşit. Ori credeţi că dacă lovesc nu gândesc? Greşiţi. 
Nu lovesc totdeauna şi gândesc gâteodată. Ziceţi că trebuie să 
aşteptaţi câştigarea unei bătălii, uralele unei armate sau 
cucerirea unui mare oraş? 

— Da, cel puţin unul din aceste trei lucruri. 

— Atunci să facem numaidecât rost de unul din aceste trei 

lucruri. 

— Mi se pare destul de greu, conetabile, ca să nu zic cu 
neputinţă. 

— Pentru ce, sire? 

— Pentru că mă tem. 

— Aşa! dacă vă temeţi, eu nu mă tem niciodată, seniorul meu, 
răspunse cu vioiciune  conetabilul. Ceea ce nu faceţi 
dumneavoastră, voi face eu. 

— Vom cădea prea de sus, conetabile, de atât de sus încât nu 
ne vom mai ridica. 

— Numai dacă nu cădeţi în mormânt, monseniore, vă veţi 
ridica totdeauna, atâta timp cât veţi avea în jurul vostru patru 
cavaleri bretoni şi la şold această strălucitoare spadă castiliană. 
Haideţi, monseniore, fiţi mai hotărât. 

— O! voi fi când se va ivi prilejul, n-avea grijă, seniore 
conetabil, reluă Henric, ale cărui priviri se însufleţeau la 
perspectiva mai apropiată a împlinirii visului său. Dar nu văd 
încă nici bătălie, nici armată. 

— Da, însă vedeţi oraşul. 

Henric se uită în jurul lui. 

— Unde sunt încoronați regii în ţara asta, monseniore? 
întrebă Duguesclin. 

— La Burgos. 

— Ei bine! deşi cunoştinţele mele geografice nu sunt prea 
vaste, mi se pare, monseniore, că Burgosul se află prin 
împrejurimi. 

— Fără îndoială; douăzeci sau douăzeci şi cinci de leghe de- 
aici cel mult. 

— Atunci să luăm Burgosul. 

— Burgosul! repetă Henric. 

— Desigur, Burgosul. Şi dacă doriţi să-l aveţi, eu vi-l voi da, 
un Burgos tot atât de adevărat cum mă numesc Duguesclin. 

— Un oraş întărit, conetabile, zise Henric clătinând din cap cu 
îndoială, un oraş capitală! un oraş în care, în afară de nobilime, 
se găseşte o burghezie puternică, compusă din creştini, din 
evrei şi din mahomedani, toţi dezbinaţi între ei în vremuri 
obişnuite, însă toţi prieteni când este vorba să-şi apere 
interesele. Într-un cuvânt, Burgos, cheia Castiliei, ce pare să fi 
fost ales de către cei care şi-au depus acolo coroana şi insignele 

regale, socotit ca cel mai inexpugnabil sanctuar. 

— Acolo vom merge, dacă vreţi, monseniore, spuse liniştit 
Duguesclin. 

— Prietene, zise prințul, nu te lăsa împins de un sentiment de 
prietenie, de un devotament exagerat. Să vedem mai întâi de ce 
forţe dispunem. 

— Încălecarea! monseniore, zise Bertrand, apucând de frâu 
calul prințului şi scoţându-l din ierburile prin care rătăcea; 
încălecarea! şi să mergem drept la Burgos. 

Şi la un semn al conetabilului, o trâmbiţă bretonă dădu 
semnalul. Somnoroşii încălecară cei dintâi, iar Bertrand, care se 
uita la bretonii lui cu atenţia unui şef şi cu dragostea unui 
părinte, băgă de seamă că cea mai mare parte din ei, în loc să-l 
înconjure pe prinţ cum aveau obiceiul, se grăbeau, dimpotrivă, 
să se aşeze în jurul conetabilului lor şi să-l recunoască drept 
singur şi adevărat şef. 

— Era şi timpul, murmură conetabilul la urechea lui Agenor. 

— Timp pentru ce? întrebă acesta, tresărind ca un om pe 
care-l trezeşti din vis. 

— Pentru a reîmprospăta vioiciunea soldaţilor noştri, zise el. 

— Într-adevăr, nu e rău, conetabile, răspunse tânărul, căci le 
vine destul de greu oamenilor să meargă nu se ştie unde, pentru 
nu se ştie cine. 

Bertrand zâmbi; Agenor răspundea gândului său şi, prin 
urmare, îi dădea dreptate. 

— Nu pentru dumneata vorbeşti, aşa e? întrebă Bertrand. 
Căci te-am văzut totdeauna că ai fost cel dintâi, mi se pare, la 
marşuri şi la atacuri pentru onoarea ţării dumitale. 

— O! eu, seniore, nu cer decât să mă lupt şi mai cu seamă să 
mărşăluiesc, şi niciodată ceilalţi nu vor mărşălui atât de repede 
cum doresc eu. 

Şi zicând acestea, Agenor se ridică în scări, ca şi când 
privirea lui ar fi voit să treacă dincolo de munţii ce mărgineau 
orizontul. 

Bertrand nu răspunse nimic; el judecase la adevărata valoare 
pe fiecare. Se mulţumi doar să-l întrebe pe un cioban, care îl 
asigură că drumul cel mai scurt pentru a ajunge la Burgos era 
să se îndrepte mai întâi spre Calahorra, un orăşel aflat numai la 
o depărtare de şase leghe. 

— Aşadar sa mergem cât mai degrabă la Calahorra, spuse 
conetabilul, şi dădu pinteni calului dând astfel pildă celorlalţi să 
se grăbească. 
În urma lui porni cu un zgomot asurzitor escadronul de fier în 
mijlocul căruia se găsea Henric de Transtamare. 


XXVIII 
SOLUL 


Spre sfârşitul celei de-a doua zile de marş, orăşelul Calahorra 
se oferi privirilor trupei comandate de Henric de Transtamare şi 

de Bertrand Duguesclin. Această trupă, care fusese recrutată în 
timpul celor două zile de marş din toate micile formaţiuni 
răspândite prin împrejurimi, putea număra aproape zece mii de 
oameni. 

Încercarea pe care aveau să o facă asupra oraşului Calahorra, 
santinelă înaintată a Burgosului, era aproape hotărâtoare. Intr- 
adevăr, de la acest punct de plecare ce dădea măsura 
sentimentelor Vechei Castilii, depindea reuşita sau nereuşita 
campaniei. Oprit în faţa Calahorrei, marşul lui don Henric 
devenea un război; Calahorra trecută fără piedici, don Henric 
înainta pe o cale triumfală. 

Armata lui, de altfel, era foarte bine dispusă, iar părerea 
tuturor era că don Pedro se dusese să întâlnească peste munţi 
un corp de trupe aragoneze şi maure cu care se înţelesese mai 
înainte. 

Porţile oraşului erau închise; soldaţii care îl păzeau se aflau la 
post; santinelele, cu arbaleta pe umăr, se plimbau pe ziduri; 
totul era în stare, dacă nu de ameninţare, cel puţin de apărare. 

Duguesclin îşi conduse mica armată la o depărtare de o 
aruncătură de săgeată de metereze. Acolo, puse să sune apelul 
în jurul steagurilor, şi rostind o cuvântare în care se vedea cât 
de colo îndrăzneala bretonă şi iscusinţa unui om crescut la 
curtea lui Carol al V-lea, sfârşi prin a-l proclama pe don Henric 
de Transtamare rege al celor Două Castilii, al Sevillei şi al 
Leonului, în locul lui don Pedro, ucigaş, nelegiuit şi cavaler 
nevrednic. 

Aceste cuvinte solemne, pe care Bertrand le rosti din toată 
puterea plămânilor, făcură să ţâşnească zece mii de spade din 
teacă şi, sub cel mai frumos cer din lumee, la ora când soarele 
se ducea să apună îndărătul munţilor Navarrei, Calahorra, din 
înaltul meterezelor, putu să asiste la spectacolul impunător al 
unui tron care se prăbuşeşte şi al unei coroane care se iveşte. 

Bertrand, după ce vorbi, după ce lăsă armata să vorbească, se 
întoarse spre oraş ca pentru a-i cere părerea. 

Burghezii din Calahorra, oricât de bine fortificaţi, oricât de 
bine aprovizionaţi cu arme şi alimente ar fi fost, nu stătură 
multă vreme în cumpănă. 

Atitudinea conetabilului era destul de lămurită. Aceea a 
ostaşilor lui, cu lancea ridicată, nu era nici ea mai puţin 

lămurită. Chibzuiră probabil că numai greutatea acelei cavalerii 
şi ar fi de ajuns să le străpungă zidurile, şi că era mai simplu să 
preîntâmpine această nenorocire deschizând porțile. 
Răspunseră deci la uralele armatei printr-un strigăt entuziast de 
„Trăiască don Henric de Transtamare, rege al celor Două 
Castilii, al Sevillei şi al Leonului!” 

Aceste prime urale, rostite în limba castiliană, îl mişcară 
adânc pe Henric; îşi ridică viziera căştii şi înainta singur spre 
ziduri: 

— Ziceţi să trăiască bunul rege Henric! strigă el, căci voi fi 
atât de bun pentru Calahorra încât îşi va aduce aminte pentru 
totdeauna că m-a salutat cea dintâi, ca rege al celor Două 
Castilii. 

De data asta nu mai era entuziasm, ci frenezie; porţile se 
deschiseră ca şi când o zână le-ar fi atins cu bagheta şi o masă 
compactă de burghezi, de femei şi de copii, ieşi din oraş şi veni 
să se amestece cu trupele regale. 

Intr-o oră se organiză una din acele serbări minunate pentru 
care a fost de ajuns numai dărnicia naturii; toate florile, tot 
vinul, toată mierea bogatului ţinut, diferitele instrumente cu 
coarde de pe vremea aceea, făcliile de ceară, sunetul clopotelor, 
cântecele preoţilor, înveseliră toată noaptea pe noul rege şi pe 
însoțitorii săi. 

Intre timp, Bertrand îşi adunase consiliul de bretoni şi le 
spunea: 

— Iată-l pe prinţul Henric de Transtamare proclamat rege, 
chiar dacă nu e încoronat; nu mai sunteţi susţinătorii unui 
aventurier, ci ai unui prinţ care posedă moşii, feude şi titluri. 
Pun rămăşag că lui Caverley o să-i pară rău că ne-a părăsit. 

Apoi, în mijlocul atenţiei care i se dădea totdeauna, nu numai 
ca unui şef, ci ca unui războinic pe cât de prevăzător pe atât de 
viteaz, pe cât de viteaz pe atât de priceput, Bertrand îşi dezvoltă 
întregul sistem, adică speranţele sale, care deveniră îndată şi 
ale celor de faţă. 

Tocmai îşi termina cuvântarea când veni cineva să-i spună că 
îl chema prinţul, atât pe el cât şi pe şefii bretoni şi că îi aştepta 
pe credincioşii săi aliaţi la palatul din Calahorra, care fusese pus 
la dispoziţia noului suveran. 

Bertrand plecă numaidecât spre a răspunde la invitaţia 

făcută. Henric era deja aşezat pe un tron şi un cerc de aur, 
semn al regalității, înconjura ornamentul de deasupra căştii. 

— Seniore conetabil, spuse prinţul întinzându-i mâna lui 
Duguesclin, dumneata m-ai făcut rege, eu te fac conte, 
dumneata îmi dai un regat, eu îţi ofer un domeniu, eu mă 
numesc, datorită dumitale, Henric de Transtamare, rege al celor 
Două Castilii, al Sevillei şi al Leonului, dumneata te numeşti, 
datorită mie, Bertrand Duguesclin, conetabil al Franţei şi conte 
de Soria. 

Îndată uralele entuziaste ale şefilor şi soldaţilor dovediră 
regelui că făcuse nu numai un act de recunoştinţă, ci şi unul de 
dreptate. 

— Cât despre voi, nobili căpitani, urmă regele, darurile mele 
nu vor putea fi la înălţimea meritului vostru, însă cuceririle 
voastre, mărind statele mele şi înmulţându-mi bogăţiile, vă vor 
face mai puternici şi mai bogaţi. 

Deocamdată, puse să le împartă vesela sa de aur şi de argint, 
echipajele cailor săi şi tot ce palatul din Calahorra cuprindea 
mai de preţ, apoi îl numi guvernator al provinciei pe cel ce nu 
era decât guvernator al oraşului. 

După care, apărând în balcon, porunci să se împartă soldaţilor 
optzeci de mii de scuzi de aur, tot ce-i mai rămăsese. Apoi 
arătându-le lăzile goale zise: 

— Vi le dau în primire, căci le vom umple la Burgos. 

— La Burgos! strigară soldaţii şi căpitanii. 

— La Burgos! repetară locuitorii, pentru care noaptea aceea, 
petrecută în serbări, în beţii şi în îmbrăţişări, era o dovadă 
grăitoare a frăţietăţii, dovadă pe care prevederea sfătuia să nu 
fie lăsată să degenereze în abuz. 

Intre timp se făcuse ziuă, armata era gata de plecare, 
stindardul regal se şi înălța deasupra steguleţelor de la lănciile 
fiecărei companii castiliane şi bretone, când se auzi un mare 
zgomot la poarta principală a Calahorrei, iar strigătele mulţimii, 
apropiindu-se de centrul oraşului, anunțau un eveniment 
important. 

Evenimentul acela era sosirea unui sol. 

— Să i se facă loc, zise regele. 

Multimea se dădu la o parte. 

Atunci apăru, călare pe un cal arab, cu nările fumegând, cu 

coama lungă, fremătând pe picioarele-i ascuţite ca nişte lame de 
oţel, un bărbat cu faţa arsă de soare, înfăşurat într-un burnus 
alb. 

— Prinţul don Henric? întrebă el. 

— Vrei să spui regele! zise Duguesclin. 

— Nu cunosc alt rege decât pe don Pedro, răspunse arabul. 

— lată unul care cel puţin nu umblă cu ocolişuri, murmură 
conetabilul. 

— Ei bine, zise prinţul, s-o scurtăm. Eu sunt acela căruia vrei 
să-i vorbeşti. 

Solul se înclină fără să descalece. 

— De unde vii? întrebă don Henric. 

— De la Burgos. 

— Din partea cui? 

— Din partea regelui don Pedro. 

— Don Pedro se află la Burgos! exclamă Henric. 

— Da, seniore, răspunse solul. 

Henric şi Bertrand se priviră din nou. 

— Şi ce doreşte don Pedro? întrebă prinţul. 

— Pace, zise arabul. 

— O! o! făcu Bertrand, la care onestitatea vorbea repede şi 
mai tare decât orice interes, iată o veste bună. 

Henric încruntă din sprâncene. 

Agenor tresăltă de bucurie: pacea însemna libertatea de a 
alerga după Aissa şi libertatea de a o întâlni. 

— Şi pacea aceasta, reluă Henric cu glas aspru, în ce condiţii 
ne va fi acordată? 

— Monseniore, răspundeţi că o doriţi ca şi noi, zise trimisul, şi 
regele stăpânul meu nu va face greutăţi în privinţa condiţiilor. 

In timpul acesta Bertrand cugetase la misiunea pe care o 
primise de la regele Carol al V-lea, misiune de răzbunare în 
privinţa lui don Pedro şi de distrugere în privinţa Marilor 
companii. 

— Nu puteţi accepta pacea, îi spuse el lui Henric, înainte de a 
fi întrunit de partea voastră destule avantaje pentru ca acele 
condiţii să fie mulţumitoare. 

— Şi eu mă gândeam la fel, însă aşteptam încuviințarea 
dumitale, răspunse cu vioiciune Henric, care tremura la ideea 
de a împărţi cu altul ceea ce voia în întregime numai pentru el. 

— Ce răspunde monseniorul? întrebă solul. 

— Răspunde pentru mine, conte de Soria, zise regele. 

— Lăsaţi pe mine, spuse Bertrand înclinându-se. 

Apoi întorcându-se către sol: 

— Seniore crainic, zise el, întoarce-te la stăpânul dumitale şi 
spune-i că vom trata despre pace când vom fi la Burgos. 

— La Burgos! exclamă trimisul cu un accent care dovedea mai 
mult teamă decât surpriză. 

— Da, la Burgos. 

— În oraşul acela mare în care se află regele don Pedro cu 
armata sa? 

— Intocmai, făcu conetabilul. 

— Este şi părerea voastră, seniore? reluă crainicul 
întorcându-se spre Henric de Transtamare. 

Prinţul făcu un semn afirmativ. 

— Atunci Dumnezeu să vă aibă în pază! zise trimisul 
acoperindu-şi capul cu mantaua. 

Apoi, plecându-se în faţa prinţului înainte de a pleca, aşa cum 
făcuse şi la sosire, îşi întoarse calul şi porni la pas, străbătând 
mulţimea care, înşelată în speranţele ei, stătea tăcută şi 
nemişcată la trecerea lui. 

— Mergi mai repede, seniore mesager, îi strigă Bertrand, 
dacă vrei să nu sosim noi înaintea dumitale. 

Însă călăreţul, fără a întoarce capul, fără a părea că îşi dă 
seama că lui îi erau adresate acele cuvinte, îşi lăsă calul să 
treacă de la un mers moderat la un pas grăbit, apoi în cele din 
urmă la o goană atât de vijelioasă, încât cei de pe metereze îl şi 
pierduseră din vedere când avangarda bretonă ieşi pe porţile 
Calahorrei spre a se îndrepta către Burgos. 

Unele veşti străbat văzduhul întocmai ca atomii pe care-i 
rostogoleşte vântul; ele sunt un suflu, un miros, o rază de 
lumină. Ating, înştiinţează, uimesc de la aceeaşi distanţă ca şi 
fulgerul. Nimeni nu poate explica acest fenomen al unui 
eveniment ghicit la douăzeci de leghe depărtare. Totuşi faptul 
pe care abia îl sesizăm a şi trecut în starea de certitudine. Poate 
că într-o zi ştiinţa, care va fi adâncit această problemă, nu va 
pregeta s-o lămurească şi va considera drept axiomă ceea ce 
astăzi numim o taină a structurii omeneşti. 

Oricum ar fi, adevărul este că în seara zilei în care don Henric 

intra în Calahorra, alături de conetabil, vestea proclamării lui 
don Henric ca rege al celor Două Castilii, al Sevillei şi al 
Leonului, ajunsese până la Burgos, unde don Pedro abia intrase 
de un sfert de oră. 

Ce vultur zburând prin aer o lăsase să cadă din ghearele lui? 
Nimeni nu poate s-o spună, însă în câteva clipe toată lumea era 
convinsă. 

Numai don Pedro se îndoia. Mothril îl readuse la părerea 
tuturor spunându-i: 

— Mă tem că e adevărat; trebuie să fie adevărat, deci este 
adevărat. 

— Însă, zise don Pedro, presupunând chiar că bastardul acela 
ar fi intrat în Calahorra, nu e probabil să fi fost proclamat rege. 

— Dacă n-a fost ieri, urmă Mothril, are să fie cu siguranţă azi. 

— Atunci, să mergem la el şi să-i declarăm război, zise don 
Pedro. 

— Ba nu! să rămânem unde suntem şi să facem pace. 

— Să facem pace! 

— Da, cumpăraţi-o chiar, dacă va fi nevoie. 

— Nenorocitule! strigă don Pedro furios. 

— O făgăduială, zise Mothril înălţând din umeri. Are să vă 
coste oare atât de scump, mai cu seamă pe Alteţa Voastră, 
senior rege? 

— Ah! ah! făcu don Pedro, care începea să înţeleagă. 

— Fără îndoială, urmă Mothril. Ce vrea don Henric? Un tron. 
Faceţi-i-l pe măsura pe care o veţi crede de cuviinţă, îl veţi 
azvârli de pe el după aceea. Dacă îl veţi face rege, el nu are să 
vă mai bănuiască, întrucât i-aţi pus coroana pe cap. Credeţi oare 
că e bine să aveţi mereu, în locuri necunoscute, un rival care, 
întocmai ca trăsnetul, poate cădea nu se ştie când, nu se ştie de 
unde? Dăruiţi-i lui don Henric un regat, închideţi-l în nişte 
hotare care să fie cunoscute; faceţi cu el ceea ce se face cu 
nisetrul căruia, în aparenţă, i se dă un întreg bazin cu mii de 
vizuini. Eşti sigur că-l găseşti când vrei să-l pescuieşti din acest 
bazin pregătit pentru el. Căutaţi-l prin toată marea şi vă va 
scăpa mereu. 

— E adevărat, zise don Pedro din ce în ce mai atent. 

— Dacă vă cere Leonul, urmă Mothril, daţi-i Leonul; nici nu-l 
va fi primit bine, că va trebui să vă mulţumească; îl veţi avea 

atunci alături, la masa voastră, la braţul vostru, o zi, o oră, zece 
minute. E un prilej pe care norocul nu vi-l va oferi atâta vreme 
cât vă veţi război unul cu altul. Se zice că se află la Calahorra. 
Daţi-i întregul teren care se află între Calahorra şi Burgos, veţi 
fi cu atât mai aproape de el. 

Don Pedro îl înţelegea destul de bine pe Mothril. 

— Da, murmură el gânditor, tot aşa mi l-am apropiat şi pe don 
Frederic. 

— Ah! zise Mothril, începeam să cred că v-aţi pierdut 
memoria. 

— E mai bine aşa, spuse don Pedro lăsând să-i cadă mâna pe 
umărul lui Mothril, e mai bine. 

Şi regele îl trimise la don Henric pe unul din acei mauri 
neobosiţi care măsoară zilele prin cele treizeci de leghe pe care 
le străbat caii lor. 

Mothril nu avea nicio îndoială că Henric avea să primească, 
chiar de-ar fi făcut-o în speranţa de a-i răpi lui don Pedro a doua 
parte a regatului, după ce o primise pe prima. Dar îşi făcea 
această socoteală fără conetabil. Astfel că, de îndată ce sosi 
răspunsul de la Calahorra, don Pedro şi sfetnicii săi rămaseră 
înmărmuriţi la început, pentru că exagerau urmările. 

Cu toate astea don Pedro avea o armată; însă o armată e mai 
puţin puternică atunci când e asediată? Avea Burgosul; însă 
devotamentul Burgosului era oare sigur? 

Mothril nu-i ascunse lui don Pedro că locuitorii Burgosului 
treceau drept mari iubitori de noutăţi... 

— Vom arde oraşul, zise don Pedro. 

Mothril clătină din cap. 

— Burgosul, spuse el, este unul din oraşele care nu se lasă ars 
fără urmări neplăcute. E locuit mai întâi de creştini care îi urăsc 
pe mauri, şi maurii sunt prietenii voştri; de musulmani care îi 
urăsc pe evrei, iar evreii sunt vistiernicii voştri; în sfârşit de 
evrei care îi urăsc pe creştini, şi aveţi un mare număr de creştini 
în armata voastră. Oamenii aceştia se sfâşie între ei în loc să 
sfâşie armata lui don Henric; mai mult chiar, fiecare din cele 
trei partide le va preda pe celelalte două pretendentului. 
Credeţi-mă, sire, găsiţi un motiv pentru a părăsi Burgosul şi 
părăsiţi-l, vă sfătuiesc eu, înainte de a se afla vestea alegerii lui 
don Henric. 

— Dacă părăsesc Burgosul, înseamnă că e un oraş pierdut 
pentru mine, zise don Pedro şovăind. 

— Ba nu; revenind să-l asediați pe don Henric, îl veţi găsi în 
poziţia în care ne aflăm noi astăzi, şi deoarece recunoaşteţi că 
avantajul e de partea lui la ora asta, avantajul va fi atunci de 
partea voastră. Încercaţi retragerea, monseniore. 

— Să fug! strigă don Pedro îndreptându-şi pumnul strâns spre 
cer. 

— Nu fuge cel ce se întoarce, sire, urmă Mothril. 

Don Pedro şovăia încă; însă văzul făcu în curând ce nu putea 
să facă sfatul. Observă grupuri ce se îngroşau mereu pe pragul 
porţilor; grupuri mai numeroase încă pe la răspântii, şi printre 
oamenii ce compuneau acele grupuri, îl auzi pe unul care 
spunea: 

— Regele don Henric. 

— Mothril, zise el, aveai dreptate. Acum cred şi eu că e timpul 
să plecăm. 

Zece minute mai târziu, regele don Pedro părăsea oraşul 
Burgos, chiar în momentul în care apăreau steagurile lui don 
Henric de Transtamare pe culmea munţilor Asturiei. 


XXIX 
ÎNCORONAREA 


Locuitorii din Burgos, care tremurau la gândul de a fi prinşi 
între cei doi concurenţi, şi care se vedeau în cazul acesta sortiţi 
să plătească cheltuielile de război, abia îşi dăduseră seama de 
retragerea lui don Pedro şi observaseră steagurile lui don 

Henric, că numaidecât, printr-o schimbare bruscă, lesne de 
înţeles, deveniră cei mai înflăcăraţi partizani ai noului rege. 

În războaiele civile, cel care arată o slăbiciune, chiar 
trecătoare, e sigur că va cădea dintr-o singură lovitură cu 
câteva trepte mai jos chiar decât l-ar fi dus slăbiciunea sa. 
Războiul civil nu este numai un conflict de interese, ci o luptă de 
amor propriu. A da înapoi în cazul acesta înseamnă a te pierde. 
Sfatul dat de Mothril, sfat izvorât din firea lui maură, la care 
prețuirea curajului este cu totul diferită de a noastră, nu era 
deci bun pentru creştini care, la urma urmelor, formau cifra cea 
mai ridicata a populaţiei din Burgos. 

De partea ei, populaţia mahomedană şi evreiască, în speranţa 
de a câştiga ceva de la această schimbare, se uni cu populaţia 
creştină pentru a-l proclama pe don Henric rege al celor Două 
Castilii, al Sevillei şi al Leonului şi pentru a-l declara pe don 
Pedro decăzut din rangul de rege. 

Aşadar în uralele unanime se îndreptă don Henric, condus de 
episcopul din Burgos, spre palatul cald încă de prezenţa lui don 
Pedro. 

Duguesclin îşi instală bretonii în Burgos şi aşeză de jur 
împrejur companiile franceze şi italiene care rămăseseră 
credincioase  angajamentului lor, atunci când companiile 
engleze îl părăsiseră. În felul acesta, el supraveghea oraşul fără 
a-l stingheri. Dealtminteri fusese stabilită cea mai aspră 
disciplină: cel mai mic furt avea să fie pedepsit cu moartea la 
bretoni şi cu biciuirea la străini. El înţelegea că această cetate, 
care se lăsase de bună voie cucerită, avea nevoie de mari 
menajamente, şi lucrul cel mai important era ca soldaţii lui să 
fie adoptați de noii aderenţi la cauza uzurpării. 

— Acum, îi spuse el lui Henric, cât mai multă solemnitate, 
monseniore, vă rog. Trimiteţi după prinţesa soţia voastră, care 
aşteaptă nerăbdătoare în Aragon să primească veşti; să fie 
încoronată ca regină odată cu încoronarea voastră ca rege. 
Nimic nu face un efect mai mare în ceremonii - am observat 
asta în Franţa - decât femeile şi postavurile aurite, şi apoi mulţi 
oameni nu prea dispuşi să vă iubească, dar care totuşi nu doresc 
altceva decât să întoarcă spatele fratelui vostru, vor fi cuprinşi 
de un zel fierbinte pentru noua regină dacă, aşa cum se spune, 
este una din frumoasele şi graţioasele prințese ale creştinătăţii. 

Apoi, adăugă conetabilul, acesta este un punct asupra căruia 
fratele vostru nu va putea să lupte cu dumneavoastră, pentru că 
el şi-a ucis soţia. Şi când lumea vă va vedea un soţ atât de bun 
faţă de Juana de Castilia, fiecare îl va întreba ce a făcut din 
Blanche de Bourbon. 

Regele zâmbi la aceste cuvinte, a căror logică era silit s-o 
recunoască; de altfel, pe lângă că-i mulţumeau sufletul, îi 
măguleau în acelaşi timp mândria şi obiceiul lui de a se făli cu 
orice. Regina fu chemată deci la Burgos. 

Între timp oraşul se împodobea cu covoare; ghirlande de flori 
erau atârnate pe ziduri, iar străzile aşternute cu ramuri de 
palmieri dispăreau sub un covor de verdeață. Din toate părţile, 
atraşi de fastul spectacolului făgăduit, castilianii alergau fără 
arme, voioşi, poate încă nehotărâţi, însă amânând să ia o 
hotărâre definitivă până vor vedea ce efect va produce asupra 
lor măreţia ceremoniei şi dărnicia noului lor stăpân. 

Când se anunţă sosirea reginei, Duguesclin porni în fruntea 
bretonilor săi pentru a se duce să o întâmpine la o leghe 
depărtare de oraş. 

Juana de Castilia era într-adevăr o prinţesă frumoasă, a cărei 
frumuseţe era şi mai mult scoasă la iveală de strălucirea unei 
minunate diademe şi de un echipaj cu adevărat regal. 

Se afla - spune cronica - într-o trăsură îmbrăcată cu postav 
aurit împodobit cu pietre scumpe. Cele trei surori ale regelui o 
însoțeau, şi doamnele lor de onoare urmau în echipaje aproape 
tot atât de măreţe. 

În jurul acelor minunate litiere, o droaie de paji strălucind de 
mătase, de aur şi de giuvaeruri, făceau să zburde cu graţie nişte 
superbi bidivii de Andaluzia, a căror rasă, încrucişată cu rasa 
arabă, dă nişte cai iuți ca vântul şi trufaşi ca înşişi castilianii. 

Soarele strălucea deasupra acestui uimitor cortegiu, 
îndreptându-şi în acelaşi timp razele de foc asupra vitraliilor 
catedralei şi încălzind aburii tămâiei de Egipt pe care nişte 
călugăriţe o ardeau în cădelniţe de aur. 

Amestecaţi cu creştinii ce se înghesuiau în drumul reginei, 
musulmanii, înveşmântaţi cu cele mai bogate caftane, admirau 
femeile atât de nobile şi atât de frumoase, pe care vălurile lor 
uşoare, fâlfâind la adierea vântului, le apărau împotriva 
soarelui, dar nu şi a privirilor. 

De îndată ce regina îl văzu venind spre ea pe Duguesclin, uşor 
de recunoscut după armura lui aurită şi după spada de conetabil 
pe care un scutier o ducea în faţa lui, pe o pernă de catifea 
albastră împodobită cu flori de crin ţesute în aur, ea porunci să 
fie opriţi catârii înhămaţi la trăsura ei, şi cobori în grabă de pe 
scaunul pe care stătea. 

După exemplul ei, şi fără a şti care erau intenţiile Juanei de 
Castilia, surorile regelui şi doamnele din suita lor se dădură şi 
ele jos. 

Regina înaintă spre Duguesclin care, zărind-o, sărise jos de pe 
cal. Atunci ea iuți pasul - spune cronica - şi veni spre el cu 
braţele deschise. 

Acesta îşi desfăcu îndată viziera şi azvârli casca înapoia lui. 
Astfel încât, văzându-l cu faţa descoperită - tot cronica spune - 
regina se agăţă de gâtul lui şi îl sărută aşa cum ar fi făcut o soră 
iubitoare. 

— Dumitale, strigă ea cu o emoție atât de adânc simțită încât 
câştigă inimile celor de faţă, dumitale, ilustre conetabil, îţi 
datorez coroana mea! O cinste neaşteptată care vine asupra 
casei mele! îţi mulţumesc, cavalere; Dumnezeu te va răsplăti 
după cum se cuvine. Cât despre mine, nu pot decât un singur 
lucru: să egalez serviciul prin recunoştinţă. 

La aceste cuvinte şi mai cu seamă la această îmbrăţişare 
regală, care îi făcea atâta onoare bravului conetabil, un strigăt 
de consimţământ, strigăt aproape formidabil prin numărul mare 
de glasuri ce luaseră parte la el, se ridică din mijlocul poporului 
şi al armatei, însoţit de aplauzele tuturor. 

— Trăiască bravul conetabil! strigau ei. Bucurie şi fericire 
reginei Juana de Castilia! 

Surorile regelui erau mai puţin entuziasmate; erau nişte 
tinere răutăcioase şi ironice. Ele se uitau pieziş la conetabil şi 
cum vederea viteazului cavaler le făcea în mod firesc să 
compare idealul pe care şi-l formaseră cu realitatea ce o aveau 
în faţa ochilor, şopteau între ele: 

— Oare acesta este vestitul războinic, cu un cap aşa de mare! 

— Ia priveşte, contesă, ce umeri rotunzi are! urmă a doua din 
cele trei surori. 

— Şi ce picioare sucite! spuse cea de-a treia. 

— Da, însă l-a făcut pe fratele nostru rege, reluă cea mai 

mare, pentru a pune capăt acestei cercetări, puţin avantajoasă 
bravului cavaler. 

Adevărul este că vestitul cavaler avea acel suflet mare ce l-a 
îndemnat să facă atâtea lucruri frumoase şi nobile, însă un trup 
destul de puţin vrednic de un asemenea suflet; uriaşul lui cap 
breton, atât de plin de idei bune şi de încăpățânare 
mărinimoasă, i-ar fi părut grosolan aceluia care nu şi-ar fi dat 
osteneala să observe flacăra ce ţâşnea din ochii săi negri şi 
armonia dintre blândeţe şi hotărâre de pe trăsăturile sale. 

Desigur, avea picioarele arcuite; însă bravul cavaler urcase de 
atâtea ori pe cal spre a înălța Franţa pe cele mai înalte culmi, 
încât nu puteai, fără a fi lipsit de recunoştinţă, să-i reproşezi 
acest beteşug căpătat în urma umblatului atât de mult călare. 

Fără îndoială că pe bună dreptate cea de-a doua soră a 
regelui observase rotunjimea umerilor lui Duguesclin, însă de 
aceşti umeri nu prea arătoşi se legau două braţe vânjoase care 
cu o singură sforţare făceau să se înconvoaie cal şi călăreț într-o 
încăierare. 

Mulțimea nu putea spune: lată un senior frumos; însă spunea: 
Iată un senior de temut. 

După acest prim schimb de politeţi şi de mulţumiri, regina 
urcă pe o catârcă albă de Aragon, acoperită cu un valtrap 
brodat cu aur şi având frâul împodobit cu aurării şi giuvaeruri, 
date în dar de târgoveţii din Burgos. 

Îl rugă pe Duguesclin să meargă la stânga ei, alese spre a 
însoţi surorile regelui, pe seniorul Olivier de Mauny, pe Begue 
de Vilaine şi alţi cincizeci de cavaleri, care porniră pe jos pe 
lângă doamnele de onoare. 

Sosiră astfel la palat; regele aştepta sub un baldachin din 
postav aurit; alături de el se afla contele de La Marche sosit chir 
în dimineaţa aceea din Franţa. Zărind-o pe regină, el se ridică; 
la rândul ei regina descălecă şi veni să îngenuncheze în faţa lui. 
Regele o ridică şi, după ce o îmbrăţişă, rosti cu glas tare aceste 
cuvinte: 

— La mănăstirea Las Huelgas! 

În mănăstirea aceea urma să aibă loc încoronarea. 

Toţi îl urmară deci pe rege şi pe regină strigând „Trăiască!” 

Agenor, în timpul întregului tărăboi al serbărilor, se retrăsese 
într-o locuință  singuratică şi posomorâtă, împreună cu 

credinciosul său Musaron. 

Numai că acesta din urmă, care nu era îndrăgostit, ci 
dimpotrivă, curios şi iscoditor ca un scutier gascon, îşi lăsase 
stăpânul singur şi profitase de izolarea lui ca să viziteze oraşul 
şi să fie de faţă la toate ceremoniile. Seara, când se înapoie la 
Agenor putea spune că văzuse totul şi cunoştea tot ce se 
petrecuse. 

Îl găsi pe Agenor rătăcind prin grădina locuinţei şi acolo, 
dornic de a-i împărtăşi veştile pe care le culesese, îl informă pe 
stăpânul lui că bravul conetabil nu era numai conte de Soria, 
dar că încă înainte de a se aşeza la masă, regina ceruse o 
favoare regelui şi că această favoare fiindu-i acordată, ea îi 
dăduse lui Duguesclin comitatul de Transtamare. 

— Frumos noroc, spuse Agenor distrat. 

— Şi asta nu e totul, domnule, urmă Musaron, încurajat să 
continue prin acest răspuns care, oricât de scurt ar fi fost, îi 
dovedea că era ascultat. Regele, la această cerere a reginei, nu 
s-a lăsat mai prejos şi, mai înainte de a avea vreme să-şi vină în 
fire conetabilul, a zis: „Seniore, comitatul de Transtamare este 
darul reginei; la rându-mi am să ţi-l fac şi eu pe al meu: îţi 
dăruiesc ducatul de Molinia”. 

— Îl copleşesc şi au dreptate, zise Agenor. 

— Şi încă nu s-a terminat, urmă Musaron, toată lumea şi-a 
primit partea din dărnicia regală. 

Agenor zâmbi gândindu-se că fusese uitat, el care, deşi într-o 
măsură mai mică, adusese totuşi câteva servicii lui don Henric. 

— Toată lumea! reluă el. Cum aşa? 

— Da, seniore; căpitanii, ofiţerii, până şi soldaţii. Drept să vă 
spun, îmi pun mereu două întrebări: prima, cât de mare poate să 
fie Spania ca să poată cuprinde tot ce dă regele; a doua, dacă 
toţi oamenii aceia vor fi destul de puternici ca să ia cu ei tot ce li 
s-a dat. 

Însă Agenor încetase să mai asculte şi Musaron aştepta în 
zadar un răspuns la gluma pe care o făcuse. Între timp, se 
lăsase noaptea, şi Agenor, rezemat de unul din acele balcoane 
cu ornamente în formă de trifoi, ale căror goluri sunt umplute 
cu frunze şi flori ce se caţără de-a lungul stâlpilor de marmură 
formând o boltă deasupra ferestrelor, Agenor asculta zvonul 
îndepărtat al serbării care se stingea în jurul lui. În acelaşi timp 

adierea serii îi răcorea fruntea plină de gânduri înfierbântate, 
iar mirosul pătrunzător al mirţilor şi iasomiilor îi reamintea 
grădinile  alcazarului din Sevilla şi ale lui Ernauton din 
Bordeaux. Aceste amintiri îl făcură să nu dea atenţie povestirilor 
lui Musaron. 

Astfel că Musaron, care ştia să mânuiască starea de spirit a 
stăpânului său după împrejurări, sarcină totdeauna uşoară 
pentru cei care ne iubesc şi ne cunosc tainele, Musaron alese, 
pentru a-i schimba gândurile stăpânului, un subiect care credea 
că îl va scoate cu siguranţă din visare. 

— Ştiţi, senior Agenor, spuse el, că toate aceste serbări nu 
sunt decât preludiul războiului, şi că o mare expediţie împotriva 
lui don Pedro va urma după ceremonia de azi, pentru ca să dea 
ţara celui care a luat coroana? 

— Ei bine! răspunse Agenor, fie! Vom face această expediţie. 

— E mult de mers, seniore. 

— Nu-i nimic! Vom merge mult. 

— Acolo - Musaron arătă cu mâna nemărginirea - acolo vrea 
seniorul Bertrand să lase să le putrezească oasele tuturor 
companiilor. Ştiţi? 

— Ei bine! oasele noastre vor putrezi împreună, Musaron. 

— Desigur că e o mare cinste pentru mine, monseniore, însă... 

— Însă ce? 

— Însă are dreptate cine spune că stăpânul e tot stăpân şi 
sluga e tot slugă, adică o biată unealtă. 

— Pentru ce, Musaron? întrebă Agenor, mirat în sfârşit de 
tonul plângăreţ pe care se părea că îl adoptase scutierul. 

— Pentru că ne deosebim întru totul: dumneavoastră care 
sunteţi un nobil cavaler, vă slujiţi stăpânii pentru onoare, după 
cât se pare; însă eu... 

— Ei bine! tu... 

— Şi eu vă slujesc pentru onoare, mai întâi, apoi pentru 
plăcerea de a fi în preajma dumneavoastră, şi în sfârşit pentru a- 
mi primi simbria. 

— Şi eu am simbria mea, răspunse Agenor cu oarecare 
amărăciune. Nu l-ai văzut mai zilele trecute pe seniorul 
Bertrand aducându-mi o sută de scuzi de aur din partea regelui, 
a noului rege? 

— Ştiu, seniore. 

— Atunci! din cei o sută de scuzi de aur, adăugă tânărul 
râzând, nu ai avut partea ta? 

— Şi încă o bună parte, desigur, pentru că am avut totul. 

— După câte vezi am şi eu simbria mea, pentru că tu ai 
încasat-o. 

— Da; însă iată unde voiam să ajung, şi anume, că nu sunteţi 
plătit după meritele dumneavoastră. O sută de scuzi de aur! aş 
putea cita treizeci de ofiţeri care au primit cinci sute şi pe care, 
în afară de asta, regele i-a făcut baroni sau banereţi?, sau chiar 
seneşali ai casei sale. 

— Ceea ce înseamnă că regele m-a uitat, nu-i aşa? 

— Întocmai. 

— Cu atât mai bine, Musaron, cu atât mai bine. Prefer ca regii 
să mă uite, în chipul acesta, cel puţin nu-mi fac rău. 

— Haida de! zise Musaron, vreţi să mă faceţi să cred că 
sunteţi fericit stând să vă plictisiţi în această grădină, pe când 
ceilalţi sunt ocupați acolo să ciocnească cupe de aur şi să 
înapoieze doamnelor zâmbete dulci? 

— Şi totuşi aşa e, jupâne Musaron, răspunse Agenor. Şi când 
ţi-o spun eu, te rog să mă crezi. M-am desfătat mai mult sub 
mirţii aceştia, singur cu gândurile mele, decât au făcut-o o sută 
de cavaleri acolo, îmbătându-se cu vin de Xeres la palatul regal. 

— Nu e firesc ce faceţi. 

— Ia-o cum vrei. 

Musaron clătină din cap. 

— Aş fi servit-o pe Senioria Voastră la masă, zise el, şi e 
măgulitor să poţi spune când te înapoiezi în ţara ta: „L-am servit 
pe stăpânul meu la ospăţul încoronării regelui Henric de 
Transtamare”. 

Agenor clătină din cap la rândul său cu un zâmbet trist. 

— Eşti scutierul unui biet aventurier, meştere Musaron, zise 
el; mulţumeşte-te că trăieşti; e o dovadă că n-ai murit de foame, 
ceea ce ar fi putut să ni se întâmple şi nouă, deoarece s-a 
întâmplat la atâţia alţii. Dealtminteri cei o sută de scuzi de aur... 

— Fără îndoială, cei o sută de scuzi de aur îi am, zise 
Musaron, însă dacă îi cheltuiesc n-o să-i mai am, şi atunci cu ce 
vom trăi? Cu ce vom plăti alifiile şi doctorii când frumosul vostru 
zel pentru don Henric va face să fim răniţi sau stâlciţi? 


2%20-Senior feudal care comanda o banieră. (N.T.) 

— Eşti un servitor cumsecade, Musaron, spuse Mauleon 
râzând, şi sănătatea ta mi-e scumpă. Du-te aşadar şi te 
odihneşte, Musaron, se face târziu, şi lasă-mă pe mine să mă 
desfăt din nou în felul meu stând de vorbă cu gândurile mele. 
Du-te şi mâine ai să fii mai dispus să iei din nou hamul. 

Musaron se supuse. Se retrase zâmbind pe ascuns, căci 
credea să fi trezit puţină ambiţie în sufletul stăpânului său, şi 
nădăjduia că această ambiţie avea să-şi arate roadele. 

Dar nici vorbă nu era despre aşa ceva. Agenor, cufundat pe 
de-a-ntregul în gândurile lui de dragoste, nu se ocupa în 
realitate nici de ducate, nici de comori; suferea de acea 
nostalgie dureroasă care ne face să regretăm ca pe o a doua 
patrie orice ţară în care am fost fericiţi. 

Regreta deci grădinile de la Alcazar şi din Bordeaux. 

Şi totuşi, aşa cum o urmă de lumină rămâne pe cer când 
soarele a dispărut, tot aşa o urmă a cuvintelor lui Musaron îi 
rămase în minte, chiar după plecarea scutierului. 

— Eu, îşi zicea el cu voce tare, eu să ajung un senior bogat, 
căpitan puternic! Nu, nu presimt nimic asemănător în destinul 
meu. Nu am gust, putere, înflăcărare decât pentru a cuceri o 
singură fericire. Ce-mi pasă mie că sunt uitat la împărţirea 
favorurilor regale, regii sunt toţi nerecunoscători; ce-mi pasă 
dacă nu m-a poftit conetabilul şi pe mine la serbare şi nu m-a 
remarcat printre căpitani, oamenii sunt uituci şi nedrepţi. Apoi, 
la urma urmelor, adăugă el, când mă voi fi plictisit de uitarea şi 
de nedreptatea lor, voi cere să fiu liber o vreme. 

— Ia-o mai domol! strigă un glas lângă Agenor, care tresări şi 
se dădu înapoi aproape speriat, ia-o mai domol, tinere, avem 
nevoie de dumneata. 

Agenor se întoarse şi văzu doi bărbaţi înfăşuraţi în nişte 
mantale de culoare închisă, care tocmai atunci apăreau din 
boschetul de verdeață, unde nu crezuse că era cineva, 
preocuparea lui împiedicându-l să audă zgomotul paşilor pe 
Nisip. 

Cel care vorbise veni la Mauleon şi îi atinse braţul. 

— Conetabilul! murmură tânărul. 

— Care vine să-ţi dovedească prin prezenţa lui că nu te-a 
uitat, urmă Bertrand. 

— Asta pentru că nu sunteţi rege, zise Mauleon. 

— E adevărat, conetabilul nu este rege, spuse al doilea 
personaj, însă eu, eu sunt, conte, şi după câte îmi amintesc, 
chiar dumitale îţi datorez o parte din coroana mea. 

Agenor îl recunoscu pe don Henric. 

— Seniore, bolborosi el fâstăcit, iertaţi-mă, vă rog. 

— Te-am şi iertat, cavalere, răspunse regele; numai că, 
întrucât nu ai luat parte cu nimic la răsplata altora, vei avea 
ceva mai mult decât au avut ceilalţi. 

— Nimic, sire, nimic! zise Mauleon, nu vreau nimic, căci s-ar 
crede că am cerut. 

Don Henric zâmbi. 

— Linişteşte-te, cavalere, urmă el. Nu se va spune aşa ceva, 
ţi-o garantez, căci puţini ar cere ceea ce vreau eu să-ţi ofer. 
Misiunea e plină de primejdii, însă în acelaşi timp e atât de 
onorabilă, încât întreaga creştinătate va fi silită să-şi aţintească 
privirile asupra dumitale. Senior de Mauleon, vei fi ambasadorul 
meu, iar eu sunt rege. 

— O! monseniore, nici nu mă gândeam să mă aştept la o atât 
de mare cinste. 

— Haide, fără modestie, tinere, zise Bertrand, la început 
regele voia să mă trimită pe mine unde te duci dumneata, dar s- 
a gândit că poate să fie nevoie de mine aici ca să-i mai 
stăpânesc pe flăcăii din companii, oameni foarte greu de 
stăpânit, te rog să mă crezi. l-am vorbit Alteţei Sale de 
dumneata - tocmai în momentul în care ne învinuiai că te-am 
uitat - ca de un om priceput la vorbă, hotărât şi care cunoşti 
limba spaniolă la perfectie. Ca bearnez, eşti de fapt pe jumătate 
spaniol. Însă, după cum spunea regele, misiunea e primejdioasă: 
e vorba să te duci la don Pedro. 

— Don Pedro! exclamă Agenor cu o pornire de bucurie. 

— Ah! ah! după câte văd, îţi place, cavalere, reluă Henric. 

Agenor îşi dădu seama că bucuria îl făcuse să se trădeze; se 
stăpâni deci. 

— Da, sire, îmi place, zise el, căci văd un prilej de a o servi pe 
Alteța Voastră. 

— Mă vei servi într-adevăr, şi încă mult, urmă Henric; căci te 
previn, nobilul meu mesager, va fi în primejdie viaţa dumitale. 

— Porunciţi, sire. 

— Va trebui, continuă regele, să străbaţi întreaga câmpie a 

Segoviei, unde trebuie să se afle don Pedro în clipa de faţă. Îţi 
voi da drept scrisoare de acreditare un inel care provine de la 
fratele nostru şi pe care don Pedro îl va recunoaşte cu 
siguranţă. Însă cugetă bine la cele ce am să-ţi spun înainte de a 
primi, cavalere. 

— Spuneţi, sire. 

— Ți se poruncește, dacă vei fi atacat pe drum, luat prizonier, 
ameninţat cu moartea, ţi se porunceşte să nu dezvălui scopul 
misiunii dumitale; îi vei descuraja prea mult pe partizanii noştri 
făcându-i să afle că de la înălţimea stării mele înfloritoare am 
făcut propuneri de împăcare duşmanului meu. 

— De împăcare! exclamă Agenor surprins. 

— Aşa vrea conetabilul, zise regele. 

— Sire, eu nu vreau niciodată, eu rog, spuse conetabilul. Am 
rugat-o pe Alteța Voastră să cântărească bine gravitatea, faţă de 
Dumnezeu, a unui război ca acela pe care îl faceţi. Într-o 
asemenea împrejurare, nu e de ajuns să ai de partea ta regii 
pământului, trebuie să-l ai şi pe regele cerului. E adevărat că 
îmi calc instrucţiunile ce le-am primit, îndemnând la pace. Dar 
însuşi regele Carol al V-lea mă va aproba în înţelepciunea sa 
atunci când îi voi spune: Sire, erau doi fraţi născuţi din acelaşi 
tată care, trăgând spada unul împotriva celuilalt, puteau să se 
întâlnească într-o zi şi să se sugrume între ei. Sire, pentru ca 
Dumnezeu să-i ierte unui frate de a fi tras spada împotriva 
fratelui său, trebuie ca mai înainte acela care doreşte iertarea 
lui Dumnezeu să fi încercat totul pentru a împiedica 
nenorocirea. Don Pedro v-a oferit pacea şi aţi refuzat-o, căci 
primind-o s-ar fi putut crede că vă era teamă; acum când sunteţi 
învingător, când sunteţi încoronat, când sunteţi rege, oferiţi-i-o 
la rândul vostru, şi se va spune că sunteţi un prinţ mărinimos, 
fără ambiţie, doar prieten al dreptăţii; şi restul de state pe care 
le veţi pierde acum vă vor reveni în curând prin liberul 
consimţământ al supuşilor. Dacă refuză, atunci vom merge 
înainte şi nu veţi mai avea să vă reproşaţi nimic, deoarece el 
singur îşi va fi pregătit ruina. 

— Da, răspunse Henric oftând; însă voi mai găsi eu prilejul să- 
l ruinez? 

— Seniore, zise Bertrand, eu am spus ce-am spus şi am vorbit 
după conştiinţa mea. Un om care vrea să urmeze drumul drept, 

nu trebuie să spună că acest drum ar fi fost tot atât de drept 
făcând ocolişuri. 

— Fie, atunci! făcu regele resemnându-se, cel puţin în 
aparenţă. 

— Maiestatea Voastră e destul de convinsă? întrebă Bertrand. 

— Da, definitiv. 

— Fără părere de rău? 

— O! o! zise Henric, îmi ceri prea mult, senior conetabil, îţi 
dau mână liberă să negociezi pacea pentru mine, nu-mi cere mai 
mult. 

— Atunci, sire, urmă Bertrand, daţi-mi voie să-i dau 
cavalerului instrucţiunile, aşa cum le-am hotărât împreună. _ 

— Nu-ţi mai da osteneala, întrerupse cu vioiciune regele. [i 
voi explica toate astea contelui, şi de altfel, spuse el mai încet, 
ştii ce mai am să-i dau. 

— Foarte bine! sire, zise Bertrand, care nu bănuia nimic din 
graba pe care o punea regele în a-l îndepărta. 

Şi plecă. Dar n-apucase încă să atingă pragul, că se înapoie: 

— Ţineţi minte, sire, zise el: o pace bună, jumătate din regat 
dacă e nevoie, condițiuni cu totul frăţeşti! Un manifest foarte 
prevăzător, foarte creştinesc, nimic care să provoace trufia. 

— Da, desigur, spuse regele roşind fără să vrea, da, fii 
încredinţat că intenţiile mele, conetabile... 

Bertrand nu crezu de cuviinţă să mai stăruie. Totuşi, pentru o 
clipă părea să i se fi trezit bănuiala, însă regele îi zâmbi atât de 
prieteneşte la plecare, încât bănuiala i se spulberă. 

Regele îl urmări cu privirile. 

— Cavalere, îi spuse el lui Mauleon de îndată ce conetabilul se 
pierdu printre copaci, iată inelul care trebuie să te acrediteze pe 
lângă don Pedro; însă cuvintele pe care le-a rostit conetabilul să 
se şteargă din amintirea dumitale, spre a le lăsa pe ale mele să 
se întipărească adânc. 

Agenor făcu semn că ascultă. 

— Îi făgăduiesc pacea lui don Pedro, urmă Henric, îi voi lăsa 
jumătate din Spania, începând de la Madrid până la Cadix, voi 
rămâne fratele şi aliatul său, dar cu o condiţie. 

Agenor înălţă capul, surprins mai mult de tonul decât de 
vorbele prinţului. 

— Da, reluă Henric, orice ar spune conetabilul, o repet, cu o 

condiţie. Pari surprins, Mauleon, crezând că am ceva de ascuns 
faţă de bunul cavaler. Ascultă: conetabilul este un breton, un om 
de o cinste încăpăţânată, însă nu cunoaşte cât de puţin 
preţuiesc jurămintele în Spania, unde patima arde mai cu putere 
inimile decât o face soarele cu pământul. Nu poate deci să ştie 
cât de mult mă urăşte don Pedro. El, breton loial, uită că don 
Pedro l-a ucis pe fratele meu don Frederic prin trădare şi a 
sugrumat-o pe sora stăpânului său fără judecată. Îşi închipuie că 
aici războiul se duce pe câmpurile de luptă, ca în Franţa. Regele 
Carol, care i-a poruncit să-l nimicească pe don Pedro, îl 
cunoaşte mai bine; astfel că geniul său mi-a insuflat poruncile 
pe care ţi le dau. 

Agenor se înclină înspăimântat în fundul sufletului de aceste 
regale destăinuiri. 

— Vei merge aşadar la don Pedro, urmă regele, şi îi vei 
făgădui în numele meu tot ce ţi-am spus, în schimbul maurului 
Mothril şi a douăsprezece notabilităţi de la curtea sa, ale căror 
nume sunt trecute pe acest pergament, care îmi vor fi predaţi cu 
familiile şi averile lor drept ostatici. 

Agenor tresări. Regele spusese douăsprezece notabilităţi cu 
familiile lor; Mothril, dacă venea la curtea regelui Henric, 
trebuia deci să vină cu Aissa. 

— În care caz, urmă regele, mi-i vei aduce. 

Un fior de bucurie trecu prin vinele lui Agenor şi nu-i scăpă 
lui Henric, numai că se înşelă asupra pricinei. 

— Te înfricoşezi, zise don Henric, nu te teme de nimic; te 
gândeşti poate că în mijlocul acelor păgâni viaţa dumitale e 
supusă primejdiilor pe drum. Nu, primejdia nu e mare, după 
părerea mea, cel puţin; grăbeşte-te să ajungi la Duero şi de 
îndată ce-l vei fi traversat, vei găsi de partea ceastălaltă a 
țărmului o escortă care te va pune la adăpost de orice insulte şi 
îmi va asigura primirea ostaticilor. 

— Sire, Alteța Voastră s-a înşelat, spuse Mauleon. Nu frica m- 
a făcut să tresar. 

— Dar atunci ce? întrebă regele. 

— Nerăbdarea de a intra în campanie pentru serviciul vostru; 
aş vrea să fiu plecat. 

— Bun! eşti un cavaler viteaz, exclamă Henric. O inimă nobilă 
şi vei ajunge departe, ţi-o spun eu, tinere, dacă vrei în mod 

sincer să-ţi legi soarta de a mea. 

— Vai! seniore, spuse Mauleon, mă răsplătiți mai mult decât 
merit. 

— Aşadar vei pleca? 

— Numaidecât. 

— Pleacă. Iată trei diamante cărora li se zice cei Trei Magi; 
fiecare valorează o mie de scuzi de aur pentru evrei, şi Spania 
nu duce lipsă de evrei. Îţi mai dau încă o mie de fiorini, însă 
numai pentru punga scutierului dumitale. 

— Seniore, mă copleșiți, zise Mauleon. 

— La întoarcere, urmă Henric, te voi face comandantul unei 
baniere de o sută de lănci echipată pe spezele mele. 

— O! niciun cuvânt mai mult, seniore, vă rog stăruitor. 

— Însă făgăduieşte-mi să nu-i spui nimic conetabilului despre 
condiţiile ce le impun fratelui meu. 

— O! n-aveţi nicio teamă, sire, căci s-ar opune acestor condiţii 
şi nici eu nu vreau să se opună. 

— Îţi mulţumesc, cavalere, zise Henric. Eşti mai mult decât 
viteaz, eşti deştept. 

„Sunt îndrăgostit, murmură Mauleon în sinea lui, şi se zice că 
dragostea dăruieşte toate calităţile pe care nu le ai”. 

Regele se duse să-l întâlnească pe Duguesclin. 

În timpul acesta, Agenor îşi trezea scutierul; şi două ore mai 
târziu, pe un frumos clar de lună, stăpân şi scutier porneau la 
trap pe drumul spre Segovia. 

XXX 


CUM, LA ÎNAPOIEREA SA, DON PEDRO A 
OBSERVAT LITIERA ŞI TOT CE A URMAT DE AICI 


În timpul acesta don Pedro ajunsese la Segovia, purtând în 
fundul sufletului o durere amară. 

Primele lovituri aduse regalității sale de zece ani îl 
impresionaseră mai mult decât nereuşita de mai târziu în bătălii 
şi trădările celor mai buni prieteni ai săi. I se părea de 
asemenea că a străbate Spania cu băgare de seamă, ca un 
vagabond de noapte, el care hoinărea prin Sevilla fără altă pază 
decât spada, fără altă deghizare decât mantaua, însemna să 
fugă, şi un rege e pierdut dacă fie şi numai o singură dată îşi 
pune la-ndoială inviolabilitatea. 

Insă alături de el, asemenea geniului antic care insufla mânia 
în inima lui Achile, galopând când el îşi iuţea mersul, oprindu-se 
când îşi încetinea pasul, se afla Mothril, adevărat geniu al urii şi 
al furiei, care îi vâra neîncetat în suflet răutatea ce-i oferea 
fructele fermecător de acre ale răzbunării, Mothril, neîntrecut 
în a născoci răul şi a fugi de primejdie, Mothril, a cărui elocinţă 
nesecată, inspirându-se, ca să zicem aşa, din comorile 
necunoscute ale Orientului, îi arăta acestui rege fugar mai 
multe comori, mai multe resurse, mai multă putere decât visase 
el în cele mai frumoase zile ale sale. 

Datorită lui, drumul prăfuit şi lung se aduna întocmai ca firul 
pe care-l înfăşoară torcătoarea. Mothril, omul deşertului, ştia să 

găsească, atunci când era arşiţa mai mare, izvorul rece ca 
gheaţa ascuns pe sub stejari şi platani. Mothril ştia, la trecerea 
sa prin oraşe, să atragă asupra lui don Pedro câteva strigăte de 
bucurie, câteva demonstraţii de credinţă, ultime sclipiri ale 
regalității muribunde. 

— Poporul mai mă iubeşte încă, zicea regele, sau se teme şi 
acum de mine, ceea ce este poate mai bine. 

— Deveniţi din nou cu adevărat rege, şi veţi vedea dacă 
poporul n-o să vă adore, sau dacă n-o să tremure în faţa voastră, 
răspundea Mothril cu o ironie abia ghicită. 

Totuşi în mijlocul acestor temeri şi acestor speranţe, acestor 
întrebări ale lui don Pedro, Mothril băgase de seamă cu bucurie 
un lucru şi anume o tăcere totală din partea regelui cu privire la 
Maria Padilla. Această vrăjitoare care, atunci când se afla de 
faţă, avea o atât de mare înrâurire asupra lui, ce era pusă pe 
seama puterii sale vrăjitoreşti, când lipsea părea nu numai 
alungată din inima lui, dar înlăturată chiar din amintire. Aceasta 
pentru că don Pedro, imaginaţie înflăcărată, rege capricios, om 
al sudului, adică un om pătimaş în toată puterea cuvântului, era, 
de la începutul călătoriei sale împreună cu Mothril, supus 
înrâuririi unui alt gând: litiera aceea mereu închisă de la 
Bordeaux la Vittoria, femeia aceea care fugea târâtă de Mothril 
prin munţi, al cărei văl ridicat în două sau trei rânduri de vânt, 
lăsase să se întrezărească una din acele zâne adorabile din 
Orient cu ochi strălucitori, cu părul ce da în albastru de negru 
ce era, cu tenul catifelat; acel sunet al guzlei care prin întuneric 
veghea cu dragoste, în vreme ce don Pedro veghea cu nelinişte, 
toate astea îndepărtaseră puţin câte puţin de don Pedro 
amintirea Mariei Padilla; iar neajunsul pricinuit iubitei absente 
se datora mai puţin depărtării şi mai mult prezenţei acelei fiinţe 
necunoscute şi misterioase, pe care don Pedro, cu imaginaţia lui 
pitorească şi înflăcărată, era gata să o ia drept vreun spiriduş 
supus lui Mothril, vrăjitor mai puternic decât el. 

Ajunseră astfel la Segovia fără ca nicio piedică serioasă să se 
fi opus înaintării regelui. Acolo, nimic nu era schimbat. Regele 
regăsi toate aşa cum le lăsase: un tron într-un palat, arcaşi într- 
un oraş prietenos, supuşi respectuoşi în jurul arcaşilor. 

Regele răsuflă uşurat. 

A doua zi după sosirea sa, se anunţă apropierea unei trupe 

numeroase; era Caverley cu oamenii lui care, credincioşi 
jurămintelor făcute suveranului lor, veneau, mânaţi de acel 
spirit naţional care din totdeauna a făcut puterea Angliei, să se 
alipească aliatului prinţului Negru, care şi el era aşteptat de don 
Pedro. 

Chiar în ajun, pe drum, li se alăturase un corp numeros de 
oameni din Granada, de andaluzi, şi de mauri, care alergau în 
ajutorul regelui. 

În curând sosi un emisar din partea prinţului de Wales, acel 
veşnic şi neobosit duşman al numelui de francez, pe care Ioan şi 
Carol al V-lea, în timpul celor două domnii ale lor l-au întâlnit 
pretutindeni unde Franţa a avut de suferit o înfrângere. 
Emisarul aducea regelui don Pedro veşti din cele mai bune. 

Prinţul Negru adunase o armată la Auch, şi de douăsprezece 
zile se afla în marş cu această armată; din centrul Navarrei, 
aliat pe care prinţul englez îl despărţise de don Henric, 
trimisese acel emisar la regele don Pedro pentru a-i anunţa 
apropiata sosire. 

Tronul lui don Pedro, zdruncinat o clipă de proclamarea lui 
Henric de Transtamare drept rege la Burgos, se consolida, deci, 
din ce în ce mai mult. Şi pe măsură ce se consolida alergau din 
toate părţile acei partizani permanenţi ai puterii, oameni de 
treabă de altfel care se şi pregăteau să meargă spre Burgos 
pentru a-l saluta pe don Henric, când aflaseră că nu era încă 
timpul să pornească la drum şi că s-ar putea foarte bine, dacă se 
grăbeau prea tare, să lase în urma lor un rege nu îndeajuns de 
detronat. 

La aceştia, totdeauna numeroşi dealtminteri, se alătura 
grupul mai puţin compact însă mai bine ales de credincioşi, 
inimi curate, strălucitoare şi solide ca diamantul, pentru care 
regele încoronat e rege până moare, dat fiind că s-au făcut 
sclavi ai jurământului lor în ziua când au jurat credinţă regelui. 
Oamenii aceştia pot să sufere, să se teamă şi chiar să-l urască 
pe omul care sălăşluieşte în trupul unui prinţ, însă aşteaptă cu 
răbdare şi în mod cinstit ca Dumnezeu să-i dezlege de 
făgăduială chemându-l la el pe alesul său. 

Oamenii aceştia cinstiţi sunt uşor de recunoscut în toate 
timpurile şi în toate epocile. Sunt mai puţin arătoşi ca ceilalţi, 
vorbesc cu mai puţină îngâmfare, şi după ce l-au salutat cu 


ALEXANDRE DUMAS 


umilinţă şi cu respect pe regele restabilit pe tron, se dau de-o 
parte, în fruntea vasalilor, şi aşteaptă momentul de a se lăsa 
ucişi pentru acest principiu. 

Singurul lucru care aducea oarecare răceală în primirea pe 
care o făceau lui don Pedro aceşti credincioşi slujitori era 
prezenţa maurilor, mai puternici ca niciodată pe lângă rege. 

Acea rasă războinică de sarazini roia în jurul lui Mothril, 
întocmai ca albinele în jurul stupului în care era închisă regina 
lor. Simţeau că maurul dibaci şi îndrăzneţ e cel care îi strângea 
în jurul regelui creştin, la fel de îndrăzneţ şi dibaci; astfel că ei 
formau un corp de armată de temut, şi cum aveau totul de 
câşigat prin mijlocirea războaielor civile, alergau din toate 
părţile cu un entuziasm şi o râvnă pe care supuşii creştini le 
admirau şi le pizmuiau, rămânând într-o tăcută nepăsare. 

Don Pedro găsi din nou aur în vistierii; se înconjură 
numaidecât de acel lux prestigios care cucereşte inimile. Şi cum 
prinţul de Wales trebuia să-şi facă în curând intrarea în Segovia, 
don Pedro socoti că nişte serbări măreţe, a căror strălucire ar 
face să pălească fastul trecător al încoronării lui Henric, ar 
readuce încrederea poporului şi l-ar face să mărturisească 
tuturor că acela este singurul şi adevăratul rege: cel care 
posedă şi care cheltuieşte mai mult. 

În vremea asta Mothril urmărea acel proiect conceput mai de 
mult, prin care avea să aibă în mână pe don Pedro cel stăpânit 
de simţuri, aşa cum îl ţinea deja în frâu din cuget. In fiecare 
noapte se făcea auzită guzla Aissei, care, ca o adevărată fiică a 
Orientului, cânta numai cântece de dragoste, ale căror note 
zburau purtate de adierea vântului şi veneau să mângâie 
singurătatea prinţului aducând sângelui său înfierbântat acele 
negrăite voluptăţi, somn trecător al neobositelor constituţii 
fizice din sud. 

Mothril aştepta în fiecare zi un cuvânt din partea lui don 
Pedro care să-i dezvăluie prezenţa acelei văpăi tainice pe care o 
simţea că arde în el, însă acel cuvânt îl aştepta în zadar. 

Totuşi într-o zi don Pedro îi spuse pe neaşteptate şi fără nicio 
introducere, ca şi când ar fi făcut o sforţare puternică pentru a 
rupe o legătură ce părea să-i ţină limba înlănţuită: 

— Ce se aude, Mothril, nicio veste de la Sevilla? 

Acest cuvânt dezvăluia toată neliniştea lui don Pedro. 

Cuvântul Sevilla voia să spună Maria Padilla. 

Mothril tresări; chiar în dimineaţa aceea pusese să-l prindă pe 
drumul de la Toledo la Segovia, şi poruncise să-l arunce în râul 
Adaja, pe un sclav nubian ce aducea o scrisoare de la Maria 
Padilla pentru rege. 

— Nu, sire, zise el. 

Don Pedro căzu într-o visare posomorâtă. Apoi, răspunzând cu 
glas tare glasului care-i vorbea în şoaptă: 

— Aşadar s-a şters din mintea femeii patima mistuitoare 
căreia a trebuit să-i sacrific frate, soţie, onoare şi coroană, 
murmură don Pedro. Căci coroana cine mi-o smulge de pe cap? 
Nu doar bastardul don Henric, ci şi conetabilul. 

Don Pedro făcu un gest de ameninţare ce nu făgăduia nimic 
bun lui Duguesclin, dacă vreodată soarta haină avea să-l facă să 
cadă din nou în mâinile lui don Pedro. 

Mothril nu-l urmă pe rege în direcţia asta; privirea lui se opri 
asupra unei alte ţinte. 

— Dona Maria, reluă el, voia să fie regină înainte de toate, şi 
după cum la Sevilla s-ar putea să se creadă că Alteța Voastră nu 
mai este rege... 

— Mi-ai mai spus-o, Mothril, şi nu te-am crezut. 

— V-o repet, sire, şi începeţi să mă credeţi. V-am mai spus-o, 
atunci când mi-aţi poruncit să mă duc la Coimbra să-l caut pe 
nefericitul don Frederic... 

— Mothril! 

— Ştiţi cu câtă încetineală, ba aş zice aproape cu silă, am 
îndeplinit acea poruncă. 

— Taci! Mothril, taci! strigă don Pedro. 

— Totuşi onoarea voastră era destul de compromisă, sire. 

— Da, negreşit; însă nu se pot pune aceste crime în seama 
Mariei Padilla; ei erau ticăloşi... 

— Fără îndoială; însă fără Maria Padilla n-aţi fi aflat nimic, 
căci eu tăceam, şi totuşi n-o făceam din neştiinţă. 

— Ea mă iubea atunci, şi de aceea era geloasă! 

— Sunteţi rege, şi la moartea nefericitei Blanche, putea să 
ajungă regină. De altfel, poţi fi gelos fără să iubeşti. Eraţi gelos 
pe dona Bianca, o iubeaţi, sire? 

În momentul acela, ca şi când cuvintele rostite de Mothril ar fi 
fost un semnal, se auziră sunetele guzlei, iar cuvintele Aissei, 


ALEXANDRE DUMAS 


prea depărtate ca să poată fi înţelese, veniră să răsune la 
urechile lui don Pedro ca un murmur armonios. 

— Aissa! îngână regele, nu e Aissa cea care cântă? 

— Cred că da, seniore, spuse Mothril. 

— Fiica sau sclava ta favorită, nu-i aşa? întrebă don Pedro 
într-o doară. 

Mothril dădu din cap zâmbind. 

— O! nu! zise el. În faţa unei fiice nu îngenunchezi, sire; în 
faţa unei sclave cumpărate cu aur, un bărbat bătrân şi înţelept 
nu-şi împreunează mâinile. 

— Dar cine e atunci? izbucni don Pedro, ale cărui gânduri 
concentrate o clipă asupra misterioasei tinere îşi rupeau 
zăgazurile. Îţi baţi joc de mine, maur blestemat, sau mă arzi fără 
temei cu un fier roşu pentru a avea plăcerea să mă vezi sărind 
ca un taur? 

Mothril se dădu înapoi aproape înspăimântat, atât de 
neaşteptată şi puternică fusese ieşirea regelui. 

— Ai să răspunzi odată! strigă don Pedro în prada unuia din 
acele deliruri care îl schimbau pe rege într-un nebun, pe om 
într-o fiară sălbatică. 

— Sire, nu îndrăznesc să vă spun. 

— Atunci adu-mi-o pe această femeie, strigă don Pedro, s-o 
întreb chiar pe ea. 

— O! seniore! făcu Mothril, înspăimântat de asemenea 
poruncă. 

— Eu sunt stăpânul, fă ce ţi-am spus! 

— Seniore, îndurare! 

— Să fie aici numaidecât, sau mă duc eu s-o smulg din 
apartamentul ei. 

— Seniore, spuse Mothril ridicându-se cu gravitatea calmă şi 
solemnă a orientalilor, Aissa este de o obârşie prea înaltă pentru 
a fi atinsă de nişte mâini profane. Nu o insultaţi pe Aissa, rege 
don Pedro! 

— Şi cu ce ar putea s-o insulte pe maură dragostea mea? 
întrebă regele don Pedro. Soţiile mele erau fiice de printi, şi nu 
odată iubitele mele au fost la înălţimea soțiilor mele. 

— Seniore, zise Mothril, dacă Aissa ar fi fost fiica mea, aşa 
cum gândiţi, v-aş spune: Rege don Pedro, cruţaţi-mi copila, nu-l 
necinstiţi pe slujitorul vostru. Şi poate, recunoscând glasul celui 

ce v-a dat atâtea sfaturi bune, mi-aţi cruța copila. Însă Aissa are 
în vine un sânge mai nobil decât sângele soțiilor şi iubitelor 
voastre; Aissa este mai nobilă decât o prinţesă, Aissa este fiica 
regelui Mohamed, urmaşul marelui Mohamed profetul. După 
cum vedeţi, Aissa este mai mult decât o prinţesă, mai mult decât 
o regină, şi vă implor, rege don Pedro, s-o respectaţi pe Aissa. 

Don Pedro se opri, subjugat de autoritatea plină de semeţie a 
maurului. 

— Fiica lui Mohamed, regele Granadei! murmură el. 

— Da, fiica lui Mohamed, regele Granadei, care aţi poruncit 
să fie ucis. Eram în slujba acelui mare prinţ, după cum ştiţi, şi 
am salvat-o atunci când soldaţii voştri îi jefuiau palatul, şi când 
un sclav o ducea cu el înfăşurată în mantaua lui pentru a o 
vinde, acum nouă ani. Aissa avea abia şapte ani; aţi auzit că 
eram un sfetnic credincios şi m-aţi chemat la curtea voastră. 
Dumnezeu voia să vă slujesc. Sunteţi stăpânul, sunteţi mare 
printre cei mari, m-am supus. Dar lângă noul stăpân m-a urmat 
fiica fostului meu stăpân; ea credea că-i sunt tată; biata copilă! 
Crescută în harem fără să fi văzut niciodată chipul plin de 
măreție al sultanului care nu mai este. Acum îmi cunoaşteţi 
taina, mi-aţi smuls-o cu sila! Dar ţineţi minte, rege don Pedro, că 
veghez ca un sclav devotat la cele mai mici capricii ale voastre, 
dar că mă voi ridica întocmai ca şarpele pentru a apăra 
împotriva voastră singurul lucru care are întâietate înaintea 
voastră. 

— Dar o iubesc pe Aissa, izbucni don Pedro scos din fire. 

— Iubiţi-o, sire, puteţi s-o faceţi, căci este de o obârşie cel 
puţin egală cu a voastră; iubiţi-o, dar dobândiţi-o cu voia ei, 
urmă maurul, nu vă voi împiedica. Sunteţi tânăr, frumos, sunteţi 
puternic. Pentru ce nu v-ar iubi această tânăra fecioară şi nu ar 
acorda iubirii ceea ce vreţi să obţineţi prin violenţă! 

La aceste cuvinte, azvârlite ca săgeata unui part şi care 
intrară în străfundul inimii lui don Pedro, Mothril ridică draperia 
şi ieşi de-a-ndărătelea din cameră. 

— Însă are să mă urască, trebuie să mă urască, dacă va afla 
că eu i-am ucis tatăl. 

— Eu nu-l vorbesc niciodată de rău pe stăpânul pe care-l 
slujesc, spuse Moithril ţinând draperia ridicată, iar Aissa nu ştie 
despre voi decât că sunteţi un rege bun şi un mare sultan. 


ALEXANDRE DUMAS 

Mothril lăsă draperia să cadă din nou, iar don Pedro putu auzi 

câtva timp, pe lespezi, zgomotul mersului său agale şi solemn 
care se îndrepta spre camera Aissei. 


XXXI 


CUM A FOST NUMIT MOTHRIL ŞEF AL TRIBURILOR 
MAURE ŞI MINISTRU AL REGELUI DON PEDRO 

Am spus că, părăsindu-l pe rege, Mothril se îndreptase spre 
apartamentul Aissei. 

Fata, închisă în apartamentul ei, păzită de gratii şi 
supravegheată de tatăl ei, aspira după aer în lipsă de libertate. 

Aissa nu avea mijloace, aşa cum au femeile din vremea 
noastră să afle veştile care să le ţină loc de corespondenţă; 
pentru ea, a nu-l mai vedea pe Agenor însemna să nu mai 
trăiască; a nu-l mai auzi vorbind însemna să nu mai asculte 
zgomotul acestei lumi. 

Cu toate astea o convingere adâncă trăia în sufletul ei, anume 
că inspirase o dragoste tot atât de mare ca şi dragostea ei; ea 
ştia că numai dacă n-ar fi mort, Agenor, care găsise până atunci 
de trei ori mijlocul de a ajunge până la ea, ar găsi mijlocul de ao 
vedea şi a patra oară şi, cu încrederea ei tinerească în viitor, i se 
părea cu neputinţă ca Agenor să moară. 

Nu-i mai rămânea deci Aissei altceva de făcut decât să 
aştepte şi să spere. 

Femeile din Orient îşi alcătuiesc o viaţă din visări continui, 
amestecate cu acţiuni energice care sunt trezirile sau 
întreruperile somnului lor voluptuos. Desigur, dacă sărmana 
captivă ar fi putut acţiona pentru a-l regăsi pe Mauleon, ar fi 
acţionat; însă, neştiutoare ca una din acele flori ale Orientului al 
căror parfum şi frăgezime le avea, ea nu ştia decât să se 
întoarcă înspre partea de unde-i venea iubirea, acel soare al 
vieţii ei. Însă a porni la drum, a-şi face rost de bani, a pune 
întrebări, a fugi, erau gânduri care nu-i veniseră niciodată în 
minte, crezându-le absolut cu neputinţă. 

De altfel, unde se afla Agenor? Unde se afla chiar ea? Nu ştia. 
La Segovia, fără îndoială; însă numele de Segovia reprezenta 
pentru ea un nume de oraş, atâta tot. Unde se afla acest oraş, 
nu ştia; în care provincie a Spaniei, nu ştia, ea care nu cunoştea 
nici măcar numele diferitelor provincii ale Spaniei; ea care 
făcuse cinci sute de leghe fără a cunoaşte ţinuturile pe care le 
străbătuse, amintindu-şi doar trei locuri din acele diferite 
ţinuturi, adică locurile unde îl văzuse pe Agenor. 

Dar cât de adânc îi rămăseseră întipărite în minte cele trei 
locuri! Parcă vedea şi acum malurile Zezerei, acea soră a 

fluviului Tajo, cu pâlcurile ei de măslini sălbatici lângă care îi 
aşezaseră litiera, cu țărmurile ei râpoase şi cu valurile 
întunecate, pline de foşnete şi de suspine din sânul cărora 
păreau că urcă şi acum primul cuvânt de dragoste al lui Agenor 
şi ultimul suspin al nefericitului paj! Parcă vedea camera ei de 
la Alcazar, cu zăbrelele înlănţuite de caprifoi, care dădea spre o 
terasă plină de verdeață, din mijlocul căreia ţâşneau şuvoaie de 
apă înspumată în havuzuri de marmură! Parcă vedea în sfârşit 
grădinile de la Bordeaux cu copaci mari cu frunzişul întunecat, 
care despărţea de casă lacul acela de lumină pe care luna o 
revărsa din înaltul cerului 

Din toate aceste peisaje diferite, fiecare ton, fiecare aspect, 
fiecare amănunt, fiecare frunză erau prezente în ochii ei. 

Dar să spună dacă aceste puncte, atât de luminoase totuşi în 
mijlocul întunecimii vieţii sale, erau la dreapta sau la stânga ei, 
în sudul sau în nordul lumii, i-ar fi fost cu neputinţă neştiutoarei 
fete, care nu învățase decât ce se învaţă în harem, adică 
desfătările băii şi visurile voluptuoase ale trândăviei. 

Mothril ştia bine toate astea, fără de care ar fi fost mai puţin 
liniştit. 

El intră în camera fetei. 

— Aissa, îi spuse el, după ce se prosternă după obiceiul său, 
pot nădăjdui că vei asculta cu oarecare bunăvoință ceea ce am 
să-ţi spun? 

— Îţi datorez totul şi sunt legată de dumneata, răspunse fata 
privindu-l pe Mothril, ca şi când ar fi dorit ca el să poată citi în 
ochii ei adevărul spuselor sale. 

— Viaţa pe care o duci îţi place? întrebă Mothril. 

— Ce vrei să spui? întrebă Aissa, care căuta în mod vădit să 
afle scopul acestor întrebări. 

— Vreau să ştiu dacă îţi place să trăieşti închisă. 

— O! nu, spuse cu vioiciune Aissa. 

— Ai vrea deci să-ţi schimbi situaţia? 

— Desigur. 

— Ce anume ti-ar plăcea? 

Aissa tăcu. Singurul lucru pe care l-ar fi dorit nu-l putea 
spune. 

— Nu răspunzi? întrebă Mothril. 

— Nu ştiu ce să răspund, zise ea. 

— Nu ti-ar plăcea, de pildă, urmă maurul, să alergi pe un 
frumos cal spaniol, urmată de doamne, de cavaleri, de câini şi 
de muzică? 

— Nu asta doresc cel mai mult, răspunse fata. Totuşi mi-ar 
plăcea şi asta; totuşi, numai să... 

Dar se opri. 

— Numai să...? întrebă Mothril curios. 

— Nimic! răspunse trufaşa fată. Nimic! 

Cu toată şovăiala, Mothril înţelese destul de bine ce însemna 
acest „numai să”. 

— Atâta timp cât vei fi cu mine şi voi trece drept tatăl 
dumitale, cu toate că nu am această deosebită cinste, voi fi 
răspunzător de fericirea şi tihna dumitale, Aissa; atâta timp cât 
va fi astfel, singurul lucru pe care l-ai dori nu-l vei putea avea. 

— Şi când se vor schimba toate astea? întrebă fata cu 
nevinovata ei nerăbdare. 

— Când un soţ îţi va fi stăpân. 

Aissa clătină din cap 

— Niciodată nu-mi va fi stăpân un soţ, spuse ea. 

— Mă întrerupi, senora, spuse cu seriozitate Mothril. Îţi 
spuneam totuşi lucruri folositoare pentru fericirea dumitale. 

Aissa îl privi ţintă pe maur. 

— Spuneam, urmă el, că un soţ poate să-ţi dea libertatea. 

— Libertatea! repetă Aissa. 

— Poate că nu cunoşti prea bine ce înseamnă libertatea, 
repetă Mothril. Am să ţi-o spun. Libertatea este dreptul de a ieşi 
pe străzi fără a avea faţa acoperită şi fără a fi închisă într-o 
litieră; este dreptul de a primi vizite ca la francezi, de a lua 
parte la vânători, la serbări şi de a lua loc la marile ospeţe în 
tovărăşia cavalerilor. 

Pe măsură ce Mothril vorbea, o uşoară roşeaţă înviora tenul 
lipsit de culoare al Aissei. 

— Eu auzisem dimpotrivă, că soţul ridică acest drept în loc să- 
l dea, răspunse şovăind fata. 

— Când este soţ, da, e adevărat uneori; însă înainte de a fi, 
mai cu seamă când ocupă un rang însemnat, îi îngăduie 
logodnicei sale să se poarte aşa cum ţi-am spus. În Spania şi în 
Franţa, de pildă, chiar fiicele regilor creştini ascultă vorbe de 
dragoste şi nu se simt dezonorate pentru acest lucru. Cei care 

trebuie să le ia în căsătorie le lasă să facă mai înainte o 
încercare a vieţii largi şi luxoase care le aşteaptă şi pot să-ţi dau 
şi o pildă: ţi-o reaminteşti pe Maria Padilla? 

Aissa continua să asculte. 

— Ce vrei să spui? întrebă fata. 

— Oare Maria Padilla nu era regina serbărilor, stăpâna 
atotputernică la Alcazar, la Sevilla, în provincie, în Spania? Nu-ţi 
mai aduci aminte cum ai văzut-o prin curţile palatului, atunci 
când priveai printre jaluzelele noastre zăbrelite, strunindu-şi 
bidiviul arab şi adunând în jurul ei, zile întregi, pe cavalerii pe 
care îi prefera? În timpul acela, după cum ţi-o spuneam, trăiai 
izolată şi ascunsă, neputând păşi pragul camerei, nevăzând 
decât pe femeile dumitale şi neputând vorbi cu nimeni despre ce 
aveai în minte sau în inimă. 

— Însă dona Maria Padilla îl iubea pe don Pedro, zise Aissa, 
căci atunci când iubeşti în ţara asta, eşti liber, după cât se pare, 
să i-o spui de faţă cu toată lumea celui pe care-l iubeşti. Acesta 
te alege, dar nu te cumpără, ca în Africa. Dona Maria îl iubea pe 
don Pedro, ţi-o spun, iar eu nu-l voi iubi pe cel ce s-ar gândi să 
mă ia în căsătorie. 

— Parcă poţi şti, senora? 

— Cine este? întrebă cu vioiciune Aissa. 

— Mă întrebi cu prea multă înflăcărare, făcu Mothril. 

— lar dumneata îmi răspunzi cu destulă încetineală, spuse 
Aissa. 

— Ei bine! Voiam să spun că dona Maria era liberă. 

— Nu, deoarece iubea. 

— Poţi fi liber chiar când iubeşti, senora. 

— Cum aşa? 

— Încetezi de a mai iubi, asta-i tot. 

Aissa înălţă din umeri, ca şi când i s-ar fi spus un lucru cu 
neputinţă. 

— Dona Maria a devenit iarăşi liberă, ţi-o spun, căci don 
Pedro nu o mai iubeşte şi nu mai este iubit de ea. 

Aissa înălţă capul cu surprindere, maurul urmă. 

— Vezi aşadar, Aissa, că deşi nu s-au căsătorit, amândoi s-au 
bucurat totuşi de rangul înalt şi de bunăstarea pe care le dau un 
rang înalt şi nişte legături ilustre. 

— Unde vrei să ajungi? întrebă Aissa, ca şi când ar fi fost 

luminată deodată de un fulger. 

— Vreau să-ţi spun ceea ce ai şi înţeles destul de bine, 
răspunse Mothril. 

— Spune totuşi. 

— Anume că un ilustru senior... 

— Regele, nu-i aşa? 

— Chiar regele, senora, răspunse Mothril înclinându-se. 

— Se gândeşte să-mi dea locul lăsat liber de Maria Padilla. 

— Şi coroana sa. 

— Ca şi Mariei Padilla? 

— Dona Maria nu a ştiut să obţină decât făgăduieli; o alta mai 
tânără, mai frumoasă, mai isteaţă, va şti să facă în aşa fel încât 
să i se dea. 

— Dar ea, care nu mai este iubită, ce va deveni? întrebă fata 
dusă pe gânduri şi întrerupându-şi mişcarea iute pe care 
degetele ei subţiri o imprimau boabelor unor mătănii din lemn 
de aloe fixate într-o montură de aur. 

— O! făcu Mothril prefăcându-se nepăsător, şi-a găsit o altă 
fericire. Unii zic că s-a temut de războaiele în care va fi târât 
regele, alţii, şi asta e mai probabil, că iubind o altă persoană, se 
va căsători cu această altă persoană. 

— Care persoană? 

— Un cavaler, răspunse Mothril. 

Aissa căzu într-o visare adâncă, deoarece aceste cuvinte 
viclene îi dezvăluiau rând pe rând, ca printr-o putere vrăjită, 
întreg viitorul atât de plăcut pe care îl visa şi căruia, din 
neştiinţă sau din sfială, nu îndrăznise să-i ridice vălul. 

— Ah! se vorbeşte despre aşa ceva? întrebă în cele din urmă 
Aissa încântată. 

— Da, zise Mothril, şi se adaugă că ar fi exclamat, 
recâpătându-şi libertatea: „O! ce noroc mi-a purtat atenţia ce 
mi-a dat-o regele, pentru că m-a scos din casă şi din mijlocul 
tăcerii spre a mă aduce sub acest soare frumos care m-a făcut 
să-mi descopăr dragostea. 

— Da, da, urmă gânditoare fata. 

— Şi cu siguranţă că nu în harem sau în mănăstire ar fi găsit 
ea această bucurie pe care o simte acum. 

— E adevărat, spuse Aissa. 

— Aşadar, chiar interesul fericirii dumitale, Aissa, cere să-l 

asculţi pe rege. 

— Însă regele îmi va lăsa timpul să chibzuiesc, nu-i aşa? 

— Tot timpul pe care-l vei voi şi care se cuvine să fie lăsat 
unei fete nobile ca dumneata. Numai că el este un senior trist şi 
necăjit de nenorocirile lui. Vorba dumitale e blândă când vrei; să 
vrei, Aissa. Don Pedro este un mare rege a cărui sensibilitate 
trebuie cruţată şi ale cărui dorinţe trebuie aţâţate. 

— Îl voi asculta pe rege, seniore, răspunse tânăra. 

„Foarte bine, îşi zise Mothril; eram sigur că ambiția va vorbi 
chiar dacă dragostea va tăcea. Îl iubeşte îndeajuns pe cavalerul 
francez pentru a se folosi de prilejul ce i se prezintă de a-l 
revedea; în momentul de faţă îl sacrifică pe monarh iubitului, 
poate că mai târziu voi fi silit să veghez ca să nu-l sacrifice pe 
iubit regelui”. 

— Aşadar nu refuzi să-l vezi pe rege dona Aissa? întrebă el. 

— Voi fi slujitoarea respectuoasă a Alteţei Sale, spuse fata. 

— Ba nu, căci, dumneata eşti egala regelui, nu uita asta. 
Numai că nici prea multă trufie nu e bună şi nici umilinţă. Te las 
cu bine, mă duc să-l înştiinţez pe rege că te învoieşti să fii de 
faţă la serenada ce i se dă în fiecare seară. Întreaga curte va fi 
acolo şi un mare număr de nobili străini. Adio, dona Aissa. 

„Cine ştie, murmură fata, dacă printre acei nobili străini nu-l 
voi vedea pe Agenor!” 

Don Pedro, bărbatul cu patimi puternice şi neaşteptate, roşi 
de bucurie întocmai ca un novice, când o văzu seara apropiindu- 
se de balcon, strălucitoare sub vălul ei brodat cu aur, pe 
frumoasa maură ai cărei ochi negri şi chip palid depăşeau tot 
ceea ce Segovia văzuse până atunci în materie de frumuseţe 
desăvârşită. 

Aissa părea o regină obişnuită cu omagiul regilor. Nu-şi plecă 
ochii, îl privi deseori pe don Pedro, scrutând în acelaşi timp cu 
privirile pe cei prezenţi, şi de mai multe ori în timpul seratei, 
don Pedro îi părăsi pe cei mai buni sfetnici ai săi şi pe femeile 
cele mai frumoase pentru a veni să-i spună câteva cuvinte fetei, 
care îi răspunse fără tulburare şi fără emotie; numai că era 
puţin cam distrată poate, căci gândurile îi erau în altă parte. 

Don Pedro îi dădu mâna pentru a o conduce la litieră şi pe 
drum nu încetă să-i vorbească printre perdelele de mătase. 

Toată noaptea curtenii discutară despre noua stăpână pe care 

regele se pregătea să le-o dea; şi la culcare, don Pedro anunţă în 
mod public că încredința grija negocierilor şi plata trupelor, 
primului său ministru Mothril, şeful triburilor maure folosite în 
slujba sa. 


XXXII 


DESPRE CE VORBEAU AGENOR ŞI MUSARON 
MERGAND PRIN MUNŢII SIERRA DE ARACENA 


Am văzut că Mauleon şi scutierul său porniseră la drum pe un 
frumos clar de lună, după dorinţa noului rege al Castiliei. 

Nimic nu predispunea mai mult la bucurie inima lui Musaron 
decât sunetul indiscret al câtorva scuzi bălăngănindu-se în 
adâncurile uriaşei lui pungi de piele; în ziua aceea însă, nu 
zornăitul unei întâlniri întâmplătoare a unor bucăţi de metal îl 
bucura pe vrednicul scutier, ci sunetul abundent, ca o melodie 
de dans, al unei sute de piese mari, înghesuite într-un sac şi 
încercând să-şi găsească un loc mai bun; astfel că bucuria lui 
Musaron era mare şi sonoră în aceeaşi proporţie. 

Drumul de la Burgos la Segovia, croit pe vremea aceea, era 
frumos; dar tocmai din pricina frumuseţii lui şi a faptului că era 
circulat, Mauleon se gândi că n-ar fi prevăzător să-l urmeze 
chiar pas cu pas. Ca un adevărat bearnez ce era, el se avântă 
prin munţi, urmând cotiturile pitoreşti ale versantului de apus, 
care se prelungeşte, pietros, înflorit şi acoperit cu muşchi, 
întocmai ca o perdea naturală, de la Coimbra la Tudela. 

Incă de la începutul călătoriei, Musaron, care se bizuise pe 

ajutorul scuzilor săi pentru a-şi face călătoria cât mai plăcută 
aşa cum o înţelegea el, Musaron, zic, simţi o mare dezamăgire. 
Dacă în oraşe şi în câmpie, populaţia îşi secătuise bogăţiile sub 
îndoita constrângere a lui don Pedro şi a lui Henric, ce trebuie 
să fi fost la munteni, care nu fuseseră niciodată bogaţi. In felul 
acesta călătorii noştri, restrânşi numai la laptele de oaie, la 
vinul destul de prost de la ferme, la pâinea de orz şi de mei, 
regretară destul de repede, mai cu seamă Musaron, primejdiile 
câmpiei; primejdii amestecate cu desfătări, cu friptură de ied, 
cu ghiveci spaniol şi cu un vin bun, păstrat în burdufuri. 

Astfel că Musaron începu prin a se plânge cu amărăciune că 
nu are nici măcar vreun duşman cu care să se bată. 

Agenor, care se gândea la altceva, îl lăsă să se plângă fără a-i 
răspunde, dar în cele din urmă, trezit din visarea lui - oricât de 
adâncă ar fi fost - de lăudăroşeniile cumplite ale scutierului, avu 
nefericirea să zâmbească. 

Acest zâmbet, prin care răzbătea, e adevărat, o nuanţă de 
neîncredere, nu-i plăcu deloc lui Musaron. 

— Nu cred, senior - zise el strângându-şi buzele pentru a-şi da 
un aer de nemulţumire, cu toate că această expresie neobişnuită 
a înfăţişării nu se potrivea cu binecunoscutul lui chip de om 
cumsecade - nu cred că monseniorul să se fi îndoit vreodată de 
curajul meu, pe care l-am dovedit prin multe fapte. 

Agenor făcu un semn de încuviinţare. 

— Da, prin mai multe fapte, urmă Musaron, Aş putea vorbi de 
maurul străpuns atât de bine în şanţurile de la Medina-Sidonia, 
ce ziceţi? De celălalt, ucis de mine chiar în camera nefericitei 
regine Blanche. Ia spuneţi! „Dibăcie şi curaj”, o spun fără să mă 
laud, asta va fi deviza mea dacă voi fi înălţat vreodată la rangul 
de cavaler. 

— Toate astea sunt foarte adevărate, dragul meu Musaron. 
Spuse Agenor. Dar ascultă, unde vrei să ajungi cu nesfârşitele 
tale cuvântări şi cu straşnicele încruntări din sprâncene? 

— Seniore, urmă Musaron încurajat de tonul blând pe care-l 
observase în glasul stăpânului său, seniore, nu vă plictisiţi oare 
niciodată? 

— Cu tine, mă plictisesc rar, bunul meu Musaron, cu 
gândurile mele niciodată. 

— Mulţumesc, domnule. Însă când te gândeştică nu se află pe 

lăncii, o bună ciozvârtă de vânat rece sau vreun burduf pântecos 
din acele vinuri care se recoltează pe-acolo prin părţile mării, 
treaba mă plictiseşte! 

— A! înţeleg, Musaron, ţi-e foame, şi măruntaiele tale sunt 
cele care-ţi dau ghes să ţipi. 

— Chiar aşa, senor, cum se spune pe-aici. Ia uitaţi-vă la vale, 
ce drum frumos! Când te gândeşti că în loc să hoinărim prin 
coclaurile astea fără sfârşit, şi pe sub mesteceni neprimitori, am 
putea, luând-o pe poteca asta care coboară pe o distanţă de 
aproape o leghe, să ajungem pe platoul de colo pe care se vede 
o biserică. Uitaţi-vă, domnule, pe lângă fumul acela gros; 
vedeţi? Oare nimic, nu vorbeşte în favoarea acelei biserici unui 
cavaler evlavios, unui bun creştin? O! ce fum frumos; de-aici te- 
mbată mirosul. 

— Musaron, răspunse Agenor, şi eu nutresc o dorinţă tot atât 
de vie să-mi schimb felul de viaţă şi să mai întâlnese oameni; 
dar nu pot să mă expun la primejdii, fără rost. Destule pericole 
serioase care nu se pot ocoli mă aşteaptă în îndeplinirea 
misiunii mele. Munţii aceştia sunt sterpi, pustii, dar siguri. 

— Ei! seniore, urmă Musaron care părea hotărât să nu se 
predea fără luptă, vă implor! Coborâţi cu mine numai o treime 
din pantă; acolo mă veţi aştepta, iar eu, prelungindu-mi drumul 
până la fumul acela, voi face rost de câteva provizii care ne vor 
ajuta să mai avem răbdare. Numai două ore şi mă înapoiez. Cât 
despre urmele mele, noaptea le va acoperi, iar mâine vom fi 
departe. 

— Dragul meu Musaron, reluă Agenor, ascultă bine ce-ţi spun. 

Scutierul ciuli urechile clătinând din cap, ca şi când ar fi 
prevăzut dinainte că rugămintea stăpânului de a-l asculta nu 
avea să fie pe placul lui. 

— Nu voi îngădui nici ocoluri, nici abateri din drum, urmă 
Agenor, până când nu vom fi ajuns la Segovia. La Segovia, 
domnule desfrânat, vei avea tot ce-ţi pofteşte inima: mâncăruri 
alese, societate plăcută. La Segovia, în sfârşit, vei fi tratat ca un 
scutier de ambasador ce eşti. Însă până acolo să mergem fără 
ocoluri, dacă nu te superi. De altfel nu este Segovia oraşul acela 
pe care-l zăresc colo prin ceaţă şi din mijlocul căruia se înalţă o 
clopotniţă şi un dom strălucitor? Mâine seară vom fi acolo; nu 

merită osteneala ca pentru o distanţă atât de mică să ne abatem 
din drum. 

— Voi asculta de Senioria Voastră, reluă Musaron cu un glas 
plângător; este datoria mea şi eu îmi îndrăgesc datoria; însă 
dacă aş îndrăzni să-mi îngădui o părere, şi asta numai în 
interesul Senioriei Voastre... 

Agenor îl privi pe Musaron, care răspunse la această privire 
printr-un semn din cap care voia să spună: Menţin ce-am zis. 

— Haide! vorbeşte, zise tânărul. 

— Anume că, se grăbi să reia Musaron, exista un proverb în 
ţinutul meu, şi prin urmare şi în al vostru, care îl sfătuieşte pe 
clopotar să încerce clopotele mici înaintea celor mari. 

— Ei bine! ce înseamnă acest proverb? 

— Înseamnă, monseniore, că înainte de a ne face intrarea în 
Segovia, adică în oraşul mare, n-ar fi rău să iscodim puţin 
printr-un târguşor; acolo, după toate probabilitățile, vom auzi 
câte ceva în legătură cu adevărata stare a treburilor. Ah! dacă 
Senioria Voastră ar şti ce prevestiri bune scot eu din fumul 
acelui târguşor! 

Agenor era un bărbat cu bun simţ. Primele motive ale lui 
Musaron abia îl mişcaseră, însă ultimul îl convinse; afară de 
aceasta, se gândi că lui Musaron îi intrase în cap ideea de a se 
duce în târgul vecin, şi a se opune acestei idei însemna să-i 
deranjeze mecanismul atât de bine reglat al caracterului său, 
deranjament care ameninţa să-l facă să îndure cel puţin o zi 
întreagă mutra morocănoasă a valetului, lucrul cel mai neplăcut 
de suportat, vijelie mai de neînlăturat şi mai primejdioasă decât 
orice furtună. 

— Fie, atunci, zise el, mă învoiesc la ceea ce doreşti, 
Musaron, du-te să vezi ce se petrece în jurul acelui fum şi 
înapoiază-te să-mi spui. 

Întrucât de la începutul discuţiei Musaron era aproape sigur 
că o va conduce aşa cum poftea, primi această învoire fără să-şi 
arate prea mult bucuria şi plecă în trapul calului, urmând 
cotiturile acelei potecuţe pe care de atâta timp o mânca din 
ochi. 

Cât despre Agenor, îşi alese, pentru a aştepta mai comod 
înapoierea  scutierului, un încântător amfiteatru de roci 
presărate cu mesteceni, al cărui centru era căptuşit de un 

muşchi fin ce nu se găseşte decât în munţi, şi unde se văd 
răsărind în voie toate florile fermecătoare care nu se ivesc decât 
pe marginea prăpăstiilor; un izvor limpede ca o oglindă se 
odihnea pentru o clipă într-un bazin natural, apoi alerga 
suspinând printre pietre. Agenor îşi potoli setea, apoi scoţându- 
şi casca, se aşeză sub răcoarea plăcută a umbrarului, şi se 
rezemă de butucul odihnitor al unui bătrân stejar verde. 

Nu după mult timp, ca un adevărat cavaler din vechile 
istorioare şi din legende, tânărul se lăsă în voia plăcutelor 
gânduri de dragoste, care în curând îl absorbiră atât de adânc 
încât, fără să-şi dea seama, trecu de la visare la extaz şi de la 
extaz la somn. 

La vârsta lui Agenor, nu dormi niciodată fără să visezi; astfel 
că, abia adormit, tânărul visă că ajunsese la Segovia, că regele 
don Pedro punea să-l lege în fiare şi să-l arunce într-o închisoare 
strâmtă, printre zăbrelele căreia apărea frumoasa Aissa; dar 
plăcuta vedenie abia îi luminase întunericul temniţei, că Mothril 
alerga să izgonească imaginea mângâietoare şi se încinse o 
luptă între maur şi el; în toiul luptei, pe când simţea că era gata 
să fie înfrânt, se auzi un galop, care anunţa sosirea unui ajutor 
nesperat. 

Zgomotul acelui galop i se înfipse atât de stăruitor în vis, 
încât simţurile lui Agenor fură alertate în întregime de el şi se 
trezi la primele cuvinte ale călăreţului pe care acel galop îl 
adusese în preajma lui. 

— Seniore! seniore! striga glasul. 

Agenor deschise ochii; Musaron se afla în fața lui. 

De altfel era o apariție destul de curioasă aceea a vrednicului 
scutier cocoțat pe calul său ale cărui mişcări le îndruma cu 
ajutorul genunchilor căci cele două mâini erau întinse înaintea 
lui ca şi când s-ar fi jucat de-a baba oarba; aceasta pentru că la 
încheietura fiecărui braţ avea agățate de o parte un burduf din 
piele de capră legat la cele patru picioare, de altă parte o basma 
înnodată în cele patru colțuri înfăşurând un morman de struguri 
uscați şi de limbi afumate, în vreme ce în mâini parcă ţinea o 
pereche de pistoale formate dintr-o gâscă grasă şi o pâine care 
ar fi îndestulat masa a şase oameni. 

— Seniore! seniore! striga, după cum am mai spus, Musaron, 
veşti importante! 

— Ce s-a întâmplat? întrebă cavalerul punându-şi casca pe 
cap şi ducând mâna la garda spadei, ca şi când Musaron ar fi 
fost urmărit de o armată duşmană. 

— O! ce idee bună am avut! urmă Musaron, şi când mă 
gândesc că dacă n-aş fi stăruit, am fi trecut mai departe. 

— Ascultă, îmi spui odată ce s-a întâmplat, flecar blestemat! 
strigă Agenor cu nerăbdare. 

— Ce s-a întâmplat!... S-a întâmplat că însuşi Dumnezeu m-a 
îndreptat spre satul acela. 

— Dar ce naiba ai aflat! Vorbeşte! 

— Am aflat că regele don Pedro... fostul rege don Pedro, 
voiam să zic... 

— Ce-i cu el? 

— Nu se mai află la Segovia. 

— Adevărat! izbucni Mauleon înciudat. 

— Da, seniore; primarul s-a înapoiat ieri dintr-o călătorie pe 
care a făcut-o cu mai marii târgului în întâmpinarea lui don 
Pedro, care a trecut alaltăieri prin câmpia de colo, venind de la 
Segovia. 

— Şi încotro se ducea? 

— La Soria. 

— Cu întreaga curte? 

— Cu întreaga curte. 

— Şi, continuă Agenor şovăind, cu Mothril? 

— Negreşit. 

— Şi... - se bâlbâi tânărul - cu Mothril se afla fără îndoială... 

— Litiera lui? Cred şi eu. Nu o părăseşte din ochi decât atunci 
când doarme. De altfel, e bine păzită acum. 

— Ce vrei să spui? 

— Regele nu o mai părăseşte. 

— Litiera? 

— Desigur, o escortează călare; lângă litieră a primit 
delegaţia târgului. 

— Atunci, dragul meu Musaron, să mergem la Soria, zise 
Mauleon cu un zâmbet care ascundea rău un început de 
îngrijorare. 

— Să mergem, monseniore, să mergem, dar nu mai e vorba să 
urmăm acelaşi drum; acum ne aflăm cu spatele la Soria. M-am 
informat în târg: tăiem muntele pe la stânga şi intrăm într-un 

defileu paralel cu câmpia. Defileul ne va cruța trecerea a două 
râuri şi ne va scurta drumul cu unsprezece leghe. 

— Fie, mă învoiesc să te iau drept călăuză. Dar gândeşte-te la 
răspunderea pe care ţi-o iei, bietul meu Musaron. 

— Gândindu-mă la această răspundere, am să vă spun, 
seniore, că ar fi trebuit să petreceţi noaptea asta în târg. Vedeţi 
că se apropie seara, răcoarea se face simțită, încă o oră de mers 
şi întunericul se va întinde peste tot. 

— Să ne folosim de ora asta, Musaron, şi pentru că eşti atât 
de bine informat, arată-mi drumul. 

— Dar cu cina cum rămâne, seniore? zise Musaron făcând o 
ultimă încercare. 

— Cina o vom lua după ce vom fi găsit un culcuş potrivit. 
Haide, porneşte, Musaron, porneşte. 

Musaron nu răspunse. Glasul lui Agenor avea o oarecare 
intonaţie pe care el o recunoştea destul de bine; când această 
intonatie însoțea o poruncă oarecare, nu mai era nimic de zis. 

Scutierul, printr-o serie de combinaţii care mai de care mai 
savante, veni să-i ţină scara stăpânului, fără să-şi uşureze 
braţele de niciuna din poverile cu care era încărcat, şi aşa 
încărcat cum era, urcându-se şi el pe cal printr-o minune de 
echilibru, trecu în faţă şi se afundă curajos în trecătoarea din 
munţi care avea să-i scutească de trecerea a două râuri şi să le 
scurteze drumul cu unsprezece leghe. 

CUM A GĂSIT MUSARON O PEŞTERĂ ŞI PESTE CE A 
DAT IN ACEA PEŞTERA 


După cum spusese Musaron, călătorii mai aveau cam o oră de 
mers pe lumină, şi ultimele raze ale soarelui le călăuziră 
drumul; însă din momentul în care ultima scânteiere a razelor 
ce se stingeau dispăru după piscul cel mai înalt al sierrei, 
noaptea începu să coboare la rândul ei cu o repeziciune cu atât 
mai înfricoşătoare cu cât, în timpul acelei ultime ore din zi, 
Musaron şi stăpânul lui îşi dădură seama cât era de povârnit, şi 
prin urmare primejdios, drumul pe care-l urmau. 

Astfel că, după un sfert de oră de mers prin întuneric, 
Musaron se opri scurt. 

— O! o! senior Agenor zise el, drumul se face din ce în ce mai 
rău, sau mai degrabă nu mai e drum deloc. Vom pieri cu 
siguranţă, seniore, dacă pretindeţi să mergem mai departe. 

— Ei drace! făcu Agenor. Tu ştii că eu nu sunt mofturos; 
totuşi culcuşul mi se pare cam câmpenesc. Să vedem dacă nu 
cumva putem merge mai departe. 

— Cu neputinţă! Ne aflăm pe un fel de platou care domină 
prăpastia din toate părţile; să ne oprim aici, sau mai bine să 
facem o mică haltă, şi bizuiţi-vă pe cunoştinţele mele asupra 
munţilor pentru a vă găsi un loc unde să petreceţi noaptea. 

— Mai vezi cumva vreun fum gros pe undeva? întrebă Agenor 
zâmbind. 

— Nu, însă presimt prin apropiere o peşteră frumoasă cu 
perdele de iederă şi cu pereţi de muşchi. 

— De unde vom avea de izgonit o întreagă liotă de bufniţe, de 
şopârle şi de şerpi. 

— Pe legea mea! Să nu vă temeţi de aşa ceva, monseniore! La 
ora asta şi în locul în care ne găsim, nu tot ce zboară, râcâie sau 
se târăşte mă înspăimântă. Dimpotrivă, ceea ce merge. De 
altfel, dumneavoastră nu sunteţi atât de superstiţios pentru a vă 
teme de bufniţe, şi nu cred ca şopârlele şi năpârcile să aibă ce 
muşca din picioarele voastre. 

— Fie, zise Agenor, să ne oprim aici. 

Musaron descălecă şi îşi trecu frâul calului pe după un 
bolovan, în vreme ce stăpânul lui, stând ţeapăn pe cal, rămase 
să aştepte asemenea statuiei ecvestre a curajului plin de 
nepăsare şi linişte. 

În acest timp, scutierul, cu acel instinct a cărui bunăvoință 
înzeceşte puterea, se apucă să cerceteze împrejurimile. 

Nu se scursese niciun sfert de oră că se şi înapoie cu spada în 
mână şi cu un aer triumfător. 

— Pe aici, seniore, pe aici, zise el, veniţi să vedeţi alcazarul 
nostru. 

— Dar ce dracu ai? întrebă cavalerul, pari ud leoarcă. 

— Am, monseniore, că m-am luptat cu o pădure de liane, care 
voia să mă facă prizonier; însă am lovit atât de mult cu vârful şi 
tăişul spadei, încât mi-am deschis o trecere. Atunci toate 
frunzele ude de rouă mi-au plouat în cap. A mai avut loc şi o 
ieşire a o duzină de lilieci, şi cetatea s-a predat. Închipuiţi-vă o 
galerie minunată având pe jos nisip din cel mai fin. 

— A! chiar aşa e? zise Agenor urmărindu-şi scutierul însă 
îndoindu-se oarecum de frumoasele lui cuvinte. 

Agenor n-avea dreptate să se îndoiască. Abia făcuse o sută de 
paşi pe o pantă destul de abruptă că, ajungând într-un loc unde 
drumul părea închis de un zid, începu să simtă sub picioare o 
grămadă de frunze proaspete, un morman de crenguliţe, 
rezultat al măcelului făcut de Musaron; în vreme ce ici şi colo 
treceau nevăzuţi, făcându-se simţiţi numai prin aerul pe care-l 
trimitea pe faţa cavalerului bătaia tăcută a aripilor, câţiva lilieci 
mari, nerăbdători să-şi ia din nou în primire locuinţa. 

— O! zise Agenor, asta e peştera vrăjitorului Maugis! 

— Descoperită de mine, monseniore. Eu sunt primul care am 
descoperit-o. Să mă ia naiba dacă îi va fi trecut vreodată prin 
cap unui om să pună piciorul aici! Lianele astea datează de la 
începutul lumii. 

— Foarte bine, zise Agenor râzând; însă dacă peştera asta e 
necunoscută de oameni... 

— Pot să garantez. 

— Ai putea spune la fel şi despre lupi? 

— O! o! făcu Musaron. 

— De câţiva ursuleţi roşcaţi - din rasa muntenească, ştii tu - 
cum se găsesc în Pirinei! 

— Drace! 

— Sau de pisicile sălbatice care deschid gâtul călătorilor 
adormiți ca să le sugă sângele. 

— Domnule, ştiţi ce va trebui să facem? Unul din noi va 
veghea cât timp va dormi celălalt. 

— Ar fi prevăzător. 

— Acum, nu mai aveţi altceva împotriva peşterii lui Maugis? 

— Absolut nimic; o găsesc chiar destul de plăcută. 

— Atunci să intrăm, zise Musaron. 

— Să intrăm, spuse şi Agenor. 

Descălecară amândoi şi intrară prevăzători şi pipăind, 
cavalerul cu vârful lăncii, scutierul cu vârful spadei. După ce 
făcuseră vreo douăzeci de paşi, întâlniră un perete solid, de 
nepătruns, care părea format chiar din stâncă, fără vreo 
scobitură care să se vadă, fără vreun loc de refugiu pentru 
animalele vătămătoare. 

Peştera era împărţită în două părţi: intrai mai întâi pe sub un 
fel de tindă, pătrundeai apoi într-o a doua scobitură, care, după 
un fel de portiţă, îşi relua întreaga înălţime. 

Era desigur una din acele peşteri care, în primele timpuri ale 
creştinismului, au fost locuite de vreunul din pustnicii cucernici 
care aleseseră drumul pustniciei pentru a-i conduce la cer. 

— Slavă Domnului! zise Musaron, dormitorul nostru e sigur. 

— În cazul acesta du caii la grajd şi pune faţa de masă, spuse 
Agenor; mi-e foame. 

Musaron aduse, într-adevăr, cei doi cai în ceea ce numea 
stăpânul lui grajd: era tinda peşterii. 

După îndeplinirea acestei sarcini, trecu la pregătirile mai 
importante ale cinei. 

— Ce tot zici? întrebă Agenor, care tot îl auzea bombănind în 
vreme ce îndeplinea poruncile pe care le primise. 

— Zic, domnule, că sunt un mare prost că am uitat să iau 
nişte lumânări să ne lumineze. Bine că cel puţin putem face foc. 

— Te gândeşti cumva să faci foc? 

— Focul alungă animalele sălbatice, este o axiomă de al cărei 
adevăr nu odată am avut prilejul să mă conving. 

— Da, însă atrage oamenii şi, în clipa de faţă, ţi-o mărturisesc, 
mă tem mai mult de atacul unei bande engleze sau maure decât 
de al unei haite de lupi. 

— La naiba! zise Musaron. E păcat totuşi, domnule, să 
mâncăm asemenea bunătăţi fără să le vedem. 

— Ei aş! urmă Agenor, flămândul nu are urechi, e adevărat, 
însă are ochi. 

Musaron, totdeauna ascultător atunci când ştiai să-l convingi 
sau când făceai ce dorea el, recunoscu de astă dată temeinicia 
motivelor stăpânului şi se duse să aşeze masa la intrarea celei 
de-a doua peşteri, pentru ca o ultimă licărire de afară să poată 
pătrunde până la ei. 

Se apucară deci să mănânce îndată ce caii primiră îngăduinţa 
să-şi cufunde capul în sacul cu ovăz pe care Musaron îl purtase 
pe crupa calului său. 

Agenor, bărbat tânăr şi vânjos, atacă proviziile cu o energie 
de care ar roşi poate un îndrăgostit din zilele noastre, în vreme 
ce se auzea acompaniamentul entuziast al lui Musaron care, tot 
sub pretextul că nu vedea, ronţăia şi oasele odată cu carnea. 

Deodată motivul continuă în partitura lui Agenor, însă 
acompaniamentul încetă din partea lui Musaron. 

— Ce mai este? întrebă cavalerul. 

— Seniore, crezusem că aud, reluă Musaron, însă fără 
îndoială că mă înşelam... Nu e nimic. 

Şi se apucă din nou să mănânce. 

Dar în curând se întrerupse iarăşi, şi cum stătea cu spatele la 
deschizătură, Agenor putu să-i observe nemişcarea. 

— Ei, dar ce ai, zise Agenor, ai înnebunit? 

— Nu, senor; după cum nici nu am surzit. Aud, vă spun, aud. 

— Ei aş! Visezi, reluă tânărul; trebuie să fie vreun liliac uitat 
care se izbeşte de pereţi. 

— Ei bine! spuse Musaron coborând glasul atât de mult încât 
chiar stăpânul lui abia îl auzi. Nu numai că aud, dar şi văd. 

— Vezi... 

— Da; şi dacă vreţi să vă întoarceţi, veţi vedea şi singur. 

Invitaţia era făcută cu atâta siguranţă, încât Agenor se 
întoarse cu vioiciune. 

Într-adevăr, în mijlocul peretelui întunecat al peşterii scânteia 
o dâră luminoasă; o lumină produsă de o flacără oarecare, 
pătrundea în peşteră prin crăpătura stâncii. 

Fenomenul era destul de înspăimântător pentru oricine nu ar 
fi căutat să-i afle pricina. 

— Dacă noi nu avem lumină, zise Musaron, ei au. 

— Care ei? 

— Vecinii noştri. 

— Crezi deci că peştera ta pustie e locuită? 

— Eu nu v-am garantat decât de asta, însă nu de peştera 
vecină. 

— Ascultă, lămureşte-mă. 

— Înţelegeţi, monseniore? ne aflăm pe creasta unui munte, 
sau cam aşa ceva; orice munte are doi versanţi. 

— Foarte bine! 

— Urmăriţi-mi raţionamentul; peştera are două intrări. O 
întâmplare a produs despărţirea nu prea bine îmbinată pe care 
o vedem. Noi am pătruns în peşteră prin intrarea dinspre apus, 
ei prin intrarea dinspre răsărit. 

— Dar în sfârşit, care ei? 

— Deocamdată nu ştiu. Vom vedea, monseniore; aveati 
dreptate că nu aţi voit să fac focul. Cred că Senioria Voastră 
este tot atât de prevăzător cât este de viteaz, ceea ce nu e puţin 
spus. Dar să vedem. 

— Să vedem! zise Agenor. 

Şi amândoi înaintară, nu fără oarecare bătaie de inimă, spre 
adâncurile subteranei. 

Musaron mergea primul; ajunse primul şi tot primul îşi lipi 
ochiul de crăpătura din peretele rece al stâncii. 

— Priviţi! spuse el în şoaptă, merită osteneala. 

Agenor privi şi el la rându-i şi tresări. 

— Ce ziceţi? întrebă Musaron. 

— 'Tăcere! făcu la rându-i Agenor. 

XXXIV 


ȚIGANII 


Ceea ce priveau călătorii noştri cu atâta uimire merita într- 
adevăr atenţia pe care i-o acordau atât unul cât şi celălalt. 

lată ce putea să îmbrăţişeze privirea prin crăpătura stâncii. 

Mai întâi o peşteră, la fel cu aceea în care se aflau cei doi 
călători ai noştri; apoi, în mijlocul peşterii, două fiinţe aşezate, 
sau mai degrabă stând pe vine, lângă o lădiţă pusă pe o piatră 
mai lată decât ea; la unul din colţurile pietrei, una din cele două 
fiinţe încerca să ţină dreaptă o lumânare aprinsă care, luminând 
scena, proiecta lumina care atrăsese atenţia călătorilor. 

Cele două fiinţe erau îmbrăcate sărăcăcios şi cu capul 
acoperit de unul din acele văluri împestriţate folosite de 
ţigăncile de pe vremea aceea; Agenor le recunoscu deci ca fiind 
două femei ce făceau parte din acel neam rătăcitor; erau 
bătrâne, judecând după ţinută şi după mişcări. 

La doi paşi de ele se afla o a treia persoană, în picioare, 
gânditoare; însă cum flacăra tremurătoare a lumânării nu-i 
lumina chipul, era cu neputinţă să spui cărui sex aparţinea 
această a treia persoană. 

Intre timp, primele două persoane aşezară câteva grămezi de 
boarfe în chip de scaune. 

Totul ora sărman, sărăcăcios, zdrenţăros; numai lădiţa se 
deosebea în mod ciudat de toată mizeria aceea, fiind din fildeş 
încrustat cu aur. 

În timpul acestei pregătiri, intră o a patra persoană, înaintând 
dinspre fundul peşterii, mai întâi în umbră, apoi în penumbră şi 
în sfârşit în lumină. 

Se apropie, se plecă spre una din cele două femei ce stăteau 
jos şi îi spuse câteva cuvinte pe care nici Agenor nici Musaron 
nu le putură auzi. 

Țiganca de jos ascultă cu atenţie, apoi cu un gest îi făcu semn 
noului venit să plece. 

Agenor băgă de seamă că gestul era poruncitor şi plin de 
nobleţe. 

Persoana ce stătea în picioare, după ce făcuse o plecăciune, 
urmă pe aceea care rostise cele câteva cuvinte, şi amândouă 
dispărură în adâncurile peşterii. 

Atunci, femeia cu gestul poruncitor se ridică la rândul ei şi îşi 
puse piciorul pe piatră. 

Se vedeau destul de limpede mişcările tuturor acelor fiinţe, 
dar nu li se puteau auzi vorbele care, aşa după cum am mai 
spus, rătăceau prin peşteră ca nişte murmure nelămurite. 

Cele două ţigănci rămăseseră singure. 

— Pun rămăşag, monseniore, spuse Musaron în şoaptă, că 
cele două vrăjitoare bătrâne au împreună trei sute de ani. 
Ţiganii ăştia trăiesc vârsta ciorilor. 

— Într-adevăr, zise Agenor, nu par să fie prea tinere. 

În vremea asta, a doua femeie, în loc să se ridice ca prima, se 
aşezase în genunchi şi începuse să desfacă şireturile de la 
ghetele din piele de căprioară care îi acopereau piciorul până 
deasupra gleznei. 

— Pe legea mea! zise Agenor, priveşte tu dacă vrei, eu însă 
mă retrag. Nimic nu e mai urât decât un picior de femeie 
bătrână. 

Musaron, mai curios decât stăpânu-său, rămase, în vreme ce 
cavalerul făcea un pas înapoi. 

— Mai staţi puţin, domnule, vă asigur că acesta e mai puţin 
îngrozitor decât s-ar fi crezut. O! ba dimpotrivă, e fermecător. 
Uitaţi-vă puţin, domnule, uitaţi-vă. 

Agenor se apropie. 

— Ai dreptate, zise el, e nemaipomenit, şi glezna e de o 
perfecţiune încântătoare. O! sunt nişte ţigani de neam bun. 

Bătrâna se duse să înmoaie, într-o apă limpede cum e 
cristalul, ce se prelingea în picături de diamante pe o stâncă, o 
pânză din cele mai fine cu care se apucă să-i spele piciorul 
tovarăşei sale. 

Apoi scotoci în lădiţa încrustată cu aur şi scoase de acolo 
nişte parfumuri cu care frecă piciorul ce stârnea admiraţia şi 
mai cu seamă uimirea celor doi călători. 

— Parfumuri! Alifii! Vedeţi, domnule, vedeţi? strigă Musaron. 

— Ce vrea să zică asta? murmură Agenor care o vedea pe 
ţigancă dând la iveală un.al doilea picior nu. Mai puţin alb şi nu 
mai puţin delicat decât cel dintâi. 

— Domnule, spuse Musaron, e toaleta reginei ţiganilor, şi ia 
uitaţi-vă, acum o dezbracă. 

Într-adevăr, ţiganca, după ce spălase, ştersese şi parfumase al 
doilea picior aşa cum făcuse cu primul, trecu la văl pe care îl 
desprinse cu o deosebită grijă şi cu o nespusă expresie de 
respect. 

Vălul, căzând, în loc să dea la iveală zbârciturile unei 
centenare, aşa cum prezisese Musaron, descoperi un chip 
fermecător, cu ochi negri, cu pielea colorată, cu nasul coroiat 
aşa cum arată cel mai curat tip iberic, şi cei doi călători putură 
recunoaşte o femeie de douăzeci şi şase sau douăzeci şi opt de 
ani, strălucind de o uimitoare frumuseţe. 

Pe când cei doi spectatori erau cufundaţi în extaz, ţiganca 
bătrână întinse pe jos un covoraş din păr de cămilă care, deşi 
lung de vreo zece picioare, ar fi trecut prin inelul unei tinere 
fete; era lucrat dintr-o țesătură al cărei secret nu-l aveau decât 
arabii pe vremea aceea şi care se fabrica din părul unui pui de 
cămilă născut mort. Atunci, prima ţigancă îşi puse amândouă 
picioarele goale pe acel splendid covoraş, în vreme ce, 
terminând cu scoaterea vălului ce-i acoperea celei tinere faţa, 
bătrâna ţigancă se pregătea să-i desprindă vălul cei acoperea 
pieptul. 

Atâta timp cât această din urmă țesătură fu la locul ei, 
Musaron îşi reţinu răsuflarea, însă după ce căzu, el nu se putu 
opri să nu scoată un strigăt de admiraţie. 

La acest strigăt, care fără îndoială fusese auzit de cele două 
femei, lumina se stinse şi întunericul cel mai adânc învălui 
peştera, înecând în adâncurile ei, asemănătoare cu acelea ale 
uitării, realitatea scenei misterioase. 

Musaron simţi că stăpânu-său îi repezea prin întuneric o 
puternică lovitură de picior care, datorită manevrei dibace, 
executată la timp din partea sa, nimeri în perete, fiind însoţită 
de această energică mustrare: 

— Dobitocule! 

Musaron înţelese sau crezu că înţelege că aceasta era în 

acelaşi timp porunca să plece la culcuşul lui şi pedeapsa pentru 
indiscreţia de care dăduse dovadă. 

Se duse deci să se întindă înfăşurat în manta, pe patul de 
frunze pregătit prin grija lui. După cinci minute şi când fu 
absolut sigur că lumina nu avea să se mai aprindă, Agenor se 
duse să se întindă lângă el. 

Musaron se gândi că acum era momentul să facă să i se ierte 
greşeala dându-şi la iveală agerimea minţii. 

— Iată cum s-au petrecut lucrurile, zise el, răspunzând cu glas 
tare la ceea ce fără îndoială că Agenor îşi zicea în sinea lui; ele 
urmau desigur pe partea cealaltă a muntelui o potecă paralelă 
cu a noastră, şi vor fi găsit pe celălalt versant deschizătura 
paralelă cu aceea a peşterii unde ne aflăm noi; aceasta este 
închisă prin mijloc de o stâncă, pe care capriciile naturii sau 
vreo fantezie de-a oamenilor o va fi aşezat unde se află acum ca 
un uriaş perete despărțitor. 

— Dobitocule! se mulţumi să spună pentru a doua oară 
Agenor. 

Totuşi, întrucât această a doua apostrofare fu rostită pe un 
ton mai blând, scutierul văzu în aceasta o îmbunătăţire. 

— Acum, urmă el folosindu-se de tactul lui care nu dădea 
niciodată greş, cine erau femeile acelea? Nişte ţigănci, fără 
îndoială. Ah! da; însă cum se explică parfumurile, alifiile, 
picioarele acelea goale atât de albe, chipul atât de frumos şi 
pieptul acela desigur atât de minunat pe care era să-l vedem - 
când - neghiob ce sunt!... 

Musaron îşi dădu o palmă puternică peste unul din obraji. 

Agenor nu se putu opri să nu râdă. Musaron îl auzi. 

— Regina ţiganilor! urmă el din ce în ce mai mulţumit de sine. 
Nu-mi prea vine a crede, deşi nu văd altă explicaţie acelei 
apariţii curat ca din basme, pe care am făcut-o să dispară din 
prostia mea... O! Dobitoc ce sunt! 

Şi îşi dădu o a doua palmă peste celălalt obraz. 

Agenor înţelese că Musaron, tot atât de curios ca şi el, era 
cuprins de o adevărată căinţă şi îşi aduse aminte că Evanghelia 
nu vrea moartea păcătosului, ci îndreptarea lui. 

De altfel, repararea era îndestulătoare din moment ce 
Musaron ajunsese să-şi dea singur, din chibzuială, calificativul 
pe care i-l dăduse stăpânu-său din mânie. 


CAVALERUL DE MAULEON 


— Ce credeţi despre cele două femei, domnule? îndrăzni în 
cele din urmă Musaron. 

— Gândesc că veşmintele acelea murdare pe care le dezbrăca 
cea mai tânăra din amândouă nu se potrivesc deloc cu 
frumuseţea strălucitoare pe care noi din păcate abia am 
întrezărit-o. 

Musaron scoase un oftat adânc. 

— Şi, urmă Agenor, alifiile şi parfumurile din cutie se 
potriveau încă şi mai puţin cu veşmintele murdare, ceea ce face 
să cred... 

Agenor se opri. 

— O! ce credeţi, domnule? întrebă Musaron. Mărturisesc că 
mi-ar părea foarte bine să am, în această împrejurare, părerea 
unui cavaler atât de luminat ca dumneavoastră. 

— Ceea ce mă face să cred - continuă Agenor, cedând 
ademenirii laudei, fără să-şi dea seama, întocmai ca jupânul 
Corb - că sunt două călătoare, din care una e bogată şi de neam 
mare, ce se duce în vreun oraş îndepărtat; călătoarea bogată şi 
de neam mare a luat această deghizare şi a închipuit acest 
şiretlic ca să nu ispitească lăcomia pungaşilor şi desfrâul 
soldaţilor. 

— Stati puţin, domnule, staţi puţin, urmă Musaron, reluând în 
dialogul dintre ei locul pe care avea obiceiul să-l păstreze; s-ar 
putea să fie una din acele femei pe care le vând ţiganii şi de a 
căror frumuseţe au mare grijă aşa cum geambaşii ţesală şi 
împodobesc caii de preţ pe care îi poartă din oraş în oraş. 

Hotărât lucru, Musaron avea în seara aceea iniţiativa gândirii 
şi izbânda raţionamentului. Astfel că Agenor depuse armele, 
lăsând să se înţeleagă prin tăcerea lui că se recunoştea bătut. 

Adevărul este că Agenor - aşa cum trebuie să fie orice tânăr 
de douăzeci şi cinci de ani, chiar dacă ar avea o dragoste în 
adâncul inimii - fermecat de vederea unui picior drăguţ şi a unui 
chip încântător, se închise în sinea lui, destul de nemulţumit 
sufleteşte. Căci părerea isteţului Musaron putea să aibă un 
sâmbure de adevăr, iar frumoasa misterioasă să nu fie altcineva 
decât o aventurieră care bătea drumurile în anturajul unei trupe 
de ţigani, dansând minunat, cu fermecătoarele ei picioruşe albe 
şi delicate, dansul ouălor sau dansul frânghiei. 

Un singur lucru venea să combată această probabilitate: 

respectul bărbaţilor şi al femeii pentru necunoscută. Însă 
Musaron, prin acea argumentare a cărei logică îl scotea din fire 
pe cavaler, reamintise unele exemple de măscărici foarte 
respectuoşi faţă de maimuța favorită a trupei sau faţă de actorul 
principal care câştiga hrana tuturor. 

Cavalerul pluti dezgustat pe valul îndoielii, până când somnul, 
odihnitorul tovarăş al oboselii, veni să-i răpească facultatea de a 
gândi de care se folosea fără cumpătare de o bună bucată de 
vreme. 

Către orele patru dimineaţa, primele raze ale zilei veniră să 
întindă o manta violetă pe pereţii peşterii, şi la lumina lor 
Musaron se trezi. 

Musaron îşi trezi stăpânul. 

Agenor deschise ochii, îşi adună gândurile şi alergă la 
crăpătura stâncii. 

Dar Musaron clătină din cap, ceea ce însemna că făcuse şi el 
mai înainte acelaşi lucru. 

— Nu mai e nimeni, murmură el, nu mai e nimeni. 

Într-adevăr, era destulă lumină în peştera vecină, expusă 
razelor soarelui ce răsărea, pentru ca să se poată distinge totul: 
peştera era pustie. 

Țiganca, mai matinală decât cavalerul, o luase din loc cu 
oamenii ei; lădiţă, alifii, parfumuri, totul dispăruse. 

Musaron întotdeauna preocupat de partea materială propuse 
să ia o gustare; dar mai înainte de a fi înşirat avantajele 
propunerii sale, urcase creasta muntelui, şi de la înălţimea unde 
era cocoţat ca o pasăre de pradă, putea să descopere linia 
şerpuitoare a muntelui şi întinderile sinilii ale văii. 

Pe un fel de podiş, cam la vreo trei sferturi de leghe de 
înălţimea unde se găsea Agenor, se putea observa - cu ochii 
pasării al cărei loc îl ţinea - un măgar pe care era suită o 
persoană, pe când celelalte trei mergeau pe jos. 

Cele trei persoane care, în ciuda distanţei, se înfăţişară lui 
Agenor cu oarecare exactitate, nu puteau să fie altele decât cei 
patru ţigani care, luând-o pe drumul pe care cei doi călători 
veniseră în ajun, păreau să urmeze poteca pe care Musaron o 
indicase ca ducând spre Soria. 

— Haide, haide, Musaron! strigă el, încălecarea şi să pornim! 
Sunt păsările noastre de noapte, să le vedem şi penele din 

timpul zilei. 

Musaron, care simţea în sinea lui că avea multe lucruri de 
îndreptat, îi aduse cavalerului calul înşeuat, încălecă pe al lui şi- 
l urmă în tăcere pe Agenor care porni la galop. 

Într-o jumătate de oră amândoi se aflau la trei sute de paşi de 
ţigani, pe care îi ascundea deocamdată un pâlc de copaci. 


XXXV 


REGINA ȚIGANILOR 


În două sau trei rânduri ţiganii se uitară înapoi, ceea ce 
dovedea că dacă ei fuseseră văzuţi de cei doi călători, şi aceştia 

fuseseră văzuţi la rândul lor; aceasta îl făcuse pe Musaron să 
emită părerea, însă cu o sfială care nu-i prea stătea în obicei, că 
de îndată ce vor fi cotit după pâlcul de copaci, nu aveau să mai 
vadă mica trupă, deoarece va fi dispărut pe vreun drum 
cunoscut numai de ea. 

Musaron nu se afla într-o zi bună în privinţa presupunerilor 
căci, după ce trecuseră de copaci, îi văzură din nou pe ţigani 
care, în aparenţă cel puţin, îşi vedeau liniştiţi de drum. 

Totuşi Agenor băgă de seamă că se operase o schimbare: 
femeia pe care o văzuse din depărtare călărind pe măgar şi 
despre care nu se mai îndoia că n-ar fi femeia cu picioare albe şi 
cu chip frumos, femeia aceea mergea pe jos, împreună cu 
tovarăşii ei, fără să pară cu nimic deosebită de ei atât în privinţa 
ţinutei cât şi a umbletului. 

— Hei! strigă Agenor, hei! oameni buni! 

Bărbaţii se întoarseră, şi cavalerul băgă de seamă că duseseră 
mâna la brâu, unde le atârna câte un cuţit lung. 

— Monseniore, zise Musaron mereu prevăzător, aţi văzut? 

— Destul de bine, răspunse Agenor. 

Apoi, revenind la ţigani: 

— O! o! zise el, n-aveţi de ce vă teme. Am venit cu gânduri 
prieteneşti, şi îmi pare bine că pot să v-o spun în treacăt, vitejii 
mei. Dacă ar fi altfel, cuţitele voastre ar fi nişte neînsemnate 
arme de atac împotriva platoşei şi scutului meu; şi tot atât de 
neînsemnate arme de apărare împotriva lanciei şi spadei mele. 
Acum, după ce v-am spus despre ce este vorba, vă întreb încotro 
mergeţi? 

Unul din cei doi bărbaţi încruntă din sprâncene şi deschise 
gura spre a răspunde cu vreo vorbă aspră; însă celălalt îl opri 
numaidecât şi, dimpotrivă, răspunse politicos: 

— Nu cumva pentru a vă arăta drumul vreţi să ne urmaţi, 
seniore? 

— Negreşit, răspunse Agenor, fără a mai pune la socoteală 
dorinţa ce o avem de a fi onoraţi de tovărăşia voastră. 

Musaron făcu o strâmbătură plină de înţeles. 

— Ei bine, seniore, răspunse ţiganul cel politicos, mergem la 
Soria. 

— Mulţumesc, văd că se potriveşte de minune: tot la Soria 
mergem şi noi. 

— Din păcate, spuse ţiganul, Senioriile Voastre merg prea 
repede pentru nişte sărmani drumeţi ca noi. 

— Am auzit spunându-se, răspunse Agenor, că bărbaţii din 
neamul vostru pot să se ia la întrecere cu cei mai iuți cai! 

— Se poate, reluă ţiganul; însă nu atunci când au cu ei două 
femei bătrâne. 

Agenor şi Musaron schimbară între ei o privire pe care 
Musaron o însoţi cu o strâmbătură din nas. 

— E adevărat, zise Agenor, şi mai călătoriţi şi cu mijloace atât 
de sărăcăcioase. Femeile ce vă însoțesc cum pot îndura o 
asemenea oboseală? 

— Sunt obişnuite, senor, şi încă de multă vreme, căci sunt 
mamele noastre; noi ţiganii ne naştem în durere. 

— Sunt mamele voastre? spuse Agenor, bietele femei! 

O clipă cavalerul se temu ca nu cumva frumoasa ţigancă să n- 
o fi luat pe alt drum; dar aproape numaidecât se gândi la femeia 
pe care o văzuse urcată pe măgar şi care nu coborâse decât 
după ce-l zărise pe el. Animalul pe care călărea nu era prea 
arătos, însă era de destul de bun ca să cruţe picioruşele acelea 
delicate şi parfumase pe care le văzuse în ajun. 

Se apropie de femei, dar acestea iuţiră pasul. 

— Una din mamele voastre să urce pe măgar, cealaltă va urca 
pe crupa calului meu, zise Agenor. 

— Măgarul e încărcat cu boarfele noastre, spuse ţiganul, ba 
încă şi atâta e destul pentru el. Cât despre calul vostru, senor, 
excelența voastră vrea să glumească, desigur, căci el este un 
animal prea nobil şi prea chipeş pentru o biată ţigancă bătrână. 

În timpul acesta Agenor le măsura din cap până-n picioare pe 
cele două femei, şi în picioarele sprintene ale uneia din ele 
recunoscu încălţămintea din piele de căprioară pe care o 
remarcase în ajun. 

„Ea este!” murmură el, sigur de astă dată că nu se mai înşală. 

— Haide, haide, măicuţă cu văl albastru, primeşte propunerea 
pe care ţi-o fac: urcă înapoia mea pe crupa calului; şi dacă 
măgarul poartă o povară îndestulătoare, atunci însoţitoarea 
dumitale are să urce înapoia scutierului meu. 

— Mulţumesc, senor, răspunse tiganca cu un glas a cărui 
armonie făcu să dispară ultimele îndoieli ce puteau să mai 
rămână în mintea cavalerului. 

— Într-adevăr, zise Agenor cu un accent de ironie care le făcu 
pe cele două femei să tresară, iar pe cei doi bărbaţi să ducă 
mâinile la cuțite, într-adevăr, iată un glas destul de plăcut 
pentru o bătrână. 

— Senor!... spuse cu o voce plină de mânie ţiganul care nu 
vorbise încă. 

— O! să nu ne supărăm, urmă liniştit Agenor. Dacă ghicesc 
după glas că tovarăşa voastră e tânăra, după grosimea vălului 
ghicesc că e frumoasă, asta nu înseamnă că nu aveţi de ce să 
umblaţi la cuțite. 

Cei doi bărbaţi făcură un pas înainte ca pentru a-şi ocroti 
tovarăşa. 

— Opriţi-vă! spuse pe un ton poruncitor tânăra femeie. 

Cei doi bărbaţi se opriră. 

— Aveţi dreptate, senor, zise ea. Sunt tânără şi, cine ştie, 
poate că sunt chiar şi frumoasă. Dar vă întreb, cu ce v-ar putea 
interesa acest lucru, şi pentru ce mi-aţi stingheri călătoria dacă 
aş avea cu douăzeci sau douăzeci şi cinci de ani mai puţin decât 
par! 

Agenor rămăsese nemişcat auzind accentele acelei voci care 
dădea la iveală femeia educată, obişnuită să poruncească. In 
felul acesta, educaţia şi caracterul necunoscutei erau în deplină 
armonie cu frumuseţea ei. 

— Seniora, bâigui tânărul, nu v-aţi înşelat;sunt cavaler. 

— Sunteţi cavaler, foarte bine; însă eu nu sunt o seniora, sunt 
o biată ţigancă, doar mai puţin urâtă poate decât femeile de 
teapa mea. 

Agenor făcu un gest de neîncredere. 

— Aţi văzut vreodată soţii de seniori călătorind pe jos? întrebă 
necunoscuta. 

— O! Acesta e un motiv cam şubred, răspunse Agenor, căci 
acum câteva clipe eraţi pe măgar. 

— E drept, răspunse tânăra femeie, dar cel puţin trebuie să 
recunoaşteţi că veşmintele mele nu sunt ale unei doamne din 
lumea mare. 

— Doamnele din lumea mare se deghizează uneori, atunci 
când femeile din lumea mare au interes să fie luate drept femei 
din popor. 

— Credeţi că o femeie de lume, obişnuită cu mătasea şi 

ca asta? 

Şi îşi arătă ghetele din piele de căprioară. 

— Orice încălţăminte se scoate seara; şi piciorul delicat, 
obosit de mersul zilei, se destinde parfumându-se. 

Dacă femeia ar fi avut vălul ridicat, Agenor ar fi putut vedea 
cum îi urcă sângele în obraji şi cum îi străluceşte ca un sâmbure 
de purpură focul din priviri. 

— Parfumuri, murmură ea privindu-şi tovarăşa cu îngrijorare, 
în vreme ce Musaron, care nu pierduse un cuvânt din 
convorbire, zâmbea pe ascuns. 

Agenor nu încercă să o tulbure mai mult. 

— Doamnă, zise el, un parfum foarte plăcut se răspândeşte 
din persoana voastră; asta am vrut să spun şi nu altceva. 

— Mulţumesc de compliment, seniore cavaler. Dar pentru că 
asta voiaţi să-mi spuneţi şi nu altceva, trebuie să fiţi mulţumit că 
mi-aţi spus-o şi gata. 

— Asta înseamnă că îmi porunciţi să mă retrag, nu-i aşa, 
doamnă? 

— Asta vrea să spună că te recunosc drept un francez, după 
accentul dumitale, seniore, şi mai ales după aluziile dumitale. 
Or, e primejdios să călătoreşti cu francezii, când nu eşti decât o 
biată femeie tânără, foarte simţitoare la amabilităţi. 

— Aşadar, stăruiţi să mă despart de dumneavoastră? 

— Da, seniore, spre marea mea părere de rău, însă stărui. 

Cei doi slujitori, auzind răspunsul stăpânei lor, părură gata să 
susţină această stăruinţă. 

— Vă voi asculta, seniora, zise Agenor; vă rog să mă credeţi 
că nu din pricina aerului ameninţător al celor doi însoțitori ai 
voştri, pe care aş vrea să-i întâlnesc într-o tovărăşie mai puţin 
plăcută decât a voastră ca să-i învăţ să nu mai umble tot mereu 
la cuțite, ci din pricina tainei de care vă înconjurați şi care 
slujeşte fără îndoială vreun interes pe care nu vreau să-l 
împiejdic. 

— Nu-mi împiedici niciun plan, nici nu rişti să lămureşti vreo 
taină, ţi-o jur, spuse călătoarea. 

— Destul, doamnă, zise Agenor; de altfel, adăugă el supărat 
oarecum de puţinul efect pe care-l produsese înfăţişarea lui, de 
altfel încetineala mersului vostru m-ar împiedica să ajung atât 

de repede pe cât e nevoie s-o fac, la curtea regelui don Pedro. 

— A! te duci la regele don Pedro? întrebă cu vioiciune tânăra 
femeie. 

— Chiar din momentul de faţă; şi îmi iau rămas bun, făcând 
cele mai bune urări amabilei voastre persoane. 

Tânăra femeie păru să ia o hotărâre bruscă şi îşi ridică vălul. 

Acest deghizaj grosolan făcea, dacă lucrul era cu putinţă, să 
reiasă şi mai mult la iveală frumuseţea chipului şi eleganța 
trăsăturilor ei; privirea ei era mângâietoare, iar gura 
zâmbitoare. 

Agenor îşi opri calul care şi făcuse un pas înainte. 

— Haide, seniore, zise ea, se vede bine că eşti un cavaler 
delicat şi discret; căci ai ghicit poate cine sunt, şi totuşi nu m-ai 
persecutat, cum ar fi făcut altul în locul dumitale. 

— N-am ghicit cine sunteţi, doamnă, însă am ghicit cine nu 
erati. 

— Ei bine! senior cavaler, pentru că eşti atât de curtenitor, 
spuse frumoasa călătoare, am să-ți povestesc tot adevărul. 

La aceste cuvinte, cei doi slujitori se uitară cu uimire unul la 
altul; dar continuând să zâmbească, falsa țigancă urmă: 

— Sunt soția unui ofițer al regelui don Pedro; fiind despărțită 
de aproape un an de soţul meu, care l-a urmat pe prinţ în 
Franța, încerc să-l întâlnesc la Soria; or, dumneata ştii că 
întreaga regiune e bântuită de soldaţii celor două partide, şi aş 
deveni o pradă importantă pentru oamenii pretendentului; aşa 
că m-am folosit de această deghizare spre a scăpa de ei, până 
când îmi voi fi întâlnit soţul, şi după ce voi fi ajuns la ei, soţul va 
putea să mă apere. 

— Perfect, făcu Agenor convins de astă dată de sinceritatea 
tinerei femei. Ei bine! seniora, v-aş fi oferit serviciile mele, dacă 
n-ar fi la mijloc importanţa misiunii mele care îmi porunceşte 
cea mai mare grabă. 

— Ascultă, domnule, zise frumoasa călătoare; acum când ştii 
cine sunt iar eu ştiu cine eşti dumneata, voi merge cât de 
repede vei vrea, dacă-mi vei îngădui să mă pun sub ocrotirea 
dumitale şi să călătoresc cu escorta dumitale. 

— Ah! ah! zise Agenor; aşadar v-aţi schimbat părerea, 
doamnă? 

— Da, seniore. M-am gândit că aş putea să întâlnesc nişte 

oameni tot atât de pătrunzători dar mai puţin curtenitori decât 
dumneata. 

— Atunci cum vom face, doamnă? Numai dacă aţi primi 
propunerea ce v-am făcut-o la început. 

— O! nu-mi judeca animalul după înfăţişare; aşa umil cum e, 
măgarul meu este de rasă, ca şi calul dumitale; provine din 
grajdurile regelui don Pedro şi ar putea să se ia la întrecere cu 
cel mai iute bidiviu. 

— Dar oamenii dumneavoastră, doamnă? 

— Scutierul dumitale nu o poate lua pe doica mea pe crupă? 
Oamenii mei ne vor urma pe jos. 

— Cel mai bine ar fi, doamnă, să le lăsaţi măgarul celor doi 
slujitori care-l vor folosi rând pe rând, doica voastră să urce 
înapoia scutierului meu, după cum spuneţi, iar dumneavoastră 
înapoia mea, după cum vă propun; în felul acesta, toată lumea 
ar fi mulţumită. 

— Atunci fie cum zici dumneata, încuviinţă doamna. 

Şi într-adevăr, aproape numaidecât, cu uşurinţa unei păsări, 
frumoasa călătoare sări pe crupa calului lui Agenor. 

Cei doi bărbaţi o aşezară la rândul ei pe doică înapoia lui 
Musaron, care nu mai râdea. 

Unul din cei doi bărbaţi încalecă pe măgar, celălalt îl apucă 
de-o parte a şeii, din care îşi făcu un sprijin, şi întreaga trupă 
porni într-un trap întins. 

XXXVI 


CUM AU FĂCUT DRUMUL ÎMPREUNĂ AGENOR ŞI 
CĂLĂTOAREA NECUNOSCUTĂ ŞI DESPRE CE AU 
VORBIT ÎN TIMPUL CĂLĂTORIEI 


Este destul de greu pentru două fiinţe tinere, frumoase, 
spirituale, care se ţin îmbrăţişate şi au parte pe acelaşi cal de 
zdruncinăturile şi neregularităţile drumului, este destul de greu, 
zic, să nu intre într-o discuţie mai intimă. 

Tânăra începu prin a pune întrebări; avea dreptul în calitatea 
ei de femeie. 

— Aşadar, senior cavaler, zise ea, am ghicit bine că eşti 
francez? 

— Da, doamnă. 

— Şi mergi la Soria? 

— O! Asta n-aţi ghicit-o, v-am spus-o eu. 

— Fie... Să-ţi oferi serviciile regelui don Pedro, nu-i aşa? 

Agenor chibzui, înainte de a răspunde categoric la această 
întrebare, că o conducea pe femeie până la Soria, că avea să-l 
vadă pe rege înaintea ei şi că prin urmare nu avea să se teamă 
de indiscreţia ei; de altfel, avea destule de spus înainte de a 
spune adevărul. 

— Doamnă, spuse el, de data asta vă înşelaţi; nu mă duc să-mi 
ofer serviciile regelui don Pedro, având în vedere că aparţin 
regelui Henric de Transtamare, sau mai degrabă conetabilului 
Bertrand Duguesclin, şi merg să-i duc regelui învins propuneri 
de pace. 

— Regelui învins! exclamă tânăra cu un accent trufaş, pe care 
şi-l înfrână numaidecât şi-l transformă în surpriză. 

— Fără îndoială, învins, răspunse Agenor, deoarece 
concurentul este încoronat rege în locul său. 

— Ah! aşa e, spuse cu nepăsare tânăra. Aşadar, mergi să-i 
duci regelui învins propuneri de pace? 

— Pe care ar face bine să le primească, urmă Agenor, căci 
cauza lui e pierdută. 

— Crezi? 

— Sunt sigur. 

— Pentru ce? 

— Pentru că fiind înconjurat de oameni răi şi mai cu seamă de 
sfetnici răi, e cu neputinţă să mai reziste. 

— Înconjurat de oameni răi? 

— Negreşit: supuşi, prieteni, metresă, toţi îl jefuiesc şi îl 
împing la rău. 

— Aşa că supuşii?... 

— Il părăsesc. 

— Prietenii?... 

— ÎL jefuiesc. 

— Şi metresa?... întrebă cu oarecare şovăială tânăra femeie. 

— Metresa îl împinge la rău, răspunse Agenor. 

Tânăra încruntă din sprâncene şi ceva ca un nor îi trecu peste 
frunte. 

— Desigur că vrei să vorbeşti de maură, spuse ea. 

— De care maură? 

— Noua pasiune a regelui. 

— Ce-aţi spus? întrebă Agenor la rându-i, cu o privire 
scânteietoare. 

— N-ai auzit oare spunându-se, întrebă tânăra, că regele don 
Pedro e îndrăgostit nebuneşte de fiica maurului Mothril? 

— De Aissa! exclamă cavalerul. 

— O cunoşti? 

— Fără îndoială. 

— Atunci cum se poate să nu ştii că ticălosul de păgân e pe 
cale s-o împingă în patul regelui? 

— O clipă! izbucni cavalerul întorcându-se palid ca un mort 
spre tovarăşa lui; o clipă, să nu vorbiţi astfel despre Aissa, dacă 
nu vreţi ca prietenia noastră să moară înainte de a se fi născut. 

— Dar cum vrei să vorbesc altfel, seniore când îţi spun 
adevărul? Maura este sau va ajunge metresa recunoscută a 
regelui, pentru că o însoţeşte peste tot, merge pe lângă portiera 
litierei sale, îi dă concerte, serbări şi îşi duce curtenii la ea. 

— Ştiţi asta? întrebă Agenor tremurând, căci îşi amintea ce-i 
spusese primarul lui Musaron. E deci adevărat că don Pedro 
călătoreşte în preajma Aissei? 

— Ştiu multe lucruri, senior cavaler, spuse frumoasa 
călătoare, căci noi care facem parte din casa regelui aflăm 
repede veştile. 

— Oh! doamnă, doamnă, îmi străpungeţi inima! zise cu 
tristeţe Agenor, la care tinereţea îşi deschidea întreaga ei 
floare, ce se compune din două dintre substanţele cele mai 
delicate ale sufletului, credulitatea faţă de cele auzite, naivitatea 
în ceea ce vorbea. 

— Eu îţi străpung inima! întrebă călătoarea cu uimire. O 
cunoşti oare pe femeia aceea? 

— Vai! o iubesc la nebunie, doamnă! spuse cavalerul. 

Tânăra făcu un gest de compătimire. 

— Dar ea, oare ea nu te iubeşte? 

— Zicea că mă iubeşte. O! cu siguranţă că trădătorul acela de 
Mothril s-a folosit faţă de ea de forţă sau de vrăjitorie! 

— E un mare ticălos care i-a făcut mult rău regelui, spuse cu 
răceală tânăra. Dar în ce scop crezi că face el toate astea? 

— E foarte simplu: vrea s-o înlocuiască pe dona Maria Padilla. 

— Aşadar asta e şi părerea dumitale? 

— Desigur, doamnă. 

— Dar, reluă călătoarea, se zice că dona Maria e foarte 
îndrăgostită de rege. Crezi că îngăduie ea ca don Pedro s-o 

părăsească astfel? 

— E femeie, e slabă şi va muri, cum a murit dona Bianca. 
Numai că moartea uneia a fost un asasinat, pe când moartea 
celeilalte va fi o ispăşire. 

— O ispăşire... Aşadar, după dumneata, Maria Padilla are 
ceva de ispăşit? 

— Nu vorbesc de la mine, doamnă; repet ce spune lumea. 

— Atunci crezi că Maria Padilla nu va fi plânsă aşa cum a fost 
plânsă Blanche de Bourbon? 

— Desigur că nu; deşi, după ce vor fi moarte amândouă, se 
prea poate să se dezvăluie că metresa să fi fost tot atât de 
nenorocită ca şi soţia. 

— Atunci dumneata o vei plânge? 

— Da, cu toate că eu ar trebui s-o plâng mai puţin decât 
oricine. 

— Şi penetra ce? întrebă tânăra aţintind asupra lui Agenor 
ochii ei mari şi negri, cuprinşi de mirare. 

— Pentru că se zice că ea l-a sfătuit pe rege să-l asasineze pe 
don Frederic, iar don Frederic era prietenul meu. 

— Nu cumva dumneata eşti cavalerul francez căruia îi dăduse 
întâlnire don Frederic? 

— Da, şi căruia câinele i-a adus capul stăpânului său. 

— Cavalere! cavalere! exclamă tânăra apucându-i mâna lui 
Agenor, ascultă ce-ţi spun: pe mântuirea sufletului ei, pe partea 
de paradis pe care speră s-o aibă Maria Padilla, nu ea i-a dat 
acel sfat, ci Mothril. 

— Însă a ştiut că omorul se va săvârşi, şi cu toate astea nu s-a 
împotrivit. 

Călătoarea tăcu. 

— Asta e de ajuns ca Dumnezeu s-o pedepsească, spuse 
Agenor, sau mai degrabă va fi pedepsită chiar de don Pedro. 
Cine ştie dacă nu cumva sângele fratelui său a trecut între el şi 
femeia aceea, deoarece o iubeşte mai puţin. 

— Poate că ai dreptate, spuse necunoscuta cu un glas 
răsunător; însă răbdare! Are să se termine odată şi asta! 

— Se pare că-l urâţi pe Mothril, doamnă. 

— De moarte. 

— Ce v-a făcut? 

— Mi-a făcut ce a făcut oricărui spaniol: l-a îndepărtat pe rege 

de poporul său. 

— Femeile nutresc rareori faţă de un bărbat, pentru o cauză 
politică, o ură ca aceea pe care păreţi să o nutriţi faţă de 
Mothril. 

— Asta deoarece chiar eu am să mă plâng de el; de o lună de 
zile mă împiedică să mă duc să-mi întâlnesc soţul. 

— Cum aşa? 

— A stabilit în jurul regelui don Pedro o supraveghere atât de 
mare, încât niciun mesaj sau niciun mesager nu ajunge până la 
el şi nici până la cei ce-l slujesc. Eu am trimis soţului meu doi 
curieri care nu s-au mai înapoiat; astfel că nu ştiu dacă voi 
putea să intru la Soria şi dacă însuşi dumneata... 

— O! eu voi intra, căci eu vin ca sol. 

Tânăra clătină ironic din cap. 

— Vei intra dacă vrea el, spuse ea cu o voce aspră, înflăcărată 
de o puternică emoție lăuntrică. 

Agenor întinse mâna şi îi arătă inelul pe care i-l dăduse 
Henric de Transtamare. 

— lată talismanul meu, spuse el. 

Era un inel de smarald a cărui piatră se găsea prinsă între doi 
E împletiţi. 

— Da, într-adevăr, spuse tânăra femeie, poate vei reuşi să 
forţezi gărzile. 

— Dacă voi reuşi să  forţez gărzile, veţi reuşi şi 
dumneavoastră, căci faceţi parte din suita mea şi vă vor 
respecta. 

— Îmi făgăduieşti deci că dacă vei intra dumneata, voi intra şi 
eu cu dumneata? 

— V-o jur, pe cinstea mea de cavaler. 

— Ei bine! Eu te conjur, în schimbul acestui jurământ, să-mi 
spui ce ai dori mai mult în momentul de faţă! 

— Vai! ce doresc eu, nu-mi puteţi da, 

— Spune totuşi, n-are importanţă! 

— Aş vrea s-o revăd pe Aissa şi să-i vorbesc 

— Dacă voi intra în oraş, ai s-o vezi şi ai să-i vorbeşti. 

— Mulţumesc! O! v-aş fi nespus de recunoscător! 

— Cine îţi poate spune dacă dumneata n-ai făcut mai mult 
decât mine? 

— Totuşi, îmi redaţi viaţa. 

— lar dumneata îmi vei fi redat mai mult decât viaţa, spuse 
tânăra cu un zâmbet ciudat. 

Şi cum după schimbul de mărturisiri şi după ratificarea 
tratatului de alianţă ajunseseră în satul unde trebuiau să se 
oprească, frumoasa călătoare sări cu sprinteneală de pe calul lui 
Agenor; şi întrucât ar fi părut cam nepotrivită această tovărăşie 
între creştini şi ţigani, se înţeleseră să se întâlnească din nou a 
doua zi pe drum, la o leghe depărtare de sat. 


XXXVII 


PAJUL 

A doua zi, deşi cavalerul se sculă destul de dimineaţă, el fu 
acela care-i găsi pe ţigani luând gustarea de dimineaţă lângă o 
fântână, la o leghe dincolo de sat, adică la distanţa la care se 
înţeleseseră. 

Luară aceleaşi măsuri ca în ajun şi porniră la drum în aceeaşi 
ordine. 

Ziua se petrecu în convorbiri, la care Musaron şi doica luară 
parte activă. Totuşi, oricât de amabile şi variate ar fi fost 
discuţiile dintre aceste două personaje, vom renunţa să le mai 
înşirăm. Cu toată iscusinţa lui, Musaron nu reugi să afle de la 
bătrână decât ce spusese în ajun tânăra. 

In sfârşit începu să se zărească Soria. 

— Doamnă, zise Agenor, iată oraşul; dacă vă gândiţi că 
maurul veghează aşa cum mi-aţi spus, să nu credeţi că se 
mărgineşte la câteva vizite la porţi şi la creneluri; trebuie să fi 
trimis iscoade şi prin câmpie. Vă sfătuiesc ca de pe acum să vă 
luaţi măsuri de prevedere. 

— Mă gândeam şi eu la acelaşi lucru, spuse tânăra privind în 
juru-i ca pentru a-şi da seama mai bine de împrejurimi. Şi dacă 
vrei să porneşti înainte cu scutierul dumitale, în aşa fel încât să 
nu mergeţi prea repede, măsurile mele vor fi luate înainte de a 
trece un sfert de oră. 

Agenor se supuse. Tânăra cobori, luând-o cu ea pe doică în 
desimea unui tufiş, pe când cei doi însoțitori ai lor supravegheau 
drumul. 

— Haide, haide, nu mai tot întoarce capul, domnule scutier, şi 
imită discreţia stăpânului dumitale, îi spuse doica lui Musaron, 
care semăna cu acei osândiţi ai lui Dante, al căror cap desprins 
din grumaji priveşte înapoi în vreme ce ei merg înainte. 

Însă, cu tot îndemnul primit, Musaron nu se putea hotărî să-şi 
întoarcă privirile în altă parte, atât de mult îl rodea curiozitatea. 

Aceasta pentru că le văzuse pe cele două femei dispărând, 
după cum am spus, într-un desiş de castani şi stejari. 

— Hotărât lucru, domnule, îi spuse el lui Agenor după ce 
rămase convins că privirile-i nu puteau străpunge vălul de 
verdeață cu care se acoperiseră cele două femei; hotărât lucru, 
mi-e tare teamă că în loc să fie nişte înalte doamne, după cum 

presupuneam la început, tovarăşele noastre să nu fie decât nişte 
ţigănci. 

Din nefericire pentru Musaron, nu aceasta era şi părerea 
stăpânului său. 

— Eşti un flecar care profitând de bunătatea mea, ţi-ai cam 
luat nasul la purtare. Tacă-ţi gura. 

Musaron tăcu. 

După câteva minute de mers atât de încet încât abia făcuseră 
jumătate dintr-un sfert de leghe, auziră un strigăt strident şi 
prelung: doica striga după ei. 

Se întoarseră şi văzură apropiindu-se un tânăr îmbrăcat după 
moda spaniolă, purtând pe umărul stâng pelerinuţa pajului care 
se îngrijeşte de cai; făcea semne cu mâna ca să fie aşteptat. 

După câteva clipe se afla lângă ei. 

— Seniore, iată-mă, îi zise lui Agenor, care foarte surprins o 
recunoscu pe tovarăşa lui de drum. 

Părul ei negru era ascuns sub o perucă blondă, umerii săi 
lărgiţi sub pelerină păreau să aparţină unui tânăr plin de 
sănătate, umbletul îi era semeţ, ba chiar şi culoarea feţii părea 
mai oacheşă de când părul îşi schimbase culoarea. 

— După cum vezi mi-am luat măsuri de prevedere, urmă 
tânărul şi socotesc că pajul dumitale va putea să intre fără 
greutate în oraş împreună cu dumneata. 

Şi sări, cu uşurinţa pe care Agenor i-o cunoştea, înapoia lui 
Musaron. 

— Dar doica? întrebă tânărul. 

— Are să rămână în satul vecin, împreună cu cei doi scutieri 
ai mei, până va sosi clipa să-i chem lângă mine. 

— Atunci totul e bine; să intrăm în oraş. 

Musaron şi pajul o luară înaintea stăpânului, care se îndreptă 
spre poarta principală a Soriei, ce se zărea dincolo de o alee de 
copaci bătrâni. 

Dar nu străbătuseră nici două treimi din această alee, că se 
văzură înconjurați de o trupă de mauri, trimişi în întâmpinarea 
lor de santinelele de pe metereze care îi zăriseră. 

Îl întrebară pe Agenor de scopul călătoriei sale. 

Abia declarase că acest scop era să aibă o întrevedere cu don 
Pedro, că trupa îşi strânse rândurile şi îl conduse la 
guvernatorul porţii, un ofiţer ales chiar de Mothril. 

— Vin, spuse Agenor, interogat din nou, din partea 
conetabilului Bertrand Duguesclin spre a avea o întrevedere cu 
prinţul vostru. 

La acest nume, pe care întreaga Spanie învățase să-l 
respecte, ofiţerul păru îngrijorat. 

— Şi cine sunt cei care vă însoțesc? întrebă el. 

— După cum vezi, scutierul şi pajul meu. 

— Bine, rămâneţi aci, voi raporta seniorului Mothril despre 
cererea dumneavoastră. 

— Fă ce vrei, spuse Agenor; însă te previn că nici seniorului 
Mothril şi nici altcuiva nu-i voi vorbi decât numai regelui don 
Pedro; dar bagă de seamă să nu lungeşti prea mult 
interogatoriul căci s-ar putea să mă supăr. 

Ofiţerul se înclină. 

— Sunteţi cavaler, zise el, şi în această calitate trebuie să ştiţi 
că dispoziţia unui şef e neînduplecată; trebuie deci să execut ce 
mi s-a poruncit. 

Apoi întorcându-se: 

— Să fie anunţată Alteța Sa primul ministru, că un străin cere 
să-i vorbească regelui din partea conetabilului Duguesclin. 

Agenor îşi întoarse privirile spre paj, pe care-l văzu foarte 
palid şi foarte îngrijorat. Musaron, mai obişnuit cu aventurile, 
nu tremura pentru un asemenea fleac. 

— Camarade, îi spuse el tinerei femei, iată cum o să-ţi 
reuşească măsurile de prevedere: vei fi recunoscut cu toată 
deghizarea dumitale şi noi vom fi spânzurați ca fiind complicii 
dumitale. Dar n-are importanţă, dacă aşa-i place stăpânului 
meu! 

Necunoscutul zâmbi; o clipă îi fusese de ajuns ca să-şi 
recapete prezenţa de spirit, ceea ce dovedea că nici ea nu prea 
era străină de primejdii. 

Se aşeză deci la câţiva paşi de Agenor şi păru cu totul 
nepăsătoare la cele ce aveau să se întâmple. 

Călătorii, după ce străbătuseră două sau trei camere pline de 
gărzi şi de soldaţi, se găsiră la un moment dat într-unul din 
acele corpuri de gardă ce sunt vârâte între pereţii unui turn; o 
singură uşă ducea într-acolo. 

Toate privirele erau aţintite spre uşa prin care, dintr-un 
moment în altul, se aşteptau să-l vadă intrând pe Mothril. 

Agenor continua să vorbească cu ofiţerul; Musaron intră în 
vorbă cu câţiva spanioli care-i povesteau despre conetabil şi 
despre prietenii lor aflaţi în slujba lui don Henric de 
Transtamare. 

Pajul fu şi el înconjurat de pajii guvernatorului care-l plimbau 
de colo până colo ca pe un copil fără importanţă. 

Numai Mauleon era supravegheat mai serios; încă şi el, prin 
curtenia lui, îl liniştise cu totul pe ofiţer; de altfel ce putea face 
un singur om împotriva a două sute! 

În momentul acela se auzi santinela chemând la arme, iar 
strigătul: Mothril! Mothril! răsună până în fundul corpului de 
gardă. 

Toţi se ridicară. 

Agenor simţi cum îi trece un fel de fior prin vine, îşi cobori 
viziera şi prin grilajul de fier, îl căută din ochi pe tânărul paj 
pentru a-l îmbărbăta; nu mai era acolo. 

— Unde este oare călătoarea noastră? îl întrebă Agenor în 
şoaptă pe Musaron. 

Acesta răspunse în franţuzeşte cu cel mai mare calm: 

— Seniore, vă mulţumeşte mult pentru serviciul ce i l-aţi adus 
de a o face să intre în Soria; m-a însărcinat să vă spun că vă este 
cum nu se poate mai recunoscătoare şi că aveţi să vă daţi seama 
de asta în curând. 

— Ce tot spui acolo? întrebă Agenor uimit. 

— Ce m-a însărcinat ea să vă spun când a plecat. 

— Când a plecat! 

— Da, chiar aşa, când a plecat? Un ţipar nu s-ar fi strecurat 
mai repede printre ochiurile năvodului decât a trecut ea printre 
gărzile postului de pază. l-am văzut de departe pana albă de lă 
pălărie alergând prin umbră, apoi, întrucât n-am mai revăzut-o 
de-atunci, presupun că a reuşit să scape. 

— Domnul fie lăudat! zise Agenor, dar să nu scoţi nicio vorbă. 

Într-adevăr, în camerele vecine răsunau paşii unui mare 
număr de ostaşi. Mothril intră grăbit. 

— Ce s-a întâmplat? întrebă maurul, plimbând în juru-i o 
privire limpede şi pătrunzătoare. 

— Cavalerul acesta, spuse ofiţerul, trimis de seniorul 
Bertrand Duguesclin, conetabilul Franţei, vrea să-i vorbească 
regelui don Pedro. 

Mothril se apropie de Agenor care, cu viziera lăsată, părea o 
statuie de fier. 

— Priviţi, spuse Agenor scoţându-şi mănuşa de oţel şi arătând 
inelul de smarald pe care i-l dăduse prinţul ca semn de 
recunoaştere. 

— Ce e asta? întrebă Mothril. 

— Un inel de smarald care provine de la dona Eleonora, 
mama prinţului. 

Mothril se înclină. 

— Ce doriţi atunci? 

— Am să-i spun regelui. 

— Doriţi să o vedeţi pe Alteța Sa? 

— Aşa vreau. 

— Vorbiţi cu multă mândrie, cavalere. 

— Vorbesc în numele stăpânului meu, regele don Henric de 
Transtamare. 

— Atunci veţi aştepta în această fortăreață. 

— Voi aştepta. Însă vă previn că nu voi aştepta multă vreme. 

Mothril zâmbi ironic. 

— Fie, seniore cavaler, zise el, aşteptaţi deci. 

Şi ieşi, după ce-l salutase pe Agenor, ai cărui ochi aruncau 
flăcări printre zăbrelele de fier ale căştii. 

— Păziţi-i bine, îi şopti Mothril ofițerului, sunt nişte prizonieri 
importanţi de care răspunzi cu capul. 

— Ce să fac cu ei? 

— Am să-ţi spun mâine. Deocamdată, să nu comunice cu 
nimeni. Ai înţeles? 

Ofiţerul salută. 

— Hotărât lucru, spuse Musaron cu cel mai mare calm, cred 
că suntem pierduţi şi că această cutie de piatră ne va sluji drept 
sicriu. 

— Ce strălucit prilej aveam să-l strâng de gât pe păgân! 
exclamă Agenor. Dacă n-aş fi fost ambasador! murmură el. 

— Neajunsul măririlor, spuse cu adâncă filozofie Musaron. 

XXXVIII 


RAMURA DE PORTOCAL 


Agenor şi scutierul său petrecură, în temniţa vremelnică unde 
erau închişi, o noapte foarte proastă; ofiţerul, ascultând de 
poruncile lui Mothril, nu se mai arătă. 

Mothril socotea să revină a doua zi dimineaţa; înştiinţat chiar 
în momentul când se pregătea să-l însoţească pe regele don 
Pedro la o alergare de tauri, avea la dispoziţie întreaga noapte 
spre a se gândi ce avea de făcut; apoi, dacă n-ar fi ajuns la nicio 
concluzie, un al doilea interogatoriu avea să hotărască soarta 
ambasadorului şi a scutierului său. 

Se mai putea chiar ca trimisul conetabilului să primească din 
partea lui Mothril încuviințarea să ajungă până la don Pedro; 
însă în acest caz, însemna că Mothril, printr-un mijloc oarecare, 
ar fi pătruns scopul misiunii sale. 

Marea taină a improvizatorilor în politică este în general să 
cunoască dinainte subiectul asupra cărora vor avea de 
improvizat. 

Părăsindu-i pe cei doi prizonieri, Mothril porni deci spre 
arena, unde, după cum am spus, regele don Pedro dădea celor 
de la curtea sa spectacolul unei alergări de tauri. Acest 
spectacol, pe care regii îl dădeau de obicei ziua, avea loc de 

data asta noaptea, ceea ce îi sporea măreţia; trei mii de făclii de 
ceară parfumată luminau arena. 

Aissa, aşezată la dreapta regelui şi înconjurată de curteni, 
care adorau în ea pe noua stea favorită, Aissa privea fără să 
vadă şi asculta fără să audă. 

Regele, posomorât şi preocupat, cerceta faţa tinerei fete 
pentru a citi în ea speranţa ce i-o dădea neîncetat paloarea 
permanentă a frunţii atât de neprihănite şi nemişcarea 
monotonă a ochilor cu flăcări ascunse. 

Don Pedro, cu inima lui neîmblânzită, cu temperamentul lui 
năvalnic, semăna cu un cal de luptă strâns în zăbale, a cărui 
nerăbdare izbucneşte în tresăriri necunoscute de spectatorii 
care le caută în zadar pricina. 

Apoi deodată fruntea i se întuneca. 

Aceasta pentru că, în vreme ce o privea pe fata cu trăsături 
îngheţate, se gândea la focoasa metresă pe care o lăsase la 
Sevilla, la acea Maria Padilla, despre care Mothril spunea că 
este necredincioasă şi schimbătoare ca norocul, şi care prin 
tăcerea ei făcea plauzibile presupunerile lui Mothril; regele 
simţea o îndoită suferinţă mai întâi din cauza răcelii prezente a 
Aissei şi apoi datorită dragostei din trecut a donei Maria. 

Gândindu-se la femeia aceea, pentru care avea o adoraţie atât 
de adâncă încât era pusă pe seama vrăjitoriei, un oftat amarnic 
îi ieşea din piept şi făcea să se plece, aşa cum face un vânt 
prevestitor de furtună, toate frunţile curtenilor atenţi. 

Tocmai într-unul din acele momente intră Mothril în loja 
regală şi se asigură, printr-o aruncătură de ochi 
atotcuprinzătoare, de starea de spirit a celor de faţă. 

Înţelese furtuna clocotitoare din inima lui don Pedro, ghici că 
pricina nu putea fi decât răceala Aissei, şi îndreptă o privire de 
ameninţare şi de ură spre tânăra fată, care rămase la fel de 
neclintită, deşi înţelesese destul de bine. 

— Ah! bine c-ai venit, Mothril, zise regele. Ai nimerit-o cam 
prost, căci mă plictisesc. 

Intonaţia cu care fuseseră rostite aceste cuvinte le dădea 
aproape sonoritatea sălbatică a unui răcnet. 

— Aduc veşti Alteţei Voastre, spuse Mothril. 

— Importante? 

— Negreşit. Mi-aş deranja oare regele pentru nişte fleacuri? 

— Atunci vorbeşte. 

Ministrul se plecă la urechea lui don Pedro: 

— E vorba de o solie pe care v-o trimit francezii. 

— Vezi, Mothril, zise regele fără a părea să fi auzit ce-i 
spunea maurul, vezi cum se plictiseşte Aissa la curte. Într- 
adevăr, cred că ai face bine s-o trimiţi pe această fată înapoi în 
ţara ei din Africa, pe care o regretă atât de mult. 

— Alteța Voastră se înşală, spuse Mothril; Aissa s-a născut la 
Granada şi, necunoscându-şi ţara pe care n-a văzut-o niciodată, 
nu o poate regreta. 

— Regretă oare ceva? întrebă don Pedro pălind. 

— Nu cred. 

— Dar atunci când cineva nu regretă nimic, se poartă altfel. 
Vorbeşte, râde, trăieşte, ca orice fată la şaisprezece ani. Dar 
fata asta parcă ar fi moartă. 

— Nimic nu este mai ponderat, după cum ştiţi, sire, nimic nu 
este mai neprihănit şi mai rezervat ca o fată din Orient; fiindcă 
v-am spus, deşi născută la Granada, ea este din cel mai curat 
sânge al Profetului; Aissa poartă pe frunte o coroană aspră - 
coroana nefericirii - ea nu poate avea deci acel zâmbet 
nestânjenit, acea veselie limbută a femeilor spaniole. Neauzind 
vreodată nici cum se râde, nici cum trebuie să se vorbească, nu 
poate face ceea ce fac spaniolele, adică să stârnească ecoul unui 
sunet pe care nu-l cunoaşte. 

Don Pedro îşi muşcă buzele şi îşi aţinti privirea arzătoare 
asupra Aissei. 

— O zi nu schimbă o femeie, urmă Mothril, şi cele care-şi 
păstrează multă vreme demnitatea îşi păstrează multă vreme 
iubirea. Dona Maria aproape că vi s-a oferit, şi după cum vedeţi 
dona Maria v-a uitat. 

În clipa în care Mothril rostea aceste cuvinte, o ramură de 
flori de portocal, aruncată de la galeriile de sus, căzu pe 
genunchii lui don Pedro, cu siguranţa unei săgeți care-şi atinge 
tinta. 

Curtenii strigau că e obrăznicie, unii se aplecară înainte spre 
a vedea de unde venea obiectul. 

Don Pedro luă ramura; de ea era prins un bilet. Mothril făcu o 
mişcare pentru a pune mâna pe el; însă don Pedro întinse mâna. 

— Biletul îmi este adresat mie, nu dumitale. 

La vederea scrisului scoase un mic țipăt; la primele rânduri 
pe care le citi, faţa i se lumină. 

Mothril urmărea cu îngrijorare efectul celor scrise. 

Deodată don Pedro se ridică. 

Curtenii se ridicară, gata să-l însoţească pe rege. 

— Rămâneţi, spuse don Pedro; spectacolul nu s-a terminat; 
doresc să rămâneţi. 

Mothril, neştiind ce să creadă despre această întâmplare 
neaşteptată, făcu un pas pentru a-şi urma stăpânul. 

— Rămâi! spuse regele. E voia mea. 

Mothril, înapoiat în lojă, se pierdu împreună cu cei de la curte 
în fel de fel de presupuneri în legătură cu acea întâmplare atât 
de ciudată. 

Puse să-l caute în toate părţile pe autorul acelei îndrăzneţe 
fapte; însă cercetările rămaseră zadarnice. 

Zeci de femei aveau în mână ramuri de portocali şi flori; 
nimeni nu-i putu spune deci de unde plecase biletul acela. 

Îriapoindu-se la palat, Mothril o întrebă pe Aissa; însă Aissa 
nu văzuse nimic, nu băgase de seamă nimic. 

Încercă să pătrundă la don Pedro; uşa era închisă pentru 
toată lumea. 

Maurul petrecu o noapte groaznică; pentru prima oară, un 
eveniment de cea mai mare importanţă scăpa agerimii lui; fără a 
putea să-şi întemeieze această teamă pe nicio probabilitate, 
presimţirile îi spuneau că influenţa lui suferise o ştirbire gravă. 

Mothril nu închisese încă ochii, când don Pedro trimise să-l 
cheme; fu introdus în apartamentele cele mai retrase ale 
palatului. 

Don Pedro ieşi din cameră lui spre a veni în întâmpinarea 
ministrului şi, ieşind, închise cu grijă uşa după el. 

Regele era palid ca de obicei, dar nu necazurile îi dădeau 
această înfăţişare de oboseală; dimpotrivă, un zâmbet de 
mulţumire lăuntrică îi flutura pe buze, iar în privirea lui se 
vedea ceva mai blând şi mai voios ca de obicei. 

Se aşeză făcând din cap un semn prietenesc lui Mothril şi cu 
toate astea maurul crezu că observă pe faţa lui o hotărâre 
ciudată privitoare la relaţiile dintre ei. 

— Mothril, zise el, mi-ai vorbit ieri despre o solie trimisă de 
francezi. 

— Da, monseniore, însă cum nu mi-aţi răspuns, n-am crezut 
de cuviinţă să mai stărui. 

— De altfel, nu erai grăbit să-mi mărturiseşti. Nu-i aşa, reluă 
don Pedro, că ai pus să-i închidă astă-noapte în turnul de la 
Poarta-Joasă? 

Mothril se tulbură. 

— De unde ştiţi, seniore?... murmură el. 

— Ştiu, după câte vezi, şi asta-i important. Cine sunt străinii 
aceia? 

— Nişte francezi, după câte cred. 

— Şi pentru ce îi închizi, de vreme ce îşi zic soli? 

— Îşi zic, acesta e cuvântul, reluă Mothril, căruia o clipă îi 
fusese de ajuns ca să-şi recapete sângele rece. 

— Şi dumneata spui contrariul, nu-i aşa? 

— Nu chiar aşa, sire, căci nu cunosc dacă într-adevăr... 

— Dacă ai vreo îndoială, nu trebuia să-i arestezi. 

— Atunci, ce porunceşte Alteța Voastră?... 

— Să-mi fie aduşi aici numaidecât. 

Maurul se dădu înapoi. 

— Dar e cu neputinţă... spuse el. 

— Pe sângele mântuitorului! Oare li s-a întâmplat ceva? 
întrebă don Pedro. 

— Nu, seniore. 

— Atunci grăbeşte-te să-ţi repari greşeala, căci ai încălcat 
drepturile acestor oameni. 

Mothril zâmbi. Cunoştea el respectul pe care regele don 
Pedro îl avea pentru acest drept al oamenilor, când era vorba de 
cei pe care îi ura, respect pe care-l amintea în momentul acela. 

— Nu voi îngădui, spuse el, ca regele meu să cadă pradă fără 
apărare primejdiei ce-l ameninţă. 

— Nu te mai teme pentru mine, Mothril, spuse don Pedro 
izbind din picior, teme-te pentru dumneata! 

— Nu am de ce să mă tem, căci nu mă ştiu vinovat cu nimic, 
spuse maurul. 

— Nu te ştii vinovat cu nimic. Mothril? la cerne-ţi bine 
amintirile. 

— Ce vrea să spună Alteța Voastră? 

— Vreau să spun că nu-ți plac deloc solii, nici cei care vin din 
Occident nici cei care vin din Orient. 

Mothril începu să simtă oarecare îngrijorare; încetul cu 
încetul discuţia lua o întorsătură amenințătoare; dar întrucât nu 
ştia încă din ce parte avea să vină atacul, tăcu şi aşteptă. 

Regele urmă: 

— E pentru prima oară când arestezi mesagerii ce mi se 
trimit, Mothril? 

— Prima oară! răspunse maurul, jucând totul pe o carte. Au 
venit poate o sută şi nu l-am lăsat pe niciunul să treacă. 

Regele se ridică furios. 

— Dacă am greşit, urmă maurul, îndepărtând de palatul 
regelui meu pe ucigaşii plătiţi de Henric de Transtamare sau de 
conetabilul Bertrand Duguesclin, dacă am sacrificat câţiva 
nevinovaţi, dintre atâţia vinovaţi, capul meu e aici spre a plăti 
greşeala inimii mele. 

Regele se aşeză din nou şi aşezându-se, spuse: 

— Bine, Mothril, ţinând seama de scuza pe care mi-o aduci şi 
care poate să fie adevărată, te iert. Dar să nu se mai întâmple şi 
orice mesager ce-mi va fi trimis să-mi fie adus. IÎnţelegi? Fie că 
vine de la Burgos, fie de la Sevilla, n-are importanţă. Cât despre 
francezi, ei sunt cu adevărat soli, ştiu asta; prin urmare vreau 
să-i tratez ca pe nişte soli ambasadori. Să fie scoşi aşadar 
numaidecât din turn, să fie conduşi, cu onorurile datorate 
misiunii lor, în cea mai frumoasă casă din oraş; mâine îi voi 
primi în audienţă solemnă în marea sală a palatului. Du-te! 

Mothril lăsă capul în jos şi ieşi copleşit de surpriză şi de 
teamă. 


XXXIX 


AUDIENȚA 


Agenor şi credinciosu-i scutier se tânguiau fiecare în felul lui. 
Musaron, cu isteţimea-i cunoscută, îl făcea pe stăpânu-său să 
observe că el prevestise ce are să se întâmple. 

Agenor răspundea, că, ştiind ce avea să se întâmple, trebuia 
totuşi să-şi încerce norocul. 

La care Musaron nu se dădea bătut şi îi amintea că unii soli 
fuseseră atârnaţi în spânzurători, mai înalte poate, însă cu 
siguranţă tot atât de neplăcute ca şi cele scunde. 

La aceasta Mauleon nu găsea nimic de răspuns. 

Se cunoştea cât de expeditiv era don Pedro când era vorba să 
împartă dreptatea. Când cineva face atât de puţin caz de viaţa 
oamenilor, acţionează totdeauna repede. 

Cei doi prizonieri erau frământaţi deci de gânduri negre, iar 
Musaron şi începuse să pipăie pietrele pereţilor, spre a vedea 
dacă vreuna din ele nu se putea desprinde de la locul ei, când 
Mothril apăru în pragul turnului, urmat de o escortă de căpitani 
pe care îi lăsă la uşă. 

Dar oricât de repede ar fi apărut, Agenor tot avusese timp să- 
şi coboare viziera. 

— Francezule, zise Mothril, răspunde-mi fără să minţi, dacă 
totuşi poţi vorbi fără să minţi. 

— [i judeci pe alţii după tine, Mothril, spuse Agenor care, deşi 
dorea să nu-şi înrăutăţească situaţia printr-o pornire de mânie, 
nu putea suferi, mai mult din instinct, să se lase insultat de omul 
pe care-l ura cel mai mult pe lume. 

— Ce vrei să spui, câine! întrebă Mothril. 

— Imi zici câine pentru că sunt creştin. Atunci stăpânul tău 
este tot câine, nu-i aşa? 

Riposta îl descumpăni pe Mothril. 

— Cine-ţi vorbeşte de stăpânul meu şi de religia sa? întrebă 
el. Nu-i amesteca numele cu al tău şi să nu crezi că-i semeni 
pentru că se închină la acelaşi Dumnezeu ca şi tine. 

Agenor se aşeză, ridicând din umeri. 

— Oare ca să-mi spui fleacurile astea ai venit, Mothril? 
întrebă cavalerul. 

— Nu, am să-ţi pun câteva întrebări importante. 

— Atunci, pune-le. 

— Mai întâi să mărturiseşti cum ai făcut ca să intri în 
corespondenţă cu regele. 

— Cu care rege? întrebă Agenor. 

— Eu nu recunosc decât unul singur, trimis al răzvrătiţilor, şi 
acesta este regele stăpânul meu. 

— Don Pedro? Mă întrebi cum am putut coresponda cu don 
Pedro? 

— Da. 

— Nu înţeleg. 

— Tăgăduieşti că ai cerut audienţă regelui? 

— Nu, deoarece chiar prin mijlocirea ta am făcut această 
cerere. 

— Da, însă eu nu i-am transmis-o regelui... şi totuşi... 

— Şi totuşi?... repetă Agenor. 

— Ela aflat de sosirea ta. 

— Ah! făcu Agenor cu o uimire care avu drept ecou un ah! cu 
mult mai elocvent încă ca al lui Musaron. 

— Aşadar, nu vrei să-mi mărturiseşti nimic? întrebă Mothril. 

— Ce vrei să-ţi mărturisesc? 

— Mai întâi prin ce mijloc ai corespondat cu regele? 

Agenor înălţă a doua oară din umeri. 

— Întreabă-i pe paznicii noştri, zise el. 

— Să nu crezi că ai să obţii ceva de la rege, creştinule, dacă 
nu vei avea mai întâi învoirea mea. 

— Ah! spuse Agenor, îl voi vedea deci pe rege. 

— Făţarnicule! făcu Mothril furios. 

— Bun! exclamă Musaron. După cât se pare nu vom mai avea 
nevoie să găurim zidul. 

— Taci din gură! zise Agenor. 

Apoi întorcându-se spre Mothril: 

— Ei bine! Pentru că am să-i vorbesc regelui, vom vedea, 
Mothril, dacă vorbele mele au atât de puţină greutate cum 
presupui tu. 

— Mărturiseşte cum ai făcut ca regele să afle de sosirea ta, 
spune-mi condiţiile în care ai venit să propui paca şi vei avea tot 
sprijinul meu. 

— La ce bun să cumpăr un sprijin de care chiar mânia ta îmi 
dovedeşte în momentul de faţă că mă pot lipsi? spuse Agenor 
zâmbind. 

— Cel puţin arată-mi faţa, izbucni Mothril, tulburat de acel 
zâmbet şi de sunetul glasului. 

— În faţa regelui ai să mă vezi. Regelui îi voi vorbi cu inima şi 
faţa descoperite. 

Deodată, Mothril se lovi cu palma peste frunte şi se uită de jur 

împrejurul camerei: 

— Parcă aveai un paj, spuse el. 

— Da. 

— Unde se află acum? 

— Caută, întreabă, cercetează, este dreptul tău. 

— Tocmai pentru asta te întreb. 

— Să ne înţelegem: este dreptul tău asupra ofiţerilor, 
soldaţilor şi sclavilor tăi, dar nu asupra mea. 

Mothril se întoarse spre oamenii lui: 

— Împreună cu francezul se mai afla un paj. Vedeţi ce s-a 
întâmplat cu el. 

Urmară câteva clipe de tăcere în vreme ce se făceau 
cercetările; fiecare din cele trei personaje aştepta rezultatul 
cercetărilor cu o înfăţişare diferită. Mothril, tulburat, se plimba 
prin faţa uşii ca o santinelă în post, sau mai degrabă ca o hienă 
în cuşcă. Agenor aşezat, aştepta cu nemişcarea şi tăcerea unei 
statui. Musaron, atent la orice, stătea tăcut ca şi stăpânul lui, 
dar nu-l pierdea din ochi pe maur. 

Răspunsul fu că pajul dispăruse din ajun şi nu mai reapăruse 
de atunci. 

— E adevărat? îl întrebă Mothril pe Agenor. 

— Ei drace! făcu cavalerul, oamenii de o credinţă cu tine spun 
acest lucru. Nu cumva mint şi pagânii? 

— Dar pentru ce a fugit? 

Agenor înţelese totul. 

— Desigur că pentru a se duce să-i spună regelui că stăpânul 
lui era arestat, răspunse el. 

— Nu pătrunde nimeni până la rege, atunci când Mothril 
veghează în jurul regelui. 

Apoi deodată, lovindu-se cu palma peste frunte: 

— O! floarea de portocal! zise el. O! biletul! 

— Cu siguranţă că maurul şi-a pierdut minţile, spuse 
Musaron. 

Numaidecât Mothril păru că se linişteşte. Ceea ce descoperise 
era fără îndoială mai puţin groaznic decât de ce se temuse la 
început. 

— Ei bine! zise el, fie. Te felicit pentru iscusinţa pajului tău; 
audiența pe care o doreai îţi este acordată. 

— Şi pentru când? 

— Pentru mâine, răspunse Mothril. 

— Domnul fie lăudat! zise Musaron. 

— Dar să nu-ți închipui cumva, urmă maurul adresându-se 
cavalerului, că întrevederea ta cu regele va avea deznodământul 
fericit pe care îl speri. 

— Eu nu sper nimic, spuse Agenor. Îmi îndeplinesc misiunea, 
atâta tot. 

— Vrei să-ţi dau un sfat? zise Mothril dând glasului o notă 
aproape dulceagă. 

— Mulţumesc, spuse Agnor, nu vreau nimic de la tine. 

— Pentru ce? 

— Pentru că nu primesc nimic de la un duşman. 

La rândul lui, tânărul rosti aceste cuvinte cu un asemenea 
accent de ură, încât maurul se înfioră. 

— Bine, zise el. Adio francezule. 

— Adio, păgânule. 

Mothril ieşi; ştia de fapt ceea ce dorea să afle; regele fusese 
încunoştinţat, însă de o persoană mai puţin primejdioasă. Nu 
era vorba despre ce se temuse la început. 

La două ore după această întrevedere, o gardă impunătoare 
veni să-l ia pe Agenor şi-l conduse din pragul turnului, cu mari 
dovezi de respect, la o casă situată în piaţa Soriei. 

Nişte apartamente spaţioase, mobilate cât mai luxos cu 
putinţă, erau pregătite pentru a-l primi pe sol. 

— Sunteţi aici la dumneavoastră acasă, seniore trimis al 
regelui Franţei, zise căpitanul care comanda escorta. 

— Nu sunt trimisul regelui Franţei, spuse Agenor, şi nu merit 
să fiu tratat ca atare. Sunt trimisul conetabilului Bertrand 
Duguesclin. 

Dar căpitanul se mulţumi să-i răspundă cavalerului printr-un 
salut şi se retrase. 

Musaron dădea târcoale prin fiecare cameră, inspectând 
covoarele, mobilele, stofele, şi spunând de fiecare dată: 

— Cu siguranţă că o să ne simţim mai bine aici decât în turn. 

În vreme ce Musaron trecea în revistă încăperile, marele 
guvernator al palatului intră şi îl întrebă pe cavaler dacă ar dori 
să facă unele pregătiri pentru a apărea în faţa regelui. 

— Niciuna, spuse Agenor; am spada, casca şi platoşa; este 
ţinuta unui soldat, iar eu nu sunt decât un soldat trimis de 

căpitanul său. 

Guvernatorul ieşi poruncind trâmbiţaşilor să sune. O clipă mai 
târziu, aduseră la poartă un cal superb, acoperit cu o teltie de 
toată frumuseţea. 

— Nu am nevoie de alt cal decât de al meu, spuse Agenor; mi- 
a fost luat, să mi se dea înapoi, iată tot ce doresc. 

După zece minute, lui Agenor îi era înapoiat calul. 

O mulţime nesfârşită stătea de-o parte şi de alta a drumului, 
de altfel foarte scurt, ce despărţea casa lui Agenor de palatul 
regelui. Tânărul încercă să descopere, printre femeile 
îngrămădite pe balcoane, pe tovarăşa lui de călătorie, pe care o 
cunoştea atât de bine. Dar era o încercare zadarnică la care 
renunţă destul de repede. 

Întreaga nobilime credincioasă lui don Pedro forma un corp 
de cavalerie rânduit în curtea de onoare a palatului. Spectacol 
măreț al armelor acoperite cu aur. 

Dar Agenor abia se dădu jos de pe cal, că se simţi oarecum 
stânjenit. Întâmplările se urmaseră cu atâta repeziciune, încât 
nu avusese încă vreme să se gândească la misiunea lui, fiind 
aproape convins că această misiune nu se va îndeplini. 

Limba parcă i se lipi de cerul gurii, n-avea nicio idee precisă 
în minte. Toate gândurile i se învălmăşeau prin cap, nehotărâte 
şi izbindu-se unul de altul întocmai ca norii în zilele ceţoase de 
toamnă. 

Intră în sala de audienţe ca un orb căruia îi revine deodată 
vederea sub o rază arzătoare de soare, care luminează pentru el 
un nor de aur, de purpură, de panaşe mişcătoare. 

Deodată răsună un glas puternic, glas pe care îşi amintea să-l 
mai fi auzit, într-o noapte în grădina din Bordeux, într-o zi în 
cortul lui Caverley. 

— Domnule cavaler, spuse acel glas, ai dorit să-i vorbeşti 
regelui, te afli în faţa regelui. 

Aceste cuvinte îndreptară privirile cavalerului spre locul de 
unde veneau. Îl recunoscu pe don Pedro. La dreapta lui se afla o 
femeie voalată ce stătea pe scaun, la stânga, Mothril în picioare. 

Mothril era palid ca un mort: recunoscuse sub armura 
cavalerului pe iubitul Aissei. 

Făcuse această constatare cu iuţeala gândului. 

— Monseniore, zise Agenor, n-aş fi crezut niciodată că am să 

fiu arestat din porunca Senioriei Voastre. 

Don Pedro îşi muşcă buzele. 

— Cavalere, spuse el, eşti francez şi, prin urmare, poate că nu 
ştii că atunci când îi vorbeşti regelui Spaniei îl numeşti Sire sau 
Alteță. 

— Într-adevăr, am greşit, spuse cavalerul înclinându-se 
sunteți rege la Soria. 

— Da, rege la Soria, reluă don Pedro, aşteptând ca cel care a 
uzurpat acest titlu să nu mai fie rege în altă parte. 

— Sire, spuse Agenor, din fericire n-am venit să discut despre 
aceste înalte probleme. Am venit din partea lui don Henric de 
Transtamare, fratele vostru, spre a vă propune o pace bună şi 
cinstită, de care popoarele voastre au o atât de mare nevoie şi 
de care se vor bucura şi inimile voastre de fraţi. 

— Domnule cavaler, zise don Pedro, dacă ai venit să discuţi cu 
mine asupra acestui punct, spune-mi atunci pentru ce vii să-mi 
propui azi ceea ce mi s-a refuzat acum opt zile? 

Agenor se înclină. 

— Alteță, spuse el, nu sunt judecător între puternicele Voastre 
Seniorii. Repet cuvintele ce mi s-au spus, atâta tot. Sunt o cale 
ce se întinde de la Burgos la Soria, de la o inimă de frate la o 
altă inimă. 

— Ah! Dumneata nu ştii pentru ce mi se oferă pacea, zise don 
Pedro. Atunci am să ţi-o spun eu. 

Aşteptând cuvintele regelui, o adâncă tăcere se întinse printre 
cei de faţă; Agenor se folosi de această clipă spre a-şi îndrepta 
din nou privirile asupra femeii voalate şi asupra maurului. 
Femeia voalată stătea tăcută şi nemişcată ca o statuie. Maurul 
era palid şi cu faţa schimbată, ca şi când într-o singură noapte 
ar fi suferit toate durerile de care poate fi lovit un om într-o 
viaţă întreagă. 

— Îmi oferi pacea în numele fratelui meu, zise regele, pentru 
că fratele meu vrea ca eu să n-o primesc şi ştie că nu o voi primi 
în condiţiile pe care mi le vei comunica. 

— Sire, spuse Agenor, Alteța Voastră încă nu cunoaşte care 
sunt aceste condiţii. 

— Ştiu că vii să-mi oferi jumătate din Spania, ştiu că vii să-mi 
ceri nişte ostateci, printre care trebuie să se numere ministrul 
meu Mothril şi familia sa. 


CAVALERUL DE MAULEON 


Mothril, din palid cum era, se făcu vânăt; privirea lui 
înflăcărată părea că voieşte să citească până în fundul inimii lui 
don Pedro, spre a se asigura dacă va stărui în refuzul său. 

Agenor tresări; el nu destăinuise aceste condiţii nimănui, în 
afară de ţigancă, faţă de care îi scăpaseră câteva cuvinte. 

— Într-adevăr, zise el, Alteța Voastră e bine informată, cu 
toate că nu ştiu cum şi prin cine a putut fi. 

În momentul acela, fără afectare şi cu o mişcare firească, 
femeia ce stătea lângă rege îşi ridică vălul brodat cu aur şi îl 
aruncă pe umeri. 

Agenor era cât pe-aci să scoată un țipăt de spaimă: femeia 
care stătea la dreapta lui don Pedro era tovarăşa lui de drum. 

Sângele îi năvăli în obraji; înţelese de unde primise regele 
informaţiile care îl scuteau de sarcina de a expune condiţiile de 
pace. 

— Domnule cavaler, zise regele, află de la mine şi spune mai 
departe celor ce te-au trimis: oricare ar fi condiţiile ce mi se 
propun, este una pe care totdeauna o voi respinge: aceea de a 
împărţi regatul, având în vedere că regatul este al meu şi vreau 
să fiu liber să dispun de el după plac; ca învingător, voi oferi la 
rându-mi condiţii. 

— Atunci Alteța Sa vrea cu tot dinadinsul război? întrebă 
Agenor. 

— Nu îl vreau, îl suport, răspunse don Pedro. 

— Este voinţa neclintită a Alteţei Voastre? 

— Da. 

Agenor îşi desfăcu fără grabă mănuşa de oţel şi o aruncă în 
spaţiul ce-l despărţea de rege. 

— În numele lui Henric de Trastamare, regele Castiliei, aduc 
aici războiul. 

Regele se ridică în mijlocul unui murmur general şi al unui 
înspăimântător zăngănit de arme. 

— Ţi-ai îndeplinit cu credinţă misiunea, domnule cavaler, zise 
el. Rămâne să ne facem şi noi cu cinste datoria de rege. Iți 
oferim douăzeci şi patru de ore de găzduire în oraşul nostru, şi 
dacă nu ai nimic împotrivă, palatul nostru va fi locuinţa 
dumitale, masa noastră va fi şi a dumitale. 

Agenor, fără să răspundă, făcu o plecăciune adâncă regelui şi 
ridicând capul, îşi aruncă privirile asupra femeii ce sta alături 

de rege. 
Ea îl privea zâmbind cu blândeţe. I se păru chiar că duce 
degetul la buze ca pentru a-i spune: „Răbdare! Speră!” 


XL 


ÎNTÂLNIREA 


Cu toată făgăduiala tacită de care el, de altfel, nu prea îşi 
dădea bine seama, Agenor ieşi de la audiență într-o stare de 
nelinişte lesne de descris. Singurul lucru mai lămurit pentru el 
era desigur faptul că tiganca necunoscută, cu care călătorise 
dând dovadă de atâta familiaritate, nu era alta decât vestita 
Maria Padilla. 

Hotărârea lui don Pedro care, pentru a se manifesta, nu 
aşteptase nici măcar cuvintele lui, nu era lucrul ce-l îngrijora 
mai mult; căci, la urma urmelor, don Pedro aflase în ajun ceea 
ce nu avea să afle decât a doua zi; atâta tot. Dar Agenor îşi mai 
amintea să fi destăinuit țigăncii, taina lui cea mai scumpă şi cea 
mai intimă: dragostea pentru Aissa. 

Odată trezită gelozia acelei femei groaznice împotriva 
sărmanei Aissa, cine putea şti unde avea să se oprească furia 
care sacrificase şi până atunci atâtea capete nevinovate? 

Toate aceste gânduri întunecate, trezite deodată în mintea lui 
Agenor, îl împiedicară să bage de seamă privirile fulgerătoare 
ce i le aruncau Mothril şi nobilii mauri, cărora propunerea 
făcută în numele lui Henric de Transtamare le rănise mândria şi 
le vătămase interesele. 

Aprig şi viteaz cum era, cavalerul francez probabil că nu şi-ar 
fi păstrat faţă de ocheadele lor provocatoare întreg calmul şi 

întreaga nepăsare ce trebuie sa fie nelipsite unui sol. 

În clipa în care poate că era gata să le observe şi să răspundă 
la ele, altceva îi atrase atenţia. Abia ieşise din palat şi depăşise 
şirul de gărzi ce-l înconjurau, că o femeie, înfăşurată într-un văl 
lung, îi întinse braţul cu un semn misterios îndemnându-l să o 
urmeze. 

Agenor şovăi o clipă; ştia cu câte capcane îi înconjurau don 
Pedro şi răzbunătoarea lui metresă pe duşmanii lor, ce belşug 
de mijloace foloseau când era vorba de o răzbunare; însă în 
momentul acela, cavalerul, oricât de bun creştin era, se simţi 
oarecum încrezător în acea fatalitate specifică orientalilor, care 
nu-i lasă omului putinţa de a hotări singur şi îi răpeşte astfel - 
oare aceasta nu e o fericire câteodată? - îi răpeşte astfel 
libertatea de a prevedea şi de a alunga răul. 

Cavalerul îşi înăbuşi orice teamă, îşi zise că luptase un timp 
destul de îndelungat, că era bine s-o termine într-un fel sau 
altul, şi că dacă soarta sorocise ca acea oră să fie ultima, cu atât 
mai bine. 

O urmă deci pe bătrână, care străbătu acea mare îmbulzeală 
de oameni, aceeaşi în toate marile oraşe, şi, sigură fără îndoială 
că nu va fi recunoscută, aşa înfăşurată cum era, porni de-a 
dreptul spre casa care îi fusese dată drept locuinţă cavalerului. 

In pragul casei, aştepta Musaron. 

Odată intrat, Agenor fu acela care o conduse pe bătrână până 
la cea mai îndepărtată cameră. La rândul ei, bătrână îl urma, iar 
Musaron, bănuind că avea să se petreacă ceva nou, se ţinea 
după ei. 

De cum intră, bătrână îşi ridică vălul, iar Agenor şi scutierul 
său o recunoscură pe doica ţigăncii. 

După cele petrecute la palat, această apariţie nu-l uimi câtuşi 
de puţin pe Agenor; însă Musaron, în necunoştinţă de cauză, 
scoase o exclamaţie de surpriză. 

— Seniore, spuse bătrâna, dona Padilla vrea să stea de vorbă 
cu dumneavoastră şi doreşte, prin urmare, să veniţi astă-seară 
la palat. Regele trece în revistă trupele nou sosite, timp în care 
dona Maria va fi singură. Poate conta pe dumneavoastră? Veţi 
veni s-o vedeţi? 

— Însă, zise Agenor, care nu putea arăta pentru dona Maria 
bunele sentimente pe care nu le avea, pentru ce doreşte dona 

Maria să mă vadă? 

— Credeţi oare, seniore cavaler, că e o atât de mare 
nenorocire de a fi ales de o femeie ca dona Maria pentru a-i 
vorbi în taină? spuse doica cu acel zâmbet îngăduitor al 
bătrânelor slujnice din sud. N 

— Nu, răspunse Agenor. Însă mărturisesc că îmi plac 
întâlnirile în aer liber, locurile unde spaţiul nu lipseşte şi unde 
un bărbat poate merge cu calul şi cu lancea. 

— lar eu cu arbaleta, zise Musaron. 

— Văd că trebuie să-mi îndeplinesc însărcinarea până la 
capăt, spuse ea. 

Şi scoase din taşca atârnată la brâu un săculeţ în care se afla 
o scrisoare. 

Musaron, căruia într-o atare împrejurare îi revenea totdeauna 
rolul de lector, puse mâna pe hârtie şi citi: 

„Cavalere, acesta este un zălog dat de tovarăşa dumitale de 
călătorie. Vino să mă întâlneşti la ora şi locul pe care ţi le va 
spune doica mea, ca să vorbim despre Aissa”. 

La aceste cuvinte, Agenor tresări, şi cum numele iubitei este 
religia îndrăgostitului, numele Aissei îi păru o ocrotire solemnă 
lui Agenor, astfel că răspunse numaidecât că era gata să o 
urmeze pe doică oriunde ar fi voit să meargă. 

— În cazul acesta, spuse ea, nimic mai simplu; o voi aştepta 
pe Senioria Voastră astă-seară la capela castelului. Capela este 
deschisă ofiţerilor seniorului nostru regele, dar la orele opt 
seara i se închid uşile. Veţi intra la ora şapte şi jumătate şi vă 
veţi ascunde înapoia altarului. 

— Înapoia altarului! zise Agenor clătinând din cap cu 
bănuielile lui de om din nord, nu-mi place întâlnirea dată în 
spatele unui altar. 

— O! n-a veţi nicio teamă, spuse cu naivitate bătrâna; 
Dumnezeu nu se supără în Spania de aceste profanări ce se fac 
destul de des. De altfel nu veţi avea mult de aşteptat; înapoia 
altarului se află o uşă prin care, din apartamentele sale, prinţul 
şi persoanele din preajma sa pot să se ducă la capelă. Am să 
deschid uşa aceea pentru dumneavoastră şi veţi dispărea, fără 
să vă vadă nimeni, pe acel drum necunoscut. 

— Fără să vă vadă nimeni. Hm! hm! urmă Mausaron în 
franţuzeşte, grozav mai seamănă asta cu o capcană, senior 

Agenor, ce ziceţi? 

— N-avea nici o teamă, răspunse cavalerul în aceeaşi limbă; 
avem scrisoarea acelei femei, şi cu toate că e semnată doar cu 
numele de botez, e totuşi o garanţie. Dacă mi se va întâmpla 
vrea nenorocire, te vei înapoia cu această scrisoare la conetabil 
şi la don Henric de Transtamare; le vei vorbi despre iubirea 
mea, despre nenorocirile mele, despre vicleşugul de care se vor 
fi slujit ca să mă atragă în capcană; şi, aşa cum îi cunosc pe 
amândoi, au să se răzbune pe trădători de se va cutremura 
întreaga Spanie. 

— Foarte bine, răspunse Musaron; dar până una alta nu veţi fi 
sugrumat mai puţin. 

— Da; dar dacă într-adevăr dona Maria mă cheamă ca să-mi 
vorbească de Aissa? 

— Domnule, sunteţi îndrăgostit, adică nebun, răspunse 
Musaron, şi un nebun are totdeauna dreptate, mai cu seamă 
când bate câmpii. lertaţi-mă, domnule, dar acesta-i adevărul. Eu 
nu mai mă amestec, puteţi să vă duceţi unde sunteţi chemat. 

Şi cinstitul Musaron oftă adânc după ce termină această mică 
cuvântare. 

— Dar, la urma urmelor, reluă el deodată, pentru ce n-aş 
merge şi eu cu dumneavoastră? 

— Pentru că trebuie dus un răspuns regelui Castiliei, don 
Henric de Transtamare, zise cavalerul, iar în cazul că eu voi 
pieri, numai tu poţi da socoteală de felul cum a fost îndeplinită 
misiunea. 

Şi Agenor îi povesti pe scurt şi lămurit scutierului răspunsul 
lui don Pedro. 

— Insă cel puţin, zise Musaron, care nu se dădea deloc bătut, 
pot să veghez în jurul palatului. 

— Ce rost are? 

— Ca să vă apăr, pe trupul sfântului Iacob! izbucni scutierul, 
ca să vă apăr cu arbaleta mea, care va dobori o jumătate de 
duzină din feţele acelea galbene, în vreme ce dumneavoastră 
veţi dobori o altă jumătate de duzină cu spada. Asta va însemna 
totuşi o duzină de păgâni mai puţin, lucru care ne va prinde bine 
pentru mântuirea sufletului. 

— Dragul meu Musaron, zise Agenor, dimpotrivă, fă-mi 
plăcerea să nu te arăţi deloc. Dacă voi fi ucis, numai zidurile 

alcazarului vor şti ceva despre asta; dar ascultă ce-ţi spun, 
continuă el cu încrederea inimilor cinstite: cred că n-am jignit-o 
cu nimic pe această dona Maria Padilla, aşa că nu are de ce să- 
mi poarte pică, poate chiar că i-am adus un serviciu. 

— Da, însă maurul, însă seniorul Mothril, pe el l-aţi jignit 
îndeajuns, nu-i aşa, şi aici şi în altă parte? Or, dacă nu mă înşel, 
el este guvernatorul palatului, şi ca să vă faceţi o idee despre 
bunele lui dispoziţii în privinţa voastră, el este cel care voia să 
vă aresteze la porţile oraşului şi să vă arunce într-un beci. Sunt 
de acord că nu trebuie să vă temeţi de favorită, ci de favorit. 

Agenor era oarecum superstiţios, el amesteca bucuros religia 
acestui fel de capitulări cu superstiţiile de care se foloseau 
îndrăgostiţii. Se întoarse spre bătrână zicând: 

— Dacă zâmbeşte, am să mă duc. 

Bătrână zâmbea. 

— Înapoiază-te la dona Maria, spuse cavalerul către doică, mă 
învoiesc; astă-seară, la ora şapte, voi fi la capelă, 

— Bine, iar eu voi aştepta cu cheia de la uşă, răspunse 
bătrâna. Adio, senior Agenor; adio, simpaticule scutier. 

Musaron dădu din cap, bătrâna dispăru. 

— Acum, spuse Agenor întorcându-se spre Musaron, să ştii că 
nu-ţi dau nicio scrisoare pentru conetabil, s-ar putea să fii 
arestat şi să ţi-o ia. Îi vei spune că războiul e hotărât, că trebuie 
începute ostilitățile; banii noştri sunt la tine, te vei folosi de ei 
ca să ajungi cât mai repede cu putinţă. 

— Dar dumneavoastră, seniore?... Căci, în sfârşit, trebuie să 
presupunem că nu veţi fi ucis. 

— Eu nu am nevoie de nimic. Dşcă voi fi trădat, am pierdut o 
viaţă de oboseli şi dezamăgiri, de care sunt sătul. Dimpotrivă, 
dacă dona Maria mă ocroteşte, ea mă va face să găsesc cai şi 
călăuze. Pleacă, Musaron, pleacă numaidecât, privirile sunt 
aţintite asupra mea, nu asupra ta. Se ştie că eu rămân, şi asta e 
de ajuns. Pleacă, ai un cal bun şi curaj mare. Cât despre mine, 
voi petrece restul zilei în rugăciuni. Du-te! 

Planul acesta, oricât de primejdios, odată adoptat, era 
înţelept, după cum se înfăţişa situaţia. Astfel că Musaron încetă 
să mai discute, nu din respect pentru stăpânul său, ci din 
convingere. 

Musaron plecă la un sfert de oră după luarea acelei hotărâri 

şi ieşi fără greutate din oraş. Agenor se apucă să se roage, după 
cum spusese, şi la ora şapte şi jumătate se îndreptă spre capelă. 

Bătrâna îl aştepta; îi făcu semn să se grăbească şi deschise 
portiţa trăgându-l după ea pe cavaler. 

După un lung şir de coridoare şi de galerii, Agenor intră într-o 
sală joasă, pe jumătate luminată, înconjurată de o terasă 
acoperită de flori. 

Sub un fel de baldachin stătea o femeie şi lângă ea o sclavă, 
căreia îi făcu semn să plece de îndată ce-l văzu pe cavaler. 

Bătrâna se retrase şi ea din discreţie, de cum îl introduse pe 
cavaler. 

— Îţi mulţumesc pentru punctualitatea dumitale, îi spuse dona 
Maria lui Mauleon. Ştiam eu că eşti mărinimos şi viteaz. Am voit 
să-ţi mulţumesc după ce m-am purtat faţă de dumneata cu 
oarecare viclenie. 

Agenor nu răspunse. Fusese chemat şi se învoise să vină 
pentru a i se vorbi despre Aissa. 

— Apropie-te, zise dona Maria. Sunt atât de legată de regele 
don Pedro, încât a trebuit să ţin seama de interesele lui în dauna 
intereselor dumitale. Însă dragostea mea este o scuză, iar 
dumneata, care iubeşti, trebuie să mă înţelegi 

Maria se apropia de ţinta întrevederii. Cu toate astea Agenor 
se mulţumi să facă o plecăciune şi rămase tăcut. 

— Acum, urmă Maria, când treburile mele au fost puse la 
punct, să vorbim de ale dumitale, senior cavaler. 

— De care? întrebă Agenor. 

— De cele care te interesează cel mai mult. 

Agenor, văzând acel zâmbet sincer, acel gest grațios, acele 
cuvinte pline de bunăvoință, se simţi dezarmat. 

— Vino mai aproape, spuse vrăjitoarea arătându-i un loc lângă 
ea. 

Cavalerul făcu ce i se poruncea. 

— M-ai crezut duşmanca dumitale, spuse tânăra femeie. Cu 
toate astea nu e aşa, şi ca dovadă sunt gata să-ţi fac unele 
servicii, cel puţin egale cu cele pe care mi le-ai făcut dumneata. 

Agenor o privi plin de mirare. Maria Padilla urmă: 

— Oare n-ai fost pentru mine un bun apărător în timpul 
drumului, un bun sfătuitor fără să vrei? 

— Chiar fără să vreau, zise Agenor, deoarece habar n-aveam 

eu cine stau de vorbă. 

— Totuşi am reuşit să-l slujesc pe rege datorită informaţiilor 
date de dumneata, adăugă Maria Padilla zâmbind. Mai 
tăgăduieşte acum că mi-ai fost de folos. 

— Ei bine! am s-o recunosc, doamnă... Cât despre 
dumneavoastră... 

— Nu mă crezi în stare să-ţi fiu de folos. O! cavalere, îmi pui 
la îndoială recunoştinţa! 

— Poate că nu dorinţa vă lipseşte, doamnă! 

— Nici dorinţa, nici posibilitatea. Presupune, de pildă, că ai fi 
reţinut la Soria. 

Agenor tresări. 

— Eu pot să-ţi uşurez ieşirea din oraş, urmă Maria. 

— Ah! doamnă, zise Agenor, făcând acest lucru, serviţi nu 
numai interesele mele, ci şi pe ale regelui don Pedro; căci 
împiedicaţi ca regele să fie învinuit de trădare şi de laşitate. 

— Aş admite cele ce spui, dacă ai fi fost un simplu sol, 
necunoscut de nimeni altcineva, şi, dacă ai fi venit să 
îndeplineşti numai o misiune politică, caz în care nu puteai aţâţa 
decât ura sau neîncrederea regelui. Însă caută bine, nu ai 
cumva un alt duşman la Soria, un duşman cu totul personal? 

Agenor se tulbură în mod vădit. 

— Dacă ar fi aşa, urmă dona Maria, nu-ţi dai seama că acest 
duşman, dacă ai vreunul, nemaiîntrebându-l pe rege, 
neîngrijindu-se decât de ura lui personală, ar putea să-ţi întindă 
o capcană răzbunându-se pe dumneata, fără ca regele să aibă 
vreun amestec în aceasta răzbunare? Ceea ce ar fi uşor de 
dovedit compatrioţilor dumitale, în cazul când s-ar ajunge la o 
explicaţie. Căci, ţine bine minte, cavalere, dumneata te afli aici 
atât pentru a veghea asupra intereselor dumitale cât şi a celor 
ale lui don Henric de Transtamare. 

Agenor lăsă să-i scape un oftat. 

— Ah! cred că m-ai înţeles, spuse Maria. Ei bine! dacă aş 
îndepărta de la dumneata primejdia ce poate să te amenințe în 
această întâlnire?... 

— Mi-aţi salva viaţa, doamnă, şi nu pot spune că salvarea 
vieţii nu prezintă niciun interes; însă în ceea ce mă priveşte, nu 
ştiu dacă aş putea fi destul de recunoscător faţă de mărinimia 
voastră. 

— Pentru ce? 

— Pentru că nu ţin la viaţă. 

— Şi zici că nu ţii la viaţă... 

— Nu, zise Agenor, clătinând din cap. 

— Pentru că ai o mare mâhnire, nu-i aşa? 

— Dă, doamnă. 

— Şi dacă aş cunoaşte această mâhnire? 

— Dumneavoastră? 

— Dacă ţi-aş arăta pricina? 

— Dumneavoastră? Aţi putea să-mi spuneţi... m-aţi putea face 
să văd... 

Maria Padilla se îndreptă spre draperia de mătase care 
închidea terasa. 

— Priveşte! zise ea dând draperia la o parte. 

Se zărea într-adevăr o terasă mai mică despărțită de prima 
printr-un grup de portocali, de rodii şi de leandri. Pe terasa 
aceea, în mijlocul florilor şi scăldată de pulberea de aur a unui 
soare care apunea, o femeie se legăna într-un hamac de 
purpură. 

— Ce zici? întrebă dona Maria. 

— Aissa! exclamă Mauleon împreunând mâinile cuprins de 
admiraţie. 

— Fiica lui Mothril, mi se pare, zise dona Maria. 

— Vai! doamnă, izbucni Mauleon, sorbind cu privirea spaţiul 
care-l despărţea de Aissa. Da, acolo! acolo! aveţi dreptate, acolo 
este fericirea vieţii mele! 

— Într-adevăr, atât de aproape, zise zâmbind dona Maria, şi 
atât de departe! 

— Vă bateti joc de mine, senora? întrebă Agenor cu nelinişte. 

— Să mă ferească sfântul, senior cavaler! Spun numai că dona 
Aissa este în momentul de faţă imaginea fericirii. Deseori se 
pare că nu ai decât să întinzi mâna ca s-o atingi, şi totuşi te 
desparte de ea câte o piedică nevăzută, însă de netrecut. 

— Vai! ştiu; e supravegheată, păzită. 

— Închisă, senior francez, închisă cu zăbrele solide şi cu 
încuietori puternice. 

— Dacă aş putea cel puţin să-i atrag atenţia! exclamă Agenor, 
să o văd, să mă fac văzut de ea! 

— Oare asta ar fi o mare fericire pentru dumneata? 

— Nemaiîntâlnită! 

— Ei bine! vreau să ţi-o ofer. Dona Aissa nu te-a văzut; chiar 
dacă te-ar vedea durerea ei va fi şi mai mare, căci pentru 
îndrăgostiţi e o tristă mângâiere să-şi întindă braţele şi să 
încredinţeze aerului un sărut. Fă ceva mai bun, seniore cavaler. 

— O! ce trebuie să fac? Spuneţi, spuneţi, doamnă, porunciţi, 
sau, mai degrabă, sfătuiţi-mă. 

— Vezi uşa aceea? zise dona Maria arătând o ieşire aflată 
Chiar pe terasă. lată cheia, cea mai mare din cele trei chei 
trecute prin acest inel; nu ai decât să cobori un etaj; un coridor 
lung, asemănător cu cel prin care ai trecut ca să vii aici, duce la 
grădina casei vecine, ai cărei copaci apar la nivelul terasei donei 
Aissa. Ah! începi să înţelegi, mi se pare... 

— Da, da, spuse Mauleon, sorbind vorbele pe măsură ce 
ieşeau din gura donei Maria. 

— Grădina aceasta, urmă ea, este închisă cu un grilaj a cărui 
cheie se află lângă cea dintâi. Odată ajuns acolo, poţi să te 
apropii şi mai mult de dona Aissa căci poţi ajunge până la 
temelia terasei unde se leagănă ea în momentul de faţă; numai 
că zidul acelei terase este prea drept şi cu neputinţă de 
escaladat; dar cel puţin, odată ajuns acolo, poţi să-ţi strigi iubita 
şi să-i vorbeşti. 

— Mulţumesc! mulţumesc! exclamă Mauleon. 

— Dacă te mulţumeşti numai cu asta, cu atât mai bine! spuse 
dona Maria oprindu-l. Totuşi, e primejdios să stai de vorbă astfel 
de la distanţă, poţi fi auzit. Îţi spun asta cu toate că Mothril 
lipseşte; îl însoţeşte pe rege la revista trupelor ce ne sosesc din 
Africa, şi nu se va înapoia decât pe la ora nouă şi jumătate sau 
zece, şi acum este opt. 

— O oră şi jumătate! Oh! doamnă, daţi repede, daţi-mi cheia, 
vă rog fierbinte. 

— Mai e încă timp. Lasă să se stingă ultima rază de soare ce 
înroşeşte încă cerul spre apus; e vorba de un minut sau două. 
Apoi, vrei să-ţi spun ceva?... adăugă ea zâmbind. 

— Spuneţi. 

— Nu ştiu cum să scot de aici cheia asta a treia, cea dată de 
Mothril cu mâna lui regelui don Pedro, şi pe care eu abia am 
putut să pun mâna. 

— Regelui don Pedro! zise Agenor înfiorându-se. 

— Da, urmă Maria. Închipuie-ţi că această a treia cheie 
deschide o uşă ce conduce la o scară foarte uşor de urcat care 
dă chiar pe terasa unde Aissa visează fără îndoială la dumneata 
în această clipă. 

Agenor scoase un țipăt de bucurie nebună. 

— În felul acesta, urmă dona Maria, odată închisă uşa în urma 
dumitale, vei fi liber să stai de vorbă o oră şi jumătate cu fiica 
lui Mothril, şi asta fără teama de a fi deranjaţi. Căci dacă vine 
cineva - şi nu poate veni decât prin casă - vei avea retragerea 
asigurată înspre partea aceasta. 

Agenor căzu în genunchi şi acoperi cu sărutări mâna 
protectoarei sale. 

— Doamnă, spuse ei, cereţi-mi viaţa în ziua când va putea să 
vă fie de folos, şi am să v-o dau. 

— Mulţumesc, păstreaz-o pentru iubita dumitale, seniore 
Agenor. Soarele a dispărut, peste câteva clipe va fi noapte de-a 
binelea, nu-ţi rămâne decât o oră. Du-te şi sa nu mă compromiţi 
faţă de Mothril. 

Agenor se repezi pe scăriţa de la terasă şi dispăru. 

— Seniore francez, îi strigă dona Maria în vreme ce el fugea, 
peste o oră o să-ţi găseşti calul gata de plecare la uşa capelei; 
dar Moithril să nu bănuiască nimic, altfel am fi pierduţi amândoi. 

— Peste o oră, v-o jur, răspunse din depărtare vocea 
cavalerului. 

XLI 


ÎNTREVEDEREA 


Într-adevăr Aissa, singură şi gânditoare, stătea pe terasa de 
jos a palatului care dădea spre apartamentele tatălui ei şi ale ei, 
şi apatică şi visătoare ca o adevărată fiică a orientului, sorbea 
adierea serii şi urmărea cu privirea ultimele raze ale soarelui. 

După ce apuse soarele, privirea începu să-i rătăcească prin 
grădinile măreţe ale Alcazarului, căutând dincolo de ziduri, 
dincolo de copaci, ceea ce căutase dincolo de orizont, atâta 
vreme cât se mai văzuse linia orizontului. În sufletul ei dăinuia 
amintirea aceea stăruitoare, care nu ţine seamă nici de locuri, 
nici de vremuri şi care se numeşte dragoste, adică veşnica 
speranţă. 

Ea visa la câmpiile Franţei, mai înverzite şi mai pline de 
vegetaţie, poate chiar mai parfumate; la grădinile acelea bogate 
din Bordeaux, ale căror umbrare proteguitoare adăpostiseră cea 
mai plăcută clipă din viaţa ei; şi, ca la orice lucru asupra căruia 
se opreşte, mintea omenească încearcă să găsească o 
asemănare tristă sau veselă, tot aşa şi ea se gândea în acelaşi 
timp la grădina din Sevilla, unde îl văzuse prima dată mai de 
aproape pe Agenor, îi vorbise, îi atinsese mâna, pe care acum 
ardea de dorinţa să o mai strângă odată. N 

Gândirea îndrăgostiţilor e plină de prăpăstii. Intocmai ca în 
mintea nebunilor, extremele se încrucişează cu repeziciunea 
incoerentă a visurilor, iar zâmbetul tinerei care iubeşte se 
preface uneori, ca acela al Ofeliei, în lacrimi amare şi în suspine 
sfâşietoare. 

Aissa, cu totul subjugată de amintiri, zâmbi, suspină, vărsă 
lacrimi. 

Ajunsese la lacrimi şi poate avea să treacă la suspine, când un 
pas grăbit răsună pe scara de piatră. 

Crezu că Moithril venise înapoi şi se grăbea, aşa cum făcea 
uneori, să vină să o surprindă în mijlocul celor mai plăcute 
visuri ale ei, ca şi când, la omul acesta clarvăzător până la 
vrăjitorie, sta de veghe o inteligenţă, asemenea unei făclii 
infernale, spre a lumina toate lucrurile din jurul lui, şi a nu-i lăsa 
în întuneric decât gândirea ei, constantă, adâncă şi 
atotputernică. 

Şi cu toate astea i se păru că pasul nu era al lui Mothril, că 
zgomotul venea dintr-o parte opusă aceleia de unde venea de 
obicei Mothril. 

Atunci se gândi cu înfiorare la rege; la regele de care încetase 
cu totul să se mai teamă şi prin urmare îl uitase de când cu 
sosirea donei Maria. Scara de unde venea zgomotul era aceea 
pe care o pregătise Mothril drept trecere tainică pentru 
suveranul său. 

Se grăbi deci, nu să-şi şteargă lacrimile, ceea ce ar fi semănat 
cu o prefăcătorie obişnuită, fapt care ar fi fost mai prejos de 
cugetul ei semeţ, ci să alunge o amintire prea plăcută în 
prezenţa duşmanului ce avea să se înfăţişeze înaintea ochilor. 
Dacă era Mothril, avea voinţa ei, dacă era don Pedro, avea 
pumnalul drept sprijin 

Apoi întoarse spatele spre uşă, ca şi când nimic fericit sau 
ameninţător nu putea ajunge până la ea în lipsa lui Agenor, 
pregătindu-şi urechea să audă cuvântul apru pe potriva pasului 
sinistru care o făcuse să se înfioare. 

Deodată, simţi în jurul gâtului două braţe îmbrăcate în fier; 
scoase un țipăt de mânie şi de dezgust; dar buzele îi fură închise 
de două buze lacome. Atunci, după senzaţia mistuitoare ce-i 
trecu prin vine, mai mult chiar decât privirea ce o aruncă 
asupra lui, îl recunoscu pe Agenor îngenuncheat pe marmură la 
picioarele ei. 

Abia îşi putu înăbuşi un al doilea țipăt de bucurie ce îi ieşi din 
gură şi-i uşură inima. Se ridică, tot înlănţuită de iubitui ei, şi 
puternică întocmai ca pantera care-şi târăşte prada în 
mărăcinişurile de pe muntele Atlas, îl duse, sau mai bine zis îl 


ALEXANDRE DUMAS 


târi pe Agenor pe scara ce adăposti în umbra ei misterioasă 
bucuria celor doi îndrăgostiţi. 

Camera cu storuri lungi a Aissei se afla la capătul scării; ea se 
refugie în braţele iubitului, şi cum lumina de afară era absorbită 
de draperiile groase, cum niciun zgomot nu străbătea prin 
pereţii tapisaţi, nu se auziră timp de câteva minute decât 
săruturi mistuitoare şi suspine înflăcărate pierdute în lungile 
cosiţe negre ale Aissei, care se despletiseră în timpul 
îmbrăţişării şi care îi înfăşurau pe amândoi ca într-un văl. 

Străină de moravurile noastre europene, necunoscând arta de 
a aţâţa dorinţele prin apărare, Aissa se dăruise iubitului ei aşa 
cum trebuie să se fi dăruit prima femeie, sub imboldul 
instinctului, cu înflăcărarea şi avântul unei fericiri pe care o 
simţi că este ea însăşi suprema fericire. 

— Tu! tu! murmura ea tulburată. Tu în palatul regelui don 
Pedro! Tu înapoiat dragostei mele nebune! O! zilele petrecute în 
aşteptare sunt prea lungi, şi Dumnezeu are două măsuri pentru 
timp: minutele în care te văd şi care trec ca umbra; zilele în care 
nu te văd şi care sunt veacuri. 

Apoi, cele două glasuri ale lor se contopiră într-un dulce şi 
lung sărut. 

— O! eşti a mea aşadar! exclamă în cele din urmă Agenor. 
Puțin îmi pasă de ura lui Mothril, puţin îmi pasă de dragostea 
regelui! Acum pot să mor. 

— Să mori! zise Aissa cu ochii umeziţi şi cu buzele 
tremurânde. Să mori! O! nu, nu, nu vei muri, iubitule. Te-am 
salvat la Bordeaux şi te voi mai salva şi aici. Cât despre 
dragostea regelui, priveşte cât de mică este inima mea, cum 
face să zvâcnească o părticică ce abia se vede din pieptul meu. 
Crezi că în inima asta plină în întregime de tine, care nu bate 
decât pentru tine, ar mai fi loc măcar pentru umbra unei alte 
iubiri? 

— O! ferească Dumnezeu să pot gândi o clipă că Aissa mă 
uită, zise Agenor. Dar acolo unde convingerea dă greş, violenţa 
este uneori atotputernică. N-ai auzit povestindu-se despre cele 
întâmplate Lenorei de Ximenes, căreia brutalitatea regelui nu i- 
a lăsat alt refugiu decât mănăstirea? 

— Lenor de Ximenes nu era Aissa, seniore. Ţi-o jur că nu se va 
întâmpla cu una ceea ce s-a întâmplat cu cealaltă. 

— ....XXXXXXXXXX.... muri poate! 

— Ei bine! Nu m-ai iubi mai mult moartă decât să aparțin 
altuia? 

— O! da! da! strigă tânărul strângând-o la piept. O! da, mori, 
mori dacă trebuie! dar să nu fii decât a mea! 

Şi o înlănţui din nou cu braţele într-o mişcare de dragoste 
care semăna aproape a groază. 

Noaptea care lăsase în întuneric pereţii afară, răpise 
lucrurilor din cameră orice fel de formă. În această întunecime 
plină de vorbe de dragoste şi de răsuflări fierbinţi, cum să nu fi 
ars de focul care mistuie fără să lumineze, asemenea acelor 
flăcări groaznice care continuă să ardă şi sub valuri. 

Timp îndelungat, tăcerea morţii sau a dragostei domni în 
camera în care răsunau două glasuri şi îşi alăturau bătăile două 
inimi. 

Agenor se smulse cel dintâi din această fericire nespusă şi îşi 
încinse spada a cărei teacă răsună pe podea. 

— Ce faci? strigă tânăra apucând braţul cavalerului. 

— Ai spus-o chiar tu, răspunse Agenor, că timpul are două 
măsuri: câteva minute pentru fericire, câteva secole pentru 
deznădejde. Plec. 

— Pleci, dar mă iei cu tine, nu-i aşa; plecăm împreună? 

Tânărul se desprinse cu un oftat din braţele iubitei. 

— Cu neputinţă, zise el. 

— Cum, cu neputinţă? 

— Da, am venit aici cu titlul sacru de sol, el este acela care 
mă ocroteşte. Nu pot să-l încalc. 

— Dar eu! exclamă Aissa, eu nu te părăsesc. 

— Aissa, spuse tânărul, am venit în numele bunului conetabil; 
am venit în numele lui Henric de Transtamare, care mi-au 
încredinţat, unul interesele onoarei franceze, celălalt, interesele 
tronului castilian. Ce-ar zice ei când ar vedea că în loc să 
îndeplinesc această dublă misiune, nu m-am ocupat decât de 
interesele iubirii mele? 

— Cine le va spune! Cine te opreşte să mă ascunzi de toate 
privirile! 

— Trebuie să mă înapoiez la Burgos. Sunt trei zile de mers de 
la Soria la Burgos. 

— Sunt rezistentă şi obişnuită cu marşurile repezi. 


ALEXANDRE DUMAS 


— Ai dreptate. Dar marşul călăreţilor arabi este şi el iute, mai 
iute decât va putea fi al nostru. Peste o oră, Mothril va băga de 
seamă evadarea ta; peste o oră, va fi pe urmele noastre, Aissa. 
Nu mă pot înapoia la Burgos ca fugar. 

— Vai! Doamne! Doamne! Să ne despărţim din nou, spuse 
Aissa. 

— De data asta, cel puţin, despărţirea va fi scurtă, ţi-o jur. 
Lasă-mă să mă achit de misiunea mea, lasă-mă să mă înapoiez în 
tabăra lui don Henric, lasă-mă să mă eliberez din funcţia cu care 
m-a însărcinat, lasă-mă să devin din nou Agenor, cavalerul 
francez care te iubeşte, care nu te iubeşte decât pe tine, care nu 
trăieşte decât pentru tine şi atunci, ţi-o jur, Aissa, sub o 
deghizare oarecare, fie chiar sub aceea a unui păgân, mă 
înapoiez la tine, şi atunci eu voi fi acela care te va lua cu forţa, 
chiar dacă nu vei voi să vii. 

— Nu! nu! zise Aissa. Abia de azi a început viaţa mea; până 
azi nu trăiam, căci nu îţi aparţineam; de azi înainte n-aş mai 
putea trăi fără tine; n-aş mai putea suspina şi plânge 
aşteptându-te, aşa cum făceam altădată; nu, aş răcni, m-ar 
sfâşia durerea; de azi înainte sunt soţia ta! Ei bine! să moară 
toţi cei ce se vor împotrivi ca soţia să-şi urmeze soţul! 

— Cum aşa! chiar şi ocrotitoarea noastră, Aissa! chiar şi 
femeia aceea mărinimoasă care m-a călăuzit până la tine, chiar 
şi biata Maria Padilla, pe care s-ar răzbuna Mothril? Şi tu ştii în 
ce fel se răzbună Mothril! 

— Vai! simt că mă părăsesc puterile, murmură fata 
îngălbenind, căci simţea că o putere mai mare, aceea a raţiunii, 
o despărţea de iubitul ei. Însă lasă-mă să vin după tine; am doi 
catâri atât de iuți încât le-o iau înainte celor mai iuți cai. Să-mi 
stabileşti un loc unde te pot aştepta sau unde te pot întâlni; şi, 
n-avea nicio grijă că te voi întâlni. 

— Aissa, pe altă cale, e drept, ajungem la acelaşi rezultat. E 
cu neputinţă! cu neputinţă! 

Fata se lăsă să alunece în genunchi. Mândra maură se afla la 
picioarele lui Agenor, rugându-se, implorând. 

În clipa aceea, sunetul trist şi plângăreţ al unei guzle străbătu 
spaţiul pe deasupra capetelor lor imitând strigătul unui prieten 
îngrijorat care cheamă. Amândoi tresăriră. 

— De unde vine zgomotul? întrebă Aissa. 

— Ghicesc de unde, zise Agenor; vino, vino. 

Amândoi se urcară din nou pe terasă. 

Privirile lui Agenor se îndreptară îndată spre terasa Mariei. 

Întunericul era destul de adânc, însă totuşi, la lumina slabă a 
stelelor, cei doi tineri putură desluşi o rochie albă aplecată 
peste parapet şi întoarsă cu faţa spre ei. 

Poate că ar fi stat la îndoială dacă era o stafie sau o femeie. 
Dar în aceeaşi clipă vibrația corzii răsunătoare se făcu auzită 
din aceeaşi direcţie. 

— Mă cheamă, murmură Agenor, auzi cum mă cheamă. 

— Vino! vino! striga, ca şi când ar fi pogorât din cer, glasul 
înăbuşit al donei Maria. 

— O auzi, Aissa? O auzi? făcu Agenor. 

— Vai! Nu văd nimic, nu aud nimic, bolborosi fata. 

În acelaşi timp răsunară trâmbiţele, care, de obicei, îl anunțau 
pe rege la înapoierea sa la palat. 

— Dumnezeule mare! strigă Aissa preschimbată deodată în 
femeie grijulie şi slabă. Vin; fugi, dragul meu Agenor, fugi! 

— Încă un rămas bun, făcu Agenor. 

— Ultimul poate, murmură fata, lipindu-şi buzele de ale 
iubitului ei. 

Şi îl împinse pe tânăr spre scară. 

Paşii acestuia nu încetaseră să răsune, când cei ai lui Mothril 
se făcură auziţi; şi uşa ce ducea la Maria Padilla abia se 
închidea, când cea a camerei Aissei se deschidea. 

La trei zile după întâmplările pe care le-am povestit, Agenor, 
pe acelaşi drum urmat la venire, îl ajungea din urmă pe 
Musaron şi dădea socoteală despre misiunea sa lui Henric de 
Transtamare. 

Toţi îşi dădeau seama de primejdiile pe care le întâmpinase 
Agenor în îndeplinirea soliei sale. Ca urmare, conetabilul îi 
mulţumi, îl lăudă şi îi propuse să ia loc alături de vitejii lui 
bretoni, sub steagul pe care-l purta Silvestru de Budes. 

Din toate părţile se făceau pregătiri de război. Prinţul de 
Wales obținuse învoirea să treacă prin ţinuturile regelui Navarei 
şi se unise cu don Pedro, aducându-i o armata numeroasă spre a 
o adăuga la chipeşele lui trupe din Africa. 

De partea lor, aventurierii englezi, aliaţi hotărâți ai lui don 
Pedro, îşi propuneau să dea cât mai multe lovituri bretonilor şi 
gasconilor, duşmanii lor înverşunaţi. 

Se înţelege de la sine că cele mai îndrăzneţe şi în acelaşi timp 
cele mai bănoase planuri frământau mintea prietenului nostru, 
căpitanul Hugues de Caverley. 

Henric de Transtamare nu rămăsese nici el mai prejos cu 
pregătirile de război. Îi chemase pei cei doi fraţi ai săi, don 
Tellez şi don Sancho, le încredinţase comanda unor trupe, şi 
acum mărşăluia în etape scurte în întâmpinarea fratelui său don 
Pedro. 

Prin întreaga Spanie se simţea acea înflăcărare nervoasă care 
parcă pluteşte prin aer şi care precedează marile evenimente. 
Musaron, mereu prevăzător şi filozof în acelaşi timp, îl îndemna 
pe stăpânul lui să se înfrupte din cel mai gustos vânat şi să bea 
din cel mai bun vin, spre a fi mai puternic în bătălie, acoperindu- 
se de cât mai multă glorie. 

În sfârşit Agenor, pradă gândurilor ce-l frământau, îndrăgostit 
mai mult ca oricând, după acea fericire de o clipă, combina 
toate mijloacele posibile şi imposibile pentru a se apropia de 
Aissa, a o răpi, spre a nu fi silit să aştepte norocul atât de 
îndoielnic al unei bătălii, unde soseşti mândru şi puternic, dar 
din care poţi ieşi fugar sau rănit de moarte. 

În acest scop, din dărnicia lui Bertrand, cumpărase doi cai 
arabi, pe care Musaron îi antrena în fiecare zi punându-i să facă 
drumuri lungi şi să îndure foamea şi setea. 

În cele din urmă se răspândi vestea că prinţul de Wales 

trecuse dincolo de defileuri şi intrase în câmpie. El se îndrepta 
cu armata pe care o adusese din Guyenna, spre oraşul Vittoria, 
la mică depărtare de Navarette. 

Avea treizeci de mii de călăreţi şi patruzeci de mii de 
pedestraşi. Era o forţă aproape egală cu aceea pe care o 
comanda don Pedro. 

De partea lui, Henric de Transtamare avea sub ordinele sale 
şaizeci de mii de pedestraşi şi patruzeci de mii de călăreţi. 

Bertrand se instalase cu bretonii săi în ariergardă, lăsându-i 
pe spanioli să se arate făloşi şi să sărbătorească victoria şi de o 
parte şi de alta, fără s-o fi câştigat încă nici unii, nici alţii. 

Însă el avea spionii lui, care îi raportau zi cu zi ce se petrecea 
în armata lui don Pedro, ba chiar în a lui don Henric; cunoştea 
de asemenea planurile lui Caverley chiar din clipa în care 
bogata imaginaţie a aventurierului le zămislea. 

Ştia prin urmare că vrednicul căpitan, ademenit de capturile 
de regi pe care le mai făcuse, îi propusese prinţului de Wales să 
termine războiul dintr-o singură lovitură. 

Planul lui, cum nu se poate mai simplu, era acela al păsării de 
pradă care pluteşte atât de sus prin aer încât se face nevăzută, 
şi deodată se năpusteşte asupra prăzii şi o răpeşte în ghearele ei 
tocmai când aceasta se aşteaptă mai puţin. 

Hugues de Caverley se unea cu Juan Chandos, cu ducele de 
Lancaster şi cu o parte din avangarda engleză, năvălea fără 
veste asupra taberei lui don Henric, îl răpea, pe el şi pe curtenii 
lui, făcând astfel rost, cu o singură lovitură, de douăzeci de 
răscumpărări, din care una singură ar fi fost de ajuns să 
îmbogăţească şase aventurieri. 

Prinţul de Wales se învoise; el nu avea nimic de pierdut ci, 
dimpotrivă, totul de câştigat din târgul ce i se propunea. 

Din nefericire, seniorul Bertrand Duguesclin avea, după cum 
am spus, spioni care îi raportau tot ce se petrecea în tabăra 
duşmană. 

Şi din nefericire, pe deasupra, avea împotriva englezilor, în 
general, o veche pică de breton, iar împotriva lui Caverley în 
special, o ură proaspătă. 

Îi sfătui deci pe spionii lui să nu doarmă o clipă, sau, dacă i-ar 
fura somnul, să nu doarmă decât cu un singur ochi. 

Drept urmare, fu înştiinţat de cele mai neînsemnate mişcări 

ale jupânului Hugues de Caverley. 

Cu o oră înainte ca vrednicul căpitan să părăsească tabăra 
prinţului de Wales, conetabilul luă şase mii de călăreţi bretoni şi 
spanioli şi trimise, pe un drum opus faţă de al său, pe Agenor şi 
Le Begue de Vilaine să ocupe un post într-o pădure ce despărţea 
un defileu. 

Fiecare din cele două trupe trebuia să ocupe partea de 
pădure pe de margini, apoi, după ce englezii vor fi trecut, să 
închidă defileul în urma lor. 

La rândul lui, Henric de Transtamare, înştiinţat la vreme, îşi 
ţinea toţi oamenii înarmaţi. 

Caverley avea deci să se izbească de un zid de fier, apoi, când 
ar fi voit să bată în retragere, s-ar fi găsit înconjurat de un alt 
zid de fier. 

Incă de la căderea nopţii oameni şi cai se aflau la pândă. 
Fiecare călăreț, culcat la pământ, ţinea în mână frâul calului 
său. 

Către ora zece, Caverley pătrunse în defileu cu întreaga lui 
trupă. Englezii mergeau cu atât de mare siguranţă, încât nici nu 
puseră să cerceteze pădurea, ceea ce de altfel pe timpul nopţii 
ar fi fost dacă nu cu neputinţă, cel puţin foarte greu. 

În urma englezilor, bretonii şi spaniolii se apropiară întocmai 
ca cele două capete ale unui lanţ pe care îl închizi. 

Spre miezul nopţii, se auzi mare zarvă: Caverley se năpustea 
asupra taberei regelui don Henric, iar acesta îl primea cu 
strigătele de: Don Henric şi Castilia! 

Atunci Bertrand, avându-l pe Agenor la dreapta şi pe Le 
Begue de Vilaine la stânga, porni în galop cu întreaga-i trupă, la 
strigătul: Notre-Dame-Guesclin! 

În acelaşi timp, focuri mari se aprinseră pe flancuri şi 
luminară scena, arătându-i lui Caverley pe cei cinci sau şase mii 
de aventurieri ai săi prinşi între două trupe. 

Caverley nu era omul care să caute o moarte glorioasă, dar 
zadarnică. Dacă s-ar fi aflat în locul lui Eduard al III-lea, la 
Crecy, ar fi fugit; dacă ar fi fost în locul prinţului de Wales, la 
Poitiers, s-ar fi predat. 

Insă cum nu te predai decât atunci când nu mai ai încotro, 
mai cu seamă că dacă te predai rişti să fii spânzurat, dădu 
pinteni calului care porni în galop şi, printr-una din 

deschizăturile lăturalnice, dispăru, aşa cum la teatru dispare 
trădătorul printr-una din culisele slab închise. 

Întreg calabalâcul lui, o sumă însemnată în aur, o casetă cu 
pietre scumpe şi bijuterii, rodul a trei ani de prădăciuni, în 
timpul cărora, pentru a scăpa de frânghie, vrednicului căpitan îi 
trebuise mai mult geniu decât des-făşuraseră vreodată 
Alexandru, Hanibal sau Cezar, căzură în mâinile cavalerului de 
Mauleon. 

Musaron se apucă să socotească prada, în vreme ce erau 
jefuiţi morţii, iar prizonierii erau vârâţi în lanţuri. Băgă de 
seamă atunci că se afla în serviciul unuia din cei mai bogaţi 
cavaleri ai creştinătăţii. 

Această schimbare, de o mare însemnătate, se făcuse în mai 
puţin de o oră. 

Aventurierii fuseseră măcelăriți; numai două sau trei sute 
scăpaseră cu mare greutate. 

Această izbândă insuflă atâta îndrăzneală spaniolilor, încât 
don Tellez, fratele mai tânăr al lui don Henric de Transtamare, 
dând pinteni calului, voia să meargă chiar în clipa aceea spre 
inamic fără nicio pregătire. 

— Un moment, senior conte, spuse Bertrand, presupun că n- 
aveţi să porniţi singur spre inamic şi să riscaţi de-a fi prins într- 
un chip atât de lipsit de glorie. 

— Dar socotesc că întreaga armată va porni odată cu mine, 
răspunse don Tellez. 

— Nu, seniore, nu, răspunse Bertrand. 

— Bretonii să rămână dacă vor, zise don Tellez, însă eu voi 
merge cu spaniolii. 

— Pentru ce? 

— Pentru a-i bate pe englezi. 

— S-avem iertare, spuse Bertrand, englezii au fost bătuţi de 
bretoni, însă n-ar mai putea fi bătuţi şi de spanioli., 

— Poftim! exclamă furios don Tellez înaintând spre conetabil. 
Şi pentru ce, mă rog? 

— Pentru că, spuse Bertrand fără să se tulbure, pentru că 
bretonii sunt mai buni soldaţi decât englezii, însă englezii sunt 
mai buni soldaţi decât spaniolii. 

Tânărul prinţ simţi cum i se urcă mânia la cap. 

— Ciudat lucru ca aici, în Spania, să fie stăpân un francez, 


ALEXANDRE DUMAS 


zise el; dar vom afla îndată dacă don Tellez va asculta în loc să 
poruncească. Aşadar, toată lumea să mă urmeze! 

— Cei optsprezece mii de bretoni nu se vor clinti din loc decât 
dacă le fac eu semn să se mişte, zise Bertrand, Cât despre 
spaniolii voştri, nu sunt stăpânul lor decât dacă stăpânul vostru 
şi al meu, don Henric de Transtamare, le porunceşte să-mi dea 
ascultare. 

— Ce prevăzători sunt francezii! izbucni don Tellez scos din 
sărite. Cum îşi păstrează sângele rece nu numai în faţa 
primejdiei, ci şi în faţa insultei. Felicitările mele, senior 
conetabil. 

— Da, monseniore, răspunse Bertrand, sângele meu e rece 
când se stăpâneşte, însă e cald când curge. 

Şi fiind gata să se înfurie, conetabilul îşi apăsă pumnii vânjoşi 
în cămaşa de zale. 

— Vă spun că e rece! urmă tânărul, şi asta pentru că sunteţi 
bătrân. Or, când îmbătrâneşti, începe să-ţi fie frică. 

— Frică! strigă Agenor împingându-şi calul în faţa lui don 
Tellez. Oricine va spune vreodată despre conetabil că e fricos, 
nu va ajunge s-o spună a doua oară! 

— Taci! prietene, zise conetabilul, să-i lăsăm pe nebuni să-şi 
vadă de nebuniile lor şi să avem răbdare! 

— Respectă sângele regal! strigă don Tellez, respectă-l, auzi 
dumneata! 

— Respectă-te singur, dacă vrei să fii respectat, zise deodată 
un glas care îl făcu să tresară pe tânărul prinţ, căci era glasul 
fratelui său mai mare care fusese înştiinţat de această sfadă 
supărătoare; şi mai cu seamă nu-l insulta pe aliatul nostru, pe 
eroul nostru. 

— Mulţumesc, sire, spuse Bertrand. Glasul vostru e destul de 
mărinimos că îmi cruţă o treabă totdeauna tristă, aceea de a-i 
pedepsi pe obraznici. Dar nu despre dumneavoastră vorbesc, 
don Tellez: sunt convins că aţi şi înţeles cât de mult greşiţi. 

— Greşesc... eu pentru că am spus că vom da bătălia? Nu este 
aşa, sire, că vom porni către inamic? zise don Tellez. 

— Să porniţi către inamic... în momentul de faţă! izbucni 
Duguesclin, dar e cu neputinţă. 

— Nu, dragul meu conetabil, zise don Henric, stă atât de mult 
în putinţa noastră încât mâine în zori ne vom afla în toiul luptei. 

— Seniore, vom fi bătuţi. 

— Şi pentru ce? 

— Pentru că poziţia e proastă. 

— Nu există poziţie proastă; nu există decât viteji sau laşi! 
izbucni don Tellez. 

— Seniore conetabil, zise regele, nobilii mei îmi cer să-i duc la 
luptă şi eu nu pot să le refuz ce-mi cer. L-au văzut coborând în 
câmpie pe prinţul de Wales aşa că ar avea aerul că fug din faţa 
lui. 

— De altfel, reluă don Tellez, conetabilul va fi liber să ne 
privească la lucru şi să se odihnească atunci când noi vom lupta. 

— Domnule, răspunse Duguesclin, voi face tot ce vor face 
spaniolii, şi chiar mai mult, nădăjduiesc; căci luaţi seama la ce 
vă spun: peste două ore atacati, nu-i aşa? 

— Da. 

— Ei bine! peste patru ore veţi lua-o la fugă colo pe câmpie 
din faţa prinţului de Wales, iar eu şi bretonii mei vom fi aici 
unde sunt eu acum, fără ca un singur pedestraş să fi dat înapoi 
cu un pas, fără ca un singur călăreț să fi dat înapoi cu o 
potcoavă. Rămâneţi aici şi veţi vedea. 

— Haide! seniore  conetabil, spuse Henric, nu fi aşa 
prăpăstios. 

— Spun adevărul, sire. Ziceţi că vreţi să daţi bătălia? 

— Da, conetabile, vreau pentru că o datorez. 

— Fie, atunci. 

Apoi întorcându-se către bretoni: 

— Copii, se va da bătălia. Aşadar, pregătiţi-vă... Sire, toţi 
aceşti viteji şi cu mine, urmă el, astă-seară vom fi ucişi sau 
prinşi, dar înainte de toate facă-se voia voastră. Numai că, 
amintiţi-vă bine că eu nu-mi voi pierde decât viaţa sau 
libertatea, pe când Alteța Voastră va pierde un tron. 

Regele lăsă capul în jos şi întorcându-se către prietenii săi: 

— Bunul conetabil este cam aspru cu noi în dimineaţa asta, 
zise el; totuşi, faceţi-vă pregătirile, seniori. 

— E oare adevărat că vom fi ucişi astăzi? întrebă Musaron 
destul de tare ca să poată fi auzit de conetabil. 

Acesta se întoarse. 

— Vai! Doamne! Da, bunule scutier, spuse el cu un zâmbet, e 
adevărul curat. 

— Păcat! făcu  Musaron  lovindu-se peste buzunarele 

pantalonilor pline cu aur, să fim ucişi tocmai în momentul când 
eram şi noi bogaţi şi puteam să ne bucurăm de viaţă. 

BĂTĂLIA 


La o oră după cugetarea tristă a bunului scutier, aşa cum îi 
spusese Bertrand lui Musaron, soarele se înălţă deasupra 
câmpiei Navarette, tot atât de curat, tot atât de calm şi tot atât 
de potolit ca şi când n-ar fi avut să lumi- neze în curând una din 
cele mai vestite bătălii care au însângerat analele omenirii. 

Când se înălţă soarele, câmpia era ocupată de armata regelui 
Henric, dispusă în trei corpuri. 

Don Tellez, împreună cu fratele său Sancho, ocupa aripa 
stângă, în fruntea a douăzeci şi cinci de mii de oameni. 

Duguesclin, cu şase mii de călăreţi îmbrăcaţi în armuri, adică 
aproape optsprezece mii de cai, se afla în avangardă. 

In sfârşit însuşi don Henric, aflat în dreapta, cam pe acelaşi 
plan cu cei doi fraţi ai săi, ocupa aripa dreaptă cu douăzeci şi 
una de mii de călăreţi şi treizeci de mii de pedestraşi. 

Această armată era dispusă în aşa fel de parcă ar fi fost trei 
trepte ale unei scări. 

Mai aveau o rezervă de aragonezi călări, bine echipați şi 
comandati de conții de Aigues şi de Roquebertin. 

Era la 3 aprilie 1368, iar în ziua din ajun fusese o căldură 
înăbuşitoare şi foarte mult praf. 

Regele Henric încălecă pe o frumoasă catârcă de Aragon şi 
străbătu rândurile escadroanelor sale, încurajându-i pe unii, 
lăudându-i pe alţii, stăruind mai cu seamă asupra primejdiei ce-i 
păştea dacă ar cădea vii în mâinile crudului don Pedro. 

Conetabilul stătea nepăsător şi hotărât la postul său, iar don 
Henric se dusese să-l îmbrăţişeze spunându-i: 

— Braţul acesta îmi va da pentru totdeauna coroana. 

Regii găsesc totdeauna asemenea vorbe în clipa primejdiei. 
Este adevărat că primejdia, în trecere, îi târăşte după ea, aşa 
cum face vârtejul cu ţărâna. 

Apoi se aşeză în genunchi, cu capul descoperit, făcu o 
rugăciune şi toată lumea îl imită. 

În momentul acela razele soarelui ce răsărea apărură din 
spatele muntelui Navarette, iar soldaţii, privind soarele, zăriră 
primele lăncii engleze presărând colina, de unde începură să 
coboare agale, înşiruindu-se în trepte pe diferitele podişuri de la 
poalele muntelui. 

Agenor recunoscu printre steagurile aflate în primele rânduri 
pe acela al lui Caverley, mai ţeapăn şi mai mândru chiar decât 
fusese în momentul atacului nocturn. Lancaster şi Chandos 
care, ca şi căpitanul nostru, scăpa-seră de la înfrângerea din 
timpul nopţii, erau împreună cu el, cu atât mai hotărâți cu cât 
trebuiau să-şi ia o revanşă cumplită. 

Tustrei luară poziţie în faţa lui Duguesclin. 

Prinţul de Wales şi regele don Pedro se aşezară în faţa lui don 
Sancho şi a lui don Tellez. 

Jean Grailly, zis captalul de Buch?!, se aşeză în faţa regelui 
don Henric de Transtamare. 

În loc de cuvântare în faţa trupelor sale, prinţul Negru, 
tulburat la vederea atâtor mii de oameni care aveau să se 
măcelărească, vărsă lacrimi şi ceru lui Dumnezeu, nu izbânda, ci 
dreptul acela care este deviza coroanei Angliei.?? 

Apoi sunară trâmbiţele. 

Indată câmpia se cutremură sub picioarele cailor, şi un 
zgomot asemănător cu cel a două tunete ce se rostogolesc unul 


121-Captal, nume folosit în evul mediu, în Gasconia, sinonim cu 
căpitan, cu senior. (N.T.) 

%22-Deviza de pe stema Angliei: „Dieu et mon droit” (Dumnezeu şi 
dreptul meu) este în franceză (N.T.) 

spre altul răsună prin aer. 

Între timp cele două avangarde, compuse din oameni hotărâți 
şi mai cu seamă experimentați, nu înaintau decât la pas. 

După săgețile care la început întunecară cerul, călăreţii se 
repeziră unul spre altul, luptară corp la corp şi pe tăcute; pentru 
partea de armată care nu ajunsese încă la încăierare, era un 
spectacol groaznic şi aţâţător. 

Prinţul Negru se lăsă şi el antrenat în vâltoare ca un simplu 
cavaler. 

Îndreptă în galop întregul său corp de armată împotriva lui 
don Tellez. 

Era prima bătălie regulată la care lua parte tânărul, şi vedea 
venind spre el nişte oameni care, împreună cu bretonii, treceau 
drept cei mai viteji soldaţi din lume. 

Îl cuprinse frica şi dădu înapoi. 

Călăreţii săi văzându-l că dă înapoi făcură şi ei calea-ntoarsă 
şi într-o clipită întreaga aripă stângă a armatei intră în 
debandadă sub înrâurirea uneia din acele panici spre care sunt 
târâţi chiar şi cei mai viteji, acoperindu-se de ruşine fără voia 
lor. 

Trecând din nou prin faţa bretonilor care, deşi formaseră la 
început avangarda, se găseau acum în urmă prin mişcarea pe 
care o făcuse don Tellez trecând înainte, don Tellez îşi grăbi 
calul întorcând capul. 

Cât despre don Sancho, acesta întâlni privirea dispreţuitoare 
a  conetabilului şi, oprindu-se scurt sub această privire 
atotputernică, se întoarse spre inamic şi se lăsă prins. 

Don Pedro, care pornise în urmărirea fugarilor împreună cu 
prinţul de Wales, doritor să tragă foloase din acest prim succes, 
văzând aripa stângă împrăştiată, se întoarse îndată spre fratele 
său Henric, care lupta vitejeşte împotriva captalului de Buch. 

Dar atacat din flanc de şapte mii de lăncieri odihniţi şi 
înflăcăraţi de izbândă, începu să dea înapoi. 

În mijlocul zgomotului de fier izbit de fier, al cailor 
nechezând, al luptătorilor ce urlau de furie, se auzea vocea 
regelui don Pedro întrecând tot acel zgomot şi strigând: „Nicio 
milă faţă de răzvrătiți! nicio milă!” 

El lupta cu o secure aurită, a cărei poleială, de la ascuţiş până 
la mâner, era înroşită de sânge. 

Între timp rezerva, în rândurile căreia intraseră Olivier de 
Clisson şi seniorul de Retz, care ocoliseră locul bătăliei, era dată 
peste cap şi pusă pe fugă. Numai Duguesclin cu bretonii lui, 
care, aşa cum făgăduiseră, nu dădură un pas înapoi, strânşi într- 
un loc de nebiruit, păreau o stâncă de fier în jurul căreia veneau 
să se încolăcească, întocmai ca nişte şerpi lungi şi lacomi, 
batalioanele învingătoare. 

Duguesclin aruncă o privire fugară asupra câmpiei; îşi dădu 
seama că bătălia era pierdută. 

Văzu treizeci de mii de soldaţi fugind în toate direcţiile, văzu 
duşmanul peste tot unde cu o oră înainte erau aliaţi şi prieteni. 
Înţelese că nu-i mai rămânea decât să moară făcând duşmanului 
cât mai mult rău cu putinţă. 

Îşi aruncă privirile spre stânga şi zări un zid vechi, ce slujise 
drept meterez unui oraş distrus. Două companii de englezi îl 
despărţeau de acel sprijin, la care odată ajuns nu mai putea fi 
atacat decât din faţă. Dădu un ordin cu vocea lui plină şi 
răsunătoare; cele două companii engleze fură zdrobite, iar 
bretonii ajunseră la zidul protector. 

Acolo, Bertrand îşi refăcu linia şi răsuflă o clipă. 

Le Begue de Vilaine şi mareşalul Andreghem se mai odihneau 
puţin şi ei. 

Agenor, al cărui cal fusese ucis în învălmăşeală, aştepta 
îndărătul unuia din stâlpii zidului calul de rezervă pe care i-l 
aducea Musaron. 

Conetabilul se folosi de această clipă de răgaz spre a-şi ridica 
viziera căştii; îşi şterse faţa năduşită şi plină de praf şi privi în 
jurul lui socotind liniştit câţi oameni îi mai rămâneau. 

— Regele? întrebă el. Unde e regele? A murit? A fugit? 

— Nu, seniore, spuse Agenor, nici n-a murit nici n-a fugit. 
Priviţi-l cum se retrage şi vine spre dumneavoastră. 

Don Henric, acoperit de sânge duşman amestecat cu al său, 
cu partea de sus a căştii zdrobită de o lovitură de secure, venea 
spre conetabil, luptând ca un cavaler viteaz. 

Într-adevăr, hărțuit, gâfâind, dând înapoi fără să fugă, ajutat 
şi de calul său care, cu genunchii îndoiţi de efort, nu încetase o 
clipă să privească spre duşman, viteazul rege venea încet spre 
bretoni, atrăgând puhoiul de englezi care, întocmai ca nişte 
corbi, jinduiau după această pradă bogată. 

Bertrand dădu ordin la o sută de oameni să-l susţină pe don 
Henric şi să-l elibereze din împresurare. 

Aceşti o sută de oameni se năpustiră asupra a zece mii, îşi 
tăiară o trecere şi formară în jurul prinţului un brâu în mijlocul 
căruia mai putu şi el să răsufle. 

Dar de îndată ce se văzu liber, don Henric schimbă calul cu 
un scutier, îşi azvârli casca zdrobită de lovituri, luă alta din 
mâinile unui paj, se asigură că pumnul îi strângea tot atât de 
tare spada şi, puternic ca un al doilea Anteu căruia îi este de 
ajuns să atingă pământul zise: 

— Prieteni! Voi m-aţi făcut rege. Priviţi dacă sunt vrednic să 
fiu! 

Şi se aruncă din nou în învălmăşeală. 

Îl văzură atunci ridicându-şi de patru ori spada şi la fiecare 
lovitură căzu un duşman. 

— Spre rege! Spre rege! spuse conetabilul; să-l salvăm pe 
rege! 

Într-adevăr, era şi timpul: englezii îl înconjurau pe don 
Henric, aşa cum îl înconjură valurile mării pe înotător. Era să fie 
prins, când conetabilul ajunse lângă el. 

Bertrand îl apucă de braţ şi, trimițând câţiva bretoni între 
rege şi inamic: 

— Ajunge, destul curaj! Mai mult ar fi o nebunie. Bătălia e 
pierdută, fugiţi! E de datoria noastră să murim aici ocrotindu-vă 
retragerea. 

Regele se încăpăţâna să rămână; Bertrand făcu un semn: 
patru bretoni îl apucară pe Henric de Transtamare. 

— Acum, Notre-Dame-Guesclin! strigă conetabilul. Pe inamic! 
pe inamic! 

Şi coborând lancea, cu oamenii ce-i mai rămâneau, aşteptă 
izbitura a treizeci de mii de călăreţi, izbitură cumplită, care 
părea că avea să răstoarne până şi zidul de care se sprijinea 
mica trupă. 

— Aici trebuie să ne luăm adio, zise Musaron trimițând spre 
inamic ultima săgeată ce-i mai rămânea în tolbă. Vai! senior 
Agenor, uitaţi-vă maurii aceia îngrozitori de dinapoia englezilor. 

— Ei bine! adio, dragul meu Musaron, zise Agenor încălecând 
din nou şi venind să se aşeze alături de conetabil. 

Norul de oameni se apropia bubuind, gata să izbucnească; 

prin praf se vedea înaintând doar o pădure de lăncii aplecate 
orizontal. 

Dar deodată, în spaţiul încă gol, cu riscul de a fi zdrobit între 
cele două mase de oameni, se avântă un cavaler cu armura 
neagră, cu casca neagră, cu coroana neagră, ţinând în mână un 
baston de conducător de oaste. 

— Opriţi! spuse cavalerul Negru ridicând braţul. Cine mai 
face un pas e mort! 

La glasul acesta puternic caii porniţi într-un iureş nebun se 
răsuciră în zăbale; unii chiar atinseră pământul cu încheietura 
picioarelor dinapoi, cambrându-se. 

Prinţul, în momentul acela singur în spaţiul rămas liber, privi, 
cu acea tristeţe bine cunoscută din care posteritatea i-a făcut o 
aureolă, pe bretonii neînfricaţi gata să dispară sub povara 
numărului. 

— Oameni buni, viteji cavaleri, nu vreau să muriţi astfel! 
Uitaţi-vă: niciun zeu n-ar putea rezista aici. 

Apoi, întorcându-se către Duguesclin, spre care făcu un pas 
salutându-l: 

— Bunule conetabil, urmă el, sunt prinţul de Wales şi doresc 
ca dumneata să trăieşti; moartea dumitale ar lăsa un mare gol 
printre viteji. Dă-mi spada dumitale, te implor. 

Duguesclin era un om care înţelegea adevărata mărinimie; 
cea a prinţului îl mişcă. 

— E un cavaler loial cel care vorbeşte, zise el, şi eu înţeleg 
engleza vorbită în felul acesta. 

Şi îşi aplecă spada. 

La glasul prinţului lor, englezii înaintară, cu lancea în jos, fără 
grabă, fără mânie. 

Conetabilul îşi apucă spada de lamă. Se pregătea să o predea 
prinţului. 

Deodată, don Pedro acoperit de sânge, cu armura îndoită în 
zeci de locuri, apăru pe calul său plin de spumă. 

li părăsise pe cei ce fugeau pentru a veni la cei ce mai 
rezistau încă. r 

— Cum! strigă el repezindu-se spre conetabil. Cum! li lăsaţi 
să trăiască pe oamenii aceştia! Dar nu vom fi niciodată stăpâni 
atâta timp cât ei vor trăi. Nicio milă! Moarte lor! moarte lor! 

— Ah! iată o vită necioplită, strigă Duguesclin, şi ca o vită 

necioplită va muri. 

Apoi, cum prinţul se repezea spre el, ridică spada ţinând-o de 
lamă şi dădu cu mânerul de fier o asemenea lovitură în capul lui 
don Pedro, încât acesta, îndoindu-se sub lovitura care ar fi 
doborât un taur, căzu pe crupa calului, pe jumătate mort. 

Duguesclin îşi ridică arma-i groaznică. 

Dar, repezindu-se înaintea prinţului, conetabilul lăsase un 
spaţiu gol în urma lui; doi englezi se strecuraseră pe acolo, şi pe 
când el ridica amândouă braţele, îl apucară unul de cască, altul 
de mijloc. 

Cel care îl ţinea de cască îl trăgea înapoi, cel care îl ţinea de 
mijloc încerca să-l smulgă din şa. 

— Seniore conetabil, strigară amândoi deodată, predaţi-vă 
sau muriţi. 

Bertrand înălţă capul şi, puternic ca un taur sălbatic, îl 
smulse din şa pe englezul care îl apucase de cască, în vreme ce 
strecurând vârful spadei pe sub grumăjerul englezului care îl 
ţinea de mijloc, îi străpunse gâtul înăbuşind ameninţarea în 
sânge. 

Dar alţi o sută de englezi se năpustiră asupra lui, gata să dea 
fiecare câte o lovitură uriaşului. 

— Să vedem, strigă prinţul Negru cu un glas de tunet, să 
vedem cine va fi atât de îndrăzneţ să-l atingă măcar cu un 
deget. 

Îndată cei mai înverşunaţi făcură un pas înapoi, şi Duguesclin 
se văzu liber. 

— Destul, monseniore, zise el, vă datorez de două ori spada. 
Sunteţi cel mai mărinimos învingător din lume. 

Şi îşi întinse spada prinţului. Agenor o întnidea şi el pe a lui. 

— Eşti nebun? îi zise Bertrand. Ai la dispoziţie un cal bun şi 
odihnit. Fugi, du-te în Franţa, spune-i bunului rege Carol că sunt 
prizonier; şi dacă nu vrea să facă nimic pentru mine, du-te şi 
caută-l pe fratele meu Olivier; el va face. 

— Dar monseniore... obiectă Agenor. 

— Nu-ţi dă nimeni atenţie dumitale, pleacă, aşa vreau eu. 

— Pe cai! Pe cai! zise Musaron, care nu cerea altceva mai bun 
decât să o şteargă mai repede. Să ne folosim de faptul că 
suntem mici, ne vom întoarce mari. 

Într-adevăr, Le Begue de Vilaine, mareşalul, marii căpitani 

erau disputaţi de englezi. Agenor se strecură printre ei, 
Musaron se strecură înapoia stăpânului şi amândoi, pornindu-şi 
caii la galop, se depărtară sub o ploaie de săgeți, cu care îi 
salutară, însă prea târziu, Caverley şi Mothril. 

DUPĂ BĂTĂLIE 


Numărul prizonierilor făcuţi în ziua aceea fusese considerabil. 

Învingătorii numărau oamenii cum se numără sacii de bani 
sigilaţi. 

Împreună cu Caverley, Cavalerul Verde şi câţiva francezi 
aventurieri se remarcau prin acea lăudabilă ocupaţie care 
consta în a jefui prizonierul, după ce un secretar îi înscria cu 
grijă numele, prenumele, titlurile şi gradul. 

Învingătorii împărţiseră prizonierii în loturi. Duguesclin făcea 
parte din lotul prinţului de Wales. 

Prinţul îl dăduse în paza captatului de Buch. 

Jean de Grailly se apropie de Bertrand, şi, luându-i mâna, 
începu să-i tragă binişor mănuşa de oţel, după care scutierii săi 
se apucară să-i scoată conetabilului diferitele piese ale armurii. 

Bertrand îi lăsa liniştit să-şi vadă de treabă; nu se folosea de 
nicio violenţă faţă de el; conetabilul îşi număra mereu prietenii, 
oftând de fiecare dată când lipsea vreunul la acest apel tăcut. 

— Viteazul conetabil, îi spuse Grailly, dumneata m-ai făcut 
prizonier la Cocherel; vezi cât de schimbătoare e soarta; astăzi 
eşti dumneata prizonierul meu. 

— O! o! făcu Bertrand, te înşeli, seniore; la Cocherel eu te-am 
prins, la Navarette dumneata mă păzeşti; la Cocherel erai 
prizonierul meu, la Navarette eşti păzitorul meu. 

Jean de Grailly roşi; dar atât de mare era respectul ce se 
dădea pe vremea aceea nenorocirii, încât preferă să nu 
răspundă. 

Duguesclin se aşeză pe marginea unui şanţ şi le făcu semn lui 
Le Begue de Vilaine, lui Andreghem şi celorlalţi să se apropie de 
el, căci prinţul de Wales tocmai poruncise să sune trâmbiţele şi 
să se adune soldaţii. 

— Urmează rugăciunea; căci Alteţa Sa e un prinţ viteaz şi 
foarte cucernic. Să ne rugăm şi noi. 

— Pentru a-i mulţumi lui Dumnezeu că aţi scăpat cu viaţă? 
întrebă Le Begue de Vilaine. 

— Pentru a-i cere răzbunare! răspunse Bertrand. 

Într-adevăr, prinţul de Wales, după ce adresase în genunchi 
mulţumiri Domnului pentru această mare izbândă, îl chemă pe 
don Pedro, care arunca în juru-i nişte priviri sălbatice şi nu 
plecase genunchiul o singură clipă, pierdut cum era într-o 
contemplare sinistră. 

— Iată-vă victorios, zise prinţul Negru, şi cu toate astea aţi 
pierdut o mare bătălie. 

— Cum aşa? întrebă don Pedro. 

— Un rege e învins atunci când îşi recapătă coroana vărsând 
sângele supuşilor săi. 

— Nişte răzvrătiți! izbucni don Pedro. 

— Ei bine! Nu i-a pedepsit Dumnezeu destul că v-au părăsit? 
Sire, feriţi-vă să nu vă pedepsească întocmai ca pe ei, dacă îi 
părăsiţi pe cei pe care vi-i încredinţează. 

— Seniore! murmură don Pedro înclinându-se, vă datorez 
coroana, însă vă implor, adăugă el îngălbenindu-se de mânie şi 
de ruşine, nu fiţi mai neînduplecat decât cel Atotputernic... nu 
mă loviți, pe mine care vă mulţumesc. 

Şi îndoi genunchiul. Prinţul Eduard îl ridică. 

— Mulţumiţi-i lui Dumnezeu, spuse el... mie nu-mi datoraţi 
nimic. 

După care prințul îi întoarse spatele şi intră în cortul său 
pentru a lua o mică gustare. 

— Copii, strigă don Pedro, dând în sfârşit frâu liber dorinţei 
sale sălbatice, jefuiţi morţii: a voastră să fie prada zilei de azi! 

Şi călare pe un cal odihnit, el străbătu cel dintâi câmpia, 
uitându-se cu atenţie la fiecare grămadă de cadavre şi 
îndreptându-se mai mult spre țărmurile râului unde don Henric 
de Transtamare se luptase cu captalul de Buch. 

Cum ajunse acolo descălecă, îşi puse la brâu pumnalul lung şi 
ascuţit şi, bălăcindu-se cu picioarele prin sânge, începu să caute 
pe tăcute. 

— Eşti pe deplin încredinţat că l-ai văzut căzând? întrebă el 
pe Grailly. 

— Sunt sigur, răspunse captalul. Calul i s-a prăbuşit lovit de 
securea pe care scutierul meu o azvârle cu o dibăcie fără 
pereche. 

— Dar el, dar el?... 

— El a dispărut sub un nor de săgeți. Am văzut sânge pe 

armele lui şi un munte întreg de corpuri zdrobite prăbuşindu-se 
peste el şi acoperindu-l. 

— Bine! bine!... să căutăm, răspunse don Pedro cu o bucurie 
sălbatică... Ah! iată colo ornamentul de aur ai unei căşti! 

Şi cu sprinteneala unui tigru, sări peste cadavre, dând la o 
parte pe cele care-l acopereau pe cavalerul cu ornamentul de 
aur. 

Cu mâna tremurândă, cu ochii holbaţi, ridică viziera căştii. 

— Scutierul său! zise el, nimeni altul decât scutierul! 

— Dar sunt armele prinţului, spuse Grailly. E adevărat că nu 
are coroana pe cască. 

— Viclenie! viclenie! Laşul îi va fi dat armele sale scutierului 
ca să poată fugi mai uşor... Dar am prevăzut totul; câmpia e 
încercuită, n-a putut să treacă râul... lată nişte persoane pe care 
mi le aduc maurii mei credincioşi... cu siguranţă că se află 
printre ele. 

— Căutaţi mai departe printre celelalte cadavre, le spuse 
Grailly soldaţilor care îşi înteţiră râvna, şi cine îl va găsi viu 
primeşte cinci sute de piaştri! 

— Şi o mie de ducați cui îl va găsi mort! adăugă don Pedro. 
Noi ne ducem în întâmpinarea persoanelor pe care le aduce 
Mothril. 

Don Pedro încălecă din nou şi, urmat de numeroşi cavaleri 
dornici să vadă scena ce se pregătea, se îndreptă spre marginile 
câmpiei, unde se vedea un cordon de mauri în veşminte albe 
împingând înaintea lor o trupă de fugari pe care îi culeseseră de 
departe. 

— Mi se pare că-l văd! mi se pare că-l văd! urlă don Pedro 
grăbindu-se. 

Rosti aceste cuvinte trecând prin faţa prizonierilor bretoni. 
Duguesclin îl auzi, se ridică şi, cercetând câmpia cu o privire 
iscoditoare spuse: 

— Ah! Dumnezeule! Ce nenorocire! 

Această exclamare păru să-i confirme lui don Pedro fericirea 
pe care o spera. 

Spre a gusta mai bine această fericire, el voi să-l copleşească 
pe conetabil, adică să-i lovească în acelaşi timp, unul prin altul, 
pe doi dintre cei mai puternici duşmani ai săi. 

— Să rămânem aici, zise el... Dumneata, seneşale, 

porunceşte-i lui Mothril să vină cu prizonierii lui să mă 
întâlnească aici... în faţa acestor seniori bretoni, prieteni 
credincioşi ai uzurpatorului, ai învinsului!... apărători ai unei 
cauze care nu-i interesa cu nimic şi pe care n-au ştiut s-o facă să 
izbândească. 

La aceste ironii muşcătoare, la această furie răzbunătoare, 
eroul breton nu dădu niciun răspuns care ar fi putut face să se 
presupună că ar fi auzit. 

Rămase jos mai departe, în acelaşi loc şi continuă să 
vorbească despre lucruri neînsemnate cu mareşalul de 
Andreghem. 

Între timp don Pedro descălecase, se sprijinea pe o secure 
lungă şi răsucea mânerul pumnalului, frământând din picioare 
cu atâta nerăbdare de parcă ar fi grăbit astfel sosirea lui Mothril 
şi a prizonierilor săi. 

— Ce se aude, viteazul meu sarazin, strigă regele către 
Mothril, când acesta ajunse destul de aproape ca să audă. 
Curajosul meu şoim alb, ce vânat mi-aduci? 

— Bun vânat, monseniore, răspunse maurul, priviţi stindardul 
acesta. 

Într-adevăr, în jurul braţului ţinea înfăşurată o bucată de 
postav aurit, brodat cu stema lui Transtamare. 

— Aşadar el este! strigă don Pedro în culmea bucuriei, el!... 

Şi gestul lui ameninţător arătă spre un cavaler îmbrăcat pe 
de-a-ntregul în armură, cu o coroană pe cap, însă fără spadă, 
fără lance, legat fedeleş cu o firânghie de mătase, de capetele 
căreia atârna o bilă mare de plumb. 

— Fugea, zise Mothril, am repezit după el douăzeci de cai ai 
deşertului; şeful arcaşilor mei l-a ajuns şi a fost lovit de moarte; 
însă un altul l-a înfăşurat în nodurile frânghiei, a căzut cu cal cu 
tot, şi am pus mâna pe el. Avea stindardul în mână. Din păcate 
unul din prietenii săi ne-a scăpat pe când acesta ţinea piept de 
unul singur. 

— Jos coroana, jos! strigă don Pedro învârtind securea. 

Un arcaş se apropie şi, tăind nodurile de la grumăjer, făcu cu 
brutalitate să sară casca cu coroana de aur. 

Un strigăt de spaimă, de mânie, izbucni din gura regelui; un 
strigăt de nemăsurată bucurie porni din grupul bretonilor. 

Cavalerul de Mauleon! strigau ei. Ura! Ura! 

— Solul... Blestem! murmură don Pedro. 

— Francezul! bolborosi Mothril spumegând de furie. 

— Eu! făcu Agenor cu simplitate, salutând cu privirea pe 
Bertrand şi pe prietenii săi. 

— Noi! zise Musaron, puţin cam palid, dar încă împărțind în 
dreapta şi-n stânga lovituri de picioare maurilor. 

— Atunci înseamnă că el a scăpat? zise don Pedro. 

— O, Doamne, da, sire, răspunse Agenor. În spatele unui tufiş, 
am luat casca Maiestăţii Sale şi i-am dat calul meu care era 
odihnit. 

— Vei muri! urlă don Pedro orbit de mânie. 

— Să-l atingeţi doar! strigă Bertrand, care făcu un salt 
cumplit şi veni să se aşeze între Agenor şi don Pedro. Să ucizi 
un prizonier dezarmat! O! eşti destul de laş pentru asta! 

— Atunci, ticălos aventurier, vei muri tu, zise don Pedro 
tremurând şi cu spume la gură. 

Se repezi cu pumnalul ridicat spre Bertrand, care închise 
pumnul ca şi când ar fi voit să doboare un taur. 

Dar pe umărul lui don Pedro se aşeză o mână, asemenea 
mâinii Minervei care, după spusele lui Homer, l-a apucat pe 
Ahile de păr. 

— Opriţi! spuse prinţul de Wales, vreţi să vă dezonoraţi, rege 
al Castiliei! Opriţi şi aruncaţi pumnalul. Asta e voia mea! 

Braţul său nervos îl ţintuise pe loc pe don Pedro, iar fierul 
scăpă din mâinile ucigaşului. 

— Cel puţin vindeţi-mi-l mie! strigă furiosul, vă voi plăti 
greutatea lui în aur. 

— Mă insultaţi!... Băgaţi de seamă, răspunse prinţul Negru; 
eu sunt în stare să vă plătesc pentru Duguesclin greutatea lui în 
pietre scumpe, dacă ar fi al vostru, şi mi l-aţi vinde, sunt sigur. 
Dar este al meu, amintiţi-vă asta! Înapoi! 

— Rege! murmură Duguesclin care cu greu putea fi înfrânat, 
rege hain care îţi măcelăreşti prizonierii, ne vom mai vedea! 

— Cred, zise don Pedro. 

— Contez şi eu pe asta, făcu Bertrand. 

— Conduceţi-l numaidecât pe conetabilul Franţei la cortul 
meu, zise prinţul Negru. 

— Încă o clipă, vrednicul meu prinţ. Dacă Mauleon ar rămâne 
în mâna regelui acesta l-ar ucide. 

— O! Nu zic ba, răspunse don Pedro cu un zâmbet sălbatic, 
însă acesta socotesc că este al meu. 

Duguesclin tresări. Se uită la prinţul de Wales. 

— Sire, îi spuse prinţul lui don Pedro, în ziua aceasta nu va fi 
ucis niciun prizonier. 

— În ziua aceasta, mă învoiesc, răspunse don Pedro, aruncând 
spre Mothril o privire cu tâlc. 

— Este o zi prea frumoasă de izbândă, nu-i aşa? urmă prinţul 
de Wales. 

— Desigur, seniore. 

— Şi veţi face ceva pentru mine? 

Don Pedro se înclină. 

— Vi-l cer pe tânărul acesta, zise prinţul. 

O tăcere adâncă însoţi aceste cuvinte, la care don Pedro, 
galben de mânie, nu răspunse numaidecât. 

— Vai! seniore, zise el, mă faceţi să simt că dumneavoastră 
sunteţi stăpânul... Şi-mi pierd prilejul de răzbunare! 

— Dacă eu sunt stăpânul, poruncesc deci, strigă prinţul 
Negru revoltat, să se desfacă legăturile acestui cavaler şi să i se 
înapoieze armele şi calul!... 

— Ura! ura! trăiască prinţul de Wales! strigară cavalerii 
bretoni. 

— Să se răscumpere, cel puţin, zise Mothril spre a câştiga 
timp. 

Prinţul îşi desprinse de la piept o cruce bătută în diamante şi 
i-o întinse lui Mothril. 

— Ia-o, păgânule! zise el. 

Mothril refuză, lăsă capul în jos şi rosti în şoaptă numele 
Profetului. 

— Eşti liber, domnule cavaler, îi spuse prinţul lui Mauleon. 
Fiind liber te vei înapoia în Franţa şi vei anunţa că prinţul de 
Wales, mulţumit de a fi avut cinstea să-l deţină prin forţă, pe 
durata unui sezon, pe cel mai temut cavaler din lume, îl va 
înapoia pe Bertrand Duguesclin după campanie, şi-l va înapoia 
fără răscumpărare. 

— Pomană pentru golanii Franţei! mormăi don Pedre. 

Bertrand îl auzi. 

— Seniore, îi spuse el prinţului, nu fiţi mărinimos cu mine, 
prietenii voştri m-ar face să roşesc. Aparţin unui stăpân, care 

mi-ar plăti răscumpărarea de zece ori, dacă de zece ori m-aş 
lăsa prins, şi dacă m-aş preţui de fiecare dată cu preţul unui 
rege. 

— Atunci fixează dumneata răscumpărarea, zise prinţul 
curtenitor. 

Bertrand chibzui o clipă. 

— Printe, zise el, valorez şaptezeci de mii de florini de aur. 

— Slavă Domnului! exclamă don Pedro, mândria l-a pierdut. 
Nu se găseşte nici jumătate din această sumă în Franţa, la 
regele Carol al V-lea. ă 

— Se prea poate, zise Bertrand. Însă întrucât cavalerul de 
Mauleon se duce în Franţa, va avea bunăvoința, împreună cu un 
scutier, să străbată Bretania şi, în fiecare sat, pe fiecare drum, 
să strige aceste cuvinte: Bertrand Duguesclin e prizonierul 
englezilor!... Toarceţi, femei din Bretania, de la voi îşi aşteaptă 
răscumpărarea! 

— Aşa voi face, v-o jur! strigă Mauleon. 

— Şi vei aduce suma monseniorului înainte ca eu să fi avut 
vreme să mă plictisesc aici, zise Bertrand, ceea ce de altfel, cred 
că nu are să se întâmple, chiar dacă prizonieratul meu ar dura 
toată viaţa, fiind în tovărăşia unui prinţ atât de mărinimos. 

Prinţul de Wales îi întinse mâna lui Bertrand. 

— Cavalere, îi spuse ei lui Mauleon, care acum era liber şi 
foarte fericit că-şi simte iarăşi spada la şold, te-ai purtat astăzi 
ca un soldat cinstit. Ne-ai răpit marele câştig al bătăliei 
salvându-l pe Henric de Transtamare, însă nu-ţi purtăm pică 
pentru că ne-ai deschis calea spre alte bătălii. Ia lanţul acesta 
de aur şi cruciuliţa de care n-a vrut să se atingă păgânul. 

Il văzu pe don Pedro vorbind în şoaptă cu Mothril şi acesta 
răspunzându-i printr-un zâmbet al cărui înţeles părea să-l 
îngrijoreze pe Duguesclin. N 

— Nimeni să nu se mişte de aici, strigă prințul. Il voi pedepsi 
cu moartea pe oricine va trece de incinta taberei mele... fie 
print, fie rege! 

— Chandos, adăugă el, eşti conetabilul Angliei, şi ca un 
cavaler viteaz, îl vei conduce pe cavalerul de Mauleon până la 
primul oraş şi îi vei da permisul de liberă trecere trebuincios. 

Mothril, înfrânt încă odată de această inteligentă şi 
stăruitoare tălmăcire a mârşavelor lui comploturi, întoarse spre 

stăpânul lui o privire descurajată. 

Don Pedro căzu din înaltul bucuriei sale triumfătoare: nu se 
mai putea răzbuna. 

Agenor puse un genunchi pe pământ în faţa prinţului de 
Wales; se duse apoi să sărute mâna lui Duguesclin, care îl 
strânse în braţe şi-i spuse în şoaptă: 

— Anunţă-l pe rege că nesătuii noştri s-au ghiftuit, că au să 
doarmă puţin, şi că dacă îmi va trimite răscumpărarea îi voi 
duce unde am făgăduit. Spune-i soţiei mele să vândă ultima 
noastră bucată de pământ, căci voi avea de răscumpărat mulţi 
bretoni. 

Agenor, înduioşat, încălecă pe un cal bun, le spuse un ultim 
bun rămas tovarăşilor săi şi plecă. 

Musaron bombănea: 

— Cine mi-ar fi spus că am să îndrăgesc mai mult un englez 
decât un maur?... 


XLV 


TRATAT DE ALIANȚĂ 


În acelaşi timp când izbânda se hotăra în favoarea lui don 

Pedro, când Duguesclin cădea în mâinile duşmanului şi când 
Mauleon, la îndemnul conetabilului, părăsea câmpul de luptă 
unde avea să fie readus cu casca şi mantaua regelui Henric, un 
curier părăsea locul bătăliei şi se îndrepta spre satul Cuello. 

Acolo, două femei instalate la o sută de paşi una de alta, una 
în litieră, cu o escortă de arabi în jur, cealaltă călare pe o 
catârcă andaluză, cu o suită de cavaleri castiliani, aşteptau cu 
toată înfrigurarea temerii şi a speranţei. 

Dona Maria se temea ca nu cumva pierderea bătăliei să-i 
năruiască interesele lui don Pedro şi să-l facă să-şi piardă 
libertatea. 

Aissa dorea ca o întâmplare oarecare, izbândă sau înfrângere, 
să-l readucă pe iubitul ei lângă ea. Putin îi păsa fie de căderea 
lui don Pedro, fie de înălţarea lui Henric, numai să-l vadă, fie în 
urma sicriului unuia, sau a carului de triumf al celuilalt, 
reapărând pe Agenor. 

Cele două femei erau cuprinse în această seară de aceeaşi 
durere. Maria era mai mult decât îngrijorată: era geloasă. Ea 
ştia că dacă Mothril ar fi fost învingător nu s-ar mai fi ocupat 
decât de plăcerile regelui. Ghicise întreaga lui politică, iar Aissa, 
cu naivitatea ei, îi întărise bănuielile instinctive. 

Astfel, cu toate că tânăra era păzită de douăzeci de sclavi de 
încredere ai lui Mothril, cu toate că maurul, după obiceiul lui o 
închisese într-o litieră, Maria nu o pierdea din ochi. 

Maurul nevoind să expună preţioasa comoară primejdiilor 
luptei şi brutalităţii englezilor mercenari, lăsase litiera în satul 
Cuello, în care se găseau vreo douăzeci de cocioabe, aflate la o 
depărtare de aproape două leghe de câmpul de luptă de la 
Navarette. 

Le dăduse sclavilor ordine categorice. 

Mai întâi, să-l aştepte şi să nu-i deschidă decât lui litiera 
închisă cu grijă. 

Dacă nu s-ar mai fi înapoiat şi dacă ar fi fost ucis în luptă, 
dăduse alte porunci, după cum se va vedea mai târziu. 

Aissa aştepta deci rezultatul bătăliei în satul Cuello. 

Cât despre Maria, când părăsise Burgosul, don Pedro o lăsase 
în bună pază. Trebuia să aştepte acolo veştile de la el; avea 
asupră-i o mare sumă de bani şi pietre scumpe, iar don Pedro 
era destul de încrezător în această iubire devotată spre a-şi da 

seama că în caz de restrişte Maria îi va fi mai sincer apropiată 
decât în vremurile bune. 

Însă Maria nu voia să sufere chinul femeilor de rând: gelozia! 
Îşi stabilise drept principiu că e mai bine să înfrunţi o 
nenorocire decât să nu cunoşti o trădare. Nu avea încredere în 
slăbiciunea lui don Pedro, iar satul Cuello se afla la o depărtare 
prea mică de Navarette. 

Astfel că, luând cu sine şase scutieri şi douăzeci de cavaleri 
înarmaţi, mai mult prieteni decât slujitori, urcă pe o catârca de 
Aragon şi, fără a trezi nicio bănuială, veni să-şi aşeze tabăra la 
poalele unei coline înapoia căreia se înălţau cocioabele din 
Cuello. 

Urcată pe colină, ea văzu înaintând batalioanele celor două 
armate; ar fi putut vedea lupta, însă nu avea destul curaj, dată 
fiind importanţa evenimentelor. 

Acolo o întâlni pe Aissa. 

Trimise un curier priceput chiar pe câmpul de luptă şi 
aşteptă, instalată la o mică depărtare de Aissa, pe care o păzeau 
sclavii culcaţi în iarbă. 

Curierul sosi. Anunţa câştigarea bătăliei. Fiind şi el cavaler şi 
unul din şambelanii palatului lui don Pedro, îi cunoştea pe 
cavalerii mai de seamă ai armatei duşmane. Il văzuse pe 
Mauleon în timpul primirii în audiența solemnă de la Soria. De 
altfel, Maria i-l descrisese amănunţit şi putea fi recunoscut 
destul de uşor după bara care-i străbătea scutul cu un leu căruia 
nu i se vedea decât capul. 

Curierul veni să anunţe că Henric de Transtamare era învins, 
Mauleon fugit, Duguesclin prizonier. 

Această veste, deşi satisfăcea din plin toate dorinţele de 
ambiţie şi de mândrie ale Mariei Padilla, trezi în mintea ei toate 
temerile geloziei. 

Într-adevăr, don Pedro învingător, restabilit pe tron, era visul 
iubirii şi mândriei sale; însă don Pedro fericit, pizmuit, expus 
ispitelor lui Mothril devenea tortura aceleiaşi iubiri atât de 
îngrijorate, atât de devotate. 

Maria se hotări să acţioneze cu îndrăzneală-i bine cunoscută. 

Le porunci cavalerilor să o urmeze şi cobori muntele cerându- 
i lămuriri trimisului ei. 

— Zici că Mauleon a fugit? întrebă ea. 

— Da, doamnă, cum fuge leul, sub o ploaie de săgeți. Trimisul 
vorbea despre prima fugă a lui Mauleon, căci el plecase când 
Mauleon fusese adus înapoi, îmbrăcat în armura lui Henric. 

— Şi unde se presupune că a plecat? 

— În Franţa, aşa cum pasărea scăpată fuge spre cuibul ei. 

„Aşa e, gândi ea”. 

— Cavalere, câte zile de drum sunt de aici până în Franţa? 

— Douăsprezece, pentru o doamnă ca dumneavoastră.. 

— Dar pentru a nu fi ajuns din urmă dacă ai vrea să fugi... ca 
Mauleon, de pildă? 

— O! doamnă, în trei zile n-ar mai putea să te ajungă nici cel 
mai înverşunat duşman. De altfel, nu l-a urmărit nimeni pe 
tânărul acela, căci toţi erau cu ochii pe conetabil. 

— Dar Mothril, ce s-a întâmplat cu el? 

— A primit poruncă să încercuiască întreaga câmpie spre a 
împiedica evadarea fugarilor şi mai eu seamă a lui Henric de 
Transtamare, dacă mai trăieşte cumva. 

„Aşadar el nu se va mai ocupa de Mauleon”, gândi Maria din 
nou. 

— Urmează-mă, cavalere, spuse ea. 

Se apropie de litiera Aissei; însă la apropierea trupei sale, 
păzitorii mauri se ridicaseră din iarba în care stăteau tolăniţi, 
într-o aţipeală plină de nepăsare. 

— Hei! strigă ea. Cine comandă aici? 

— Eu, senora, spuse şeful, uşor de recunoscut după purpura 
turbanului şi după brâul lat. 

— Vreau să vorbesc cu tânăra care se află în acea litieră. 

— Cu neputinţă, senora, răspunse scurt şeful 

— Poate că nu mă cunoşti? 

— O! Vă cunosc destul de bine, spuse maurul cu un început de 
zâmbet, sunteţi dona Maria Padilla. 

— Atunci trebuie să ştii că am depline puteri din partea 
regelui don Pedro. 

— Asupra oamenilor regelui don Pedro, spuse maurul cu 
semeţie, dar nu asupra celor ai sarazinului Mothril. 

Dona Maria văzu cu îngrijorare acest început de rezistenţă. 

— Ai cumva porunci care te opresc? spuse ea cu blândeţe. 

— Am, senora. 

— Care sunt, cel puţin să le ştiu şi eu. 

— Oricărei alte persoane aş refuza să le spun, senora, însă 
dumneavoastră, care sunteţi atotputernică, am să vi le spun.. 
Dacă bătălia va fi pierdută, iar seniorul Mothril întârzie să vină, 
nu trebuie să o predau pe dona Aissa decât numai lui; prin 
urmare, va trebui să mă retrag cu trupa mea. 

— Bătălia e câştigată, spuse dona Maria. 

— Atunci Mothril are să vină. 

— Dar dacă a murit? 

— În cazul acesta, continuă nepăsător maurul, va trebui să o 
conduc pe dona Aissa la regele don Pedro; atâta lucru merită şi 
el ca regele don Pedro să devină tutorele fiicei omului care va fi 
murit pentru el. 

Maria tresări. 

— Dar trăieşte, are să vină, şi până atunci pot să-i spun două 
cuvinte donei Aissa. Mă auzi, senora? zise ea. 

— Doamnă, spuse în grabă şeful apropiindu-se de litieră, nu o 
siliţi pe senora să vă vorbească, deoarece am o poruncă şi mai 
groaznică într-un asemenea caz. 

— Care? 

— Trebuie să o ucid cu mâna mea, dacă vreo comunicare între 
ea şi un străin ar păta onoarea stăpânului meu şi i-ar încălca 
porunca. 

Dona Maria se dădu înapoi îngrozită. Cunoştea obiceiurile 
ţării şi ale poporului maur, obiceiuri sălbatice, neînduplecate, 
îndeplinind orbeşte orice voinţă mai presus de a lor, în slujba 
căreia intrau cu ardoarea sângelui şi cu brutalitatea climatului. 

Se întoarse spre cavalerul care aştepta cu lancea în mână, 
împreună cu ceilalţi ostaşi, toţi nemişcaţi ca nişte statui de fier. 

— Mi-ar trebui litiera, spuse ea, însă e bine apărată, iar şeful 
maurilor ameninţă s-o ucidă pe femeia ce se află înapoia 
perdelelor, dacă se apropie cineva de ea. 

Cavalerul era castilian, adică plin de imaginaţie şi de 
curtuoazie; avea mintea care născoceşte, curajul şi forţa care 
execută. 

— Senora, zise el, caraghiosul acela cu faţa galbenă mă face 
să râd şi mi-e necaz pe el că a înspăimântat-o pe Senioria 
Voastră. Nu se gândeşte oare că dacă l-aş ţintui de hulubele 
litierei, n-ar mai putea s-o ucidă pe doamna care e închisă 
acolo? 

— O! Să omori un om care îndeplineşte o poruncă! 

— Uitaţi-vă ce pază bună face: pune să le aducă arme 
tovarăşilor lui. 

Aceste cuvinte erau rostite în castiliană. Maurii se uitau 
uimiţi, făcând ochii mari, căci dacă înțelegeau araba pe care le-o 
vorbise dona Maria, dacă înțelegeau gesturile destul de 
înfricoşătoare ale cavalerilor, nu înțelegeau spaniola, ascultând 
astfel de practicile învechite ale religiei mahomedane, care 
concentrează în limba arabă şi în Coran întreaga putere, 
întreaga superioritate. 

— Vedeţi, doamnă, ei ne vor ataca primii dacă nu ne retragem 
; maurii aceştia sunt nişte câini însetaţi, zise cavalerul, simțind o 
puternică dorinţă să dea o lovitură de lance sub privirile unei 
doamne frumoase şi nobile. 

— Ia stai! spuse Maria, stai puţin! Crezi că ei nu înţeleg 
castiliana? N 

— Sunt sigur. Încercaţi să le vorbiti, senora. 

— Am o altă idee, zise Maria Padilla. 

— Dona Aissa, spuse ea în spaniolă cu voce tare, însă 
întorcându-se spre cavaler, mă auzi, nu-i aşa? Dacă mă auzi, 
mişcă perdelele de la litieră. 

La aceste cuvinte, se văzură mişcându-se în mai multe 
rânduri perdelele de brocart. 

Maurii nu făcură nicio mişcare, absorbiți cum erau de 
supravegherea lor. 

— Vedeţi că niciunul din ei nu s-a întors, zise cavalerul. 

— E poate un vicleşug, spuse dona Maria, să mai aşteptăm. 

Apoi continuă să se adreseze tinerei în acelaşi fel. 

— Nu eşti observată decât pe o parte a litierei; maurii, care 
nu ne slăbesc din ochi, îţi lasă liberă partea opusă aceleia unde 
ne aflăm noi. Dacă litiera e închisă, taie perdelele cu cuțitul şi 
strecoară-te afară din litieră. La vreo două sute de paşi de aici, 
se află un copac mare îndărătul căruia te poţi pune la adăpost. 
Fă întocmai ce-ţi spun, e vorba să-l întâlneşti pe cine ştii; eu îţi 
fac rost de mijloace. 

Padilla, prefăcându-se că nu dă nicio atenţie celor din jur, 
abia rostise aceste cuvinte că litiera sa fu prinsă de o legănare 
aproape neobservată. Cavalerii se îndreptară cu o atitudine în 
aparenţă duşmănoasă spre maurii care la rându-le înaintau 

încordându-şi arcurile şi desprinzându-şi ghioagele. 

Intre timp castilienii, întorşi cu faţa spre mauri, văzuseră, de 
partea cealaltă a litierei, pe frumoasa Aissa fugind ca o 
porumbiţă, în spaţiul rămas liber între litieră şi copacul cu 
ramuri stufoase. 

După ce ajunse acolo, dona Maria le spuse maurilor: 

— Fie! N-aveţi nicio teamă, Păziţi-vă comoara, nu ne vom 
atinge de ea, daţi-vă doar la o parte şi lăsaţi-ne să trecem. 

Şeful, a cărui înfăţişare se înveseli pe dată, se dădu la o parte 
făcând o plecăciune; oamenii lui făcură la fel. 

In felul acesta, escorta donei Maria trecu repede şi în 
siguranţă, spre a se duce să se instaleze între Aissa şi cei care 
cu o clipă mai înainte erau păzitorii ei. 

Aissa înţelesese totul, atunci când văzu întinzându-se în faţa 
ei acel zid ocrotitor format din douăzeci de oameni de fier; se 
aruncă în braţele donei Maria, sărutându-i mâinile cu 
recunoştinţă. 

Şeful arcaşilor mauri văzu litiera goală, înţelese şiretlicul şi 
scoase un țipăt de furie; se vedea păcălit, pierdut!... O clipă se 
gândi să se arunce orbeşte împotriva ostaşilor donei Maria, 
însă, temându-se de inegalitatea luptei, preferă să sară pe un 
cal pe care i-l ţinea scutierul lui Mothril şi plecă în galop spre 
câmpul de luptă. 

— Nu e vreme de pierdut, îi spuse dona Maria cavalerului; 
seniore, ai întreaga mea recunoştinţă dacă vei reuşi să o 
îndepărtezi pe tânăra aceasta de Mothril şi să o conduci pe 
drumul pe care l-a urmat cavalerul de Mauleon. 

— Doamnă, răspunse cavalerul, Mothril este favoritul regelui 
nostru, femeia aceasta este fiica lui şi prin urmare îi aparţine, 
înseamnă deci să-i fur fiica. 

— Dar îmi dai ascultare, mie, senior cavaler. 

— Asta e de ajuns, doamnă, şi dacă va trebui să pier îmi voi fi 
dat viaţa pentru dumneavoastră... Însă dacă regele don Pedro 
mă va întâlni dincolo de postul pe care am ordin să-l ocup pe 
lângă dumneavoastră, ce-i voi răspunde? Greşeala va fi mai 
gravă, înseamnă nesupunere faţă de regele meu. 

— Ai dreptate, seniore, n-aş vrea să se spună că viaţa şi 
onoarea unui cavaler viteaz ca dumneata au fost compromise de 
toanele unei femei!... Arată-ne drumul, dona Aissa va încăleca, 

mă va însoţi până la drumul pe care l-a urmat cavalerul de 
Mauleon şi acolo... Ei bine! Acolo o vom părăsi şi mă vei aduce 
înapoi. 

Dar nu acesta era planul donei Maria, voia doar să câştige 
timp cruţând scrupulele cavalerului. Era o femeie obişnuită să 
vrea şi să izbândească; se bizuia pe norocul ei. 

Cavalerul potrivi pasul calului său după cel al donei Maria. 
Aissei i se aduse o catârca albă de o vigoare şi o rezistenţă 
neobişnuită, escorta porni în galop şi, tăind câmpia pe la stânga 
câmpului de luptă, se îndreptă în goana mare spre drumul 
Franţei, însemnat la orizont de nişte mesteceni mari ce unduiau 
sub bătaia vântului de răsărit. 

Nimeni nu vorbea, nimeni nu se gândea decât să înteţească 
iuţeala cailor plini de spumă. 

Cele două leghe fuseseră străbătute; câmpul de luptă 
împestriţat cu sânge, cu morţi şi cu recolte călcate în picioare, 
cu copaci distruşi, apărea ca un giulgiu uriaş plin cu cadavre, 
când la cotitura unui gard de mărăcini, Maria văzu venind spre 
ea un călăreț în galop. 

Recunoscu panaşul şi cureaua spadei. 

— Don Ayalos! strigă ea prevăzătorului curier, care făcea un 
ocol spre a se feri de o întâlnire suspectă, dumneata eşti? 

— Da, nobilă doamnă, eu sunt, răspunse castilianul, 
recunoscând-o pe favorita regelui. 

— Ce veşti aduci? întrebă Maria oprindu-şi scurt iapa ce 
părea să aibă tendoane de oţel. 

— Una ciudată: s-a crezut că regele Henric de Transtamare a 
fost prins. Mothril pornise în urmărirea fugarilor; însă ridicând 
viziera necunoscutului care purta casca regelui, au băgat de 
seamă că nu era altul decât cavalerul de Mauleon, solul francez 
care, după ce fugise, s-a lăsat prins pentru a-l salva pe don 
Henric. 

Aissa scoase un țipăt. 

— E prins! spuse ea. 

— E prins, şi când am plecat, regele, în culmea mâniei, îl 
ameninţa cu răzbunarea lui. 

Aissa ridică deznădăjduită privirile spre cer. 

— Ar putea să-l omoare? întrebă ea. Nu se poate aşa ceva! 

— Era cât pe aci să-l omoare şi pe conetabil. 


CAVALERUL DE MAULEON 


— Dar nu vreau să moară! strigă fata îndemnându-şi catârca 
spre câmpul de luptă. 

— Aissa! Aissa! Vrei să mă pierzi şi să te pierzi şi pe 
dumneata! spuse dona Maria. 

— Nu vreau să moară! repetă cu fanatism fata care îşi 
continuă goana. 

Dona Maria, dezorientată, gâfâind, căuta să-şi recapete 
stăpânirea de sine, când se auzi duduind pământul sub tropotul 
unei trupe de călăreţi ce se apropiau în goana mare. 

— Suntem pierduţi, spuse cavalerul înălțându-se în scări; este 
o patrulă de mauri care vin mai iute decât vântul şi iată-l pe 
şeful ei care merge în fruntea ei. 

Într-adevăr, mai înainte ca Aissa să se fi dat la o parte din 
drum, acea furioasă cavalcadă, deschizându-şi drum ca o undă 
repezită spre colţul unei arcade, o înconjură. 

XXXXXXXXXXXXXXXXXXXXXXXXXXXXXXXXXXXXXXXXXXXXXXXXX 

— ÎI căutăm pe don Agenor, pe care voiai să-l ucizi, spuse ea. 

Mothril o zări atunci pe dona Maria. 

— Ah!... în tovărăşia donei Maria, strigă el cu un îngrozitor 
scrâşnet din dinţi. Ghicesc! ghicesc!... 

Faţa lui căpătă o expresie atât de înfiorătoare încât cavalerul 
îşi aplecă lancea. 

„Douăzeci împotriva a o sută douăzeci, suntem pierduţi, gândi 
castilianul.” 

XLVI 


ARMISTIȚIUL 


Însă Mothril nu dorea să se lupte. 

Se întoarse încet spre câmpie, aruncă o ultimă privire asupra 
câmpului de luptă şi adresându-se Mariei Padilla spuse: 

— Credeam, doamnă, că seniorul nostru regele vă fixase un 
loc de refugiu. Şi-a schimbat oare părerea şi ascultați de un alt 
ordin? 

— Ordin! răspunse mândra castiliană. Uiţi, sarazinule, că 
vorbeşti aceleia care e obişnuită să dea ordine, iar nu să 
primească. 

Mothril se înclină. 

— Dar, doamnă, dacă aveți darul să faceți ce doriți, socotiți 
oare că puteți dispune de dona Aissa după cum vă e voia? Dona 
Aissa e fiica mea. 

Aissa se pregătea să răspundă printr-o expresie furioasă, însă 
Maria o întrerupse: 

— Senior Mothril, zise ea, ferească sfântul să-ţi aduc vreo 

neînțelegere în familie! Cei care vor să fie respectaţi îi respectă 
pe alţii. Am văzut-o pe dona Aissa singură, deznădăjduită, 
îngrijorată la culme şi am luat-o cu mine. 

Aissa nu se mai putu stăpâni multă vreme. 

— Agenor! izbucni ea, ce ai făcut cu cavalerul meu, cu don 
Agenor de Mauleon? 

— A! făcu Mothril. Nu cumva de seniorul acela era îngrijorată 
fiica mea? 

Şi un zâmbet batjocoritor îi lumină faţa contractată. 

Maria nu răspunse. 

— Nu-i aşa că la seniorul acela o duceaţi cu atâta milă pe fiica 
mea deznădăjduită? urmă Mothril adresându-se Mariei. Ce 
ziceţi, doamnă? 

— Da, spuse Aissa, şi stărui să mă duc să-l găsesc. O! privirea 
ta nu mă înspăimântă, tată. Când Aissa vrea ceva, vrea cu tot 
dinadinsul. Vreau să mă duc să-l găsesc pe don Agenor de 
Mauleon, condu-mă la el. 

— La un necredincios! făcu Mothril, ale cărui trăsături, şi aşa 
schimbate, se învineţiră. 

— La un necredincios! Da, căci necredinciosul acela e... 

Maria o întrerupse. 

— Iată-l pe rege, strigă ea, vine spre noi. 

Îndată maurul făcu un semn sclavilor săi, Aissa fu înconjurată 
şi despărțită de Maria Padilla. 

— L-ai ucis! strigă fata. Ei bine, atunci voi muri şi eu! 

Scoase dintr-o teacă de aur o mică lamă ascuţită ca o limbă 
de viperă, care scânteie în lumina soarelui din câmpie. 

Mothril se repezi spre ea... întreaga furie îl părăsise, întreaga 
cruzime făcuse loc celei mai dureroase îngrijorări. 

— Nu! zise el, nu. Trăieşte! trăieşte! 

— Cine îmi garantează? spuse fata întrebându-l pe maur cu 
privirea ei de foc. 

— Întreabă-l chiar pe rege. Îl vei crede pe rege? 

— Bine! întreabă-l să-ţi răspundă. 

Don Pedro se apropiase. 

Maria Padilla i se aruncă în braţe. 

— Seniore, zise deodată Mothril, care părea să-şi fi pierdut 
minţile. Este adevărat că francezul, Mouleon, ar fi murit? 

— Nu, pe toţi dracii! spuse regele cu un glas plin de necaz, 

nu! N-am apucat să-i dau nicio lovitură acelui trădător, acelui 
diavol; nu, fuge, ticălosul, trimis în Franţa de prinţul Negru; 
fuge, liber, fericit, batjocoritor, întocmai ca păsărica scăpată din 
ghearele vulturului. 

— Fuge, repetă Aissa, fuge! E oare adevărat? 

Şi se uita întrebătoare la toţi cei de faţă. 

Dar Maria Padilla căpătase între timp veşti lămurite în 
privinţa sorții lui Mauleon, aşa că îi făcu semn fetei că poate fi 
liniştită şi că iubitul ei era teafăr şi nevătămat. 

Accesul de tulburare al tinerei maure se potoli pe dată, aşa 
cum se potolesc furtunile când apare din nou soarele. Şi se lăsă 
condusă de Mothril, pe care îl urmă cu fruntea plecată, fără a 
băga de seamă că regele don Pedro aţintea asupra ei o privire 
înfocată, fiind absorbită numai de gândul că Agenor trăia, numai 
de speranţa că avea să-l mai vadă. 

Maria Padilla surprinse această privire a regelui şi îi ghici 
înţelesul; însă, în acelaşi timp, citi pe faţa tinerei maure 
dezgustul adânc pe care i-l treziseră cuvintele lui don Pedro 
referitoare la Agenor. 

„N-are importanţă, îşi zise. Ea, Aissa nu va mai rămâne la 
curte; va pleca şi o voi uni cu Mauleon. Trebuie! Mothril are să 
se împotrivească din toate puterile; însă aci e toată problema, 
ori Mothril ori eu, unul din doi trebuie să cadă în luptă.” 

Şi cum termină de formulat acest plan, îl auzi pe rege vorbind 
la urechea maurului: 

— Trebuie să recunosc că e foarte frumoasă! Niciodată n-am 
văzut-o atât de atrăgătoare. 

Mothril zâmbi. 

„Da!” continuă Maria, palidă de gelozie, „iată toată pricina 
războiului!” 

Reintrarea lui don Pedro în Burgos se făcu cu toată măreţia 
pe care o izbândă hotărâtoare o dă puterii legitime. 

Răzvrătiţii nu mai puteau nădăjdui nimic, aşa că se supuseră, 
şi entuziasmul discursului lor de bună-credinţă fu la fel de 
puternic ca şi îndemnurile prinţului de Wales de a schimba în 
blândeţe cruzimea obişnuită a lui Pedro. 

Acesta se mulţumi deci să spânzure o duzină de târgoveţi, să 
pună soldaţii să bată măr vreo sută de rebeli din cei mai 
renumiţi şi să facă vreo câteva confiscări pentru vistieria sa de 

la unul din cele mai bogate oraşe ale Spaniei. 

Apoi, deoarece era sătul de aceste lupte înverşunate, 
deoarece vedea cum îi zâmbeşte norocul, deoarece simţea 
nevoia să-şi reîncălzească la soarele voios al serbărilor mintea şi 
inima, făcu din Burgos reşedinţă regală. Balurile şi turnirurile se 
ţineau lanţ; se împărțeau în dreapta şi-n stânga demnități, 
recompense, războiul fu uitat, chiar şi ura fusese dată uitării. 

Între timp Mothril veghea, însă în loc să se ocupe, ca un 
ministru prevăzător, de evenimente, de reînvierea probabilă a 
războiului, îl adormea pe rege cu ideea unei siguranţe totale. 

Don Pedro le dăduse drumul englezilor; aceştia însă erau 
nemulţumiţi; câteva fortărețe, rămase în puterea lor îi 
despăgubeau  neîndestulător şi constituiau o răsplată 
primejdioasă, pentru cheltuielile uriaşe ale războiului 

Prinţul de Wales întocmise socoteala cheltuielilor şi i-o 
prezentase aliatului său. Suma era îngrozitor de mare,iar don 
Pedro dându-şi seama că nu era prudent să pună biruri în 
momentul unei restauraţii ceru un răgaz pentru plată. Insă 
prinţul englez îşi cunoştea aliatul, aşa că nu voia să aştepte. 
Existau deci în realitate în jurul lui don Pedro, chiar în starea lui 
de înflorire, germeni de nenorocire ce făceau ca cel mai 
nefericit prinţ, cel mai ruinat dintre toţi învinşii, să se simtă mai 
mulţumit cu soarta lui decât regele. 

Însă acesta era momentul pe care Mothril îl aştepta şi poate îl 
prevăzuse. Fără a se arăta tulburat, zâmbi în faţa pretențiilor 
englezilor, căutând să-l convingă pe prinţul spaniol că o sută de 
mii de sarazini ar valora mai mult decât zece mii de englezi, ar 
costa mai puţin, ar deschide Spaniei trecerea spre o stăpânire 
africană, iar rezul acestei politici ar fi o dublă coroană. 

Totodată îi mai vâri în cap că singurul mijloc de a reuni cât 
mai trainic cele două coroane pe un singur cap era o alianţă; că 
o fiică a unor vechi prinți arabi din sângele venerat al califilor, 
aşezată alături de don Pedro pe tronul Castiliei, ar strânge într- 
un an întreaga Africă, chiar întregul Orient în jurul acestui tron. 

Şi această fiică a califilor, se înţelege de la sine, era Aissa. 

De aici înainte, calea maurului se netezea. Se apropia 
îndeplinirea visurilor sale. Mauleon nu mai era o piedică, 
deoarece plecase. De altfel, această piedică era cu adevărat 
primejdioasă? Cine era la urma urmelor Mauleon? Un cavaler, 

un visător, sincer, cinstit şi încrezător! Oare putea el să fie un 
vrăjmaş de temut pentru sumbrul şi vicleanul Mothril?... 

Piedica serioasă venea deci de la Aissa, numai de Aissa. 

Insă forţa înfrânge orice rezistenţă. Nu era vorba decât să-i 
dovedească fetei că Mauleon o trădează. Era lucru uşor. De 
multă vreme arabii se foloseau fie de spionaj pentru a descoperi 
adevărul, fie de mărturie strâmbă pentru a stabili minciuna. 

O altă piedică mai gravă, care făcea să se încrunte 
sprâncenele maurului, era acea femeie trufaşă şi frumoasă, acea 
femeie încă stăpână pe gândurile lui don Pedro care se 
obişnuise cu ea şi de care îi venea greu să se despartă. 

Maria Padilla, de cum înţelese planurile lui Mothril, lucra să 
le sape cu o dibăcie vrednică întru totul de firea ei aleasă şi 
rafinată. 

Cunoştea până şi cea mai mică dorinţă a lui don Pedro, îi 
cucerea atenţia, îi stingea până şi cea mai mică flacără pe care 
nu o aprinsese ea. 

Supusă când se afla singură cu don Pedro, autoritară faţă de 
toţi ceilalţi, mereu stăpâna, ea continua să întreţină cu Aissa, cu 
care se împrietenise, o înţelegere tainică. 

Vorbindu-i neîntrerupt de Mauleon, o împiedica să se mai 
gândească la don Pedro; altfel focoasa şi credincioaisa fată nu 
avea nevoie să i se întreţină dragostea. Această dragoste, după 
cum se vedea destul de bine, nu avea să se stingă decât odată 
cu viaţa ei. 

Mothril nu putu surprinde încă aceste convorbiri misterioase; 
bănuiala lui dormita; nu vedea decât unul din firele intrigii, 
acela pe care îl ţinea el; celălalt îi scăpa, pierzându-se într-o 
negură plină de şiretlicuri. 

Aissa nu mai apăru la curte; aştepta în tăcere îndeplinirea 
unei făgăduieli pe care i-o făcuse Maria, de a-i da veşti sigure 
despre iubitul ei. 

Şi de fapt, Maria trimisese în Franţa o iscoadă însărcinată să-l 
găsească pe Mauleon, să-i spună cum stau treburile şi să aducă 
de la el o chezăşie pentru sărmana maură care tânjea în 
aşteptarea unei întâlniri apropiate. 

Acest trimis, un muntean iscusit pe care se putea bizui, nu era 
altul decât fiul bătrânei doici cu care Mauleon o întâlnise 
travestită în ţigancă. 

lată în ce stare se aflau lucrurile atât în Spania cât şi în 
Franţa; stăteau faţă în faţă două interese puternice, ca doi 
duşmani furioşi, care nu aşteptau, pentru a se repezi unul 
împotriva celuilalt, decât momentul în care ar fi căpătat după 
puţină odihnă şi tatonări reciproce deplinătatea forţelor. 

De-acum încolo, putem deci să ne întoarcem la cavalerul de 
Mauleon care, în ciuda dragostei devotate ce-l îmboldea spre 
Spania, se îndrepta spre patria lui în mare grabă, mândru că e 
liber, întocmai ca pasărea despre care vorbea regele Castiliei. 


XLVII 


CĂLĂTORIA 

Agenor înţelegea întreaga greutate a situaţiei sale. 

A fi liber prin mărinimia prinţului de Wales, era un privilegiu 
pentru care mulţi puteau să-l pizmuiască. Agenor îşi îndemnă 
calul cât putu mai mult, datorită mai ales cicălelilor lui Musaron 
care, mişcând din urechi de bucu- rie că le mai avea încă la locul 
lor, se folosea de întreaga lui limbuţie spre a zugrăvi primejdia 
unei urmăriri şi farmecul înapoierii în patrie. 

Insă cinstitul Musaron îşi bătea gura degeaba; Agenor nu-l 
asculta. Despărţit de Aissa, cavalerul nu mai avea decât trupul. 
Sufletul lui se afla în Spania, neliniştit, suferind, tulburat! 

Cu toate astea, atât de mare era pe vremea aceea sentimentul 
datoriei, încât Mauleon, a cărui inimă se revolta la gândul de a- 
şi părăsi iubita şi zvâcnea de bucurie la gândul de a se duce în 
taină s-o reîntâlnească, Mauleon, după cum spuneam, îşi 
continua fără şovăială drumul cu riscul de a o pierde pentru 
totdeauna pe frumoasa lui maură, numai să-şi poată îndeplini 
misiunea cu care îl însărcinase conetabilul. 

Bietul cal fusese prea puţin cruțat. Nobilul animal, care 
îndurase oboselile războiului şi se supusese toanelor amoroase 
ale stăpânului, căzu sfârşit de puteri la Bordeaux, unde Mauleon 
îl lăsă spre a-l lua la înapoiere. 

Apoi, schimbând caii şi născocind astfel sistemul poştei cu 
mult înaintea lui Ludovic al XI-lea, cel de ingenioasă amintire, 
călătorul nostru istovit, cu o înfăţişare de speriat, căzu pe 
neaşteptate la picioarele bunului rege Carol, care lega pe 
spalieri nişte piersici în frumoasa grădină a palatului Saint-Pol. 

— O! o! Ce-nseamnă asta şi ce ai venit să ne anunţi, cavalere 
de Mauleon? întrebă regele Carol, căruia natura îi dăduse darul 
ca atunci când a văzut odată un om, să-l recunoască oricând. 

— Sire, răspunse Agenor punând un genunchi în pământ, am 
venit să vă anunţ o veste tristă: armata voastră a fost înfrântă în 
Spania. 

— Facă-se voia Domnului! zise prinţul îngălbenind, însă 
armata are să se regrupeze. 

— Nu mai există armată, sire! 

— Dumnezeu e milostiv, făcu regele în şoaptă. Dar conetabilul 
ce face? 

— Sire, conetabilul este prizonierul englezilor. 

Regele scoase un oftat înăbuşit, însă nu rosti nicio vorbă. 
Apoi, aproape numaidecât, fruntea i se însenină. 

— Povesteşte-mi bătălia, spuse el după o clipă. Mai întâi, unde 
a avut loc? 

— La Navarette, sire, 

— Ascult. 

Agenor povesti dezastrul, nimicirea armatei, prinderea 
conetabilului şi cum el însuşi fusese salvat ca prin minune de 
către prinţul Negru. 

— Trebuie să-l răscumpăr pe Bertrand, zise Cairol al V-lea, 
dacă totuşi vor să-i dea drumul prin răscumpărare. 

— Sire, răscumpărarea a fost stabilită. 

— La cât? 

— La şaptezeci de mii de florini de aur. 

— Şi cine a fixat răscumpărarea? întrebă regele, tresărind la 
auzul enormităţii sumei. 

— Chiar conetabilul. 

— Conetabilul! Mi se pare cam darnic. 

— Găsiţi, sire, că s-a prețuit mai mult decât valorează? 

— Dacă s-ar fi prețuit la cât valorează, zise regele, toate 
comorile creştinătăţii n-ar fi putut să ni-l înapoieze. 

Dar, în vreme ce îi dădea dreptate lui Bertrand, regele căzu 
într-o visare posomorâtă, a cărei semnificaţie Agenor o înţelese 
destul de bine. 

— Sire, zise el îndată, Maiestatea Voastră să nu se îngrijească 
de răscumpărarea conetabilului. Seniorul Bertrand m-a trimis la 
soţia sa, doamna Tiphaine Raguenel, care a primit în păstrare o 
sută de mii de scuzi de la el şi pe care îi va da ca să-şi 
răscumpere soţul. 

— Ah! dragul de el, spuse Carol înseninându-se la faţă, oare e 
tot atât de bun vistiernic pe cât e de bun soldat? N-aş fi crezut 
aşa ceva. O sută de mii de scuzi!... Ei, dar e mai bogat decât 
mine. Să-mi împrumute mie cei şaptezeci de mii de florini. Îi voi 
înapoia cât de curând... Dar crezi că îi are cu adevărat?... Dacă 
s-ar întâmpla să nu-i mai găsească? 

— Pentru ce, sire? 

— Pentru că doamna Tiphaine Raguenel e prea darnică, în 
numele faimei soţului, şi ajută pe toată lumea din preajma ei. 

— Atunci, sire, în cazul că nu ar mai avea banii, bunul 
conetabil mi-a dat o altă însărcinare. 

— Care? 

— Aceea de a străbate Bretania strigând: Conetabilul e 
prizonierul englezilor, plătiţi-i răscumpărarea, bărbaţi din 
Bretania! Iar voi, femei din Bretania, toarceţi! 

— Şi, zise regele cu vioiciune, vei lua unul din stindardele 
mele împreună cu trei dintre cavalerii mei, pentru a face 
strigarea în întreaga Franţă! Însă, adăugă Carol al V-lea, să nu 
faci asta decât după ce vei fi folosit toate celelalte mijloace. 
Poate că îndreptăm aici nenorocirea de la Navarette. Afurisit 
nume! Cuvântul acesta de Navara aduce totdeauna nenorocire 
francezilor. 

— Nu se poate face nimic, sire. Cu siguranţă că îl veţi vedea 
în curând pe prinţul fugar, Henric de Transtamare. Englezii îşi 
vor trâmbiţa izbânda cu toate trâmbiţele lor din Gasconia şi apoi 
sărmanii bretoni se vor întoarce în sfârşit în patria lor, răniţi, 
cerşetori, povestind tuturor jalnica lor soartă. 

— Ai dreptate! Pleacă atunci, Mauleon, şi dacă îl vei revedea 
pe conetabil... 

— Îl voi revedea. 

— Spune-i că nimic nu este pierdut dacă el îmi va fi înapoiat. 

— Sire, mai aveam ceva de comunicat din partea sa. 

— Ce anume? 

— Spune-i regelui, mi-a strecurat el la ureche, că planul 
nostru e pe calea cea bună, că pe căldurile Spaniei mulţi şoareci 
din Franţa au murit fără să se fi putut aclimatiza. 

— Ce om curajos acest Bertrand. E pus pe haz chiar şi în 
mijlocul nenorocirii. 

— De neînvins ca totdeauna, sire, tot atât de semet în 
înfrângere pe cât e de mare în izbândă. 

Agenor îşi luă rămas bun de la regele Carol al V-lea, care 
porunci să i se dea trei sute de livre, un dar regesc, cu ajutorul 
căruia Agenor cumpără doi cai de luptă vânjoşi cu preţul de 50 
de livre fiecare. Îi dădu zece livre lui Musaron care, uluit, îi vâri 
în cingătoarea de piele şi îşi reînnoi echipamentul în strada 
Draperie. Agenor cumpără şi el din strada Haumerie o cască de 
construcţie nouă care se închidea cu un resort şi i-o dădu 
scutierului, al cărui cap atrăgea destul de des loviturile 

sarazinilor. 

Acest folositor şi plăcut dar îl făcu pe Musaron să capete o 
înfăţişare mai arătoasă, îi dădu plăcuta senzaţie de a fi scutierul 
unui gentilom. 

Porniră la drum. Franţa e atât de frumoasă! Te simţi atât de 
bine când eşti tânăr, puternic, viteaz, când iubeşti, când eşti 
iubit, când ai o sută cincizeci de livre la oblâncul şeii şi când 
porţi o cască nou-nouţă, încât Mauleon sorbea cu nesaţ aerul 
curat al câmpiilor, iar Musaron sălta în şa şi căuta să meargă 
cât mai ţanţoş. 

Primul parcă ar fi voit să spună: „Uitaţi-vă la mine, o iubesc 
pe cea mai frumoasă fată din Spania”. Celălalt parcă replica: 
„Eu am văzut maurii, am luat parte la bătălia de la Navarette, şi 
am o cască de opt livre cumpărată de la Poinerot, negustorul din 
strada Haumerie.” 

Cu bucuria în suflet şi cu un echipaj atât de arătos, Agenor 
ajunse la graniţele Bretaniei, unde îl trimise pe Musaron să-i 
ceară ducelui Jean de Montfort, prinţul domnitor, îngăduinţa să- 
i facă o vizită doamnei Raguenel şi să strângă de pe pământurile 
sale banii trebuincioşi pentru răscumpărarea conetabilului. 

Insărcinarea lui Musaron, mijlocitorul obişnuit al lui Agenor, 
era destul de gingaşă. Contele de Montfort era fiul bătrânului 
conte de Montfort, care purtase război împotriva Franţei 
împreună cu ducele de Lancaster, după ce căpătase pică 
împotriva lui Bertrand pe care îl socotea principala cauză a 
ridicării asediului de la Dinan (însă, după cum am spus, era 
vremea faptelor măreţe şi a inimilor nobile), iar tânărul conte de 
Montfort, aflând de nenorocirea lui Bertrand, uită orice 
duşmănie. 

— Dacă îngădui? zise el. Dar cer chiar eu acest lucru. Să se 
ridice din ţinuturile mele oricâtă contribuţie va fi nevoie. Nu 
numai că vreau să-l văd liber, dar vreau să-l văd devenind 
prietenul meu, dacă se va întoarce în Bretania. Pământul nostru 
se simte onorat de a-i fi dat naştere 

După ce vorbi astfel, contele îl primi pe Agenor cu mare 
cinste, îi dădu darul cuvenit oricărui sol regal, şi, onorându-l cu 
o escortă, porunci să fie condus la doamna Tiphaine Raguenel, 
care locuia la Roche-Derrien, pe una din moşiile familiei sale. 

XLVIII 


DOAMNA TIPHAINE RAGUENEL 


Tiphaine Raguenel, fiica lui Robert Raguenel, senior de la 
Belliere, viconte şi nobil de prim rang, era una din acele femei 
desăvârşite, aşa cum eroii nu întâlnesc niciodată, fie că 
Dumnezeu nu revarsă într-o singură familie toate harurile sale 
de preţ, fie că meritul unuia din soţi absoarbe de obicei pe al 
celuilalt. 

În tinereţea sa, Tiphaine Raguenel era poreclită zâna 
Tiphaine. Era foarte pricepută în ale medicinei şi astrologiei; ea 
era aceea care în două bătălii renumite ale lui Bertrand îi 
prezisese izbânda, spre marea uimire a bretonilor îngrijaţi; de 
asemenea, atunci când Bertrand obosise din pricina serviciului 
şi voia să se înapoieze pe moşia sa, tot ea îl împinsese prin 
sfaturile şi prezicerile sale pe calea glorioasă care îi adusese o 
stare înfloritoare şi un renume nepieritor. Într-adevăr, până la 
războiul purtat de Carol de Blois împotriva lui Jean de Montfort, 
război în care Bertrand fu chemat la comanda armatei, eroul 
breton nu avusese prilejul decât să-şi dezvăluie puterile, dibăcia 
şi curajul încercat al luptătorului care-şi mânuie propria-i spadă 
şi şef doar al unei cete de războinici. 

Astfel că Tiphaine Raguenel se bucura pe lângă soţul ei, 
precum şi în toată regiunea, de o înrâurire egală cu aceea a unei 
mari regine. 

Fusese frumoasă şi era de neam mare. Mintea ei cultivată o 
ridica deasupra multor înţelepţi, şi adăugase la aceste calităţi 
preţioase dezinteresarea fără seamă a soţului ei. 

Când află că îi sosea un trimis din partea lui Bertrand, îi ieşi 
în întâmpinare însoţită de domnişoarele de onoare şi de paji. 

Îngrijorarea i se zugrăvea pe faţă; ca şi când ar fi făcut acest 
lucru împotriva voinţei, îmbrăcase veşminte cernite, ceea ce, în 
împrejurarea de faţă - căci îndeobşte nu se cunoştea dezastrul 
de la Navarette - făcuse ca o groază superstiţioasă să pună 
stăpânire pe comesenii şi argaţii conacului La Roche-Derrien. 

Tiphaine veni deci în întâmpinarea lui Mauleon şi îl primi pe 
puntea mobilă. 

Mauleon îşi părăsise întreaga voioşie pentru a lua înfăţişarea 
ceremonioasă a unui aducător de veşti triste. 

Mai întâi făcu o plecăciune, apoi puse un genunchi în pământ, 
subjugat mai mult de exteriorul impunător al nobilei doamne 
decât de gravitatea veştilor pe care le adusese. 

— Vorbeşte, domnule cavaler, zise Tiphaine, ştiu că-mi aduci 
veşti foarte rele din partea soţului meu, vorbeşte! 

Se făcu o tăcere tristă în jurul cavalerului şi pe feţele 
viguroase ale bretonilor se zugrăvi îngrijorarea cea mai 
dureroasă. Băgaseră de seamă totuşi că Mauleon nu prinsese 
doliu la steag sau la mânerul spadei, aşa cum se obişnuieşte în 
caz de moarte. 

Agenor îşi concentra gândurile şi începu trista povestire pe 
care doamna Raguenel o ascultă fără să dea cel mai mic semn 
de uimire. Doar umbra care îi întuneca trăsăturile îi cuprinse, 
mai deasă şi mai dureroasă, faţa ei nobilă. Doamna Tiphaine 
Raguenel ascultă, după cum spuneam, trista povestire. 

— Ei bine! zise ea, după ce toţi bretonii înmărmuriţi scoseseră 
strigăte de deznădejde şi rostiseră rugăciuni, vii din partea 
soţului meu, domnule cavaler? 

— Da, doamnă, răspunse Mauleon. 

— Şi fiind prizonier în Castilia, i se va fixa o răscumpărare? 

— Şi-a fixat-o singur. 

— La cât? 

— La şaptezeci de mii de florini de aur. 

— Nu e prea mult pentru un atât de mare căpitan. Şi suma 
aceasta de unde socoteşte s-o ia? 

— O aşteaptă de la dumneavoastră, doamnă, 

— De la mine? 

— Da. Nu aveţi o sută de mii de scuzi de aur pe care 
conetabilul i-a adus de la ultima expediţie şi i-a încredinţat spre 
păstrare călugărilor de la Mont-Saint-Michel? 

— E adevărat, suma era de o sută de mii de livre, domnule 
cavaler; însă a fost cheltuită. 

— Cheltuită! exclamă fără să vrea Mauleon, care îşi amintea 
de cuvintele regelui... cheltuită!... 

— Aşa cum trebuia să fie, cred, urmă doamna. Am luat suma 
de la călugări pentru a echipa o sută douăzeci de ostaşi, pentru 
a ajuta doisprezece cavaleri din ţinutul nostru, pentru a creşte 
nouă orfani, şi deoarece nu-mi mai rămânea nimic pentru a 
căsători două fete ale unuia din prietenii şi vecinii noştri, mi-am 
amanetat vesela şi bijuteriile. Nu mai am în casă decât strictul 
necesar. Totuşi, aşa săraci cum suntem, sper să mă fi condus 
după dorinţa seniorului Bertrand şi cred că el m-ar aproba şi mi- 
ar mulţumi dacă ar fi de faţă. 

Aceste cuvinte, rostite cu duioşie de către nobila femeie, într- 
un limbaj atât de ales, smulseră lacrimi din, toţi ochii. 

— Nu-i mai rămâne conetabilului, doamnă, zise Mauleon, 
decât să vă mulţumească, într-adevăr, după cum meritaţi şi să 
aştepte un ajutor de la Dumnezeu. 

— Şi de la prietenii săi, spuseră câţiva în entuziasmul lor. 

— Şi cum eu am cinstea să fiu slujitorul credincios al 
seniorului conetabil, zise Mauleon, voi începe să aduc la 
îndeplinire sarcina ce mi-a încredinţat-o seniorul Duguesclin, 
care a prevăzut ce are să se întâmple. Am trâmbiţa regelui, un 
stindard cu stema Franţei şi voi străbate ţinutul anunțând 
vestea. Cei care vor să-l vadă pe seniorul conetabil liber şi 
teafăr se vor ridica şi îşi vor da obolul. 

— Aş fi făcut chiar eu acest lucru, spuse Tiphaine Raguenel; 
dar e mai bine să-l faci dumneata, bineînţeles cu învoirea 
monseniorului duce de Bretania. 

— Am această învoire, doamnă. 

— Aşadar, dragi prieteni, urmă Tiphaine Raguenel plimbându- 
şi privirile semeţe peste mulţimea care se îngroşa mereu, aţi 
auzit; cei care vor să arate cavalerului pe care îl vedeţi interesul 
ce-l poartă numelui de Duguesclin vor binevoi să-l privească pe 

trimisul său ca pe un prieten... 

— Şi mai întâi, se auzi glasul unui cavaler care tocmai se 
oprise înapoia unui grup, eu, Robert, conte de Laval, voi da 
patruzeci de mii de livre pentru răscumpărarea prietenului meu 
Bertrand. Aceşti bani mă urmează, îi aduc pajii mei. 

— Dacă nobilimea din Bretania vă urmează pilda, mărinimos 
prieten, fiecare după posibilităţile sale, atunci conetabilul va fi 
liber astă-seară, spuse Tiphaine Raguenel, plăcut mişcată de 
această dărnicie. 

— Vino, domnule cavaler, îi spuse contele de Laval lui 
Mauleon. Îţi ofer găzduire în casa mea... Îţi vei începe colecta 
chiar de astăzi şi, pe legea mea! are să fie bogată. Să o lăsăm pe 
doamna Tiphaine cu durerea ei. 

Mauleon sărută respectuos mâna nobilei doamne şi îl urmă pe 
conte în mijlocul binecuvântărilor unei mari mulţimi de popor 
atras de această veste. 

Musaron nu-şi mai încăpea în piele de bucurie. Era cât pe-aci 
să fie înăbuşit de mulţime, care îi strângea coapsele şi îi săruta 
scările, nici mai mult nici mai puţin, ca şi când ar fi fost un 
senior purtător de flamură. 

Găzduirea oferită de contele de Laval făgăduia câteva zile 
bune preacumpătatului şi preavigilentului scutier şi apoi, 
trebuie s-o mărturisim, Musaron avea slăbiciunea să vadă, fie nu 
şi pentru culoarea lui, o cantitate cât mai mare de aur. 

Colectele din comună în comună creşteau văzând cu ochii. 
Cea mai sărăcăcioasă cocioabă dădea câştigul pe o zi, castelanul 
dădea preţul a doi boi sau o sută de livre, burghezul nu mai 
puţin darnic, nu mai puţin naţionalist, mai reducea un fel de 
mâncare sau o podoabă de la rochia soţiei sale. Agenor în opt 
zile strânse din Rennes o sută şaizeci de mii de livre şi, după ce 
termină cu ţinutul, hotărî să înceapă cu explorarea unei alte 
regiuni. 

Afară de aceasta, după cum spune legenda, e sigur că femeile 
din Bretania torseseră cu mai multă râvnă din furcile lor pentru 
eliberarea lui Duguesclin, decât o făceau pentru hrana copiilor 
şi pentru îmbrăcămintea soţilor. 

XLIX 


CURIERUL 


Trecuseră opt zile de când Mauleon locuia în apropiere de 
Rennes, la contele de Laval, când într-o seară, în momentul când 
se înapoia cu un sac de aur, înregistrat în toată regula de către 
secretarul ducal şi de agentul doamnei Tiphaine Raguenel, 
cavalerul aflându-se între oraş şi castel, într-o viroagă mărginită 
de mărăcinişuri, zări doi oameni cu o înfăţişare ciudată şi cu o 
atitudine îngrijorătoare. 

— Cine or fi oamenii aceştia? îl întrebă Agenor pe scutier. 

— Pe sufletul meu! s-ar zice că sunt din Castilia, răspunse 
Musaron uitându-se pieziş la un cavaler urmat de un paj, care 
călăreau fiecare un căluţ andaluz cu coama deasă. 

Având coiful pe cap şi scutul pe piept, se adăpostiseră după 
nişte mărăcini pentru a-i urmări cu privirea pe francezi, şi a 
intra în vorbă cu ei când aveau să treacă prin dreptul lor. 

— Într-adevăr, e armura unui spaniol; şi după spadele lungi, 

fine şi late se vede cât de colo că sunt castiliani. 

— Asta nu vă dă nimic de bănuit, domnule? întrebă Musaron. 

— Da, desigur... Însă cavalerul mi se pave că vrea să-mi 
vorbească. 

— Sau să vă ia sacul, seniore. Din fericire am arbaleta cu 
mine. 

— Lasă în pace arbaleta. Vezi, niciunul din ei nu s-a atins de 
arme. 

— Seniore! strigă străinul în spaniolă. 

— Cu mine vorbiţi? întrebă Agenor în aceeaşi limbă. 

— Da. 

— Ce vreţi de la mine? 

— Arătaţi-ne drumul spre castelul Laval, dacă sunteţi bun, 
spuse cavalerul cu acea politeţe care îl deosebeşte pretutindeni 
pe omul bine crescut, iar pe simplul castilian în orice situaţie s- 
ar afla. 

— Mă duc chiar eu acolo, seniore, zise Agenor, şi pot să vă 
slujesc drept călăuză; dar vă anunţ că stăpânul locului lipseşte; 
a plecat azi-dimineaţă să facă o plimbare prin împrejurimi. 

— Nil e nimeni, la castel? întrebă străinul cu vădită 
dezamăgire. Ah! iar să-mi încep căutările! murmură el. 

— Dar n-am spus că nu e nimeni acolo, seniore. 

— Poate vă feriţi de mine, zise străinul ridicând viziera căştii; 
căci viziera lui, ca şi a lui Mauleon, era lăsată, obicei prevăzător 
folosit de toţi călătorii care, în vremurile acelea de neîncredere 
şi de tâlhării, se temeau totdeauna de atac şi de trădare. 

Dar abia îşi descoperise castilianul faţa că Musaron exclamă: 

— Doamne! Isuse! 

— Ce s-a întâmplat? întrebă Agenor surprins. 

Străinul privi şi el uimit auzind această exclamaţie. 

— Gildaz! şopti Musaron la urechea stăpânului. 

— Care Gildaz? întrebă Mauleon pe acelaşi ton. 

— Omul pe care l-am întâlnit pe drum şi care o însoțea pe 
dona Maria, fiul acelei bătrâne ţigănci care a venit să vă dea 
întâlnire la capelă. 

— Doamne sfinte! făcu Agenor cuprins de îngrijorare. Ce 
caută aici? 

— Să ne urmărească, poate. 

— Fii cu ochii-n patru! 

— O! ştiţi bine că nu e nevoie să mă îndemnați la aşa ceva. 

În timpul acestei convorbiri, castilianul se uita pe rând la cei 
doi interlocutori, dându-se puţin câte puţin înapoi cu teamă. 

— Ei aş! ce ne poate face Spania în mijlocul Franţei? spuse 
Agenor liniştit după o clipă de chibzuială. 

— De fapt, n-ar putea să ne aducă decât vreo veste, zise 
Musaron. 

— O! tocmai asta îmi dă fiori. Mă tem mai mult de evenimente 
decât de oameni. Dar n-are a face! Să-l întrebăm. 

— Ba dimpotrivă, să fim prevăzători. Dacă ar fi nişte spioni 
de-ai lui Mothril! 

— Dar după câte spui ţi-aduci aminte să-l fi văzut pe omul 
ăsta în preajma Mariei Padilla. 

— Dumneavoastră nu l-aţi văzut pe Mothril în preajma lui don 
Frederic? 

— Aşa e. 

— Mai bine să ne luăm măsuri de siguranţă, zise Musaron 
aducându-şi pe piept arbaleta care i se bălăbănea în spinare. 

Castilianul văzu mişcarea. 

— De ce sunteţi aşa bănuitori? întrebă el, m-am prezentat 
cumva nepoliticos sau v-a displăcut vederea obrazului meu? 

— Nu, zise Agenor bâlbâindu-se, dar... ce vreţi sa faceţi la 
castelul seniorului de Laval? 

— Asta pot să v-o spun, seniore, dar trebuie să-l întâlnesc pe 
un cavaler care locuieşte la conte. 

Prin găurile vizierei, Musaron aruncă spre stăpânul lui o 
privire plină de înţeles. 

— Un cavaler?... Cum se numeşte?... 

— O! seniore, nu-mi cereţi o indiscreţie în schimbul serviciului 
pe care mi-l faceţi. Prefer să aştept să treacă pe drum un alt 
călător mai puţin curios. 

— Ai dreptate, seniore, ai dreptate. N-am să te mai întreb. 

— Îmi făurisem mari speranţe auzindu-vă că îmi răspundeţi în 
limba ţării mele. 

— Ce speranţe? 

— Pentru îndeplinirea cu succes a însărcinării mele 

— Pe lângă cavalerul acela? 

— Da, seniore. 

— În cazul acesta ce te împiedică să-i spui numele, pentru că 

şi aşa tot am să-l aflu când vom ajunge la castel? 

— Acolo, seniore, voi fi sub acoperişul unui senior care nu va 
îngădui să mi se facă vreun rău. 

Musaron avu atunci o inspiraţie fericită. Era totdeauna 
îndrăzneţ când vreo primejdie îi ameninţa stăpânul. Îşi ridică cu 
hotărâre viziera şi se apropie de castilian. 

— Vala me Dios! exclamă acesta. 

— Ei, Gildaz, tu eşti? bună ziua. 

— Dumneata eşti omul pe care îl caut! zise castilianul. 

— Şi m-ai găsit, făcu Musaron trăgându-şi pumnalul din teacă. 

— Nu e vorba de asta, spuse Gildaz. Seniorul acesta e 
stăpânul dumitale? 

— Care senior şi care stăpân? 

— Cavalerul acesta este don Agenor de Mauleon? 

— Eu sunt, spuse Agenor. Haide, să mi se-mplinească soarta. 
Sunt nerăbdător să aflu binele sau răul. 

Gildaz se uită îndată la cavaler cu un fel de neîncredere. 

— Dar dacă mă păcăliţi? zise el. 

Agenor făcu o mişcare bruscă. 

— Nu vă supăraţi, spuse castilianul, dar un bun curier trebuie 
să se teamă de orice. 

— Văd că-l cunoşti pe scutierul meu, caraghiosule! 

— Da, însă nu-l cunosc pe stăpân. 

— N-ai încredere în mine, ticălosule? strigă Musaron furios. 

— N-am încredere în nimeni când e vorba să-mi fac bine 
datoria. 

— Bagă de seamă, faţă galbenă, să nu-ţi dau o lecţie! 
Pumnalul meu e ascuţit 

— Ei! zise castilianul, sabia mea e la fel... Dar văd că nu eşti 
înţelegător... Dacă mor eu, îmi voi mai putea îndeplini solia? Şi 
dacă dumneavoastră veţi fi ucişi aş mai avea cui s-o comunic? 
Vă rog să aveţi puţină răbdare până la castelul Laval. Acolo, fără 
a fi înştiinţat mai dinainte, cineva să-l numească în faţa mea pe 
seniorul de Mauleon şi numaidecât îndeplinesc porunca 
stăpânei mele 

Acest cuvânt îl făcu pe Agenor să tresară. 

— Bunule scutier, zise el, ai dreptate, noi am greşit. Ai venit 
la mine din partea donei Maria, nu-i aşa? 

— O veţi afla în curând, dacă sunteţi într-adevăr don Agenor 

de Mauleon, spuse castilianul cu încăpățânare. 

— Atunci vino! izbucni tânărul cu înfrigurarea nerăbdării, 
vino... turnurile castelului se văd colo, vino repede! Vei avea 
deplină satisfacţie, bunule scutier... Să-i dăm pinteni, Musaron, 
să-i dăm pinteni! 

— Atunci lăsaţi-mă pe mine să trec înainte, zise Gildaz. 

— Cum vrei, dar să mergi repede. 

Şi tuspatru călăreţi iuţiră pasul cailor. 


CELE DOUĂ RĂVAŞE 


Agenor abia intrase în castelul Laval, că scutierul castilian, 
care nu pierdea din vedere niciun gest, niciun cuvânt, îl auzi pe 
paznicul din turn spunându-i: 

— Bine aţi venit, senior de Mauleon! 

Aceste cuvinte, adăugate la privirea plină de mustrări pe care 
i-o adresa Musaron din când în când, îl lămuriră îndeajuns pe 

curier. 

— Pot să spun câteva cuvinte Senioriei Voastre într-un loc mai 
ferit? îl întrebă el îndată pe tânăr. 

— Curtea aceea plantată cu copaci îţi convine? zise Agenor. 

— De minune, seniore. 

— Să ştii, urmă Mauleon, că eu nu mă feresc de Musaron, 
care e mai degrabă un prieten decât un servitor pentru mine. 
Cât despre însoţitorul dumitale... 

— Seniore, după cum vedeţi, este un tânăr maur pe care l-am 
găsit, acum vreo două luni, pe drumul care duce de la Burgos la 
Soria. Murea de foame; fusese bătut la sânge de oamenii lui 
Mothril şi chiar de însuşi Mothril, care îl ameninţase cu 
pumnalul din pricina înclinării pe care bietul copil o mărturisea 
pentru religia lui Cristos. L-am găsit deci palid şi plin de sânge; 
l-am dus la mama mea, pe care poate Senioria Voastră o 
cunoaşte, adăugă scutierul zâmbind, l-am oblojit şi i-am dat să 
mănânce. De atunci, este pentru noi un câine credincios până la 
moarte. Astfel că acum două săptămâni, când ilustra mea 
stăpână, dona Maria... 

Scutierul cobori glasul. 

— Dona Maria!... murmură Mauleon. 

— Chiar ea, seniore; când ilustra mea stăpână dona Maria a 
trimis să mă cheme pentru a-mi încredința o misiune importantă 
şi primejdioasă, mi-a zis: „Gildaz, vei încăleca şi te vei duce în 
Franţa, ia cât mai mult aur în pungă şi încinge-ţi o spadă bună. 
Vei căuta pe drumul Parisului un gentilom (şi stăpână mi-a 
descris-o pe Senioria Voastră) care desigur se duce la curtea 
marelui rege Carol Înțeleptul. Ia cu tine un însoțitor credincios, 
căci misiunea, ţi-o spun, este plină de primejdii.” M-am gândit 
îndată la Hafiz şi i-am spus: „Hafiz, încalecă şi ia-ţi pumnalul.” 
„Bine, stăpâne, îmi răspunse Hafiz, alerg doar până la moschee 
şi într-o clipită sunt înapoi.” La noi spaniolii, după cum ştiţi, 
seniore, spuse Gildaz oftând, astăzi sunt biserici pentru creştini 
şi moschei pentru necredincioşi, ca şi când Dumnezeu ar avea 
două locuinţe. L-am lăsat pe băiat să alerge la moschee; am 
pregătit chiar eu atât calul lui cât şi pe al meu, am pus la 
oblâncul şeii pumnalul mare pe care îl vedeţi legat cu un şnur 
de mătase şi când s-a înapoiat el, peste o jumătate de oră, am 
plecat. Dona Maria îmi scrisele pentru dumneavoastră 

scrisoarea pe care o vedeţi. 

Gildaz îşi ridică platoşa, desfăcu vesta şi îi spuse lui Hafiz: 

— Dă-mi pumnalul tău, Hafiz! 

Hafiz, cu faţa lui gălbuie, cu ochii albi şi cu trupul ţeapăn şi 
nepăsător, păstrase tăcere şi rămăsese nemişcat ca o stană de 
piatră în tot timpul povestirii lui Gildaz. 

În vreme ce vrednicul scutier îi înşira calităţile, credinţa, 
discreţia, nici nu clipise; însă când vorbise despre lipsa lui de o 
jumătate de oră pentru a se duce la moschee, un fel de roşeală, 
ca un foc palid şi înfiorător, îi cuprinsese obrajii şi aruncase în 
ochii lui un fel de scânteie de nelinişte şi de remuşcare. 

Când Gildaz îi ceru pumnalul, întinse braţul încet, scoase 
arma din teacă şi i-o dădu lui Gildaz. 

Acesta tăie căptuşeala vestei şi scoase o scrisoare vârâtă într- 
un înveliş de mătase. 

Mauleon îl chemă în ajutor pe Musaron. 

Acesta era sigur că o să ia parte la deznodământul scenei. Luă 
plicul, îl rupse şi începu să-i citească lui Mauleon cuprinsul 
epistolei, în vreme ce Gildaz şi Hafiz stăteau la o distanţă 
respectuoasă. 


„Seniore Agenor, scria Maria Padilla, sunt foarte 
supravegheată, spionată, amenințată; însă persoana pe care o 
ştii este şi mai mult decât mine. Am pentru dumneata o 
deosebită simpatie; însă persoana pentru care îţi scriu te 
iubeşte mult mai mult decât mine. Ne-am gândit că ti-ar face 
plăcere, acum când te afli pe pământul Franţei, să fii în posesia 
a ceea ce regreţi. 

Să te afli aşadar lângă graniţă, la Rianzares, peste o lună de 
la primirea acestei înştiinţări. Data precisă a sosirii dumitale la 
Rianzares am s-o cunosc cu siguranţă prin curierul credincios 
pe care ţi-l trimit. Aşteaptă acolo, cu răbdare, fără să spui nimic; 
într-o seară, vei vedea apropiindu-se nu litiera pe care o cunoşti, 
ci o catârcă iute de picior care îţi va aduce obiectul tuturor 
dorințelor. 

Atunci, seniore Mauleon, fă-te nevăzut; renunţă la meseria 
armelor ca să nu mai pui niciodată piciorul în Castilia; şi asta pe 
cuvântul dumitale de creştin şi de cavaler. Devenind bogat prin 
zestrea pe care ţi-o va aduce soţia, fericit cu dragostea şi cu 

frumuseţea ei, păstrează-ţi comoara ca un senior grijuliu şi 
binecuvânteaz-o din când în când pe dona Maria Padilla, o biată 
femeie destul de nefericită, care îşi ia rămas bun prin această 
scrisoare”. 


Mauleon se simţi înduioşat, încântat, fermecat. Sări de la 
locul lui şi smulgând scrisoarea din mâinile lui Musaron, o 
sărută cu înfocare. 

— Vino, îi spuse el scutierului, vino să te îmbrăţişez, pe tine 
care poate ai atins veşmintele aceleia care este îngerul meu 
ocrotitor. 

Şi îl sărută nebuneşte pe Gildaz. 

Hafiz nu pierdea din vedere niciunul din amănuntele scenei, 
dar nu făcea nicio mişcare. 

— Spune-i donei Maria... zise Mauleon. 

— Mai încet, senor, întrerupse Gildaz, numele acesta... rostit 
aşa de tare. 

— Ai dreptate, urmă Agenor mai încet, spune-i aşadar donei 
Maria că peste două săptămâni... 

— Nu, senor... răspunse Gildaz, tainele stăpânei mele nu mă 
privesc, eu sunt un curier, nu un confident. 

— Eşti un model de credinţă şi de nobil devotament, Gildaz, 
şi, oricât sunt de sărac, ai să primeşti de la mine câţiva florini. 

— Nu, seniore, nimic, stăpâna mea plăteşte destul de bine. 

— Atunci pajul tău... maurul tău credincios... 

Hafiz făcu nişte ochi mari şi vederea aurului făcu să-i treacă 
un fior prin corp. 

— Te opresc să primeşti ceva, Hafiz, zise Gildaz. 

O mişcare abia zărită îi dezvălui agerului Musaron furia cu 
care se înfrâna Hafiz. 

— Maurii sunt în general lacomi, îi spuse el lui Mauleon, şi 
acesta e mai mult decât un maur. Am văzut ce privire 
duşmănoasă a aruncat spre camaradul său Gildaz. 

— Hei! toţi maurii sunt urâţi, Musaron, şi numai diavolul 
înţelege ceva din strâmbătura lor, răspunse Gildaz zâmbind. 

Şi îi înapoie lui Hafiz pumnalul pe care acesta îl strânse în 
mână cu nervozitate. 

Musaron, la un semn al stăpânului, se pregăti numaidecât să 
scrie un răspuns donei Maria. 


ALEXANDRE DUMAS 
Scribul seniorului de Laval tocmai trecea prin curte. 
Îl opriră, Musaron împrumută de la el un pergament, o pană 
şi scrise: 


„Nobilă doamnă, mă simt copleşit de fericire. Peste o lună, 
adică în a şaptea zi a lunii următoare, voi fi la Rianzares, gata să 
primesc obiectul scump pe care mi-l trimiteţi. Nu voi renunţa la 
meseria armelor, deoarece vreau să ajung un mare războinic 
pentru a face cinste doamnei mele mult iubite; dar Spania nu 
mă va mai vedea, o jur pe Cristos! numai dacă mă veţi chema 
cumva, sau dacă vreo nenorocire o va împiedica pe Aissa să vină 
la mine, în care caz aş alerga până în iad ca s-o regăsesc. Adio, 
nobilă doamnă, rugaţi-vă pentru mine”. 

Cavalerul făcu o cruce în josul pergamentului, iar Musaron 
scrise sub cruce: 

Aceasta este semnătura: 

Seniorul AGENOR DE MAULEON 


În vreme ce Gildaz vâra sub platoşă scrisoarea lui Mauleon, 
Hafiz, călare, urmărea, mai degrabă ca un tigru decât ca un 
câine credincios, fiecare mişcare a scutierului. Văzu locul unde 
pusese scrisoarea şi din acel moment se arătă nepăsător la cele 
ce se mai petreceau, ca şi când n-ar mai fi avut nimic de văzut şi 
ochii i-ar fi fost de prisos. 

— Acum ce faci, bunule scutier? întrebă Agenor. 

— Plec înapoi pe calul meu neobosit, seniore; în douăsprezece 
zile trebuie să ajung la stăpână mea - aşa mi-a poruncit - 
trebuie deci să mă grăbesc. E drept că nu mă aflu la o prea 
mare depărtare; se zice că e un drum care taie prin Poitiers. 

— E adevărat... La revedere, Gildaz, adio, bunule Hafiz! Dar 
pe toţi sfinţii! nu înseamnă că dacă refuzi răsplata unui stăpân, 
ai să refuzi şi darul unui prieten. 

Şi Agenor îşi desprinse lanţul de aur, care valora o sută de 
livre, şi îl aruncă pe gâtul lui Gildaz. 

Hafiz zâmbi şi faţa lui măslinie se lumină în mod ciudat de un 
zâmbet infernal. 

Gildaz uimit primi darul, sărută mâna lui Agenor şi plecă. 

Hafiz mergea înapoia lui, şi parcă era atras de strălucirea 
aurului care juca pe umerii largi ai scutierului, stăpânul lui. 

LI 


ÎNAPOIEREA 


Mauleon făcu în grabă toate pregătirile de plecare. 

Nu mai putea de bucurie. De aici înainte legătura cu iubita lui 
devenea mai trainică; dragostea lui era asigurată... Bogată, 
frumoasă, iubitoare, Aissa venea la el ca unul din acele visuri pe 
care Dumnezeu le trimite oamenilor până dimineaţa pentru a-i 
face să înţeleagă că există şi altceva decât viaţa pământească. 

Musaron împărtăşea entuziasmul stăpânului. Să-şi clădească 
o casă cât mai arătoasă în acel ţinut atât de bogat al Gasconiei, 
de pildă, unde pământul îl hrăneşte îndeajuns pe cel leneş, îl 
îmbogăţeşte pe cel harnic, devine un rai pentru cel bogat. Să 
poruncească valeţilor, argaţilor, să crească vite, să dreseze cai, 
să organizeze vânători, acestea erau plăcutele visuri ce asaltau 
imaginaţia foarte activă a vrednicului scutier al lui Agenor. 

Mauleon se şi gândea că nu putea să se ocupe de războaie 
vreme de un an, căci Aissa avea să-i răpească tot timpul, iar el îi 
datora şi îşi datora lui însuşi cel puţin un an de fericire liniştită, 
ca o răsplată pentru atâtea ceasuri dureroase. 

Mauleon aştepta cu nerăbdare înapoierea seniorului de Laval. 

Acest senior strânsese de la mai mulţi nobili bretoni sume 
însemnate, destinate să plătească răscumpărarea conetabilului. 
Scribii regelui şi ai ducelui de Bretania făcură socoteli din care 
reieşea că jumătate din suma de şaptezeci de mii de florini 
fusese înjghebată. 

Ceea ce era de ajuns pentru Mauleon; nădăjduia că regele 
Franţei avea să dea restul, iar pe prinţul de Wales îl cunoştea 
destul de bine pentru a şti că, în cazul în care ar primi chiar 
jumătate din sumă, englezii l-ar lăsa pe conetabil în libertate, 
afară de cazul când raţiuni politice i-ar îndemna să-l reţină în 
continuare, chiar dacă s-ar fi plătit întreaga sumă. 

Dar pentru împăcarea conştiinţei lui prea scrupuloase, 
Mauleon străbătu restul Bretaniei cu stindardul regal, făcând 
apel la poporul breton. 

De câte ori trecea printr-un orăşel, sosirea lui era anunţată 
prin acest strigăt jalnic: 

— Bunul conetabil e prizonier la englezi. Oameni din Bretania, 
îl veţi lăsa captiv? 

După cum spuneam, de fiecare dată când întâlnea într-o astfel 
de împrejurare pe bretonii atât de evlavioşi, atât de cutezători, 
atât de melancolici, auzea de la ei aceleaşi gemete, aceeaşi 
revoltă, şi cei săraci îşi ziceau: „Repede la treabă, să mâncăm 
mai puţin din grâul nostru negru şi să strângem un gologan 
pentru răscumpărarea seniorului Duguesclin”. 

În felul acesta, Agenor mai făcu rost de alţi şase mii de florini, 
pe care îi încredința ostaşilor contelui de Laval şi vasalilor 
doamnei Tiphaine Raguenel, pe la care trecu din nou spre a-şi 
lua rămas bun înainte de a pleca. 

Însă îndată îl cuprinse o mustrare de cuget. Putea să plece, 
trebuia să se ducă să-şi ia iubita; dar misiunea lui de sol nu se 
terminase cu totul. Agenor, care îi făgăduise donei Maria să nu 
mai calce niciodată în Spania, trebuia totuşi să-i ducă lui 
Bertrand Duguesclin banii adunaţi în Bretania prin grija lui, 
bani preţioşi pe care prizonierul prinţului de Wales îi aştepta 
fără îndoială cu multă nerăbdare. 

Agenor, prins între aceste două îndatoriri, stătu multă vreme 
la îndoială. Un jurământ - şi el făcuse acest jurământ donei 
Maria - era un lucru sfânt; dragostea şi respectul pentru 
conetabil îi păreau de asemenea sfinte. 

Îi destăinui aceste îngrijorări lui Musaron. 

— Nimic mai uşor, îi spuse iscusitul scutier, cereţi-i doamnei 
Tiphaine o escortă de doisprezece vasali înarmaţi pentru paza 
banilor, seniorul de Laval va adăuga şi el patru lăncieri, regele 
Franţei va da o duzină de ostaşi, mai cu seamă dacă n-o să-l 
coste nimic; cu o asemenea trupă pe care o veţi comanda până 
la graniţă, banii vor fi în deplină siguranţă. Odată ajuns la 
Rianzares, îi scrieţi prinţului de Wales, care vă trimite un permis 
de liberă trecere; în felul acesta banii ajung cu siguranţă până la 
conetabil. 

— Dar eu... lipsa mea? 

— Motivaţi că aţi făcut un jurământ. 

— O minciună! 

— Nu e minciună, pentru că i-aţi jurat donei Maria... Apoi 

chiar dacă ar fi minciună, fericirea merită un păcat. 

— Musaron! 

— Ei! domnule, nu faceţi atât de mult caz de religie, când vă 
căsătoriţi cu o sarazină... lată un alt păcat grav după cât mi se 
pare. 

— Aşa e, oftă Mauleon. 

— Şi apoi, urmă Musaron, seniorul conetabil ar fi destul de 
greu de mulţumit, dacă v-ar vrea şi pe dumneavoastră odată cu 
banii... însă, vă rog să mă credeţi, cunosc oamenii; de îndată ce 
vor străluci florinii, adunătorul va fi uitat... De altfel, dacă 
seniorul conetabil va vrea să vă vadă, vă va vedea, căci 
presupun că nu o să intraţi în mormânt. 

Ca totdeauna, Agenor cedă şi de astă dată. Dealtminteri 
Musaron avea perfectă dreptate. Seniorul de Laval îi puse la 
dispoziţie câţiva ostaşi, doamna Tiphaine Raguenel înarmă 
douăzeci de vasali, seneşalul de Maine dădu şi el doisprezece 
ostaşi în numele regelui, iar Agenor luând cu el pe unul din fraţii 
mai tineri al lui Duguesclin plecă în etape lungi spre graniţă, 
grăbindu-se să ajungă cel puţin cu două sau trei zile mai înainte 
de ziua fixată de dona Maria Padilla pentru întâlnire. 

Aducerea celor treizeci şi şase de mii de florini de aur 
destinaţi să-l răscumpere pe conetabil semăna cu un marş 
triumfal. Puţinii vagabonzi ce mai rămăseseră în Franţa după 
plecarea companiilor erau nişte tâlhari mărunți, pentru care 
prada, foarte frumoasă fără îndoială, era cu neputinţă de atins. 
Atunci, văzând-o cum le trece prin dreptul ghearelor, preferară 
să scoată urale, să binecuvânteze numele gloriosului prizonier 
dând numeroase dovezi de respect, de teama de a nu-şi lăsa 
oasele pe câmpul de luptă dacă ar fi fost nerespectuoşi. 

Mauleon conduse cu atâta dibăcie marşul, încât sosi într- 
adevăr în a patra zi a lunii la Rianzares, un târguşor distrus cu 
mulţi ani în urmă, dar care pe atunci se bucura de un oarecare 
renume, fiind un loc de trecere obişnuit între Franţa şi Spania. 

LII 


RIANZARES 


Agenor îşi alese în târguşorul situat pe povârnişul unei coline 
o locuinţă de unde putea să observe cu uşurinţă şoseaua albă şi 
şerpuitoare ce urca între doi pereţi de stânci ascuţite. 

În acest timp, trupa se odihnea şi toată lumea simţea această 
nevoie. 

Musaron redactase, în cel mai frumos stil al său, o epistolă 
către conetabil şi o alta către prinţul de Wales, spre a-i înştiinţa 
şi pe unul şi pe celălalt de sosirea florinilor de aur. 

Un ostaş, escortat de un scutier breton ales dintre vasalii 
doamnei Tiphaine, fusese trimis spre Burgos unde, după cum se 
spunea, se afla prinţul în acel moment, din pricina zvonurilor de 
război care începuseră să se răspândească din nou prin ţară. 

În fiecare zi Mauleon, care cunoştea la perfecţie localităţile, 
făcea socoteala etapelor străbătute de Gildaz şi de Hafiz. 

După socotelile lui, cei doi curieri trebuiau să fi trecut graniţa 
de cel puţin cincisprezece zile. 

In aceste cincisprezece zile, ei puteau s-o întâlnească pe dona 
Maria şi aceasta avusese destulă vreme ca să pregătească fuga 
Aissei. O catârcă bună face douăzeci de leghe pe zi: cinci sau 
şase zile i-ar fi de ajuns deci frumoasei maure pentru a sosi la 
Rianzares. 

Mauleon luă în mod discret câteva informaţii despre trecerea 
scutierului Gildaz. La urma urmelor nu era exclus ca cei doi 

oameni să fi traversat defileul pe la Rianzares, loc uşor, sigur şi 
cunoscut. 

Însă muntenii răspunseră că la vremea despre care vorbea 
Mauleon nu văzuseră trecând decât un călăreț maur, tânăr şi cu 
o înfăţişare destul de sălbatică. 

— Un maur tânăr! 

— De cel mult douăzeci de ani, răspunse ţăranul. 

— Nu cumva era îmbrăcat în roşu? 

— Da, seniore, şi pe cap avea un coif de sarazin. 

— Era înarmat? 

— Cu un pumnal mare atârnat la oblâncul şeii cu un şnur de 
mătase. 

— Şi zici că a trecut pe la Rianzares singur? 

— Singur-singurel. 

— Ce a spus? 

— A bolborosit câteva cuvinte spaniole pe care le-a rostit 
greoi şi repede, a întrebat dacă trecerea printre stânci era 
sigură pentru cai şi dacă pârâul din josul corstei se putea 
traversa prin vad; apoi, după ce i-am spus că putea trece, a dat 
pinteni calului negru şi a dispărut. 

— Singur! E ciudat, zise Mauleon. 

— Hm! făcu Musaron, singur, nu prea miroase a bine... 

— Gildaz poate a voit să intre printr-un alt punct de graniţă 
pentru a trezi cât mai puţine bănuieli, tu ce crezi, Musaron? 

— Cred că Hafiz avea o mutră destul de respingătoare. 

— De altfel cine ne garantează, urmă Mauleon gânditor, că 
era tocmai Hafiz cel care a trecut pe la Rianzares? 

— Într-adevăr, e mai bine să credem că nu. 

— Şi apoi, am băgat de seamă, adăugă Mauleon, că omul care 
e aproape de culmea fericirii devine bănuitor şi vede în orice 
lucru o piedică. 

— Ah! domnule, vă apropiaţi de fericire, aveţi dreptate, şi 
dacă nu ne înşelăm, dona Aissa va trebui să sosească astăzi... Ar 
fi bine ca tot timpul nopţii să facem de pază în împrejurimile 
râului. 

— Da, căci n-aş vrea ca tovarăşii noştri să-i observe sosirea. 
Mă tem ca nu cumva fuga ei să aibă vreun efect dăunător 
asupra minţilor înguste ale acestora. Un creştin îndrăgostit de o 
maură, asta e de ajuns ca să ştirbească din curajul celor mai 

cutezători; s-ar pune pe seama mea toate nenorocirile ce s-au 
întâmplat, socotindu-le ca o pedeapsă dată de Dumnezeu. Însă 
fără să vreau, maurul acela singur, îmbrăcat în roşu, cu 
pumnalul la oblâncul şeii, asemănarea cu Hafiz, mă cam pune pe 
gânduri. 

— Mai sunt câteva clipe, câteva ore, câteva zile cel mult, şi 
vom afla cum stau lucrurile, răspunse filozoful. Până atunci, 
domnule, întrucât nu avem de ce să fim trişti, ar fi mai nimerit 
să ne veselim. 

De fapt, Agenor nu avea altceva mai bun de făcut. Luă parte 
la veselia celorlalţi şi aşteptă. 

Insă prima zi, adică a şaptea din lună, trecu şi nimic nu se 
arătă pe drum, în afară de nişte negustori de lână, nişte soldaţi 
răniţi şi nişte cavaleri care fugiseră de la Navarette, pe jos, 
prăpădiţi, mergând zile întregi prin păduri, făcând ocoluri mari 
prin munţi şi ajungând astfel în ţinutul natal după atâtea griji şi 
lipsuri. 

Agenor află de la bieţii oameni că în mai multe locuri se 
aprindea din nou scânteia războiului; că tirania lui don Pedro, la 
care se adăuga cea a lui Mothril, apăsa neîndurător asupra celor 
două Castilii; că mulţi agenţi ai pretendentului învins la 
Navarette străbăteau oraşele, asmuţindu-i pe cei înţelepţi 
împotriva abuzurilor puterii restabilite. 

Fugarii afirmau că văzuseră mai multe unităţi organizate în 
speranţa unei apropiate întoarceri a lui Henric de Transtamare. 
Ei mai adăugau că un mare număr dintre tovarăşii lor văzuseră 
câteva scrisori ale acestui prinţ, prin care făgăduia să se 
înapoieze curând cu un corp de armată recrutat în Franţa. 

Toate aceste zvonuri înflăcărau spiritul războinic al lui Agenor 
şi deoarece Aissa nu sosea, dragostea nu putea potoli în el acea 
febră care îi cuprinde pe tineri la auzul zăngănitului de arme. 

Musaron începea să deznădăjduiască; încrunta din sprâncene 
mai des ca de obicei, şi aducea mereu vorba cu destulă răutate 
despre Hafiz, pe seama căruia punea - comparându-l cu un 
demon răufăcător - întârzierea Aissei, ca să nu spună mai mult, 
adăuga el, când proasta dispoziţie atingea culmea. 

Cât despre Mauleon, asemenea corpului care îşi caută 
sufletul, rătăcea neîncetat pe drumul cu ale cărui şerpuituri 
ochii lui erau obişnuiţi, încât cunoştea fiecare tufiş, fiecare 

piatră, fiecare umbră şi ghicea pasul unei catârce de la o 
depărtare de două leghe. 

Aissa nu sosea; nimic nu venea din Spania. 

Dimpotrivă, soseau din Franţa, la intervale măsurate parcă de 
acele unui orologiu, trupe înarmate, care ocupau poziţii prin 
împrejurimi şi păreau că aşteaptă un semnal pentru a năvăli toţi 
deodată. 

Şefii diferitelor trupe intrau în legătură unii cu alţii când 
soseau, schimbau un cuvânt de ordine şi câteva instrucţiuni care 
le păreau mulţumitoare, căci, fără nicio măsură de prevedere, 
oameni de toate armele şi din toate ţinuturile negociau 
împreună şi trăiau într-o înţelegere de-săvârşită. 

În ziua în care Mauleon, mai puţin preocupat de Aissa, voi să 
afle mai mult despre rostul sosirii atâtor oameni şi cai, fu 
informat că toate aceste trupe aşteptau un şef suprem şi noi 
întăriri pentru a intra în Spania. 

— Şi numele şefului? întrebă Mauleon. 

— Nu-l cunoaştem; îl vom afla chiar de la el. 

— Aşadar toată lumea va intra în Spania, în afară de mine! 
spunea Agenor deznădăjduit. Vai! jurământul meu, jurământul 
meu! 

— Ei! domnule, interveni Musaron, durerea vă face să vă 
pierdeţi minţile. Nu mai există jurământ dacă dona Aissa nu 
soseşte; deoarece n-a sosit până acum, să pornim înainte... 

— Nu e încă timpul, Musaron; îmi rămâne speranţa, mai am 
încă speranţă! Voi avea-o mereu, căci voi iubi mereu! 

— Aş vrea să vorbesc neapărat măcar o jumătate de oră cu 
ocheşelul acela de Hafiz, mormăia Musaron. Aş vrea... doar să-l 
privesc... drept în faţă... 

— Ei! ce poate să facă Hafiz împotriva voinţei atotputernicei 
Maria... Pe ea trebuie s-o învinuim, Musaron, pe ea... sau mai 
degrabă nenorocul meu! 

Mai trecură încă opt zile şi nimic nu veni din Spania. Agenor 
era cât pe-aci să înnebunească de nerăbdare şi Musaron de 
mânie. 

După aceste opt zile se găseau cinci mii de ostaşi răspândiţi 
pe graniţă. 

Care încărcate cu alimente, unele din ele încărcate cu bani, 
după cum se spunea, însoțeau aceste forţe impunătoare. 

Oamenii seniorului de Laval, ca şi bretonii doamnei Tiphaine 
Raguenel aşteptau de asemenea cu nerăbdare înapoierea 
trimisului lor spre a afla dacă prinţul de Wales se învoia să-l 
elibereze pe conetabil. 

Trimisul se înapoie şi Agenor alergă cu mare grabă la râu în 
întâmpinarea lui. 

Ostaşul îl văzuse pe conetabil, îl îmbrăţişase, fusese primit cu 
cinste de prinţul englez şi primise de la prinţesa de Wales un 
dar măreț. Prinţesa binevoise să spună că îl aştepta pe viteazul 
cavaler Mauleon pentru a-i răsplăti devotamentul, adăugând că 
virtutea era o cinste pentru toţi oamenii, de orice nație ar fi. 

Trimisul mai spunea că prinţul primise cei treizeci şi şase de 
mii de florini, iar prinţesa, văzându-l că şovăie o clipă, spusese: 

„Sire, vreau ca bunul conetabil, soţul meu, să fie liber datorită 
mie care îl admir tot atât de mult ca şi compatrioţii săi. Suntem 
şi noi puţin bretoni, noi cei din Marea Britanie, voi plăti eu 
treizeci de mii de florini de aur pentru răscumpărarea seniorului 
Bertrand”. 

Reieşea de aici că Duguesclin avea să fie liber, dacă nu cumva 
era chiar înainte de plata răscumpărării. 

Aceste veşti îi făceau să sară în sus de bucurie pe toţi bretonii 
care escortau banii răscumpărării şi cum bucuria era mai 
comunicativă decât durerea, toate trupele adunate la Rianzares, 
auzind rezultatul soliei, scoseseră urale de bucurie de care 
bătrânii munţi se cutremuraseră până în rădăcinile lor de granit. 

— Să intrăm în Spania, strigară bretonii şi să-l luăm şi pe 
conetabilul nostru! 

— Trebuie neapărat, îi spuse Musaron în şoaptă lui Agenor... 
Nu e Aissa, nu mai e nici jurământ; pierdem timpul degeaba, să 
mergem, domnule! 

Şi Mauleon, cedând arzătoarei sale nelinişti, răspunsese: 

— Să mergem! 

Mica trupă, escortată de urările şi de binecuvântările tuturor, 
trecu defileul la nouă zile după termenul fixat de Maria Padilla 
pentru sosirea tinerei maure. 

— Poate că o vom întâlni pe drum, zise Musaron, pentru a 
reuşi să-şi hotărască stăpânul. 

Cât despre noi, precedându-i la curtea regelui don Pedro, 
poate vom descoperi şi vom aduce la cunoştinţa cititorului 

pricina acestei întârzieri rău prevestitoare. 


LIII 


GILDAZ 


Dona Maria stătea pe terasă, numărând zilele şi orele, căci 
ghicea pentru ea şi Aissa, sau mai degrabă presimţea o 
nenorocire în calmul stăruitor al maurului. 

Mothril nu era omul care să-şi neglijeze interesele; niciodată 
nu ştiuse să-şi ascundă atât de mult setea de răzbunare încât să 
nu dea nimic de bănuit duşmanilor vreme de cincisprezece zile. 

Se ocupa tot timpul să organizeze serbări regelui, să aducă 
aur în vistieria lui don Pedro, îngrijindu-se de intrarea 
sarazinilor auxiliari în Spania, ca în cele din urmă să unească pe 
fruntea stăpânului său cele două coroane făgăduite. Acestea 
erau grijile ce-l frământau în ultima vreme. Nu se mai interesa 
de Aissa şi nu o vedea decât seara, şi aproape totdeauna însoţit 
de don Pedro, care trimitea tinerei darurile cele mai rare şi mai 
măreţe. 

Aissa, susţinută mai întâi de dragostea ei pentru Mauleon, 
apoi de prietenia pentru dona Maria, primea darurile, chiar 
dacă după primirea lor le dispreţuia; apoi, purtându-se cu 
aceeaşi răceală faţă de prinţ, fără să-şi dea seama că în felul 
acesta aţâţa şi mai mult o dorinţă arzătoare, ea căuta prin 
această purtare cinstită să vadă un semn de mulţumire în 
privirea Mariei atunci când o întâlnea. 

Dona Maria îi spunea şi ea tot printr-o privire: 

„Speră! planul pe care l-am conceput prinde rădăcini cu 
fiecare zi ce trece; curierul meu se va înapoia şi îţi va aduce atât 
dragostea frumosului tău cavaler, cât şi libertatea fără de care 
nu există dragoste adevărată”. 

În cele din urmă, ziua pe care dona Maria o dorea cu atâta 
înfrigurare îşi arătă zorile. 

Era una din acele dimineţi care străluceşte odată cu începutul 
verii sub cerul frumos al Spaniei; roua tremura pe fiecare frunză 
de pe terasele înflorite ale Aissei, când dona Maria o văzu 
intrând în camera ei pe bătrâna pe care o cunoaştem. 

— Senora! zise ea cu un lung suspin, senora! 

— Ce s-a întâmplat? 

— Senora, Hafiz e aici! 

— Hafiz!... cine e Hafiz? 

— Insoţitorul lui Gildaz, senora. 

— Cum! Hafiz fără Gildaz? 

— Hafiz fără Gildaz, da, senora. 

— Doamne, Dumnezeule! să intre. Ştii tu poate ceva? 

— Nu, Hafiz n-a vrut să-mi spună nimic, absolut nimic, şi 
plâng, după cum vedeţi, senora, pentru că tăcerea lui Hafiz e 
mai crudă decât toate vorbele groaznice ce mi le-ar fi spus 
oricare altul. 

— Haide, stăpâneşte-te, zise dona Maria tremurând toată, 

stăpâneşte-te, nu e nimic, o întârziere, fără îndoială, atâta tot. 

— Atunci Hafiz pentru ce nu a întârziat? 

— Dimpotrivă, vezi tu, ceea ce mă linişteşte este tocmai 
înapoierea lui Hafiz. Sunt sigură că Gildaz nu l-a ţinut pe lângă 
el ştiindu-mă îngrijată; dacă îl trimite înseamnă că veştile sunt 
bune. 

Doica nu era uşor de consolat; de altfel nu prea erau 
convingătoare consolările rostite în grabă de stăpâna ei. 

Hafiz intră. 

Era calm şi umil aşa cum îi era obiceiul. Ochii lui exprimau 
respectul, întocmai ca ochii pisicilor sau tigrilor, care se dilată 
în faţa celor ce se tem de ei şi se strâng închizându-se pe 
jumătate, când sunt priviţi cu ură sau cu e voinţă autoritară. 

— Cum! Singur? întrebă Maria Padilla. 

— Singur, da, doamnă, răspunse cu sfială Hafiz. 

— Şi Gildaz? 

— Gildaz, stăpâna, răspunse sarazinul privind în jurul lui, 
Gildaz a murit. 

— A murit! strigă dona Padilla, care îşi împreună amândouă 
mâinile cu spaimă. A murit! bietul băiat. E oare cu putinţă? 

— Doamnă, a fost cuprins de friguri pe drum. 

— El, atât de voinic! 

— Voinic, e adevărat, însă voinţa lui Dumnezeu e mai 
puternică decât omul, răspunse sentenţios Hafiz. 

— Friguri, vai! Şi de ce nu m-a anunţat? 

— Doamnă, zise Hafiz, călătoream amândoi prin Gasconia, iar 
într-un defileu am fost atacați de nişte munteni atraşi de sunetul 
aurului. 

— Sunetul aurului! Ce neprevăzători! 

— Stăpânul francez ne dăduse aur, era atât de bucuros! 
Gildaz credea că e singur în munţi, singur cu mine, şi avu 
nesocotinţa să mai numere odată comoara noastră; atunci fu 
lovit fără veste de o săgeată şi văzurăm apropiindu-se mai mulţi 
oameni înarmaţi. Gildaz era viteaz, ne-am apărat. 

— Dumnezeule! 

— Era gata să fim doborâţi, căci Gildaz era rănit, sângele îi 
curgea... 

— Bietul Gildaz!... Şi tu? 

— Eu la fel, stăpână, spuse Hafiz suflecându-şi mâneca largă, 

care îi dădu la iveală braţul brăzdat de fierul unui pumnal; cum 
eram amândoi răniţi, hoţii ne luară aurul şi fugiră. 

— Doamne sfinte! Apoi, apoi? 

— Apoi, stăpână, Gildaz a fost cuprins de friguri şi şi-a dat 
seama că i se apropie sfârşitul. 

— Nu ţi-a spus nimic? 

— Ba da, stăpână, atunci când i s-au îngreunat ochii, mi-a zis: 
Ascultă, tu ai să scapi, fii credincios aşa cum am fost eu; aleargă 
la stăpână noastră şi să predai chiar în mâinile sale obiectul pe 
care mi l-a încredinţat stăpânul francez. Iată-l. 

Hafiz scoase din sân un plic de mătase găurit peste tot de 
lovituri de pumnal şi mânjit de sânge. 

Dona Maria, tremurând, atinse plicul cu groază şi după ce îl 
cercetă cu atenţie, spuse: 

— Scrisoarea asta a fost deschisă. 

— Deschisă! se miră sarazinul făcând nişte ochi mari. 

— Da, pecetea e ruptă. 

— Nu ştiu, zise Hafiz. 

— Ai deschis-o tu? 

— Eu! Nici nu ştiu să citesc, stăpână. 

— Atunci altcineva? 

— Nu, stăpână; uitaţi-vă bine, vedeţi, în dreptul peceţii, e o 
deschizătură: săgeata  munteanului a găurit ceara şi 
pergamentul. 

— Aşa e! aşa e! spuse dona Maria, încă bănuitoare 

— Iar în jurul rupturilor este sângele lui Gildaz, stăpână. 

— Aşa e! Bietul Gildaz! 

Şi tânăra femeie, aţintind o ultimă privire asupra sarazinului, 
îi văzu figura copilărească atât de liniştită, atât de prostească, 
atât de lipsită de expresie, încât îi dispăru orice urmă de 
bănuială. 

— Povesteşte-mi sfârşitul, Hafiz. 

— Sfârşitul, stăpână, e că Gildaz abia îmi lăsă scrisoarea că îşi 
dădu sufletul; numaidecât am pornit în goană, aşa cum mi-a 
spus el şi, fără bani, flămând, dar gonind mereu, am venit să vă 
aduc acest răvaş. 

— O! Ai să fii bine răsplătit, copile, zise dona Maria, mişcată 
până la lacrimi. Da, n-ai să mă mai părăseşti, şi dacă eşti 
credincios... dacă eşti deştept... 

O sclipire apăru în ochii maurului, sclipire ce se stinse tot atât 
de repede pe cât se aprinsese. 

Atunci Maria citi scrisoarea pe care o cunoaştem, compară 
datele şi cedând înflăcărării fireşti a caracterului ei îşi zise: 

„Haide! Haide, la lucru!” 

Îi dărui sarazinului un pumn de aur spunându-i: 

— Odihneşte-te, bunule Hafiz, şi peste câteva zile să fii 
pregătit. O să am nevoie de tine. 

Tânărul plecă voios; ajunse la pragul uşii, ducând cu el aurul 
şi bucuria, când gemetele doicii izbucniră cu mai multă putere. 
Aflase vestea nenorocirii. 


LIV 

DESPRE ÎNSĂRCINAREA PE CARE O AVEA HAFIZ ŞI 
CUM A ADUS-O LA INDEPLINIRE 


În ajunul zilei în care Hafiz venise să aducă donei Maria 
scrisoarea din Franţa, un păstor se înfăţişase la porţile oraşului 
cerând să-i vorbească seniorului Mothril. 

Mothril, ocupat să-şi spună rugăciunile la moschee, lăsase 
totul la o parte pentru a-l urma pe acel ciudat curier care cu 
siguranţă că nu promitea a fi un prea înalt şi prea puternic sol. 

Abia ieşit din oraş împreună cu călăuza, Mothril zări într-un 
câmp sterp un căluţ andaluz păscând printre ciulini şi, culcat în 
iarba rară, în mijlocul unei grămezi de pietre, sarazinul Hafiz 
pândea cu ochii lui mari tot ce ieşea din oraş. 

Păstorul, după ce-şi primi plata de la Mothril, alergă voios la 
caprele lui slăbănoage ce păşteau pe o costişă. Mothril, 
neţinând seama de nicio etichetă, se aşeză, el primul ministru, 
alături de posomorâtul copilandru cu faţa nemişcată. 

— Allah fie cu tine! Hafiz, te-ai înapoiat? 

— Da, seniore, iată-mă. 

— Şi l-ai lăsat destul de departe pe însoţitorul tău ca să nu 
bănuiască nimic? 

— Foarte departe, seniore, şi cu siguranţă că nu bănuieşte 
nimic. 

Mothril îşi cunoştea omul... Ştia că toți arabii se feresc cât pot 
mai mult să rostească vorba moarte, folosindu-se de fraze cât 
mai ocolite. 

— Ai scrisoarea? întrebă el. 

— Da, seniore. 

— Cum ai pus mâna pe ea? 

— Dacă i-aş fi cerut-o lui Gildaz, nu mi-ar fi dat-o. Dacă aş fi 
vrut să i-o iau cu forţa, m-ar fi bătut şi m-ar fi ucis cu siguranţă, 
căci era mai puternic decât mine. 

— Ai folosit vreun vicleşug? 

— Am aşteptat să ajungem amândoi în inima muntelui care 
slujeşte drept graniţă între Spania şi Franţa. Caii erau istoviţi, 
Gildaz îi lăsă să se odihnească şi chiar el adormi pe muşchiul de 
la poalele unei stânci. Am ales acel moment, m-am apropiat 
târâş de Gildaz şi l-am lovit în piept cu pumnalul meu; a întins 

braţele scoțând un țipăt înăbuşit şi mâinile i s-au stropit de 
sânge. Dar mi-am dat seama că nu murise. A mai avut putere să- 
şi tragă cuțitul şi să mă izbească în braţul stâng; i-am străpuns 
inima cu vârful pumnalului şi a murit numaidecât. Scrisoarea se 
afla în vestă, am scos-o de acolo. Am mers toată noaptea în 
direcţia vântului cu căluţul meu. Am lăsat cadavrul şi celălalt cal 
pradă lupilor şi corbilor. Am trecut graniţa fără să mai întâmpin 
nicio piedică şi am ajuns cu bine. lată scrisoarea pe care ţi-am 
făgăduit-o. 

Mothril luă pergamentul a cărui pecete era încă întreagă, dar 
care totuşi era străpunsă dintr-o parte în alta de pumnalul lui 
Hafiz înfipt în inima lui Gildaz. 

Cu o săgeată pe care o luase din tolba unei santinele, găuri 
pecetea în aşa fel încât mătasea sigiliului se rupse, apoi citi pe 
nerăsuflate scrisoarea. 

— Bine! zise el, vom fi cu toţii la întâlnire. 

Şi începu să viseze. Hafiz aştepta. 

— Ce am de făcut acum, stăpâne? 

— Vei încăleca şi vei lua din nou scrisoarea; de cum se ivesc 
zorile vei bate la porţile donei Maria. O vei anunţa că muntenii l- 
au atacat pe Gildaz şi l-au rănit cu săgeți şi pumnale, că, 
murind, ţi-a încredinţat această scrisoare. Asta e tot. 

— Bine, stăpâne. 

— Pleacă, aleargă toată noaptea; dimineaţa veşmintele să-ţi 
fie ude de rouă, calul tău plin de spumă, ca şi când ai fi sosit 
chiar atunci. După aceea să-mi aştepţi poruncile şi vreme de opt 
zile să nu te apropii de casa mea. 

— Profetul e mulţumit de mine? 

— Da, Hafiz. 

— Îţi mulţumesc, stăpâne. 

lată cum fusese desfăcută scrisoarea; iată de ce natură era 
furtuna ce se dezlănţuia deasupra capului donei Maria. 

Cu toate astea Mothril nu se mulţumi cu ceea ce făcuse. 
Aşteptă dimineața şi,  împodobindu-se cu veşminte de 
sărbătoare, se duse să-l întâlnească pe regele don Pedro. 

Intrând la rege, maurul îl găsi pe prinţ tolănit într-un fotoliu 
larg de catifea şi jucându-se plictisit cu urechile unui pui de lup 
pe care îi plăcea să-l domesticească. 

La stânga lui, într-un fotoliu asemănător, stătea dona Maria, 

palidă şi cam enervată. Într-adevăr, de când se afla acolo, atât 
de aproape de don Pedro, prinţul, frământat fără îndoială de 
alte gânduri, nu-i adresase niciun cuvânt. 

Dona Maria, mândră ca toate femeile din ţara ei, înghiţi 
această jignire cu greu. Nici ea nu vorbea, însă cum nu avea la 
îndemână vreun lup de zădărât, se mulțumea să îngrămădească 
în inimă bănuieli peste bănuieli, mânii peste mânii, planuri peste 
planuri. 

Mothril intră şi acesta fu pentru Maria Padilla un prilej de a 
ieşi manifestându-şi supărarea. 

— Pleci, doamnă, zise don Pedro îngrijorat fără să vrea de 
această ieşire furioasă, pe care o provocase prin nepăsarea ce i- 
o arătase. 

— Da, plec, căci vreau să vă cruţ amabilitatea pe care o 
păstraţi fără îndoială pentru sarazinul Mothril. 

Mothril o auzi, însă nu păru supărat. Dacă dona Maria ar fi 
fost mai puţin furioasă, ar fi ghicit că liniştea maurului îşi avea 
izvorul în siguranţa tainică a unei izbânzi foarte apropiate. 

Însă mânia nu calculează. Este cu adevărat o patimă. Cine se 
lasă pradă mâniei simte în asta o plăcere. 

— Sire, zise Mothril prefăcându-se adânc îndurerat, văd că 
regele meu nu e fericit. 

— Nu, răspunse don Pedro cu un oftat. 

— Avem mult aur, adăugă Mothril. Şi-a adus obolul şi 
Cordova. 

— Cu atât mai bine, răspunse nepăsător regele. 

— Sevilla înarmează douăsprezece mii de oameni, urmă 
Mothril, câştigăm două provincii. 

— Foarte bine! făcu regele pe acelaşi ton. 

— Dacă uzurpatorul va intra din nou în Spania, cred că de azi 
în opt zile îl vom închide într-un castel... îl vom prinde. 

Totdeauna numele uzurpatorului iscase în sufletul regelui o 
puternică furtună; de astă dată don Pedro se mulţumi să spună 
fără niciun pic de furie: 

— N-are decât să vină, ai aur, ai soldaţi; îl vom prinde, vom 
pune să-l judece şi i se va tăia capul. 

În clipa aceea Mothril se apropie de rege. 

— Da, regele meu e foarte nefericit, reluă el. 

— Şi de ce, prietene? 

— Pentru că aurul nu vă mai place, pentru că puterea vă 
dezgustă, pentru că nu vedeţi nimic atrăgător în răzbunare, 
pentru că, în sfârşit, nu mai aveţi nici pentru iubită o privire 
drăgăstoasă. 

— Fără îndoială, n-o mai iubesc, Mothril, şi din pricina acestui 
gol din inima mea nimic nu mi se mai pare vrednic de dorit. 

— Când inima pare atât de goală, rege, înseamnă că e plină 
de dorinţe; dorinţa, după cum ştii, este aerul închis într-un 
burduf. 

— Da, ştiu, inima mea e plină de dorinţe. 

— Nu cumva iubiţi? 

— Da, cred că iubesc... 

— O iubiţi pe Aissa, fiica unui monarh puternic... O! Vă plâng 
şi vă invidiez totodată, căci puteţi fi foarte fericit sau puteţi 
ajunge de plâns, seniore. 

— Ai dreptate, Mothril, sunt chiar de plâns. 

— Vreţi să spuneţi că ea nu vă iubeşte? 

— Nu, nu mă iubeşte. 

— Credeţi oare, seniore, că sângele acesta, curat ca al unei 
zeițe, poate fi tulburat de patimele ce le frământă pe alte femei? 
Aissa nu preţuieşte nimic pentru haremul unui prinţ voluptuos; 
Aissa este o regină, ea nu va zâmbi decât pe un tron. Vedeţi, 
regele meu, sunt anumite flori care nu cresc decât pe vârful 
munţilor. 

— Un tron... eu... să mă căsătoresc cu Aissa, Mothril. Ce-ar 
zice creştinii? 

— Cine oare vă spune, seniore, că dona Aissa, iubindu-vă 
pentru că îi veţi fi soţ, nu-şi va sacrifica Dumnezeul odată cu 
dăruirea inimii. 

Un suspin aproape voluptuos scăpă din pieptul regelui. 

— M-ar iubi, ea!... 

— Vă va iubi. 

— Nu, Mothril. 

— Ei bine! seniore, cufundaţi-vă atunci în durere, căci nu 
sunteţi vrednic să fiţi fericit, şi vă cuprinde deznădejdea înainte 
de a vă atinge ţinta. 

— Aissa fuge de mine. 

— Îi credeam pe creştini mai pricepuţi în a citi în inima 
femeilor. La noi, patimile se îngrămădesc şi dispar în aparenţă 

sub stratul gros al sclaviei, însă femeile noastre atât de libere să 
spună totul şi prjn urmare să ascundă totul, ne fac mai 
clarvăzători să citim în inima lor. Cum vreţi ca mândra Aissa să 
iubească, de faţă cu toată lurmea, pe acela care nu merge decât 
însoţit de o femeie care este rivala tuturor femeilor ce ar dori 
iubirea lui don Pedro? 

— Oare Aissa să fie geloasă? 

Maurul răspunse printr-un zâmbet, apoi adăugă: 

— La noi, turturica e geloasă pe semena ei, iar nobila panteră 
se sfâşie cu dinţii şi cu ghearele cu altă panteră în prezenţa 
masculului care va alege pe una sau pe cealaltă. 

— Ah! Mothril, o iubesc pe Aissa. 

— Căsătoriţi-vă cu ea. 

— Şi dona Maria? 

— Bărbatul care a pus să i se ucidă soţia ca să-i facă pe plac 
metresei, şovăie să-şi izgonească metresa pe care nu o mai 
iubeşte, pentru a cuceri cinci milioane de supuşi şi o dragoste 
mai prețioasă decât pământul întreg? 

— Ai dreptate, însă dona Maria ar muri. 

Maurul zâmbi din nou. 

— Vă iubeşte oare aşa de mult? 

— Dacă mă iubeşte! Te mai îndoieşti? 

— Da, seniore. 

Don Pedro îngălbeni. 

„Tot o mai iubeşte! gândi Mothril. Să nu-i trezim gelozia, căci 
s-ar întoarce din nou la ea.” 

— Mă îndoiesc, reluă el, nu pentru că v-ar fi necredincioasă, 
asta n-o cred, ci pentru că, văzându-se mai puţin iubită, stăruie 
să trăiască lângă voi. 

— Eu aş numi asta dragoste, Mothril. 

— Eu numesc acest sentiment ambiţie. 

— Tu ai alunga-o pe Maria? 

— Ca s-o dobândesc pe Aissa, da. 

— O! nu... nu! 

— Atunci suferiţi. 

— Credeam, zise don Pedro aţintind asupra lui Mothril o 
privire aprigă, că dacă l-ai vedea suferind pe regele tău, n-ai 
avea curajul să-i spui: Sufere!... Credeam că n-ai întârzia să-i 
strigi: Te voi alina, seniorul meu. 

— În dauna onoarei unui mare rege al ţării mele, nu. Mai 
degrabă moartea! 

Don Pedro rămase cufundat într-o visare posomorâtă. 

— Voi muri deci, zise el, căci o iubesc pe această fată, sau mai 
degrabă, strigă el cu o patimă amenințătoare, nu, nu voi muri. 

Mothril îl cunoştea îndeajuns pe rege şi ştia că nicio piedică 
nu era în stare să oprească avântul patimilor la acest om de 
neîmblânzit. 

„O să folosească violenţa, gândi el, să împiedicăm acest 
rezultat.” 

— Seniore, zise Mothril, Aissa are un suflet curat, ar crede în 
jurăminte... Dacă i-aţi jura să vă căsătoriţi cu ea, după ce o veţi 
fi părăsit în mod solemn pe dona Maria, cred că Aissa şi-ar 
încredința soarta dragostei voastre. 

— Imi făgăduieşti acest lucru? 

— Îl făgăduiesc. 

— Ei bine! izbucni don Pedro, am să rup legăturile cu dona 
Maria, o jur. 

— Asta e altceva, spuneţi-vă condiţiile, monseniore. 

— Voi rupe legăturile cu dona Maria şi îi voi lăsa un milion de 
scuzi. Nu va exista, în ţara pe care şi-o va alege drept reşedinţă, 
nicio prinţesă mai bogată şi mai onorată. 

— Fie, asta e o faptă de prinţ mărinimos, însă această ţară nu 
va fi Spania! 

— Trebuie neapărat? 

— Aissa nu se va simţi liniştită decât dacă marea, o mare de 
netrecut, va despărţi vechea voastră dragoste de cea nouă. 

— Vom pune marea între Aissa şi dona Maria, Mothril. 

— Bine, monseniore. 

— Dar eu sunt rege, tu ştii că nu primesc condiţii din partea 
nimănui. 

— E drept, sire. 

— Trebuie deci ca târgul să se realizeze între noi fără să fie 
amestecat la început nimeni altul decât tu. 

— Cum aşa? 

— Trebuie ca dona Aissa să-mi fie predată ca ostatică. 

— Numai atât? întrebă Mothril cu ironie. 

— Nesăbuitule! Nu vezi că dragostea mă arde, mă sfâşie, că 
mă port în momentul de faţă cu o delicateţe care mă face să râd, 

ca şi când leul ar avea scrupule când e flămând. Nu vezi că dacă 
mă faci să mă târguiesc pentru Aissa, o voi lua cu forţa! Că dacă 
îţi mai rostogoleşti ochii în cap, pun să te aresteze şi să te 
spânzure, iar toţi cavalerii creştini vor fi de faţă ca să-ţi vadă 
corpul în ştreang şi să-i aducă omagii noii mele metrese? 

— E adevărat, gândi Mothril. Însă dona Maria, seniore? 

— Ţi-o spun că e de ajuns ca dragostea să-mi dea ghes şi dona 
Maria va vedea cum a murit dona Bianca de Bourbon. 

— Mânia voastră e cumplită, stăpâne, răspunse cu umilinţă 
Mothril, ar trebui să fie de-a dreptul smintit cel care nu şi-ar 
pleca genunchiul în faţa voastră. 

— Mi-o vei preda pe Aissa? 

— Dacă îmi porunciţi, da, seniore. Dar dacă nu veţi fi urmat 
sfaturile mele, dacă nu vă veţi descotorosi de dona Maria, dacă 
nu-i veţi distruge prietenii, care sunt duşmanii voştri, dacă nu 
veţi fi înlăturat toate scrupulele Aissei, luaţi bine seama la ce vă 
spun, n-o veţi avea pe această fată căci se va ucide. 

Fu rândul regelui să se înfioare şi să rămână pe gânduri. 

— Atunci ce vrei? întrebă el. 

— Doresc să aşteptaţi opt zile. Nu mă întrerupeţi. Lăsaţi-o pe 
dona Maria să stea îmbufnată... Aissa va pleca spre un castel 
regal, fără să-i ghicească nimeni fuga sau ţinta călătoriei; o veţi 
convinge pe fată, ea va deveni a voastră şi vă va iubi. 

— Şi dona Maria? Cu ea cum rămâne? 

— Potolită la început, se va trezi învinsă. Lăsaţi-o să geamă şi 
să se înfurie. Veţi fi schimbat metresa cu o iubită; niciodată 
Maria nu vă va ierta această necredinţă şi ea singură va pleca. 

— Da, e plină de mândrie, aşa e. Şi crezi că Aissa va veni? 

— Nu cred, ştiu. 

— În ziua aceea, Mothril, cere-mi jumătate din regat şi ţi-o voi 
da. 

— Niciodată nu veţi fi răsplătit mai cu dreptate nişte servicii 
sincere. 

— Aşadar peste opt zile? 

— La ultimul ceas al zilei, da, monseniore. Aissa va ieşi din 
oraş însoţită de un maur şi vi-o voi trimite. 

— Du-te, Mothril. 

— Până atunci să nu-i treziţi bănuielile donei Maria. 

— N-avea nicio teamă. Mi-am ascuns destul de bine dragostea 

şi durerea. Crezi că nu-mi voi ascunde bucuria? 

— Anunţaţi deci, monseniore, că voiţi să plecaţi la un castel 
de la ţară. 

— O voi face, zise regele. 


LV 


CUM LE-A RĂTĂCIT HAFIZ PE TOVARĂŞELE LUI DE 
CĂLĂTORIE 


În timpul care trecuse de la înapoierea lui Hafiz, Maria 
reînnoise legăturile tainice cu Aissa. 

Aceasta nu ştia să citească, însă vederea pergamentului pe 
care-l atinsese mâna iubitului ei, crucea aceea mai cu seamă, 
care era o dovadă a voinţei sale cinstite, umpluse de bucurie 
inima fetei, iar buzele ei îmbătate de dragoste sărutaseră de 
zeci de ori scrisoarea. 

— Dragă Aissa, zise Maria, ai să pleci. Peste opt zile vei fi 
departe de aici, însă vei fi destul de aproape de cel pe care-l 
iubeşti şi cred că nu-ţi pare rău că părăseşti această ţară. 

— O! nu, nu. Viaţa mea înseamnă să respir acelaşi aer cu el. 

— Aşadar veţi fi uniţi. Hafiz este un băiat prevăzător, destul 
de credincios şi plin de deşteptăciune. Cunoaşte drumul şi apoi 
nu te vei teme de un copil cum te-ai teme de un bărbat; sunt 
sigură că vei călători cu mai multă încredere în tovărăşia lui. El 
este din ţara ta şi veţi vorbi amândoi limba care ţi-e dragă. 

Sipetul acesta conţine toate bijuteriile tale; nu uita că în 
Franţa cel mai bogat senior nu posedă nici jumătate din ce-i vei 
duce iubitului tău. De altfel, binefacerile mele îl vor însoţi pe 
tânăr, chiar dacă s-ar duce cu tine până la capătul pământului. 
Aici mă gândesc la o mare reformă. Trebuie ca regele să-i 
alunge din Spania pe maurii duşmani ai religiei noastre, căci 
acesta este un pretext de care se slujesc răuvoitorii ca să 
ponegrească reputaţia lui don Pedro. În lipsa ta, voi porni la 
lucru fără şovăială. 

— În ce zi îl voi vedea pe Mauleon? întrebă Aissa care nu 
auzise nimic altceva decât numele iubitului. 

— Poţi să te afli în braţele lui la cinci zile după plecarea ta din 
acest oraş. 

— Voi folosi un timp pe jumătate mai scurt decât cel mai iute 
călăreț, doamnă. 

După această convorbire, dona Maria trimise să-l cheme pe 
Hafiz şi îl întrebă dacă nu ar vrea să se înapoieze în Franţa 
pentru a o însoţi pe sora sărmanului Gildaz. 

— O biată copilă care nu se poate mângâia de moartea 
fratelui ei, adăugă ea, şi care ar vrea să facă o înmormântare 
creştinească rămășițelor lui nefericite. 

— De ce să nu vreau, zise Hafiz; fixaţi-mi ziua plecării, 
stăpână. 

— Mâine vei încăleca pe o catârcă pe care ţi-o dăruiesc. Sora 
lui Gildaz va călări tot o catârcă şi o alta o va purta pe doica 
mea, care este mama lui precum şi câteva lucruri trebuincioase 
pentru ceremonia ce o au de îndeplinit. 

— Bine, senora. Mâine voi pleca. La ce oră? 

— Seara, după închiderea porţilor şi stingerea focurilor. 

Hafiz abia primise această poruncă şi i-o şi comunică lui 
Mothril. 

Maurul se grăbi să se ducă la don Pedro. 

— Seniore, zise el, azi e a şaptea zi; puteţi pleca la castelul 
vostru de petreceri. 

— Aşteptam, răspunse regele. 

— Plecaţi deci, regele meu, e timpul. 

— Toate pregătirile sunt făcute, adăugă don Pedro... Voi pleca 
cu atât mai bucuros cu cât prinţul de Wales îmi trimite mâine un 
crainic să-mi ceară bani. 

— Şi vistieria e goală astăzi, seniore; căci, după cum ştii, 
ţinem pregătită suma destinată să-i astâmpere furia donei 
Maria. 

— Bine, e de ajuns. 

Don Pedro porunci totul pentru plecare. Le pofti de formă la 
această călătorie pe mai multe doamne de la curte şi nu pomeni 
nimic de dona Maria. 

Mothril pândea efectul acestei jigniri asupra mândrei 
spaniole; însă dona Maria nu se plânse. 

Îşi petrecu ziua cu femeile ei, cântând din lăută şi 
îndemnându-şi păsărelele să ciripească. 

La lăsarea serii, după ce toată curtea plecase, dona Maria 
spuse că se simte foarte plictisită şi porunci să i se pregătească 
o catârcă. 

La semnalul dat de Aissa, care rămăsese singură în casă 
deoarece Mothril îl însoţise pe rege, dona Maria cobori şi 
încălecă pe catârca ei după ce se înfăşurase cu o mantie largă 
aşa cum purtau guvernantele. 

Echipată astfel, se duse chiar ea să o caute pe Aissa, 
folosindu-se de trecerea tainică şi acolo, după cum se aştepta, îl 
găsi pe Hafiz care, aflându-se de o oră în şa, scormonea negurile 
cu ochii lui pătrunzători. 

Dona Maria arătă gărzilor permisul de trecere şi spuse 
parola. Porţile fură deschise. La un sfert de oră după aceea 
catârcele alergau cu repeziciune prin câmpie. 

Hafiz mergea în faţă. Dona Maria băgă de seamă că se 
îndrepta spre stânga în loc să urmeze drumul drept. 

— Eu nu pot să-i vorbesc, deoarece mi-ar recunoaşte vocea, îi 
spuse ea în şoaptă fetei, dar pe tine n-are cum să te cunoască, 
aşa că întreabă-l de ce schimbă astfel drumul. 

Aissa îi puse întrebarea în limba arabă şi Hafiz, foarte 
surprins, răspunse: 

— Pentru că pe la stânga drumul e mai scurt, senora. 

— Bine, zise Aissa, dar bagă de seamă să nu te rătăceşti. 

— O! n-aveţi nicio grijă, răspunse sarazinul, ştiu unde merg. 

— E credincios, fii liniştită, zise Maria. De altfel sunt cu tine şi 
nu te însoțesc pentru altceva decât să te scap dacă s-ar întâmpla 
să te oprească vreo trupă prin împrejurimi. Mâine dimineaţă vei 
fi făcut cincisprezece leghe şi nu vei mai avea să te temi de 

soldaţi. Mothril veghează, însă pe o rază mai mică, datorită 
nepăsării lui şi leneviei stăpânului său. Atunci te voi părăsi şi-ţi 
vei putea continua drumul; iar eu, străbătând întregul ţinut, voi 
veni să bat la porţile palatului pe care-l locuieşte regele. Il 
cunosc pe don Pedro, el îmi plânge lipsa şi mă va primi cu 
braţele deschise. 

— Castelul se află oare prin apropiere? întrebă Aissa. 

— E la şapte leghe de oraşul din care am plecat, însă mult 
spre stânga; e situat pe o înălţime pe care am putea s-o zărim 
colo la orizont dacă s-ar înălța luna. 

Deodată luna, ca şi când ar fi ascultat de glasul donei Maria, 
apăru de după un nor negru căruia îi argintă marginile. 
Numaidecât o lumină blândă şi limpede se revărsă peste 
câmpuri şi păduri, în aşa fel încât călătorii, se găsiră dintr-odată 
învăluiţi în lumină. 

Hafiz se întoarse spre însoţitoarele lui şi privi împrejur; 
drumul făcuse loc unui podiş întins mărginit de un munte înalt 
pe care se ridica un castel albăstrui şi impunător. 

— Castelul! exclamă dona Maria, ne-am rătăcit! 

Hafiz tresări căci i se părea că recunoaşte glasul acela. 

— Te-ai rătăcit, îi spuse Aissa maurului. Răspunde. 

— Vai! Să fie oare adevărat? spuse Hafiz făcând pe prostul. 

Dar nici nu sfârşi bine vorba că din fundul unei râpe 
înconjurată de stejari verzi şi de măslini se repeziră patru 
călăreţi, ai căror cai focoşi trecură povârnişul cu nările 
fumegând, cu coamele în vânt. 

— Ce vrea să zică asta? murmură încet Maria... Am fost 
descoperite? 

Şi se înfăşură în cutele mantiei fără să mai scoată vreo vorbă. 

Hafiz începu să scoată ţipete ascuţite, ca şi când i-ar fi fost 
frică, însă unul din călăreţi îi apăsă o batistă pe gură şi trase 
catârca după el. 

Alţi doi răpitori îmboldiră catârcele celor două femei, astfel că 
animalele porniră într-un galop furios în direcţia castelului. 

Aissa voi să ţipe, să se apere. 

— Taci! îi zise dona Maria. Cu mine nu ai de ce să te temi de 
don Pedro, cu tine nu am de ce să mă tem de Mothril. Taci! 

Cei patru călăreţi, ca şi când ar fi mânat o turmă spre staul, 
îşi îndreptară prada spre castel. 

— Se pare că ne aşteptau, gândi dona Maria. Porţile sunt 
deschise fără să fi sunat trâmbiţele. 

Într-adevăr, cei patru şi cele trei catârci intrară cu mare 
tărăboi în curtea palatului. 

O fereastră era luminată şi un bărbat stătea şi privea. Când 
văzu sosind catârcile scoase un strigăt de bucurie. 

— Este don Pedro şi aştepta! murmură dona Maria care 
recunoscu vocea regelui. Ce înseamnă toate astea? 

Călăreţii porunciră femeilor să descalece şi le conduseră în 
sala castelului. 

Dona Maria o sprijinea pe Aissa care tremura. 

Don Pedro intră în sală, ţinându-l de braţ pe Mothril care 
strălucea de bucurie. 

— Scumpă Aissa! zise el repezindu-se spre fata care tremura 
de indignare şi care, cu priviri învăpăiate, cu buzele strânse, 
părea să ceară socoteală însoţitoarei sale crezând că era vorba 
de o trădare. 

— Scumpă Aissa! repetă regele, iartă-mă dacă te-am speriat 
astfel pe dumneata şi pe această bună femeie. Dă-mi voie să-ţi 
urez bun sosit. 

— Dar pe mine, spuse dona Maria ridicând gluga mantiei, pe 
mine nu mă salutaţi, seniore?... 

Don Pedro scoase un țipăt şi se dădu înapoi înspăimântat. 

Mothril, palid şi tremurând, simţi că-i vine rău sub privirea 
zdrobitoare a duşmancei sale. 

— Porunciţi să ni se dea un apartament, buna noastră gazdă, 
continuă dona Maria, căci sunteţi gazda noastră, don Pedro. 

Don Pedro clătinându-se, încremenit, lăsă capul în jos şi ieşi. 

Mothril se făcu nevăzut... însă la el furia înlocuise teama. 

Cele două femei se strânseră una în alta şi aşteptară în 
tăcere. O clipă mai târziu auziră uşile închizându-se. 

Majordomul salutând până la pământ veni să o roage pe dona 
Maria să binevoiască să urce în apartamentul ei. 

— Nu mă părăsiţi! strigă Aissa. 

— Nu te teme de nimic, ţi-o spun eu, copila mea. Ai văzut că 
abia m-am arătat şi privirea mea a fost de ajuns să îmblânzească 
acele fiare sălbatice... Haide, urmează-mă... veghez eu asupra 
ta, n-avea nicio grijă. 

— Şi dumneavoastră nu aveţi să vă temeţi de nimic? 

— Eu! făcu Maria Padilla zâmbind cu semeţie, cine oare ar 
îndrăzni? Nu mie trebuie să-mi fie frică în castelul acesta. 


LVI 


GRĂDINA DE PORTOCALI DIN PALATUL DE VARĂ 


Apartamentul în care fu condusă Maria îi era bine cunoscut. 
Locuise acolo pe vremea când era în culmea gloriei. Atunci 

întreaga curte cunoştea drumul acelor galerii cu stâlpi din lemn 
sculptat şi aurit, drum al cărui centru îl forma un patio sau o 
grădină de portocali cu un bazin de marmură. Pe atunci se 
vedeau numai paji şi valeţi trebăluind pe sub galeriile somptuos 
luminate. Jos în grădină, pe sub ramurile dese ale pomilor 
înfloriţi, se auzeau simfoniile maure atât de plăcute, de o 
tristeţe atât de delicată, încât păreau nişte parfumuri suave ce 
se înălţau spre cer, atunci când ieşeam de pe buzele 
cântăreţului sau din degetele muzicantului. 

Acum peste tot era numai tăcere. Despărţită de restul 
palatului, galeria părea posomorâtă şi goală. Copacii îşi mai 
păstrau încă frunzişul, care însă părea înfiorător; marmura 
bazinelor revărsa în valuri unda albicioasă, însă cu un zgomot 
asemănător cu vuietul mării agitate. 

La capătul uneia din cele mai lungi laturi ale acelui 
paralelogram, o uşiţă în formă de ogivă făcea trecerea de la 
galeria Mariei la galeria ocupată de rege. 

Această trecere era lungă şi strâmtă ca un canal de piatră. 
Altădată don Pedro voise să fie tot timpul tapiţată cu stofe din 
cele mai scumpe, iar lespedea să fie presărată cu flori. Dar în 
intervalul atât de lung dintre cele două vizite, tapiseriile se 
învechiseră şi se rupseseră, florile uscate trosneau sub picioare. 

Tot ce vine în ajutorul iubirii se vestejeşte atunci când iubirea 
a murit. La fel se întâmplă şi cu lianele pătimaşe care înfloresc 
şi se răsucesc în toată lungimea lor în jurul copacului pe care-l 
îndrăgesc, însă care se usucă şi cad fără viaţă când nu mai au 
de unde să soarbă seva şi viaţa aliatului lor. 

Dona Maria abia se instalase în apartament că ceru să fie 
servită. 

— Senora, răspunse majordomul, regele n-a venit să locuiască 
aici mai mult timp, ci numai să ia parte la o partidă de 
vânătoare. Nu a adus şi personalul de serviciu. 

— Ospitalitatea regelui nu îngăduie totuşi ca oaspeţii săi să fie 
lipsiţi de cele trebuincioase. 

— Senora, sunt la ordinele voastre, şi tot ce va cere Senioria 
Voastră... 

— Dă-ne atunci nişte răcoritoare şi un pergament pentru 
scris. 

Majordomul făcu o plecăciune şi ieşi. 

Venise noaptea; stelele străluceau pe cer. În colţul cel mai 
îndepărtat al grădinii, o cucuvea scoase un țipăt plângăreţ care 
făcu să tacă privighetoarea de sub ferestrele donei Maria. 

Aissa, în acest întuneric, sub înrâurirea unor întâmplări atât 
de ciudate, Aissa înspăimântată de furia tăcută a tovarăşei sale 
stătea tremurând în capătul cel mai îndepărtat al 
apartamentului. 

O vedea trecând încoace şi-ncolo ca o umbră palidă pe dona 
Maria, cu mâna la bărbie, cu privirea pierdută în gol, însă cu 
mintea scăpărând de planuri. 

Nu îndrăznea să vorbească de teamă să nu-i tulbure mânia şi 
să nu facă să i se abată durerea. 

Peste puţin timp majordomul apăru din nou, aducând câteva 
făclii de ceară pe care le puse pe o masă. 

Era urmat de un sclav care ducea o tavă de argint aurit, pe 
care două cupe din argint cizelat se aflau alături de fructe 
însiropate şi o sticlă de vin de Xeres. 

— Sonora, zise majordomul, Senioria Voastră e servită. 

— Nu văd cerneala şi pergamentul pe care le-am cerut. 

— Senora, am căutat peste tot, spuse majordomul stingherit, 
însă cancelarul regelui nu este aici, iar pergamentele se află în 
cufărul regal. 

Dona Maria încruntă din sprâncene. 

— Înţeleg, zise ea. Bine, mulţumesc, acum lasă-ne. 

Majordomul ieşi. 

— Mă chinuie setea, zise apoi dona Maria. Scumpă copilă, 
vrei să-mi torni de băut? 

Aissa se grăbi să toarne vin într-una din cupe şi o oferi 
însoţitoarei sale care bău cu lăcomie. 

— N-a adus cumva şi nişte apă? adăugă ea. Vinul ăsta îmi 
măreşte setea în loc să mi-o potolească. 

Aissa căută în juru-i şi zări un urcior de pământ pictat cu flori, 
cum se obişnuieşte în Orient pentru a păstra apa proaspătă, 
chiar şi la soare. 

Umplu o cupă cu apă curată, în care dona Maria turnă restul 
de vin din cealaltă cupă. 

Însă mintea ei nu se mai ocupa de nevoile trupeşti; gândurile, 
absorbite cu totul în altă parte, porniseră spre spaţiile 
întunecate. 

„Ce fac eu aici? îşi zicea ea. De ce să pierd vremea degeaba... 
Sau trebuie să-l conving pe trădător de trădarea lui, sau trebuie 
să mai încerc să-l readuc la mine.” 

Deodată se întoarse spre Aissa, care urmărea cu nelinişte 
fiecare din mişcările sale. 

— Ascultă copilă, tu care ai privirea atât de limpede încât s-ar 
putea crede că ţi se vede sufletul prin lumina ochilor, răspunde 
unei femei, cea mai nefericită dintre femei. Eşti orgolioasă?... Ai 
jindui vreodată după strălucirea situaţiei mele? Ai cumva drept 
sfătuitor, în întunecatele ceasuri ale nopţii, un înger rău care să 
te îndepărteze de iubire pentru a te împinge spre ambiţie? O! 
răspunde-mi! O! ţine minte că întreaga mea soartă atârnă de 
cuvântul pe care-l vei rosti. Răspunde-mi cum i-ai răspunde lui 
Dumnezeu! Ştiai ceva despre acest plan de răpire? Îl bănuiai? Îl 
sperai? 

— Doamnă, răspuns Aissa cu un aer trist şi blând totodată, 
dumneavoastră, ocrotitoarea mea, dumneavoastră care m-aţi 
văzut zburând în întâmpinarea iubitului meu cu o bucurie atât 
de nepotolită, dumneavoastră mă întrebaţi dacă speram să mă 
duc la altul? 

— Ai dreptate, zise dona Maria cu nerăbdare. Dar răspunsul 
acesta, care poate că închide în el întreaga nevinovăție a 
sufletului tău, mi se pare totuşi un şiretlic. Vezi tu, sufletul meu 
nu e curat ca al tău, şi toate patimile pământului îl orbesc şi îl 
răvăşesc. Repet deci întrebarea: Eşti ambițioasă? Te-ai mângâia 
vreodată de pierderea iubirii în speranţa unei mari averi... a 
unui tron? 

— Doamnă, răspunse Aissa tremurând, nu am darul vorbirii şi 
nu ştiu dacă voi reuşi să conving durerea voastră. Dar, pe 
Dumnezeu! fie al meu, fie al vostru, vă jur că voi avea totdeauna 
pumnalul asupra mea pentru a-mi străpunge inima, sau un inel 
ca al vostru pentru a sorbi otrava dătătoare de moarte. 

— Un inel ca al meu, strigă dona Maria dându-se repede 
înapoi şi ascunzându-şi mâna sub mantie. De unde ştii? 

— Ştiu pentru că toată lumea din palat şopteşte că, fiind 
devotată regelui don Pedro şi temându-vă să nu cădeţi, după 
pierderea vreunei bătălii, în mâinile duşmanilor săi, aveţi 
obiceiul să purtaţi în acest inel o otravă cu efect imediat spre a 
vă elibera la nevoie... De altfel, acesta este şi obiceiul oamenilor 


ALEXANDRE DUMAS 


din ţara mea. Pentru Agenor n-am să fiu nici mai puţin 
curajoasă, nici mai puţin credincioasă decât sunteţi 
dumneavoastră pentru don Pedro. Voi muri atunci când voi 
vedea că e pe cale să piardă ceea ce-i aparţine. 

Dona Maria îi strânse mâinile Aissei şi chiar o sărută pe 
frunte cu o tandreţe sălbatică. 

— Eşti o copilă mărinimoasă, zise ea, şi vorbele tale mi-ar 
arăta care îmi este datoria, dacă n-aş avea altceva mai sfânt de 
apărat pe lumea asta decât iubirea mea... Da, ar trebui să mor, 
de vreme ce mi-am pierdut orice speranţă şi faima, dar cine va 
veghea asupra nerecunoscătorului şi laşului pe care tot îl mai 
iubesc? Cine îl va scăpa de o moarte ruşinoasă, de o prăbuşire şi 
mai ruşinoasă încă? Nu are niciun prieten, în schimb are mii de 
duşmani înverşunaţi. Tu nu-l iubeşti şi nu vei ceda nici unui 
îndemn; este tot ceea ce doresc, pentru că acesta era singurul 
lucru de care mă temeam. Acum ştiu ce drum am de urmat. 
Inainte de ivirea zorilor, va avea loc în Spania o schimbare e 
care va vorbi întreaga lume. 

— Doamnă, zise Aissa, înfrânaţi-vă pornirile sufletului vostru 
atât de curajos... Gândiţi-vă că eu sunt singură pe lume, că 
speranţa şi fericirea mea nu le am decât în dumneavoastră şi 
prin dumneavoastră. 

— Mă gândesc la toate astea; nenorocirea îmi purifică 
sufletul; nu mai sunt stăpânită de egoism, nemaiavând o 
dragoste obişnuită. Ascultă, Aissa, hotărârea mea e luată: mă 
duc să-l întâlnesc pe don Pedro. Caută bine în sipetul încrustat 
cu aur care trebuie să se afle în camera vecină, ai să găseşti o 
cheie. Este cheia unei uşi secrete care duce la apartamentele lui 
don Pedro. 

Aissa alergă şi aduse într-adevăr cheia pe care Maria o luă. 

— Voi rămâne singură în această tristă locuinţă, doamnă? 
întrebă fata. 

— Cunosc pentru tine o ascunzătoare de negăsit. Aici poate că 
ar pătrunde cineva până la tine, însă vino cu mine, la capătul 
camerei de unde ai luat cheia se mai află o ultimă cameră, 
numai ziduri şi fără nicio altă ieşire. Te voi închide acolo şi nu 
vei avea ce te teme de nimic... 

— Singură! o, nu! Singură mi-ar fi frică. 

— Copilă! nu poţi totuşi să mă însoţeşti. Tu de rege te temi, 

iar eu tocmai la el mă duc. 

— Aşa e, zise Aissa, da, doamnă; mă resemnez, am să aştept... 
nu în camera aceea întunecată şi tainică, o, nu, ci chiar aici, pe 
pernele pe care v-aţi odihnit, aici unde totul îmi va reaminti de 
prezenţa şi de ocrotirea voastră. 

— Cu toate astea trebuie să te odihneşti. 

— Nu simt nevoia, doamnă. 

— Cum vrei, Aissa. Petrece-ţi timpul în lipsa mea rugându-l pe 
Dumnezeu să mă facă să izbândesc, căci atunci, mâine, în plină 
zi şi fără nicio teamă, vei porni pe drumul care duce la 
Rianzares, mâine părăsindu-mă, vei putea să-ţi spui: „Mă duc la 
soţul meu şi nicio putere de pe pământ nu va fi în stare să mă 
despartă de el.” 

— Mulţumesc, doamnă, mulţumesc! exclamă fata acoperind 
cu sărutări mâinile mărinimoasei sale prietene... O! da, mă voi 
ruga, o! da, Dumnezeu mă va auzi. 

În clipa în care cele două femei schimbau acest duios rămas 
bun, s-ar fi putut vedea dinspre fundul grădinii ivindu-se încet- 
încet pe sub ramurile de portocali capul unui curios, care veni 
să se aşeze în dreptul galeriei unde umbra era mai adâncă. 

Capul, care nu se deosebea de frunzişul întunecat al pomilor 
înconjurători, rămase nemişcat. 

Dona Maria o părăsi pe fată şi se îndreptă sprintenă spre 
drumul ce ducea la uşa secretă. 

Fără să facă vreo mişcare, capul întoarse nişte ochi mari şi 
albi spre dona Maria, o văzu pătrunzând în coridorul misterios, 
şi trase cu urechea. 

Într-adevăr, zgomotul unei uşi care scârţâie în ţâţânile 
ruginite se auzi la celălalt capăt al culoarului şi îndată capul 
dispăru, întocmai ca acela al şarpelui care coboară în mare 
grabă. 

Era sarazinul Hafiz care aluneca astfel de-a lungul trunchiului 
lustruit al unui lămâi. 

Jos găsi o altă mutră întunecată care îl aştepta. 

— Ce-i cu tine, Hafiz, te-ai şi coborât? îl întrebă persoana. 

— Da, stăpâne, căci nu mai am nimic de văzut în apartament: 
dona Maria a ieşit adineaori. 

— Unde s-a dus? 

— La capătul coridorului a luat-o la dreapta şi a dispărut. 

— Dispărut!... O! pe sfântul nume al Profetului! a ieşit pe uşa 
secretă şi se duce să-i vorbească regelui. Suntem pierduţi. 

— Ştiţi că sunt la ordinele voastre, senior Mothril, spuse Hafiz 
îngălbenindu-se. 

— Bine. Urmează-mă spre apartamentele regale; toată lumea 
doarme la ora asta. Nu sunt nici gărzi, nici curteni. Vei urca prin 
grădina regelui până la fereastra sa, aşa cum ai făcut adineaori, 
şi acolo vei asculta aşa cum ai ascultat aici. 

— Cunosc un mijloc mai simplu, senior Mothril... veţi putea 
asculta singur. 

— Care?... spune repede, pentru Dumnezeu! 

— Luaţi-vă după mine... Voi urca de-a lungul unei coloane din 
grădină, voi ajunge la o fereastră; mă voi strecura pe acolo şi voi 
încerca să ajung până la o uşă lăturalnică pe care o voi 
deschide. În felul acesta veţi putea asculta nestingherit tot ce îşi 
vor spune sau îşi spun în momentul de faţă don Pedro şi Maria 
Padilla. 

— Ai dreptate, Hafiz, Profetul ţi-a dat gândul ăsta. Am să fac 
ce-mi spui. Arată-mi drumul. 

LVII 


EXPLICAŢIE 


Dona Maria nu-şi făcea iluzii: primejdia pe care o înfrunta era 
dintre cele mai mari. 

Plictisit de o convieţuire de mai mulţi ani, dezgustat de 
succese şi viciat de nenorocirile care de obicei purifică firile 
rătăcite, don Pedro avea nevoie de îndemnuri spre rău, iar 
nicidecum de sfaturi de bine. 

Trebuia deci să caute să schimbe înclinările acelui suflet, şi 
nimic n-ar fi fost cu neputinţă dacă i-ar fi venit în ajutor iubirea; 
însă, după toate aparențele, don Pedro nu o mai iubea pe dona 
Maria. 

Ea mergea aşadar orbeşte pe un drum care pentru Mothril, 
duşmanul ei, era destul de luminos. 

Fără nicio îndoială că dacă l-ar fi întâlnit pe maur în drum şi 
dacă ar fi avut la îndemână un pumnal, l-ar fi lovit fără milă, căci 
îşi dădea seama că această influenţă blestemată apăsa asupra 
vieţii ei de aproape un an şi începea să pună stăpânire pe ea. 

Maria se gândea la toate astea când deschise uşa secretă şi se 
află în apartamentul regelui. 

Don Pedro înspăimântat, plin de nesiguranţă, rătăcea ca o 
umbră de colo colo. 

Tăcerea donei Maria, mânia ei liniştită îi prilejuiau cele mai 
vii îngrijorări şi cea mai primejdioasă mânie. 

„Sunt înfruntat chiar şi la curtea mea, zicea el cu voce tare, 

ca să mi se arate că nu eu sunt stăpânul. Şi într-adevăr nu sunt, 
de vreme ce sosirea unei femei îmi răstoarnă toate planurile şi 
îmi distruge speranţa tuturor plăcerilor. E un jug pe care 
trebuie să-l sfărâm... iar dacă nu voi fi destul de tare ca să 
acţionez singur, voi găsi cine să mă ajute.” 

Tocmai rostea aceste cuvinte când dona Maria, care 
alunecase ca o zână pe lespedea de faianţă lustruită, îl apucă de 
braţ şi îi spuse: 

— Cine vă va ajuta, seniore? 

— Dona Maria! strigă regele ca şi când ar fi văzut o stafie. 

— Da, dona Maria care vine să vă întrebe, pe voi regele, 
pentru ce sfatul, jugul, dacă vreţi, al unei nobile spaniole, al 
unei femei care vă iubeşte, este mai ruşinos şi mai greu decât 
jugul impus lui don Pedro de Mothril, jugul pus unui rege 
creştin de către un maur? 

Don Pedro strânse pumnii înfuriat. 

— Fără semne de nerăbdare, zise dona Maria, fără mânie, nu 
este nici momentul, nici locul. Vă aflaţi aici în castelul vostru, 
iar eu, supusa voastră, nu am venit, cred că înţelegeţi, să vă 
impun voinţa mea. De aceea, seniore fiind singurul stăpân aici, 
nu vă daţi osteneala să vă înfuriaţi. Leul nu dojeneşte furnica. 

Don Pedro nu era obişnuit cu asemenea proteste smerite din 
partea iubitei lui. Se opri înmărmurit. 

— De fapt, ce vrei doamnă? întrebă el. 

— Nimica toată, seniore. După cât se pare, iubiţi o altă 
femeie, e dreptul vostru; nu voi cerceta dacă faceţi bine sau rău, 
e dreptul vostru; nu sunt soţia voastră, şi chiar de-aş fi, mi-aş 
aminti câte necazuri şi chinuri le-aţi pricinuit pentru mine, celor 
ce v-au fost soţii. 

— Mă învinuieşti pentru asta? zise cu trufie don Pedro, care 
căuta prilejul să se înfurie. 

Dona Maria îi susţinu privirea cu hotărâre. 

— Nu sunt Dumnezeu, zise ea, ca să judec crimele regilor! 
Sunt o femeie, vie astăzi, moartă mâine, un atom, un suflu, 
nimicnicia. Însă am un glas şi mă folosesc de el ca să vă spun 
ceea ce nu veţi auzi decât de la mine. lubiţi, rege don Pedro, şi 
de fiecare dată când vi s-a întâmplat aşa ceva, un nor v-a trecut 
prin faţa ochilor şi v-a ascuns întregul univers... însă... văd că 
întoarceţi capul... Ce ascultați? Ce vă preocupă?... 

— Am crezut, zise don Pedro, că aud pe cineva mergând prin 
camera de-alături... dar nu, e cu neputinţă... 

— De ce cu neputinţă... totul e cu putinţă aici. Uitaţi-vă, sire... 
vă rog... Nu cumva ne ascultă cineva?... 

— Nu, nu există nicio uşă la camera aceea, şi n-am niciun 
servitor-cu mine. Poate că adierea serii să fi clătinat vreo uşă 
sau s-a mişcat cerceveaua de la fereastră. 

— Spuneam, reluă dona Maria, că, întrucât nu mai mă iubiţi, 
am luat hotărârea să mă retrag. 

Don Pedro făcu o mişcare. 

— Vă bucurati, îmi pare bine, spuse cu răceală dona Maria, 
tocmai pentru asta o şi fac. Mă voi retrage deci şi nu veţi mai 
auzi niciodată vorbindu-se de mine. Din clipa de faţă, seniore nu 
o veţi mai avea ca iubită pe dona Maria Padilla; cea care vă va 
face să aflaţi adevărul asupra situaţiei voastre nu este decât o 
umilă slujitoare. Aţi câştigat o bătălie, însă vi se va spune că alţii 
au câştigat-o pentru voi. Aliatul vostru, într-un asemenea caz, 
este stăpânul vostru şi v-o va dovedi mai devreme sau mai 
târziu. Prinţul de Wales a şi început să ceară sumele uriaşe cei 
se datorează... Banii aceia nu-i aveţi, cei douăsprezece mii de 
lăncieri care au luptat pentru voi se vor întoarce împotriva 
voastră. Între timp fratele vostru a găsit ajutoare în Franţa; iar 
conetabilul, îndrăgit de toţi cei ce poartă un nume francez, se va 
întoarce însetat de răzbunare. Veţi avea de luptat împotriva a 
două armate. Ce le veţi opune în schimb? O armată de sarazini. 
O, rege creştin! Aveţi un singur mijloc să intraţi din nou în 
tagma prinților bisericii şi daţi cu piciorul acestui mijloc. Vreţi 
să atrageţi asupra voastră, în afară de armele pământeşti, mânia 
papei şi excomunicarea! '[ineţi seama că spaniolii sunt 
cucernici, vă vor părăsi. Vecinătatea maurilor a şi început să-i 
înspăimânte şi să-i dezguste. Şi asta încă nu e totul... omul care 
vă împinge spre prăbuşire n-o socoteşte deplină în tovărăşia 
mizeriei şi a degradării, adică în surghiun şi în decădere, el vrea 
să vă impună o căsătorie infamă, vrea să facă din voi un 
renegat. Dumnezeu mă aude, nu o urăsc, dimpotrivă o iubesc pe 
Aissa, o ocrotesc, o apăr ca pe o soră, căci îi cunosc inima şi îi 
cunosc viaţa. Chiar de-ar fi Aissa fiica unui rege sarazin, dar nu 
este, seniore, şi o voi dovedi, Aissa nu valorează mai mult spre a 
fi soţia voastră decât valorez eu, fiica unor vechi cavaleri ai 

Castiliei, eu, nobila moştenitoare a douăzeci de strămoşi care îi 
egalează pe regii creştini. Cu toate astea, v-am cerut eu 
vreodată să consfinţiţi dragostea noastră printr-o căsătorie? 
Sunt sigură că puteam s-o fac. Sunt sigură, rege don Pedro, 
pentru că m-aţi iubit! 

Don Pedro suspină. 

— Şi încă nu e totul. Mothril vă vorbeşte de dragostea Aissei, 
dar ce zic, poate v-o şi făgăduieşte. 

Don Pedro privea îngrijorat şi cu viu interes, ca pentru a 
prinde vorbele Mariei înainte de a fi rostite. 

— Vă făgăduieşte că ea vă va iubi, nu-i aşa? 

— Şi dacă ar fi aşa, doamnă! 

— S-ar putea să fie aşa, sire, şi meritaţi mai mult decât iubire. 
Există unele persoane în regatul vostru, şi aceste persoane sunt 
egalele Aissei, după câte cred, care au pentru voi mai mult 
decât adoraţie. 

Fruntea lui don Pedro se lumină; dona Maria făcea cu dibăcie 
să vibreze fiecare coardă simţitoare a sufletului său. 

— Dar aflaţi, urmă dona Maria, că dona Aissa nu vă va iubi, 
pentru că iubeşte pe altul. 

— E adevărat? strigă don Pedro furios. Nu e cumva o 
calomnie? 

— E atât de puţin calomnie, seniore, încât dacă aţi întreba-o 
chiar acum pe Aissa, dacă aţi întreba-o mai înainte de a fi putut 
lua legătura cu mine, v-ar spune cuvânt cu cuvânt cele ce v-am 
spus eu. 

— Spune, doamnă, spune. Făcând acest lucru îmi aduci un 
adevărat serviciu. Aissa iubeşte pe cineva... Pe cine iubeşte? 

— Pe un cavaler din Franţa care se numeşte Agenor de 
Mauleon. 

— Solul care mi-a fost trimis la Soria. Şi Mothril ştie? 

— Ştie... 

— Garantezi? 

— O jur. 

— Şi inima îi este prinsă în aşa fel încât făgăduindu-mi 
dragostea ei a fost din partea lui Mothril o minciună sfruntată, o 
trădare mârşavă? 

— O minciună sfruntată, o trădare mârşavă. 

— Poţi s-o dovedeşti, senora? 

— De îndată ce îmi veţi porunci, seniore. 

— Mai spune-mi odată, ca să mă conving. j 

Dona Maria îl domina pe rege cu întreaga-i trufie. Il ţinea în 
frâu prin orgoliu şi prin gelozie. 

— „Pe Dumnezeu!” mi-a spus adineaori Aissa, iar vorbele ei 
îmi răsună încă în urechi „vă jur că, în cazul în care don Pedro 
m-ar ţine în puterea lui şi mi-ar impune dragostea sa, vă jur că 
voi avea totdeauna un pumnal ca să-mi străpung inima sau un 
inel ca al vostru din care să sorb otrava dătătoare de moarte”. Şi 
îmi arăta inelul acesta pe care îl port în deget, seniore. 

— Inelul acesta... zise don Pedro cu groază... Ce conţine oare 
acest inel, senora? _ 

— Conţine o otravă cu efect imediat, seniore. Il port de 
aproape doi ani, pentru a-mi asigura eliberarea trupului şi a 
sufletului, în cazul în care, într-o zi, când voia neştiută a 
destinului pe care vi l-am urmat cu atâta credinţă, mă va da pe 
mâna duşmanilor voştri. 

Don Pedro simţi un fel de remuşcare văzând acest eroism atât 
de simplu şi atât de mişcător. 

— Ai o inimă nobilă, Maria, zise el, şi n-am iubit niciodată o 
femeie aşa cum te-am iubit pe dumneata... însă soarta amară e 
încă departe... poţi trăi! 

„M-a iubit! gândi Maria îngălbenind, însă fără să se trădeze. 
N-a mai spus mă iubeşte!” 

— Acestea sunt gândurile Aissei? reluă don Pedro după o 
clipă de tăcere. 

— În întregime, seniore. 

— Asta este idolatrie faţă de cavalerul francez. 

— Este o iubire asemănătoare cu aceea pe care am avut-o şi 
eu pentru voi, răspunse dona Maria. 

— Pe care ai avut-o? zise don Pedro care se dovedi a fi mai 
slab de înger decât metresa lui, dezvăluindu-şi rana la prima 
durere. 

— Da, seniore. 

Don Pedro încruntă din sprâncene. 

— Voi putea s-o întreb pe Aissa?... 

— Când veţi dori. 

— Are să vorbească în faţa lui Mothril? 

— Da, seniore, în faţa lui Mothril. 

— Va spune toate amănuntele iubirii ei? 

— Va mărturisi chiar ceea ce face ruşinea unei femei. 

— Maria! strigă don Pedro cu o izbucnire grozavă, Maria, ce- 
ai spus! 

— Adevărul. Eu spun totdeauna adevărul, răspunse ea fără 
ocolişuri. 

— Aissa dezonorată... 

— Aissa, pe care unii vor s-o aşeze alături de voi pe tron şi să 
o vâre în patul vostru, este logodnica seniorului de Mauleon prin 
legături pe care numai Dumnezeu le poate rupe, căci sunt 
legăturile unei căsătorii desă-vârşite... 

— Maria! Maria! spuse regele ameţit de furie. 

— Vă datoram această ultimă mărturisire... Eu sunt aceea 
care, la rugămintea ei, l-am introdus pe francez în camera unde 
Mothril o ţinea închisă, şi tot eu, ocrotindu-le iubirea, trebuia 
să-i unesc pe pământul Franţei. 

— Mothril! Mothril! toate pedepsele vor fi prea uşoare, toate 
caznele prea blânde pentru a te face să ispăşeşti acest mârşav 
atentat! Cheam-o la mine pe Aissa, doamnă, te rog. 

— Seniore, mă duc... Însă mai gândiţi-vă, vă rog. Am trădat 
taina acelei fete ca să slujesc interesele şi onoarea regelui 
meu... Nu ar fi mai bine să vă mulţumiţi cu spusele mele? Nu 
puteţi să mă credeţi fără această dovadă care ar face-o să 
roşească pe biata copilă? 

— Ah! Şovăi, înseamnă că mă înşeli! 

— Seniore, nu şovăi, încerc să redau puţină încredere 
Maiestăţii Voastre. Această dovadă o vom avea destul de bine 
peste câteva zile fără tărăboi, fără un scandal care ar pierde-o 
pe fată. 

— Dovada aceasta o vreau imediat, te somez să mi-o procuri 
numaidecât sub pedeapsa de a nu fi crezute învinuirile ce le 
aduci. 

— Seniore, mă supun, zise Maria cu multă mâhnire. 

— Te aştept cu nerăbdare, doamnă. 

— Seniore, veţi fi ascultat. 

— Dacă ai spus adevărul, dona Maria, mâine nu va mai exista 
în Spania niciun maur care să nu fie proscris sau alungat. 

— În cazul acesta mâine, seniore, veţi fi un mare rege, iar eu, 
o biată fugară, o biată părăsită, voi aduce mulţumiri cerului 

pentru marea fericire ce mi-ar dărui-o pe lumea asta, anume 
siguranţa propăşirii voastre. 

— Senora, văd că ai îngălbenit, te clatini, vrei să chem pe 
cineva? 

— Nu chemaţi, sire... Nu... Mă voi înapoia în camera mea... 
Am cerut să-mi aducă vin şi mi-am pregătit o băutură 
răcoritoare care mă aşteaptă pe masa mea. Sunt înfierbântată şi 
de îndată ce-mi voi potoli setea, mă voi simţi destul de bine; nu 
vă mai gândiţi deci la mine, vă rog. Însă vă jur, zise deodată 
Maria repezindu-se spre camera de alături, vă jur că a fost 
cineva aici; de astă dată nu mă înşel, am auzit mersul unui om... 

Don Pedro luă o făclie, Maria o alta şi amândoi năvăliră în 
camera aceea; era pustie şi nimic nu trăda că ar fi trecut cineva 
pe acolo. 

Doar o portieră se mai mişca încă în partea uşii din afară, 
despre care vorbise Hafiz. 

— Nimeni! zise Maria surprinsă, totuşi am auzit destul de 
bine. 

— Ţi-am spus eu, era cu neputinţă... O! Mothril! Mothril! Ai să 
vezi ce răzbunare te aşteaptă în urma trădării tale. Zici că te 
înapoiezi, doamnă? 

— Nu-mi trebuie decât timpul s-o înştiinţez pe Aissa şi 
pornesc înapoi pe drumul secret. 

Vorbind astfel, dona Maria se despărţi de rege care, în febra 
lui nepotolită, aproape confundă recunoştinţa serviciului adus 
cu amintirea iubirii trecute. 

Aceasta pentru că dona Maria era într-adevăr o femeie 
frumoasă şi pătimaşă, o femeie pe care n-o puteai uita când ai 
văzut-o odată. 

Trufaşă şi îndrăzneață, impunea respectul, smulgea iubirea. 
Nu odată acest rege despotic tremurase văzând-o că se supără, 
şi încă şi mai des inima-i plictisită bătuse în aşteptarea venirii 
ei. 

Astfel că atunci când plecă după ce dăduse explicaţiile 
cuvenite, don Pedro voi să alerge după ea spre a-i spune: „Ce 
importanţă are Aissa, ce importantă au micile laşităţi ce se 
urzesc în umbră, tu eşti cea pe care o iubesc, tu eşti fructul pe 
care îl doreşte cu atâta înfocare setea mea.” 

Însă dona Maria tocmai închisese uşa de fier, şi regele nu mai 

trosnetul crengilor uscate ce se zdrobeau sub paşii ei. 

INELUL MARIEI ŞI PUMNALUL AISSEI 


Piciorul lui Mothril atinsese, foarte uşor podeaua atunci când 
dona Maria crezuse că aude pe cineva umblând prin cameră. 
Mothril îşi scosese sandalele ca să poată veni până la draperie şi 
să asculte ce se urzea împotriva lui. 

Destăinuirea secretului Aissei îl umpluse de groază. Că dona 
Maria nutrea o ură neîmpăcată împotriva lui, nu mai încăpea 
nicio îndoială; maurul era sigur că ea căuta să-l piardă 
ponegrindu-i politica, dându-i la iveală ambiția; însă ceea ce nu 
putea îndura era ideea că don Pedro avea să devină nepăsător 
faţă de Aissa. 

Aissa, logodită cu Mauleon, Aissa lipsită de prețuirea ce i-o 
dădea castitatea, devenea pentru don Pedro un obiect fără 
farmec şi fără valoare; şi a nu-l mai atrage pe don Pedro prin 
iubirea Aissei era ca şi când i-ar fi scăpat din mână frâul care 
struneşte un bidiviu sălbatic. 

Pete câteva clipe întreaga schelărie înălţată cu atâta trudă 
avea să se prăbuşească. Aissa, sigură de a fi ocrotită, avea să 
vină împreună cu tovarăşa ei să-i dezvăluie lui don Pedro 
întreaga taină... Atunci dona Maria îşi recăpăta toate drepturile, 
atunci Aissa le pierdea pe ale ei, atunci Mothril, ruşinat, huiduit, 
alungat, batjocorit ca un şarlatan ticălos, lua, împreună cu 
compatrioţii lui, drumul jalnic al pribegiei; şi aceasta numai în 
cazul când n-ar fi fost azvârlit chiar de la început în mormânt de 
către uraganul mâniei regale. lată aşadar ce se perinda prin faţa 
ochilor maurului în vreme ce Maria îi vorbea lui don Pedro, iar 
vorbele ei cădeau una câte una ca nişte picături de plumb topit 
pe rana vie a acestui ambițios. 

Gâfâind, buimăcit, când rece ca marmura, când fierbinte ca 
pucioasa în fierbere, Mothril se întreba pentru ce, apucând 
pumnalul care nu dăduse greş niciodată, nu-l ucidea dintr-o 
singură lovitură pe stăpânul care asculta şi pe clevetitoarea care 
vorbea; adică pentru ce nu-şi salva viaţa şi cauza. 

Dacă don Pedro ar fi avut lângă el un alt înger păzitor decât 

groaznică îl păştea în momentul acela. 

Deodată mintea lui Mothril se lumină, sudoarea ce i se 
scurgea de pe frunte se împuţina şi nu mai era atât de rece. 
Două cuvinte rostite de Maria îi deschiseseră calea spre scăpare 
şi îi dădură totodată ideea crimei. 

O lăsă deci să termine în linişte şi ea putu astfel să-i spună lui 
don Pedro tot ce gândea, şi abia după ultimele cuvinte ale 
convorbirii, atunci când nu mai avea nimic de aflat, Mothril ieşi 
din ascunzătoare, iar draperia se mişcă în lumia lui, aşa după 
cum băgaseră de seamă don Pedro şi dona Maria. 

Odată ajuns afară, Mothril se opri câteva clipe, făcându-şi 
următoarea socoteală: 

— Prin coridorul secret ei îi va trebui de trei ori mai mult timp 
decât voi face eu ca să intru în cameră prin grădină. 

— Hafiz, spuse el bătându-l pe umăr pe tânărul tigru care 
pândea fiecare din poruncile sale, aleargă până la intrarea în 
coridor, opreşte-o pe dona Maria când se va înfăţişa, cere-i 
iertare ca şi când ai fi cuprins de remuşcări, învinuieşte-mă dacă 
vrei, mărturiseşte, destăinuie... fă tot ce crezi de cuviinţă, dar 
opreşte-o cinci minute, înainte de a intra în coridor. 

— Bine, stăpâne, zise Hafiz. 

Căţărându-se ca o şopârlă pe coloana de lemn din grădină, 
intră în gangul unde se şi auzeau apropiindu-se paşii donei 
Maria. 

Între timp Mothril făcu înconjurul grădinii, urcă scara spre 
coridor şi pătrunse la dona Maria. 

Într-o mână ţinea pumnalul, în cealaltă un mic flacon de aur 
pe care-l scosese dintr-un buzunăraş ce-l avea la cingătoare. 

Când intră, ceara pe jumătate consumată se scurgea peste 
marginea lumânării, iar Aissa, cu ochii închişi, dormea liniştită 
pe perne. De pe buzele-i întredeschise, odată cu parfumul 
respirației se răspândea un nume scump. 

„Mai întâi ea, zise maurul cu o privire fioroasă... moartă, nu 
va mărturisi ce vrea dona Maria s-o facă să spună... 01... Să-mi 
lovesc copila, murmură el... copila mea care doarme... căreia 
poate, dacă îmi alung teama, Cel prea Înalt îi rezervă o coroană, 
să mai aşteptăm... Să moară cel puţin ultima, să-mi mai păstrez 
încă un moment de speranţă.” 

Se îndreptă în grabă spre masă, luă cupa de argint încă pe 
jumătate plină cu băutura pregătită chiar de Maria şi turnă în ea 
întreg conţinutul flaconului de aur. 

„Maria, zise el în şoaptă, cu un zâmbet înfiorător, otrava pe 
care ţi-o torn nu valorează poate cât aceea pe care o ascunzi în 
inelul tău, însă noi sărmanii mauri suntem nişte barbari, aşa că 
îmi cer scuze; dacă băutura mea nu-ţi va plăcea, am să-ţi ofer 
pumnalul.” 

Abia termină când glasul rugător al lui Hafiz ajunse până la 
urechea lui odată cu glasul mai însufleţit al donei Maria care 
fusese oprită în gangul secret... 

— Fie-vă milă! zicea monstruosul copil, iertaţi-i tinereţei mele, 
nu ştiam ce mă îndemna să fac stăpânul meu. 

— Am să văd mai târziu, răspunse Maria, lasă-mă! Voi şti cum 
să mă informez şi să desprind din mărturiile ce se vor aduce 
despre tine adevărul pe care mi-l ascunzi. 

Mothril se duse să se ascundă înapoia draperiei care masca 
fereastra. Aşezat acolo, putea să vadă şi să audă totul, putea să 
se repeadă asupra Mariei când aceasta ar fi voit să iasă. 

Hafiz, alungat de ea, dispăru agale prin coridorul întunecos. 

Dacă ar fi privit cineva pe fereastră ar fi putut-o vedea pe 
Maria intrând în apartamentul ei şi contemplând-o cu o nespusă 
emoție pe Aissa cufundată în somn. 

„Am dezvăluit unui bărbat, zise ea, duioasa taină a dragostei 
tale, am ponegrit frumuseţea ta de porumbiţă, însă supărarea ce 
ţi-am pricinuit-o va fi în curând reparată, sărmană copilă! Dormi 
sub ocrotirea mea... dormi! Te mai las încă un minut cu visele 
tale plăcute!” 

Făcu un pas spre Aissa. Mothril strânse pumnalul între 
degete. 

Însă mişcarea pe care o făcuse dona Maria o apropiase de 
masă, pe care văzu cupa de argint şi licoarea roşiatică ce-i îmbia 
buzele uscate. 

Luă cupa şi bău pe nerăsuflate. 

Ultima înghiţitură nu îi atingea încă cerul gurii când frigul 
mistuitor al morţii îi şi cuprindea inima. 

Se clătină, privirea îi deveni fixă, îşi apăsă mâinile pe piept, şi 
ghicind în această neînţeleasă durere o nouă năpastă, o nouă 
trădare poate, privi în juru-i cu nelinişte, cu groază, ca pentru a 

întreba singurătatea şi somnul, cei doi martori muţi ai suferinţei 
sale. 

Durerea izbucni în pieptu-i ca un incendiu, Maria se roşi, 
mâinile i se încleştară, i se părea că inima i se urca în gât şi 
deschise gura să scoată un țipăt. 

Iute ca fulgerul, Mothril preîntâmpină acest țipăt printr-o 
strânsoare de moarte. 

Maria se zbătu zadarnic în braţele lui, zadarnic muşcă 
degetele sarazinului care îi închidea gura. 

În vreme ce împiedica astfel braţele şi glasul nenorocitei, 
stinse lumânarea şi Maria căzu în acelaşi timp în întuneric şi în 
moarte. 

Picioarele ei izbiră câteva clipe podeaua, cu un zgomot care o 
trezi pe tânăra maură, tovarăşa ei. 

Aissa se ridică şi, voind să meargă prin întuneric se poticni de 
cadavru. 

Apoi căzu în braţele lui Mothril, care îi apucă mâinile şi o 
răsturnă lângă Maria sfâşiindu-i umărul cu o lovitură de pumnal. 

Scăldată în sânge, Aissa leşină. Atunci, Mothril smulse din 
degetul Mariei inelul în care era ascunsă otrava. 

Goli conţinutul în cupa de argint şi îl puse la loc în degetul 
victimei. 

Apoi, mânjind cu sânge pumnalul pe care tânăra maură îl 
purta la brâu, îl aşeză lângă Maria, în aşa fel încât degetele ei 
să-l atingă. 

Această dramă înfiorătoare fu adusă la îndeplinire în mai 
puţin timp decât îi trebuie şarpelui din Indii pentru a sugruma 
două gazele ce se joacă la soare prin ierburile unei savane. 
Pentru ca sarcina să fie îndeplinită în în- tregime, Mothril nu 
mai avea decât să se pună la adăpost de orice bănuială. 

Nimic nu era mai uşor. Intră prin grădina de-alături ca şi când 
s-ar fi înapoiat dintr-o inspecţie prin jurul castelului. 

Îi întrebă pe slujitorii regelui dacă acesta se culcase. I se 
răspunse că-l văzuseră pe rege plimbându-se cu un fel de 
nerăbdare prin apartamentul său. 

Mothril ceru să i se aducă perne, porunci unui slujitor să-i 
citească vreo câteva versete din Coran şi păru că se lasă pradă 
unui somn adânc. 

Hafiz, fără să-şi mai întrebe stăpânul, îl înţelesese, datorită 

instinctului. Se amestecă printre gărzile lui don Pedro cu 
seriozitatea lui obişnuită. Trecu astfel o jumătate de oră. In 
palat domnea cea mai mare tăcere. 

Deodată un țipăt sfâşietor răsună din capătul cel mai 
îndepărtat al coridorului regal, şi glasul regelui făcu să se audă 
aceste cuvinte înspăimântătoare: 

— Ajutor! ajutor! 

Toţi se repeziră spre coridor, gărzile cu săbiile scoase, 
servitorii cu prima armă ce le căzu la îndemână. 

Mothril, frecându-se la ochi şi ridicându-se ca şi când ar fi fost 
încă moleşit de somn, întrebă: 

— Ce s-a întâmplat? 

— Regele! regele! răspunse mulţimea grăbită. 

Mothril se ridică şi porni după ceilalţi. Îl văzu înaintând în 
aceeaşi direcţie pe Hafiz care şi el se freca la ochi şi părea 
buimăcit de uimire. 

Îl văzură atunci pe don Pedro, cu o făclie în mână, pe pragul 
apartamentului donei Maria. Ţipa cât îl ţinea gura, era palid şi 
din când în când întorcea faţa spre cameră, înteţindu-şi 
gemetele şi blestemele. 

Mothril îşi făcu loc prin mulţimea care, tăcută şi tremurând, îl 
înconjura pe prinţul care aproape înnebunise. 

Zece făclii aruncau asupra coridorului lumina lor sângerie. 

— Priviţi! priviți! strigă don Pedro... Moarte! moarte 
amândouă! 

— Moarte! repetă mulţimea în şoaptă. 

— Moarte! zise şi Mothril. Cine sunt moarte, seniore?... 

— Priveşte, sarazin neruşinat! zise regele al cărui păr i se 
zbârlea pe cap. 

Maurul luă o torţă din mâinile unui soldat, intră încet în 
cameră şi se dădu înapoi sau se prefăcu că se dă înapoi la 
vederea celor două cadavre şi a sângelui care mânjea lespezile. 

— Dona Maria! zise el... dona Aissa! strigă el... Allah! 

Mulțimea repetă înfiorată: „Dona Maria! dona Aissa! moarte!” 

Mothril îngenunche şi se uită la cele două victime cu o atenţie 
dureroasă. 

— Seniore, îi spuse el lui don Pedro care se clătina şi-şi 
sprijinea capul pe amândouă mâinile scăldate de sudoare... aici 
s-a făptuit o crimă, vă rog să porunciţi să se retragă toată 

lumea. 

Regele nu răspunse... Mothril făcu un semn, şi toţi cei de faţă 
ieşiră din cameră. 

— Seniore, repetă maurul pe acelaşi ton de stăruinţă 
prietenoasă, aici s-a făptuit o crimă. 

— Ticălosule! strigă don Pedro revenindu-şi în fire, iar te văd 
aici, pe tine care m-ai trădat!... 

— Seniorul meu suferă foarte mult de vreme ce îi maltratează 
astfel pe cei mai buni prieteni ăi săi, zise Mothril cu o nespusă 
blândeţe. 

— Maria!... Aissa!... repeta don Pedro aiurind... moarte! 

— Seniore, vedeţi că eu nu mă plâng, zise Mothril. 

— Tu! să te plângi tu! Nemernicule! Şi de ce ai putea să te 
plângi?... 

— De faptul că văd în mâna donei Maria arma care a vărsat 
sângele ilustru al regilor mei, a ucis pe fiica stăpânului meu, 
marele calif. 

— E adevărat, murmură don Pedro... pumnalul se află în mâna 
donei Maria... dar ea însăşi... ea ale cărei trăsături oferă o 
înfăţişare atât de îngrozitoare, a cărei privire ameninţă, ale 
cărei buze spumegă, ea, dona Maria, pe ea cine a ucis-0?... 

— De unde vreţi să ştiu, seniore, eu care dormeam şi care am 
intrat aici în urma voastră. 

Şi sarazinul, după ce privi cu atenţie faţa învineţită a Mariei, 
clătină din cap fără să spună nimic, doar se uită curios la cupa 
încă plină pe jumătate. 

— Otravă! murmură el. 

Regele se aplecă deasupra cadavrului a cărui mână înţepenită 
o cuprinse cu groază. 

— Ah! strigă don Pedro, inelul e gol! 

— Inelul? repetă Mothril prefăcându-se surprins. Care inel? 

— Da, urmă regele, inelul cu otrava ucigătoare... Ah! priveşte! 
Maria s-a sinucis! făcu regele... Maria pe care o aşteptam, 
Maria care putea să mai spere încă în dragostea mea... 

— Nu, seniore, cred că vă înşelaţi, dona Maria era geloasă şi 
ştia de multă vreme că inima voastră tânjeşte după o altă 
femeie. Dona Maria, gândiţi-vă bine, seniore, trebuie să fi fost 
cuprinsă de spaimă şi rănită de moarte în mândria ei văzând că 
Aissa, pe care o chemaseţi vine la voi. După ce i s-a potolit 

mânia, va fi preferat moartea în locul părăsirii... de altfel nu 
murea nerăzbunată, iar pentru o spaniolă, a se răzbuna este o 
plăcere cu mult mai de preferat vieţii. 

Cuvântarea aceasta era de o făţărnicie foarte iscusită; tonul 
de nevinovată încredere cu care fu rostită, îl impresiona o clipă 
pe don Pedro. Dar deodată fu cuprins de durere, de ură, şi 
strigă apucându-l pe Mothril de gât: 

— Mothril, tu minţi! Mothril, îţi baţi joc de mine. Pui moartea 
donei Maria pe seama regretului că am părăsit-o, dar tu ştii 
destul de bine, deşi te prefaci că nu ştii că o preferam tuturor pe 
dona Maria, nobila mea prietenă. 

— Seniore, nu spuneaţi aşa ceva zilele trecute, când o 
învinuiaţi pe dona Maria că vă plictiseşte. 

— Nu rosti asemenea cuvinte, blestematule, în prezenţa 
acestui cadavru! 

— Seniore, îmi voi înlănţui limba, îmi voi ridica viaţa înainte 
de a-i produce vreo neplăcere regelui meu, însă aş dori să-i alin 
durerea şi mă silesc s-o fac ca un prieten credincios. 

— Maria! Aissa! zise don Pedro aproape înnebunit... Dau 
regatul meu pentru a răscumpăra o singură oră din viaţa 
voastră! 

— Dumnezeu face bine ce face, murmură tânguitor maurul. 
Mi-a răpit bucuria bătrânelor mele zile, floarea vieţii mele, perla 
de nevinovăție care îmi îmbogăţea casa. 

— Păgânule, strigă don Pedro căruia aceste vorbe, aruncate 
într-adins, îi trezeau egoismul şi prin urmare furia, mai vorbeşti 
de nevinovăția şi de neprihănirea Aissei, tu care cunoşteai 
dragostea ei pentru cavalerul francez; tu care-i cunoşteai 
dezonoarea. 

— Eu, răspunse maurul cu glas sugrumat... eu cunoşteam 
dezonoarea donei Aissa, Aissa era dezonorată Ah! făcu el cu un 
urlet de mânie, care deşi era prefăcut nu era mai puţin 
înfiorător, cine a spus asta? 

— Aceea pe care ura ta nu o va mai păgubi cu nimic, aceea 
care nu minţea, aceea pe care moartea mi-a răpit-o. 

— Dona Maria! făcu sarazinul cu dispreţ. Avea tot interesul s- 
o spună... putea foarte bine s-o spună ca să-şi apere dragostea, 
putea foarte bine să calomnieze din răzbunare pentru că a ucis 
din răzbunare. 

Don Pedro rămase tăcut şi gânditor în faţa unei atât de logice 
şi îndrăzneţe învinuiri. 

— Dacă dona Aissa nu era străpunsă de o lovitură de pumnal, 
adăugă Mothril, poate că ar fi venit cineva să ne spună că a voit 
s-o asasineze pe dona Maria. 

Acest din urmă argument depăşea toate limitele îndrăznelii. 
Don Pedro nu scăpă prilejul să se folosească de el. 

— Şi de ce nu, zise el... Dona Maria îmi destăinuise taina 
maurei tale, aceasta nu putea oare să se fi răzbunat pe aceea 
care a bârfit-o? 

— Ţineţi seama, răspunse Mothril, că inelul donei Maria e 
gol... Or, cine l-a golit dacă nu ea însăşi... Sire, sunteţi destul de 
orb deoarece nu vedeţi că prin moartea acestor două femei 
Maria v-a înşelat. 

— Cum aşa? Trebuia să-mi aducă dovada, să mi-o aducă pe 
Aissa pentru a-mi repeta cuvintele Mariei. 

— A venit? 

— A murit. 

— Pentru că de venea trebuia să dovedească, şi nu avea cum 
să dovedească. 

Şi de astă dată don Pedro lăsă capul în jos, rătăcit prin acest 
întuneric îngrozitor. 

— Adevărul! murmură el. Cine-mi va spune adevărul? 

— Vi-l spun eu. 

— Tu, strigă regele cu o înteţire de ură. Tu eşti un monstru 
care ai prigonit-o pe dona Maria, care ai voit să mă faci s-o 
părăsesc, tu i-ai pricinuit moartea... Ei bine! Ai să dispari din 
statele mele, ai să apuci drumul pribegiei, iată singurul hatâr pe 
care ţi-l pot face. 

— 'Tăcere, seniore! O minune, zise Mothril, fără a răspunde la 
această izbucnire violentă a lui don Pedro, inima donei Aissa 
bate sub mâna mea, trăieşte, trăieşte! 

— Trăieşte, strigă don Pedro, eşti sigur? 

— Îi simt bătăile inimii. 

— Poate că rana nu e mortală... un medic!... 

— Niciunul dintre creştini, spuse Mothril cu o autoritate 
sumbră, nu va atinge cu mâna lui o nobilă fiică a neamului meu. 
Aissa s-ar putea să fie salvată, dar dacă va fi, nu va fi decât de 
mine. 

— Salveaz-o, Mothril, salveaz-o... Ca să vorbească... 

Mothril aţinti asupra regelui o privire pătrunzătoare. 

— N-a veţi nicio grijă, monseniore, va vorbi. 

— Ei bine! Mothril, atunci vom vedea. 

— Da, seniore, vom vedea dacă eu sunt un calomniator şi dacă 
Aissa e dezonorată. 

Don Pedro, care se afla în genunchi în faţa celor două 
cadavre, privi faţa înfiorătoare a Mariei, contractată de o 
moarte hidoasă, apoi faţa liniştită şi blândă a Aissei, adormită în 
leşinul ei. 

„De fapt, îşi zise el, dona Maria era destul de geloasă şi îmi 
aduc aminte că odinioară nu i-a luat apărarea Blanchei de 
Bourbon, pe care am pus s-o ucidă din pricina ei”. 

Se ridică, nemaivoind să o privească decât pe tânăra fată. 

— Salveaz-o, Mothril, îi spuse el sarazinului. 

— Nu vă temeţi, seniore, dacă vreau eu să trăiască, va trăi. 

Don Pedro se retrase cuprins de un fel de groază 
superstiţioasă şi i se păru că spectrul donei Maria se ridica de 
jos şi îl urmărea pe coridor. 

— Dacă fata va fi în stare să vorbească, zise el, adu-o la mine, 
sau trimite să mă înştiinţeze, vreau să-i pun câteva întrebări. 

Fu ultimul lui cuvânt. Se înapoie în camera lui fără regrete, 
fără dragoste, fără speranţă. 

Mothril porunci să se închidă uşile, trimise pe Hafiz să 
culeagă câteva plante de leac a căror zeamă o stoarse peste 
rana Aissei, rană pe care pumnalul lui atât de dibaci o făcuse cu 
îndemânarea cuţitului unui chirurg. 

Aissa îşi veni în fire de îndată ce Mothril îi dădu să respire 
câteva esențe aromate puternice. Era slăbită, dar memoria-i 
reveni odată cu forţele, şi primul lucru pe care-l făcu trezindu-se 
la viaţă fu să scoată un țipăt de groază. 

Zărise corpul neînsufleţit al Mariei Padilla, zăcând la 
picioarele ei, cu privirea încă plină de ameninţare şi de 
deznădejde. 


LIX 


ALEXANDRE DUMAS 


ÎNCHISOAREA CONETABILULUI 


În timpul acesta Duguesclin fusese condus la Bordeaux, 
reşedinţa prinţului de Wales, unde era tratat cu cele mai mari 
atenţii, însă ca un prizonier care este supravegheat 
îndeaproape. 

Castelul în care îl închiseseră avea un guvernator şi un 
temnicer. O sută de soldaţi bine înarmaţi făceau de pază şi nu 
lăsau pe nimeni să pătrundă la conetabil. 

Cu toate astea, ofiţerii cei mai de vază ai armatei engleze 
considerau drept o cinste să-i facă vizite prizonierului. Jean 
Chandos, seniorul de Albert şi principalii seniori din Guienna 
obţinuseră învoiala să prânzească şi să cineze adesea cu 
Duguesclin, care, bun comesean şi tovarăş vesel, îi primea cum 
nu se poate mai bine şi, ca să-i trateze cum se cuvine, 
împrumuta bani de la lombarzii din Bordeaux în contul 
proprietăţilor sale din Bretania. 

Puțin câte puţin conetabilul potoli bănuielile garnizoanei. 
Părea să se simtă bine în închisoarea lui şi nu-şi manifesta cu 
nimic dorinţa de a fi liber. 

Când prinţul de Wales venea pe la el şi-l întreba râzând ce se 
mai aude cu răscumpărarea: 

— E pe calea cea burfă, monseniore, răbdare, zicea el. 

Prinţul îşi destăinui atunci necazurile sale. Duguesclin, cu 
francheţea lui obişnuită, îl învinuia de a-şi fi pus geniul şi 
puterea în slujba unei cauze atât de nedrepte ca aceea a lui don 
Pedro. 

— Cum se poate, zicea el, ca un cavaler de rangul şi cu 
meritele voastre să se coboare până acolo încât să apere un 
jefuitor, un ucigaş, un renegat încoronat? 

— Raţiune de stat, răspundea prinţul. 

— Şi dorinţa de a nelinişti Franţa, nu-i aşa? i-o întorcea 
conetabilul. 

— Vai! seniore Bertrand, nu mă face să vorbesc despre 
politică, zicea prinţul. 

Şi râdeau amândoi. 

Uneori ducesa, soţia prinţului, îi trimitea lui Bertrand 
răcoritoare, daruri lucrate de mâna ei, şi aceste plăcute atenţii îi 
făcea mai uşoară prizonierului şederea în fortăreață. 

Insă nu avea pe lângă el pe nimeni căruia să-i destăinuiască 
necazurile lui şi aceste necazuri erau destul de mari. Vedea cum 
se scurgea timpul, îşi dădea seama că armata aceea, adunată cu 
atâtea greutăţi, se împrăştia zi cu zi, fiind mult mai greu să o 
strângă din nou atunci când ar fi nevoie. 

Avea aproape sub ochii lui spectacolul captivităţii a o mie 
două sute de ofiţeri şi ostaşi, tovarăşii săi, prinşi la Navarette, 
sâmburele unei trupe de neînvins care, de-ar fi fost liberi, ar fi 
adunat cu mult zel rămăşiţele acelei mari puteri zdrobite într-o 
zi de o înfrângere neprevăzută. 

Se gândea adesea la regele Franţei, destul de stingherit 
desigur în momentul acela. 

Din fundul temniţei sale întunecoase, îl vedea pe bunul şi 
venerabilul rege plimbându-se cu capul plecat pe sub bolțile din 
grădina Saint-Pol, când tânguindu-se, când nădăjduind, şi 
murmurând ca şi împăratul August: „Bertrand! înapoiază-mi 
legiunile!” 

„Şi în vremea asta, adăuga Duguesclin vorbindu-şi singur, 
Franţa e sfâşiată de întoarcerea companiilor: Caverley, Cavalerii 
Verzi, asemenea unor lăcuste, rod rămăşiţele bietei recolte.” 

Apoi Duguesclin se gândea la Spania, la grosolanele abuzuri 
ale lui don Pedro, la situaţia nelămurită a lui Henric, răsturnat 
pentru totdeauna de pe tronul pe care abia pusese mâna. 

Atunci conetabilul nu se putea opri să nu învinuiască 
nepăsarea lipsită de vlagă a prinţului, care, în loc să-şi continuie 
cu înverşunare lucrarea începută, să-i închine viaţa şi averea, să 
ridice jumătate din lumea creştină împotriva necredincioşilor 
spanioli ce roiau în jurul lui don Pedro, îşi cerşea fără îndoială 
traiul pe lângă vreun castelan necunoscut. 

Când acest val de gânduri năpădea sufletul bunului conetabil, 
închisoarea i se părea nesuferită; privea zăbrelele de fier, cum 
privea Samson ţâţânile porţilor din Gaza, şi se simţea în putere 
să smulgă peretele i să-l ia pe umeri. 

Insă prevederea îl sfătuia imediat să se arate prietenos, şi 
cum la lealitatea lui bretonă Bertrand adăuga şireteniei 
normandului, cum era în acelaşi timp şi viclean şi puternic, 

conetabilul nu scosese niciodată atâtea strigăte de bucurie, nu 
băuse niciodată cu atâta sete ca în ceasurile acelea de 
descurajare şi de plictiseală. 

În felul acesta putu să-i înşele şi pe cei mai vigilenţi englezi. 

O autoritate superioară menținea totuşi în jurul prizonierului 
cea mai straşnică supraveghere. Prea mândru ca să se plângă, 
conetabilul nu ştia nici cui, nici cărei împrejurări să-i atribuie 
această desfăşurare de severităţi care mergeau până la a-i opri 
scrisorile ce i se trimiteau din Franţa. 

Curtea Angliei socotise prinderea lui Duguesclin ca unul din 
cele mai fericite rezultate ale izbânzii de la Navarette. 

Într-adevăr, conetabilul era singura piedică serioasă pe care 
englezii, comandaţi de un erou cum era prinţul de Wales, puteau 
s-o întâlnească în Spania. 

Regele Eduard, bine sfătuit, voia să-şi întindă încetul cu 
încetul puterea în această ţară frământată de războiul civil. Îşi 
dădea bine seama că don Pedro, aliat cu maurii, avea să fie 
detronat mai devreme sau mai târziu, că don Henric avea să fie 
învins şi ucis, în felul acesta nemairămânând niciun pretendent 
la tronul Castiliei; acesta devenea de-aici înainte o pradă uşoară 
pentru armata victorioasă a prinţului de Wales. 

Dar dacă Bertrand ar fi fost liber, lucrurile ar fi căpătat o altă 
înfăţişare: putea să intre din nou în Spania, să recucerească 
avantajul pierdut la Navarette, să-i izgonească pe englezi şi pe 
don Pedro, să-l instaleze pentru totdeauna pe Henric de 
Transtamare şi atunci ar fi căzut baltă planul de stăpânire care 
preocupa de cinci ani consiliul regelui Angliei. 

Eduard îi judeca pe oameni mai puţin cavalereşte decât fiul 
său. Presupunea că Duguesclin putea să evadeze, că dacă nu 
evada, putea să fie răpit; că fiind chiar prizonier, înlănţuit, 
neputincios între patru pereţi, putea să dea un sfat bun, un plan 
bun de invazie, o speranţă partidului învins. 

Ţinând seama de toate astea, Eduard dăduse pentru paza lui 
Duguesclin doi gardieni de o cinste încercată, guvernatorul şi 
temnicerul, care nu depindeau amândoi decât de autoritatea 
directă a marelui consiliu al Angliei. 

Eduard nu-i comunica prinţului de Wales, atât de nobil şi 
cinstit, gândurile ascunse ale sfetnicilor săi. Se temea ca nu 
cumva prinţul să opună vreo piedică printr-o rezistenţă 

mărinimoasă. 

Adevărul este că monarhul englez nu voia cu niciun preţ să-l 
elibereze pe prizonier prin răscumpărare, şi nădăjduia, 
câştigând timp, să-l scoată din mâinile prinţului de Wales, să-l 
aducă la Londra, unde Turnul părea, pentru o asemenea 
comoară, mult mai sigur decât castelul din Bordeaux. 

Cu siguranţă că dacă prinţul de Wales ar fi avut vreo ştire 
despre această hotărâre, l-ar fi pus pe Duguesclin în libertate 
mai înainte de a fi primit ordinul oficial. Astfel că la Londra se 
aştepta ca treburile Spaniei să se lămurească, don Pedro să 
pară bine înscăunat pe tron, Franţa să fie ţinută cu străşnicie în 
frâu, spre a putea printr-o lovitură de stat dată pe neaşteptate, 
printr-un ordin al marelui consiliu, să-l recheme pe prinţ la 
Londra împreună cu prizonierul său. 

Or, monarhul englez aştepta momentul prielnic. 

Cât despre Duguesclin, el nu simţea furtuna. Trăia ca 
încredere sub ocrotirea pe care o socotea atotputernică a 
învingătorului de la Navarette. 

Ziua atât de dorită de ilustrul prizonier lumină în sfârşit 
zăbrelele camerei sale. 

Seniorul de Laval sosise la Bordeaux cu răscumpărarea. 

Nobilul breton aduse la cunoştinţă prinţului de Wales 
intenţiile şi misiunea sa. 

Era ora prânzului. Soarele îşi trimitea razele pieziş în 
apartamentul conetabilului care, fiind singur în clipa aceea, 
privea cu tristeţe cum descresc razele pe peretele gol. 

Se auzi sunetul trâmbiţelor şi bătaia tobelor; Bertrand 
înţelese că avea să primească o vizită importantă. 

Prinţul de Wales intră la el, cu capul descoperit, cu faţa 
zâmbitoare. 

— Ei bine! senior conetabil, zise el, în vreme ce Duguesclin îl 
saluta punând un genunchi în pământ, nu doreai dumneata 
soarele? E frumos în dimineaţa asta. 

— Ca să spun drept, monseniore, răspunse Duguesclin, mi-ar 
plăcea mai mult cântecul privighetorilor din ţara mea decât 
chiţăitul şoarecilor din Bordeaux; dar faţă de cele făcute de 
Dumnezeu, omul nu are nicio putere. 

— Ba dimpotrivă, senior conetabil, uneori Dumnezeu propune 
şi omul dispune. Ai aflat veşti din ţara dumitale? 

— Nu, monseniore, făcu Bertrand cu glas emoţionat, într-atât 
de mult acest dulce nume răscolea deopotrivă îngrijorare şi 
plăcere în inima lui. 

— Ei bine! seniore conetabil, în curând vei fi liber: au sosit 
banii. 

Vorbind astfel, prinţul îi întinse mâna lui Bertrand care 
rămase înmărmurit, şi îl părăsi zâmbind. 

— Domnule guvernator, spuse el ofițerului însărcinat cu paza 
prizonierului, te rog să laşi să intre la conetabil prietenul şi 
banii ce-i sosesc din Franţa. 

Zicând aceste cuvinte, prinţul ieşi din castel. Guvernatorul, 
posomorât şi îngrijat, rămase singur cu conetabilul. 

Sosirea neaşteptată a lui Laval dăduse peste cap toate 
planurile consiliului Angliei, iar Duguesclin avea să fie liber în 
ciuda a tot ce se pusese la cale. 

Fără un ordin special al regelui Eduard, guvernatorul nu 
putea să se opună voinţei prinţului de Wales, şi acest ordin nu 
sosise. 

Cu toate astea, guvernatorul cunoştea gândurile ascunse ale 
consiliului Angliei; ştia că eliberarea conetabilului ar fi un izvor 
de nenorociri pentru patria sa şi un mare necaz pentru regele 
Eduard. Hotări deci să încerce să facă singur ceea ce guvernul 
nu putuse face încă, deoarece atât de repede se terminase 
expediţia lui Mauleon, atât de înflăcărat fusese zelul bretonilor 
în a-l elibera pe eroul lor. 

Aşadar guvernatorul, în loc să dea ordine temnicerului, aşa 
cum îi spusese prinţul de Wales, veni să-i ţină tovărăşie 
prizonierului. 

— Iată-vă deci liber, senior conetabil, zise el, va fi o adevărată 
nenorocire pentru noi să vă pierdem. 

Duguesclin zâmbi. 

— În ce privinţă? întrebă el cu un aer zeflemist. 

— E o cinste atât de mare, senior Bertrand, pentru un simplu 
cavaler ca mine, să păzesc un războinic atât de vestit ca 
dumneavoastră. 

— Bine, bine! zise conetabilul cu hazul lui obişnuit, eu sunt 
dintre cei ce se lasă totdeauna prinşi în bătălie. Prinţul are să 
mă facă din nou prizonier, asta fără doar şi poate, şi atunci mă 
vei păzi din nou; căci, ţi-o spun sincer, eşti un bun paznic. 

Guvernatorul oftă. 

— Îmi mai rămâne o mângâiere, zise el. 

— Care? 

— li am în pază pe toţi tovarăşii voştri: o mie două sute de 
bretoni, prizonieri ca şi dumneavoastră... Stând de vorbă cu ei, 
am să vă pomenesc mereu numele. 

Duguesclin simţi cum îl părăseşte veselia la gândul că 
prietenii săi aveau să rămână prizonieri, în vreme ce el, ieşind 
din sclavie, avea să vadă din nou soarele ţării. 

— Acei vrednici tovarăşi, adăugă guvernatorul, vor fi mâhniţi 
văzându-vă că plecaţi; însă, prin grija ce le-o voi arăta, voi 
micşora plictiseala captivităţii lor. 

Urmă un nou oftat al lui Bertrand care, de astă dată, începu 
să cutreiere în tăcere lespezile camerei. 

— Vai! urmă guvernatorul, ce frumos privilegiu au geniul şi 
curajul! Un om valorează prin meritul său cât o mie două sute 
de oameni la un loc. 

— Cum aşa? întrebă Bertrand. 

— Vreau să spun, seniore, că suma adusă de seniorul de Laval 
ca să vă elibereze ar fi de ajuns să plătească despăgubirea celor 
o mie două sute de tovarăşi ai voştri. 

— Asta aşa e! murmură conetabilul, mai visător şi mai 
posomorât ca oricând. 

— E pentru prima oară, urmă englezul, când văd cu ochii mei 
cum un om poate valora cât o armată. Într-adevăr, cei o mie 
două sute de bretoni ai voştri, seniore conetabil, sunt o 
adevărată armată. Pe sfântul Gheorghe, seniore, dacă aş fi în 
locul vostru şi aşa bogat cum sunteţi, n-aş ieşi de aici decât ca 
un căpitan vestit, împreună cu cei o mie două sute de soldaţi ai 
mei! 

„lată un om de treabă, îşi zise Duguesclin gânditor; îmi arată 
care mi-e datoria... Într-adevăr, nu se cade ca un om, făcut din 
carne şi oase ca şi ceilalţi, să pună la o atât de mare cheltuială 
ţara lui cât pentru o mie două sute de creştini viteji şi cinstiţi.” 

Guvernatorul urmărea cu o privire atentă progresul insinuării 
sale. 

— Ascultă! zise deodată Bertrand, crezi că bretonii ar putea fi 
răscumpăraţi cu şaptezeci de mii de florini? 

— Sunt sigur, senior conetabil. 

— Şi că, primind această sumă, prinţul i-ar elibera? 

— Fără să se târguiască... 

— Garantezi dumneata? 

— Pe cinstea şi pe viaţa mea! zise guvernatorul tresărind de 
bucurie. 

— Bine. Atunci porunceşte, te rog să intre seniorul de Laval, 
compatriotul şi prietenul meu. Să vină şi scribul meu, cu tot ce-i 
trebuie ca să redacteze un înscris în bună regulă. 

Guvernatorul nu pierdu vremea; era atât de fericit încât uită 
că avea consemn să nu lase să intre la prizonier decât englezi 
sau navarezi, duşmanii săi fireşti. 

Îi transmise temnicerului uimit porunca lui Bertrand şi alergă 
el însuşi să-l înştiinţeze pe prinţul de Wales, 

RĂSCUMPĂRAREA 


Oraşul Bordeaux era plin de larmă şi forfotă pricinuite de 
sosirea seniorului de Laval cu cei patru catâri ai săi încărcaţi cu 
aur şi cu cincizeci de soldaţi înarmaţi purtând stindardele 
Franţei şi ale Bretaniei. 

O mare mulţime se ţinea după cortegiul impunător şi pe toate 
feţele se citea fie îngrijorarea şi ciuda, dacă era vorba de vreun 
englez, fie bucuria şi triumful dacă faţa era a unui gascon sau a 
unui francez. 

Seniorul de Laval culegea în treacăt felicitările unora, ocările 
grosolane ale celorlalţi. Dar atitudinea lui era calmă şi 

nepăsătoare; precedat de trâmbiţaşi, el mergea în fruntea 
cortegiului, cu o mână pe pumnal, cu alta pe frâul vânjosului său 
cal negru şi, cu viziera ridicată, despica valurile mulţimii 
curioase, fără a grăbi sau a încetini pasul calului în faţa vreunei 
piedici. 

Ajuns dinaintea castelului unde se afla prizonier Duguesclin, 
descălecă, dădu calul scutierilor şi le porunci celor patru 
conductori de catâri să dea jos lăzile pline cu bani. 

Oamenii se supuseră. 

În vreme ce aceştia ridicau una după alta cele patru poveri 
atât de grele, iar curioşii dădeau buzna în jurul escortei, un 
cavaler, cu viziera lăsată, fără să poarte vreo culoare sau 
blazon, se apropie de seniorul Laval şi îi spuse într-o 
franţuzească foarte corectă: 

— Domnule, veţi avea fericirea să-l vedeţi pe ilustrul 
prizonier, şi fericirea şi mai mare, de a-l pune în libertate, apoi îl 
veţi aduce în mijlocul vitejilor cavaleri ce vă urmează; eu, care 
sunt unul din prietenii buni ai conetabilului, poate n-am să am 
prilejul să stau de vorbă cu el. Aţi fi atât de bun să mă luaţi cu 
dumneavoastră în donjon? 

— Seniore cavaler, spuse contele de Laval, glasul vostru îmi 
mângâie plăcut urechile căci vorbiţi limba ţării mele, însă nu vă 
cunosc şi dacă aş fi întrebat de numele vostru, ar trebui să 
mint... 

— Aţi putea răspunde, zise necunoscutul, că sunt cavalerul de 
Mauleon. 

— Însă nu sunteţi, spuse îndată Laval, pentru că seniorul de 
Mauleon ne-a părăsit ca să treacă mai repede în Spania. 

— Vin din partea, sa, domnule, nu mă refuzaţi, vreau să-i spun 
numai un singur cuvânt conetabilului, unul singur... 

— Atunci spuneţi-mi cuvântul acela, i-l voi traasmite. 

— Nu pot să i-l spun decât lui, şi chiar şi aşa nici el nu mă 
poate înţelege decât dacă îi arăt faţa. Vă rog stăruitor, seniore 
de Laval, nu mă refuzaţi, în numelte onoarei armatelor franceze, 
fiind unul din cei mai zeloşi apărători ai ei, vă jur pe Dumnezeu. 

— Vă cred, domnule, zise contele, însă îmi arătaţi prea puţină 
încredere... ştiind cine sunt, adăugă el cu un sentiment de 
mândrie rănită. 

— Când veţi afla cine sunt, domnule conte, nu-mi veţi mai 

vorbi astfel... De trei zile mă aflu la Bordeaux, încercând în 
zadar să pătrund până la conetabil; nici aurul, nici şiretlicul nu 
au dat vreun rezultat. 

— Îmi sunteţi foarte suspect, răspunse contele de Laval şi nu- 
mi voi încărca pentru dumneavoastră conştiinţa cu o minciună. 
De altfel, ce interes aveţi să urcați până la conetabil, care va ieşi 
peste zece minute? Când peste zece minute va fi aici unde vă 
aflaţi dumneavoastră, îi veţi putea spune acel cuvânt atât de 
important... 

Străinul dădu semne de nerăbdare. 

— Mai întâi, zise el, nu sunt de părerea voastră, şi nu-l văd 
liber pe conetabil. Ceva îmi spune că ieşirea lui din închisoare 
va întâmpina mai multe greutăţi decât credeţi. De altfel chiar 
admițând că va ieşi peste zece minute, conte, aş câştiga acest 
timp pe drumul pe care vreau să pornesc; aş fi scutit de toate 
întârzierile ceremoniei de punere în libertate: vizita la prinţ, 
mulţumirile aduse guvernatorului, ospăţul de rămas bun. Vă 
rog, luaţi-mă şi pe mine... pot să vă fiu de folos. 

Străinul fu întrerupt în momentul acela de către temnicer, 
care ieşi în prag să-l poftească pe seniorul de Laval să intre în 
donjon. 

Contele se despărţi de solicitatorul său cu oarecare asprime. 

Cavalerul necunoscut, pe care i se părea că-l vede tremurând 
sub armură, se retrase lângă un stâlp, înapoia ostaşilor din 
escortă şi aşteptă, ca şi când nădăjduia mereu, până ce ultima 
ladă dispăru pe drumul donjonului. 

În vreme ce seniorul de Laval urca scara, prinţul de Wales era 
văzut trecând printr-un coridor deschis, care unea cele două 
aripi ale castelului, precedat de guvernator şi urmat de Chandos 
şi de câţiva ofiţeri. 

Învingătorul de la Navarette se ducea să-i facă o ultimă vizită 
lui Duguesclin. 

La apariţia prinţului de Wales, întreg norodul strigă: „Ura!” şi 
„Trăiască sfântul Gheorghe!” 

Trâmbiţele franceze sunară şi ele în cinstea eroului, care 
salută curtenitor. 

După care porţile se închiseră şi întreaga mulţime apropiindu- 
se de trepte, aştepta vorbind cu glas tare, ieşirea conetabilului. 

Inima bătea cu putere în pieptul ostaşilor bretoni, care aveau 

să-l vadă din nou pe marele lor căpitan şi care şi-ar fi dat cu toţii 
viaţa spre a-i câştiga libertatea. 

Se scurse o jumătate de oră; nerăbdarea celor de faţă începea 
să devină îngrijorare pentru bretoni. 

Cavalerul îşi freca mănuşa dreaptă de cea stângă. 

Prin coridorul deschis se văzu apărând Chandos care vorbea 
cu aprindere cu nişte ofiţeri ce păreau uluiţi şi zăpăciţi de 
uimire. 

Apoi, când poarta castelului se deschise din nou, în loc să 
apară eroul care acum era liber, se ivi seniorul de Laval. Palid, 
abătut, tremurând de emoție şi căutând cu privirile prin 
mulţime. 

Mai muiţi ofiţeri bretoni se repeziră în întâmpinarea lui. 

— Ce s-a întâmplat oare? întrebară ei cu nelinişte. 

— Vai! Un mare dezastru! O întâmplare nemaipomenită! 
răspunse contele... Dar unde o fi necunoscutul acela, cobea 
aceea? 

— lată-mă, zise cavalerul misterios, iată-mă... vă aşteptam. 

— Mai doriţi să-l vedeţi pe conetabil? 

— Mai mult ca oricând! 

— Atunci grăbiţi-vă, căci peste zece minute va fi prea târziu. 
Veniti! veniţi! Căci acum e mai prizonier ca înainte. 

— O să vedem, răspunse necunoscutul urcând cu uşurinţă 
treptele înapoia contelui care îl trăgea după el. 

Temnicerul le deschise poarta zâmbind, şi întreaga mulţime 
adunată începu pe diferite tonuri să comenteze întâmplaroa 
care întârzia ieşirea conetabilului. 

— Ascultaţi, zise în şoaptă şeful bretonilor către ostaşii săi, 
ţineţi pumnul pe spadă şi fiţi cu ochii-n patru! 

ALEXANDRE DUMAS 
CUM ÎN LOC SĂ ÎNAPOIEZE UN PRIZONIER, 
GUVERNATORUL A ELIBERAT O ÎNTREAGĂ 
ARMATĂ 


Englezul nu se înşelase: îşi cunoştea prizonierul. 

Seniorul de Laval abia primise încuviințarea, să pătrundă în 
castel, abia se aruncase în braţele conetabilului, în sfârşit 
trecuse clipa de bucurie a revederii, că Duguesclin, privind 
lăzile urcate până în pragul camerei, exclamă: 

— Ce de bănet! dragul meu prieten. 

— Nicicând nu s-a putut strânge mai uşor o dare, răspunse 
seniorul de Laval care, mândru de compatriotul său, nu ştia cum 
să-i mai mărturisească respectul şi prietenia. 

— Vitejii mei bretoni şi dumneata cel dintâi, v-aţi sărăcit 
pentru mine. 

— Trebuia să fi văzut cum plouau monezile în punga 
colectorilor, adăugă seniorul de Laval, fericit să-i facă în necaz 
prin acest entuziasm guvernatorului englez care se înapoiase de 
la vizita făcută prinţului şi asculta nepăsător. 

— Şaptezeci de mii florini de aur, ce sumă! repetă conetabilul. 

— Ce sumă mare când este vorba s-o strângi, dar cât de mică 
este atunci când după ce ai strâns-o trebuie s-o dai! 

— Prietene, întrerupse Duguesclin, ia loc, te rog. Ştii că aici 
se află o mie două sute de compatrioți prizonieri ca şi mine? 

— Vai! da, ştiu. 

— Ei bine! am găsit mijlocul de a le reda libertatea. Din vina 
mea au fost prinşi, astăzi îmi voi ispăşi vina. 

— Cum aşa? întrebă cu uimire seniorul de Laval. 

— Ai avut bunăvoința, domnule guvernator, să-i spui scribului 
să urce? 

— E la uşă, seniore conetabil, zise englezul, aşteaptă porunca 
voastră. 

— Să intre. 

Guvernatorul bătu de trei ori din picior; temnicerul îl 
introduse pe scrib care, înştiinţat fără îndoială, pregăti 
pergament, pană, cerneală şi cinci degete lungi şi uscăţive. 

— Scrie ce am să-ţi dictez, prietene, zise conetabilul. 

— Aştept, monseniore. 

— Dictez: 


„Noi, Bertrand Duguesclin, conetabil al Franţei şi al Castiliei, 
conte de Soria, facem cunoscut prin prezentul înscris că simţim 
o mare remuşcare de a fi socotit, într-o zi de trufie nesăbuită, 
valoarea noastră personală la preţul a o mie două sute de buni 
creştini şi viteji cavaleri care, cu siguranţă, valorează mai mult 
decât noi”. 


Aici bunul conetabil se opri fără să ia seama la efectul pe care 
această introducere îl făcuse asupra fizionomiilor celor de faţă. 
Scribul scrise tot ce i se dicta. 


„Cerem cu umilinţă iertare lui Dumnezeu şi fraţilor noştri, 
urmă Duguesclin, şi pentru a ispăşi nebunia noastră, destinăm 
suma de şaptezeci de mii de florini răscumpărării celor o mie 
două sute de prizonieri făcuţi de Alteța Sa prinţul de Wales la 
Navarette, acel loc de tristă amintire”. 


— Vă angajaţi averea! exclamă seniorul de Laval, Este o 
mărinimie exagerată, seniore conetabil. 

— Nu, prietene, averea mea e de-acum risipită, şi nu pot s-o 
las săracă de tot pe doamna Tiphaine; şi aşa a suferit prea mult 
pentru mine. 

— Atunci cum faceţi? 

— Banii ce mi-i aduci sunt ai mei? 

— Desigur; însă... 

— E de ajuns. Dacă sunt ai mei, pot face cu ei ce vreau. Scrie, 
domnule scrib: 


„Destinez acestei răscumpărări cei şaptezeci de mii de florini 
pe care mi-i aduce seniorul de Laval”. 


— Dar, senior conetabil, strigă Laval înspăimântat, rămâneţi 
prizonier. 

— Şi acoperit de o glorie nepieritoare,  întrerupse 
guvernatorul. 

— Asta e cu neputinţă, urmă Laval, mai gândiţi-vă 

— Ai scris? îl întrebă conetabilul pe scrib. 

— Da, monseniore. 

— Atunci dă-mi să semnez. 

Conetabilul luă pana şi semnă grăbit. 

În clipa aceea, trâmbiţele, anunţară sosirea prinţului de 
Wales. 

Guvernatorul puse grabnic mâna pe pergament. 

Când seniorul de Laval îl zări pe prinţul englez, alergă la el şi, 
îndoind genunchiul zise: 

— Seniore, am adus banii ceruţi pentru răscumpărarea 
domnului conetabil, îi primiţi? 

— Aşa cum mi-am dat cuvântul, şi cu dragă inimă, zise 
prinţul. 

— Banii aceştia, monseniore, sunt ai voştri, luaţi-i, urmă 
contele. 

— Un moment, spuse guvernatorul. Alteța Voastră nu 
cunoaşte incidentul care s-a petrecut. Să binevoiască a citi acest 
pergament. 

— Pentru a-l anula, interveni Laval. 

— Pentru a face să fie adus la îndeplinire, zise conetabilul. 

Prinţul îşi aruncă privirile asupra documentului şi, cuprins de 
admiraţie, zise: 

— lată o faptă frumoasă, pe care aş fi voit s-o fac eu 

— N-ar fi avut rost, monseniore, reluă Duguesclin, căci erati 
învingător 

— Alteța Voastră nu-l va reţine pe conetabill! zise Laval. 

— Nu, desigur, dacă vrea să plece, zise prinţul. 

— Dar eu vreau să rămân, Laval, e de datoria mea, întreabă-i 
pe seniorii aceştia ce părere au. 

Chandos, Albert şi ceilalţi îşi mărturisiră cu glas tare 
admiraţia. 

— Atunci să se numere banii, spuse prinţul, iar 
dumneavoastră, domnilor, aveţi grijă să fie puşi în libertate 
prizonierii bretoni. 

Acesta fu momentul în care ieşiră căpitanii englezi; tot atunci 
Laval, pe jumătate nebun de durere, îşi aminti de prevestirea 
nefastă a cavalerului necunoscut şi alergă afară din castel spre 
a-l chema în ajutor. 

În castel, un ofiţer şi începuse să facă apelul prizonierilor; 
lăzile fuseseră golite, aurul stivuit în grămezi, când Laval se 

înapoie cu necunoscutul. 

— Spuneţi-i acum conetabilului ce aveţi de spus, şopti Laval la 
urechea cavalerului, în vreme ce prinţul vorbea prieteneşte cu 
Duguesclin, şi pentru că aveţi atâta putere, magică sau 
naturală, convingeţi-l să oprească pentru el banii răscumpărării 
în loc să-i dea altora. 

Necunoscutul tresări. Făcu doi paşi înainte şi pintenii lui de 
aur răsunară pe lespezi. 

La auzul zgomotului, prinţul se întoarse. 

— Cine este cavalerul acesta? întrebă guvernatorul. 

— Un prieten al meu, răspunse Laval. 

— Atunci să-şi ridice viziera şi să fie binevenit, întrerupse 
prinţul. 

— Seniore, zise necunoscutul cu un glas care la rându-i îl făcu 
pe Duguesclin să tresară; am făcut un jurământ să-mi ţin faţa 
acoperită, îngăduiţi-mi să-l îndeplinesc. 

— Să fie precum spui, senior cavaler, însă nu ai de gând să 
rămâi necunoscut şi pentru conetabil. 

— Pentru el ca pentru toţi, seniore. 

— În cazul acesta, interveni guvernatorul, va trebui să 
părăsiţi castelul, unde am ordin să nu las să intre decât 
persoane care îmi sunt cunoscute. 

Cavalerul se înclină ca pentru a arăta că era dispus să se 
supună. 

— Prizonierii sunt liberi, zise Chandos intrând în sală. 

— Adio, Laval, adio, spuse conetabilul cu o strângere de inimă 
care nu-i scăpă din vedere acestuia, căci îi apucă mâinile lui 
Bertrand zicând: 

— Pentru Dumnezeu! mai e încă timp, retrugeţi-vă cuvântul. 

— Nu, pe viaţa mea, nu, răspunse conetabilul. 

— Atât de puţin ţineţi la onoarea sa? întrerupse guvernatorul. 
Dacă nu este liber astăzi, peste o lună poate să fie. Bani se mai 
găsesc, dar prilejuri de glorie ca acesta nu se întâlnesc de două 
ori. 

Prinţul părea să aplaude, căpitanii îl imitau. 

Cavalerul necunoscut înaintă numaidecât cu multă seriozitate 
spre guvernator şi îi spuse cu un glas plin de măreție: 

— Dumneata însuţi, domnule guvernator, discreditezi gloria 
stăpânului dumitale, lăsându-l să facă ceea ce face. 

— Ce spuneţi, domnule, strigă guvernatorul îngălbenind, mă 
insultaţi! Eu să discreditez onoarea monseniorului! Vă declar că 
aţi minţit! 

— Nu arunca mănuşa înainte de a şti dacă e vrednică de mine 
s-o ridic. Domnule, afirm sus şi tare: Alteţa Sa prinţul de Wales 
se comportă împotriva gloriei sale reţinându-l pe Duguesclin în 
acest castel. 

— Minţi! minţi! strigară glasurile furioase ale celorlalţi, în 
vreme ce spadele se mişcau în teacă. 

Prinţul îngălbenise şi el, atât de aspru şi nedrept părea atacul. 

— Cine îndrăzneşte oare să-mi impună voinţa? întrebă el. Nu 
cumva din înţâmplare e un rege, ca să-i vorbească astfel unui fiu 
de rege? Conetabilul poate să-şi plătească răscumpărarea şi să 
plece. Dacă n-o plăteşte, rămâne. Mai simplu decât aşa nici că 
se poate... ce rost au tânguielile astea duşmănoase? 

Cavalerul necunoscut nu se tulbură. 

— Monseniore, adăugă el, iată ce am auzit spunându-se pe 
unde am trecut: răscumpărarea conetabilului se va da; însă 
englezii se tem prea mult de el pentru a-l lăsa să plece. 

— Dumnezeule! Se spune asta? murmură prinţul. 

— Peste tot, monseniore. 

— Vedeţi că lumea se înşală, deoarece conetabilul este liber 
să plece... Nu-i aşa, conetabile? 

— Aşa e, monseniore, raspunse Bertrand, pe care îl frământa 
o nelinişte ciudată şi nelămurită din clipa în care auzise glasul 
cavalerului necunoscut. 

— Însă, zise guvernatorul, întrucât seniorul conetabil a dispus 
de suma destinată răscumpărării sale, ar trebui aşteptat până 
când va sosi o sumă asemănătoare. 

Prinţul rămase o clipă visător. _ 

— Nu, zise el în cele din urmă, conetabilul nu va aştepta. li 
fixez răscumpărarea la o sută de livre. 

Un murmur de admiraţie străbătu asistenţa. Bertrand voi să 
intervină; însă cavalerul necunoscut trecu între el şi prinţ. 

— Mulţumesc lui Dumnezeu! făcu el oprindu-l, cu mâna. 
Franţa va plăti de două ori pentru conetabilul ei; Duguesclin nu 
trebuie să rămână obligat faţă de nimeni. În sulul acesta se află 
câteva poliţe asupra casei lombardului Agosti din Bordeaux, 
care se ridică la suma de optzeci de mii de florini, plătibili la 

vedere. Mă duc chiar eu să ridic această sumă care va fi aici în 
mai puţin de două ore. 

— lar eu, întrerupse prinţul cu mânie, vă spun că seniorul 
conetabil va ieşi din acest castel plătind o sută de livre, sau nu 
va ieşi deloc! Dacă seniorul Bertrand se simte jignit de a-mi fi 
prieten, s-o spună! Îmi amintesc totuşi că într-o zi m-a declarat 
tot atât de bun cavaler ca şi el. 

— Vai! monseniore, exclamă, conetabilul îngenunchind în faţa 
prinţului de Wales. Primesc cu atâta recunoştinţă încât, pentru 
a plăti cele o sută de livre, am să mă împrumut la căpitanii 
voştri. 

Chandos şi ceilalţi ofiţeri se grăbiră să-i întindă pungile, din 
care luă cât îi trebuia, apoi aduse cele o sută de livre prinţului, 
care îl îmbrăţişă spunându-i: 

— Sunteţi liber, senior Bertrand. Să se deschidă porţile şi să 
nu mai zică vreunul că prinţul de Wales se teme de cineva pe 
lumea asta. 

Guvernatorul, uluit, ceru să i se repete ordinul; nenorocitul 
jucase atât de prost, încât în loc de un singur prizonier, pierdea 
o întreagă armată împreună cu căpitanul ei. 

În vreme ce prinţul îşi întreba ofiţerii şi chiar pe Laval în 
privinţa  misteriosului autor al acelei lovituri de stat, 
necunoscutul se apropie de Duguesclin şi îi şopti: 

— O falsă mărinimie te ţinea în închisoare, o falsă mărinimie 
te scoate din ea. lată-te liber, ne revedem peste cincisprezece 
zile lângă Toledo. 

Şi făcând o adâncă plecăciune în faţa prinţului de Wales, 
lăsându-l pe Bertrand buimăcit, dispăru. 

O oră mai târziu, cele mai amănunțite cercetări nu l-ar fi 
descoperit în oraşul pe care conetabilul, liber şi voios, îl 
străbătea triumfător împreună cu bretonii săi, ale căror urate se 
înălţau până la cer. 

Poate că o singură persoană nu se alătură cortegiului, ce îl 
urma pe Duguesclin aclamându-l. 

Era unul din ofiţerii prinţului de Wales, unul din şefii Marilor 
companii cărora li se zicea căpitani, şi care aveau dreptul să ia 
cuvântul în consiliu, cu toate că părerea lor nu era luată în 
seamă. 

Într-un cuvânt era un personaj dintre cunoştinţele noastre, cu 


ALEXANDRE DUMAS 


viziera mereu lăsată, care, intrând în camera lui Bertrand 
împreună cu Chandos, i se păruse că recunoaşte glasul 
cavalerului necunoscut şi nu-l pierduse o clipă din vedere. 

Astfel că abia dispăruse cavalerul, că numitul căpitan adună 
câţiva dintre oamenii săi, le porunci să încalece pentru a 
descoperi urma fugarului, şi el însuşi, după ce luase unele 
informaţii, se avântă pe drumul spre Spania. 


LXII 


POLITICA LUI MUSARON 


În timpul acesta Agenor, împins de neostenita îngrijorare a 
îndrăgostitului lipsit de veşti de la iubită, Agenor înainta grăbit 
spre statele lui don Pedro. 

Pe drum, datorită unui oarecare renume pe care il adusese 
călătoria în Franţa, i se alăturaseră bretonii care, după plata 
răscumpărării, veneau să-l caute pe Duguesclin şi să lupte 
împreună cu el. 

Mai întâlni de asemenea şi un mare număr de cavaleri 
spanioli ce se duceau la întâlnirea fixată de Henric de 

Transtamare, care, după cum se spunea, trebuia să intre din 
nou în Spania şi căuta să intre în legătură cu prinţul de Wales 
care era nemulţumit de don Pedro. 

De fiecare dată când poposea într-un oraş sau într-un târg mai 
răsărit, Agenor se informa de Hafiz, de Gildaz şi de Maria 
Padilla, întrebând dacă nu văzuse cineva trecând un curier ce îl 
căuta pe un francez, sau o maură tânăra şi frumoasă urmată de 
doi slujitori şi îndreptându-se înspre graniţa Franţei. 

De fiecare dată când un răspuns negativ îi ajungea la ureche, 
tânărul înfigea cu mai multă putere pintenii în burta calului. 

Atunci, Musaron spunea pe tonul lui de filozof încrezut: 

— Domnule, iată o tânără pe care trebuie s-o iubiţi mult, căci 
ne pricinuieşte destule greutăţi. 

Tot mergând mereu, Agenor câştiga teren; tot informându-se 
mereu, ajunse să se lămurească. 

Îl mai despărţeau doar douăzeci de leghe de curtea de la 
Burgos. 

Ştia că o armată foarte devotată, foarte oţelită, destul de 
odihnită şi, prin urmare, primejdioasă pentru don Pedro, nu 
aştepta decât un semnal pentru a se aduna şi a opune 
învingătorului de la Navarette un nou cap de hidră mai 
muşcător şi mai veninos ca oricând. 

Agenor se întreba şi îl întreba şi pe Musaron dacă nu ar fi mai 
potrivit ca înainte de a continua orice tratative politice, să 
înceapă tratativele amoroase cu Maria Padilla. 

Musaron mărturisea că diplomaţia e bună, însă, pretindea că 
punând mâna pe don Pedro, pe Maria, pe Mothril şi pe Spania, 
însemna să fie cucerit Burgosul, în care Burgos nu se putea să 
nu pună mâna pe Aissa, daca s-ar mai fi aflat acolo. 

Aceasta îl liniştea îndeajuns pe Agenor şi mai făcea câteva 
leghe în plus. 

lată cum se strânse puţin câte puţin cercul sortit să-l înăbuşe 
pe don Pedro pe care starea înfloritoare îl orbea, iar intrigile 
favoriţilor îl făceau să se ocupe de nimicuri, atunci când era în 
joc o coroană. 

Musaron, cel mai încăpățânat dintre oameni, mai cu seamă de 
când se simţea bogat, nu îngăduia ca stăpânul lui să încerce 
măcar odată să se apropie de Burgos, să se închidă acolo şi să 
stea de vorbă cu dona Maria. 

Dimpotrivă, se folosi de descurajarea şi de nepăsarea lui 
amoroasă ca să-l ţină cât mai mult în mijlocul bretonilor şi al 
partizanilor lui Transtamare, astfel încât tânărul cavaler ajunse 
în curând şeful unui partid însemnat, atât prin importanţa 
misiunii sale în Franţa, cât şi prin râvna cu care întreținea 
spiritul războinic. 

li primea pe noii sosiți, ţinea mereu masa întinsă, coresponda 
cu conetabilul, şi cu fratele acestuia, Olivier, care se pregătea să 
treacă peste graniţă cinci mii de bretoni pentru a-i veni în 
sprijin fratelui său şi a-l ajuta să câştige prima bătălie. 

Musaron ajunsese tactician; petrecea zile întregi făcând 
planuri de bătălie şi socotind numărului de scuzi pe care ar fi 
putut să-i strângă Caverley de la ultima lor întâlnire, spre a avea 
mulţumirea că nu se înşală la primul prilej când l-ar mai prinde. 

Tocmai în mijlocul acestor dispoziţii războinice se întâmpla ca 
Agenor să primească o ştire importantă; cu toată vigilenţa lui 
Musaron, un emisar dibaci venise să-l anunţe pe Agenor despre 
plecarea lui don Pedro la castelul de petreceri şi despre 
dispariţia Aissei şi donei Maria care coincidea cu plecarea 
regelui. 

Acelaşi curier ştia că Gildaz murise pe drum şi că numai Hafiz 
ajunsese la dona Maria. 

Pentru a afla atâtea lucruri şi încă atât de lămurit, Agenor nu 
avusese nevoie decât să dea treizeci de scuzi unui om din 
împrejurimi, care luase legătura cu doica Mariei, mama 
sărmanului Gildaz. 

Astfel că atunci când Agenor află tot ce-l interesa, în ciuda lui 
Musaron, în ciuda tovarăşilor săi de arme, în ciuda tuturor, se 
aruncă pe unul din cei mai buni cai ai săi, pe care îl făcu să o ia 
spre acel castel pe care don Pedro îl alesese drept reşedinţă. 

Musaron ocări şi bombăni; însă plecă şi el spre castelul acela. 

LXIII 


DESPRE REUŞITA CRIMEI LUI MOTHRIL 


În castelul lui don Pedro, doliul se răspândi mai înfiorător şi 
mai zgomotos după ce ziua lumină apartamentul donei Aissa. 

Don Pedro nu se putu odihni, iar slujitorii săi pretindeau că l- 
ar fi auzit plângând. 

Mothril folosi noaptea într-un fel mai prielnic intereselor sale. 
Făcuse în aşa fel încât să distrugă până şi cea mai mică urmă a 
crimei lui. 

Rămas singur cu Aissa, dându-i cele mai duioase îngrijiri cu 
dibăcia celui mai priceput medic, încă de la începutul 
convorbirii cu ea modelase întocmai ca o ceară moale mintea 
încă şovăielnică a tinerei fete. 

Astfel că atunci când Aissa scosese un țipăt văzând corpul 
donei Maria, Mothril se prefăcu cuprins fără să vrea de groază 
şi aruncă o pelerină peste resturile neînsufleţite ale iubitei 
regelui. 

Apoi, văzând cum Aissa îl privea înspăimântată, murmură: 

— Biată copilă! mulţumeşte lui Dumnezeu care te-a salvat. 

— M-a salvat, pe mine? întrebă fata. 

— De la o moarte îngrozitoare, da, copilă scumpă, 

— Dar cine m-a lovit?... 

— Aceea a cărei mână mai ţine încă pumnalul tău 

— Dona Maria! Ea, atât de bună, atât de mărinimoasă! Cu 
neputinţă. 

Mothril zâmbi cu acea compătimire dispreţuitoare care 
impune totdeauna minţilor frământate de vreun mare interes. 

— Iubita regelui, mărinimoasă şi bună faţă de Aissa pe care 
regele o adoră!... Să nu crezi una ca asita, fiica mea. 

— Însă, zise Aissa, ea voia să mă îndepărteze de rege. 

— Pentru a te uni, spunea ea, cu cavalerul acela francez, nu-i 
aşa? întrebă maurul cu tonul lui liniştit şi mereu binevoitor. 

Aissa se ridică palidă văzând astfel că taina iubirii ei se afla în 
mâinile omului cel mai interesat s-o împiedice. 

— N-avea nicio teamă, urmă maurul. Ceea ce n-a putut face 
Maria din pricina geloziei şi a iubirii regelui, o voi face eu Aissa, 
zici că iubeşti, ei bine! Îţi îngădui şi chiar am să te ajut; nu-mi 
doresc nimic mai mult pe acest pământ decât ca fiica regilor mei 
să trăiască şi să fie fericită. 

Aissa, înmărmurită de a-l auzi vorbind astfel pe Mothril nu se 
putea opri să-l privească cu nişte ochi încă obosiţi de somnul 
morţii. 

„Mă înşală, îşi zise ea”. Apoi, gândindu-se la corpul donei 
Maria spuse: 

— Dona Maria a murit. 


CAVALERUL DE MAULEON 

— Să-ţi spun din ce cauză: regele te iubeşte cu patimă şi i-a 
comunicat acest lucru ieri donei Maria... ea s-a înapoiat în 
cameră cuprinsă de mânie şi de gelozie. Don Pedro propunea să 
se unească cu dumneata prin legături de căsătorie, ceea ce a 
fost totdeauna ambiția donei Maria... Atunci a renunţat la viaţă, 
a golit inelul în cupa de argint, şi pentru a nu te lăsa după ea 
triumfătoare şi regină, pentru a se răzbuna în acelaşi timp pe 
don Pedro şi pe mine care te iubim atât de mult fiecare în felul 
lui ţi-a luat pumnalul şi te-a lovit. 

— Poate pe când dormeam, căci nu mi-aduc aminte de nimic, 
zise Aissa. Un nor îmi acoperea vederea, auzeam un fel de 
tropăituri nelămurite şi nişte horcăituri înăbuşite... Mi se pare 
că m-am ridicat, când am simţit că m-a apucat cineva de mâini şi 
numaidecât răceala neîndurătoare a oţelului... 

— A fost ultima sforţare a duşmancei dumitale, a căzut lângă 
dumneata, numai că otrava fusese mai puternică pentru ea 
decât pumnalul pentru dumneata... Am mai găsit în dumneata o 
scânteie de viaţă, am reînsufleţit-o şi am avut astfel fericirea să 
te salvez. 

— O! Maria, Maria! murmură tânăra... erai bună totuşi... 

— Zici aşa pentru că ţi-a înlesnit dragostea cu Agenor de 
Mauleon, fiica mea, îi spuse Mothril cu glas scăzut şi cu o 
bunăvoință prea prefăcută pentru a nu ascunde o furie 
înăbuşită, pentru că l-a lăsat să pătrundă în apartamentul 
dumitale de la Soria. 

— Ştii asta?... 

— Ştiu tot... regele ştie şi el. Maria te bârfise faţă de don 
Pedro înainte de a te asasina. Dar s-a temut ca nu cumva 
calomnia să fie trecută cu vederea de rege şi să te ierte că ai 
aparţinut altuia; eşti atât de îngăduitor când iubeşti... astfel că 
ea a folosit fierul pentru a te suprima din lumea celor vii. 

— Regele ştie că Agenor?... 

— Regele e nebun de mânie şi de dragoste... regele, care l-a 
îndemnat pe Hafiz să te atragă la castel fără ca eu să ştiu ceva, 
regele, zic, va aştepta să te faci mai bine ca să te atragă din nou 
la el... Trebuie să-i trecem cu vederea, fiica mea, te iubeşte. 

— De astă dată voi muri, zise Aissa, căci mie n-o să-mi 
tremure mâna, pumnalul n-o să-mi alunece pe alături aşa cum a 
făcut mâna Mariei Padilla. 

— Tu, să mori! tu, idolul meu! tu, copila mea adorată! strigă 
maurul îngenunchind... Nu, vei trăi, ţi-am mai spus-o, vei trăi 
fericită binecuvântând pentru totdeauna numele meu. 

— Fără Agenor nu voi trăi. 

— Este de o altă religie decât a dumitale, fiica mea. 

— Voi îmbrăţişa religia lui. 

— Mă urăşte. 

— Te va ierta când nu te va mai vedea între mine şi el. De 
altfel ce-mi pasă mie... iubesc şi nu cunosc pe lume decât pe cel 
ce-l iubesc. 

— Nici chiar pe cel care te-a salvat pentru iubitul dumitale? 
zise cu smerenie Mothril şi cu o durere prefăcută care mişcă 
adânc inima fetei... Mă sacrifici, chiar când sunt în primejdie să 
mor pentru dumneata! 

— Cum aşa? 

— Negreşit. Aissa... vrei să trăieşti împreună cu don Agenor... 
te voi ajuta. 

— Dumneata! 

— Eu, Mothril, da, Aissa. 

— Mă amăgeşti... 

— Pentru ce? 

— Dovedeşte-mi că eşti sincer. 

— Foarte uşor... Te temi de rege, ei bine! Te voi împiedica să-l 
vezi pe rege. Asta te mulţumeşte? 

— Nu îndeajuns. 

— Înţeleg... doreşti să-l revezi pe francez. 

— Inainte de orice. 

— Să aşteptăm până vei fi în stare să suporţi călătoria şi te voi 
conduce la el, îi voi încredința viaţa mea. 

— Dar şi Maria mă conducea la el... 

— Desigur, ea avea tot interesul să scape de dumneata şi ar fi 
preferat să nu recurgă la un asasinat... În faţa lui Dumnezeu, în 
ziua când te înfăţişezi la judecata lui, asasinatul este o povară 
apăsătoare. 

Rostind aceste cuvinte cumplite, Mothril lăsă o clipă să se 
vadă pe faţa lui palidă suferinţa osândiţilor care nu mai găsesc 
în chinuri nici alinare, nici speranţă. 

— Ei bine! Atunci ce vei face? urmă Aissa. 

— Te voi ascunde până când te vei însănătoşi... apoi, după 

cum ţi-am spus adineaori, te voi uni cu seniorul de Mauleon. 

— Este tot ceea ce cer. Făcând acest lucru vei fi pentru mine 
o fiinţă divină... dar regele... 

— O! S-ar opune din toate puterile dacă ar pătrunde planul 
nostru... Moartea mea ar fi cel mai bun mijloc... dacă mor eu, 
vei fi a lui, Aissa. 

— Sau voi fi silită să mor. 

— Ai dori mai mult să mori decât să trăieşti pentru francez? 

— Nu... vai! nu... vorbeşte, vorbeşte! 

— Trebuie, scumpă copilă, dacă din întâmplare don Pedro ar 
veni să te vadă, să-ţi vorbească, să-ţi pună întrebări în legătură 
cu Agenor de Mauleon, trebuie, zic, să susţii cu tărie că dona 
Maria a minţit afirmând că îl iubeşti pe francezul acela, şi mai 
cu seamă că i-ai dăruit întreaga dumitale dragoste... În felul 
acesta regele nu-l va mai bănui pe francez, nu va mai 
supraveghea purtarea noastră, iar noi vom fi liberi şi fericiţi... 
Mai trebuie de asemenea, - şi asta, copila mea, e mai important 
ca orice - trebuie să-ţi aduni amintirile şi să spui următoarele: 
Dona Maria ţi-a vorbit înainte de a te lovi... te-a îndemnat, fără 
îndoială, să-i mărturiseşti regelui dezonoarea dumitale... 
dumneata atunci, ai refuzat... şi ea te-a lovit... 

— Nu-mi amintesc nimic, strigă Aissa, cuprinsă de teamă, 
cum ar fi fost orice suflet drept şi simplu la auzul acestei teorii 
drăceşti a maurului, nu vreau să-mi amintesc nimic. Nu vreau 
nici să neg dragostea mea pentru Mauleon, dragostea asta este 
lumina şi religia mea! Numele lui este steaua care mă 
călăuzeşte în viaţă! Mândră că îi aparţin, sunt atât de departe 
de a ascunde acest lucru încât aş vrea să-l strig în gura mare în 
faţa tuturor regilor de pe pământ. Nu te bizui pe mine pentru 
aceste minciuni. Dacă don Pedro mă va întreba, îi voi răspunde. 

Mothril învineţi. Această ultimă, această slabă piedică făcea 
de prisos omorul. Simpla încăpățânare a unei copile îi lega 
mâinile şi picioarele omului viguros care, în mersul lui, ar fi 
târât după el o lume întreagă. 

Înţelese că nu trebuia să mai stăruie. Făcuse o muncă de 
Sisif. Se chinuise să urce stânca până în vârful muntelui, dar 
stânca venea cu repeziciune înapoi. 

Muihril nu mal avea nici timp, nici mijloace ca s-o ia de la 
început. 

— Fiica mea, zise el, vei face cum vei crede de cuviinţă. 
Interesul dumitale, tălmăcit de dumneata, după inima dumitale, 
după capriciul dumitale, este singura lege pentru mine. Dacă 
vrei dumneata aşa... vreau şi eu... să nu răspunzi deci regelui 
decât ce vei vrea... ştiu bine că mărturia dumitale va face să-mi 
cadă capul, căci eu am susţinut mereu nevinovăția şi 
neprihănirea dumitale, nu am îngăduit niciodată să las să 
planeze vreo bănuială asupră-ţi; capul meu să-ţi plătească 
greşeala, adică fericirea dumitale... Alah vrea aşa... facă-se voia 
lui! 

— Totuşi nu pot să mint, zise Aissa... De altfel de ce îngădui 
ca regele să vină să-mi vorbească? Îndepărtează-l, e mai uşor. 
Nu mă poţi duce într-un loc mai singuratic, adică să mă ascunzi 
undeva?... Sănătatea şi rana mea nu sunt motive 
îndestulătoare?... Cu asta te ajut destul chiar prin situaţia mea... 
Să mint, o! niciodată! Să-l reneg pe Agenor, niciodată! 

Mothril încercă în zadar să-şi ascundă bucuria pe care vorbele 
Aissei o strecuraseră în sufletul lui... Să plece cu Aissa, să o 
îndepărteze pentru cât- va timp de întrebările lui don Pedro, să 
lase în felul acesta să se mai potolească ura, mânia, regretele... 
amintirea Mariei... să câştige o lună, însemna să câştige totul... 
Or, însăşi Aissa îi oferea acest prilej de scăpare. Mothril îl 
prinse din zbor. 

— Pentru că aşa ţi-e voia, fiica mea, zise el, vom pleca. Nu-ţi 
este cumva pe plac castelul Montiel al cărui guvernator am fost 
numit de rege? 

— Nu mi-e silă decât de prezenţa lui don Pedro. Voi merge 
unde vrei! 

Mothril sărută mâna şi rochia Aissei şi o duse uşurel în braţe 
până în camera alăturată... Porunci să fie ridicat corpul Mariei 
şi, chemând două femei din neamul lui, a căror credinţă era 
dovedită, le instală lângă tânăra rănită, punându-le în vedere să 
nu vorbească cu Aissa şi să nu îngăduie nimănui să-i adreseze 
vreo vorbă, căci altfel îşi primejduiesc viaţa. 

Punând la punct toate aceste amănunte, se duse să-l 
întâlnească pe rege după ce îşi pregăti o înfăţişare cât mai 
potrivită cu împrejurările. 

Don Pedro tocmai primise diferite scrisori din oraş. I se 
anunţa că trimişi din Bretania şi din Anglia apăruseră prin 

împrejurimi... că circulau zvonuri de război, că prinţul de Wales 
strângea în jurul noii capitale cordonul său de oţel pentru a-l 
sili, prin presiunea unei armate de neînvins, pe protejatul lui de 
la Navarette, să plătească cheltuielile de război şi să-şi 
dovedească în bani recunoştinţa. 

Aceste veşti îl întristară pe don Pedro, dar nu-l descurajară. 
Trimise să-l caute pe Moithril, care intră în camera regală chiar 
în clipa în care regele îşi manifestase această dorinţă. 

— Aissa? întrebă don Pedro cu îngrijorare. 

— Seniore, rana e primejdioasă, adâncă... nu vom salva biata 
victimă. 

— Încă o nenorocire! exclamă don Pedro. Vai! Ar fi prea multe 
deodată... Să o pierd pe dona Maria care mă iubea atât, pe Aissa 
pe care o iubesc la nebunie, să încep din nou un război 
înverşunat, neîndurător, e prea mult, Mothril, prea mult pentru 
inima unui singur om. 

Şi don Pedro îi arătă ministrului înştiinţările trimise de 
guvernatorul Burgosului şi ale celor din oraşele vecine. 

— Sire, trebuie deocamdată să uităm dragostea, zise Mothril, 
şi să ne pregătim de război. 

— Vistieria e goală. 

— Un impozit o va umple... Semnaţi impozitul pe care vi l-am 
cerut. 

— ÎI voi semna... Pot s-o văd pe Aissa? 

— Aissa atârnă ca o floare deasupra prăpastiei. O adiere o 
poate prăvăli în moarte. 

— A vorbit? 

— Da, seniore. 

— Ce a spus? 

— Câteva cuvinte care lămuresc totul. Se pare că dona Maria 
a voit s-o silească să se dezonoreze printr-o mărturisire, 
pierzând astfel stima voastră. Copila, curajoasă, a refuzat, 
geloasa dona Maria a lovit-o. 

— Aissa a spus toate astea? 

— Şi le va repeta de îndată ce-i vor reveni puterile. Dar 
tremur la gândul că niciodată pe lumea aceasta nu i se va mai 
auzi glasul. 

— Dumnezeule! exclamă regele. 

— Un singur leac o mai poate scăpa... O datină din ţara mea 

făgăduieşte viaţa rănitului care, noaptea, prin ceața oare 
acoperă luna nouă, atinge cu rana lui o anumită buruiană 
fermecată. 

— Trebuie făcut rost de această iarbă, zise regele cu patima 
superstiţiei şi a dragostei. 

— Nu se găseşte prin părţile astea, seniore... n-am văzut-o 
decât la Montiel... 

— La Montiel... Trimite la Montiel, Mothril. 

— Seniore, am spus că trebuia ca rana să atingă această 
buruiană când încă se află pe tulpina ei... O! e un leac care nu 
dă greş! O voi duce neapărat pe Aissa până la Montiel. Insă va 
putea oare suporta călătoria? 

Don Pedro răspunse: 

— Va fi purtată atât de uşor cum înaintează pasărea care 
alunecă în aer după ce şi-a luat avânt cu ambele aripi... Să 
plece, Mothril, să plece! Dar tu rămâi cu mine. 

— Numai eu singur, seniore, pot rosti descântecul acela. 

— Aşadar am să rămân singur. 

— Nu, seniore, căci odată Aissa vindecată, veţi veni la Montiel 
şi n-o veţi mai părăsi. 

— Da, Mothril, da, ai dreptate... n-o voi mai părăsi... Atunci 
voi fi şi eu fericit... Şi corpul donei Maria, ce facem cu el? 
Nădăjduiesc că îi vor fi aduse cele mai mari onoruri. 

— Am auzit spunându-se, seniore că în religia voastră corpul 
sinucigaşului este lipsit de înmormântare. Trebuie deci ca 
Biserica să nu afle despre sinuciderea donei Maria. 

— Nu trebuie să afle nimeni, Mothril. 

— Dar servitorii voştri... 

— Voi spune în plină adunare că dona Maria a murit de 
friguri, şi când voi fi vorbit eu astfel, nimeni nu va ridica 
glasul... 

„Orb, orb! nebun!” gândi Mothril. 

— Aşadar, Mothril zise don Pedro, vei pleca cu Aissa. 

— Chiar în cursul zilei de azi, seniore. 

— Eu mă voi îngriji de funeraliile donei Maria, voi semna 
edictul, voi face un apel la armata mea, la nobilii mei... voi 
îndepărta furtuna. 

„lar eu, gândi Mothril, mă voi pune la adăpost!” 

LXIV 


CUM A AFLAT AGENOR CĂ SOSISE PREA TÂRZIU 


Lâsindu-i pe soldaţi, pe ofiţeri, pe iubitorii de războaie să se 
piardă în proiecte, în planuri, în strategii, Agenor îşi urmărea 
doar ţinta lui: s-o regăsească pe Aissa, bunul lui cel mai de preţ. 

La el dragostea începea să fie mai tare decât ambiția, chiar 
decât datoria căci, nerăbdător să intre în Spania pentru a afla 
veşli despre Aissa, tânărul îngăduise, după cum am văzut, ca 
trimişii regelui Franţei şi cei ai contelui de Laval să meargă la 
Bordeaux spre a plăti răscumpărarea pe care conetabilul şi-o 
fixase singur într-un moment de eroică trufie. 

Această pagină ar lipsi din povestirea noastră pentru că 

lipseşte din aceea a lui Agenor, dacă n-am fi înlocuit-o cu însăşi 
istoria; ne vedem deci siliţi să spunem în două cuvinte că 
Guyenna se cutremură de durere în ziua când prinţul de Wales, 
mărinimos ca totdeauna, îi dădu drumul să plece din Bordeaux 
prizonierului său răscumpărat cu aurul Franţei întregi. 

Vom mai adăuga că prima grijă a lui Bertrand a fost să alerge 
la Paris să-i mulţumească regelui. Restul se va vedea, dacă nu 
cumva se şi cunoaşte. De aici înainte, în ceea ce-l priveşte pe 
conetabil, vom fi nişte istorici sinceri şi nepărtinitori. 

Aşadar Agenor şi credinciosul său Musaron se îndreptară în 
etape lungi spre castelul în care don Pedro nădăjduise să facă 
din Aissa iubita lui. 

Agenor îşi dădea seama că nu era vreme de pierdut, îi 
cunoştea prea bine pe don Pedro şi pe Mothril ca să mai 
nutrească vreo speranţă. 

„Cine ştie, îşi zicea el, dacă însăşi Maria Padilla, din 
slăbiciune, din teamă, nu şi-a călcat demnitatea, dacă o alianţă 
cu maurul Mothril nu-i păruse preferabilă unei eventuale rupturi 
cu don Pedro şi dacă, jucând rolul unei soţii îngăduitoare, 
favorita nu va închide ochii în faţa unui capriciu al regalului ei 
amant.” 

Aceste idei făceau să clocotească sângele năvalnic al lui 
Agenor. Căci nu mai judeca decât ca un îndrăgosit, adică bătea 
câmpii după toate aparențele bunului simţ, 

Pe drum, mai lovea din când în când cu lancea fie catârca lui 
Musaron, fie spinarea bunului scutier; însă rezultatul era 
acelaşi: îmboldit de lovitură, Musaron îşi îmboldea animalul. 
Făcură astfel drumul schimbând între ei diferite păreri din care 
vom extrage esenţialul ca să-l distrăm şi să-l ţinem la curent pe 
cititor. 

— Vezi tu, Musaron, zicea Agenor, după ce voi fi stat de vorbă 
măcar o oră cu dona Maria, voi cunoaşte tot adevărul şi voi şti 
ce îmi va ramâne de făcut pentru viitor. 

— Dar, domnule, nu veţi afla absolut nimic şi veţi sfârşi prin a 
cădea în mâinile acelui ticălos de maur, care vă pândeşte cum 
îşi pândeşte păianjenul musca. 

— Sporovăieşti mereu acelaşi lucru, Musaron; oare un sarazin 
face cât un creştin? 

— Un sarazin, când şi-a vârât ceva în cap, face cât trei 

creştini. Este ca şi când aţi fi spus: o femeie face cât un bărbat? 
Cu toate astea, zilnic se văd bărbaţi subjugaţi şi bătuţi de femei. 
Or, ştiţi pentru ce, domnule? pentru că femeile gândesc 
totdeauna la ceea ce vor să facă, în vreme ce bărbaţii nu fac 
aproape niciodată ceea ce trebuiau să gândească. 

— Atunci ce concluzie tragi?... 

— Că dona Maria a fost împiedicată, prin vreo uneltire de-a 
sarazinului, să v-o trimită pe dona Aissa. 

— Apoi? 

— Apoi... Mothril care a ştiut s-o împiedice pe dona Maria de 
a vă trimite iubita, vă aşteaptă, înarmat trup şi suflet, pentru a 
vă prinde în capcană cum se prind ciocârliile în grâul verde, vă 
va ucide şi nu o veţi mai avea pe Aissa. 

Agenor răspundea printr-un strigăt de furie şi dădea pinteni 
calului. 

Ajunse astfel la castel, a cărui înfăţişare îl izbi în chip dureros. 
Locurile au glasul lor şi vorbesc un limbaj care poate fi înţeles 
de sufletele alese. 

Agenor privi cu atenţie, la primele raze ale lunii, clădirea care 
închidea înăuntrul ei întreaga lui dragoste, întreaga lui viaţă. În 
vreme ce privea, se îndeplinea, în încăperile tainice şi de 
nepătruns ale castelului, fiorosul asasinat, triumful lui Mothril. 

Zdrobit de atâta alergătură, necăjit de a fi aflat atât de puţin, 
sigur de a se găsi de-acum înainte faţă în faţă cu ceea ce căuta, 
Agenor, după ore îndelungate petrecute privind zidurile, poposi, 
urmat de Musaron, într-un sătuleţ aflat de partea cealaltă a 
muntelui. 

După câte ştim, acolo locuiau câţiva păstori de capre; Agenor 
le ceru găzduire pe care o plăti cu multă dărnicie. Izbuti să facă 
rost de pergament şi cerneală; îl puse pe Musaron să scrie o 
scrisoare donei Maria, scrisoare plină de regrete duioase, de 
mărturii de recunoştinţă, dar plină de asemenea şi de îngrijorări 
şi bănuieli, exprimate cu întreaga delicateţe a unui spirit 
francez. 

Agenor, pentru a fi mai sigur că răvaşul său va ajunge unde 
trebuie, ar fi voit să-l trimită pe Musaron; însă acesta tinu să-i 
atragă atenţia că, fiind cunoscut de Mothril, îl pândeau mult mai 
multe primejdii decât pe un simplu păstor din munţi care s-ar fi 
dus în locul lui. 

Agenor socoti că are dreptate şi trimise un păstor să ducă 
scrisoarea, iar el se culcă pe câteva piei de oaie alături de 
Musaron, şi aşteptă. 

Dar somnul îndrăgostiţilor este întocmai ca cel al nebunilor, 
al ambiţioşilor şi al hotilor, se întrerupe uşor 

La vreo două ore după ce se culcase, Agenor era în picioare 
şi, de pe povârnişul colnicului de unde se vedea destul de 
lămurit poarta castelului, cu toate că se afla la mare distanţă, 
pândea înapoierea trimisului. 

lată ce cuprindea scrisoarea: 


„Nobilă doamnă, atât de mărinimoasă, atât de devotată 
intereselor a doi sărmani îndrăgostiţi, m-am înapoiat în Spania 
aşa cum face câinele când îşi târăşte lanţul. Despre 
dumneavoastră, despre Aissa, nicio veste; vă implor, spuneti-mi 
şi mie care este situaţia. Mă aflu în satul Quebra, unde 
răspunsul vostru va veni să-mi aducă moartea sau viaţa. Ce s-a 
întâmplat? Ce mai pot spera sau de ce mă pot teme?” 


Păstorul nu se înapoia. Deodată porţile castelului se 
deschiseră şi Agenor simţi cum îi bate inima; dar nu ieşi 
păstorul. 

Un şir lung de soldaţi, de femei şi de curteni, care nu se ştie 
de unde apăruseră, căci regele nu venise însoţit de prea multă 
lume la această reşedinţă; într-un cuvânt, un lung alai urma o 
litieră care purta un mort. 

Aceasta se recunoştea după draperiile de doliu care 
acopereau litiera. 

Agenor îşi zise că acesta era un semn prevestitor de rele. 

Abia terminase de formulat acest gând când porţile se 
închiseră. 

— Iată nişte întârzieri ciudate, îi zise el lui Musaron, care 
clătină din cap în semn de nemulţumire. 

— Du-te şi vezi despre ce este vorba, adăuga Mauleon. 

Se aşeză înapoia colinei, în bălăriile pline de praf. 

Nu trecuse niciun sfert de oră, când Musaron se înapoie, 
aducând cu el un soldat care părea să se lase rugat mult ca să 
vină. 

— Ţi-o spun, striga Musaron; că stăpânul meu va plăti şi va 

plăti cu dărnicie. 

— Ce va plăti? întrebă Agenor. 

— Ştirea, seniore... 

— Care ştire? 

— Seniore, soldatul acesta face parte din escorta care 
conduce corpul la Burgos. 

— Dar, pentru Dumnezeu! Care corp? 

— Vai! seniore, vai! scumpul meu stăpân. Pe altul ca şi pe 
mine nu l-aţi fi crezut, însă pe el îl veţi crede, poate; corpul 
condus la Burgos este al Mariei Padilla! 

Agenor scoase un țipăt de deznădejde şi de îndoială. 

— E adevărat, zise soldatul, iar eu mă grăbesc să plec spre a- 
mi relua locul în escortă. 

— Ce nenorocire! ce nenorocire! strigă Mauleon; dar Mothril 
se află la castel? 

— Ah! seniore, spuse soldatul, Mothril a plecat puţin mai 
înainte la Montiel. 

— A plecat! El! Împreună cu o litieră? 

— În care se află tânăra fată muribundă, da, seniore. 

— Tânăra fată, Aissa! muribundă! Musaron, simt că mor, 
suspină nefericitul cavaler, lăsându-se să cadă la pământ, ca şi 
când ar fi fost cu adevărat mort, ceea ce îl înspâimântă pe bunul 
scutier, puţin obişnuit cu astfel de leşinuri din partea 
stăpânului. 

— Seniore cavaler, asta e tot ce ştiu, zise soldatul, şi încă n-o 
ştiu decât din întâmplare. Astă-noapte, chiar eu am ridicat-o pe 
fata rănită de o lovitură de pumnal şi pe dona Maria otrăvită. 

— Oh! noapte blestemată, oh! nenorocire, nenorocire! repeta 
tânărul pe jumătate nebun. Ţine, prietene, ia aceşti zece florini, 
ca şi când nu mi-ai fi anunţat nenorocirea vieţii mele. 

— Mulţumesc, senior cavaler, şi adio, făcu soldatul 
depărtându-se cu un pas sprinten, printre bălării. 

Musaron, cu mâna streaşină la ochi, cerceta zarea. 

— Ia priviţi, colo, departe, strigă el, scumpul meu senior, 
vedeţi nişte oameni şi o litieră, care după ce au trecut de munte 
străbat acum câmpia? Îl vedeţi călare, cu mantaua lui albă, pe 
sarazin, duşmanul nostru? 

— Musaron, Musaron, zise cavalerul reînsufleţit de furia 
durerii, să încălecăm, să-l zdrobim pe ticălosul acela, şi dacă 

Aissa va trebui să moară, cel puţin să-i sorb ultimul suspin. 

Musaron îşi îngădui să pună mâna pe umărul stăpânului. 

— Seniore, zise el, nu poţi judeca niciodată cu sânge rece o 
întâmplare prea proaspătă. Noi suntem doi şi ei sunt 
doisprezece. Noi suntem obosiţi şi ei sunt odihniţi. De altfel, se 
duc la Montiel, ştiu acest lucru; îi vom ajunge la Montiel; vedeţi, 
scumpul meu senior, înainte de toate trebuie să cunoaştem în 
amănunt tărăşenia pe care soldatul nu v-a putut-o povesti; 
trebuie să aflăm pentru ce dona Maria a murit otrăvită şi pentru 
ce dona Aissa a fost rănită de o lovitură de pumnal. 

— Ai dreptate, credinciosul meu prieten, zise Agenor. Fă din 
mine ce vrei. 

— Voi face un om triumfător şi fericit, stăpâne. 

Agenor clătină din cap eu deznădejde. Musaron ştia că nu se 
afla leac la această boală decât într-un mare zbucium al trupului 
şi al minţii. 

Îşi conduse din nou stăpânul în tabără, unde bretonii şi 
spaniolii credincioşi lui Transtamare se ascundeau mai puţin şi 
îşi mărturiseau cu glas mai tare planurile, de când ajunsese 
până la ei zvonul eliberării lui Duguesclin, şi, mai cu seamă, de 
când vedeau sporindu-le forţele din zi în zi. 

LXV 


PELERINII 


La câteva leghe de Toledo, pe un drum nisipos şi mărginit de 
o pădurice de pini pitici, Agenor şi credinciosul său Musaron 
mărşăluiau plini de tristeţe spre căderea serii, căutând un han 
în care să-şi poată odihni câteva clipe mădularele obosite, şi să 
pună la fript un iepure pe care săgeata lui Musaron îl doborâse 
în vizuina lui. 

Deodată auziră înapoia lor, pe nisip, o mişcare grăbită; era 
galopul unei catârce iuți care purta pe spinarea-i vânjoasă un 
pelerin care avea pe cap o pălărie eu boruri mari, peste care 
fusese prins un fel de văl, acoperindu-i astfel şi mai bine faţa. 

Pelerinul dădea pinteni catârcii şi o conducea ca un om 
priceput în orice exerciţiu pe care trebuie să-l cunoască un 
călăreț desăvârşit. 

Animalul, de o rasă din cele mai bune, mai mult zbura decât 
alerga pe nisip, şi pieri atât de repede din văzul călătorilor 
noştri încât nu putură deosebi sunetul glasului celui care le zise 
trecând pe lângă ei: Vaya ustedes con Dios! Mergeţi cu 
Dumnezeu. 

Nu se scurseseră nici zece minute când Musaron auzi un alt 
zgomot asemănător cu primul. Se întoarse şi nu avu vreme 
decât să tragă în lături calul stăpânului şi pe al său; patru 
călăreţi soseau ca nişte fulgere. 

Unul din ei, cel ce mergea în frunte, şeful, era îmbrăcat cu un 
veşmânt de pelerin asemănător cu al celui pe care călătorii îl 
văzuseră trecând cu puţin mai înainte. 

Numai că, sub acest veşmânt, prevăzătorul pelerin ascundea 
o armură, viziera îi era coborâtă pe faţă şi, cu tot întunericul 
nopţii, figura aceea de cavaler sub o pălărie cu boruri mari, 
oferea un spectacol curios. 

Necunoscutul veni, dacă putem spune astfel, să-i adulmece pe 
călătorii noştri cum ar fi făcut un copoi; însă Agenor îşi coborâse 
prevăzător viziera căştii şi dusese mâna la spadă. 

Musaron stătea în defensivă. 

— Seniore, spuse într-o spaniolă stricată un glas dogit de 
parcă ar fi ieşit din fundul unei prăpăstii, n-aţi văzut cumva 
trecând un tovarăş de-al meu, pelerin ca şi mine, călărind o 
catârca neagră iute ca vântul? 

Sunetul acestui glas îl izbi în mod neplăcut pe Agenor, ca o 
amintire nelămurită. Însă datoria lui era să răspundă; o făcu cu 
multă bunăvoință. 

— Seniore pelerin, sau seniore cavaler, reluă el tot în 
spaniolă, persoana despre care vorbiţi a trecut cam de vreo zece 
minute; călăreşte într-adevăr o catârcă atât de iute de picior 
încât puţini cai pe lume ar putea s-o urmărească. 

Musaron băgă de seamă că glasul lui Agenor îi preducea o 
oarecare surpriză. Acesta înaintă şi spuse cu un fel de 
obrăznicie: 

— Lămurirea aceasta îmi e mai de preţ decât credeţi, 
cavalere, şi mi-a fost dată de altfel cu atâta amabilitate încât aş 
fi încântat să fac cunoştinţă cu cel sare mi-o dă... Văd după 
accentul nostru străin că venim amândoi dinspre nord, un motiv 
în plus ca să devenim prieteni. Vă rog să vă ridicaţi viziera, 
pentru a avea cinstea să vă mulţumesc cu faţa descoperită. 

— Descoperiţi-vă dumneavoastră, senior cavaler răspunse 
Mauleon căruia glasul şi întrebarea îi produceau o neplăcere din 
ce în ce mai mare. 

Pelerinul şovăi. Sfârşi chiar prin a refuza într-un fel care 
dovedi cât de vicleană şi interesată era cererea lui. 

Şi, fără a mai adăuga un cuvânt, le făcu semn însoţitorilor săi 
şi porni în galop pe drumul pe care apucase primul pelerin. 

— Cam obraznic cavalerul! zise Musaron după ce îl pierdu din 
vedere. 

— Şi mai avea şi un glas foarte neplăcut, Musaron. Mi se pare 
că l-am mai auzit în clipe de restrişte. 

— Eu gândesc la fel, seniore, şi dacă nu ne-ar fi caii atât de 
obosiţi, am fi făcut bine să alergăm după caraghioşii ăştia. Au să 
se petreacă lucruri foarte curioase. 

— Ce ne priveşte pe noi, Musaron, răspunse Mauleon ca un 
om pe care nu-l mai interesează nimic. Mergem la Toledo unde 
trebuie să se adune prietenii noştri. Toledo se află lângă 
Montiel; iată tot ce ştiu, tot ceea ce vreau să ştiu. 

— La Toledo vom avea veşti despre domnul conetabil, spuse 
Musaron. 

— Probabil şi despre don Henric de Transtamare, urmă 
Agenor. Vom primi ordine, vom ajunge nişte maşini, nişte 
automati, singurul mijloc, singura mângâiere posibilă pentru 
nişte oameni care, pierzându-şi sufletul, nu mai ştiu nici ce 
trebuie să spună, nici ce trebuie să facă în viaţă. 

— Hei! hei! făcu Musaron, vom avea destulă vreme să ne 
tânguim... Victoria vine în ultima zi, cum spune un proverb de 
prin părţile noastre. 

— Sau moartea... nu-i aşa? Văd că asta te temi să adaugi. 

— Ei bine! seniore, nu mori decât odată. 

— Crezi că mi-e frică? 

— O! monseniore, nu vă e destulă frică. Asta mă supără pe 
mine. 

Tot tăifăsuind astfel ajunseră la hanul dorit. 

Era o casă izolată, cum sunt în Spania aceste adăposturi, 
refugii întâmplătoare pe care le găsesc călătorii împotriva 
soarelui zilei, împotriva frigului nopţii, popasuri dorite cu atâta 
ardoare şi adesea cu neputinţă de ajuns până la ele, ca şi oazele 
din deşert, pentru că trebuie să mori de foame, de sete şi de 
oboseală înainte de a mai întâlni altul. 

Când Agenor şi Musaron îşi duseră caii la grajd, sau mai 
degrabă când vrednicul scutier se îngriji singur de acest lucru, 
Agenor zări, în sala de jos a hanului, în faţa unui foc straşnic şi 
în mijlocul unor catârgii cufundaţi într-un somn adânc, pe cei 
doi pelerini care, în loc să-şi vorbească, stăteau cu spatele unul 
la altul. 

„Ah! credeam că erau prieteni”, îşi zise Agenor surprins. 

Pelerinul cu văl se retrase şi mai mult în umbră când intrară 
cei doi călători nou sosiți. 

Cât despre pelerinul cu vizieră, acesta părea să pândească, cu 
nespusă curiozitate, clipa în care s-ar da la o parte un colţ din 
vălul pretinsului său tovarăş. 

Clipa aceea nu sosi. Fără să scoată o vorbă, nemişcat şi vădit, 
supărat, misteriosul personaj, pentru a nu răspunde nepoftitului 
comesean, sfârşi prin a se preface cufundat într-un somn adânc. 

Unul câte unul catârgiii ieşiră în curte pentru a se culca lângă 
animale, înveliţi în pelerine; nu mai rămase pe lângă foc decât 

Mauleon, care tocmai îmbucase ceva împreună cu scutierul său, 
şi cei doi pelerini, ocupați în continuare, unul să pândească, 
celălalt să doarmă. 

Omul cu vizieră intră în vorbă cu Agenor prin câteva scuze 
banale în legătură cu felul în care îl părăsise pe drum. 

Apoi îl întrebă dacă nu avea de gând să se retragă în camera 
lui, unde fără îndoială că ar dormi mai bine decât pe un scaun 
tare de lemn. 

Agenor, cu viziera lăsată în continuare, era să stăruie în a mai 
rămâne, chiar dacă ar fi făcut-o numai ca să-l necăjească pe 
necunoscut, când îi veni ideea că, rămânând, nu afla nimic. Era 
limpede pentru el că celălalt pelerin nu dormea. Avea deci să se 
petreacă ceva între aceşti doi oameni care doreau amândoi să 
rămână singuri. 

Agenor trăia într-o vreme şi într-o ţară unde curiozitatea 
salvează adesea viaţa curioşilor. 

Se prefăcu la rându-i că se retrage într-o cameră pe care i-o 
arătase hangiul, dar se opri îndărătul uşii care deşi solidă şi 
masivă, era totuşi destul de slab prinsă în ţâţâni pentru a lăsa să 
pătrundă privirile până la soba unde ardea focul. 

Ideea se dovedi nimerită, căci avea să vadă un spectacol 
vrednic de toată atenţia. 

Când pelerinul cu vizieră se văzu singur cu celălalt, pe care-l 
credea adormit, se ridică şi făcu câţiva paşi prin sală pentru a-şi 
da seama de adâncimea somnului. 

Pelerinul adormit nu făcu nicio mişcare. 

Omul cu vizieră se apropie atunci în vârful picioarelor şi 
întinse mâna spre a ridica vălul ce ascundea trăsăturile 
pelerinului. 

Dar înainte de a-i fi atins vălul, pelerinul se ridicase în 
picioare, spunând cu un glas mânios: 

— Ce vrei de la mine şi pentru ce îmi tulburi somnul? 

— Care nu e prea adânc, seniore pelerin voalat, zise celălalt 
cu un glas batjocoritor. 

— Dar care trebuie respectat, domnule curios cu faţa de fier. 

— Aveţi motive temeinice, fără îndoială, ca să nu se ştie dacă 
faţa voastră este de fier sau de carne, seniore pelerin. 

— Motivele mele nu privesc pe nimeni, şi dacă mă acopăr cu 
un văl înseamnă că nu vreau să fiu văzut. Cred că e lămurit. 

— Seniore, eu sunt foarte curios şi vă voi vedea, spuse în 
zeflemea omul cu vizieră. 

Pelerinul îşi ridică numaidecât sutana, şi scoțând un pumnal 
lung răspunse: 

— Mai întâi ai să-l vezi pe acesta! 

Atunci omul cu vizieră cugetă o clipă, apoi se duse să tragă 
zăvoarele la uşa de după care asculta şi privea Agenor. 

În acelaşi timp deschidea o fereastră ce da spre drum şi îi 
vâra pe acolo pe cei patru oameni ai săi bine înarmaţi şi 
îmbrăcaţi în zale. 

— După cum vedeţi, îi zise el atunci pelerinului, apărarea ar fi 
zadarnică şi chiar cu neputinţă, seniore. Binevoiţi aşadar, 
pentru a cruța o viaţă pe care o cred foarte prețioasă, să-mi 
răspundeţi pur şi simplu la o întrebare. 

Pelerinul, cu pumnalul în mână, tremura de mânie şi de 
îngrijorare. 

— Sunteţi sau nu sunteţi don Henric de Transtamare? 

Pelerinul tresări. 

— La o asemenea întrebare, făcută în această formă şi cu 
atâtea discuţii, răspunse el, nu trebuie să răspunzi, dacă eşti cel 
care zici, fără a te aştepta la moarte. Am să-mi apăr deci viaţa, 
căci sunt într-adevăr prinţul al cărui nume l-ai rostit. 

Şi printr-o mişcare plină de măreție îşi descoperi nobila faţă. 

— Prinţul! strigă Mauleon dindărătul uşii pe care voia s-o 
zdrobească. 

— Fl el strigă omul cu vizieră cu o bucurie sălbatică, eram 
sigur. Camarazi, l-am urmărit destul de multă vreme. De la 
Bordeaux. Prea de departe! O! vârâţi-vă pumnalul în teacă, 
prinţul meu, nu-i vorba să vă ucidem, ci să vă cerem o 
răscumpărare. Pe toţi sfinţii! O să fim înţelegători. Vârâţi 
pumnalul în teacă! 

Agenor izbi cu puteri sporite în uşă pentru a o face să sară în 
ţăndări; dar stejarul rezista. 

— Duceţi-vă la uşă să-l potoliţi pe cel care bate, le spuse 
complicilor săi omul cu vizieră, şi lăsaţi-mă să-l conving pe prinţ. 

— Tâlharule! făcu Henric cu dispreţ, vrei să mă predai fratelui 
meu! 

— Dacă va plăti mai mult decât dumneavoastră, da. 

— Spuneam eu că e mai bine să mor aici, strigă prinţul. 

Ajutor! ajutor! 

— Vai! seniore, răspunse banditul, vom fi siliţi să vă ucidem, 
capul vostru se va plăti poate cu un preţ mai mic decât persoana 
voastră vie şi întreagă, dar în sfârşit, va trebui să ne mulţumim 
cu atât. Vom duce capul vostru lui don Pedro. 

— Rămâne de văzut, strigă Agenor care printr-o sforţare 
supraomenească spărsese uşa şi se repezea cu violenţă asupra 
celor patru oameni ai banditului. 

— Asta înseamnă că avem să-l ucidem, zise acesta din urmă 
trăgându-şi spada pentru a-l ataca pe Henric. Aveţi un prieten 
foarte neîndemânatic, seniore. Porunciţi-i deci să stea liniştit. 

Însă banditul nici nu terminase bine vorba, că de afară intră 
un al treilea pelerin care, cu siguranţă, că nu era aşteptat. 

Noul sosit nu purta nici mască, nici văl. Se credea destul de 
înveşmântat, destul de acoperit de haina de pelerin. Umerii săi 
laţi, braţele uriaşe, capul pătrat şi inteligent aminteau un 
puternic şi neînfricat luptător. 

Apăru în pragul uşii, privi cu uimire, fără mânie nici teamă, 
harababura din sala hanului. 

— Se bate cineva aici! zise el. Hei! creştini, care din voi are 
dreptate şi care nu? 

Şi glasul lui bărbătesc şi poruncitor domină tărăboiul aşa cum 
domină glasul leului furtuna prin trecătorile munţilor Atlas. 

La simplul auz al acelui glas, luptătorii luară o atitudine 
ciudată. 

Prinţul scoase un strigăt de bucurie şi de surpriză, omul cu 
vizieră se trase înapoi cu spaimă. Musaron strigă: 

— Pe viaţa mea! E domnul conetabil. 

— Conetabile, conetabile, zise prinţul, ajutor! Vor să mă 
omoare. 

— Pe dumneavoastră, prinţul meu, răcni Duguesclin sfâşiindu- 
şi sutana spre a avea mişcările mai libere, şi cine îndrăzneşte, 
vă rog! 

— Prieteni, le spuse banditul complicilor lui, trebuie să-i 
ucidem pe aceşti oameni sau să murim aici. Suntem înarmaţi, 
iar ei nu sunt, diavolul îi dă pe mâna noastră; în loc de o sută de 
mii de florini, două sute de mii vă aşteaptă! Inainte! 

Conetabilul, cu un sânge rece neasemuit, întinse braţul mai 
înainte ca tâlharul să-şi fi terminat fraza, îl apucă de gât cu 

atâta uşurinţă ca şi când ar fi apucat o oaie şi, răsturnându-l sub 
picioare, îl strivi de lespezi. Apoi, smulgându-i spada zise: 

— lată-mă înarmat, trei contra trei, haideţi, apropiaţi-vă, 
tâlhari de noapte. 

— Suntem pierduţi, şoptiră complicii banditului zbughind-o pe 
fereastra încă deschisă. 

Între timp, Agenor se repezi, desfăcu viziera banditului căzut 
la pământ şi exclamă: 

— Caverley! Ghicisem eu. 

— Este o fiară veninoasă care trebuie zdrobită aici, zise 
conetabilul. 

— Lăsaţi-l în grija mea, spuse Musaron, gata să-i taie 
beregata cu cuțitul de la brâu. 

— Fie-vă milă! murmură tâlharul, fie-vă milă! Nu abuzaţi de 
izbândă. 

— Da, zise prinţul îmbrăţişându-l pe Duguesclin cu o bucurie 
nespusă. Da, milă. Avem de adus prea multe mulţumiri lui 
Dumnezeu care ne uneşte din nou, pentru a ne mai ocupa de 
acest ticălos; să trăiască şi naiba să-l ia. 

Caverley, într-o revărsare de recunoştinţă, sărută picioarele 
mărinimosului prinţ. 

— Să fugă deci, zise Duguesclin. 

— Pleacă, banditule, bombăni Musaron deschizându-i uşa. 

Caverley nu aşteptă să i se spună de două ori; o luă la fugă 
atât de repede încât nici caii nu l-ar mai fi putut ajunge, în cazul 
când prinţul şi-ar fi schimbat părerea. 

După ce se felicitaseră reciproc, prinţul, conetabilul şi Agenor 
începură să discute despre evenimentele războiului apropiat. 

— Vedeţi că sunt punctual la întâlnire, zise conetabilul, mă 
duceam la Toledo, aşa cum ne-am înţeles la Bordeaux. Vă bizuiţi 
oare pe Toledo? 

— Am multă nădejde, zise prinţul, că Toledo îmi va deschide 
porţile. 

— Lucru care nu e sigur, răspunse conetabilul. De când 
călătoresc sub acest veşmânt, ştiu mai mult decât aflasem de 
doi ani încoace. Toledanii sunt de partea lui don Pedro. Vom 
avea de făcut un asediu. 

— Scumpul meu conetabil, prea te expui la multe primejdii 
pentru mine. 

— Sire, nu am decât un cuvânt. Am făgăduit că veţi domni la 
Castilia, şi aşa va fi sau eu voi muri; şi apoi am şi eu ceva de 
răzbunat. Astfel că, abia m-am văzut liber la Bordeaux prin 
prezenţa voastră de spirit, şi în zece zile l-am văzut pe regele 
Carol şi m-am întors la graniţă. De opt zile alerg prin Spania pe 
urmele voastre; căci fratele meu Olivier şi Le Begue de Vilaine, 
fuseseră înştiinţaţi că tocmai aţi trecut prin Burgos îndreptându- 
vă spre Toledo. 

— Aşa e, am trecut pe acolo; îi aştept lângă Toledo pe ofiţerii 
superiori ai armatei mele şi nu m-am deghizat decât la Burgos. 

— Şi ei la fel, monseniore, şi mi-au dat şi mie ideea. În felul 
acesta şefii trec neobservaţi pentru a pregăti cantonamentele 
soldaţilor. Veşmântul de pelerin este la modă, fiecare vrea să 
facă azi un pelerinaj în Spania. Asta l-a făcut şi pe ticălosul de 
Caverley să îmbrace sutana, ca şi noi. Dar în sfârşit, iată-ne din 
nou împreună. Vă veţi alege o reşedinţă, şi veţi chema toţi 
spaniolii din partidul vostru; iar eu, pe toţi cavalerii şi soldaţii 
din toate ţinuturile; să nu ne pierdem vremea. Don Pedro şovăie 
încă. Şi-a pierdut de curând pe cel mai bun sfetnic, dona Maria, 
singura fiinţă care îl iubea pe lumea asta. Să ne folosim de 
buimăceala lui şi să angajăm lupta cu el înainte de a avea vreme 
să se dezmeticească. 

— Dona Maria a murit! zise Henric. Eşti sigur? 

— Eu sunt sigur, răspunse cu tristeţe Agenor. Am văzut cum îi 
era transportat corpul. 

— Şi don Pedro ce face? 

— Nu se ştie. A poruncit s-o îngroape la Burgos pe biata 
femeie, victima sa. Apoi a dispărut. 

— A dispărut! E cu putinţă? Dar zici că dona Maria e victima 
lui, povesteşte-mi şi mie, conetabile, n-am mai vorbit cu nicio 
fiinţă omenească de opt zile încoace. 

— lată ce s-a întâmplat, spuse conetabilul. Mi-au adus-o la 
cunoştinţă spionii mei: Don Pedro iubea o maură, fiica acelui 
blestemat de Mothril... Dona Maria a bănuit ceva, a descoperit 
chiar o înţelegere tainică între rege şi maură. Întărâtată de 
furie, s-a otrăvit după ce i-a străpuns inima rivalei. 

— O! izbucni Agenor! Nu e cu putinţă, seniori... Ar fi fost o 
crimă atât de mârşavă, o trădare atât de ticăloasă, încât soarele 
ar fi dat înapoi de groază. 

Regele şi conetabilul îl priviră cu uimire pe tânărul ce se 
exprima astfel... Dar nu putură scoate de la el nicio lămurire. 

— Iertaţi-mă, monseniori, zise respectuos Agenor, am şi eu o 
taină de flăcău, o plăcută şi amară taină din care jumătate o 
duce dona Maria cu ea în mormânt, iar cealaltă jumătate vreau 
să o păstrez cu sfinţenie. 

— Indrăgostit! Bietul copil! zise conetabilul. 

Agenor nu răspunse decât atât: 

— Sunt la ordinele Senioriilor Voastre, şi gata să mor în slujba 
voastră. 

— Ştiu, zise Henric, că eşti un om devotat, un slujitor cinstit, 
iscusit şi neobosit. Bizuie-te deci pe recunoştinţa mea. Dar ia 
spune-ne, ştii ceva în legătură cu iubirile lui don Pedro? 

— Ştiu totul, seniore, şi dacă îmi veţi porunci să vorbesc... 

— Unde poate fi don Pedro în momentul de faţă, iată tot ce 
am vrea să ştim. 

— Monseniore, zise Agenor, vă rog să-mi daţi un răgaz de opt 
zile şi vă voi răspunde cu toată siguranţa. 

— Opt zile? zise regele. Ce părere ai, conetabile? 

— Zic, sire, răspunse Bertrand, că cele opt zile le vom folosi 
cu organizarea armatei şi cu aşteptarea întăririlor şi banilor din 
Franţa. Nu riscăm absolut nimic... 

— Cu atât mai mult, seniore, adăugă Mauleon, cu cât dacă îmi 
va reuşi planul, veţi avea în puterea voastră adevărata pricină, 
adevăratul aţâţător la război, pe don Pedro, pe care vi-l voi 
preda cu cea mai mare bucurie. 

— Are dreptate, zise regele, odată cu prinderea unuia din noi 
încetează războiul din Spania. 

— O! Să nu credeţi aşa ceva, sire, izbucni conetabilul. Vă jur 
că dacă aţi fi făcut prizonier, ceea ce, cu ajutorul lui Dumnezeu, 
nu se va întâmpla, aş urmări, chiar dacă ar trebui să mă sfâşie 
în bucăţi, pedepsirea păgânului don Pedro care vrea să-şi ucidă 
prizonierii cu sânge rece şi care se aliază cu necredincioşii. 

— Asta e şi părerea mea, Bertrand, urmă prinţul. Nu te mai 
ocupa de mine; dată aş fi prins şi ucis, acoperă-mi corpul cu o 
izbândă şi aşază-mi-l aşa neînsufleţit pe tronul Castiliei. Dacă 
bastardul, trădătorul, ucigaşul va zăcea la picioarele acestui 
tron, mă declar fericit şi triumfător. 

— Sire, ne-am înţeles, adăugă conetabilul. Acum să-i dăm 

libertate acestui tânăr. 

— Şi o întâlnire, zise Mauleon, în faţa oraşului Toledo, pe care 
îl vom împresura? 

— Peste opt zile. 

— Peste opt zile. 

Henric îl îmbrăţişă cu dragoste pe tânăr care rămase uluit de 
o asemenea cinste. 

— Fă tot ce vei crede de cuviinţă, zise regele, vreau să-ţi arăt 
că împărtăşindu-mi nenorocirea, vei fi îndreptăţit să-mi 
împărtăşeşti şi norocul. 

— Iar eu, adăugă conetabilul, eu care îi datorez o parte din 
libertatea de care mă bucur, îi făgăduiesc să-l ajut cu toate 
puterile mele în ziua în care îmi va cere sprijin - pentru orice ar 
fi, în orice loc ar fi, împotriva oricui ar fi. 

— O! seniori, seniori, exclamă Mauleon, mă copleşiţi de 
bucurie şi de mândrie. Doi prinți puternici să se poarte astfel cu 
mine... dar pentru mine sunteţi însuşi Dumnezeu pe acest 
pământ, îmi deschideţi cerul. 

— Eşti vrednic de toate astea, Mauleon, zise conetabilul. Ai 
nevoie de bani? 

— Nu, seniore, nu. 

— Planul la care te gândeşti te va costa totuşi anumite 
demersuri. Poate va trebui să faci anumite daruri... 

— Seniori, răspunse Mauleon, amintiţi-vă că într-o zi am pus 
mâna pe caseta tâlharului de Caverley. Conţinea averea unui 
rege, era prea mult, am pierdut-o fără să-mi pară rău. Mai apoi, 
în Franţa, am primit de la rege o sută de livre care fac o 
comoară tot atât de mare pentru că îmi ajung... 

— Cât de bine vorbeşte! murmură Musaron, cu lacrimi în 
ochi, din colţul unde se afla. 

Regele îl auzi. 

— E scutierul tău? întrebă el. 

— Un slujitor credincios şi viteaz, răspunse Mauleon, care îmi 
face viaţa suportabilă după ce mi-a salvat-o de câteva ori. 

— Va fi şi el răsplătit. Ține, scutierule, zise regele 
dosprinzând de pe haină una din scoicile brodate pe stofă, ia 
asta, şi în ziua în care vei avea nevoie de ceva, tu sau ai tăi, din 
a câta generaţie ar fi, scoica asta predată în mâinile mele sau 
ale oricăruia din urmaşii mei, va face o întreagă avere. Du-te, 

bunule scutier, du-te. 

Musaron îngenunche, iar inima îi bătea atât de tare de parcă 
ar fi vrut să-i sară din piept. 

— Acum, sire, zise conetabilul, să profităm de întunericul 
nopţii spre a ajunge la locul unde vă aşteaptă ofiţerii voştri. Am 
făcut o greşeală că l-am lăsat să plece pe Caverley; e în stare să 
se repeadă asupra noastră cu forţe întreite şi să ne prindă de-a 
binelea, chiar dacă n-ar face-o decât spre a ne dovedi iscusinţa 
minţii. 

— Atunci, încălecarea, spuse regele. 

Se înarmară şi, bizuindu-se pe curajul şi pe puterile lor, 
ajunseră într-o pădurice unde era greu să fie atacați şi cu 
neputinţă să fie urmăriţi. 

Acolo Agenor descălecă şi îşi luă rămas bun de la cei doi 
puternici ocrotitori, care îi urară mult noroc şi călătorie bună. 

Musaron aştepta o poruncă pentru a îndrepta caii spre unul 
din cele patru puncte cardinale. 

— Încotro mergem? întrebă el. 

— La Montiel... Ura mea îmi spune că mai devreme sau mai 
târziu acolo îl vom găsi pe don Pedro. 

— La urma urmelor, zise Musaron, gelozia e şi ea bună la 
ceva, te face să vezi mai multe lucruri decât sunt. Să mergem la 
Montiel. 

LXVI 


PEŞTERA DE LA MONTIEL 


Plecară în mare grabă. Agenor atinse în doua zile ţinta 
misiunii şi dragostei sale. 

Ajunse în faţa Montiel-ului întovărăşit de Musaron, cu atâta 
băgare de seamă încât nimeni nu s-ar fi putut lăuda că i-ar fi 
văzut prin împrejurimi. 

Numai că, tot luând atâtea măsuri de prevedere, nu mai 
aveau putinţa să culeagă informaţii. Cine nu vorbeşte nu poate 
să afle. 

Când Musaron văzu Montiel-ul căţărat ca un uriaş de granit 
pe o temelie de stânci şi înălţându-şi capul până către cer, în 
vreme ce picioarele păreau să i se scalde în fluviul Tajo, când 
zări la lumina lunii şerpuiturile unui drum acoperit de mărăcini, 
brânele tăiate în unghiuri ascuţite, în aşa fel încât la urcare 
nimeni nu putea să vadă la mai mult de douăzeci de paşi, în 
vreme ce de sus cea mai scundă santinelă putea să vadă pe 
oricine urcând, Musaron îi spuse stăpânului: 

— E un adevărat cuib de vultur, scumpul meu stăpân, şi dacă 
porumbiţa o fi închisă acolo, n-o vom putea scoate niciodată. 

Într-adevăr, Montiel nu se putea cuceri altfel decât prin 
înfometare, iar doi oameni nu sunt în stare să împresoare un 
castel întărit. 

— Important e să aflăm dacă Mothril locuieşte în vizuina asta 
împreună cu Aissa, care e situaţia Aissei în mijlocul duşmanilor 
noştri, într-un cuvânt purtarea lui don Pedro în împrejurarea de 
faţă. 

— Cu răbdare vom afla totul, răspunse Musaron. Numai că nu 
avem decât patru zile pentru a avea răbdare, gândiţi-vă la asta, 

seniore. 

— Voi aştepta până ce o voi fi văzut pe Aissa sau pe cineva 
care să-mi vorbească despre ea. 

— Asta seamănă cu o adevărată vânătoare. Dar ţineţi seama, 
stăpâne, că, în vreme ce noi vom vâna în acest castel, un 
Mothril, un Hafiz oarecare ne va azvârli de sus o săgeată care 
ne va ţintui ca nişte broaşte pe piatră, Poziţia e bine aleasă, n- 
am ce zice... 

— Ai dreptate. 

— Trebuie deci să folosim mijloace mai iscusite decât cele 
obişnuite. Şi eu cred că dona Aissa se află în vizuină. Chiar dacă 
aş avea vreo îndoială, cunoscându-l pe Mothril, nu se poate ca el 
să n-o fi închis aici. lar cât des-pre a şti dacă don Pedro este şi 
el aici, socotesc că dacă mai aşteptăm două zile vom afla. 

— Cum aşa? 

— Întrucât castelul este mic, are puţine alimente ca să 
hrănească o garnizoană, iar pentru a reînnoi proviziile 
trebuincioase unui rege atât de mare, trebuie ca slujitorii să 
iasă foarte des din castel după aprovizionări. 

— Dar unde să ne adăpostim? 

— Nu vom merge prea departe. Văd de aici ce ne trebuie. 

— Peştera aceea? 

— Este o crăpătură în stâncă; un izvor ţâşneşte din ea, e cam 
umezeală, dar e un loc retras. Nimeni nu vine pe-aici, doar ca să 
bea sau să caute apă. Vom sta ascunşi acolo şi-l vom înhăţa pe 
primul venit, ca să-l facem să vorbească prin făgăduieli sau 
ameninţări. Deocamdată, o să ne fie cam răcoare. 

— Eşti un tovarăş viteaz şi plin de înţelepciune, Musaron. 

— O! vă rog să mă credeţi, regele don Pedro nu are mulţi 
sfetnici de talia mea. Vă învoiţi cu peştera? 

— Uiţi două lucruri: hrana noastră pe care nu o vom găsi în 
această crăpătură şi caii care nu vor încăpea acolo. 

— E adevărat... nu te poţi gândi la toate. Eu am găsit 
începutul, găsiţi dumneavoastră sfârşitul. 

— Vom ucide caii şi îi vom azvârli în Tajo care curge colo jos. 

— Da, însă ce vom mânca? 

— Îl vom lăsa să iasă pe cel ce se va duce după provizii, îl vom 
ataca şi vom avea ce mânca. 

— Minunat, făcu  Musaron. Numai că, cei din castel 

nevăzându-l pe trimisul lor că se înapoiază, vor intra la bănuieli. 

— Ce ne pasă, dacă vom obţine informaţiile de care avem 
nevoie. 

Hotărâră să urmeze amândouă planurile. Cu toate astea, când 
se pregătea să-şi ucidă calul cu ghioaga, Agenor simţi că i se 
înmoaie inima. 

— Bietul animal, zise el, ce bine m-a slujit! 

— Şi care, adăugă Musaron, ar putea să ne slujească şi mai 
bine în cazul că vom răpi-o de-aici pe dona Aissa. 

— Parcă eşti glasul destinului. N-am să-l ucid pe sărmanul 
meu cal; haide, Musaron, scoate-i frâul şi ascunde echipamentul 
în peşteră. Animalul va putea să rătăcească fără a fi cunoscut şi 
se va hrăni el şi singur căci e mai priceput în treburi de-astea 
decât un om. Dacă va fi văzut, cel mai rău lucru ce-ar putea să i 
se întâmple, de altfel ca şi nouă, va fi să fie luat la castel. Or, 
vom fi noi în stare să-l apărăm, nu-i aşa? 

— Da, domnule. 

Musaron dezlegă calul, îi scoase harnaşamentul şi îl ascunse 
în fundul peşterii, cu podeaua de lut tare, pe care, pentru mai 
mult confort, inimosul scutier presără nisip pe care îl aduse în 
manta de pe ţărmul Tajo-ului mai adăugând şi nişte buruieni 
culese din apropiere. 

Şfârşitul nopţii îl petrecură cu aceste treburi. Ziua îi surprinse 
pe cei doi aventurieri ai noştri în fundul singuraticului lor 
adăpost. 

Un fenomen ciudat le izbi auzul. 

Prin acel soi de scară în spirală care de la poalele colinei urca 
până în vârful castelului, se auzeau glasurile unor oameni ce se 
plimbau pe platformă. 

Glasul, în loc să urce de-a dreptul aşa cum soseşte, se 
răsfrângea ocolind de-a lungul pereţilor acelei pâlnii, apoi 
ţâşnea din nou întocmai ca un toiag din mijlocul unui vârtej de 
apă. 

Reieşea de aci că, din fundul peşterii, Agenor auzea vorbindu- 
se la mai mult de trei sute de paşi deasupra capului său. 

Prima fortificaţie se afla aşezată deasupra pâlniei văii; până 
acolo fiecare venea nestingherit, însă ţinutul era atât de pustiu 
şi de părăginit încât, în afară de oamenii castelului, nimeni nu 
se încumeta în acel labirint. 

Agenor şi Musaron petrecură foarte amarâţi prima jumătate 
de zi. Băură apă, căci erau foarte însetaţi, însă nu puteau mânca 
nimic, deşi nu mai puteau de foame. 

Către sfârşitul zilei, doi mauri coborâră din castel. Duceau cu 
ei un măgar pentru a purta proviziile de care socoteau să facă 
rost în târguşorul vecin aflat la o depărtare de o leghe. 

În acelaşi timp, patru sclavi veniră din târguşor, cu câteva 
urcioare pe care voiau să le umple la fântână. 

Maurii de la castel intrară în vorbă cu sclavii. Dar vorbeau o 
limbă atât de neînţeleasă încât cei doi aventurieri ai noştri nu 
pricepură niciun cuvânt. 

Maurii plecară spre târg împreună cu sclavii şi se înapoiară 
peste două ore. 

Foamea este un rău sfetnic. Musaron voia să-i ucidă fără milă 
pe nenorociţii aceia şi să-i arunce în fluviu, apoi să le ia 
merindele. 

— Ar fi un omor josnic care ne-ar dăuna în faţa lui Dumnezeu 
care nu ne va mai ajuta să ne reuşească planul, zise Agenor. Să 
folosim un alt vicleşug, Musaron. Vezi cât de strâmt e drumul şi 
cât de întunecoasă e noaptea. Măgarul cu coşurile lui se va 
mişca cu greu pe potecă de-a lungul stâncii. N-avem decât să-i 
dăm brânci când va trece şi are să se rostogolească la poalele 
colinei. Atunci, în timpul nopţii, vom strânge de jos ce va mai 
rămâne din provizii. 

— Aveţi dreptate şi aţi spus o vorbă de creştin milostiv, 
domnule, răspunse Musaron. Dar eram atât de înfometat încât 
uitasem de orice milă. 

Zis şi făcut. Cele patru mâini ale aventurierilor dădură un 
brânci atât de puternic măgăruşului când trecu pe lângă stâncă, 
încât îi alunecă piciorul şi căzu pe panta abruptă. 

Maurii scoaseră strigăte de mânie şi bătură bietul animal, 
însă chiar dacă ar fi dres stricăciunea, tot n-ar fi putut umple 
coşurile golite. Se înapoiară deci plini de mâhnire, unul în târg 
cu măgarul stâlcit în bătăi, celălalt la castel cu tânguielile lui. 

Între timp cei doi flămânzi ai noştri se repeziră vitejeşte 
printre mărăcini şi stânci, adunând pâinea, strugurii uscați şi 
burdufurile. 

Se văzură dintr-odată aprovizionaţi pentru opt zile. 

Cu o masă atât de îmbelşugată, îşi recăpătară speranţa şi 


ALEXANDRE DUMAS 


curajul. 

Şi pe bună dreptate, căci aveau mare nevoie. 

Într-adevăr, vreme de două zile în care se plictisiră de moarte, 
vigilentele noastre santinele nu zăriră nimic, nu auziră nimic 
decât glasul lui Hafiz care se plimba de colo-colo pe platformă 
deplângându-şi robia, glasul lui Mothril care dădea ordine, 
precum şi exerciţiile soldaţilor. Nimic nu anunţa că regele s-ar 
afla la Montiel. 

Musaron avu curajul să iasă noaptea spre a merge să se 
informeze în târguşorul vecin, dar nimeni nu putu să-i răspundă. 
Agenor întrebă şi el la rându-i, dar nu obţinu nicio lămurire. 

Când începi să deznădăjduieşti, timpul îţi pare că trece de 
două ori mai repede. 

Situaţia celor doi spioni ai noştri era critică: ziua nu 
îndrăzneau să se arate, iar noaptea se temeau să iasă, pentru 
că, în lipsa lor, putea să intre cineva în castel şi acel cineva 
putea să fie regele. 

Dar după ce se scurseră două zile şi jumătate, Agenor îşi 
pierdu curajul cel dintâi. 

În noaptea celei de-a doua zile, Mauleon se înapoia din 
târguşor unde îşi golise punga fără să afle nimic. 

Îl găsi pe Musaron disperat în peşteră, smulgându-şi părul 
care şi aşa era destul de rar. 

Întrebându-l pe inimosul slujitor, află de la el că plictisindu-se 
de atâta stat singur în peşteră, adormise; că în timp ce dormea 
cineva, un fel de cavaler, urcase la castel fără ca Musaron să-l 
poată vedea. Nu auzise decât potcoavele calului sau ale 
catârului. 

— Mai trebuia să mai dăm şi peste nenorocirea asta! se 
tângui scutierul. 

— Nu mai fi necăjit, nu poate să fie regele. Oamenii din târg îl 
ştiu la Toledo şi de altfel nu ar fi venit singur, iar zgomotul făcut 
de suita lui te-ar fi trezit. Nu, nu este regele, şi nici nu va veni la 
Montiel. În loc să ne pierdem vremea aici, să mergem de-a 
dreptul la Toledo. 

— Aveţi dreptate, stăpâne, aici nu putem spera altceva decât 
să auzim glasul donei Aissa. E foarte atrăgător, însă cântecul 
păsării nu e chiar pasărea, cum se zice la noi în Bearn. 

— Să terminăm repede, Musaron. Strânge harnaşamentul 

cailor, să ieşim de aici, şi la drum. 

— Intr-o clipită voi fi, gata, seniore cavaler. Nici nu puteţi 
crede cât mă plictiseam în peştera asta. 

— Vino, zise Agenor. 

— Sst! făcu Musaron. 

— Ce s-a întâmplat? 

— Tăceţi, vă spun, aud pe cineva mergând. 

Agenor intră din nou în grotă, iar Musaron era atât de 
îngrijorat încât îndrăzni să-l tragă pe stăpânu-său de mână. 

Se auzeau într-adevăr nişte paşi grăbiţi pe drumul ce ducea la 
castel. 

Noaptea era întunecoasă, cei doi francezi se ascunseră în 
fundul peşterii. 

În curând trei oameni le apărură în faţa ochilor; mergeau cu 
băgare de seamă şi se aplecau din când în când spre a nu fi 
văzuţi din cetăţuie. 

Ajungând la trei paşi de izvor se opriră. 

Purtau veşminte ţărăneşti, însă tustrei aveau securi şi cuțite. 

— Cu siguranţă, zise unul din ei, a luat-o pe drumul ăsta, iată 
potcoavele calului pe nisip. 

— Aşadar l-am scăpat, urmă un altul cu un oftat. Pe toţi 
dracii! Ne cam paşte ghinionul de câtva timp. 

— Alergaţi după un vânat prea mare, adăugă primul. 

— Lesby, judeci ca un nătărău. Asta are să ţi-o spună şi 
căpitanul. 

— Dar... 

— Tacă-ţi gura... un vânat mare ucis îl hrăneşte pe vânător 
două săptămâni. Zece ciocârlii şi un iepure abia i-ajung pe o 
măsea. 

— Da, însă iepurele şi ciocârlia îi prinzi mai uşor, pe când 
cerbul sau mistrețul mai rar. 

— Adevărul e că l-am scăpat printre degete mai deunăzi, nu-i 
aşa, căpitane? 

Cel care era strigat astfel scoase un oftat adânc. Fu singurul 
lui răspuns. 

— Şi apoi, urmă încăpăţânatul Lesby, de ce să tot schimbăm şi 
urma şi prada - te iei după una şi o prinzi. 

— L-ai prins la han, alaltăieri noapte, pe cel pe care îl 
urmăream de la Bordeaux? 

— Ce zice? întrebă Musaron la urechea stăpânului.. 

— Taci! răspunse Mauleon cu urechea la pământ. 

Omul căruia tovarăşii lui îi ziseseră căpitan se ridică atunci şi 
cu un glas poruncitor: 

— Tăceţi amândoi, zise el. Nu-mi răstălmăciţi poruncile. Ce v- 
am făgăduit? Zece mii de florini de fiecare. Dacă puneţi mâna pe 
ei, mai vreţi altceva? 

— Nimic, căpitane, nimic. 

— Henric de Transtamare valorează o sută de mii de florini 
pentru don Pedro; dar don Pedro valorează tot atât pentru 
Henric de Transtamare. Am crezut că-l pot prinde pe unul, dar 
m-am înşelat; era cât pe-aci să-mi las pielea în vizuina leului, 
ştiţi asta căci eraţi de faţă. Ei bine! deoarece leul mi-a salvat 
viaţa, îi datorez drept recunoştinţă să-l prind pe duşmanul lui. Îl 
voi prinde. E adevărat că n-o să-l dau pe degeaba lui Henric de 
Transtamare, însă am să-l vând. Pentru el e acelaşi lucru, numai 
să-l aibă. În felul acesta toţi vom fi mulţumiţi. 

Un mormăit de încuviinţare fu răspunsul celor doi complici ai 
individului. 

— Dar, Dumnezeu să mă ierte! Asta e Caverley care-mi cade 
pe negândite în mână, spuse Musaron la urechea stăpânului. 

— 'Tăcere, repetă Mauleon. 

Caverley, căci el era, îşi termină astfel profesiunea de 
credinţă: 

— Don Pedro a părăsit Toledo şi se află în acest castel. E 
foarte curajos şi, ca măsură de prevedere, a făcut drumul de 
unul singur. Într-adevăr, un om singur nu bate la ochi. 

— Nu, zise, Lesby, însă este prins. 

— Ei, drăcie! Nu poţi prevedea totul, răspunse Caverley. 
Acum, să ne terminăm planul. Tu, Lesby, te vei duce lângă 
Philips care ţine caii; tu, Becker, ai să rămâi aici cu mine. 
Regele trebuie să iasă din castel cel târziu mâine, pentru că este 
aşteptat la Toledo, ştim asta. 

— Apoi? zise Becker. 

— Când va trece îl vom pândi. Mi-e teamă numai de un lucru. 

— Care? 

— Să nu fi dat ordin cavalerilor lui toledani să-i iasă în 
întâmpinare; aşa că aici trebuie să ne terminăm treburile. 
Ascultă, Lesby, tu care eşti un iscusit vânător de vulpi, găseşte- 

ne o vizuină printre stâncile astea, o să ne ascundem acolo. 

— Căpitane, aud apă susurând pe aici, trebuie să fie vreun 
izvor; de obicei izvoarele îşi sapă o albie prin stâncă, trebuie să 
se găsească o peşteră prin partea locului. 

— Ei, dar suntem pierduţi! Vor intra aici, zise Musaron căruia 
Agenor îi astupă gura cu mâna de parcă ar fi fost un căluş. 

— Ia uitaţi-vă, strigă Lesby, peştera e colo. 

— Foarte bine, zise Caverley. Poţi să pleci, Lesby; du-te şi-l 
întâlneşte pe Philips, iar caii să fie gata pregătiţi în zorii zilei. 

Lesby se îndepărtă. Caverley şi Becker rămaseră singuri. 

— lată ce-nseamnă să fii cu scaun la cap, zise banditul către 
tovarăşul său. Am mutra unui pirat de uscat şi sunt singurul om 
politic care înţelege situaţia. Doi oameni se ceartă pentru un 
tron; înlătură pe unult din ei şi războiul e terminat; deci, făcând 
ceea ce fac, mă comport ca un creştin, ca un filozof; cruţ 
sângele oamenilor. Sunt virtuos, Becker, sunt virtuos! 

Şi banditul se porni pe râs, încercând să-şi înăbuşe glasul. 

— Haide, zise el în cele din urmă, să intrăm în gaura asta. La 
pândă, Becker, la pândă! 

ALEXANDRE DUMAS 
CUM ŞI-A PIERDUT CAVERLEY PUNGA ŞI AGENOR 
SPADA 


Peştera arăta cam aşa: mai întâi izvorul, cristal lichid ce 
cădea dintr-o boltă de piatră pe nişte pietricele, în mijlocul 
cărora îşi săpase o albie. 

Apoi, o grotă întortocheată, la care se ajungea pe două trepte 
naturale. 

Peştera era întunecoasă în timpul zilei, iar noaptea ar fi 
trebuit să ai ochi de vulpe ca să o ghiceşti. 

Caverley se feri de căderea perpendiculară a izvorului şi urcă 
pipăind treptele naturale. 

Becker, mai isteţ sau poate mai dornic de un loc mai bun, 
înaintă spre fundul peşterii spre a găsi mai mult adăpost şi mai 
multă căldură. 

Agenor şi Musaron îi auzeau, îi simțeau şi aproape că îi şi 
vedeau. 

Becker sfârşi prin a se aşeza şi îl îndemnă pe Caverley să facă 
la fel, spunându-i: 

— Vino, căpitane, e loc pentru doi. 

Caverley se lăsă convins şi intră. 

Dar cum mergea cu destulă greutate, repetă pe un ton de 
proastă dispoziţie: 

— Loc pentru doi, uşor de zis! 

Şi întinse mâinile ca să nu se lovească de bolta de piatră sau 
de pereţii stâncii. 

Dar din păcate se poticni de piciorul lui Musaron, îl apucă şi 
începu să strige către Becker: 

— Becker, un cadavru! 

— Nu, la naiba! strigă viteazul Musaron, strângându-l de gât, 
e un om foarte viu care o să te sugrume, isteţule! 

Caverley răsturnat, trântit la pământ, nu mai putu scoate un 
cuvânt; Musaron îi apucase încheieturile mâinilor pe care le 
lega cu chinga unuia din cai. 

La rândul lui, Agenor nu avu decât să întindă mâna pentru a-i 
face acelaşi lucru lui Becker, pe jumătate mort de o groază 
superstiţioasă. 

— Acum,  scumpul meu căpitan, să vorbim despre 

răscumpărare, zise Musaron. Bagă de seamă că suntem 
numeroşi, încât cel mai mic gest sau cel mai slab țipăt ţi-ar 
atrage în coaste un nesfârşit număr de lovituri de pumnal. 

— N-am să mă mişc, n-am să spun nimic, murmură Caverley, 
însă cruţaţi-mă! 

— Mai întâi se cuvine să ne luăm măsuri de prevedere, zise 
Musaron uşurându-l pe Caverley, bucată cu bucată, de armură 
şi de armele-i ofensive şi defensive, cu îndemânarea unei 
maimuțe care curăţă o nucă de coajă. 

După ce termină această treabă, făcu la fel şi cu Becker. 

Luându-le armele, Musaron trecu la pungă. Degetele-i vădiră 
oarecare delicateţe în această operaţie, conştiinţa nu-i fu 
cuprinsă de niciun scrupul. Chimire bine garnisite, pungi destul 
de dolofane trecură în stăpânirea lui Musaron. 

— Te-ai apucat şi tu să jefuieşti? îi zise Agenor. 

— Seniore, le ridic mijloacele de a mai dăuna. 

După primul moment de spaimă, Caverley ceru învoirea să 
pună câteva întrebări. 

— Poţi s-o faci, însă cu glas scăzut. 

— Cine sunteţi? întrebă Caverley. 

— Ah! făcu Musaron, asta e o întrebare, dragul meu, la care 
nu vom răspunde. 

— Aţi ascultat întreaga convorbire pe care am avut-o cu 
oamenii mei? 

— Fără a pierde un singur cuvânt. 

— Drace! Atunci îmi cunoaşteţi planul? 

— Ca dumneata! 

— Ei bine! Ce vreţi să faceţi cu mine şi cu tovarăşul meu 
Becker? 

— Foarte simplu: noi suntem în slujba lui don Pedro. Vă vom 
preda lui don Pedro, povestindu-i ce gânduri aveţi în privinţa lui. 

— Nu e o faptă de oameni miloşi, răspunse Caverley care 
trebuie să fi îngălbenit prin întuneric. Don Pedro e crud. Mă va 
face să sufăr mii de chinuri. Ucideţi-mă numaidecât cu o 
lovitură dată drept în inimă. 

— Noi nu asasinăm, răspunse Mauleon. 

— Da, însă don Pedro mă va asasina. 

Şi o lungă tăcere a învingătorilor lui îl făcu pe Caverley să-şi 
dea seama că îi convinsese, pentru că nu găseau de dat niciun 

răspuns. 

Agenor chibzuia. 

Prezenţa neaşteptată a lui Caverley îi dezvăluise că don Pedro 
se afla la Montiel. Omul acesta era câine de vânătoare, cu 
mirosul ager, care dă de urma prăzii stăpânului său. Serviciul 
adus lui Mauleon îi păru destul de mare pentru a-l face să fie 
îndurător. De altfel, duşmanul lui era dezarmat, dezbrăcat, 
nemaifiind în stare să-i facă rău. 

Toate aceste gânduri îl frământau şi pe Musaron. Se obişnuise 
atât de mult cu gândurile stăpânului încât în cele două minţi ale 
lor lua naştere în acelaşi timp aceeaşi inspiraţie. 

Caverley întrebuința această tăcere ca un viclean şi dibaci ce 
era. 

Cugetă că de la începutul neplăcutei convorbiri pe care o 
avusese cu necunoscuţii, numai două voci vorbiseră; pipăind, 
răsucindu-se, se convinsese că peştera era strâmtă şi puţin 
încăpătoare ca să poată adăposti mai mult de patru oameni. 

În afară de arme, partida era deci egală. 

Dar ca să-şi recapete armele ar fi trebuit să se folosească de 
mâini, iar mâinile îi erau legate. 

Acea providenţă întunecoasă care îi ocroteşte pe ticăloşi şi 
care nu este altceva decât slăbiciunea oamenilor cinstiţi, 
providenţa aceea, după cum spuneam, veni în ajutorul lui 
Caverley. 

„Acest Caverley, îşi spusese Agenor, are să mă stingherească 
mult. În locul meu, ar ieşi din încurcătură cu o lovitură de 
pumnal şi mi-ar arunca corpul în Tajo; astea sunt procedee pe 
care eu nu vreau să le întrebuinţez. Mă va stingheri, zic, atunci 
când voi dori să ies de aici, şi voi dori să ies de îndată ce voi 
avea veşti sigure despre Aissa şi despre don Pedro.” 

După ce îşi făcu toate aceste socoteli, Mauleon, care era 
expeditiv, îl apucă pe Caverley de braţ şi începu să-l dezlege 
spunându-i: 

— Meştere Caverley, fără să ştii, mi-ai făcut un serviciu. Da, 
don Pedro te-ar ucide şi nu vreau să mori astfel când există 
atâtea spânzurători bune în Anglia şi în Franţa... 

La fiecare cuvânt, imprudentul desfăcea câte un nod., 

— Aşadar, urmă Mauleon, îţi redau libertatea, foloseşte-te de 
ea ca să fugi şi încearcă să te îndrepţi, 

Zicând acestea termină de deznodat cureaua. 

Dar Caverley abia îşi văzu braţele libere că, repezindu-se 
asupra lui Agenor, încercă să-i smulgă spada spunând: 

— Odată cu libertatea, înapoiază-mi punga! 

Apucase fierul şi întorcea mâna ca să lovească, însă în acelaşi 
timp Mauleon îi dădu o lovitură de pumn care îl făcu să se 
rostogolească drept în mijlocul băltoacei de apă, dincolo de 
treptele peşterii. 

Caverley, asemenea peştelui care, scăpat din coşul 
pescarului, simte din nou elementul înconjurător care-l face să 
trăiască, trase aerul în piept cu desfătare, ţâşni afară din 
peşteră şi alergă cât îl ţineau picioarele pe drumul ce ducea 
spre târg. 

— Pe sfântul Iacob! stăpâne, zise Musaron cu o furie abia 
stăpânită, frumoasă lovitură aţi dat! Lăsaţi-mă să fug după el să- 
l prind. 

— Ce rost are? întrebă Agenor... eu am vrut să-l las să fugă. 

— Nebunie! Curată nebunie! Ticălosul are să ne joace vreo 
festă; se va întoarce, va vorbi... 

— Taci nătângule, zise Agenor împingându-l cu cotul pe 
Musaron, pentru ca acesta, în pornirea lui, să nu-l compromită 
în faţa lui Becker. Dacă se va întoarce, îl vom da pe mâna lui 
don Pedro pe care-l vom înştiinţa chiar astă-seară. 

— Asta e altceva, mormăi Musaron, care înţelese şiretlicul. 

— Haide, prietene, desfă-i şi braţele acestui cinstit domn 
Becker, şi spune-i că în cazul în care Caverley, Philips, Lesby şi 
Becker, cei patru cavaleri vestiți, se vor mai afla prin 
împrejurimi mâine, vor fi cu toţii spânzurați de crenelurile 
Montielului, căci prin partea locului poliţia e mai bine 
organizată decât în Franţa. 

— O! n-am să uit asta, seniore, spuse Becker beat de bucurie 
şi de recunoştinţă. 

El însă nu se gândi să se înarmeze împotriva binefăcătorilor 
săi. Le sărută mâna şi dispăru uşor ca o pasăre. 

— Vai! stăpâne, oftă Musaron, câte întâmplări! 

— Vai! domnule scutier, zise Agenor, câte lecţii mai ai de 
învăţat până să ajungi desăvârşit! Cum, nu vezi că acest 
Caverley ne-a pus pe urma lui don Pedro; că neştiind cine 
suntem, crede că suntem păzitorii lui don Pedro; că prin urmare 

mult? Ai banii şi armele! 

— Seniore, văd că am greşit. 

— Bine că recunoşti. 

— Dar să veghem, stăpâne, să veghem! Diavolul şi Caverley 
sunt foarte iscusiţi! 

— O sută de oameni nu ne pot veni de hac în această peşteră! 
Putem să dormim pe rând, răspunse Mauleon, şi să aşteptăm 
astfel veşti de la iubita mea, pentru că cerul ne-a şi dat veşti 
despre don Pedro. 

— Stăpâne, nimic nu mă mai poate uimi, şi dacă cineva mi-ar 
spune: „Senora Aissa are să coboare în acest cuib de năpârci”, l- 
aş crede şi i-aş spune: „Mulţumesc pentru vestea ce mi-o aduci, 
omule.” 

În clipa aceea un zgomot nedesluşit şi depărtat, însă măsurat, 
cadenţat, izbi urechea exersată a lui Musaron. 

— Pe legea mea! zise el. Aveaţi dreptate, trebuie să fie 
Caverley care a luat-o la sănătoasa... Aud patru cai, pot să jur... 
A ajuns la englezii lui şi acum fug cu toţii de spânzurătoarea pe 
care le-aţi lăudat-o atât... numai dacă nu vor veni aici, totuşi... 
Nu, zgomotul se depărtează, nu se mai aude... Călătorie 
sprâncenată! adio până la revedere... căpitan îndrăcit! 

— Hei! Musaron, strigă deodată Mauleon, nu mai am spada... 

— V-a furat-o caraghiosul, zise Musaron. Păcat, o lamă atât de 
bună!... 

— Cu numele meu gravat pe mâner. Vai! Musaron, tâlharul 
are să mă recunoască! 

— Nu înainte de venirea serii, senior cavaler... iar seara vor fi 
departe, credeţi-mă! Afurisit mai e şi Caverley ăsta! mereu 
trebuie să fure câte ceva! 

A doua zi, în zori, auziră coborând din castel doi oameni care 
vorbeau cu aprindere. Era însuşi Mothril şi cu regele don Pedro. 
Acesta din urmă îşi ducea calul de căpăstru. 

La vederea lor sângele lui Agenor începu să fiarbă. Era să se 
repeadă asupra duşmanilor săi, pentru a-i înjunghia şi a termina 
această luptă, dar Musaron îl opri. 

— Sunteţi nebun, seniore? Cum? L-aţi ucide pe Mothril, dar n- 
aţi dobândi-o pe Aissa!... Şi cine vă spune că, întocmai ca la 
Navarette, cei ce o păzesc pe Aissa nu au porunca s-o ucidă, 

dacă Mothril ar muri sau dacă l-aţi face prizonier? 

Agenor se înfioră. 

— O! tu mă iubeşti cu adevărat, zise el. Da, mă iubeşti. 

— Cred şi eu... ce naiba! vă închipuiţi oare că mie nu mi-ar 
plăcea să-l ucid pe acest ticălos de maur care a făcut atâta rău? 
... Da, îl voi ucide, însă când se va ivi un prilej mai bun! 

Îi văzură trecând la câţiva paşi de ei pe cei doi care 
constituiau ţinta urii lor îndreptăţite, şi aproape că-i atinseră în 
treacăt, fără ca ei să îndrăznească să facă vreo mişcare. 

— Soarta îşi bate joc de noi, murmură Agenor. 

— Tot vă mai plângeţi, seniore, zise Musaron, dumneavoastră 
care, dacă n-ar fi apărut Caverley, aţi fi plecat de ieri, fără a şti 
unde se află don Pedro, fără a avea veşti despre dona Aissa. 
Dar, tăcere, să-i ascultăm, 

— Îţi mulţumesc, îi zicea don Pedro ministrului său, cred că se 
va vindeca şi mă va iubi. 

— Să nu mai aveţi nicio îndoială, seniore. Se va vindeca 
pentru că Hafiz şi cu mine ne vom duce să culegem, aşa cum 
cere rânduiala, ierburile pe care le ştiţi. Apoi vă va iubi, pentru 
că nimic nu-i mai displace la curtea voastră... Dar să vorbim de 
lucruri serioase. Verificaţi dacă ştirea e sigură. Zece mii de 
compatrioți de-ai mei trebuie să fie debarcaţi la Lisabona şi să 
urce pe Tajo până la Toledo. Duceţi-vă la Toledo unde lumea vă 
iubeşte, încurajaţi-i pe apărătorii aceia credincioşi. În ziua în 
care Henric va călca în Spania, îl veţi prinde dintr-o singură 
lovitură, pe el şi întreaga lui armată, între oraşul pe care-l va 
asedia şi armata de sarazini, aliaţii voştri, în fruntea cărora voi 
trece eu însumi când se vor apropia de Toledo. În toată această 
manevră stă adevăratul succes care nu dă greş. 

— Mothril, eşti un ministru iscusit. Orice s-ar fi întâmplat, ştiu 
că mi-ai fost devotat. 

— Ce mutră urâtă trebuie să facă maurul ca să pară grațios, 
zise Musaron la urechea stăpânului. 

— Înainte de a vă părăsi spre a mă înapoia la castel, zise 
Mothril, un ultim sfat. Refuzaţi-i prinţului de Wales orice 
pretenţie bănească, până când se va declară de partea voastră. 
Englezii ăştia sunt foarte vicleni. 

— Da, şi apoi banii lipsesc. 

— Un motiv mai mult. Adio, seniore, sunteţi de azi înainte 


ALEXANDRE DUMAS 


victorios şi fericit 

— Adio, Mothril. 

— Adio, seniore. 

Cei doi aventurieri trebuie să fi îndurat cele mai mari chinuri 
văzându-l pe Mothril urcând alene, cu un zâmbet infernal pe 
buze, în vreme ce se înapoia în castelul atât de mult râvnit de 
Agenor. 

— Să punem mâna pe el, zise tânărul, şi să urcăm cu el viu; 
să-i spunem că dacă nu ne-o va preda pe Aisisa, îl vom ucide; ne- 
o va preda. 

— Da, şi pe-drum, când vom cobori, ne va strivi cu bucăţi de 
stâncă. Bună treabă am mai face! Răbdare, ascultaţi-mă pe 
mine, are Dumnezeu grijă şi de noi! 

— Ei bine! pentru că te împotriveşti la orice când e vorba de 
Mothril, nu te împotrivi cel puţin la prilejul ce se iveşte pentru 
don Pedro. Pleacă singur, iar noi suntem doi; să-l prindem şi să-l 
ucidem dacă opune rezistenţă sau, dacă nu opune, să-l ducem la 
don Henric de Transtamare, pentru a-i dovedi că l-am găsit. 

— Minunată idee! mi-o însuşesc, spuse Musaron. 

— Vă urmez. 

Aşteptară ca Mothril să ajungă pe platforma castelului; abia 
atunci se încumetară să iasă din vizuină. 

Dar când îşi aruncară privirile spre câmpie, îl văzură pe don 
Pedro în fruntea unei trupe de cel puţin patruzeci de oameni 
înarmaţi. Îşi continua liniştit drumul spre Toledo. 

— Ei, drăcie! Dar neghiobi mai eram... iertaţi-mă, seniore, 
prea încrezători, zise Musaron. Mothril nu l-ar fi lăsat pe rege să 
plece aşa, singur; gărzile au venit din târguşor în întâmpinarea 
lui. 

— Cine l-a înştiinţat? 

— Ei, cine! Maurii de ieri seară, sau chiar vreun semnal pornit 
din castel. 

— E drept; să nu ne mai gândim decât să o vedem pe Aissa, 
dacă va fi cu putinţă, sau să ne înapoiem la don Henric! 

LXVIII 


HAFIZ 


Prilejul aşteptat nu se ivi în tot timpul zilei. Nimeni nu ieşi din 
castel afară de cei plecaţi după aprovizionări. 

Mai veni şi un mesager, însă cornul castelanului îi anunţase 
sosirea. Aventurierii noştri nu găsiră de cuviinţă să-l oprească. 

Către seară, când totul se învălui în tăcere, când zgomotele ce 
urcă din fluviu spre munte sunt atât de molcome încât par că-ţi 
mângâie auzul, când cerul păleşte la orizont şi când stâncă pare 
mai puţin rece, cei doi prieteni ai noştri auziră o convorbire 
însufleţită între două glasuri cunoscute. 

Mothril şi Hafiz se certau în vreme ce coborau de pe 
platforma castelului spre poteca ce ducea la porţi. 

— Stăpâne, zicea Hafiz, ai pus să mă închidă când regele se 
afla aici; îmi făgăduiseşi să mă prezinţi lui. Mi-ai făgăduit de 
asemenea şi mulţi bani. Mă plictisesc pe lângă tânăra pe care 
mă sileşti s-o păzesc. Vreau să mă războiesc şi eu împreună cu 
compatrioţii mei care vin din ţara noastră şi urcă fluviul Tajo pe 
nişte corăbii cu pânze albe. Aşa că plăteşte-mi repede, stăpâne, 
şi să mă duc pe lângă rege. 

— Vrei să mă părăseşti, fiule? zise Mothril. Sunt oare un 
stăpân atât de rău pentru tine? 

— Nu, însă nu mai vreau să am niciun stăpân. 

— Pot să te opresc, zise Mothril, căci te iubesc. 

— Dar eu nu te iubesc. M-ai îndemnat să fac fapte 
îngrozitoare care îmi tulbură somnul cu vise fioroase; sunt prea 
tânăr pentru a mă hotărî să trăiesc în felul ăsta. Plăteşte-mă şi 
redă-mi libertatea, sau mă voi duce să găsesc pe cineva căruia îi 
voi spune totul. 

— Dacă-i vorba pe-aşa, ai dreptate, răspunse Mothril, urcă la 
castel şi am să te plătesc imediat. 

Pe când coborau, Hafiz se afla înapoi şi Mothril înainte. 
Drumul era atât de îngust încât pentru a urca, Hafiz trebuia să 
meargă înainte şi Mothril înapoi. 

Cucuveaua începu să cânte prin scobiturile pietrelor; pe 
pereţii stâncii culoarea vânătă luă locul nuanţei roşiatice. 

Deodată, un țipăt înspăimântător, un blestem cumplit 
străbătu aerul şi ceva greoi, moale, sângerând, veni să se 
turtească în faţa peşterii unde ascultau cu atenţie cei doi 
prieteni ai noştri. 

Ţipătului vestitor de moarte ei îi răspunseră printr-un țipăt de 
groază. 

Păsările de noapte îşi luară zborul înspăimântate din mijlocul 
crăpăturilor şi chiar insectele se îndepărtară în grabă speriate 
din muşuroaiele lor. 

În curând o băltoacă de sânge veni să înroşească apa din 
izvor. 

Agenor, palid şi tremurând, scoase capul din ascunzătoare, 
iar faţa lividă a lui Musaron i se alătură. 

— Hafiz! strigară amândoi văzând la trei paşi de ei cadavrul 
nemişcat, zdrobit, al tovarăşului lui Gildaz. 

— Bietul copil! murmură Musaron, care ieşi din văgăună 

pentru a-i da ajutor dacă mai era încă timp. 

Dar umbrele morţii se şi aşterneau pe faţa-i măslinie; ochii, 
aproape ieşiţi din orbite, se înceţoşau, un gâfâit greoi amestecat 
cu sânge ieşea cu nespusă greutate din pieptul zdrobit al 
maurului. 

Il recunoscu pe Musaron; îl recunoscu pe Agenor şi 
trăsăturile lui exprimară o teamă superstiţioasă. 

Într-adevăr, nenorocitul credea că vede nişte umbre 
răzbunătoare. 

Musaron îi ridică puţin capul, Agenor îi aduse apă rece pentru 
a-i spăla fruntea şi rănile. 

— Francezul! francezul! zise Hafiz bând cu lăcomie. Allah! 
iartă-mă. 

— Vino cu noi, sărmane copil, te vom vindeca, zise Agenor. 

— Nu, sunt un om mort, mort ca Gildaz, şopti sarazinul... mort 
după cum am meritat, mort asasinat. Mothril m-a azvârlit de sus 
de pe terasa castelului, 

O mişcare de groază pe care Mauleon nu şi-o putu înfrâna fu 
observată de muribund. 

— Francezule, zise el, te-am urât, dar astăzi încetez de a te 
mai uri, căci poţi să mă răzbuni... Dona Aissa tot te iubeşte... 
Dona Maria te ocrotea şi ea. Mothril este cel care a otrăvit-o pe 
Maria, tot el a profitat de leşinul Aissei pentru a-i sfâşia umărul 
cu o lovitură de pumnal. Spune-i asta regelui don Pedro, spune- 
i-o cât mai repede... dar salveaz-o pe Aissa dacă o iubeşti; căci 
peste cincisprezece zile, când don Pedro se va înapoia la castel, 
Mothril are s-ă i-o predea pe Aissa adormită cu o băutură 
vrăjită... Ţi-am făcut rău, dar acum îţi fac un bine, iartă-mă şi 
răzbună-mă. Allah!... 

Căzu din nou istovit, întoarse ochii cu o sforţare dureroasă 
spre castel pentru a-l blestema, şi îşi dădu sufletul. 

Vreme de un sfert de ceas cei doi prieteni nu reuşiră să-şi 
adune gândurile, să-şi recapete sângele rece. 

Această moarte  hidoasă, această  destăinuire, acele 
ameninţări pentru viitor le vârâse în suflet o teamă nespusă. 

Agenor se ridică cel dintâi. 

— Vreme de cincisprezece zile de-aici încolo suntem liniştiţi; 
în cincisprezece zile, don Pedro, Mothril sau eu vom fi morţi. 
Vino, Musaron, să mergem în tabăra lui Henric să-i dau 

socoteala de misiunea ce mi-a încredinţat-o. Dar să ne grăbim; 
caută caii în câmpie. 

Musaron, împleticindu-se întruna, reuşi să dea de urma cailor, 
care de altfel veniră îndată la chemarea lui. 

Îi echipă, încărcă pe ei bagajele şi, sărind cu uşurinţă în şa, 
luă drumul spre Toledo, pe care stăpânul lui i-o şi luase înainte. 

Când ajunseră în câmpie şi când castelul ameninţător se 
contura pe fondul albastru-cenuşiu al cerului, Agenor strigă cu 
un glas tunător, arătându-şi pumnul spre ferestrele castelului: 

— Mothril, la revedere! Aissa, dragostea mea, pe curând! 


LXIX 


PREGĂTIRI 


Pulberea nu ia foc cu mai multă repeziciune decât se aprinse 
revolta în statele lui don Pedro. 

De teama de a nu fi cotropiţi de regatele vecine, locuitorii 
celor două Castilii s-ar fi pronunţat, în cea mai mare parte, în 
favoarea lui Henric de îndată ce un manifest venit din partea lui 
ar fi făcut cunoscut Spaniei că se înapoiase cu o armată şi că 
această armată era comandată de conetabilul Bertrand 
Duguesclin. 

In câteva zile, drumurile se umplură de soldaţi improvizaţi, de 
cetăţeni devotați, de călugări făcând parte din diferite cinuri şi 
de bretoni, care se îndreptau spre Toledo. 

Insă Toledo, credincios lui don Pedro, aşa cum prevăzuse 
Bertrand, îşi închise porţile, îşi înarmă zidurile şi aşteptă 
evenimentul. 

Henric nu-şi pierdu vremea. Împresură oraşul şi începu un 
asediu în regulă. Această stare de ostilitate îl slujea de minune, 
căci le dădea timp aliaţilor să se adune sub steagurile sale. 

De cealaltă parte, don Pedro nu-şi mai găsea răgaz. Trimitea 
curieri după curieri la regele Granadei, la regele Portugaliei, la 
regele Aragonului şi al Navarrei, vechii lui prieteni. 

Ducea tratative cu prinţul de Wales care, bolnav la Bordeaux, 
părea să fi pierdut ceva din energia lui războinică şi se 
pregătea, prin odihnă, pentru acea moarte crudă care l-a răpit 
de tânăr lipsindu-l de un viitor glorios. 

Sarazinii anunţaţi de Mothril debarcaseră la Lisabona. Se 
odihniseră câteva zile după care, cu corăbiile puse la dispoziţie 
de regele Portugaliei, urcau pe cursul fluviului Tajo, precedaţi 
de trei mii de călăreţi trimişi lui don Pedro din partea aliatului 
său din Portugalia. 

Henric avea de partea lui oraşele din Galicia şi din Leon; o 
armată omogenă al cărei puternic nucleu îl formau cinci mii de 
bretoni, comandaţi de Olivier Duguesclin. 

Nu mai aştepta decât veşti sigure din partea lui Mauleon, 
când acesta se şi înapoie în tabără împreună cu scutierul său şi 
povesti tot ce făcuse şi ce văzuse. 

Regele şi Bertrand ascultară într-o adâncă tăcere. 

— Cum! zise conetabilul, Mothril n-a plecat împreună cu don 
Pedro? 

— Aşteaptă sosirea sarazinilor ca să pornească în fruntea lor. 

— Putem trimite o sută de oameni să-l prindă mai întâi pe 
acesta, la Montiel, zise Bertrand. Agenor va comanda expediţia 

şi, cum presupun că nu are motive puternice să-l iubească pe 
Mothril, va pune să se ridice o spânzurătoare înaltă pe ţărmul 
râului Tajo şi îl va agăța de spânzurătoare pe sarazin, pe asasin, 
pe trădător... 

— Seniore, seniore, spuse Agenor, aţi fost destul de bun 
făgăduindu-mi prietenia voastră, făgăduindu-mi sprijinul vostru. 
Nu mă refuzaţi astăzi; faceţi în aşa fel, vă rog, ca sarazinul 
Mothril să trăiască liniştit şi fără nicio bănuială în castelul lui de 
la Montiel. 

— Pentru ce? E un cuib care trebuie distrus. 

— Senior conetabil, este un bârlog pe care îl cunosc şi al cărui 
folos vi-l va dovedi viitorul. Ştiţi că atunci când vrei să încolţeşti 
vulpea, te prefaci că nu-i cunoşti ascunzătoarea şi treci prin faţa 
ei fără s-o priveşti; altminteri, o părăseşte şi nu se mai întoarce. 

— Ce vrei să spui cu asta, cavalere? 

— Seniore, lăsaţi-i pe Mothril şi pe don Pedro să creadă că 
sunt în deplină siguranţă, neştiuţi de nimeni în castelul de la 
Montiel. Cine ştie dacă, mai târziu, nu-i vom prinde acolo dintr-o 
singură aruncătură de plasă. 

— Agenor, zise regele, acesta e singurul tău motiv? 

— Nu, sire, eu n-am minţit niciodată. Nu, nu e singurul meu 
motiv. Motivul adevărat e că în acest castel se află un prieten al 
meu, un prieten pe care Mothril va pune să-l ucidă dacă se va 
vedea strâns în chingi. 

— Spune aşa, zise Bertrand, şi să nu crezi vreodată că ţi se va 
refuza ceea ce doreşti. 

După această convorbire, care îl linişti pe Mauleon în privinţa 
sorții Aissei, şefii armatei forţară şi mai mult asediul oraşului 
Toledo. Locuitorii se apărară atât de bine încât aici se vădiră 
numeroase fapte de vitejie, iar mulţi asediatori vestiți, dintre cei 
mai iscusiţi, au fost ucişi sau răniţi în încăierări sau în 
incursiuni. 

Însă aceste lupte fără urmări hotărâtoare nu erau decât 
preludiul unei acţiuni generale, după cum fulgerele şi ciocnirea 
norilor sunt preludiul furtunii. 


LXX 

TOLEDO ÎNFOMETAT 


Don Pedro, venind la Toledo, oraş ce oferea o apărare sigură 
şi dispunând şi de numeroase resurse, îşi aranjase toate 
socotelile atât cu supuşii cât şi cu aliaţii. 

Toledanii alergaseră de la un partid la altul în acel şir 
nesfârşit de războaie civile; trebuia deci să-i impresioneze cu o 
lovitură morală care să-i lege pe vecie de cauza învingătorului 
de la Navarette. 

Acesta era cel mai frumos titlu al lui don Pedro. Într-adevăr, 
dacă toledanii nu-şi susțineau prinţul de astă dată, iar la prima 
bătălie el ar fi ieşit învingător ca la cea dinainte, s-ar fi terminat 
cu Toledo pentru totdeauna: don Pedro nu i-ar fi iertat. 

Acest om viclean ştia bine că populaţia unui mare oraş nu are 
drept adevărate imbolduri decât foamea şi lăcomia. 

Mothril îi repeta acest lucru în fiecare zi. Trebuia aşadar să-i 
hrănească pe toledani şi să-i facă să spere în prăzi bogate. 

Don Pedro nu reuşi să atingă amândouă rezultatele. Făgădui 
mult pentru viitor, dar nu dădu nimic pentru prezent. 

Când toledanii băgară de seamă că alimentele lipseau pe 
piaţă, că hambarele erau goale, începură să murmure. 

O coaliţie formată din douăzeci de cetăţeni înstăriți, ce erau 
devotați contelui de Transtamare sau doar însufleţiţi de un spirit 
de opoziţie, aţâţau murmurele şi spiritul de vrajbă al orăşenilor. 

Don Pedro se sfătui cu Mothril. 

— Oamenii aceştia, răspunse maurul, au să vă joace festa de a 
deschide porţile în faţa adversarului vostru, în vreme ce veţi 
dormi. Zece mii de oameni vor intra, vă vor prinde şi războiul va 
lua sfârşit. 

— Ce e de făcut atunci? N 

— Un lucru destul de simplu. In Spania vi se zice Pedro cel 
Crud. 

— Ştiu... şi nu merit această poreclă decât pentru acte de 
dreptate puțin cam energice. 

— Nu despre asta vreau să vorbesc... însă dacă ați meritat 
acest nume, nu trebuie să vă temeţi de a-l mai merita din nou; 

dacă nu l-aţi meritat, grăbiţi-vă să-l îndreptăţiţi printr-o execuţie 
exemplară care să-i facă pe toledani să vă afle forţa braţului. 

— Fie, răspunse regele. Am s-o fac chiar la noapte. 

Într-adevăr, Pedro ceru numele nemulţumiţilor despre care 
am vorbit; se interesă de locuinţele şi de obiceiurile lor. Apoi, 
chiar în aceeaşi noapte, împreună cu o sută de soldaţi pe care îi 
comanda personal, pătrunse în casa fiecăruia din aceşti 
răzvrătiți şi puse să-i ucidă. 

Corpurile lor au fost aruncate în Tajo. Puțin tărăboi nocturn, 
mult sânge spălat cu grijă, iată tot ce îi făcu pe toledani să afle 
cum înţelegea regele să facă dreptate şi să administreze oraşul. 

Drept urmare nu mai murmurară şi se apucară să mănânce cu 
mult entuziasm mai întâi caii. 

Regele îi felicită. 

— N-aveţi nevoie de cai în oraş, le spuse el. Nu sunt de făcut 
drumuri prea lungi; cât despre incursiunile asupra asediatorilor, 
ei bine, le vom face pe jos. 

După cai, toledanii fură siliţi să-şi mănânce catârii. Spaniolul 
face asta doar la mare nevoie. Catârul este un animal naţional, 
este privit aproape ca un compatriot. Caii sunt sacrificați la 
cursele de tauri, dar catării sunt cei care adună din arenă caii şi 
taurii ucişi unii de alţii. 

Aşadar, toledanii îşi mâncară catârii suspinând. 

Don Pedro îi lăsă s-o facă. 

Această execuţie a catârilor trezi energia asediaţilor; ieşiră să 
caute merinde, însă Le Begue de Vilaine şi Olivier de Mauny, 
care nu-şi mâncaseră caii bretoni, îi bătură atât de straşnic încât 
fură siliţi să rămână după metereze. 

Don Pedro le dădu o nouă idee. 

Le spuse să mănânce nutreţul cailor şi al catârilor care nu-l 
mai mâncau, deoarece fuseseră sacrificați. 

Aceasta ţinu opt zile, după care trebuiră să caute altceva. 

Tocmai atunci împrejurările nu erau deloc favorabile. 

Prinţul de Wales, supărat că nu primise sumele de bani ce i le 
datora don Pedro, trimisese la Toledo trei soli pentru a prezenta 
nota cheltuielilor de război. 

Don Pedro se sfătui cu Mothril asupra acestei noi încurcături. 

— Creştinilor le place mult fastul ceremoniilor şi serbările 
publice, răspunse Mothril. Pe vremea când aveam tauri, v-aş fi 

sfătuit să le prezentaţi o cursă de tauri cât mai pompoasă, însă 
cum nu mai avem, trebuie să ne gândim la altceva asemănător. 

— Spune, spune. _ 

— Trimişii aceştia vin să vă ceară bani. Întreg oraşul aşteaptă 
răspunsul vostru: dacă refuzaţi, înseamnă că lăzile sunt goale, şi 
atunci nu vă mai puteţi bizui pe toledani. 

— Însă nu pot plăti, nu mai avem aproape nimic. 

— Ştiu bine, seniore, căci eu aveam în grijă finanţele; totuşi, 
când n-ai bani, trebuie să ai minte ascuţită. Ii veţi pofti pe soli să 
se ducă cu mare pompă la catedrală. Acolo, în prezenţa 
întregului popor, care va fi foarte încântat să vadă veşmintele 
voastre regale, aurul şi pietrele scumpe ale podoabelor 
preoţeşti, bogăţia armurilor, şi cei o sută cincizeci de cai ce mai 
rămân în oraş ca mostre ale unor curioase animale a căror rasă 
e pierdută, le veţi spune: „Seniori soli, aveţi depline puteri 
pentru a trata cu mine?” „Da”, vor spune ei „reprezentăm pe 
Alteța Sa prinţul de Wales, graţiosul nostru senior.” „Ei bine!” le 
veţi spune „Senioria Sa cere suma de bani pe care ne-am înţeles 
să i-o plătesc?” „Da”, vor răspunde ei. „Nu neg datoria”, le veţi 
spune. „Numai că ne-am înţeles, Alteţa Sa şi cu mine ca, în 
schimbul sumei datorate, să mă bucur de ocrotirea, alianţa şi 
ajutorul englezilor”. 

— Dar le-am avut, răspunse don Pedro. 

— Da, însă nu le mai aveţi şi riscaţi să aveţi contrariul... lată 
deci ce trebuie să obţineţi de la ei, înainte de toate: 
neutralitatea. Căci, dacă odată cu armata, cu Henric de 
Transtamare şi cu bretonii comandaţi de conetabil, veţi avea de 
luptat şi cu vărul vostru prinţul de Wales şi cei douăzeci de mii 
de englezi ai săi, sunteţi pierdut, sire, iar englezii îşi vor lua 
plata cu mâinile lor din rămăşiţele voastre. 

— Mă vor refuza, Mothril, pentru că nu voi plăti. 

— Dacă ar fi fost să vă refuze, ar fi făcut-o până acum. Dar 
creştinii au prea mult amor-propriu spre a-şi mărturisi unii 
altora că au fost înşelaţi. Prinţul de Wales preferă să piardă tot 
ce-i datoraţi şi să treacă drept plătit, decât să fie plătit fără să 
se cunoască acest lucru... Lăsaţi-mă să termin... deputaţii cu 
pricina vă vor soma să-i plătiţi... le veţi răspunde: „Din toate 
părţile sunt ameninţat cu ostilitățile prinţului de Wales... Dacă 
ar fi adevărat, aş prefera să-mi pierd întreg regatul decât să las 

să mai dăinuiască vreo urmă de alianţă cu un prinţ atât de 
nesincer. Juraţi-mi aşadar că de-acum în două luni Alteța Sa 
prinţul de Wales îşi va ţine, nu făgăduiala ce mi-a făcut-o de a 
mă ajuta, ci pe aceea pe care a făcut-o înainte, şi anume de a fi 
neutru şi, peste două luni, jur pe sfânta Evanghelie aici de faţă, 
veţi fi plătiţi: am banii gata pregătiţi”. Deputaţii vor jura pentru 
a avea dreptul de a se înapoia repede în ţinutul lor; atunci 
poporul vostru se va veseli şi se va simţi uşurat, sigur de a nu 
mai avea noi duşmani, şi, după ce şi-a mâncat caii şi catârii, va 
mânca toţi şobolanii şi şopârlele din Toledo, care sunt în număr 
destul de mare, din cauza vecinătăţii stâncilor fluviului. 

— Însă peste două luni, Mothril?... 

— Nu veţi plăti, e adevărat, dar veţi fi câştigat sau pierdut 
bătălia pe care voim s-o dăm. Peste două luni nu veţi mai avea 
nevoie, învingător sau învins, să vă plătiţi datoriile, învingător, 
pentru că veţi avea credit mai mult decât vă trebuie, învins, 
pentru că veţi fi mai mult decât insolvabil. 

— Dar jurământul meu pe Evanghelie? 

— Aţi spus adeseori că vă faceţi mahomedan, acum ar fi 
prilejul nimerit, prinţul meu. Devotat lui Mahomed, nu veţi mai 
avea nimic de-a face cu lisus Cristos, celălalt profet. 

— Păgân dezgustător! murmură don Pedro. Ce sfaturi îmi dă! 

— Nu zic ba, răspunse Mothril. Însă credincioşii voştri creştini 
nu vă dau niciunul - ale mele preţuiesc deci mai mult. 

Don Pedro, după o îndelungă chibzuinţă, îndeplini punct cu 
punct planul lui Mothril. 

Ceremonia fu impunătoare, toledanii îşi uitară foamea la 
vederea măreţi- ilor curţii şi la spectacolul unei pompe 
războinice. 

Don Pedro dădu dovadă de atâta mărinimie, rosti discursuri 
atât de frumoase şi jură într-un mod atât de solemn, încât 
trimişii, după ce jurară neutralitatea, părură mai fericiţi decât 
dacă ar fi fost plătiţi cu bani peşin. 

„La urma urmelor ce-mi pasă, zicea don Pedro, asta are să 
dureze cât voi dura eu.” 

Se întâmpla să aibă mai mult noroc decât spera, căci, după 
prevederile lui Mothril, mari întăriri de forţe africane sosiră pe 
Tajo şi forţară liniile duşmane pentru a aproviziona Toledo, 
astfel încât don Pedro numărându-şi forţele, se văzu 

comandantul unei armate de optzeci de mii de oameni, compusă 
atât din evrei şi sarazini cât şi din portughezi şi castiliani. 

El se ţinuse deoparte pe toată durata acestor pregătiri, 
cruţându-şi fiinţa cu o grijă deosebită şi nelăsând nimic pe 
seama întâmplării care putea, printr-un accident răzleţ, să-l facă 
să piardă rezultatul unei mari lovituri pe care o plănuia. 

Don Henric, dimpotrivă, îşi şi organizase o guvernare ca un 
rege ales, sigur pe tronul lui. Voia ca încă de a doua zi după 
acţiunea ce i-ar fi dat în stăpânire coroana, această regalitate să 
fie solidă şi sănătoasă întocmai ca aceea pe care ar fi consfințit- 
o o pace îndelungată. 

Agenor, în vremea acestor dispute, avea privirile aţintite 
asupra Montielului şi ştia, folosindu-se de nişte spioni bine 
plătiţi, că Mothril, instalându-şi un cordon de trupe între castel 
şi Toledo, se ducea aproape în fiecare zi, călare pe un cal arab, 
uşor ca vântul, să o viziteze pe Aissa, restabilită în întregime de 
pe urma rănii. 

Încercase toate mijloacele pentru a pătrunde în castel, sau 
pentru a o înştiinţa pe Aissa, dar nu reuşise. 

Pe Musaron îl apucaseră frigurile tot visând ce tertipuri să 
mai folosească. 

În sfârşit, Agenor nu vedea scăparea decât într-o luptă 
generală dată cât mai curând care i-ar îngădui să-l ucidă cu 
mâna lui pe don Pedro şi să-l prindă pe Moithril viu, astfel încât 
să poată, cu preţul răscumpărării acestei vieţi ticăloase, să o 
dobândească pe Aissa liberă şi nevătămată. 

Acest gând plăcut, vis ce nu mai contenea, îi obosea creierul 
tânărului cu înflăcărată lui stăruinţă. 

Fusese cuprins de un dezgust adânc faţă de tot ceea ce nu era 
război activ şi hotărâtor; şi întrucât făcea parte din consiliul 
şefilor, părerea lui era mereu să lase asediul şi să-l silească pe 
don Pedro la o bătălie în câmp deschis. 

Întâlnea adversari serioşi în consiliu, căci armata lui Henric 
nu se ridica la mai mult de douăzeci de mii de oameni, şi mulţi 
ofiţeri gândeau că ar fi fost o nebunie să se aventureze într-o 
partidă atât de frumoasă cu şanse atât de puţine. 

Dar Agenor răspundea că dacă don Henric nu avea la 
dispoziţie decât douăzeci de mii de oameni de când dăduse 
manifestul, dacă nu s-ar face cunoscut printr-o lovitură de 

răsunet, forţele sale aveau să scadă în loc să crească, în vreme 
ce zilnic fluviul Tajo îi aducea lui don Pedro întăriri de sarazini 
şi portughezi. 

— Oraşele se  neliniştesc şi oscilează între cele două 
stindarde, spunea el; iată dibăcia cu care don Pedro vă sileşte să 
nu treceţi la acţiune şi acest lucru este pentru toţi o dovadă a 
neputinței noastre. Părăsiţi Toledo pe care nu-l veţi cuceri. 
Ţineţi seama că dacă veţi fi învingători, oraşul va fi silit să se 
predea, în vreme ce acum nimic nu-l sileşte; dimpotrivă, planul 
lui Mothril este adus la îndeplinire. Veţi fi închişi între zidurile 
de piatră şi cele de oţel. În spatele vostru aveţi fluviul Tajo pe 
care se află optzeci de mii de luptători. Va trebui să nu mai 
luptaţi decât spre a muri cât mai frumos. Astăzi puteţi ataca 
spre a învinge. 

Fondul acestei cuvântări era interesat; dar ce sfat bun nu are 
la bază un interes cât de mic! 

Conetabilul avea mintea prea ageră şi destulă experienţă a 
războiului pentru a nu-l sprijini pe Mauleon. Mai rămânea 
şovăiala regelui, care risca mult dând o lovitură la întâmplare 
fără a-şi fi luat toate măsurile de prevedere. 

LXXI 


BĂTĂLIA DE LA MONTIEL 


Don Pedro era tot atât de grăbit ca şi Agenor să intre în 
stăpânirea bunului pe care, după coroană, îl dorea cel mai mult 
pe lume. 

De fiecare dată când noaptea, după ce îşi termina treburile, 
putea, ocrotit de un gard viu format din soldaţi devotați lui 
Mothril, să alerge la Montiel şi să o privească un sfert de oră pe 
frumoasa Aissa, atât de palidă şi atât de tristă, regele se simţea 
fericit. 

Mothril nu-i acorda această fericire decât rareori. Planul 
sarazinului era bine ticluit, laţul lui bine întins prinsese prada; 
nu mai era vorba acum decât să-l păzească, deoarece un rege 
prins în cursă este ca un leu prins în capcană: niciodată nu eşti 
mai puţin sigur că îl stăpâneşti decât atunci când l-ai prins. 

Don Pedro îi cerea lui Mothril să i-o dea pe Aissa; făgăduise 
să o ia în căsătorie, să o urce pe tron. 

„Nu”, răspundea Mothril, „un rege nu-şi sărbătoreşte nunta în 
ajunul unei bătălii, nu se cade ca atunci când atâţia bărbaţi 
viteji mor pentru el, regele să se ocupe de dragoste. Aşteptaţi 
victoria, atunci totul vă va fi îngăduit”. 

Astfel îl ţinea în frâu pe regele ce tremura de nerăbdare. 

Totuşi ideea lui era destul de străvezie, şi don Pedro ar fi 
recunoscut-o uşor dacă n-ar fi fost cu ochii legaţi. 

Mothril voia să facă din Aissa regina Castiliei, dar ştia că 
această unire a creştinului cu o mahomedană avea să răscoale 
creştinătatea, că atunci toată lumea avea să-l părăsească pe don 
Pedro, că sarazinii, de atâtea ori înfrânți, vor fi gata să 
recucerească Spania şi să se instaleze acolo pentru totdeauna. 

Mothril ar fi ajuns atunci regele Spaniei, Mothril atât de mult 
prețuit de compatrioţii săi, el care de zece ani îi călăuzea pas cu 
pas pe acest pământ al făgăduinţei, cu progrese simţitoare 
pentru toţi, în afară de regele ameţit sau nebun. 

Însă dând-o pe Aissa şi înlăturând astfel o revenire a furiei lui 
don Pedro, trebuia totuşi să nu acţioneze decât încet şi sigur; de 
aceea  Mothril aştepta o izbândă hotărâtoare care să-i 
nimicească pe cei mai înverşunaţi duşmani pe care maurii 
puteau să-i întâlnească în Spania. Trebuia ca, în numele lui don 
Pedro, maurii să câştige o mare bătălie, pentru a-i ucide pe 
Henric de Transtamare, pe Bertrand Duguesclin şi pe toţi 
bretonii, arătând în sfârşit creştinătăţii că Spania era un pământ 
ce se deschidea uşor, când era vorba să se sape în el morminte 
pentru năvălitori. 

Trebuia de asemenea ca cea mai mare piedică a planurilor lui 
Mothril, Agenor de Mauleon să fie ucis pentru ca fata, 
îmblânzită mai întâi prin făgăduieli şi prin siguranţa unei 
apropiate reîntâlniri, apoi descurajată de moartea sigură pe 
câmpul de luptă, să se lase târâtă de deznădejde ca să-l 
slujească pe Mothril pe care n-avea să-l mai bănuie de trădare. 

Maurul îşi înmulţi gingăşiile şi îngrijirile, merse până acolo 
încât îl învinui pe Hafiz de a fi fost înţeles cu dona Maria pentru 
a-l înşela pe Agenor sau a-l pierde. Hafiz murise aşa că nu mai 
putea să se dezvinovăţească. 

Îi aducea Aissei veşti adevărate sau născocite despre Agenor. 

— Se gândeşte la dumneata, spunea el, te iubeşte, se află în 
preajma seniorului său, conetabilul, şi nu scapă niciun prilej de 
a intra în legătură cu emisarii ce-i trimit pentru a afla veşti. 

Aissa, liniştită de aceste cuvinte, aştepta cu nerăbdare. Găsea 
chiar un oarecare farmec în această despărţire, care îi garanta 
că Mauleon se gândea să se apropie de ea. 

Îşi petrecea zilele în apartamentul cel mai retras al castelului. 

Acolo, singură cu femeile ei, trândăvind şi visând, privea 
îndelung câmpia de la înălţimea unei ferestre aşezate deasupra 
prăpastiei, pe stâncile de la Montiel. 

Atunci când don Pedro venea s-o viziteze, avea pentru el o 
bunăvoință rece şi măsurată care la femeile ce nu sunt în stare 
să se prefacă, este supremul efort de făţărnicie. O răceală atât 
de neînţeleasă încât înfumuraţii o iau uneori drept sfiala unui 
început de iubire. 

Regele nu întâmpinase niciodată vreo rezistenţă. Cea mai 
mândră dintre femei, Maria Padilla, îl iubise, îl preferase 
înaintea oricui. Cum n-ar fi crezut în iubirea Aissei, mai cu 
seamă de când moartea Mariei şi calomniile lui Mothril îl 
convinseseră că inima fetei era neatinsă de vreun gând de 
dragoste. 

Mothril îl supraveghea cu multă atenţie pe rege la fiecare din 
vizitele sale. Fiecare cuvânt al prinţului avea valoare pentru el, 
şi nu îngăduia ca Aissa să-i răspundă vreun cuvânt. Starea ei de 
boală avea nevoie neapărat de linişte, spunea el. Şi apoi se 
temea mereu de vreo înţelegere între don Pedro şi oamenii 
castelului, înţelegere prin care ar fi predat-o pe Aissa regelui, 
aşa cum se întâmplase cu atâtea alte femei. 

Mothril, stăpân absolut la Montiel, îşi luase deci toate 
măsurile. Cea mai bună din toate era s-o convingă pe Aissa că se 
învoia la dragostea ei pentru Agenor. Or, tânăra era convinsă. 

Astfel că în ziua în care Mothril trebui să părăsească Montiel- 
ul spre a merge să ia comanda trupelor africane sosite pentru 
bătălie, nu avu de făcut decât două recomandări, una 
locotenentului său, alta Aissei. 

Locotenentul era acelaşi care, înainte de lupta de la 
Navarette, apărase atât de stângaci litiera Aissei, însă ardea de 
dorinţa de a-şi face iertată greşeala. Era mai mult soldat decât 
un servitor. Nefiind în stare să se coboare până la nelegiuirile 
lui Hafiz, nu înţelegea decât ascultarea datorată şefului şi 
respectul datorat poruncilor religioase. 

Aissa, la rândul ei, nu înţelegea decât un singur lucru - să se 
unească pe veci cu Mauleon. 

— Plec la luptă, îi zise Mothril. Am căzut la învoială cu 
seniorul de Mauleon, să ne cruţăm unul pe altul în bătălie. De va 
fi învingător, trebuie să vină să te ia din acest castel, ale cărui 

porţi i le deschid, şi vei fugi împreună cu el şi cu mine, dacă mă 
iubeşti ca pe un tată. De va fi învins, vine la mine, îl aduc la 
dumneata şi îmi va datora odată cu viaţa şi unirea cu 
dumneata... Ai să mă iubeşti, Aissa, pentru atâta devotament? 
Inţelegi că dacă regele don Pedro ar afla un singur cuvânt, ar 
bănui o singură idee din acest plan, capul meu s-ar rostogoli la 
picioarele lui în mai puţin de o oră, şi ai rămâne pentru 
totdeauna pierdută pentru bărbatul pe care-l iubeşti? 

Aissa nu ştia cum să-şi mai arate recunoştinţa şi salută ziua 
aceea de doliu şi de sânge ca pe zorile eliberării şi fericirii ei. 

După ce o pregăti astfel pe fată, dădu instrucţiuni 
locotenentului. 

— Hassan, îi spuse el, Profetul va hotărî viaţa şi soarta lui don 
Pedro. Vom da bătălia. Dacă vom fi învinşi, sau chiar dacă vom fi 
învingători, dar în seara bătăliei eu nu mă voi fi înapoiat la 
castel, înseamnă că sunt rănit, mort sau prizonier; atunci vei 
deschide uşa donei Aissa, iată cheia, o vei ucide împreună cu 
cele două femei ale sale şi le vei arunca din vârful stâncii în 
râpă, pentru că nu se cuvine ca nişte bune musulmane să fie 
expuse batjocurilor unui creştin, chiar de s-ar numi el don Pedro 
sau Transtamare! Veghează mai bine decât la Navarette. Acolo 
iscusinţa ta a dat greş. Te-am iertat, te-am lăsat să trăieşti; de 
data asta Profetul te-ar pedepsi. Jură-mi aşadar să-mi 
îndeplineşti poruncile. 

— Jur! spuse cu răceală Hassan. Şi, după ce vor fi moarte cele 
trei femei, mă voi înjunghia şi eu, pentru ca duhul meu să 
vegheze asupra lor. 

— Mulţumesc, răspunse Mothril trecându-i pe după gât 
colanul său de aur. Eşti un bun slujitor şi dacă vom fi biruitori, 
vei avea comanda acestui castel. Dona Aissa să nu cunoască 
până în ultima clipă soarta ce-i e hărăzită, e femeie, e slabă, nu 
trebuie să sufere moartea decât o singură dată! Dar izbânda, se 
grăbi el să spună, nu cred să ne poată scăpa. Astfel că porunca 
mea este o măsură de prevedere la care nu vom avea nevoie să 
recurgem. 

Vorbind astfel, Mothril îşi luă armele, cel mai bun cal, porunci 
să fie urmat de zece oameni devotați şi, lăsând lui Hassan 
comanda cetăţii, plecă în toiul nopţii să-l întâlnească pe don 
Pedro, care îl aştepta cu nerăbdare. 

Mothril se bizuia pe această biruinţă şi nu se înşela. Iată care 
erau şansele: patru contra unu. Ajutoare proaspete ce soseau în 
fiecare clipă, tot aurul din Africa, împins în Spania printr-o 
voinţă tăcută şi de neclintit, aceea a unei cuceriri, plan niciodată 
părăsit, însă adesea zădărmnicit, în vreme ce unii cavaleri din 
Europa nu luptau acolo decât din lăcomie, alţii dintr-o îndatorire 
religioasă, toţi însă cu destulă reţinere şi gata să se lase 
păgubaşi în caz de înf rângere. 

Dacă nişte planuri atât de bine puse la cale au fost zădărnicite 
vreodată, în chip ciudat, acest lucru s-a întâmplat cu prilejul 
bătăliei pe care istoria a numit-o bătălia de la Montiel. 

Don Pedro, nerăbdător, îşi îngrămădi toate trupele între 
Montiel şi Toledo. 

Ele acopereau două leghe de teren şi se eşalonau până în 
munţi, atât cavalerie cât şi infanterie, într-o ordine desăvârşită. 

Don Henric nu mai putea şovăi. Să evite înfruntarea era 
ruşinos pentru un pretendent care, la rândul său, în Castilia, 
arborase această deviză: 

„Voi rămâne aici, rege sau mort!” 

Se duse deci să-l întâlnească pe conetabil şi îi spuse: 

— De data asta, seniore Bertrand, pun în mâna dumitale grija 
regatului meu. Dumneata vei comanda. S-ar putea să fii mai 
norocos ca la Navarette însă nu vei fi nici mai viteaz, nici mai 
iscusit. Fiind creştin, desigur că ştii că ceea ce Dumnezeu nu 
îngăduie prima dată, poate îngădui altădată. 

— Aşadar, comand,sire! exclamă conetabilul cu viociciune. 

— Ca un rege. Eu sunt primul sau ultimul dumitale 
locotenent, răspunse regele. 

— Îmi spuneţi ceea ce regele Carol al V-lea, înțeleptul şi 
gloriosul meu stăpân, mi-a spus la Paris când mi-a înmânat 
spada de conetabil! 

— Şi ce ţi-a spus, viteazule Bertrand? 

— Mi-a spus următoarele, sire: „Disciplina nu prea e 
respectată în armatele mele, care se pierd din lipsă de supunere 
şi de dreptate. Sunt unii prinți care roşesc dacă ascultă de un 
simplu cavaler; dar niciodată o bătălie n-a fost câştigată fără 
buna înţelegere a tuturor şi voinţa unuia singur. Astfel că vei 
comanda, Bertrand, şi orice cap neascultător, de-ar fi chiar al 
propriului meu frate, se va pleca sau va cădea dacă nu vrea să 

se supună”. 

Aceste cuvinte, rostite în faţa întregului consiliu, aminteau pe 
departe nenorocirea de la Navarette, când imprudenţa lui don 
Tellez şi a lui don Sancho, fraţii regelui, pricinuiseră distrugerea 
unei mari părţi a armatei. 

Prinții prezenţi auziră cuvintele lui Duguesclin şi roşiră. 

— Seniore conetabil, zise regele, am spus că dumneata vei 
comanda, deci eşti stăpân. Pe oricine de-aici care nu va face 
după dorinţa sau porunca dumitale, îl voi lovi eu însumi cu 
securea asta, fie el aliat, rudă sau fratele meu. Căci cine mă 
iubeşte trebuie să-mi dorească izbânda, iar eu nu voi învinge 
decât prin supunerea tuturor faţă de cel mai înţelept căpitan al 
creştinătăţii. 

— Aşa să fie, răspunse Duguesclin, primesc comanda. Mâine 
vom da bătălia. 

Conetabilul îşi petrecu toată noaptea ascultând rapoartele 
spionilor şi curierilor săi. 

Unii anunțau că noi bande de sarazini debarcau la Cadix. 

Alţii informau despre distrugerile aduse ogoarelor, pe care cei 
optzeci de mii de oameni le pustiau de o lună întreagă de parcă 
ar fi fost un stol de lăcuste. 

— E timpul să se termine cu toate astea, îi spuse conetabilul 
regelui, căci oamenii aceia vă vor mistui regatul în aşa hal încât 
după biruinţă nu are să vă mai rămână nicio fărâmă. 

Agenor, şi voios, dar şi cu inima strânsă totodată, aşa cum se 
întâmplă în ajunul unui eveniment pe care îl doreşti, dar care 
trebuie să hotărască o chestiune importantă, Agenor îşi înşela 
durerile şi îngrijorarea prin desfăşurarea unei activităţi 
uimitoare. 

Mereu călare, ducea ordine, aduna şi grupa companii, 
recunoştea terenul şi stabilea fiecărei trupe locul pentru a doua 
zi. 

Duguesclin îşi împărţi armata în cinci corpuri. 

Patru mii cinci sute de călăreţi, comandaţi de Olivier 
Duguesclin şi Le Begue de Vilaine, formau avangarda. 

Francezii şi spaniolii de elită, în număr de şase mii, formau 
corpul de armată comandat de don Henric de Transtamare. 

Aragonezii şi ceilalți aliaţi rămaseră în ariergardă. 

O rezervă de patru sute de călăreţi, comandată de Olivier de 

Mauny, avea să asigure retragerea. 

Conetabilul şi-i păstrase pe cei trei mii de bretoni comandaţi 
de mezinul de Mauny, de Carlonnet, de La Houssaie şi de 
Agenor. 

Această trupă, călărind nişte cai vânjoşi şi compusă din 
oameni de neînvins, trebuia, întocmai ca un braţ puternic, să se 
năpustească pretutindeni unde ochiul şefului ar fi socotit 
necesar să se intervină pentru obţinerea izbânzii. 

Bertrand îşi trezi soldaţii înainte de ivirea zorilor şi fiecare 
merse liniştit la postul său, astfel încât la răsăritul soarelui 
armata se găsea în ordine de bătaie fără oboseală şi fără 
tărăboi. 

Nu le ţinu cuvântări lungi. 

— Gândiţi-vă numai, le spuse el, că aveţi fiecare patru 
duşmani de ucis, dar că voi faceţi cât zece. Această adunătură 
de mauri, de evrei, de portughezi, nu poate ţine piept ostaşilor 
încercaţi ai Franţei şi Spaniei. Loviţi fără milă, ucideţi tot ce nu 
este creştin. Niciodată n-am făcut să se verse sânge de dragul 
sângelui; astăzi nevoia face din această vărsare de sânge o lege 
pentru noi. Nu există nicio legătură între mauri şi spanioli. Se 
urăsc unii pe alţii. Numai interesul îi uneşte; dar de îndată ce 
maurii se vor vedea sacrificați şi spaniolii cruţaţi, de îndată ce 
vor vedea că în învălmăşeală creştinii sunt cruţaţi, iar pagânii 
ucişi, neîncrederea se va strecura în rândurile maurilor, şi după 
ce prima deznădejde va trece, se vor întoarce repede spre 
salvare. Ucideţi deci şi fără nicio milă! 

Această cuvântare produse efectul dorit. Un entuziasm de 
nedescris cuprinse întreaga armată. 

În vremea aceasta don Pedro se afla la treabă, era văzut cum 
manevrează cu greutate batalioanele africane, nedisciplinate, 
dar în număr destul de mare, ale căror arme şi veşminte măreţe 
străluceau în bătaia soarelui ce răsărea. 

Când Duguesclin văzu această mulţime nenumărată din vârful 
unei coline, pe care o alesese drept observator, se temu ca nu 
cumva numărul mic al soldaţilor lui să dea prea multă încredere 
adversarilor. Împărţi deci în două rândurile din spate pentru a le 
lărgi pe cele din faţă, în aşa fel încât să se creadă că sunt la fel. 

Afară de aceasta, puse să se înfigă îndărătul colinelor 
mănunchiuri de steaguri, pentru ca sarazinii să creadă că sub 


ALEXANDRE DUMAS 


acele steaguri se aflau soldaţi. 

Don Pedro văzu toate astea, geniul său creştea odată cu 
primejdia. Adresă o cuvântare convingătoare spaniolilor săi 
credincioşi şi făgăduieli strălucite sarazinilor. Dar oricât de 
strălucite ar fi fost, ele nu puteau valora cât speranţele pe care 
aliaţii săi le puneau în prada ce le-ar fi rămas de la el. 

Trâmbiţele din tabăra lui don Pedro sunară, cele ale lui 
Duguesclin răspunseră numaidecât, şi un mare cutremur, 
asemănător cu cel făcut de două lumi care s-ar repezi una spre 
alta, zgudui pământul şi chiar copacii de pe coline. 

De la primele lovituri se văzu efectul recomandării lui 
Duguesclin. Bretonii, nevoind să facă prizonieri mahomedani şi 
ucigând totul, în vreme ce-i cruţau pe creştini, strecurară o 
adâncă neîncredere în mintea pagânilor, şi această neîncredere 
se răspândi ca un fior în rândurile sarazinilor făcând să le scadă 
avântul. 

Îşi închipuiră că exista o înţelegere între creştinii celor două 
părţi şi că sarazinii ar fi singurele victime indiferent dacă Henric 
ar fi învins sau învingător. 

Linia lor de bătaie fusese atacată chiar de fratele lui 
Duguesclin şi Le Begue de Vilaine; aceşti neînfricaţi bretoni 
făcură un astfel de măcel în jurul lor încât şefii fură ucişi, şi 
însuşi prinţul Bennemarine, iar maurii fură cuprinşi de frică, 
după ce primul lor corp de trupe fusese hăcuit. 

Al doilea eşalon şovăia însă înainta destul de cutezător. 
Duguesclin ordonă asaltul celor trei mii de bretoni ai săi şi îi izbi 
cu atâta putere încât jumătate din ei făcură calea-ntoarsă. 

Acesta fu al doilea măcel: generali, nobilime, soldaţi, totul fu 
ucis. Nu reuşi să scape niciunul. 

Duguesclin se înapoie la postul său şi, plin de năduşeală, 
ştergându-şi faţa, îl văzu pe regele Henric care se înapoia şi el 
din urmărire; şi, după cum era ordinul, îşi reluă locul împreună 
cu ai săi. 

— Să fie într-un ceas bun, seniorii mei, zise Bertrand, iată că 
totul merge bine şi aproape de la sine. Noi n-am pierdut decât 
aproape o mie de oameni, pe când douăzeci şi cinci de mii de 
sarazini se află la pământ, priviţi ce morman! Totul merge bine. 

— Numai să ţină aşa! murmură Henric. 

— Cel puţin ne dăm toată osteneala, răspunse conetabilul. Ia 

uitaţi-vă la Mauleon cum aleargă după al treilea eşalon de 
sarazini comandat de Mothril. Maurul l-a văzut şi porunceşte să- 
l încercuiască, iată că au şi pornit călăreţii. Are să fie ucis. 
Sunati retragerea, trâmbiţaşi. 

Zece trompete sunară, Agenor trase cu urechea şi, supus ca şi 
când ar fi îndeplinit un exerciţiu de manej, se înapoie la post sub 
o grindină de săgeți care îi ciocăniră buna lui armură. 

— Acum, zise conetabilul, avangarda mea îi va ataca pe 
spanioli; sunt trupe bune, seniorii mei, şi nu vom scăpa chiar 
aşa ieftin. Aici trebuie să ne împărţim în trei grupuri şi să 
atacăm din trei părţi. Regele, urmă el, o va lua la stânga, Olivier 
la dreapta. Eu aştept. 

După cum se vede, el nu se atingea nici de rezervă, nici de 
cavaleria uşoară. 

Spaniolii primiră izbitura ca nişte oameni care voiau să moară 
sau să învingă. 

Henric, atacând grupul lui don Pedro, întâlni rezistenţa urii şi 
a curajului inteligent. 

Cei doi regi se zăreau de departe şi se amenințau fără a putea 
să se ajungă. În jurul lor se ridicau munţi de oameni şi de arme 
ce se izbeau una de alta, apoi acei munţi se prăbuşeau de parcă 
ar fi fost înghiţiţi, şi pă-mântul bea în valuri sângele. 

Trupa lui Henric slăbi deodată; don Pedro se afla în avantaj, 
el lupta nu ca un soldat, ci ca un leu. Unul din scutierii săi 
fusese ucis, el schimbă pentru a doua oară calul, însă nu avea 
nicio rană, iar braţul său mânuia cu atâta dibăcie şi măsură 
securea încât fiecare lovitură dobora un om. 

Henric se văzu înconjurat de maurii lui Mothril şi de Mothril 
însuşi care era tigru dacă don Pedro era leu. Seniorii francezi 
fură seceraţi din plin de iataganele maurilor; rândurile lor 
începeau să se subţieze, iar săgețile ajungeau până la pieptul 
regelui; unul mai cutezător reuşise să-l atingă cu lancea. 

— E timpul, strigă conetabilul. Inainte, prieteni, Notre-Dame 
Duguesclin să ne ducă la izbândă. 

Cei trei mii de bretoni se urniră cu un zgomot îngrozitor, şi 
aşezaţi în unghi, pătrunseră ca un cui în corpul de armată al lui 
don Pedro care era de douăzeci de mii de oameni. 

Agenor avea în sfârşit îngăduinţa, atât de arzător dorită, să 
lupte şi să-l prindă pe Mothril. 

Într-un sfert de oră rândurile spaniolilor fură destrămate, 
zdrobite. Cavaleria maură nu putu ţine piept presiunii 
cavalerilor în armură şi loviturilor cumplite de lăncii. 

Mothril voi să fugă, însă îi întâlni pe aragonezi şi pe oamenii 
lui Begue de Vilaine, comandaţi de Mauleon. 

Trebuia să treacă cu orice preţ, căci altfel s-ar fi trezit închis 
de zidul acela îngrozitor; Agenor se şi credea stăpân pe viaţa şi 
libertatea lui Mothril; însă acesta, cu trei sute de oameni cel 
mult, străpunse rândurile bretonilor, pierdu două sute cincizeci 
de călăreţi, şi trecu; în trecere reteză cu o lovitură de iatagan 
capul calului lui Agenor care îl urmărea la doi paşi. 

Agenor se rostogoli în ţărână, Musaron azvârli după maur o 
săgeată care se pierdu şi Mothril, asemenea lupului care fuge, 
dispăru îndărătul grămezilor de cadavre, în direcţia Montiel. 

În clipa aceea, don Pedro îi vedea pe ai săi prăbuşindu-se. 
Simţea, ca să zicem aşa, pe faţa lui răsuflarea celor mai 
înverşunaţi duşmani ai săi. Unul din ei îi zdrobi creasta coifului 
de aur şi îi ucise portdrapelul; ceea ce făcea ruşinea prinţului 
salvă omul. 

În felul acesta don Pedro nu mai era de recunoscut, în jurul 
lui măcelul continua fără întrerupere. Tocmai atunci un cavaler 
englez cu armura neagră, cu viziera lăsată cu grijă pe faţă, îi luă 
calul de căpăstru şi îl trase dincolo de câmpul de luptă. 

Patru sute de călăreţi ascunşi înapoia unei măguri de către 
prevăzătorul prieten îl escortară singuri pe regele fugar. Era tot 
ce-i mai rămăsese lui don Pedro din cei optzeci de mii de oameni 
care luptaseră pentru el la începutul zilei. 

Întrucât câmpia se acoperea de fugari în toate direcţiile, 
Bertrand nu putu deosebi trupa regelui de celelalte bande 
împrăştiate; nu se ştia nici măcar dacă don Pedro era viu sau 
mort. Conetabilul îşi aruncă deci la întâmplare rezerva şi pe cei 
o mie cinci sute de călăreţi ai lui Olivier de Mauny asupra 
tuturor fugarilor; însă don Pedro reuşi să se depărteze, datorită 
iuţelii cailor săi. 

Nu se mai gândi nimeni să-l urmărească, de altfel nici nu l-ar 
fi recunoscut. Pentru toţi, el nu mai era decât un fugar obişnuit. 

Dar Agenor, care cunoştea drumul spre Montiel, şi interesul 
ce-l mâna pe don Pedro într-acolo, Agenor pândea înspre partea 
aceea. 

Îl văzuse pe Mothril alergând în direcţia castelului, îşi dădu 
seama cine era englezul atât de binevoitor faţă de don Pedro. 

Văzu trupa celor patru sute de călăreţi ce escortau un om 
care se afla cu mult înaintea lor, datorită iuţelii splendidului său 
cal. 

Îl recunoscu pe rege după casca zdrobită, după pintenii de 
aur mânjiţi de sânge, îl recunoscu după înflăcărarea cu care 
privea de departe turnurile Montielului. Agenor îşi aruncă 
privirile împrejur spre a vedea dacă vreo trupă putea să-l ajute 
să-l urmărească pe preţiosul fugar şi să taie retragerea celor 
patru sute de călăreţi. 

Nu-l văzu decât pe Le Begue de Vilaine cu o mie o sută de 
călăreţi care, gâfâind, se odihneau puţin înainte de a porni ca şi 
ceilalţi în urmărirea generală. 

Bertrand era destul de departe, căutând să-i împrăştie pe 
fugari şi să desăvârşească izbânda în toate punctele. 

— Domnule, îi spuse Agenor lui Begue, vino repede în ajutorul 
meu, dacă vrei să-l prinzi pe regele don Pedro, căci el este cel 
care fuge colo spre castel. 

— Eşti sigur? întrebă Le Begue. 

— Ca de viaţa mea, domnule! răspunse Mauleon. L-am 
recunoscut pe omul care comandă călăreţii, este Caverley. Fără 
îndoială că nu face o atât de bună escortă regelui decât pentru 
a-l prinde în tihnă şi a-l vinde, e meseria lui... 

— Da, zise Le Begue, însă nu trebuie ca un englez să dea 
această frumoasă lovitură când sunt aici atâtea viteze lăncii 
franceze. 

Şi, întorcându-se către călăreţii săi spuse: 

— Încălecarea, toţi! şi zece oameni să mei să-l înştiinţeze pe 
domnul conetabil că ne ducem spre Montiel să-l prindem pe 
regele învins. 

Bretonii porniră în urmărire cu atâta furie încât îi ajunseră pe 
călăreţii din escortă. 

Numaidecât, şeful englez îşi împărţi trupa în două coloane: 
una îl urma pe cel ce se presupunea a fi regele, cealaltă se 
pregăti să ţină piept bretonilor. 

— Atacaţi! atacați! striga Mauleon. Nu vor decât să câştige 
timp pentru ca regele să intre în Montiel. 

Din nefericire pentru bretoni, în faţa lor se deschidea un 

defileu; nu se putură strecura decât câte şase pentru a-i ajunge 
pe englezii fugari. 

— Avem să-i pierdem! Ne scapă! striga Mauleon. Curaj, 
bretoni, curaj! 

— Da, vom scăpa, bearnez afurisit! urlă cavalerul englez, 
şeful acelei escorte. De altfel, dacă vrei să ne prinzi, vino! 

Vorbea cu atâta încredere, deoarece Agenor, târât de 
entuziasmul şi ura lui, le-o luase înainte tuturor însoţitorilor şi 
se trezi aproape singur în faţa celor două sute de lăncii engleze. 

Cutezătorul tânăr nu se opri în faţa acestei primejdii 
groaznice. Îşi înfipse pintenii şi mai mult în coapsele calului alb 
de spumă. 

Caverley era îndrăzneţ şi cruzimea lui firească se potrivea de 
altfel cu o izbândă care părea sigură. 

Aflat în mijlocul oamenilor săi, îl aştepta pe Mauleon 
proptindu-se cât mai bine în scări. 

Se văzu atunci un spectacol curios, acela al unui cavaler 
repezindu-se orbeşte spre cele două sute de lăncii îndreptate 
asupra lui. 

— O! ce englez laş, strigă de departe Le Begue... o! laşule, 
laşule... Opreşte, Mauleon, prea mult curaj cavaleresc. 

Caverley fu cuprins de ruşine; la urma urmelor, era şi el 
cavaler, şi datora o lovitură de lance în cinstea pintenilor săi de 
aur şi a naţiunii sale. 

leşi din rânduri şi se pregăti de luptă. 

— Am de dinainte spada ta, îi strigă el lui Mauleon, care 
înainta ca fulgerul. Aici nu mai e ca în peştera de la Montiel şi, 
peste puţin, voi avea întreaga armură. 

— Atunci ia mai întâi lancea, răspunse tânărul dând o lovitură 
atât de furioasă cu lancea încât englezul fu azvârlit din şa, 
zdrobit, culcat la pământ împreună cu calul său. 

— Ura! strigară bretonii beţi de bucurie şi înaintând mereu. 

Văzând acestea, englezii o luară la fugă înapoi şi căutară să-i 
ajungă pe tovarăşii lor care goneau la larg, părăsindu-l pe rege 
pe care calul îl ducea în galop spre Montiel. 

Caverley voi să se ridice, însă avea şalele zdrobite; calul, 
vrând să se degajeze, îi dădu o lovitură de copită în piept şi îl 
ţinţui din nou pe pământul scăldat de un val de sânge negru. 

— La naiba! murmură el, s-a sfârşit, nu voi mai aresta pe 

nimeni... iată-mă mort. 

Şi căzu din nou. 

În aceeaşi clipă întreaga cavalerie bretonă sosi şi cei o mie o 
sută de cai acoperiţi în fier trecură ca un uragan peste cadavrul 
zdrobit al vestitului prinzător de regi. 

Însă această întârziere îl salvă pe don Pedro. În zadar, prin 
sforţări eroice, Le Begue îndemna oamenii şi animalele să-şi 
întreiască puterile. 

Bretonii goneau ca nişte turbaţi, cu riscul să-şi omoare caii, 
dar nu ajunseră pe urmele lui don Pedro decât în momentul 
când prinţul trecea de prima barieră a castelului, aflându-se 
acum în siguranţă, căci poarta se închisese. Aduse laude lui 
Dumnezeu de a-l fi scăpat şi de astă dată. Cât despre Mothril, 
acesta intrase cu un sfert de oră mai înainte. 

Le Begue, dăznădăjduit, îşi smulgea părul din cap. 

— Aveţi răbdare, domnule, zise Agenor, să nu pierdem 
vremea şi să împresurăm locul; ceea ce n-am făcut astăzi, vom 
face mâine. 

Le Begue îi urmă sfatul; îşi împrăştie toţi călăreţii în jurul 
castelului, şi la căderea nopţii ultima portiţă de scăpare fusese 
închisă pentru oricine ar fi încercat să iasă din Montiel. 

Tocmai atunci sosi şi Duguesclin cu trei mii de oameni şi află 
de la Agenor importanta vste. 

— Păcat că nu putem face nimic, căci cetăţuia e cu neputinţă 
de cucerit. 

— Seniore, vom vedea, răspunse Mauleon; dacă nu se poate 
intra, trebuie să recunoaştem că nici nu se poate ieşi. 

LXXII 


AISSA 


Conetabilul nu era un om prea încrezător. Despre talentele lui 
don Pedro avea o părere bună, după cum avea o părere proastă 
despre caracterul lui. 

După ce dădu ocol Montielului şi recunoscu locul, după ce se 
convinse că o pază bună şi sigură putea împiedica şi un şoarece 
să iasă din castel, zise: 

— Nu, prietene Mauleon, n-avem norocul pe care ne faci să-l 
sperăm. Nu, regele don Pedro nu s-a închis în Montiel pentru că 
ştie prea bine că ar fi blocat aici şi ar fi capturat prin foamete. 

— Vă încredinţez, monseniore, răspunse Mauleon, că Mothril 
se află la Montiel şi regele don Pedro împreună cu el. 

— Voi crede când voi vedea, zise conetabilul. 

— Câtă garnizoană are castelul? întrebă Bertrand. 

— Cam trei sute de oameni, seniore. 

— Aceşti trei sute de oameni, dacă vor vrea doar să ne azvârle 
pietre în cap, ne vor omori cinci mii de oameni fără să le fi putut 
trimite măcar o săgeată. Mâine don Henric va veni aici; acum e 
ocupat să someze Toledo să se predea; îndată după sosirea sa, 
vom chibzui dacă nu va fi mai bine să plecăm decât să pierdem 
aci o lună de zile pentru un fleac. 

Agenor voi să răspundă. Conetabilul era încăpățânat ca un 
breton, astfel că nu îngădui niciun răspuns, sau mai degrabă nu 
se lăsă convins. 

A doua zi, într-adevăr, sosi don Henric radiind de bucuria 
victoriei. 

Aducea cu el armata în culmea voioşiei şi, atunci când 
consiliul avu de chibzuit asupra chestiunii de a şti dacă don 
Pedro se afla sau nu la Montiel, regele spuse: 

— Eu gândesc ca şi conetabilul: don Pedro e prea viclean spre 
a fi alergat de bună voie să se închidă într-o cetăţuie fără ieşire. 
Trebuie deci să lăsăm aici o garnizoană slabă să supravegheze 
Montiel-ul, să forţăm castelul să capituleze pentru a nu lăsa în 
urma noastră o cetate care să se laude că n-a fost cucerită; iar 
noi vom trece mai departe, căci, slavă Domnului, mai avem 
multe de făcut, iar don Pedro nu e aici. 

Agenor se afla de faţă la discuţie. 

— Seniore, zise el, sunt prea tânăr şi prea lipsit de experienţă 
pentru a ridica glasul în mijlocul unor atât de viteji căpitani, 
însă convingerea mea este atât de puternică încât nimic nu ar 
putea-o zdruncina. L-am recunoscut pe Caverley urmărindu-l pe 
rege, însă Caverley a fost ucis! L-am văzut pe don Pedro intrând 
în Montiel, l-am recunoscut după coiful zdrobit, după scutul 
sfărâmat, după pintenii de aur mânjiţi de sânge. 

— Şi pentru ce nu s-ar putea ca însuşi Caverley să se fi 
înşelat? Şi eu am schimbat la Navarette armura cu un cavaler 
credincios, răspunse don Henric. Oare don Pedro nu putea să 
facă şi el la fel? 

Acest ultim răspuns obţinu încuviințarea tuturor. Agenor se 
văzu încă odată bătut. 

— Sper că eşti convins, îi zise regele. 

— Nu, sire, răpsunse el cu umilinţă, însă nu pot să fac nimic 
în faţa ideilor înțelepte ale Maiestăţii Voastre. 

— Trebuie să te convingi, domnule de Mauleon, trebuie să te 
convingi. 

— Am să încerc, zise tânărul, cu o durere pe care cu greu şi-o 
putea ascunde. 

Într-adevăr, ce crudă situaţie pentru un îndrăgostit atât de 
înfocat. Don Pedro era închis lângă Aissa, don Pedro scos din 
minţi de înfrângerea lui şi nemaiavând nimic de cruțat. Având în 
faţă imaginea unei morţi apropiate, de ce n-ar fi încercat acest 
prinţ lipsit de scrupule ca, înaintea agoniei, să mai guste o 
ultimă voluptate, de ce să fi lăsat-o neatinsă şi în puterea altuia 
pe fata pe care o iubea şi pe care violenţa putea să i-o aducă în 
braţe? 

De altfel, Mothril nu era şi el acolo, acel făuritor de viclenii 
dezgustătoare, în stare de orice pentru ca politica lui 
sângeroasă şi lacomă să mai facă încă un pas înainte? 

lată ce-l făcea pe Agenor să-şi piardă minţile de mânie şi de 
mâhnire. Înţelese că, păstrându-şi prea multă vreme taina, risca 
să-l piardă pe don Henric care ar fi plecat împreună cu armata 
şi conetabilul, iar atunci don Pedro, superior prin pricepere şi 
viclenie în comparaţie cu locotenenţii inamici, dezgustaţi de 
altfel de a fi fost lăsaţi în faţa Montielului, ar reuşi să evadeze 
după ce va fi sacrificat-o pe Aissa capriciului unui moment de 
plictiseală. 

Îşi luă deodată inima-n dinţi şi ceru regelui o întrevedere 
secretă. 

— Seniore, îi spuse el, iată pentru ce s-a refugiat don Pedro la 
Montiel, împotriva tuturor aparenţelor. Este o taină pe care o 
păstram, căci este a mea; însă trebuie s-o dau la iveală pentru 
interesul gloriei voastre. Don Pedro o iubeşte cu pasiune pe 
Aissa, fiica lui Mothril. Vrea să se căsătorească cu ea. Pentru 
aceasta a îngăduit el ca Mothril s-o asasineze pe dona Maria de 
Padilla, după cum pentru Maria a pus s-o ucidă pe doamna 
Blanche de Bour bon. 

— Ce spui! zise regele, Aissa se află oare la Montiel? 

— Acolo se află, răspunse Agenor. 

— Încă un lucru de care nu eşti mai sigur ca de celălalt, 
prietene. 

— Sunt sigur, seniore, pentru că un îndrăgostit ştie totdeauna 
unde se află scumpa lui iubită. 

— O iubeşti pe Aissa, o maură? 

— O iubesc cu patimă, monseniore, ca şi don Pedro, cu 
singura deosebire că pentru mine Aissa se va face creştină, în 
vreme ce se va ucide dacă don Pedro va încerca s-o 
batjocorească. 

Agenor îngălbenise rostind aceste cuvinte, căci nu aveau 
crezare, sărmanul cavaler, şi ideea aceasta îl scotea din fire. De 
altfel, chiar dacă Aissa s-ar fi omorât spre a nu fi necinstită, tot 
era pierdută pentru el. 

Această mărturisire îl făcu pe don Henric să fie cuprins de o 
nedumerire adâncă. 

— Ar fi în adevăr un motiv, murmură el. Dar ia spune-mi, de 
unde ştii că Aissa se află la Montiel. 

Agenor povesti în amănunt moartea lui Hafiz şi împrejurările 
în care fusese rănită Aissa. 

— Ai cumva vreun plan? întrebă regele. 

— Am unul, seniore, şi dacă Maiestatea Voastră binevoieşte 
să-mi dea o mână de ajutor, i-l voi preda pe don Pedro în mai 
puţin de opt zile, aşa după cum ultima dată i-am adus veşti 
sigure. 

Regele trimise să-l cheme pe conetabil, căruia Agenor îi 
povesti din nou tot ce spusese mai înainte. 

— Nu cred nici acum că un prinţ atât de viclean, atât de hârşit 
în luptă să se lase prins de dragostea unei femei, răspunse 
conetabilul, însă cavalerul de Mauleon are cuvântul meu să-l 
ajut în tot ceea ce i-ar face plăcere, şi îl voi ajuta. 

— Lăsaţi deci cetatea împresurată, zise Agenor, puneţi să se 
sape un şanţ de jur împrejur, şi cu pământul din acest şanţ 
ridicaţi un meterez îndărătul căruia vor fi ascunşi, nu soldaţi, ci 
câţiva ofiţeri vigilenţi şi iscusiţi. 

Eu şi scutierul meu, ne vom instala într-un loc pe care îl 
cunoaştem, şi de unde se aud toate zgomotele cetăţii. Don 
Pedro, dacă va vedea o armată puternică de asediu, va crede că 
se ştie de refugiul lui de la Montiel, şi va intra la bănuială; or, 
bănuiala este salvarea unui om atât de dibaci şi atât de 
primejdios. Porunciţi să plece spre Toledo toate trupele voastre, 
nelăsând la meterezul de pământ decât două mii de oameni, 
care sunt de ajuns pentru a împresura castelul şi a respinge o 
încercare de ieşire. Când don Pedro va crede că paza se face de 

mântuială, va încerca să iasă, iar eu vă voi anunţa. 

Dar abia îşi dezvoltase Agenor planul şi reuşise să cucerească 
atenţia regelui, că se anunţă, din partea guvernatorului de la 
Montiel, un parlamentar la conetabil. 

— Să fie introdus numaidecât aici, zise Bertrand, şi să spună 
ce doreşte. A 

Era un ofiţer spaniol, numit Rodrigo de Sanatrias. Il anunţa 
pe conetabil că garnizoana de la Montiel vedea cu îngrijorare o 
desfăşurare de forţe atât de numeroase. Că cei trei sute de 
oameni închişi în castel cu un singur ofiţer nu voiau să mai lupte 
mult, pentru că nu mai aveau nicio speranţă de când cu 
înfrângerea lui don Pedro... 

La aceste cuvinte regele şi conetabilul îl priviră pe Agenor ca 
pentru a-i spune: „Vezi că nu e acolo?” 

— Aţi vrea să vă predati deci? întrebă conetabilul,. 

— Ca nişte oameni viteji, da seniore, după un anumit timp, 
căci nu trebuie ca regele don Pedro să ne învinuiască la 
înapoierea sa că i-am trădat cauza fără rezistenţa. 

— Se spune că regele e la dumneavoastră, spuse don Henric. 

Spaniolul începu să râdă. 

— Regele e destul de departe, zise el, şi ce-ar fi venit să facă 
aici, unde unor oameni împresuraţi aşa cum ne împresuraţi 
dumneavoastră nu le rămâne decât să moară de foame sau să se 
predea? 

O nouă privire a conetabilului şi a regelui asupra lui Agenor. 

— Atunci ce cereţi de fapt? întrebă Duguesclin. Formulaţi-vă 
condiţiile. 

— Un armistițiu de zece zile, spuse ofiţerul, pentru ca don 
Pedro să aibă timpul să vină în ajutorul nostru. După care ne 
vom preda. 

— Ascultaţi, zise regele. Ne încredinţaţi că don Pedro nu se 
află în cetate? 

— În mod sigur, monseniore, căci altfel nu am cere să ieşim, 
deoarece la ieşire ne veţi vedea pe toţi şi prin urmare îl veţi 
recunoaşte pe rege. Or, dacă am fi minţit ne-aţi pedepsi. Şi dacă 
l-aţi prinde pe rege, aşa e că nu l-aţi cruța? 

Această ultimă frază era o întrebare, conetabilul nu răspunse. 
Henric de Transtamare avu destulă putere pentru a stinge 
scânteia sângerie pe care această presupunere a prinderii lui 

don Pedro o făcuse să-i strălucească în ochi. 

— Vă acordăm armistițiul, zise conetabilul, însă nimeni nu va 
ieşi din castel 

— Dar alimentele noastre, seniore? întrebă ofiţerul. 

— Vi se vor procura. Vom veni noi acolo, însă dintr-ai voştri 
nu va ieşi nimeni. 

— Atunci nu e un armistițiu obişnuit, bombăni ofiţerul. 

— Pentru ce aţi vrea să ieşiţi? Pentru a vă salva? Dar v-am 
spus că peste zece zile vi se garantează viaţa. 

— Nu mai am nimic de zis, răspunse ofiţerul, primesc. Am 
cuvântul vostru, seniore? 

— Pot să-l dau, sire? îl întrebă Bertrand pe regele Henric. 

— Dă-l, conetabile. 

— Il dau, răspunse Duguesclin. Zece zile de armistițiu şi viaţa 
garantată pentru toată garnizoana. 

— Toată?... 

— Se-nţelege de la sine, izbucni Mauleon, că nu există 
oprelişti, deoarece ai anunţat chiar dumneata că don Pedro nu 
se află în castel. 

Aceste cuvinte îi scăpară tânărului cu tot respectul ce-l datora 
celor doi şefi ai săi, şi îi păru bine că le-a rostit, căci o paloare 
destul de pronunţată trecu întocmai ca un nor pe faţa lui don 
Rodrigo de Sanatrias. 

Acesta salută şi se retrase. 

După ce plecă regele întrebă: 

— Te-ai convins acum tinere încăpățânat,  sărman 
îndrăgostit...? 

— M-am convins că don Pedro se află la Montiel, da sire, şi că- 
l veţi avea în mâinile voastre peste opt zile. 

— Ah! exclamă regele, iată ce înseamnă încăpățânare. 

— Şi totuşi nu e breton, zise Bertrand râzând. 

— Monseniori, don Pedro joacă acelaşi joc pe care voiam să-l 
jucăm noi. Fiind sigur că nu poate scăpa prin forţă, încearcă 
viclenia. După părerea lui, vă veţi lăsa convinşi că se află afară, 
veţi acorda un armistițiu, faceţi de pază numai ca să vă aflaţi în 
treabă. Ei bine! are să încerce să se strecoare, v-o spun, are să 
se strecoare şi să fugă. Dar nădăjduiesc că noi vom fi acolo. 
Ceea ce domniilor voastre vă dovedeşte că el nu se află în 
Montiel, mie îmi dovedeşte că se află înăuntru. 

Agenor părăsi cortul regelui şi al conetabilului cu o 
înfrigurare uşor de înţeles. 

— Musaron, zise el, caută cortul cel mai înalt din toată tabăra 
şi agaţă-i în vârf flamura mea de război aşa încât să se poată 
vedea bine din castel. Aissa o cunoaşte, o va vedea, va şti că 
sunt în apropierea ei şi îşi va păstra întregul curaj. Cât despre 
duşmanii noştri, văzându-mi flamura lăncii pe meterez, mă vor 
crede acolo şi nu vor bănui că ne vom strecura din nou în 
peştera de la izvor. Haide, inimosul meu Musaron, să mergem! 
Asta e ultima sforţare, căci ne apropiem de ţintă. 

Musaron se supuse şi flamura lui Mauleon flutură trufaşă 
deasupra celorlalte. 

LXXIII 


ŞIRETLICUL ÎNVINSULUI 


Regele Henric plecă din faţa Montielului împreună cu 
conetabilul şi cu armata. 

Nu mai rămaseră decât două mii de bretoni şi Le Begue de 
Vilaine în jurul meterezelor de pământ. 

Dragostea îl inspirase pe Mauleon. Fiecare din cugetările lui 
era plină de adevăr. 

Vorbea ca şi când ar fi auzit tot ce se petrecea în castel. 

Abia înapoiat după bătălie, don Pedro, cu răsuflarea tăiată, 
sufocându-se, spumegând de furie, se aruncă pe un covor în 
camera lui Mothril şi rămase nemişcat, mut, morocănos, făcând 
sforţări supraomeneşti pentru a-şi stă-pâni în fundul inimii furia 
şi deznădejdea ce fierbeau în el. 

Toţi prietenii morţi! frumoasa lui armată distrusă! atâtea 
speranţe de răzbunare şi de glorie spulberate numai în timpul 
cât îi trebuia soarelui să facă înconjurul orizontului! 

De azi înainte nimic! Fuga, surghiunul, mizeria! Câteva lupte 
de hărţuială, ruşinoase şi fără roade. O moarte nevrednică pe un 
nevrednic câmp de luptă. 

Nu mai avea prieteni! Acest prinţ, care nu iubise niciodată, 
simţea cea mai crudă durere îndoindu-se de iubirea celorlalţi. 

Aceasta pentru că regii, în cea mai mare parte, confundă 
respectul ce li se datorează cu iubirea pe care ar trebui s-o 
insufle. Avându-l pe unul, se lipsesc de cealaltă. 

Don Pedro îl văzu pe Mothril intrând în camera sa tărcat de 
pete roşiatice. Armura lui era ciuruită de găuri, prin unele din 
ele se prelingea o şuviţă de sânge care nu era a duşmanilor săi. 

Maurul era vânăt. În ochi îi mocnea o hotărâre sălbatică. Nu 
mai era sarazinul supus şi slugarnic; era un om mândru şi 
încăpățânat, care avea să se adreseze egalului său. 

— Rege don Pedro, zise el, aşadar eşti învins? 

Don Pedro înălţă capul şi citi în privirile reci ale maurului 
întreaga schimbare a caracterului său. 

— Da, răspunse don Pedro, şi n-am să pot să mă mai ridic 
vreodată. 

— Deznădăjduieşti, făcu Mothril. Dumnezeul tău nu valorează 
cât al nostru. Eu, care sunt de asemenea învins, nu 
deznădăjduiesc, m-am rugat şi acum mă simt tare. 

Don Pedro lăsă capul în jos cu resemnare. 

— E adevărat, zise el, îl uitasem pe Dumnezeu. 

— Rege nefericit! Nu cunoşti totuşi cea mai mare dintre 
nenorocirile tale. Odată cu coroana îţi vei pierde şi viaţa. 

Don Pedro tresări şi aruncă o privire înfiorătoare spre 
Mothril. 

— Ai să mă asasinezi? întrebă el. 

— Eu! Prietenul tău! Ţi-ai pierdut minţile, rege don Pedro. Ai 
şi aşa destui duşmani şi fără mine, şi n-aş avea nevoie, dacă ţi-aş 
dori moartea, să-mi moi mâinile în sângele tău. Ridică-te şi vino 
să privim amândoi câmpia. 

Într-adevăr, câmpia era înţesată de lăncii şi de platoşe care, 
scânteind în razele soarelui ce apunea, formau încetul cu încetul 
în jurul Montielului un cerc de foc din ce în ce mai strâns. 

— Încercuiţi! suntem pierduţi! vezi bine, don Pedro, zise 
Mothril. Căci acest castel, de necucerit dacă am avea alimente, 
nu poate hrăni garnizoana, ba nici chiar pe tine. Or, te 
împresoară, te-au văzut... eşti pierdut. 

Don Pedro nu răspunse numaidecât. 

— M-au văzut... Cine m-a văzut? 

— Crezi tu că pentru a cuceri Montiel-ul, cocioaba asta 
nefolositoare, s-a oprit aici trupa lui Begue de Vilaine... şi ia te 
uită colo flamurile lănciilor conetabilului care soseşte. Oare 
conetabilul are nevoie de Montiel? Nu, pe tine te caută; da, pe 
tine te vor. 

— Nu mă vor avea viu, zise don Pedro. 

La rândul lui nici Mothril nu răspunse. 

Don Pedro urmă cu ironie: 

— Prietenul credincios, omul plin de speranţă nu mai are nici 
atâta stimă încât să-i spună regelui: trăieşte şi speră. 

— Caut un mijloc, zise Mothril, de a te face să ieşi de aici. 

— Mă surghiuneşti? 

— Vreau să-mi scap pielea; vreau să nu fiu silit s-o ucid pe 
dona Aissa, de teamă să nu cadă în puterea creştinilor. 

Numele Aissei făcu să urce roşeaţa pe fruntea lui don Pedro. 

— Pentru ea m-am lăsat prins în capcană, murmură el. Fără 
dorinţa de a o revedea, alergam la Toledo. Toledo se poate 
apăra... acolo nu se moare de foame. Toledanii mă iubesc şi se 
lasă ucişi pentru mine. Puteam să dau lângă Toledo o ultimă 
bătălie şi să-mi aflu o moarte glorioasă, sau cine ştie, poate 
chiar pe-a duşmanului meu, bastardul lui Alfons, Henric de 
Transtamare. O femeie m-a dus la pieire. 

— Aş fi preferat să te văd la Toledo, zise cu răceală maurul, 
căci ţi-aş fi aranjat treburile în lipsa ta... şi pe ale mele. 

— În schimb aici nu poţi face nimic pentru mine, strigă don 
Pedro a cărui furie începea să-şi dea frâu liber. Ei bine! 
ticălosule, fie, am să-mi sfârşesc zilele aici, dar am să te 
pedepsesc pentru crimele şi necinstea ta, am să gust o ultimă 
fericire. Aissa, pe care mi-ai oferit-o ca o momeală, îmi va 
aparţine chiar în noaptea asta. 

— Te înşeli, zise maurul liniştit, Aissa nu-ţi va aparţine... 

— Uiţi că eu comand aici trei sute de războinici? 

— Uiţi că nu poţi ieşi din camera asta fără voia mea, că te voi 
întinde mort la picioarele mele dacă vei face vreo mişcare şi îţi 
voi arunca leşul soldaţilor conetabilului, care îmi vor primi darul 
cu chiote de bucurie? 

— Trădătorule! murmură don Pedro. 

— Nebun! orb! nerecunoscător! strigă Mothril. Spune mai 
bine salvatorul tău. Poţi să fugi, poţi să-ţi recapeţi odată cu 
libertatea averea, coroana, renumele. Fugi deci, şi fără a mai 
pierde timp, şi nu-l mai supăra pe Dumnezeu cu destrăbălările 
tale, cu hoţiile tale, şi nu-l mai ocări pe singurul prieten ce-ţi 
mai rămâne. 

— Un prieten! Care îmi vorbeşte astfel! 

— Ai prefera să te linguşească pentru a te preda?... 

— Mă resemnez... Ce vrei să faci? 

— Voi trimite un sol la bretonii aceia care te pândesc... Ei te 
cred aici. Să le arătăm că se înşală. Dacă îi vedem că-şi pierd 
speranţele unei capturi atât de preţioase, să profităm de 
momentele acelea şi să evadezi la primul prilej ce ţi-l oferă 

neatenţia lor. Ascultă, ai pe aici un om devotat, deştept, pe care 
să-l poţi trimite la ei? 

— Îl am pe Rodrigo Sanatrias, un căpitan care îmi datorează 
totul. 

— Nu e un motiv. Mai speră ceva de la tine? 

Don Pedro zâmbi cu amărăciune. 

— Ai dreptate, zise el, nu-ţi sunt prieteni decât cei care speră. 
Ei bine! Îl voi face să spere. 

— Foarte bine, să vină! 

În vreme ce regele îl chema pe Sanatrias, Mothril porunci să 
urce la el câţiva mauri pe care îi puse de pază în jurul camerei 
Aissei. 

Don Pedro petrecu o parte din noapte discutând cu spaniolul 
despre mijloacele de a duce tratative cu inamicul. Rodrigo era 
tot atât de isteţ pe cât era de credincios; de altfel înţelegea că 
salvarea lui don Pedro însemna salvarea tuturor şi că, pentru a-l 
avea pe regele învins, învingătorii ar sacrifica zece mii de 
oameni, ar dărâma stânca, ar face să piară totul prin înfometare 
şi sabie, dar şi-ar atinge ţinta. 

La ivirea zorilor, don Pedro văzu cu deznădejde drapelele lui 
don Henric de Transtamare. 

Don Pedro îl trimise deîndată pe Rodrigo Sanatrias, care îşi 
îndeplini însărcinarea cu dibăcia şi succesul pe care le-am 
văzut. 

Ştirile pe care le aduse la castel copleşiră de bucurie pe toţi 
prizonierii. 

Don Pedro nu înceta să-i ceară amănunte, şi din fiecare 
trăgea concluzii liniştitoare; plecarea trupelor regelui şi ale 
conetabilului sfârşiră prin a-i dovedi cât de prevăzător şi de 
eficace fusese sfatul lui Mothril. 

— Acum, zise Mothril, nu mai avem să ne temem decât de un 
duşman obişnuit. Să vină o noapte întunecoasă şi suntem 
salvaţi. 

Don Pedro nu mai avea astâmpăr de bucurie; deveni prietenos 
şi comunicativ cu Mothril. 

— Ascultă, îi spunea el, văd că m-am purtat rău cu tine, meriţi 
mai mult decât să fii un ministru al regelui detronat. Mă voi 
căsători cu Aissa, mă voi uni cu tine prin legăturile cele mai 
trainice. Dumnezeu m-a părăsit, îl voi părăsi şi eu. Voi deveni 

adoratorul lui Mahomed, pentru că el mă salvează prin glasul 
tău. Sarazinii m-au văzut la lucru, ei ştiu că sunt un conducător 
bun şi un soldat viteaz; îi voi ajuta să recucerească Spania şi, 
dacă ei mă vor socoti vrednic să-i comand, voi reaşeza pe tronul 
Castiliilor un rege mahomedan, spre ruşinea creştinătăţii, care 
se ocupă de certuri lăuntrice în loc să ia în serios interesul 
religiei. 

Mothril asculta cu o neîncredere posomorâtă făgăduielile 
dictate de teamă sau de entuziasm. 

— Mai întâi salvează-te, spunea el, apoi vom vedea. 

— Vreau, răspunse don Pedro, să ai despre făgăduielile mele 
un zălog mai sigur decât o simplă vorbă. Trimite s-o cheme pe 
Aissa în faţa ta, îi voi da cuvântul meu, tu vei scrie făgăduielile 
mele iar eu le voi semna, şi în felul acesta vom face o alianţă în 
loc de o înţelegere. 

Angajându-se astfel, don Pedro îşi regăsise întreaga viclenie, 
întreaga forţă de altădată. Îşi dădea bine seama că redându-i lui 
Mothril speranţa unui viitor, îl împiedica să-i părăsească în 
întregime cauza, şi că, fără această speranţă, Mothril ar fi fost 
în stare să-l predea duşmanilor săi. 

De partea lui, Mothril avusese acelaşi gând; dar socotea că e 
mai bine să-l salveze pe don Pedro, adică să aprindă din nou 
scânteia unui război ale cărui roade i-ar sluji cauza; în vreme ce, 
dacă don Pedro era prins sau mort, sarazinii nu mai aveau 
niciun motiv să întreţină un război distrugător împotriva unor 
duşmani de aici înainte de neînvins. 

Don Pedro era un căpitan iscusit, Mothril o ştia bine. Don 
Pedro cunoştea posibilităţile maurilor şi putea, împăcându-se 
din nou cu creştinii, să le facă un rău nespus de mare. 

De altfel, Mothril avea cu el solidaritatea crimei şi ambiţiei, 
legături tainice, puternice, a căror întindere şi forţă nu se pot 
cerceta. 

Îl ascultă deci binevoitor pe don Pedro şi îi zise: 

— Primesc cu recunoştinţă ofertele voastre, sire, şi vă voi da 
prilejul să le înfăptuiţi. Voiţi s-o vedeţi pe Aissa, vă voi arăta-o; 
numai că nu-i speriaţi sfiala prin cuvântări prea pătimaşe, 
gândiţi-vă că abia s-a vindecat după o boală crudă... 

— Mă voi gândi la toate, răspunse don Pedro. 

Mothril se duse s-o caute pe Aissa care era îngrijorată că nu 

primeşte veşti despre Mauleon. Zăngănitul armelor, paşii 
servitorilor şi ai soldaţilor îi anunțau apropierea primejdiei, dar 
de ceea ce se temea înainte de toate era sosirea lui don Pedro; 
şi ea nu ştia că acesta sosise. 

Mothril, care îi făcuse atâtea făgăduieli, trebui s-o mintă din 
nou. Se temea ca ea să nu trădeze în faţa regelui scena morţii 
Mariei Padilla. Această întâlnire era primejdioasă, însă nu putea 
s-o refuze regelui. 

Până aici ocolise orice explicaţie, însă de astă dată don Pedro 
avea să întrebe, Aissa avea să răspundă... 

— Aissa, îi spuse el, vin să te anunţ că don Pedro e învins şi s- 
a ascuns în acest castel. 

Aissa îngălbeni. 

— Vrea să te vadă şi să-ţi vorbească, nu-l refuza, căci el 
comandă aici... de altfel, are să plece astă-seară... e mai bine să 
rămânem prieteni cu el. 

Aissa păru să se încreadă în vorbele maurului. Totuşi o 
nelinişte dureroasă îi dădea de înţeles că o aştepta o nouă 
încercare. 

— Nu vreau să vorbesc cu regele, zise ea, şi nici să-l văd mai 
înainte de a-l revedea pe seniorul de Mauleon pe care mi-ai 
făgăduit că îl vei aduce aici învingător sau învins. 

— Dar don Pedro aşteaptă. 

— Ce-mi pasă! 

— Ţi-o spun că el comandă. 

— Am un mijloc de a mă sustrage autorităţii lui. Îl cunoşti 
bine... Ce mi-ai făgăduit? 

— Imi voi ţine făgăduiala, Aissa, dar ajută-mă. 

— Nu voi ajuta pe nimeni să înşele. 

— Bine; atunci predă-mi capul... sunt gata de moarte. 

Această ameninţare avea totdeauna efect asupra Aissei. 
Obişnuită cu felul expeditiv al justiţiei arabe, ştia că un gest al 
stăpânului făcea să cadă un cap; credea capul lui Mothril în 
mare primejdie. 

— Ce-mi va spune regele? întrebă ea. Şi cum îmi va vorbi? 

— De faţă cu mine... 

— Nu e de ajuns; trebuie să fie de faţă mai multă lume la 
convorbire. 

— Ţi-o făgăduiesc. 

— Vreau să fiu sigură. 

— Cum? 

— Camera aceasta unde ne aflăm dă pe platforma castelului. 
Cheamă cât mai mulţi oameni pe platformă, iar femeile mele să 
mă însoţească. Litiera mea să fie adusă acolo, iar eu voi asculta 
ce-mi va spune regele. 

— Se va face după cum doreşti, dona Aissa. 

— Acum, ce-mi va spune don Pedro? 

— Îţi va propune să te ia în căsătorie. 

Aissa făcu un gest violent de împotrivire. 

— Ştiu bine, întrerupse Mothril. Însă lasă-l să-ţi spună... 
Gândeşte-te că astă-seară pleacă. 

— Dar nu voi răspunde. 

— Ba dimpotrivă, vei răspunde curtenitor, Aissa... Uită-te la 
ostaşii spanioli şi bretoni ce ne împresoară castelul. Oamenii 
aceştia vor să ne prindă şi să ne omoare dacă-l vor găsi pe rege 
cu noi. Pentru a scăpa, să-l lăsăm pe don Pedro să plece. 

— Dar seniorul de Mauleon? 

— Nu ar putea să ne salveze dacă don Pedro s-ar afla aici. 

Aissa îl întrerupse pe Moithril. 

— Minţi, zise ea, nu poţi nici măcar să mă mângâi că mă vei 
reuni cu el. Unde se află? Ce face? Trăieşte? 

În clipa aceea Musaron, la porunca stăpânului său, ridica în 
aer flamura bine cunoscută de Aissa. 

Tânăra zări semnalul îndrăgit. Îşi împreună mâinile cu evlavie 
şi exclamă: 

— Mă vede! mă aude... lartă-mă, Mothril, te bănuiam 
degeaba... Spune-i deci regelui că te urmez. 

Mothril îşi întoarse privirile spre câmpie, văzu flamura, o 
recunoscu, îngălbeni şi bolborosi: 

— Mă duc. 

Apoi furios el strigă: 

— Creştin blestemat! Ai să mă urmăreşti oare mereu? O! Am 
să scap eu de tine! 

LXXIV 


EVADAREA 


Don Pedro o primi pe Aissa pe platformă în mijlocul 
martorilor pe care-i dorise ea. 

Dragostea lui se exprimă fără exagerare, dorinţele îi erau 
mult domolite de preocuparea evadării apropiate. 

Aissa nu avu deci să-i reproşeze nimic lui Mothril în această 
împrejurare; de altfel, fata nu încetă să privească în timpul 

întregii convorbiri acea îndrăgită flamură a lui Mauleon, care 
flutura strălucind în soare la marginea meterezelor. 

Aissa vedea sub acel drapel un bărbat în armură pe care de 
departe putea să-l ia drept Agenor, aşa cum gândise cavalerul 
nostru. 

Găsise astfel mijlocul de a o linişti pe Aissa dezvăluindu-i 
prezenţa lui, iar Mothril îndepărtă fetei bănuielile oricărei 
acţiuni ascunse. Don Pedro hotărâse ca trei dintre prietenii săi 
cei mai devotați să fie gata să se ducă în recunoaştere în timpul 
nopţii în zona meterezelor de pământ. 

Exista un punct al meterezului mai slab păzit decât celelalte, 
anume în dreptul stâncii care cobora vertical într-o viroagă. Unii 
îl sfătuiau pe rege să fugă pe acolo dându-şi drumul pe un 
odgon pe care l-ar lega de ferestrele Aissei, dar odată ajuns jos, 
regele n-ar fi avut cal cu care să se îndepărteze destul de 
repede. 

Hotărâră deci să cerceteze meterezele în locul cel mai slab şi 
să-şi croiască un drum pe unde, după îndepărtarea sau uciderea 
santinelelor, regele putea fugi pe un cal bun. 

Dar soarele din timpul zilei făgăduia o noapte luminoasă, ceea 
ce dăuna îndeplinirii planului. 

Deodată, ca şi când norocul s-ar fi hotărât să înlesnească 
fiecare dorinţă a lui don Pedro, un vânt dinspre apus ridică 
vârtejuri fierbinţi de nisip în câmpie şi nori arămii, zdrenţuiţi de 
rafale, apărură din îndepărtarea orizontului întocmai ca 
avangarda unei armate fioroase. 

Pe măsură ce soarele se stingea înapoia turnurilor din Toledo, 
norii aceia îngroşaţi înnegreau şi învăluiau cerul într-o manta 
întunecată. 

O ploaie torențială începu să cadă către orele nouă seara. 

Îndată după apusul soarelui, Agenor şi Musaron veniseră să 
pândească amândoi în ascunzătoarea lor de la izvor. 

Oamenii aleşi de Begue de Vilaine îşi săpaseră sub peretele 
din afară al meterezului un adăpost în pământul uscat de 
soarele zilei, astfel că în jurul Montielului se afla un cordon 
neîntrerupt de oameni ascunși. 

În aparenţă - şi aceasta din ordinul lui Agenor care luase 
iniţiativa în totul de când cu plecarea conetabilului - câteva 
santinele în picioare, postate din loc în loc, păzeau sau se făceau 

că păzesc linia de tranşee. 

Ploaia silise santinelele să se înfăşoare în mantale; unii chiar 
se culcaseră în aceste mantale. 

La ora zece, Agenor şi Musaron auziră stânca răsunând la 
zgomotul făcut de tropăitul unor oameni. 

Ascultând mai cu atenţie, sfârşiră prin a vedea trecând trei 
ofiţeri de-ai lui don Pedro care, cu multă băgare de seamă, şi 
mai mult târându-se decât mergând, cercetau fortificația într-un 
loc hotărât mai dinainte. _ 

Ofițerii văzură că în partea aceea locul nu era păzit. Îşi 
comunicară cu bucurie această descoperire, şi îi auziră 
felicitându-se în vreme ce urcau din nou panta abruptă. 

Unul din ei zise cu jumătate de glas: 

— E cam alunecuş, iar cailor le va fi greu să-şi mişte 
picioarele la coborâre. 

— Da, însă vor alerga mai bine pe câmpie, răspunse un altul. 

Aceste cuvinte umplură de bucurie inima lui Agenor. 

Il trimise pe Musaron în tranşee să-l anunţe pe cel mai 
apropiat ofiţer breton că avea să se petreacă un eveniment. 

Ofiţerul care stătea culcat comunică ştirea vecinului său, care 
făcu la fel, şi informaţia dată de Mauleon dădu ocol întregului 
Montiel. 

Nu se scursese nici o jumătate de oră când Agenor auzi în 
vârful platformei potcoavele unui cal izbind stânca. 

I se păru că zgomotul îi zgâria inima, atât de vie şi dureroasă 
era impresia. 

Zgomotul se apropia; se mai auzeau şi alți paşi de cai, însă 
numai Agenor şi Musaron îi distingeau. 

Aceasta pentru că regele poruncise să fie înfăşurate în câlţi 
copitele cailor, ca să nu tropăie prea tare. 

Regele venea ultimul; o tuse seacă, pe care nu şi-o putu 
stăpâni, îi trădă prezenţa. 

Mergea cu mare greutate, ţinând strâns de frâu calul care 
aluneca pe panta prea abruptă. 

Pe măsură ce fugarii treceau prin faţa peşterii, Musaron şi 
Agenor îi recunoşteau. Când veni rândul lui don Pedro, îi văzură 
destul de bine faţa palidă, dar îndrăzneață. 

Ajunşi la tranşee, primii doi fugari încălecară şi trecură peste 
parapet, dar nu făcuseră nici zece paşi că se prăbuşiră într-o 

groapă pregătită dinainte, unde douăzeci de ostaşi, punându-le 
căluş în gură, îi ridicară fără zgomot. 

Don Pedro, care nu bănuia nimic, sări la rândul lui în şa; 
deodată fu apucat de Agenor care îl strânse în braţele-i 
vânjoase, în vreme ce Musaron îi pecetluia gura. 

După aceasta, Musaron înţepă cu vârful pumnalului calul care 
sări pe deasupra parapetului şi o luă la fugă, făcând să i se audă 
galopul pe terenul stâncos. 

Don Pedro se zbătea cu vigoarea deznădejdii. 

— Băgaţi de seamă, îi spuse Agenor la ureche, voi fi silit să vă 
ucid dacă faceţi zgomot. 

Don Pedro reuşi să i se facă auzite aceste cuvinte sugrumate: 

— Sunt regele! Tratează-mă ca pe un cavaler! 

— Ştiu bine că sunteţi regele, zise Agenor, şi vă aşteptam aici. 
Pe cinstea mea de cavaler! Nu vi se va face niciun rău. 

Il luă pe prinţ pe umerii săi zdraveni şi străbătu astfel linia 
tranşeelor, prin mijlocul ofiţerilor care săltau de bucurie. 

— Tăcere! tăcere! zise Agenor, fără gălăgie, domnilor, fără 
strigăte! Eu am făcut treburile conetabilului, nu faceţi să dea 
greş ale mele. 

Işi duse prizonierul în cortul lui Begue de Vilaine, care îi sări 
de gât şi îl îmbrăţişa cu dragoste. 

— Repede! repede! strigă căpitanul, nişte curieri la rege care 
se află în faţa oraşului Toledo, alţi curieri la conetabil, care 
ocupă câmpia, pentru a-l anunţa că războiul s-a sfârşit. 

PIEDICI 

În vreme ce întreaga tabără a bretonilor petrecea noaptea în 
beţia triumfului, iar don Pedro în fiorii groazei, câţiva cavaleri, 
călărind cei mai buni cai ai armatei, se duceau să-i înştiinţeze pe 
don Henric şi pe conetabil. 

Agenor petrecuse noaptea lângă prizonierul care, închizându- 
se într-un mutism încăpățânat, refuza orice consolare şi orice 
uşurare. N 

Nu puteau lăsa legat un rege. Il dezlegară deci pe prizonier, 
după ce îl puseseră să jure pe cuvântul lui de gentilom că nu va 
face nicio încercare de a fugi. 

— Dar, le spuse Le Begue ofițerilor săi, cunoaştem noi câte 
parale face cuvântul lui don Pedro. Dublaţi postul, iar cortul să 
fie înconjurat în aşa fel încât nici să nu-i treacă măcar prin gând 
să fugă. 

Il găsiră pe conetabil la trei leghe de Montiel, gonind din faţa 
lui, ca pe nişte turme, resturile armatei învinse cu două zile mai 
înainte şi completând, printr-o captură de prizonieri de la care 
se putea obţine o răscumpărare bogată, câştigul acelei zile 
însemnate. 

Căci toledanii refuzaseră să-şi deschidă porţile chiar şi 
aliaţilor lor ce fugeau învinşi, atât de mult se temeau să nu fie 
cumva un şiretlic folosit destul de des în timpurile barbare când 
viclenia lua de atâtea ori locul forţei. Conetabilul nici nu află 
bine vestea că strigă: 

— Mauleon avea mai multă minte decât noi! 

Işi îndemnă calul spre Montiel cu o bucurie greu de zugrăvit. 

Abia ajuns, ziua ce se ivea arginta piscurile munţilor - 
conetabilul îl lua în braţe pe Mauleon, modest în triumful lui. 

— ți mulțumesc,  cavalere, pentru curajoasa dumitale 
stăruinţă şi pentru spiritul dumitale de pătrundere, îi zise el. 
Unde se află prizonierul? 

— În cortul lui Le Begue de Vilaine, răspunse Mauleon. Însă 
doarme sau se preface că doarme. 

— Nu vreau să-l văd, zise Bertrand. Se cuvine ca prima 
persoană cu care să stea de vorbă don Pedro să fie Henric, 
învingătorul şi stăpânul său. Cel puţin e bine păzit? O rugăciune 
bună către diavol mai poate scăpa unele spirite răufăcătoare. 

— Sunt treizeci de cavaleri în jurul cortului, seniore, răspunse 
Agenor. Don Pedro nu are cum să scape, numai dacă vreun 
înger al Satanei nu l-o trage de păr, cum s-a întâmplat odinioară 
cu profetul Habacuc; dar şi atunci l-am vedea plecând... 

— Şi i-aş trimite prin aer, zise Musaron, o săgeată care l-ar 
face să ajungă în iad înaintea îngerului întunecimilor. 

— Să mi se aşeze un pat de campanie în faţa cortului, porunci 
conetabilul. Vreau, ca şi ceilalţi, să-l păzesc pe prizonier pentru 
a-l prezenta eu însumi lui don Henric. 

Conetabilul fu ascultat şi un pat din scânduri şi din ierburi fu 
instalat chiar în faţa intrării cortului. 

— Ia stai, zise Bertrand. E aproape un păgân, e în stare să se 
omoare. I s-au luat armele? 

— N-am îndrăznit, seniore, e o persoană sacră. A fost uns 
rege în faţa altarului lui Dumnezeu. 

— E drept; de altfel i se datorează, până la primele ordine ale 
lui don Henric, tot respectul. 

— Vedeţi, seniore, zise Agenor, cât de mult minţea spaniolul 
acela atunci când vă asigura că don Pedro nu era la Montiel. 

— De aceea vom pune să-l spânzure pe spaniol şi întreaga 
garnizoană, spuse liniştit Le Begue de Vilaine. Minţind, l-a 
dezlegat pe conetabilul nostru de cuvântul dat. 

— Monseniore, interveni cu vioiciune Agenor, bieţii soldaţi nu 
sunt vinovaţi cu nimic atunci când un şef le porunceşte. De altfel 
dacă se predau, aţi făptui un asasinat, iar dacă nu se predau nu- 
i veţi putea prinde. 

— [i vom prinde prin foame, răspunse conetabilul. 

Ideea de a o vedea pe Aissa pierind de foame îl făcea pe 
Mauleon să-şi piardă discreţia firească. 

— O! monseniore... zise el, nu veţi făptui asemenea cruzime! 

— Vom pedepsi minciuna, spuse conetabilul. De altfel nu 
trebuie să ne pară bine că minciuna asta ne oferă prilejul să-l 
pedepsim pe sarazinul Mothril? Am să trimit un parlamentar la 
acel ticălos spre a-l anunţa că don Pedro e prins, că dacă a fost 
prins înseamnă că se afla la Montiel, că prin urmare am fost 
minţit, iar pentru a da o pildă tuturor mişeilor, garnizoana va fi 
decimată dacă se predă sau condamnată să piară de foame dacă 
nu se predă. 

— Şi dona Aissa? întrerupse Mauleon, palid de îngrijorare şi 

de dragoste. 

— Vom cruța femeile, bineînţeles, răspunse Duguesclin, căci 
blestemat să fie războiul care nu cruţă bătrânii, copiii mici şi 
femeile! 

— Însă Mothril n-o va cruța pe Aissa, monseniore; ar însemna 
să o lase altcuiva după el. Nu-l cunoaşteţi, o va ucide... Or, mi- 
aţi făgăduit că-mi veţi da orice v-aş cere: vă cer viaţa Aissei. 

— Şi ţi-o acord, prietene; însă cum vei face să o salvezi? 

— O voi ruga pe senioria voastră să nu trimită lui Mothril alt 
parlamentar în afară de mine şi să mă lase liber să-i spun ce voi 
crede eu de cuviinţă... In felul acesta răspund de o grabnică 
supunere a maurului şi a garnizoanei... Dar fie-vă milă, seniore, 
de viaţa bieţilor soldaţi! ei n-au făcut nimic. 

— Văd că trebuie să mă predau. M-ai slujit prea mult pentru a 
putea să-ţi refuz ceva. lar regele îţi datorează tot atât ca şi 
mine, pentru că l-ai prins pe don Pedro, fără de care izbânda de 
ieri nu ar fi desăvârşită. Pot deci, şi în numele său să-ţi dau ceea 
ce doreşti. Aissa îţi aparţine, soldaţii şi chiar ofiţerii vor fi 
cruţaţi ca şi bunurile lor, însă Mothril va fi spânzurat. 

— Seniore... 

— O! în privinţa asta să nu-mi ceri nimic... nu vei obţine. L-aş 
supăra pe Dumnezeu dacă l-aş cruța pe nelegiuitul ăla. 

— Monseniore, primul lucru pe care mi-l va cere, va fi să i se 
lase viaţa. Ce-i voi răspunde? 

— Răspunde-i ce vrei, cavalere de Mauleon. 

— Dar l-aţi fi cruțat, după condiţiile armistiţiului făcut cu 
Rodrigo Sanatrias. 

— Pe el? Niciodată! Am zis garnizoana; Mothril este un 
sarazin, pe el nu-l socotesc printre apărătorii castelului. De 
altfel, după cum ţi-am spus, e vorba de un legământ între mine 
şi Dumnezeu. De îndată ce o vei avea pe Aissa, prietene, nu te 
mai priveşte nimic. Lasă-mă să fac cum ştiu. 

— Încă odată, seniore, lăsaţi-mă să vă mai rog. Da, Mothril e 
un ticălos; pedepsirea lui va fi plăcută lui Dumnezeu; însă e 
dezarmat, nu mai poate dăuna... 

— E ca şi când i-ai vorbi unei statui, răspunse conetabilul. 
Lasă-mă să mă odihnesc, te rog. Cât despre vorbele ce le vei 
spune garnizoanei, îţi las mână liberă. Du-te! 

Nu mai avea nimic de zis. Agenor ştia bine că Duguesclin, 

când urmărea îndeplinirea unui plan, rămânea neînduplecat şi 
nu dădea niciun pas înapoi. 

Mai înţelegea de asemenea că Mothril, ştiindu-l pe don Pedro 
căzut în puterea bretonilor, nu ar mai cruța nimic, pentru că şi 
pe el nu l-ar cruța nimeni. 

Într-adevăr, Mothril era unul din acei oameni care ştiu să 
poarte greutatea urii ce o insuflă şi să-i suporte urmările. 
Neîndurător cu alţii, se resemna să nu ceară iertare. 

Pe de altă parte, Mothril nu s-ar fi învoit niciodată să o predea 
pe Aissa. Situaţia lui Agenor era dintre cele mai grele. 

„Dacă mint, zise el, îmi pierd onoarea. Dacă îi făgăduiesc lui 
Mothril viaţa fără să mă ţin de cuvânt, voi ajunge nevrednic de 
dragostea unei femei şi de stima oamenilor”. 

Era cufundat în aceste crude nedumeriri când trâmbiţele 
anunţară sosirea regelui Henric în faţa cortului. 

Soarele se înălţase destul de sus şi din tabără se vedea 
platforma pe care Mothril şi don Rodrigo se plimbau vorbind cu 
aprindere. 

— Ceea ce nu v-a acordat conetabilul, îi zise Musaron 
stăpânului pe care-l vedea atât de trist, regele Henric vă va 
acorda. Cereţi, veţi obţine. Ce importanţă are gura care spune 
da, numai să spună un da pe care să-l puteţi transmite lui 
Mothril fără să minţiţi. 

— Să încercăm, zise Agenor. 

Şi se duse să îngenuncheze lângă scara lui Henric pe care un 
scutier îl ajuta să descalece. 

— Veşti bune, după cât se pare, zise regele. 

— Da, monseniore. 

— Vreau să te răsplătesc, Mauleon. Cere-mi un comitat dacă 
vrei. 

— Vă cer viaţa lui Mothril. 

— E mai mult decât un comitat, răspunse Henric, dar ţi-o 
acord. 

— Plecaţi repede, domnule, spuse Musaron la urechea 
stăpânului, căci vine conetabilul, şi ar fi prea târziu dacă ar auzi. 

Agenor sărută mâna regelui, care, punând piciorul pe pământ, 
strigă: 

— Bună ziua, scumpe conetabil, se pare că trădătorul e al 
nostru. 

— Da, monseniore, zise Bertrand, care se făcu că nu l-ar fi 
zărit pe Agenor vorbind cu Henric. 

Tânărul începu să alerge ca şi când ar fi dus cu el o comoară. 
Avea dreptul, ca parlamentar ales, să ia cu el doi trompeti; şi-i 
alese şi porni după ei. Urmat de nedespărţitul Musaron, urcă 
poteca până la prima poarta a castelului. 


LXXVI 


DIPLOMAŢIA IUBIRII 


Nu întârziară să-i deschidă şi, înaintând pe drum, putu să-şi 
dea seama de greutăţile terenului. 

Uneori poteca nu avea mai mult de un picior lăţime, iar 
stâncă peste tot cădea perpendicular pe măsură ce pâlnia se 
lărgea; bretonii, puţin obişnuiţi cu munţii, simțeau că-i apucă 
ameţeala. 

— Iubirea ne face foarte neprevăzători, domnule, îi spuse 
Musaron stăpânului. În sfârşit!... Ce-o da Dumnezeu! 

— Uiţi că persoanele noastre sunt inviolabile? 

— Ei! domnule, ce are de cruțat blestematul de Mothril, şi ce 
vedeţi inviolabil pentru el pe pământ? 

Agenor îi impuse tăcere scutierului, continuă să urce coasta şi 
ajunse la platforma unde îl aştepta Mothril, care îl recunoscuse 
pe când urca. 

„Francezul! bombăni el. Ce înseamnă prezenţa lui la castel?” 

Trâmbiţele sunară; Mothril făcu semn că ascultă. 

— Vin din partea conetabilului, spuse Agenor, pentru a-ţi 
spune următoarele: „Am încheiat un armistițiu cu duşmanii mei, 
cu condiţia ca nimeni să nu iasă din castel... Le făgăduisem 
viaţa tuturor, în schimbul acestei condiţii; astăzi trebuie să-mi 
schimb părerea, pentru că v-aţi călcat cuvântul.” 

Mothril se îngălbeni şi răspunse: 

— În ce privinţă? 

— Astă-noapte, urmă Agenor, trei cavaleri au trecut tranşeele, 
cu toate că aveam santinele. 

— Ei bine! zise Mothril, făcând o sforţare puternică asupra lui 
însuşi, trebuie pedepsiţi cu moartea... căci şi-au călcat 
jurământul. 

— Ar fi fost lucru uşor, spuse Agenor, dacă am fi pus mâna pe 
ei, dar au fugit... 

— Cum, nu i-aţi putut opri? întrebă Moithril, nefiind în stare 
să-şi înfrâneze cu totul bucuria, după ce simţise mai întâi o vie 
îngrijorare. 

— Pentru că gărzile noastre se încredeau în cuvântul vostru, 
veghind cu mai puţină atenţie ca de obicei, cu atât mai mult cu 
cât, după spusele seniorului Rodrigo aici de faţă, nimeni nu avea 
interes să fugă, având toţi viaţa garantată... 

— Şi în cazul acesta? întrebă maurul. 

— Vom schimba unele din condiţiile armistiţiului. 

— Ah!  bănuiam eu, răspunse Mothril cu amărăciune. 
Îndurarea creştinilor e şubredă ca un pahar; trebuie să bagi de 
seamă să nu-l spargi când bei din el. Ai venit să ne spui că mai 
mulţi soldaţi... dacă de soldaţi e vorba, au fugit din Montiel, şi 
vei fi silit să ne omori pe toţi. 

— Mai întâi, sarazinule... zise Agenor jignit de această 
învinuire şi de această presupunere, mai întâi tu trebuie să ştii 
cine sunt fugarii. 

— De unde să ştiu? 

— Numără-ţi oamenii. 

— Nu comand eu aici. 

— Atunci nu faci parte din garnizoană, spuse îndată Agenor, 
deci nu eşti cuprins în armistițiu. 

— Eşti destul de viclean pentru vârsta ta. 

— Am ajuns aşa, învățând să fiu bănuitor, tot având de-a face 
cu sarazini. Dar răspunde-mi. 

— Într-adevăr eu sunt şeful, zise Mothril care se temea să nu 
piardă avantajele unei capitulări, dacă ar fi fost vorba de asta. 

— Vezi bine că aveam dreptate să umblu cu şiretlicuri, pentru 
că minţeai... Dar nu despre asta e vorba. Mărturiseşti că s-au 
încălcat condiţiile. 

— Tu spui asta, creştine. 

— Şi trebuie să mă crezi, adăugă Mauleon cu trufie. Aşadar 
iată ordinul conetabilului, şeful nostru. Cetatea se va preda 
chiar azi, sau va începe o blocadă riguroasă. 

— Asta-i tot? întrebă Mothril. 

— Asta-i tot. 

— Vom fi înfometați? 

— Da. 

— Şi dacă vrem să murim? 

— Sunteţi liberi. 

Mothril îl privea pe Agenor cu o expresie aparte, pe care 
acesta o înţelese destul de bine. 

— Toţi! zise el, apăsând pe acest cuvânt. 

— Toţi, răspunse Mauleon... însă dacă veţi muri, înseamnă că 
aşa aţi vrut voi... don Pedro nu vă va ajuta, te asigur. 

— Crezi? 

— Sunt sigur... 

— Pentru ce? 

— Pentru că noi avem o armată cu care să-i ţinem piept, pe 
când el nu mai are. Şi înainte de a veni ziua când îşi va fi găsit 
una, veţi fi cu toţii morţi de foame. 

— Judeci drept, creştine. 

— Salvaţi-vă deci viaţa, pentru că acest lucru stă în puterea 
voastră. 

— Aşa! Ne oferi viaţa. 

— V-o ofer. 

— Pe cuvântul cui? Al conetabilului? 

— Pe cuvântul regelui care a sosit adineaori. 

— Într-adevăr, a sosit, zise Mothril cu îngrijorare, însă nu-l 
vedeam. 

— Priveşte-i cortul... sau mai degrabă pe cel al lui Begue de 
Vilaine. 

— Da... da... şi eşti sigur că ne va lăsa viaţa? 

— 'Ţi-o garantez. 

— Şi mie? 

— Şi ţie... Mothril, am cuvântul regelui. 

— Vom putea să ne retragem unde vom dori? 

— Unde veţi dori. 

— Cu slujitori, bagaje, tezaure? 

— Da, sarazinule. 

— E destul de frumos... 

— Văd că nu crezi... dar eşti nebun căci pentru ce te-am ruga 
să vii la noi azi, când, mort sau viu, tot al nostru eşti, rămânând 
aici o lună. 

— O! Vă puteţi teme de don Pedro. 

— Te asigur că nu ne temem de el. 

— Creştine, am să mai chibzuiesc. 

— Dacă peste două ore nu te-ai predat, spuse nerăbdătorul 
tânăr, consideră-te ca şi mort. Centura de fier nu se va mai 
deschide... 

— Bine! bine! Două ore! Nu e prea multă mărinimie, zise 
Mothril întrebând orizontul cu îngrijorare, ca şi când din 
adâncul câmpiei avea să se ivească un salvator. 

— Asta-i tot ce-mi răspunzi? zise Agenor. 

— Peste două ore, bolborosi Mothril distrat. 

— O! domnule, se vor preda, l-aţi convins, îi strecură Musaron 
la urechea stăpânului. 

Deodată Mothril începu să privească înspre tabăra bretonilor 
cu o atenţie pe care nu şi-o ascundea. 

— Oh! oh! bombăni el arătându-i cortul lui Begue de Vilaine. 

Spaniolul se rezemă cu coatele de parapet spre a vedea mai 
bine. 

— Creştinii tăi se sfâşie între ei, după cât se pare, iată cum 
aleargă toţi spre cortul acela. 

Într-adevăr, o mulţime de soldaţi şi de ofiţeri alergau spre 
cort dând semne de cea mai vie îngrijorare. 

Cortul se mişca de parcă ar fi fost zgâlţâit înăuntru de nişte 
luptători. 

Agenor îl văzu pe conetabil repezindu-se într-acolo cu un gest 
de mânie. 

— Se petrece ceva ciudat şi îngrozitor în cortul unde se află 
don Pedro, zise el, să plecăm, Musaron. 

Atenţia lui Mothril era atrasă de această mişcare de neînțeles. 
A lui don Rodrigo era încă şi mai mult. Agenor profită de 
zăpăceala lor pentru a cobori împreună cu bretonii săi panta 
dificilă. La mijlocul drumului auzi un țipăt groaznic urcând din 
câmpie spre cer. 

Era şi timpul să ajungă la bariere; abia se închisese ultima 
poartă în urma lui, că glasul tunător al lui Mothril strigă: 

— Allah! Allah! Trădătorul mă înşela. Regele don Pedro a fost 
prins. Allah! să fie arestat francezul şi să ne slujească drept 
ostatic. La porţi! închideţi! închideţi! 

Dar Agenor tocmai trecuse meterezul şi se afla în siguranţă, 
putând chiar să vadă în întregime îngrozitorul spectacol la care 
asistase maurul, din înaltul platformei. 

— Doamne sfinte! zise Agenor tremurând şi ridicând braţele 
spre cer, un minut mai mult şi am fi fost prinşi şi pierduţi. 


LXXVII 
CE SE VEDEA ÎN CORTUL LUI BEGUE DE VILAINE 


Regele don Henric, după ce îl părăsise pe Agenor şi 
încuviinţase graţierea lui Mothril, îşi şterse faţa şi-i spuse 
conetabilului: 

— Prietene, inima îmi bate foarte tare. Îl voi vedea în umilinţă 
pe cel care mă urăşte de moarte; este o bucurie amestecată cu 
amărăciune şi nu-mi explic această stare în momentul de faţă. 

— Asta dovedeşte, sire, zise conetabilul, că inima Maiestăţii 
Voastre e nobilă şi mărinimoasă. Dacă n-ar fi aşa, n-ar simţi 
decât bucuria triumfului. 

— E ciudat, adăugă regele, că nu intru în acest cort decât cu 
neîncredere şi, o repet, cu inima strânsă... Ce face el? 

— Sire, stă pe un scăunel, cu capul sprijinit în mâini. Pare 

abătut. 

Henric de Transtamare făcu un semn cu mâna şi toţi se 
depărtară. 

— Conetabile, spuse el aproape în şoaptă, un ultim sfat, te 
rog. Vreau să-i cruţ viaţa, însă, ce zici,să-l exilez sau să-l închid 
într-o fortăreață? 

— Nu-mi cereţi sfatul, sire, răspunse conetabilul, căci n-aş 
putea să vă dau vreunul. Sunteţi mai înţelept decât mine şi vă 
aflaţi în faţa unui frate. Dumnezeu să vă călăuzească. 

— Vorbele dumitale m-au lămurit pe deplin, conetabile, îţi 
mulţumesc. 

Regele ridică pulpana de pânză care închidea cortul şi intră. 

Don Pedro nu-şi părăsise poziţia despre care Duguesclin îi 
vorbise regelui. Deznădejdea lui nu era tăcută, ci se manifesta 
prin exclamaţii, când înăbuşite, când zgomotoase. S-ar fi zis un 
început de nebunie. 

Paşii lui Henric îl făcură pe don Pedro să ridice capul. 

De îndată ce-şi recunoscu învingătorul după înfăţişarea-i 
măreaţă şi după creasta coifului ce reprezenta un leu de aur, 
furia puse stăpânire pe el. 

— Ai venit, zise el, ai îndrăznit să vii! 

Henric nu răspunse şi păstră o atitudine rezervată şi tăcere. 

— Te-am chemat în zadar în timpul învălmăşelii, urmă don 
Pedro  însufleţindu-se treptat; dar tu n-ai curaj decât să 
batjocoreşti un duşman învins, şi chiar în momentul de faţă îţi 
ascunzi figura ca să nu-ţi văd paloarea. 

Henric îşi desfăcu încet cataramele de la cască şi o puse pe o 
masă. Avea faţa palidă într-adevăr, însă privirile lui păstrau o 
seninătate blândă şi omenească. 

Acest calm îl scoase din fire pe don Pedro. Se ridică: 

— Da, zise el, îl recunosc pe bastardul tatălui meu, cel ce-şi 
zice regele Castiliei, uitând că nu va exista alt rege în Castilia 
atâta timp cât voi trăi eu. 

Năprasnicelor insulte ale duşmanului său, Henric încercă să-i 
opună răbdarea, însă mânia îi urca treptat pe frunte, şi picături 
de sudoare rece începeau să-i curgă pe faţă. 

— Bagă de seamă, zise el cu un glas tremurând; te afli aici în 
mâna mea, nu uita acest lucru. Eu nu te insult şi nu trebuie să-ţi 
necinsteşti originea prin cuvinte nevrednice de noi amândoi. 

— Bastard! strigă don Pedro, bastard... bastard! 

— Ticălosule! Vrei oare să-mi dezlănţui mânia? 

— O! în privinţa asta sunt liniştit, făcu don Pedro cu priviri 
aprinse, cu buzele învineţite. Nu-ţi vei lăsa mânia să meargă mai 
departe decât o cere spiritul tău de conservare. Ţi-e frică... 

— Minţi! strigă don Henric scos din răbdări. 

Drept răspuns, don Pedro îl apucă pe Henric de gât, iar don 
Henric îl cuprinse pe don Pedro cu amândouă braţele. 

— Ah! zicea învinsul, lupta asta ne mai lipsea; ai să vezi că va 
fi hotărâtoare. 

Luptară cu atâta înverşunare încât cortul fu zdruncinat, 
pânzele se clătinară, iar la zarva ce se iscă alergară conetabilul, 
Le Begue şi mai mulţi ofiţeri. 

Ca să poată intra, fură siliţi să despice cu spadele pânzele 
cortului. Cei doi duşmani se zvârcoleau înlănţuiţi ca doi şerpi, se 
agăţaseră de pânzele cortului cu pintenii de la picioare. 

Atunci ieşi la iveală interiorul cortului şi lupta crâncenă dintre 
ei. 

Conetabilul scoase un strigăt puternic. 

Mii de soldaţi zburară numaidecât în direcţia cortului. 

De la înălţimea platformei, Mothril putu vedea cele ce se 
petreceau în cort; tot atunci Mauleon, aflat la capătul 
meterezului, vedea aceeaşi scenă. 

Cei doi adversari se rostogoleau şi se răsuceau căutând, de 
fiecare dată când aveau un braţ liber, să apuce o armă. 

Don Pedro fu mai norocos, reuşi să-l vâre sub el pe Henric de 
Transtamare şi, ţinându-l cu genunchiul, scoase de la brâu un 
mic pumnal pentru a-l lovi. 

Însă primejdia îi dădu noi forţe lui Henric; îl răsturnă încă 
odată pe fratele său şi îl ţinu pe-o coastă. Lipiţi unul de altul, îşi 
suflau în faţă focul mistuitor al urii lor neputincioase. 

— Trebuie să terminăm, strigă don Pedro, văzând că nimeni 
nu îndrăznea să-i atingă, atât de mult îi stăpânea pe cei de faţă 
respectul faţă de maiestatea regală şi grozăvia situaţiei. 
Începând de astăzi, nu va mai fi rege în Castilia, dar nici 
uzurpator. Încetez de a mai domni, dar sunt răzbunat. Mă vor 
ucide, dar voi fi băut sângele tău. 

Şi cu o putere de necrezut, îl strânse de gât şi ridică mâna 
pentru a-i împlânta pumnalul. 

Atunci văzându-l cum caută cu pumnalul un loc prin cămaşa 
de zale şi platoşă, Duguesclin apucă cu mâna lui vânjoasă 
piciorul lui don Pedro şi-l făcu să-şi piardă echilibrul. 
Nenorocitul căzu la rându-i sub Henric. 

— Eu nici nu fac nici nu desfac regi, zise conetabilul cu glas 
înăbuşit şi tremurător, îmi ajut seniorul. 

Henric, putând să răsufle, îşi recăpătă puterile şi trase spada. 

Urmă o scânteiere de fulger. Oţelul pătrunse în întregime în 
gâtul lui don Pedro şi un val de sânge ţâşni în ochii 
învingătorului, înăbuşind ţipătul cumplit ce izbucni de pe buzele 
lui don Pedro. 

Mâna rănitului slăbi strânsoarea, privirile i se stinseră şi 
fruntea schimonosită se lăsă pe spate. Se auzi cum i se izbeşte 
capul cu greutate de pământ. 

— Vai! ce-aţi făcut, spuse Agenor care se repezise în cort şi 
privea cadavrul înotând în sânge şi pe învingător îngenuncheat, 
cu arma în mâna dreaptă, în vreme ce cu stânga încerca să se 
susţină. 

O linişte înspăimântătoare domnea pe deasupra întregii 
adunări. 

Regele ucigaş lăsă să-i cadă spada înroşită. 

Atunci se văzu un pârâu de sânge ieşind de sub cadavru şi 
pornind agale pe panta de teren stâncos. 

Fiecare se dădu înapoi din faţa acestui sânge care încă mai 
fumega, ca şi când ar fi păstrat focul mâniei şi al urii. 

Don Henric, după ce se ridică, se aşeză într-un colţ al cortului 
şi îşi ascunse faţa posomorâtă în mâini. Nu putea suferi lumina 
zilei şi privirile celor de faţă. 

Conetabilul, la fel de posomorât, însă mai energic, îl ridică 
încetişor şi le făcu semn să plece tuturor celor ce fuseseră de 
faţă la această îngrozitoare scenă. 

— Desigur, spuse el, ar fi fost mai bine ca acest sânge să-l fi 
vărsat în toiul luptei cu spada sau cu securea de război. Însă 
Dumnezeu face bine ce face, şi ce a vrut el s-a împlinit. Veniţi, 
sire, şi recăpătaţi-vă curajul. 

— El a vrut să moară, murmură regele... Eu aveam să-l iert... 
Ai grijă ca rămăşiţele lui să nu rămână expuse prea mult 
privirilor... să fie înmormântat cum se cuvine... 

— Sire. Nu vă mai gândiţi la nimic... uitaţi totul, lăsaţi-ne pe 

noi să ne vedem de treabă. 

Duguesclin trimise să-l cheme pe starostele bretonilor. 

— Vei tăia capul acesta, spuse el arătând corpul lui don 
Pedro, iar dumneata Begue de Vilaine, îl vei trimite la Toledo. 
Aşa e obiceiul în această ţară, unde cel puţin uzurpatorii cu 
numele morţilor nu mai au dreptul să vină să tulbure domnia şi 
odihna celor vii. 

Abia terminase când un spaniol din fortăreață veni să spună, 
din partea guvernatorului, că garnizoana avea să depună armele 
la orele opt seara, după condiţiile puse de solul conetabilului. 


LXXVIII 


HOTĂRÂREA MAURULUI 

Toată această scenă cumplită, ce se desfăşurase cu atâta 
repeziciune, fusese văzută din castelul de la Montiel, datorită 
îndepărtării perdelelor cortului şi zbuciumului principalilor săi 
actori. 

Am văzut că la întrevederea dintre Agenor şi Mothril, acesta 
din urmă, în vreme ce asculta propunerile solului, privea mereu 
spre câmpie, unde ceva părea să-i atragă atenţia. 

Agenor încerca să-l facă să creadă că bretonii nu cunoşteau 
numele fugarilor din timpul nopţii, îl mai făcea să creadă de 
asemenea că fugarii nu putuseră fi prinşi. Această veste îl 
liniştise pe Mothril asupra sorții lui don Pedro, căci întunericul 
nopţii trebuie să-i fi împiedicat pe cei din castel să vadă 
rezultatele evadării, iar bretonii avuseseră grijă să păstreze cea 
mai adâncă linişte în timp ce făceau captura. 

Mothril trebuia deci să-l creadă pe don Pedro în siguranţă. 

Astfel că începu prin a nu lua în seamă propunerile lui 
Mauleon. Însă privind spre câmpie văzu trei cai rătăcind prin 
ierburi şi recunoscu fără pic de îndoială printre ei, el care avea 
privirea atât de sigură, calul alb cu pete roşiatice al lui don 
Pedro; era un animal de rasă care îl adusese pe stăpânul lui de 
pe câmpul de luptă la Montiel şi trebuise să-l ducă cu iuţeala 
fulgerului spre a nu fi ajuns de duşmanii săi. 

Bretonii, în bucuria lor, prinseseră călăreţii dar uitaseră caii 
care, văzându-se liberi şi de altfel înspăimântați de pripeala 
agresorilor, fugiseră dincolo de tranşee, ajungând în câmpie. 

Tot restul nopţii rătăciseră, păscând şi zburdând; dar la 
sosirea zilei, instinctul, devotamentul poate, îi adusese din nou 
în apropierea castelului şi acolo îi zărise Mothril. 

Animalele nu o mai luaseră pe drumul ocolit pe care 
plecaseră; în felul acesta râpa se afla între castel şi ei, râpă 
adâncă, povârnită, care îi oprea. 

Ascunşi de ieşiturile stâncilor, priveau din când în când spre 
Montiel, apoi se apucau din nou să pască prin scobituri, muşchi 
şi arbuşti răşinoşi al căror fruct seamănă cu fraga prin culoare 
şi parfum. 

Când Mothril zări animalele, îngălbeni şi începu să se 
îndoiască de adevărul spuselor lui Mauleon. Era momentul în 
care începu să discute condiţiile, cerând să i se făgăduiască 

viaţa. 

Apoi deodată scena din cort i se dezvălui în toată grozăvia ei. 
Recunoscu leul de aur al lui Henric de Transtamare, părul 
roşietic al lui don Pedro, gestul energic şi vigoarea sa; îi 
recunoscu vocea când ultimul țipăt, ţipătul de moarte, scăpă 
şuierător şi deznădăjduit din gâtleju-i tăiat. 

Atunci ar fi voit să pună mâna pe Agenor pentru a face din el 
un ostatic sau pentru a-l sfâşia bucată cu bucată; dar îşi pierdu 
orice nădejde. Văzând cum era măcelărit don Pedro şi 
necunoscând nici pricina şi nici urmarea discuţiei, îşi zise că el, 
aţâţătorul regelui asasinat era pierdut de-a binelea. 

Din clipa aceea înţelese toată tactica lui Agenor. 

Acesta îi făgăduia viaţa pentru a-l lăsa să fie măcelărit la 
ieşirea din Montiel şi pentru a o avea în libertate şi pentru 
totdeauna pe Aissa. 

„Se prea poate să mor, îşi zise maurul; totuşi, voi încerca să 
trăiesc - însă în ce o priveşte pe fată, creştin blestemat, nu o vei 
avea, sau o vei avea moartă odată cu mine.” 

Se înţelese cu Rodrigo să nu pomenească nimic despre 
moartea lui don Pedro, pe care numai ei singuri o văzuseră şi 
chemă ofiţerii din Montiel. 

Toţi fură de părere că trebuiau să se predea. 

În zadar încercă Mothril să-şi convingă oamenii că moartea 
era mai de preţ decât bunul plac al învingătorilor, însuşi 
Rodrigo se împotrivi planului său. 

— Ura lor se îndrepta împotriva lui don Pedro, zise el, şi poate 
şi asupra altor mărimi; însă noi, care am fost cruţaţi în timpul 
luptei, noi care suntem spanioli ca şi don Henric, pentru ce ne- 
ar ucide, când cuvântul conetabilului ne garantează viaţa? Noi 
nu suntem nici sarazini, nici mauri şi ne rugăm la acelaşi 
Dumnezeu ca şi învingătorii noştri. 

Mothril văzu că totul se sfârşise odată cu resemnarea 
compatrioţilor săi; lăsă capul în jos şi se închise singur în cercul 
unei neclintite, unei îngrozitoare hotărâri. 

Rodrigo fu de părere ca garnizoana să se predea numaidecât. 
Mothril obţinu să se amâne capitularea până către seară. 

Ascultară pentru ultima oară de dorinţa lui. 

Acesta era momentul în care solul veni să-i propună lui 
Duguesclin orele opt seara pentru predarea cetăţii. 

Mothril se închise în apartamentele guvernatorului pentru a- 
şi face rugăciunile, după cum îi spusese lui Rodrigo. 

— Vei face în aşa fel, îi spuse el, ca garnizoana să iasă la ora 
stabilită, adică noaptea, mai întâi soldaţii, apoi ofiţerii inferiori, 
după care vor urma ceilalţi ofiţeri şi dumneata. Eu voi pleca 
ultimul cu dona Aissa. 

Rămas singur, Mothril se duse să deschidă uşa de la camera 
Aissei. 

— Vezi, copila mea, îi zise el, că totul se petrece după dorinţa 
noastră. Don Pedro nu numai că a plecat, dara şi murit. 

— A murit! strigă fata cu o expresie de groază care cuprindea 
totuşi o urmă de îndoială. 

— Când ţi-o spun eu, zise cu nepăsare Moithril, vino să vezi. 

— O! murmură Aissa, şovăind între spaimă şi dorinţa de a afla 
adevărul. 

— Nu şovăi, nu te lăsa târâtă astfel, Aissa. Vreau să vezi cum 
îi tratează creştinii pe duşmanii lor învinşi şi prizonieri, creştinii 
pe care dumneata îi iubeşti atât! 

O trase pe fată afară din cameră pe platformă şi îi arătă cortul 
lui Begue de Vilaine cu cadavrul încă întins. 

În momentul în care Aissa, mută şi palidă, privea acel 
spectacol îngrozitor, un om îngenunche lângă trupul căzut, şi cu 
o lovitură de satâr breton, îi tăie capul. 

Aissa scoase un țipăt sfâşietor şi căzu aproape leşinată în 
braţele lui Mothril. 

Acesta o transportă în camera ei şi, îngenunchind la 
picioarele patului pe care se odihnea Aissa zise: 

— Copila mea, după ce ai văzut, ştii acum că soarta care l-a 
lovit pe don Pedro mă aşteaptă şi pe mine. Creştinii mi-au oferit 
o capitulare şi cruţarea vieţii. Dar îi făgăduiseră viaţa şi lui don 
Pedro. lată cum şi-au ţinut cuvântul! Tu eşti tânără şi fără 
experienţă. Insă inima ţi-e curată şi judecata dreaptă, sfătuieşte- 
mă, te rog. 

— Eu, să te sfătuiesc... 

— Tu cunoşti un creştin... 

— Şi încă unul care-şi va ţine cuvântul şi care te va salva, 
pentru că mă iubeşte. 

— Crezi? făcu Mothril clatinând ameninţător din cap. 

— Sunt sigură, adăugă fata cu entuziasmul iubirii. 

— Copilă, zise Mothril, ce autoritate are el printre ai săi? E un 
simplu cavaler şi are deasupra lui căpitani, generali, un 
conetabil, un rege! Că el vrea să ierte, sunt convins. Însă ceilalţi 
sunt neîndurători, ne vor ucide!... 

— Pe mine!... strigă fata cu o mişcare de egoism pe care nu şi- 
o putu înfrâna, şi care arătă maurului străfundul sufletului 
Aissei, adică adâncul primejdiei şi nevoia unei hotărâri grabnice. 

— Nu, zise el, dumneata eşti o fată tânăra, frumoasă şi plină 
de farmec. Căpitanii, generalii, conetabilul, regele, te vor ierta 
în speranţa de a merita un zâmbet sau o răsplată şi mai 
atrăgătoare! O! Francezii şi spaniolii sunt curtenitori! adăugă el 
cu un râs înfiorător... Însă eu! eu nu sunt decât un om 
primejdios pentru ei, mă vor sacrifica... 

— Ți-o spun că Agenor se află acolo şi îmi va apăra onoarea cu 
riscul vieţii sale. 

— Şi dacă ar muri, ce-ai să ajungi? 

— Mă refugiez în moarte... 

— O! eu văd moartea cu mai puţină resemnare decât 
dumneata, Aissa, pentru că sunt mai aproape de ea. 

— Îţi jur că te voi salva. 

— Pe ce îmi juri? 

— Pe viaţa mea... De altfel, ţi-o repet, Mothril, te înşeli asupra 
înrâuririi pe care o poate avea Agenor. Regele îl iubeşte; este un 
bun slujitor al conetabilului; i s-a încredinţat o misiune 
importantă, ştii bine - la Soria. 

— Da, şi dumneata ştii la fel, Aissa, după cât se pare, zise 
maurul cu o privire încărcată de o gelozie răutăcioasă. 

Aissa roşi de pudoare şi de teamă, amintindu-şi că Soria era 
pentru ea un nume de dragoste şi de nespuse desfătări. Apoi 
reluă: 

— Cavalerul meu ne va salva deci pe amândoi. Dacă e nevoie, 
îi voi pune această condiţie... 

— Ascultă-mă bine, copilă, izbucni maurul îngrijorat că vede 
această încăpățânare amoroasă încurcându-i fiecare pas al 
drumului pe care voia să se avânte, Agenor este atât de puţin în 
stare să ne salveze pe noi, încât a venit adineaori aici. 

— A venit! spuse Aissa... aici! De ce nu m-ai anunţat şi pe 
mine?... 

— Pentru a îndrepta toate privirile asupra iubirii dumitale... 

Îţi uiţi demnitatea, fetiţo! A venit, ţi-o spun, să mă roage să 
găsesc un mijloc de a te sustrage de la jignirile creştinilor. Cu 
preţul acesta îmi făgăduia sa mă apere. 

— Jigniri! mie! mie care mă voi face creştină! 

Mothril scoase un țipăt de mânie repede înăbuşit din nevoia 
momentului. 

— Cum să fac? urmă Mothril. Sfătuieşte-mă; timpul nu stă pe 
loc. Astă-seară, castelul va fi predat creştinilor; astă-seară voi fi 
mort, iar dumneata vei aparţine ca o parte de pradă şefilor 
necredincioşilor. 

— Dar la urma urmelor, ce-a zis Agenor? 

— A propus un mijloc groaznic, care îţi va dovedi cât de mare 
e primejdia. 

— Un mijloc de salvare? 

— Un mijloc de evadare. 

— Spune. 

— Priveşte pe fereastră. Vezi că în partea asta stânca Montiel- 
ului e tăiată vertical, impracticabilă, şi coboară, în fundul 
viroagei în aşa fel încât supravegherea în acest punct n-ar avea 
niciun rost, căci numai păsările zburând sau şopârlele târându- 
se pot să coboare sau să urce de-a lungul stâncilor. De altfel, de 
când nu-l mai pândesc pe don Pedro, francezii au părăsit cu 
totul acest punct. 

Aissa îşi afundă privirile cu groază în prăpastia care şi 
începuse să se înnegrească la apropierea nopţii. 

— Ei bine? întrebă ea. 

— Ei bine! francezul m-a sfătuit să leg o frânghie de barele 
acestor zăbrele şi să-i dăm drumul să atârne până în viroagă... 
aşa cum voiam să facem pentru don Pedro, şi cum ar fi făcut-o şi 
el dacă n-ar fi fost nevoit să găsească la coborâre un cal; m-a 
sfătuit să mă prind, cu dumneata în braţe, de nodurile acelei 
frânghii şi să ajungem în viroagă, în vreme ce armata creştinilor 
ar fi ocupată la porţile castelului cu înlocuirea garnizoanei, care 
va defila fără arme către orele opt seara. 

Aissa, cu privirea înflăcărată, cu buzele tremurânde, îl ascultă 
pe maur, şi se duse pentru a doua oară să privească prăpastia 
căscată. 

— Chiar el ţi-a dat acest sfat? întrebă ea. 

— După ce veţi fi coborât, a adăugat el, mă veţi găsi 

aşteptându-vă. Vă voi înlesni posibilitatea să fugiţi... 

— Cum! Ne va părăsi! Mă va lăsa singură cu dumneata!... 

Mothril îngălbeni. 

— Nicidecum, zise el. Vezi cei trei cai ce pasc prin buruieni pe 
celălalt povârniş al râpei? 

— Da, da, îi văd. 

— Francezul şi-a şi ţinut jumătate din făgăduială. Şi-a trimis 
caii să ne aştepte... Numără-i, Aissa. 

— Sunt trei. 

— Atunci câţi vom fugi? 

— O! da, da, strigă ea, dumneata, eu, el!... O! Mothril! o! ca 
să fug cu el aş trece prinţr-o râpă de flăcări... Vom pleca. 

— Nu o să-ţi fie teamă? 

— De vreme ce el mă aşteaptă... 

— Atunci să fii gata de îndată ce tobele şi trâmbiţele vor 
anunţa mişcarea garnizoanei... 

— Frânghia?... 

— Iat-o... Ar suporta o greutate de trei ori mai mare decât a 
noastră; iar cât despre lungime, am măsurat-o lăsând să cadă în 
râpă o bilă de plumb legată de capătul unui fir. Ai să fii 
curajoasă şi tare, Aissa? 

— Ca şi când aş merge la serbarea nunţii cu cavalerul meu, 
răspunse în culmea bucuriei. 

LXXIX 


CAPUL ŞI PUMNUL 


Noaptea se lăsă asupra Montielului; noapte posomorâtă şi 
rece care învăluia într-un linţoliu umed formele şi culorile. 

La ora opt şi jumătate, trâmbiţele dădură semnalul şi o 
mulţime de făclii porniră în convoi pe drumul povârnit şi pietros 
care ducea spre poarta principală. 

Soldaţii şi ofiţerii apărură unul câte unul, arătându-şi 
supunerea şi fiind primiţi cu bunăvoință de conetabil şi de 
căpitanii creştini care, stând în picioare în apropierea 
meterezului, supravegheau ieşirea oamenilor şi a bagajelor. 

Deodată lui Musaron îi veni o idee; se apropie de stăpânu-său 
şi îi spuse la ureche: 

— Blestematul de maur are comori; e în stare să le arunce în 
vreo râpă ca să nu cadă în mâna noastră. Mă duc să dau un ocol 
castelului, căci eu văd bine noaptea ca şi pisicile şi nu-mi face 
prea mare plăcere să-i privesc defilând pe secăturile astea de 
prizonieri spanioli. 

— Du-te, zise Agenor. Există o comoară pe care Mothril nu o 
va arunca în râpă şi care este cea mai prețioasă comoară a mea! 
Pe ea o pândesc eu la poarta asta şi o iau de îndată ce se va 
înfăţişa. 

— Hei! hei! făcu Musaron cu un aer de îndoială nefastă; şi 
strecurându-se printre buruienile şanţului, dispăru. 

Soldaţii defilau mereu; veni după aceea cavaleria. La două 
sute de cai le trebuie un timp destul de lung ca să coboare unul 
câte unul nişte drumuri ca acelea de la Montiel. 

Inima lui Mauleon era frământată de nerăbdare. O presimţire 
fatală îl străbătea ca un fier ascuţit. 

— Nebun mai sunt, îşi zicea el, Mothril are cuvântul meu; ştie 
că viaţa îi e asigurată; ştie că dacă fetei i se va întâmpla cea mai 
mică nenorocire, s-ar expune la cele mai groaznice chinuri. Apoi 
Aissa, care desigur că a văzut flamura mea, trebuie să-şi fi luat 
măsuri de prevedere... Are să apară; am s-o văd... eram nebun. 

Deodată, mâna lui Musaron se abătu pe umărul lui Agenor. 

— Domnule, zise el în şoaptă, veniţi repede... 

— Ce s-a întâmplat? De ce eşti aşa tulburat? 

— Domnule, veniţi, în numele cerului. Ce prevăzusem se 
întâmplă. Maurul fuge pe o fereastră. 

— Ei! ce-mi pasă mie? 

— Mă tem că o să vă pese prea mult... obiectele care sunt 
coborâte îmi fac impresia că sunt obiecte vii. 

— Trebuie să dăm alarma... 

— Să nu faceţi una ca asta... Maurul, dacă va fi el, se va 
apăra; are să ucidă vreunul; soldaţii sunt brutali şi nu sunt 
îndrăgostiţi, nu vor cruța nimic. Să ne facem treburile singuri. 

— Eşti nebun, Musaron, pentru câteva păcătoase de cufere, ai 
să mă faci să pierd cea dintâi privire a Aissei. 

— Mă duc singur, zise Musaron nerăbdător; dacă voi fi ucis, 
va fi din vina dumneavoastră. 

Agenor nu răspunse. Se desprinse fără grabă din grupul 
căpitanilor şi ajunse la meterez. 

— Repede, repede, îi strigă atunci scutierul, să încercăm să 
ajungem la timp... 

Agenor iuți pasul. Dar nimic nu era mai greu ca această 
alergătură prin liane, prin mărăcini şi prin tufe. 

— Vedeţi? zise Musaron arătând stăpânului o formă albă care 
aluneca de-a lungul zidului negru în fundul râpei. 

Agenor scoase un țipăt. 

— Tu eşti Agenor? răspunse o voce duioasă. 

— Ei bine! domnule, ce mai ziceţi acum? făcu Musaron. 

— O! strigă Mauleon, să alergăm repede la marginea râpei, 
să-i surprindem. 

— Agenor! repetă vocea Aissei, pe care Mothril încerca să o 
silească la tăcere prin imbolduri energice făcute în şoaptă. 

— Domnule, să ne culcăm la pământ, să nu vorbim şi să nu ne 
arătăm! 

— Dar fug pe-acolo! 

— O! Vom putea noi să prindem o fată, mai cu seamă când 
fata nu cere decât să fie prinsă. Să ne culcăm la pământ, vă 
spun, scumpul meu stăpân. 

Între timp Mothril asculta, aşa cum ascultă tigrul, la ieşirea 
din peşteră, atunci când îşi duce prada între dinţi. 

Nu mai auzi nimic, recăpătă curaj şi urcă cu paşi sprinteni 
taluzul şanţului adânc. 

Cu o mână o ţinea pe Aissa şi o ridica în sus, cu alta se agăța 
de copaci şi de rădăcini. 

Ajunse la creastă şi se opri să mai răsufle. 

Atunci Agenor se ridică şi strigă: 

— Aissa! Aissa! 

— Eram sigură că e el, răspunse fata. 

— Creştinul! urlă Mothril furios. 

— Dar Agenor e acolo, să mergem într-acolo, zise Aissa, 
încercând să se desprindă din braţele lui Mothril spre a alerga 
la iubitul ei. 

Drept orice răspuns o strânse şi mai tare şi o târi spre locul 
unde văzuse calul lui don Pedro. 

Agenor alerga, însă se poticnea la fiecare pas, iar Mothril 
câştiga teren şi se apropie de unul din cai. 

— Pe-aici! Pe-aici! striga mereu Aissa. Vino, Mauleon, vino! 

— Dacă mai scoţi o vorbă eşti moartă! îi şopti Mothril la 
ureche. Vrei să atragi toată lumea în partea asta cu tipetele tale 
neghioabe? Vrei ca iubitul tău să nu mai poată veni să ne 
regăsească? 

Aissa tăcu. Mothril găsi calul, îl apucă de coamă, sări în şa şi 
aruncă fata în faţa lui, apoi porni în galop. Era calul unuia din 
ofiţerii prinşi odată cu don Pedro. 

Mauleon auzi galopul calului şi scoase un răcnet de mânie. 

— Fuge! fuge! Aissa! Aissa! răspunde. 

— lată-mă! iată-mă! zise tânăra; şi glasul i se pierdu în 

desimea vălului pe care Moithril îl apăsă pe buzele fetei, cu 
riscul de a o sufoca. 

Agenor porni într-o fugă deznădăjduită; căzu în genunchi, 
istovit, fără răsuflare. 

— Vai! Dumnezeu e nedrept, murmură el. 

— Domnule! domnule! Iată un cal, strigă Musaron. Curaj! 
veniţi, l-am prins. 

Agenor sări în sus de bucurie; îşi recapătă puterile şi puse 
piciorul în scara pe care i-o ţinea Musaron. 

Porni ca o săgeată pe urmele lui Mothril. Calul lui se nimerise 
să fie acel minunat bidiviu cu pete roşietice care nu-şi avea 
seamăn în Andaluzia, astfel că, alergând de mânca pământul, 
Agenor se apropie de Mothril şi-i strigă Aissei: 

— Curaj! iată-mă! 

Mothril răsucea un pumnal în coapsele calului, care necheza 
de durere. 

— Dă-mi-o! Nu-ţi voi face nimic, îi spuse Agenor maurului. Pe 
Dumnezeu! Te voi lăsa să fugi. 

Maurul răspunse printr-un râs dispreţuitor. 

— Aissa! Aissa! Dă-ţi drumul din braţele lui, Aissa! 

Fata se înăbuşea şi scotea urlete de deznădejde sub puternica 
mână ce o apăsa. 

În cele din urmă Mothril simţi în spatele lui răsuflarea 
fierbinte a calului lui don Pedro; Agenor putu apuca rochia 
iubitei lui şi o trase cu putere spre el. 

— Dă-mi-o, îi spuse el sarazinului, sau te ucid! 

— Dă-i drumul, creştine, sau eşti un om mort! 

Agenor îşi înfăşură încheietura mâinii în rochia de lână albă şi 
ridică spada deasupra lui Mothril; acesta, cu o lovitură de 
pumnal dată pieziş, reteză mâna stângă? a lui Agenor. 

Mâna rămase agăţată de stofă şi Agenor scoase un țipăt atât 
de sfâşietor încât Musaron îl auzi de departe şi urlă de mânie. 

Mothril crezu că putea să fugă; însă nu mai era Agenor cel 
care-l urmărea: era calul înfierbântat de alergare. 

De altfel, furia sporise forţele tânărului; spada lui se ridică 
încă odată şi dacă Mothril nu şi-ar fi silit calul să facă un salt în 
lături, s-ar fi terminat cu el. 


*323-La începutul cărţii se aminteşte că Mauleon avea mâna dreaptă 
retezată şi nu stânga.E una din inadvertenţele obişnuite la Dumas. 

— Dă-mi-o, sarazinule, spuse Agenor cu glas slăbit. Vezi bine 
că te voi ucide. Dă-mi-o, o iubesc! 

— Şi eu o iubesc! răspunse Mothril îmboldindu-şi din nou 
calul. 

Un glas, acela al lui Musaron, străpunse întunericul. Inimosul 
scutier găsise cel de-al treilea cal, o luase de-a dreptul prin 
mărăcini şi pietroaie şi venea în ajutorul stăpânului. 

— Am sosit; curaj, domnule, strigă el. 

Mothril se întoarse şi se simţi pierdut. 

— Vrei să ţi-o dau pe fata asta? întrebă el. 

— Da, vreau, şi o voi avea! 

— Ei bine! ia-o atunci. 

Numele lui Agenor, urmat de un horcăit înăbuşit, ieşi de sub 
văl şi ceva greu veni să se rostogolească sub picioarele calului 
lui Agenor împreună cu eşarfa albă cu lungi cute unduitoare. 

Mauleon sări de pe cal pentru a prinde ce-i aruncase 
Mothril... Îngenunche pentru a săruta vălul ce-o acoperea pe 
iubita lui. 

Dar îndată ce văzu ce se află sub văl, rămase la pământ 
leşinat, neînsufleţit. 

Când zorii veniră să-şi arunce lucirea alburie asupra 
înfiorătoarei scene, cavalerul palid ca o stafie ar fi putut fi văzut 
apăsându-şi buzele pe buzele reci şi învineţite ale unui cap 
retezat pe care i-l azvârlise maurul. 

La trei paşi, Musaron plângea. Credinciosul slujitor găsise 
mijlocul să aline rana stăpânului în timpul îndelungatului leşin 
al acestuia: îl salvase fără voia lui. 

La treizeci de paşi mai departe zăcea Mothril, cu tâmplele 
străbătute de săgeata sigură şi ucigătoare a viteazului scutier, şi 
mai ţinând încă sub braţ cadavrul ciopârţit al Aissei. 

Zâmbea şi mort de triumful lui. 

Doi cai rătăceau printre ierburi. 

EPILOG 


Viteazul cavaler cu pumnul de fier se înşelase fixând o durată 
de opt zile pentru povestirea isprăvilor şi nenorocirilor sale. 
Într-adevăr, el făcea parte dintre aceia ce povestesc repede, 
pentru că au vorba sigură şi pitorească, iar cât despre auditoriul 
său, niciodată nu se găsise altul mai priceput şi mai simţitor în 
preajma unui povestitor pătimaş. 

Trebuia să-l fi văzut pe fiecare din cei de faţă urmărind, cu o 
mimică elocventă povestirea cavalerului, toate emoţiile pe care 
le traducea în limbajul lui energic şi simplu totodată. 

Jehan Froissard, cu ochii scânteietori sau umezi, sorbea 
fiecare vorbă; credeai că are în faţă priveliştile, cerul, faptele, şi 
toate la un loc se oglindeau în privirile lui inteligente. 

Cât priveşte pe seniorul Espaing, acesta tresărea la 
povestirea bătăliilor, ca şi când ar fi auzit trâmbiţele Spaniei sau 
ale maurilor. 

În colţul cel mai întunecat al camerei, numai scutierul 
cavalerului povestitor stătea tăcut şi nemişcat. 

Cu capul plecat în piept, atunci când defilau atâtea amintiri 
prin vorba captivantă a stăpânului său, se ridica uneori dacă se 

povestea vreuna din isprăvile sale, sau atunci când cavalerul se 
însufleţea în aşa fel încât se temea de o înrăutăţire a durerilor. 

Unsprezece ore, lungile ore ale nopţii, trecură astfel, sau mai 
degrabă zburară ca scânteile focului de curpen ce încălzea 
camera, ca fumul lămpilor şi al luminărilor de ceară ce se 
învolbura deasupra frunţilor ascultătorilor. 

Spre sfârşitul povestirii, inimile parcă erau apăsate de o 
greutate, ochii se umeziseră. 

Glasul cavalerului de Mauleon, vădit tulburat, întretăia 
fiecare frază şi haşura fiecare emoție întocmai ca trăsătura de 
penel a unui artist inspirat. 

Musaron îndreptă asupra lui o privire blândă şi tristă, şi cu 
acea familiaritate care dovedeşte mai degrabă un prieten decât 
un servitor, îi puse o mână pe umăr. 

— Haide! seniore, zise el, destul acum. 

— Vai! murmură cavalerul. Cenuşa asta nu s-a răcit încă. 
Dacă o scormoneşti te arzi. 

Două lacrimi mari se rostogoliră pe obrajii cronicarului, 
lacrimi de compătimire şi de interes, desigur, însă pe care o 
minte răutăcioasă, care caută mereu să ponegrească cele mai 
bune intenţii ale cronicarilor şi romancierilor, le-a pus de-atunci 
încoace pe seama bucuriei de a fi ascultat o povestire atât de 
frumoasă şi făcută chiar de eroul întâmplării. 

Când se termină povestirea, soarele lumina acoperişul 
hanului şi pădurile înverzite. 

Jehan Froissard putu vedea atunci figura cavalerului, şi 
această figură merita toată atenţia din partea unui om care 
studiază oamenii. 

Pe fruntea-i inteligentă şi nobilă, gândurile sau mai degrabă 
necazurile săpaseră o încreţitură adâncă. La colţul ochilor îi 
apăruseră acele reţele de riduri ce pornesc în sens opus şi care 
par nişte fire sortite să tragă de pleoapă pentru a o închide cu 
putere înaintea morţii. 

Privirea cavalerului nu ceru nici aplauze, nici mângâieri din 
partea ascultătorilor. 

— Mişcătoare poveste! zise Froissard. Ce tablou frumos! Ce 
virtuţi preţioase! 

— În mormânt, în mormânt toate astea, maestre, răspunse 
cavalerul, toate au murit. Dona Aissa, acel cap iubit, nu este 

singurul pe care trebuie să-l plâng. lubirile mele, prieteniile 
mele nu au ales acelaşi câmp pentru a se îngropa. Atunci când 
omul acesta, spuse cavalerul arătându-l cu o privire duioasă pe 
scutierul aplecat pe spatele scaunului, atunci când omul acesta, 
care este, din păcate, mai bătrân decât mine, va fi închis ochii, 
nu voi mai avea pe nimeni pe lume. Şi, pe Dumnezeu! Nu voi 
mai iubi pe nimeni de-acum încolo; inima mea e moartă, 
domnule Jehan Froissard, pentru că a trăit prea mult într-un 
timp atât de scurt. 

— Însă, slavă Domnului! întrerupse Musaron cu oarecare 
sforţare spre a face mai degajată şi mai voioasă vocea care nu 
era decât sugrumată de emoție. Slavă Domnului! mă simt 
minunat! braţul mi-e bun, ochiul ager; trimit o săgeată tot atât 
de departe ca şi odinioară, iar calul nu mă oboseşte deloc. 

— Domnule cavaler, întrerupse Froissard, îngădui aşadar 
penei mele nevrednice să povestească frumoasele fapte şi 
duioasele nenorociri pe care le-am auzit din gura dumitale? Este 
o mare cinste pe care mi-o faci. Este o plăcută şi amară bucurie. 

Mauleon se înclină. 

— Dar, bunule cavaler, urmă Froissard, nu trebuie să 
deznădăjduieşti. Eşti încă tânăr, eşti frumos, trebuie să 
agoniseşti din bunurile acestei lumi ceea ce îi trebuie unui 
bărbat nobil şi unei inimi nobile; oamenii de treabă găsesc 
totdeauna prieteni. 

Cavalerul clătină din cap cu tristeţe. Musaron făcu o mişcare 
din umeri pe care ar fi invidiat-o stoicul Epictet şi neîncrezătorul 
Pyrrhon. 

— Când te-ai făcut remarcat în armată prin curajul dumitale, 
urmă  Froissard, în consiliul prinților prin înţelepciunea 
dumitale, când eşti totodată braţul care execută cu asprime şi 
mintea care plănuieşte cu deplină siguranţă, ai pretutindeni 
căutare. Nu te apropii de curte fără să tragi foloase. lar 
dumneata, senior de Mauleon, ai două curţi care te ocrotesc şi 
care îşi dispută plăcerea de a te face bogat şi puternic... Spania 
i-a luat-o cumva înainte Franţei? Ai preferat comitatul de peste 
munţi unei baronii în patrie? 

— Domnule Froissard, reluă Mauleon cu un calm şi cu un 
suspin adânc, în a treisprezecea zi a lunii iulie 1380, un mare 
doliu a acoperit Franţa! În ziua aceea s-a îndreptat spre cer un 

suflet care era cel mai nobil şi mai mărinimos din câte au apărut 
pe lume... Vai! domnule Jehan Froissard, acel suflet mi-a atins 
pieptul în treacăt, căci stând în genunchi tineam între braţe 
capul viteazului conetabil şi l-am văzut cum rămâne înţepenit la 
pieptul meu. 

— Vai! zise Froissard. 

— Vai! repetă Espaing închinându-se cu evlavie, în vreme ce 
Musaron încrunta din sprâncene pentru a nu se înduioşa prea 
mult la această amintire. 

— Da, domnule, după ce conetabilul Bertrand Duguesclin a 
murit la Castelneuf de Randon - mort! el care părea zeul 
bătăliilor... - după ce armata a rămas fără şef şi fără călăuză, 
am simţit cum îmi pierd puterile. O bună parte din viaţa mea am 
legat-o de viaţa lui, iar toate fibrele inimii mele erau prinse de 
inima lui. 

— Îl mai aveai pe bunul rege Carol înțeleptul, domnule 
cavaler. 

— Mi-a fost dat să-i plâng moartea când încă o mai plângeam 
pe cea a conetabilului. De pe urma acestor două lovituri nu mi- 
am mai revenit. Mi-am agăţat spada şi scutul de grinzile căsuţei 
pe care o moştenisem de la unchiul meu; vreme de patru ani mi- 
am înmormântat acolo durerea şi amintirile. Între timp o domnie 
nouă reîntinerea Franţa, vedeam adesea trecând cavaleri voioşi 
şi auzeam fredonându-se noile cântece ale trubadurilor... Vai! 
domnule, ce lovituri mi-au dat în inimă trubadurii ce treceau 
Pirineii, cântând pe aria atât de tristă a romanţei, versurile 
spaniole ale baladei compuse în amintirea Blanchei de Bourbon 
şi a lui don Frederic, marele maestru. 

— Cum! seniore, toate astea nu te-au apropiat din nou de 
curtea Spaniei, de regele Henric care domnea atât de glorios şi 
care te iubea atât de mult? 

— Seniore cronicar, fusese o vreme când bietul meu cap 
înfierbântat nu mai visa decât Spania. Despre toate isprăvile 
mele trecute păstram o amintire atât de sumbră, atât de tristă 
încât n-o puteam pune pe seama unui vis. Într-adevăr mi se 
părea că viaţa îmi fusese întretăiată de un somn lung, şi dacă n- 
ar fi fost Musaron care să-mi spună uneori: „Da, seniore, da, noi 
am văzut tot ce cântă oamenii aceia”, dacă n-ar fi fost Musaron, 
Zic, aş fi crezut că e o vrăjitorie... În fiecare noapte visam 

Spania; revedeam Toledo şi Montiel, peştera unde îl văzusem 
murind pe Hafiz şi unde venise să se ascundă Caverley. Vedeam 
Burgosul şi măreţiile curţii, Soria! Soria! seniore, şi farmecele 
iubirii... Viaţa mi se măcina în dorinţe şi în dezgusturi. 
Lâncezeam cuprins de fierbinţeli. Într-o zi, se auziră sunând 
nişte trâmbiţe prin împrejurimi. Erau trupele monseniorului 
Ludovic de Bourbon care se ducea în Spania la curtea regelui 
Henric ce se temea să nu fie învins în războiul cu Portugalia şi 
ceruse ajutoare din Franţa. Ducele de Bourbon auzise vorbindu- 
se despre un cavaler care se războise pe meleagurile Spaniei şi 
care cunoştea o mulţime de lucruri tainice despre expediţia 
companiilor. Văzui intrând la mine o mulţime de paji şi de 
cavaleri care îmi umplură curtea neîncâpătoare, ceea ce-i umplu 
de uimire pe slujitorii mei. Eu mă aflam la fereastră şi abia am 
avut timp să cobor ca să-i ţin scara prinţului. Atunci acesta, cu 
multă curtenie, mă întrebă despre rana mea şi despre tot ce mi 
se întâmplase. Voi să audă povestindu-i-se despre moartea lui 
don Pedro, despre lupta mea cu maurul; am trecut însă sub 
tăcere tot ce o privea pe dona Aissa. Entuziasmat, ducele mă 
rugă, mă imploră chiar să-l însoțesc; mă aflam într-unul din 
acele momente de nălucire în care viaţa îmi apărea ca un vis, şi 
atunci voiam să aflu, ardeam de dorinţa de a revedea locurile pe 
unde am trecut. De altfel, trâmbiţeie mă înflăcărau, iar 
Musaron, pe care-l vedeţi, făcea nişte ochi în care se citea o 
poftă nemăsurată. Îşi şi luase arbaleta din cui. „Haide, Mauleon, 
vino cu mine!” zise prinţul. „Bine, monseniore, i-am răspuns. Cu 
atât mai mult cu cât regele Spaniei va fi bucuros să mă revadă.” 
Am plecat, aş putea spune, aproape voioşi; aşadar aveam să mă 
aplec deasupra acelui pământ care băuse sângele meu şi pe al 
iubitei mele... Vai! seniorii mei, ce frumoasă e amintirea; o 
mulţime de oameni nu ştiu să trăiască decât odată, cu mare 
greutate. După cincisprezece zile de la plecare ne aflam la 
Burgos, iar după alte cincisprezece zile ajungeam la Segovia, 
unde era curtea... 

L-am revăzut pe regele Henric, destul de îmbătrânit, însă tot 
drept ca bradul şi plin de măreție. Nu ştiam cum să-mi explic 
tainicul dezgust ce mă depărta de el, de el pe care îl iubisem 
atât de mult atunci când tinereţea plină de credinţe mă făcea să- 
l văd nobil şi nefericit, adică desăvârşit... Regăsindu-l, am citit 

pe faţa lui cruzimea şi prefăcătoria. 

„Vai! mi-am zis. Aşadar coroana este aceea care schimbă faţa 
şi sufletul.” 

Dar nu coroana îl schimbase pe Henric, ci vederea mea era de 
vină, fiindcă ştia să citească pe sub umbrele coroanei! Primul 
lucru pe care i-l arătă regele ducelui, la Segovia, în turn, fu o 
cuşcă de fier în care erau închişi fiii lui don Pedro şi ai Mariei 
Padilla. Nenorociţii creşteau palizi şi înfometați în încăperea 
strâmtă închisă cu zăbrele, ameninţaţi mereu de lancea unei 
santinele, jigniţi mereu de zâmbetul sălbatic al unui paznic sau 
al unui vizitator. 

Unul din copii, seniorii mei, semăna ca două picături de apă 
cu nenorocitul lor tată. Aţinti asupra mea nişte priviri care îmi 
străpungeau inima, ca şi când sufletul lui don Pedro ar fi 
sălăşluit în acel corp şi, ştiind totul, m-ar fi dojenit în tăcere de a 
fi fost pricina morţii şi nenorocirii urmaşilor săi. 

Copilul, sau mai degrabă tânărul, nu ştia nimic totuşi şi nu mă 
cunoştea, mă privea fără nicio ţintă, fără niciun gând, însă 
conştiinţa mea vorbi, spre deosebire de conştiinţa regelui 
Henric care nu mai vorbea deloc. 

Într-adevăr, prinţul, ţinându-l de mână pe ducele de Bourbon, 
îl duse lângă cuşcă spunându-i: 

— lată copiii celui care a pus s-o omoare pe sora voastră. 
Dacă vreţi să-i faceţi să moară, vi-i pot preda. 

La care ducele răspunse: 

— Sire, copiii nu sunt vinovaţi de crimele tatălui lor. 

L-am văzut pe rege îneruntând din sprâncene şi porunci să se 
închidă cuşca. Aş fi voit bucuros să-l îmbrăţişez pe viteazul 
senior duce. Însă, când după terminarea plimbării monseniorul 
dori să mă prezinte regelui care mă privise şi el cu atenţie... 

— Nu! nu! i-am răspuns. Nu ştiu ce să-i vorbesc. 

Însă regele mă recunoscuse. Veni la mine, în faţa întregii 
curţi, salutându-mă pe numele meu, ceea ce, într-o cu totul altă 
împrejurare, m-ar fi făcut să plâng de bucurie şi de mândrie. 

— Domnule cavaler, zise el, ţi-am promis ceva şi am de ţinut o 
făgăduială faţă de dumneata. 

— Nu, sire, am bâiguit eu, nu am nimic de cerut. 

— Atunci, mâine am să vorbesc eu pentru dumneata! 
răspunse regele cu un zâmbet binevoitor care mă făcu să uit 

privirea-i crudă din faţa copiilor prizonieri. 

— Dacă-i aşa, prefer să vă cer chiar acum, dacă binevoiţi, sire, 
i-am spus. Senioria Voastră îmi făgăduise altădată să-mi facă o 
favoare. 

— Şi îmi voi ţine făgăduială, domnule cavaler. 

— Faceţi-mi atunci favoarea, monseniore, să-mi acordati 
libertatea acestor doi sărmani copii. 

Regele Henric îmi aruncă o privire scânteind de mânie şi 
răspunse: 

— Nu, asta nu, domnule cavaler, cere altceva. 

— Nu am altă dorinţă, monseniore. 

— Aceasta nu se poate îndeplini, cavalere de Mauleon. i-am 
făgăduit să-ţi fac o favoare care să te îmbogăţească, nu o 
favoare care să mă ruineze. 

— Atunci asta e tot, monseniore, i-am răspuns eu. 

— Să vedem totuşi mâine, zise regele încercând să mă reţină. 

Dar n-am mai aşteptat acel mâine. Cu învoirea ducelui, am 
plecat deîndată spre Franţa şi n-am mai adăstat în Spania decât 
un sfert de oră pentru a mă ruga pe mormântul Aissei, lângă 
castelul Montiel. 

Săraci am plecat, acest inimos Musaron şi cu mine, săraci ne- 
am înapoiat atunci când alţii s-ar fi înapoiat destul de bogaţi. 

Aşa se sfârşeşte povestea, domnule cronicar. Mai poţi adăuga 
că aştept cu răbdare moartea, care urmează să mă unească cu 
prietenii mei. Tocmai mi-am făcut pelerinajul anual la 
mormântul unchiului meu şi acum mă înapoiez acasă. Dacă veţi 
trece pe-acolo pe la mine, domnilor, veţi fi bine primiţi şi îmi 
veţi face cinste... Este un mic castel clădit din cărămidă cu două 
turnuri şi o pădure în jur. Vi-l poate arăta oricine de prin partea 
locului. 

Zicând acestea, Agenor de Mauleon îi salută curtenitor pe 
Jehan Froissard şi pe Espaing, îşi ceru calul, şi agale, liniştit, 
reluă drumul spre casă urmat de Musaron, care plătise 
cheltuiala. 

— Ah! zise Espaing uitându-se după el, ce prilejuri minunate 
au avut oamenii aceştia de altădată! Ce vremuri frumoase! Ce 
inimi mobile... 

— Îmi vor trebui opt zile ca să scriu toate astea, îşi zise 
Froissard. Bunul cavaler avea dreptate... Dar voi reuşi să scriu 

oare tot ce-a povestit el? 

Câtva timp mai târziu, cei doi copii ai lui don Pedro şi ai 
Mariei Padilla, frumoşi ca mama lor, mândri ca tatăl lor, au 
murit în cuşca de la Segovia. În timpul acesta Henric de 
Transtamare domnea fericit şi întemeia o dinastie. 


SFÂRŞIT 


Lei 21,50 


CAYALERUL . 


T l 
— 4 


